LAPPEENRANNAN 
VARU S KU NTAHISTORIA 

Olli Immonen 










Olli Immonen 



LAPPEENRANNAN 

VARUSKUNTAHISTORIA 

on tutkimus historian eri 
vaiheissa sotaväen 
vaikutuksesta 
Lappeenrantaan, joka 
tunnetaan viimeksi 
lesendaarisena ratsuväen 
varuskuntakaupunkma. 

Filosofian lisensiaatti 
Olli Immosen tutkimus kertoo 
sotaväen ja varuskuntien 
merkityksestä Lappeenrannan 
kaupunsin kehitykseen ja 
sekä näiden 
vuorovaikutuksesta eri 
aikoina. Teos valottaa 
sotaväen historiaa kolmen 
vuosisadan ajalta 1700-luvun 
sotaisista rajankäynnin 
vuosista alkaen aina 
rakuunoihin ja nykyaikaan 
saakka. 


Kannen kuva: 

yksityiskohta Lappeenrannan 
kasarmialuetta esittelevästä 
piirustuksesta. 
Vältionarkisto/Kalervo 


ISBN 951-95990-5-3 



SAATTEEKSI 


Alkuperäispainokseen, Lappeenranta 1992 

“Sotilaat ovat olleet kaupungissa aina” otsikoitiin eräs Lappeenrannan varuskuskuntaa käsittelevä 
sanomalehtikiijoitus vuonna 1989. Nyt käsillä oleva teos pyrkii antamaan sisältöä otsikon lauseelle, 
alkaen kaupungin perustamisesta ja päättyen 1990-luvulle. Sotilaat ovat todella olleet kaupungissa 
aina - niin ruotsalaiset, venäläiset kuin suomalaisetkin. Sotilailla on ollut merkittävä rooli kaupungin 
historiassa ja varuskunta on ollut osa paikallista identiteettiä. Sotilaiden menneinä vuosina rakentamat 
rakennukset ja alueet ovat yhä merkittävä osa Lappeenrannan kaupunkirakennetta. 

Työn aikana olen saanut monenlaista apua ja tukea. Käyttämästäni museoista ja arkistoista ovat 
muun muassa Etelä-Karjalan museo ja Lappeenrannan kaupunginarkisto avustaneet arkistoaineiston 
kokoamisessa. Merkittävää apua olen myös saanut museoviraston. Valtionarkiston, sota-arkiston 
sekä lähdeluettelossa mainittujen Ruotsin ja glasnostin aikaa eläneen Neuvostoliiton arkistojen 
virkailijoilta. Myös Lappeenrannan sotilaspiirin esikunta on avustanut tietojen hankinnassa. 

Olen myös saanut apua useilta yksityishenkilöiltä. Professori Veijo Saloheimo on lukenut 
käsikirjoituksen ja antanut arvokkaita huomautuksia ja korjauksia aineistoon. Majuri evp. Eero 
Muinonen on luovuttanut käyttööni keräämänsä Lappeenrannan varuskunnan historiaa käsittelevän 
aineiston ja lisäksi vielä lukenut ja kommentoinut teoksen itsenäisyyden aikaa käsittelevän osuuden. 
Historiatoimikunnan jäsenet ovat yhdessä ja erikseen kommentoineet ansiokkaasti tekstiä ja 
muutenkin tukeneet kirjoitustyötä. Peitekuvat ja kaaviot on laatinut insinööri Seppo Haapakka. 

*** 

Jälkikirjoitus verkkoversioon 2006 

Kirjan vuoden 1998 painos myytiin loppuun jo suhteellisen varhain. Kun paikallishistorian harrastajat 
ja uudelle Rakuunamäen asuinalueelle muuttaneet asukkaat ovat kyselleet mistä kirjaa vielä voisi 
ostaa, heräsi ajatus siirtä kirjaa verkkoon. Siirto ei taaskaan olisi ollut mahdollista ilman Karjalaisen 
kulttuurin edistämissäätiön tukea. Tavoitteena on ollut siirtää kirjan laaja tekstimassa ja kuvat 
sellaisenaan verkkoon paikallishistoriasta kiinnostuneiden maksutta tutustuttavaksi. Digimuotoon 
siirtäminen myös mahdollistaa nimi-ja tekstihaut suoraan tekstimassasta. Verkkomuodossa lukijalle 
on tarjolla useampi vaihtoehto - teksti kuvineen ilman lähdeviitteitä, versio jossa lähdeviitteet ovat 
mukana ja lisäksi omana kokonaisuutenaan kirjan kuvat. Aloitussivulle on lisäksi lisätty lyhyitä 
videoita Rakuunamäeltä ja Lappeenrannan linnoituksesta marraskuun alusta 2006. 

Lappeenranta 3.11.2006 

1 JOHDANTO 


Lappeenrannan historia vamsknntakaupunkina alkoi Ruotsi-Suomen suurvalta-aseman sorruttua 
vuosina 1700-1721 käydyssä suuressa pohjan sodassa. Tällöin tilanne muuttui myös Suomen 
itärajalla. Vehkalahden-Lappeenrannan seudusta tuli valtakunnan puolustuksen kannalta tärkeä alue. 
Myös alueen kaupallinen merkitys kasvoi. Rajan muutoksen vuoksi jouduttiin myös perustamaan uusi 
lääni. Muuttuneessa tilanteessa rakennettiin itärajalle uudet linnoitetut varuskuntakaupungit Hamina 
ja Lappeenranta. Sittemmin Lappeenranta on toiminut nykypäiviin saakka varuskuntakaupunkina - 
ensin Ruotsi-Suomen, sitten Venäjän, sen jälkeen autonomisen Suomen ja lopulta itsenäisen Suomen 
varuskuntakaupunkina. 

Gunnar Arteus on määritellyt pohjoismaisen varuskuntakaupunkitutkimusprojektin yhteydessä 
varuskuntakaupungilla ymmärrettävän kaupunkia tai muuta suurempaa paikkaa, jonka talous, 
fyysinen ja poliittinen ympäristö sekä sosiaalinen ja kulttuurinen elämä on rakenteellisesti 
sotilaallisen läsnäolon leimaama. Arteus huomauttaa varuskunnilla olevan suuremman merkityksen 
kaupungistumisprosesseissa ja kansainvälisessä kaupunkirakennustaiteen kehityksessä kuin 
on aikaisemmin ajateltu. Ruotsalaisen varuskuntakaupungin kehityksen hän jakaa kolmeen eri 
kauteen. Keskiajalle ja 1500-luvulle oli tyypillistä linnakaupunki (borgstad), suurvaltakaudella 
tuli uudeksi varuskuntakaupunkityypiksi linnoituskaupunki (fästningstad) ja 1800-luvulla kasar- 
mikaupunki (kasernstad). Useista mahdollisista näkökulmista (esimerkiksi taloudellinen, poliittinen 
tai kulttuurinen näkökulma) varuskuntakaupunkien tutkimisessa Arteus tuo esiin myös varus¬ 
kuntakaupungin fyysisen ympäristön (fysiska miljö) valitsemisen tutkimuskohteeksi. Tämä on 
Arteuksen mukaan äärimmäisen harvoin ollut tutkimusaiheena. Kiintoisana kysymyksenä Arteus 
pitää sotilaallisen läsnäolon näkyvyyttä varuskuntakaupungissa. Siten varuskuntakaupunkien fyysisen 
ympäristön tutkimusta voidaan lähestyä esimerkiksi sotilasrakennusten, linnoituslaitteiden ja sotilai¬ 
den kaupunkikuvassa näkyvyyden perusteella. Tutkimusaiheita olisivat siten ainakin rakennukset, 
linnoituslaitteet ja asepuvut. 

Tässä tutkimuksessa pyritään varuskuntakaupungin. Lappeenrannan, fyysisen ympäristön 
arkkitehtuurihistorian selvittämiseen. Tutkimusaihe on kuitenkin, jonkin verran Arteuksen näkökul¬ 
masta poiketen, rajattu kaupunkirakenteen historian tutkimiseen. Aihetta on lähestytty Henrik 
Liliuksen kaupunkitaiteellisissa tutkimuksissa esiintyvästä tutkimusnäkökulmasta. Työssä siis 
analysoidaan kaupunkitilaa muodostavia tekijöitä asemakaavan eri osien kautta: katujen, kort¬ 
teleiden ja aukioiden välityksellä. Myös kaupungin julkiset rakennukset käydään läpi. Niiden osalta 
on pyritty tuomaan esiin, millaisia rakennuksia Lappeenrannassa olija miten eri vaikuttajaryhmien 
rakennukset asemakaavaan nähden sijaitsivat. Tarkemmin käsitellään vain sotilasrakennuksia. Tut¬ 
kielmassa analysoidaan Lappeenrannan bastionisysteemiin perustuvien linnoitusjärjestelmän laitteita 
kaupunkirakenteen osana. Ruotsalaisen kauden varsin vähäisiä vallituksia ei ole käsitelty kovin 
laajasti. Venäläisen kauden laaja linnoitusjärjestelmä kuvataan yksityiskohtaisesti, sillä linnoitustyöt ja 
vallitukset vaikuttivat voimakkaasti kaupunkirakenteeseen. Tutkimuksen ulkopuolelle on rajattu oman 
selvityksensä ansaitseva sotilaiden asepukujen tutkimus. Joukko-osastoja ja elämää varuskunnassa 
käsitellään kuitenkin etenkin suomalaisten joukko-osastojen osalta. 

Edellä mainittuja tekijöitä on analysoitu Henrik Liliuksen kirjoituksissaan ja luennoillaan esittelemän 
vaikutustekijä-käsitteen avulla. Perustana on ollut Liliuksen teesi siitä, että arkkitehtuurillinen muoto 
on selitettävissä arvojen ja tarpeiden perusteella. Arvoa ja tarvetta taas Lilius nimittää yhteiseltä 
nimeltään vaikutustekijäksi. Siten Lappeenrannan kaupunkirakennetta analysoidaan vaikutustekijöistä 
käsin. Niistä on pyritty ottamaan huomioon niin esteettiset, historialliset kuin yhteiskunnallisetkin 
vaikuttajat. 

Vaikutustekijöistä voidaan Liliuksen mukaan erottaa useammalle taholle sijoittuneita arvoja ja 
tarpeita. Valtakunnan tasolla, maakunnan tasolla, paikallisella tasolla ja yksityisellä tasolla oli 
kullakin omat yhteiskunnalliset ja esteettiset arvonsa ja tarpeensa eli vaikutustekijänsä, joiden seu¬ 
rauksena tässä työssä tutkittavana oleva arkkitehtuurihistoriallinen muoto on syntynyt. Toisaalta 
on otettava huomioon, että vaikutustekijöitä ei voi mekaanisesti sijoittaa eri vaikutustasoille, vaan 
eri tekijät saattavat kuulua useammalle tasolle. On huomattava, että vaikutussuhde on eri asia kuin 
vaikutustekijä. Vaikutussuhde on aina alisteinen vaikutustekijöille. On myös pantava merkille 
aikatekijä: jokin vaikutustekijä on saattanut vaikuttaa vain lyhyen aikaa ja on sen jälkeen hävinnyt. 
Toisaalta se saattaa senkin jälkeen vaikuttaa passiivisesti, esimerkiksi jonkin rakennuksen muotokie¬ 
lessä olevana jäänteenä. Tällaisena vaikutustekijänä voidaan pitää esimerkiksi aiemman asemakaavan 
kaupunkirakenteeseen määräämää katuverkkoa ja rakennusten sijaintia. Kun aiemman asemakaavan 
syntymiseen ovat vaikuttaneet aivan omat vaikutustekijänsä, niin on kaupunkirakenteesta sen 

muodostumisen jälkeen tullut oma vaikutustekijänsä, joka muiden tekijöiden ohella vaikuttaa uuteen 
asemakaavaan. 

Lappeenrantaa koskevaa paikallishistoriallista tutkimusta on julkaistu runsaasti. K.J. Jalkasen 
Lappeenrannan historia ilmestyi jo vuonna 1913 ja Pekka Toivasen perinpohjainen ja runsaasti 
myös arkkitehtuurihistoriallista tietoa sisältävä Lappeenrannan kaupungin historia vuonna 1979. 

Sekä Jalkasen että Toivasen teoksissa on käsitelty vuosien 1722-1741 välistä ajanjaksoa. Vuodesta 
1741 Vanhan Suomen kauden loppuun on Lappeenrannan historian taas kirjoittanut Raimo Ranta 
ja autonomian kaudesta Liisa Castren. Teoksissa on paikoitellen käsitelty myös sotilasrakennuksia, 
varuskuntaa ja sen joukko-osastoja. 

Lappeenrannan linnoituksesta ovat taidehistoriallisesta näkökulmasta kirjoittaneet Aarne 
Heimala ja Rainer Knapas. Heimalan tutkimus käsittelee kaupungin vanhinta asemakaavaa 1600- 
luvun puolivälistä. 1700-luvulla ruotsalaisen kauden asemakaavan ja rakennetun ympäristön 
arkkitehtuurihistoriallinen kehitys on kuitenkin pääosiltaan tutkimatta. Lappeenrannan 1700-luvun 
alun asemakaavaa ei ole yleensä myöskään otettu huomioon Suomen kaupunkitaiteen tutkimuksessa. 
Siihen tosin lienee osittain syynä se, ettei Lappeenranta ollut saanut kaupunkioikeuksia, vaan oli 
juridisesti Haminan alainen markkinapaikka. Venäjän kautta Lappeenrannassa on käsitellyt Rainer 
Knapas Vanhan Suomen sotilasrakentamista koskevassa lisensiaattityössään ja myös muissa 
yhteyksissä. 

Autonomian kauden varuskunta-alueen rakentamisvaiheesta taas on aiemmin ilmestynyt 
Sotilasaikakauslehdessä everstiluutnantti Jukka Suviniemen suppea artikkeli. 1800-luvun varuskunta- 
aluetta ja lisäksi 1800-luvun Lappeenrannan kaupunkirakennetta on käsitelty myös Pekka Toivasen 
ja Matti Räsäsen artikkeleissa Lappeenrannan kaupungin historiaa vuosina 1917-1966 kuvaavissa 
niteissä. Teoksissa on myös käsitelty varuskunnan elämää ja joukko-osastoja itsenäisyyden kaudella. 
Tutkimuksen merkittävin arkistolähde linnoituskaudelta ovat Ruotsin sota-arkistossa säilytettävät, 
Lappeenrantaa koskevat suunnitelma-ja selostuspiirustukset sekä vastaavanlaiset Neuvostoliiton 
(Venäjän) keskussota-arkistossa säilytettävät piirustukset sekä Pietarissa laivaston keskusarkistossa 
sijaitsevat kartastot ja piirustuskokoelmat. Autonhan kauden sotilasrakentamisen tärkeä lähde on 
Valtionarkistossä säilytettävä Rakennushallituksen piirustusarkisto. Jossain määrin on käytetty myös 
muita alkuperäislähteitä. 

Painetusta lähdemateriaalista tärkeimpiä ennen autonomian kautta ovat jo edellä mainitut Toivasen ja 
Rannan Lappeenrannan paikallishistoriat. Näistä on käyty uudelleen läpi lähinnä piirustusmateriaali. 
Sen sijaan esimerkiksi raastuvan- ja kämnerinoikeuden pöytäkirjojen sekä hallinnon tiliasiakirjojen 
osalta on käytetty paikallishistorioiden tietoja. 1800-luvulta on ollut käytettävissä Liisa Castrenin 
edellä mainittuja historiateoksia vanhempi kaupungin historia. Siinä on kuitenkin käsitelty melko 
vähän kaupunkirakennetta tai sotilasarkkitehtuuria. Yleisemmän tason lähteinä Suomen kaupun¬ 
kitaiteen rakenteen ja periodisoinnin osalta ovat olleet Henrik Liliuksen tutkimukset. Historiallisen 
taustan tai muuten tutkimuksen kannalta tärkeinä tutkimuksina voidaan mainita muun muassa Juve- 
liuksen, Gunnar Arteuksen ja Horst de la Croix’n teokset. 

Käsitteiden osalta on tutkimuksessa asemakaavoitukseen ja kaupunkikuvaan liittyvissä termeissä, 
esimerkiksi nimityksissä ruutuasemakaava tai korkea ja kapea katutila, pyritty käyttämään 
kirjallisuudessa vakiintuneita muotoja. Suomen kaupunkirakentamisen periodijaottelun nimityksissä 
on samaten käytetty vakiintuneita termejä. Asemakaavakartta-nimityksessä on pyritty noudattamaan 
varovaisuutta toisiin tarkoituksiin tehtyjen karttojen yhteydessä. Ruotsalaisella kaudella 1720- 
luvun alkuun ajoittuvasta “Dessein”-termillä otsikoidusta kartasta on muusta karttamateriaalista 
poiketen käytetty myös nimitystä asemakaavasuunnitelma. Ruotsin sota-arkistossa säilytettävistä 
Lappeenrantaa koskevista, vuosittain tehtyjä linnoitustöitä havainnollistavista karttapiirustuksista 
ei ole käytetty asemakaavakartan nimeä. On kuitenkin huomattava, että kaupunkia ja sen sisältämiä 
julkisia rakennuksia esittävissä kartoissa tosiasiallisesti kuitenkin esitetään Lappeenrannan ase¬ 
makaava. Henkilönimissä on yleensä noudatettu Lappeenrannan historioissa käytettyjä vakiintuneiksi 
katsottavia kirjoitusmuotoja. Tässä suhteessa ongelmallisiksi on osoittautunut venäläisten nimien 
oikeinkirjoitus, jota on paikoin korjattu nykyaikaisempaan muotoon. 

Työssä on käytetty jo 1700-luvun Lappeenrannasta kaupunki-nimitystä, vaikka se isonvihan jälkeen 
oli juridisesti Haminan alainen. Lappeenranta oli kuitenkin taloudellisesti differentioitunut, sillä 
oli kämnerinoikeus, oma raatihuone, kirkkoja koulu, sen sosiaalinen rakenne oli kaupunkimainen 
väestön kirjon ulottuessa irtolaisista maaherraanpa sen kadut, korttelit ja rakennukset olivat 
kaupunkimaisia. 





Tutkimusongelmaa on työssä lähdetty selvittämään esittelemällä aluksi Lappeenrannan ensimmäinen 
asemakaava ja kaupunkirakenne 1600-luvulta sekä sotilaiden rooli kaupungissa. Seuraavaksi käydään 
lyhyesti läpi Lappeenrannan linnoittamisen tapahtumahistoria ruotsalaisella kaudella ja analysoidaan 
linnoitusrakentamisen johdossa olleen ammattiryhmän, sotilaiden, taustaa. Kauden joukko-osastojen 
selvittämisen jälkeen analysoidaan Lappeenrannan asemakaavasuunnitelma ja edelleen sen 
toteutuminen kaupunkirakenteessa sekä esitellään varuskuntakaupungin rakennukset suppeasti. Ruot¬ 
salaisen kauden jälkeen edetään samalla tavalla kronologisesti venäläisen kauden läpi. 

Autonomian kaudella käydään läpi reservikomppanian parakkien, leirialueen ja Suomen 
rakuunarykmentin varuskunta-alueen rakentaminen ja tarkastellaan kasarmikaupungiksi 
muuttuneen Lappeenrannan kaupunkirakennetta. Kauden joukko-osastoista tarkastelun painopiste 
on asevelvollisuuslain jälkeen perustetuissa suomalaisissa joukko-osastoissa. Lisäksi selvitetään 
toimintaa asevelvollisten Lappeenrannan kesäleireillä. Itsenäisyyden kaudella analysoidaan aiempien 
lukujen tapaan aluksi kaupungin asemakaavoitusta, kaupunkirakennetta ja sen muutosta. Tämän 
jälkeen esitetään Lappeenrannan varuskunnassa itsenäisyyden kaudella toimineet joukko-osastot ja 
luodaan katsaus maanpuolustustyötä tukeviin järjestöihin. Lopuksi käsitellään varuskunnan muutosta 
varusmiesvaruskunnasta päällystöopistoksi. 

2 LAPPEENRANNAN ENSIMMÄINEN KAUPUNKIVAIHE 

Viipurin ja Savonlinnan läänin maaherra Johan Rosenhane kertoo muistiinpanoissaan, 
“(bariumissaan”, Lappeenrannan alkuvaiheista: “21. (maaliskuuta 1653) tuomittiin kaksi irtolaisasiaa. 
Sitten menin raatihuoneelle ja perustin uuden kaupungin Lappeenrannan, annoin lukea privilegit, 
asetin maistraatin ja annoin jokaisen vannoa valansa. Sitten iltaa vasten matkustin sieltä ja tulin yöllä 
Viipuriin. Pilvistä säätä.” 

Rosenhanen kirjaama episodi ei tarkoittanut sitä, että Lappeenranta olisi perustettu juuri kyseisellä 
käynnillä, vaan tapahtumalla vain vahvistettiin kaupungin vuonna 1649 saamat kaupunkioikeudet. 
Lappeenrannan kaupungin perustamiseen Lappeen pitäjän Lapvedenrannan markkinapaikalle vaikutti 
kaupungin kaupallisesti erinomainen sijainti. Markkinapaikka sijaitsi Viipurin ja Hämeenlinnan 
välisen vilkkaan tien varrella, Savonlinnan risteyksen kohdalla. Markkinapaikalle saapui venekuntia 
koko Lappeenrannan pohjoispuolisen Saimaan alueelta. Markkinoilla talonpojat myivät tuotteensa 
viipurilaisille porvareille, jotka taas kuljettivat tavarat - joista tärkein oli terva - myöhemmin 
maantietä pitkin Viipuriin ja sieltä laivoilla ulkomaille. Maantiekuljetusten vaikeuksia kuvaa se, että 
raskaammat tavarat kuljetettiin Viipuriin vasta talvisin rekikelien aikaan. Tämän vuoksi viipurilaisilla 
kauppiailla oli markkinapaikalla säilytystiloja, aittoja ja muita rakennuksia. 

Lappeenrannan perustamiseen markkinapaikan ja jo 1430-luvulla asiakirjoissa mainitun kirkon 
läheisyyteen voi edellä mainittujen tekijöiden lisäksi nähdä valtakunnallisena vaikuttajana kruunun 
harrastaman merkantilistisen kauppapolitiikan. Sen mukaisesti katsottiin, että kauppaa - ja 
verokertymää - pystyttäisiin lisäämään perustamalla lisää kaupunkeja. Suomen köyhyyden katsottiin 
johtuvan kaupunkilaitoksen heikkoudesta. Vuosien 1617-1668 aikana Suomen kaupunkien lukumäärä 
kolminkertaistui. Kaupunkeja perustettiin etenkin Pietari Brahen kenraalikuvernöörikautena - 
Lappeenrannankin perustaminen vuonna 1649 ajoittuu hänen toiselle virkakaudelleen. Lappeenrannan 
perustaminen voidaan siten nähdä sekä keskushallinnon otteen lujittumisena valtakunnan rajamaasta 
Suomesta että merkantilistisen kauppapolitiikan ilmauksena. 

Lappeenrannassa - kuten monessa muussakaan uudessa kaupungissa - keskushallinnon suunnitelmat 
eivät toteutuneet. Viipurilaiset olivat saaneet jo aiemmin privilegioissaan käyttöoikeuden perustetun 
Lappeenrannan kaupunkialueella sijaitsevalle markkina-alueelle. Lappeenrantalaisten vuoden 
1652 privilegioanomuksesta kuningatar Kristiinalle ilmenee, että viipurilaiset porvarit eivät olleet 
luovuttaneet tuottoisaa tervakauppaa uudelle kaupungille, vaan pitivät edelleen markkinansa 
kaupungissa ja pitämällä puotinsa ja talonsa rannalla estivät lappeenrantalaisten kaupankäynnin ja 
kuljetukset. Pekka Toivasen mukaan nimenomaan rannan tonttien yksityisomistuksellinen luonne oli 
syynä siihen, etteivät lappeenrantalaiset onnistuneet karkottamaan viipurilaisia rakennuksineen pois 
markkina-alueelta. Viipurin läheisyys osoittautui uudelle kaupungille kohtalokkaaksi: Lappeenrannan 
kaupunkioikeudet lakkautettiin vuonna 1683. Viipurin painostuksen lisäksi kaupunkioikeuksien 
lakkaamista edisti kuningas Kaarle XI:n alulle panema verotulojen palauttaminen kruunulle. 
Lappeenrannan kaupunkioikeuksien menettämisen myötä sille lahjoitetut tilat palasivat kruunulle. 

Kaupunkioikeuksien lakkauttaminen ei kuitenkaan vaikuttanut Lappeenrannan ulkoiseen olemukseen 
ja elämänmenoon kovinkaan nopeasti. Vuonna 1688 mainittiin Lappeenrannalla olevan oma 
pormestari ja Toivasen mukaan kruunun viranomaiset käsittelivät Lappeenrantaa ikään kuin se 
olisi vielä ollut kaupunki. Lappeenrannassa siis asuttiin vielä kaupunkioikeuksien lakkauttamisen 
jälkeenkin, ja yhteisön sosiaalinen rakenne poikkesi kirkonkylistä. Vaikka väkiluku välillä laskikin 
vähäiseksi, oli Lappeenrannassa vuodelta 1702 säilyneen luettelon mukaan 41 viipurilaisella 
rakennuksia ja 42 viipurilaisella tontteja. 1720-luvulle tultaessa lakkautetun kaupungin asukasluku 
alkoi jälleen nousta. 

2.1 Lappeenrannan ensimmäinen asemakaava 

Henrik Lilius nimittää suurvalta-ajan eli vuosien 1617-1721 välisen aikakauden kaupunkirakenta¬ 
mista uutta luovaksi kaudeksi Suomen arkkitehtuurin ja kaupunkitaiteen historiassa. Liliuksen 
mukaan suurvalta-ajalla tapahtui renessanssin ruutuasemakaavan ja kaupunkirakenteen läpi¬ 
murto Suomessa. Vuonna 1628 perustetun maanmittauslaitoksen tehtäväksi tuli muun muassa 
laatia kaupungeille mittauspiirustukset, joissa määriteltiin katulinjan kulkuja tonttien rajat. 

Suomessa maanmittarien käyttämä, kruunun määräämä ruutuasemakaava yleistyi Pietari Brahen 
kenraalikuvernöörikausina 1637-1641 ja 1648-1653. 

Lappeenrannan vanhimmasta asemakaavasta on säilynyt maanmittari Erik Nilsson Aspegrenin 
tekemä päiväämätön ja signeeraamaton luonnos tai varsinainen asemakaava. Karttaan oli piirretty 
kaupunkiniemi ja rinteen muotoja noudattava korkeuskäyrä. Niemi ja korkeuskäyrä ovat yhtäpitävät 
myöhemmän karttamateriaalin kanssa, joten kartta on ainakin niiden suhteen luotettava. Kaavaan 
oli myös merkitty aiemmasta rakennuskannasta kirkko, joka sijaitsi niemen - ja kaupungin - 
eteläreunassa. Kaupunkialue rajoittui niemen rantoihin, paitsi etelässä tulliakaan. Tulliaita lienee ollut 
kirkon tavoin kaavoitusta vanhempaa perna, sillä kuten Lappeenrannan ensimmäistä asemakaavaa 
tutkinut Aarne Heimala huomauttaa, kaupunkialueelle kaavoitetuista kortteleista lounaisin osui 
osittain tulliaidan päälle. Tulliakaan oli merkitty kaksi porttia, jotka olivat olleet paikalla ilmeisesti jo 
vuoden 1622 pikkutulliasetuksesta lähtien. 

Suurvaltakaudella kaupungeista pyrittiin tekemään suorakaiteen tai neliön muotoisia kokonaisuuksia. 
Paikallinen maasto sen sijaan jätettiin usein huomiotta, esimerkiksi säännöllistä muotoa estävät 
vesistöt ajateltiin täytettäviksi. Aspegren aloitti ruutukaavansa samojen periaatteiden mukaan. 
Niemelle kaavoitettu kaupunki muodostui suorista, kohtisuoraan toisensa leikkaavista kaduista ja 
suorakaiteen muotoisista kortteleista. Kaavoitetun alueen voi ajatella muodostuneen suorakaiteen 
muotoisesta kokonaisuudesta, josta kaupunkiniemen luonnolliset vesiesteet ja etelän puolelta tulliaita 
leikkaavat osan pois. Jos kuitenkin vertaa Aspegrenin kaavaa samanaikaiseen Claes Claessonin 
ehdotukseen vuodelta 1649 Raahen asemakaavaksi, havaitsee, että Aspegren oli ottanut Claessonin 
ehdotukseen verrattuna suuremmassa määrin huomioon paikallisen topografian ja olosuhteet. 

Claesson piirsi suunnitelmassaan suorakulmaisen kaava-alueen ulottumaan suoraan kaavoitettavalla 
alueella olevan lahden yli. Aspegren - vaikka pitikin suorakulmaista kaavaa lähtökohtanaan - otti 
huomioon alueen topografian. Hän tosin tontitti niemen jyrkät rinteet, mutta ei kuitenkaan Claessonin 
tavoin suunnitellut vesistöä täytettäväksi suorakaiteen muotoisen kaavaihanteen vuoksi. Lisäksi 
Aspegren poisti osan niemen rantaan rajautuvista tonteista ja lisäsi kauimpana idässä oleviin 
kortteleihin kaksi tonttia. 

Lappeenrannan asemakaavaa voidaan myös verrata Aspegrenin vuonna 1649 päiväämään 
Haminan edeltäjän Vehkalahden asemakaavaan. Tämä muodostui Lappeenrannan tavoin 
kahdesta pitkittäiskadusta ja kuudesta poikittaiskadusta. Samoin kaavoissa oli käytetty samaa 1:2 
suhdejärjestelmää, ja tori oli jäsennelty samaan tapaan. Aukioita muodostui kaavojen mukaan 
molempiin kaupunkeihin kaksi, joista Vehkalahden aukiot olivat säännöllisempiä, kun taas 
Lappeenrannassa oli kirkkomaan takia jouduttu kirkkoa ympäröivässä, aukioksi luettavassa tilassa 
tinkimään regulariteetista. Kirkon ja tulliportin väliin jäävä aukio perustunee vuoden 1622 pikkutul- 
liasetuksen vaatimukseen, jonka mukaan kaupunkien porttien sisäpuolelle tuli muodostaa aukioita 
tullauksen odottamista varten. 

Korttelit olivat molemmissa kaupungeissa suorakaiteen muotoisia ja jakaantuivat perusmuodossaan 
12 samankokoiseen tonttiin. Lappeenrannassa korttelityyppi oli kaksiakselinen leveä kortteli. 
Vehkalahdella yksiakselinen leveä kortteli. Tontit olivat samanlaisia, suorakaiteen muotoisia, ja 
niiden pituus oli kaksinkertainen leveyteen verrattuna. Lappeenrannan asemakaavassa leveydeksi 
merkittiin 30 kyynärää ja pituudeksi 60 kyynärää (kyynärä on 59,5 cm). Tontit oli kuitenkin sijoitettu 
katuihin nähden eri tavalla. Vehkalahdella tonttien lyhyet sivut olivat kohti kuutta poikkikatua, kun 
taas Lappeenrannassa tonttien jako oli komplisoidumpaa ja perustui siihen, että kahdesta pitkästä 
kadusta haluttiin muodostaa pääkatu sijoittamalla niitä vastaan tonttien lyhyt sivu. Tonttijako 
perustui suurvalta-ajan asemakaavoitukseen, jossa yksiakselisessa korttelissa kaikki tontit olivat 
poikittaissuuntaisia, kun taas kaksiakselisessa päätytontit olivat korttelin pituusakselin suuntaisia. 
Kaksiakselisella korttelilla pyrittiin välttämään ruutukaavan monotonisuus. 

Vehkalahti muodosti kaavana tiukan säännöllisen suorakaiteen muotoisen kokonaisuuden, kun taas 
Lappeenrannassa tonttijako oli vaihtelevampaa ja kaavan ulkoreunat muodostuivat niemen rajojen 
mukaan. Heimalan mukaan korttelien ryhmittelyssä niemen itä-ja länsireunalla oli symmetrisyyttä. 
Symmetria-akselina olisi toiminut torin eteläpuolella sijainnut poikkikatu. Toivanen taas pitää 
uskottavampana selityksenä tilan tarkkaa hyväksikäyttöä. Lappeenrannassa Aspegren otti huomioon 
ennen kaavoittamista syntyneet merkittävät rakennukset ja rakenteet. Lappeen pitäjäyhteisön 
kirkkoa ei voinut siirtää edes kruunun vaatiman regulariteetin vuoksi, vaikkakin ilmeisesti juuri 
kaavoituksen yhteydessä linjattiin kirkkomaa suorakulmaiseksi. Samaten lähtivät kaupunkialueen 
etelästä pohjoiseen lävistävät kadut juuri tulliporttien kohdalta. Niiden kohdalta olivat todennäköisesti 
lähteneet jo kaavoitusta edeltäneen ajan kulkutiet läntiseltä tulliportilta rantaa pitkin markkina- 
alueelle ja itäiseltä portilta Viipurintien jatkeena kirkolle. 

Niemen kapeuden ja kirkon sijainnin vuoksi Aspegren ei voinut sijoittaa ruutukaavassaan 
käyttämänsä suhdejärjestelmän puitteissa niemelle pitkittäissuuntaan kuin kaksi katua. Useampien 
pitkittäiskatujen kaavoittaminen ei toisaalta liene ollut tarpeellistakaan, eikä Vehkalahdellakaan ollut 
pitkittäissuunnassa kahta katua enempää. Ilmeisesti juuri niemen ahtauden lukuun on laskettava se, 
että Aspegren poikkesi Lappeenrannassa jossain määrin Vehkalahden kaavan tiukan säännöllisestä 
tontti-ja korttelijaosta. Lappeenrannassa haluttiin tontittaa kaupunkiniemi mahdollisimman täyteen, 
ja tämä toteutettiin lisäämällä kortteleihin pituussuunnassa lisää tontteja. Tilan mahdollisimman 
tarkan hyödyntämisen tiliin on ilmeisesti luettava sekin, että luoteiskulman korttelissa jäi yksi tontti 
umpitontiksi korttelin keskelle. Merkille pantavaa on kuitenkin, ettei Aspegren Claessonin tapaan 
ehdottanut vesistöä täytettäväksi täyden säännönmukaisuuden saavuttamiseksi. Syynä siihen saattoi 
olla se, että täytettävänä olisi ollut etelänpuoleinen, markkinapaikan satamana toiminut lahti. Toisaalta 
ajateltiin ehkä myös puolustusnäkökohtia - täyttäminen olisi saattanut heikentää puolustusmahdolli- 
suuksia eteläpuolella ja ainakin pidentänyt tulliaidalla rajattavaa matkaa. 

Lappeenrantaan tuli siis kaavan mukaan rakentaa kaksi pitkittäiskatua ja kuusi poikkikatua, jotka 
jakoivat niemen 19 kortteliin. Suorakaiteen muotoisten kortteleiden mitat vaihtelivat tonttien määrän 
mukaan, eräänlaisena perusmittana oli kuitenkin asemakaavan mukaan 120x240 kyynärää. Tällainen 
normaalikortteli puolestaan jakautui 16 tonttiin, joiden mitoiksi oli kaavassa merkitty 30x60 kyynärää, 
etenkin kaava-alueen reunoille oli kuitenkin piirretty yhdenmukaisesta tonttikoosta poikkeavia 
tontteja. Katujen leveydeksi oli kaavassa merkitty 16 kyynärää. Kaavoitus kattoi koko niemen alueen, 
mukaan lukien korkeusviivalla merkityt jyrkät rinteet ja eteläreunalla sijaitsevan viipurilaisten 
omistaman markkina-alueen, jota tosin ei ollut merkitty kaavaan. 

Lappeenrannan ensimmäinen asemakaava 1600-luvunpuolivälisiä. Kartan laatinut maanmittari Erik 
Aspegren harjoitti ammattiaan pääosin Viipurissa, multa kaavoitti Lappeenrannan ohella myös 
Vehkalahden. Ruutukaavaan kaavoitettua Lappeenrantaa kuvaavaan karttaan Aspegren merkitsi 
myös alueella jo sijainneet rakennukset: vanhan Lappeen kirkon ja sen eteläpuolelle kaksiporttisen 
lulliaidan. (EKM). 

Ilmavalokuva Lappeenrannan linnoituksesta vuodella 1939. Kuvan yläreunassa erottuu 1950-luvun 
lopussa purettu, aidan erislämä vankila. Eteläosassa näkyvät linnoituskaudella rakennetut linnoitus- 
vallitukset. Niemen länsireunassa kulkee Rapasaaren satamaan vuonna 1885 rakenneltu rautatie. 
Rapasaari oli vielä ennen rautatien tuloa saari, jossa sijaitsi pikkululli. Tulli oli tarkoiteltu suojaisen 
Pallonlahden rannalla sijaitsevalle markkinapaikxdle saapuville venekunnille. I Topografikunta 1987). 

2.2 Asemakaavan toteutuminen 


Lappeenrantalaiset aloittivat rakennuksien pystyttämisen kaavan mukaisesti jo ennen vuotta 1653, 
jolloin kaupunki sai privilegionsa. Privilegiossa määrättiin lisäksi kaksi rakennusmestaria valvomaan, 
että kaupunkilaiset pystyttivät rakennuksensa heille annetun asemakaavan mukaan. Asemakaava ei 
liene kuitenkaan toteutunut kokonaisuudessaan. 

Toivasen mukaan raastuvanoikeuden pöytäkirjoissa on merkintöjä vain neljästä kadun nimestä: 
Pitkäkadusta, Kirkkokadusta, Johan Vohlen kadusta ja Hans Hertelin kadusta. Pitkäkadun on täytynyt 
olla Viipurista tulevan maantien jatkeena itäiseltä tulliportilta alkanut, sen jälkeen ohi kirkon ja torin 
aina niemen pohjoisrantaan kulkenut katu. Kirkkokatu oli mahdollisesti aivan kirkon pohjoispuolella 
kulkenut poikittaiskatu, ja myös muut kaksi olivat ilmeisesti poikkikatuja. Edellä mainittujen neljän 
kadun lisäksi mainittiin katu, joka johti alas Kuninkaan huoneelle. Sillä tarkoitettiin katua, joka kulki 
asemakaavan toriaukion reunaa pitkin länsireunan markkinarantaan. Kadut tuli kaupungin privi¬ 
legioiden mukaan kivetä, mutta se jäi kuitenkin tekemättä kuten muissakin suomalaisissa suurvalta- 
ajan kaupungeissa. 

Asemakaavan toteutumista on varmaankin edistänyt se, että kaavan laatija Erik Aspegren jakoi 
Lappeenrannassa tontteja vielä vuonna 1664. Asemakaavaa ja rakennusvalvontaa sovellettiin ainakin 
Pitkänkadun osalta, sillä vuonna 1663 Lappeenrannan maistraatti kielsi rakentamasta tervapuotia 
kadun pohjoispäähän regulariteetin vastaisesti. Katua on pidettävä kaupungin pääkatuna, koska se 
ohitti sekä kirkon että torin ja sijaitsi topografisesti niemen laen keskellä. Toivanen arvelee, että koska 
puhutaan Pitkästäkadusta ilman ilmansuunnan määritettä, ei läntistä pitkääkatua olisi saatu valmiiksi. 
Lisäksi Aspegren korosti sen merkitystä, kuten edellä on jo mainittu, sijoittamalla sen varrelle tulevat 
tontit lyhyt sivu katua kohden. Toisaalta läntinen tulliportti on kuitenkin ollut käytössä ja voisi olettaa, 
että länsireunan markkinatorilta ei olisi tavaroita kuljetettaessa lähdetty viemään niitä ensin jyrkälle 
mäelle ja sieltä taas alas, vaan länsirannan markkinapaikalta olisi johtanut jonkinlainen kulkutie 
läntiselle tulliportille. 

Vertaamalla väkilukua joihinkin asemakaavasta ja kaupunkirakenteesta tiedettyihin seikkoihin 
voidaan tehdä suuntaa antavia päätelmiä siitä, miten tiheään asuttu Lappeenranta oli eli siis toteutuiko 
asemakaava myös käytännössä, tuliko kaupunkirakenteesta asemakaavassa suunnitellun mukainen. 
Vertailuaineistoa väkiluvulle saadaan, kun otetaan huomioon, että kaupunkia asutettiin ja taloja 
rakennettiin ainakin jossain määrin asemakaavan mukaan. Lisäksi asemakaavaan on merkitty korttelit 
ja tontit. Kaupungin väkiluku taas saadaan osapuilleen selville säilyneistä henkikirjoista. Voidaan 
myös olettaa, että henkikirjaan merkityistä osa omisti talon ja tontin kaupungissa - näin on laita 
ainakin porvarien suhteen. Summittaisuutta laskelmiin tuo se, että henkikirjan ulkopuolelle jäävät ovat 
voineet asua loisina toisten talouksissa tai rakentaa mökin kaavoitetun alueen ulkopuolelle, vaikkakin 
he saattoivat asua myös talossaan kaavoitetulla alueella. Yhden epävarmuustekijän tuo mukaan se, 
että joku henkikirjaan merkitty on voinut omistaa useamman rakennuksen ja tontin. 


Taulukko Lappeenrannan henkikirjoitettujen määrän kehitys vuoteen 1710 


vuosi 

väkiluku 

1665 

246 

1670 

158 

1675 

145 

1680 

200 

1688 

129 


vuosi 

väkiluku 

1690 

122 

1694 

101 

1699 

66 

1705 

80 

1710 

46 


Lähde: Pekka Toivanen, Lappeenrannan kaupungin historia 1649-1743. Lappeenranta 1979. 
Taulukkoon on otettu henkikirjoitetut viiden vuoden väliajoin, tai jos henkikirjoja ei ole säilynyt, niin 
lähinnä olevasta säilyneestä vuodesta. Kaupungin ensimmäisinä vuosikymmeninä asukkaat olivat 
vapautettuja henkiverosta, joten myöskään luetteloita veroista ei ole. Taulukkoa tarkasteltaessa täytyy 
muistaa, että luvut ovat vain suuntaa antavia ja ilmoittavat vain veroa maksavan täysi-ikäisen väestön 
määrän. Koska henkikirjojen ulkopuolelle jäi aina osa väestöstä, saadaan summittainen väkiluku 
kertomalla henkikirjaväkiluku luvulla 2,5. 


Tonttien lukumääräksi oli asemakaavaan merkitty 198, joskin niitä oli siihen piirretty 200. Osa 
tonteista sijoittui kuitenkin jyrkkiin rinteisiin ja osa viipurilaisten rakentamalle markkina-alueelle. 

joten ne eivät liene olleet henkikirjassa mainittujen käytettävissä. Karttaan piirretyn korkeusviivan 
erottamalla varsinaisella kaupunkimäellä sijaitsi 119 tonttia tai tontin osaa. Pitkänkadun, kaupungin 
pääkadun, varrella oli 43 tonttia. Vuonna 1665 kaupungissa oli 246 henkiveroa maksavaa asukasta; 
kokonaisväkiluku oli lähes 600 henkeä. Samaan aikaan käyttökelpoisia tontteja oli karkeasti arvioiden 
100-150. Henkikirjoitettujen ja tonttien lukumäärän vertaaminen viittaa siihen, että kaupungin 
tonteista suuri osa on ollut rakennettu. 

Väkiluvun ja tonttien vertailu antaa kuitenkin lukujen summittaisuuden takia sangen epäluotettavan 
kuvan asutuksen tiheydestä kaupunkimäellä. Kiintoisan vertailukohdan tontti-ja väestöluvuille saa 
kuitenkin Lappeenrannan kaupungin valtiopäiville esittämistä valituksista vuosilta 1660 ja 1664. 
Vuoden 1660 kirjelmässä todetaan, että kaupunkia oli rakennettu määräysten mukaan ja valmiiksi oli 
saatu 120 taloa. Vuoteen 1664 mennessä oli valmistunut jo 140 taloa. Vuonna 1665 Lappeenrannan 
väkiluku oli korkeimmillaan ja alkoi sen jälkeen pudota; kun lisäksi muistetaan, että länsirannan 
markkinapaikan alueen oli vallannut viipurilaisten “puotikylä”, voitaneen päätellä, että kaupungin 
ylätasanne oli 1660-luvulla suhteellisen tiiviisti rakennettuja lienee ainakin pääkadun osalta 
vastannut rakennuskannan tiheydeltään asemakaavan pyrkimyksiä. Vuoden 1665 jälkeen ei kaupungin 
asutuksen tiheydestä tai ulkonäöstä voi päätellä mitään varmaa. Rakennuskanta ei varmastikaan 
muuttunut väkiluvun kanssa samassa suhteessa. Todennäköistä on, että 1600-luvun kuluessa 
kaupunkiin jäi yhä enemmän autiotontteja ja kaupunkimainen asutus harveni. 

Tilanne oli sama useissa muissakin 1600-luvun aikana perustetuissa kaupungeissa. Tilannetta 
havainnollistaa vuonna 1651 perustetusta Kajaanista säilynyt tussipiirros, joka osoittaa kaupungin 
vähäisen asutuksen. Verrattaessa Lappeenrannan asukaslukua muihin Viipurin läänin ylämaan- 
kaupunkeihin voidaan kuitenkin todeta, että Lappeenrannan asukasluku oli korkeampi kuin Vehka¬ 
lahden tai Savonlinnan. Korkeimmillaan Lappeenrannan henkikirjaväkiluku oli 1660-luvulla (yli 200 
henkeä) ja pienimmillään kaupunkioikeuksien menettämisen jälkeen 1710-luvulla (alle 50 henkeä). 
Läänin kaupungeista ylivoimaisesti suurin oli Viipuri, jonka väkiluku vaihteli 1630-luvun noin 3 500 
asukkaasta isoavihaa edeltäneeseen 1800 asukkaaseen. 


2.3 1600-luvun kaupunkirakenne Lappeenrannassa 

Suurvalta-ajan kaupungin rakenteesta voidaan erottaa kolme erityispiirrettä. Uuden korttelirakenteen 
seurauksena syntynyt kapea ja matala katutila oli yksi, tiiviiden katuseinämien tonteille erottamat 
yksityiset pihatilat olivat toinen ja tori oli kolmas elementti. 

Lappeenrannassa katuleveys oli kaavan mukaan vajaat 10 metriä. Toivasen mukaan kapeus aiheutti 
ihmisten kesken raastuvanoikeuden pöytäkirjojen kertoman tiiviin sosiaalisen kontrollin. Pöytäkirjat 
myös vahvistavat, että katu oli kapea, matalissa rakennuksissa käytettiin jo avattavia ikkunoita, 
taloihin kuljettiin porttien kautta ja aidat olivat todennäköisesti matalia ja harvoja. 

Raastuvanoikeuden pöytäkirjojen kuvaa kaupunkirakenteesta tukevat myös Aspegrenin 
asemakaavakartan mittatiedot: kun muistetaan, että Lappeenrannassa esimerkiksi Pitkällekadulle 
antava tontin reuna oli leveydeltään 30 kyynärää (n. 18 m) ja hirrestä tehdyt rakennukset eivät olleet 
kovin suuria, niin on todennäköistä, että umpipihan aikaansaamiseksi oli eri tonttien talojen ja porttien 
välissä aita. Katuseinämää siis rytmittivät rakennukset, portit ja aidat. Lappeenrannan tapauksessa 
on kuitenkin muistettava, että kaupunki oli pieni ja köyhä, joten tiivistä kaupunkirakentamista ei 
todennäköisesti syntynyt kuin Pitkällekadulle ja korkeintaan muutamalle sivukadulle. 

Kaupunkitalo ei koostunut ainoastaan asuinrakennuksesta, vaan kaupunkilaisilla oli tontillaan 
lukuisia muita talousrakennuksia, jotka oli ryhmitetty tontin laidoille siten että muodostui umpipiha. 
Rakennusten välisiin aukkoihin rakennettiin aita. Pihamaasta muodostui asukkaiden omassa käytössä 
oleva, yleisestä alueesta rajattu tila, jonka yksityisyyttä korosti se, että sinne käytiin portin kautta. 
Yksityisen vastakohdaksi miellettiin kadut, joita luonnehdittiin yleisiksi kaduiksi ja joilla siis oli 
julkisen tilan luonne. 

Katujen lisäksi toinen kaupunkirakennetta jäsentävä julkinen tila oli toriaukio. Toria on luonnehdittu 
suurvalta-ajan kaupungin keskukseksi. Siellä käytiin kauppaa, tavattiin ihmisiä, ja sen laidalla 
sijaitsivat yleensä kruunun rakennukset ja raatihuone. Torin virallista luonnetta kuvaavat myös tiedot 

sen toimimisesta teloituspaikkana. 

Lappeenrannan tori oli ensimmäisen kaupunkivaiheen aikana sijoitettu niemen pohjoisosaan 
ylätasanteelle. Tori oli muodostettu jättämällä yksi kortteli rakentamatta ja siten siitä oli muodostunut 
ns. avokulmainen aukio. Torialueeksi kaavoitettu alue ei ollut kokonaan tasaisella kaupunkimäellä, 
vaan se ulottui länsirinteeseen siten, että torin länsireunan ja rannan väliin jäi eteläinen kaupungin 
kahdesta pitkästä kadusta ja vielä kadun ja rannan väliin kaavoitettiin neljä tonttia. Aspegren ei 
kaavoituksessaan ottanut huomioon viipurilaisten markkinapaikalle rantaan rakentamia aittoja ja 
asuntoja, vaan tontitti rantavyöhykkeen regulariteettiin. Lappeenrantalaisten tori kuitenkin avautui 
sataman ja markkinapaikan jatkona Saimaalle, ja lienee tarkoitettu, että talonpojat laskiessaan veneil¬ 
lään rantaan olisivat päässeet helposti torille kauppaa käymään. Toria 1600-luvulla ympäröineistä 
rakennuksista ei ole säilynyt tietoja, mutta 1720-luvulle tultaessa raatihuone sijaitsi sen länsireunassa, 
markkinapaikan ja ylätasanteen välisessä rinteessä olevalla tasanteella ja itse asiassa ennemminkin 
markkinapaikan reunalla. 

Markkinapaikalla sijainneen viipurilaisten kauppiaiden mökkikylä haittasi paljon Lappeenrannan 
ensimmäisen kaupunkivaiheen kehitystä. Kaupunkilaiset valittivat vuoden 1660 valtiopäivillä 
viipurilaisten “30 vuotta tai jo kauemmin sitten” rakentaneen markkinarantaan tervapuoteja, mutta 
Lappeenrannan saatua kaupunkioikeudet he olivat rakentaneet lämmitettäviä, tuvilla ja kamareilla 
varustettuja taloja niemen rannoille siten, että ne ympäröivät kaupunkia ja estivät kaupungin 
kehitystä. Kaupunkilaisten mukaan tuo asutus sulki parhaan paikan, joka olisi ollut kaupungille 
hyödyksi ja koristukseksi. 

Viipurilaisten rakennukset sijaitsivat niemen länsireunan tasaisella ranta-alueella, Aspegrenin kaavaan 
merkityn torin länsipuolella. Rakennuksia ei ollut muun kaupungin tapaan rakennettu regulariteetin 
mukaan, vaan ne oli sijoitettu tiheään ryhmittymään, joka aiheutti lappeenrantalaisten mielestä 
jatkuvan tulipalovaaran. Viipurilaiset olivat samoilla valtiopäivillä laatineet vastineen lappeenran¬ 
talaisten kirjelmään, jossa ilmoittivat heille kuuluvan markkina-alueella ikimuistoisen nautinnan. 
Samaten he valittivat Lappeenrannan vastoin viipurilaisten oikeuksia alkaneen rakentaa markkina- 
alueelle ja siten aiheuttavan palovaaran alueelle. Vielä vuonna 1680 lappeenrantalaiset valittivat 
valtiopäiville viipurilaisten heille aiheuttamista vaikeuksista: “Kun maamies silloin (markkinoiden 
aikaan) tulee monine tavaroineen — useimmiten vesitse veneillä; ja kun veneet tulevat rantaan, 
asettuvat ne Viipurin porvarin puodin viereen, hänen, jonka kanssa he ovat kauppasuhteissa ja jota 
he täkäläisellä kielellä kutsuvat majamieheksi. Tämä porvari ottaa talonpojalta heti koko hänen 
venekuormansa, mitä tavaroita ne sitten olivatkin, jättämättä edes sellaista tavaraa, joka tulisi viedä 
tiettyyn paikkaan, torille.” Osoittautui, että viipurilaisten oikeudellinen nautinta markkina-alueella oli 
lappeenrantalaisten pyrkimyksiä voimakkaampi, ja viipurilaisten rakennukset säilyivät alueella yli 
Lappeenrannan ensimmäisen kaupunkikauden aina 1700-luvun alkupuolelle asti. 

Vuosisadan vaihteessa alkoivat Lappeenrannan kaupunkikehitykseen jälleen vaikuttaa uudet tekijät. 
Pitkäikäinen rauha Itämeren ympäristössä murtui vuonna 1700 ja syttyi suuri pohjan sota, jonka 
Suomea koskevaa osuutta nimitetään isoksivihaksi. Lappeenrannan seutuja sotatapahtumat koskettivat 
Viipurin valtauksen jälkeen vuonna 1710, jolloin Suomen joukkojen ylipäällikön Georg Lybeckerin 
mukaan venäläisen tekivät surmatöitä Lappeenrannassa sijaitsevalla sairashuoneella. Venäläiset eivät 
kuitenkaan vielä 1710 miehittäneet Lappeenrantaa, vaan uusi Suomen joukkojen ylipäällikkö Nieroth 
piti armeijan päämajaa Lappeenrannassa vuoden 1711 lopulla. Vuoden 1712 aikana armeija kuitenkin 
joutui aloittamaan hitaan vetäytymisensä Kymijoelle. Vetäytymisen aikana Vehkalahti poltettiin mutta 
Lappeenrannan polttamisesta ei ole tietoja. Ruotsalaisten poistuttua seudulta käytettiin Lappeenrantaa 
vuorostaan venäläisten joukkojen kokoamispaikkana. Muun muassa keväällä 1714 koottiin 
Lappeenrantaan Olavinlinnan valtausta valmistelemaan 1 687 miestä ja 30 tykkiä. Lappeenrannasta 
joukot siirrettiin osin lotjilla ja veneillä, osin maanteitä pitkin Savonlinnan läheisyyteen. 

Viipurin komendanttikuntaa vuosien 1710-1721 välisenä ajanjaksona tutkineen Raimo Rannan 
mukaan Lappeenranta oli noussut Venäjän miehityskaudella yhä tärkeämmäksi kaupungiksi, koska 
se oli yksi joukkojen kokoamis-ja huoltokeskus ja edelleen tärkeä markkinapaikka. Lappeenrannan 
merkitystä vahvisti kaupungin sijainti muun muassa edelleen postinkulun nivelkohtana. Posti tuli 
Lappeenrantaan veneillä ja sieltä taas hevosilla Viipuriin. Postimestari Lindrootin tiedetäänkin 
olleen miehitysaikana Lappeenrannassa komissaarina ja palanneen rauhan jälkeen postimestariksi. 
Kaupungissa toimi myös kyytiasema. 1710-luvun lopulla Lappeenrannasta muodostui markkinoiden 
vahvistumisen myötä jossain määrin myös hallintokeskus, ja Ranta päättelee kaupunkiin muodostetun 
kaupunkihallinnon venäläisine “pormestareineen” huolehtimaan tullien ja verojen perinnästä. 

Edellä mainitut toiminnot edellyttivät Lappeenrannassa olevan tietyn määrän väkeä ja rakennuksia. 
Lappeenranta ei siis isonvihan aikana ainakaan autioitunut, vaan vaikuttaa siltä, että paikka hiljaiselon 
jälkeen siirtyi kaupunkitoimintojen kasvun kauteen. Miehityksen jälkeen vuonna 1721 Lappeenranta 
siirtyi jälleen Ruotsin alaisuuteen ja kaupunkia alettiin linnoittaa. 


2.4 Sotilaat 1600-luvun kaupungissa 


Lappeenranta ei ensimmäisellä kaupunkikaudellaan 1600-luvulla ollut vielä linnoituskaupunki eikä 
siellä myöskään ollut varsinaista varuskuntaa. Sotaväen kanssa maa-ja vesireittien risteyskohdassa 
ja rajamaakunnassa sijainnut Lappeenranta joutui kuitenkin jo varhain tekemisiin. Ensimmäiset 
asiakirjoihin jääneet tiedot sotaväestä Lappeenrannassa ovat jo ennen kaupunkivaihetta vuodelta 
1623, jolloin käskynhaltija lähetti Lappeen markkinoille 20 sotamiestä pitämään yllä järjestystä. 1600- 
luvun jälkipuolella Lappeenrannassa vieraili yhä useammin sotilaita. Kaupungin ohi marssi runsaasti 
sotilasosastoja jotka usein leiriytyivät kaupungissa ja sen läheisyydessä. Kaupungissa pidettiin myös 
useita sotaväen kokouksia ja katselmuksia. 

Lappeenrannassa asui muiden kaupunkilaisten joukossa myös sotilaita. Sotilaat olivat ratsumiehiä 
tai rakuunoita; useimmat lienevät kuuluneet Viipurin läänin rakuunoihin. Rakuunarykmentillä oli 
ollut kaupungin läheisyydessä sotilasmaakirjaan kuuluvia tiloja. Rakuunat eivät kuitenkaan muodos¬ 
taneet varsinaista varuskuntaa, vaan olivat lähinnä muiden kaupunkilaisten - porvareiden, ajomiesten, 
työmiesten, kirvesmiesten, palkollisten, kalastajien ja harvojen virkamiesten - kiusana. Erityisesti 
kaupunkilaisia harmitti, että kaupungissa vakituisesti asuvien sotilaiden ei muiden tapaan tarvinnut 
maksaa veroa, etenkin kun jotkut sotilaat olivat ostaneet kaupungista tontin ja talon sekä harjoittivat 
tuottoisaa oluen ja paloviinan myyntiäkin. Periaatteessa sotilailla oli kuitenkin palkkatilansa, joista 
heidän tuli saada laillinen elantonsa. 

Lappeenrannassa asuneista suurvaltakauden sotilaista on säilynyt vain raastuvanoikeuden 
pöytäkirjoihin sisältyviä hajatietoja. Niiden mukaan Lappeenrannassa asuivat ja vierailivat ainakin 
ajoittain 1600-luvun loppupuolella rakuunarykmentin kapteeni Fredrik von Harrigenin komppanian 
luutnantti Christoffer Hindrich Horn, kornetti Gerhardt Hendrich Kuhlman, vääpeli Pertti Nykäinen, 
korpraali Henrich Michellsson, rykmentin kirjuri Anders Göransson, ratsumies Heikki Matinpoika 
Hatara, ratsuväen signalisti Yrjö Myllärinen ja sotamies Mikko Mikonpoika Jurvainen. 

Sotaväen katselmukset, joihin osallistui rakuunoita ja jalkaväkeä, olivat Lappeenrannassa 
monipäiväinen ja säännöllinen, ilmeisesti jopa vuotuinen tapahtuma. Katselmukset liittyivät 
Suomen rooliin 1600-luvun suurvallan Ruotsi-Suomen armeijan täydennysalueena. Lappeenrannan 
ympäristön väestö antoi siten osansa muualla Euroopassa taistelevaan armeijaan. Värväystoimintaa 
on käsitelty rakuunoiden osalta esimerkiksi Karl Grotenfeltin tutkimuksissa. Lappeenrannan seutua 
kosketti jo ennen kaupunkioikeuksien saamista vuosina 1644 ja 1645 aloitettu rakuunarykmentin 
värvääminen. Keväällä 1645 oli saatu kokoon jo osa komppanioista, joista ensimmäisessä, 
everstiluutnantti Ridderin komppaniassa, oli Lapvedeltä 34 miestä. Yhteensä rykmenttiin tuli 
koottavaksi kahdeksan komppaniaa. 1650-luvun alussa rykmentin eli Fabian Berndesin komentaman 
Viipurin rakuunarykmentin vahvuus nousi yli 1100 miehen, näistä Lapvedeltä oli yhteensä 77 
miestä. Rakuunarykmentti siirrettiin Puolaan vuonna 1655. Sitä ennen kuitenkin rykmentin toiselle, 
everstiluutnantti Ridderin johtamalle eskadroonalle suoritettiin katselmus Lappeenrannassa 
25.4.1655. Rykmentti kärsi sodassa pahoja tappioita mutta siihen värvättiin jälleen uusia miehiä. 
Lappeenrannassa pidettiin harjoitusten yhteydessä rykmentin katselmus syyskuussa 1661 ja jälleen 
28.9.1663 sekä 19.10.1667. Lappeenrannan ohella rykmentti kokoontui harjoituksiin ainakin 
Viipuriin. 

Lappeenrannan seudulta värvättiin myös vuoden 1665 jälkeen toinen rakuunarykmentti. Karjalan 
rakuunarykmentti, usein vain komentajansa, aiemmin Viipurin rakuunoissa palvelleen Herman von 
Burghausenin nimellä tunnettu rykmentti. Tässä rykmentissä oli myös Lappeenrannan välittömästä 
läheisyydestä Lapvedeltä eli Lappeelta värvättyjä miehiä. Rykmentti tuhoutui myöhemmin lähes 
kokonaan sodassa Tanskaa vastaan. Rykmentin Lundin taistelussa 1676 menettämää lippua muun 
muassa säilytetään edelleen museossa Kööpenhaminassa. 

Ennen sotaan lähtöä rykmentti kuitenkin oli ainakin vuonna 1667 katselmuksessa Lappeenrannassa. 
Katselmukset olivat markkinoiden aikaan. Tällöin kaupunkiin majoittuneiden, eri aselajeihin eli 
rakuunoihin ja jalkamiehiin kuuluvien upseereiden välillä sattui riita, jota käsiteltiin myöhemmin 

raastuvanoikeudessa. Riita, joka huipentui kaksintaisteluksi sai alkunsa siitä, että upseerit olivat 
pelaamassa torin laidalla olleessa talossa korttia siten, että voittaneen piti ensi tyhjentää pikari ja 
ottaa vasta sitten rahat. Riidaksi juopottelu muuttui, kun kapteeniluutnantti Braas epäili hevosensa 
kaupungin ulkopuolelle jättäneiden ja tulliportin kautta niemen ylätasanteen torille talon ohi mars¬ 
sivien rakuunoiden äkseeräyskykyä. 

Oikeudessa käsitellystä tapauksesta ilmenee, keitä upseereita Lappeenrannassa oli kortteerissa 
pääkatsastuksen aikaan. Lappeenrannassa oli ainakin rakuunoista eversti Herman Burghausen, 
luutnantti Zitting ja vänrikki Byckling. Muita upseereita olivat vänrikki Cornelius Tijhle, 
kapteeniluutnantti Braas, kapteeni Adankewitz ja everstiluutnantti von Löwe. Upseerien keskus¬ 
telukielenä käytettiin ruotsia ja saksaa. On kuitenkin huomattava, että monet upseereista kuuluivat 
Itä-Suomessa jo pidempään asuneisiin sukuihin. 

Vuosina 1680 - 1686 ei Suomessa ollut lainkaan rakuunoita. Vuonna 1686 sai kuitenkin 
everstiluutnantti Nils Grotenfelt kuninkaalta tehtäväkseen värvätä Itä-Suomesta kaksi komppaniaa 
rakuunoita. Elokuun alussa vuonna 1691 kokoontuivat Grotenfeltin värväämät rakuunat, neljän 
komppanian laajuinen Karjalan rakuunaeskadroona eli suomalaiset rakuunat. Lappeenrantaan 
katselmukseen. Tässä katselmuksessa tiedetään olleen mukana myös Viipurin läänin maaherra 
Lindhjelmin. Grotenfelt hoiti värväystä tukikohtanaan Viipuri, mutta matkusti myös paljon 
värväysalueella; ainakin 24.9.1695 hän oli myös Lappeenrannassa. Lappeelta rakuunoihin oli värvätty 
27 miestä. Vuonna 1700 Grotenfeltin rakuunat siirrettiin Baltiaan 

Grotenfeltin rakuunat eli Karjalan rakuunat tuhoutuivat pääosin Pultavan taistelussa, mutta jo 
vuonna 1710 perustettiin Karjalan maarakuunarykmentti. Myös siihen värvättiin miehiä Lappeelta. 
Toinen komppania oli nimeltään “Lappvesi kompani”. Karjalan maarakuunat kuuluivat kenraali 
Armfeltin joukkoihin, ja osasto siirrettiin vuonna 1714 Ruotsiin. Karjalan maarakuunoihin kuului 
myös Uudenkaupungin rauhan jälkeen Lappeenrannan linnoitusjoukkoihin liittynyt kapteeni Pehr 
Cedersparre. 

Lappeenrannan lähiseutujen jalkaväestä Viipurin jalkaväkirykmentti harjoitteli ainakin Viipurissa 
ja Vehkalahdella ja mahdollisesti myös Lappeenrannassa. Savon jalkaväkirykmentin harjoittelusta 
Lappeenrannassa on säilynyt myös kirjallista tietoa. Ainakin 4. syyskuuta 1661 olivat Lappeenrantaan 
kokoontuneet harjoituksiin eversti Berent von Gertensin, everstiluutnantti Conrad von Giertensin, 
kapteeni Johan von Billinghausenin, kapteeni Gustaf Appelbomin, kapteeni Hans Breutgamsin, 
kapteeni Lukas Sprinzin ja kapteeni Hans von Giertensin komppaniat. 

Vuosina 1656-1658 käytiin sotaa Ruotsin ja Venäjän välillä. Ruotsin vakituisten joukko-osastojen 
ollessa Puolassa käyttivät venäläiset tilaisuutta hyväkseen ja hyökkäsivät kesäkuussa 1656 rajaseu¬ 
dulle. Varsinaiset sotatapahtumat eivät koskeneet Lappeenrantaa. Ryöstöretkiä tehtiin kuitenkin myös 
Lappeenrannan seudulle, kaupungin ympäristöstä kerättiin nostomiehiä ja pakolaisia sekä sotaväkeä 
liikkui runsaasti. Yleensäkin venäläisten yllätyshyökkäys ja levoton “ruptuurin” eli metelin aika 
järkytti Toivasen mukaan tavattomasti kaupunkilaisia. 

Kaarle X Kustaan Venäjän sota aiheutti Lappeenrannassa muun muassa sen, että kaupunkiin 
perustettiin porvarikaarti. Vaikka kaartia ei voidakaan nimittää varsinaiseksi varuskunnaksi tai edes 
sotilasosastoksi, on kuitenkin syytä jossain määrin tarkastella tätä sotilaallisten mallien mukaan 
järjestäytynyttä kaupunkilaisten kaartia. Porvarikaartille oli organisaationa vastineensa myös muiden 
ruotsalaisten kaupunkien osalla. Porvarikaartin tehtävänä oli vartioida kaupunkiaan ja myös torjua 
mahdollisia vihollisen hyökkäyksiä sodan aikana. Kaartien muut tehtävät mahdollisen sotavankien 
vartioinnin lisäksi olivat lähinnä seremoniallisia - paraatien pito ja esiintyminen juhlatilaisuuksissa 
korostivat kaartilaisten omaa ja kaupunkiyhteisön arvoa. Lappeenrannassa kaartille oli erityisesti 
käyttöä markkinoiden aikana järjestyksenpidossa; sitä käytettiin myös kaupunkilaisten yhteisissä 
rakennushankkeissa. 

Porvarikaarteja oli Ruotsin kaupungeissa jo keskiajalla. 1500-luvulla vakinaiset joukot vastasivat 
kaartien aiemmista tehtävistä, mutta 1600-luvun puolivälissä kaupunkeihin perustettiin 
sotilasorganisaatioista saatujen mallien mukaan järjestettyjä porvariskaarteja. Aluksi kaarteihin kuului 
kaupungin palvelukelpoinen miespuolinen väestö kokonaisuudessaan. 1600-luvulla kaarteissa palveli 
lähinnä porvareita. Kaartit lopetettiin vuonna 1793. Lappeenrannassa kaartin toiminta lienee lakannut 
kaupunkioikeuksien menettämisen myötä 1670-luvun loppupuolella. 

Lappeenrannassa porvarikaarti järjestäytyi ilmeisesti pian venäläisten vuoden 1656 kesäkuussa 
rajaseudulle tekemän hyökkäyksen jälkeen. Kaarti järjestettiin Toivasen mukaan ruoduittani 

kaupungin ruutuasemakaavan korttelijaon mukaan. Lappeenrannan porvarikaartissa oli luultavasti 
vain yksi joukkue. Kaartin johdossa toimi kapteeni. Ensimmäiseksi kaupunginkapteeniksi valittiin 
raatimies Matti Minkkinen. Kapteenin alapuolella hierarkiassa oli luutnantti ja tämän alapuolella 
vänrikki. Alipäällystönä oli yksi kersantti ja jokaista ruotua kohden yksi korpraali. Lisäksi kaartiin 
kuului kirjuri ja rumpali, joka huolehti myös kaupungin tiedotusten julistamisesta. Ruotujen määrä 
tai suuruus ei ole tiedossa, mutta se lienee ollut vain 5-10 henkeä vuosien 1656-1658 sodan aikana 
tehdyistä vartiointijärjestelyistä päätellen. Vartio järjestettiin silloin puoliruoduittain. Portilla pidettiin 
parivartiota, päivällä kaupungissa taas piti kiertävää vartiota kolme ja yöllä kuusi miestä. 

Kaartin kapteenin Minkkisen kuollessa vuonna 1663 valittiin uudeksi kapteeniksi Anders Carstensson. 
Carstensson oli entinen rykmentinkirjuri, joka oli muuttanut kaupunkiin jo 1650-luvun alussa. 
Luutnantiksi valittiin porvari Lauri Mikonpoika ja vänrikiksi räätäli Matti Heikinpoika. Aliupseerit 
pysyivät muuten samoina, mutta katselmuskirjuriksi valittiin kirjoitustaitoinen, kaupungissa yliop¬ 
pilaana tunnettu Olli Nuutinpoika. 

Kaupungin kaartilla ei tiedetä olleen erityistä asepukua. Tupsukoristeinen ja kaupungin oman 
räätälin ompelema lippu porvariskaartille kuitenkin saatiin vuonna 1663. Lippua säilytettiin käytön 
väliaikoina raastuvan seinällä. Kaartin aseistuksesta ei ole säilynyt tietoja. Toivanen arvelee kaartin 
käyttäneen yleisesti Lappeenrannassa käytössä olleita aseita: musketteja, pistooleja, miekkoja ja 
hilpareita. 

1600-luvulla, Lappeenrannan ensimmäisen kaupunkivaiheen aikana kaupungissa ei vielä ollut 
vakinaista varuskuntaa. Kaupungissa ja jo ennen kaupunkioikeuksien saamista niemellä sijaitsevassa 
Lappeen kirkonkylässä majailevat, ruotujakoiseen armeijaan, lähinnä ratsuväkeen kuuluvat upseerit ja 
sotilaat löivät kuitenkin oman leimansa yhteisön elämään. Sotilaiden vaikutusta voidaan itse asiassa 
pitää monilla alueilla suurena. Raastuvanoikeuden pöytäkirjoista esille tulevien haittojen lisäksi 
sotilaat vaikuttivat kaupunkiyhteisöön muutenkin, esimerkiksi monet kaupungin hallintomiehet ja 
porvarit pormestaria myöten olivat toimineet jossain vaiheessa armeijassa, muun muassa signalisteina 
tai kirjureina. 

Kaupungin fyysiseen olemukseen sotilailla ei kuitenkaan vielä 1600-luvulla ollut niin suurta 
vaikutusta kuin myöhemmin linnoitusvaiheen alettua. Tarkoitan tällä sitä, että 1600-luvulla sotilailla 
ei vielä Lappeenrannassa ollut erityisiä rakennuksia eikä kaupungin suunnittelua ja rakentamista vielä 
siinä määrin johdettu sotilaiden toimesta. Kaupunkikuvassa sotilaat kuitenkin jo erottuivat 1600- 
luvulla yhtenäistyneen ja kaupunkilaisten asusteista poikenneen vaatetuksensa ansiosta. 

Viipurin läänin ratsuväkirykmentin komp- 
paniastandaari v. 1660 (Toivanen 1979). 

3 LAPPEENRANNAN LINNOITTAMINEN 


3.1 Linnoituskaupungin syntyyn vaikuttaneet poliittiset ja strategiset tekijät 

Uudenkaupungin rauhassa vuonna 1721 siirtyi Ruotsin ja Venäjän välinen raja lännemmäksi. Ruotsi 
menetti muun muassa koko itäisen Suomen keskuksen, merkittävän tapulikaupungin Viipurin. Raja 
kulki Virolahdelta kohti Viipuria ja kääntyi Viipurin ja Hämeenlinnan tielinjalla kohti Lappeenrantaa, 
josta se taas koukkasi koilliseen. Lappeenranta sijaitsi siten Ruotsin puolella aivan rajan läheisyydessä 
Viipurin ollessa Pietaria suojaava läntinen rajalinnoitus. 

Viipuria korvaamaan Ruotsi muodosti Itä-Suomeen uuden kaupungin: Haminan ja Lappeenrannan 
muodostaman kaksoiskaupungin, jossa Hamina peri Viipurin privilegiot ja Lappeenranta toimi 
sisämaan kaupan kokoojana ja uuden Savonlinnan ja Kymenkartanon läänin maaherran sekä lää¬ 
ninhallituksen sijaintipaikkana, kuitenkin hallinnollisesti Haminan maistraatin alaisena. Viipurin 
kaupan korvaamistakin tärkeämmäksi tavoitteeksi nousi itärajan puolustus. Uuden sotilaspoliittisen 
tilanteen perusteella Hamina ja Lappeenranta katsottiin strategisesti tärkeiksi paikoiksi ja niiden 
linnoittaminen aloitettiin. 

Aiemman vahvan linnoituksen Viipurin menetyksen jälkeen Suomi oli jäänyt itärajaltaan suojat¬ 
tomaksi. Turvallisuuden takaamisen keinoista oli vallalla kaksi ajatussuuntaa. Suomen itärajan 
suojaksi tuli joko rakentaa vahvoja linnoituksia tai vahvistaa maavoimia, joilla sitten suojattaisiin 
omaa aluetta ja joita toisaalta voitaisiin käyttää myös hyökkäykseen. Ajatussuuntien ero ei ollut 
vain revanssihenkisyydessä. Kyseessä oli ajan sotatieteen teoria siitä, että puolustussotaa tuli kaikin 
keinoin välttää; jos siihen jouduttiin, niin se oli vahvojen maavoimien avulla mahdollista pian kääntää 
hyökkäyssodaksi. 

Puolustuskysymyksessä päädyttiin linnoitusten rakentamiseen. Itärajalla aloitettiin linnoittaminen 
rajakomissaari ja linnoitusupseeri Axel Löwenin suunnitelmien perusteella. Löwen oli laatinut 
itärajan tueksi suurisuuntaisen puolustussuunnitelman, jossa Vehkalahden paikalle sijoitettu 
Haminan linnoitus ja Lappeenrannan markkinapaikalle rakennettu linnoitus sulkivat Viipurista Etelä- 
Suomeen kulkevat reitit. Sisemmällä Suomessa tuli sijaita Place d’armes - armeijan päätukikohta, 
jossa sijaitsivat sen päävarastot. Tähän tehtävään Löwen ehdotti Helsinkiä, mutta sijoituspaikaksi 
valittiin Hämeenlinna. Suunnitelman mukaan Suomen puolustus perustui maavoimien, laivaston 
ja linnoituslaitoksen yhteistoimintaan. On huomattava, että suunnitelma ei ollut pelkästään puolus¬ 
tuksellinen, vaan sen toteuttamisella oli saatavissa hyvä pohja myös offensiiville Pietarin suuntaan. 
Löwenin puolustussuunnitelmaa alettiin toteuttaa alussa tarmokkaasti, mutta käytettävissä oleviin 
voimavaroihin nähden ylimitoitettu suunnitelma kuivui myöhemmin kokoon. 

Uudenkaupungin rauhansopimuksen jälkeen siis alkoivat viipurilaisten lastauspaikkana toimineeseen 
Lappeenrantaan kohdistua uudet vaikutustekijät. Niistä tärkein oli uusi sotilaspoliittinen tilanne, jossa 
Lappeenranta ja Hamina katsottiin itärajan puolustuksen kannalta strategisesti tärkeiksi paikoiksi. 
Toista Lappeenrannan kehittymiseen ison- ja pikkuvihan välisenä aikana vaikuttanutta keskeistä 
tekijää - Lappeenrannan valintaa maaherran ja lääninhallituksen sijoituspaikaksi - perusteltiin nimen¬ 
omaan rajan läheisyydellä. 

Rajamuutoksen takia ei Itä-Suomen talousalueella aiemmin Lappeenrannan kehitystä ja toimivuutta 
lamauttanut Viipuri enää rajan toiselta puolelta kyennyt valvomaan alueen kauppaa; Viipurin tilalle 
kruunu tosin pyrki saamaan Haminan. Haminan suoraa vaikutusta Lappeenrannan asioihin lisäsi 
maaherra Frisenheimin rakennuttama uusi tieyhteys Lappeenrannan ja Haminan välille. Vanhimpina, 
jo 1600-luvulla kaupungin perustamiseen vaikuttaneina suotuisina tekijöinä olivat edelleen voimassa 
Lappeenrannan kaupallisesti ja liikenteellisesti edullinen sijainti Salpausselän ja eteläisen Saimaan 
kohtauspaikassa. Lisäksi Lappeenranta oli luonnonmuodoiltaan sopiva linnoitukseksi. 

3.2 Rajankäynti Lappeenrannan seudulla 

Linnoitus- ja kaavoitustöitä Lappeenrannassa edelsivät uuden rajalinjan määrittelyjä 
pääasemapaikkanaan Lappeenrantaa pitäneen rajakomission työskentely. Rajaneuvotteluiden 
yhteydessä rajakomissiossa työskennelleet linnoitusupseerit kartoittivat Suomesta linnoituksille 
sopivia paikkoja. Vuoden 1722 alussa Ruotsin ja Venäjän välistä rajankäyntiä saapui Ruotsin 
puolelta johtamaan linnoituskonttorin päällikkö Axel Löwen. Komission 25 kokouksesta pidettiin 
Lappeenrannassa 12. Löwen oleskeli Suomessa yhteensä 15 kuukautta, joista Lappeenrannassa 
yhteensä noin 8 kuukautta. 

Rajankäynnissä Löwenin apuna oli ensin Liivinmaan linnoitusprikaatista paikalle komennettu 
everstiluutnantti Rosenborg. Hän kuitenkin kuoli pian Lappeenrantaan saavuttuaan. Hänen tilalleen 
valittiin Venäjältä Lappeenrannan kautta vankeudesta palannut ja siellä vielä oleskellut evers¬ 
tiluutnantti Johan Jacob Faber. Löwenin ja Faberin lisäksi ruotsalaiseen rajako missioon kuuluivat 
Suomen linnoitusprikaatista kapteeni Simon Grundel ja konduktööri Johan Conrad Cedersparre ja 
Tukholman prikaatista Carl Fredrik Nordenberg. Nordenberg, joka tunnetaan myöhemmin aateloituna 
Nordenskiöldin nimellä, ei kuitenkaan ottanut osaa rajankäyntiin, vaan oli veljensä luutnantti A.J. 
Nordenbergin kanssa tekemässä linnoitussuunnitelmaa Helsinkiä varten. Lappeenrannan seudulle hän 
saapui tekemään kartoitustöitä muita myöhemmin, vuonna 1723. 

Löwenin saama tehtävä oli kaksinainen: päällisin puolin hänen tuli olla mukana uuden rajalinjan 
vedossa, mutta toisena syynä linnoitustoimen päällikön matkaan oli kuninkaallisen sotakomission 
antaman tehtävän mukaan etsiä sopiva paikka pää-ja rajalinnoitukselle Suomessa. Löwen saapui 
Suomen Turkuun 22. helmikuuta 1722. Vielä samassa kuussa hän saapui Porvooseen. Ensimmäinen 
rajakomission kokous oli 17. maaliskuuta, jonka jälkeisenä päivänä Löwen tuli ensimmäisen kerran 
Lappeenrantaan. Pian Löwenin saapumisen jälkeen, maaliskuun loppupuolella tai huhtikuun alussa, 
saapui Lappeenrantaan myös Kymenkartanon läänin maaherra Frisenheim. Kevättalvella 1722 
Frisenheim ja Löwen oleskelivat Lappeenrannassa aina toukokuun alkupuolelle asti, jolloin he 
matkustivat Viipuriin neuvottelemaan. Rajaneuvottelut jatkuivat tiiviinä aina vuoden 1723 maaliskuun 
loppuun asti. Paluumatkansa Ruotsiin Löwen aloitti 2. huhtikuuta 1723. 

Löwen asui Lappeenrannassa viettämänsä ajan lisäksi kuukauden Viipurissa ja lähes yhtä pitkän ajan 
Rautjärvellä. Rajankäynnin lisäksi saamaansa toiseen tehtävään -linnoituksen paikan etsintään - hän 
omistautui 24:nnestä joulukuuta 1722 l:seen helmikuuta 1723. Tänä aikana hän perehtyi mahdollisten 
linnoitusten paikkoihin käymällä joulukuussa 1722 Savonlinnassa ja tammikuussa 1723 kolmen 
viikon matkalla Vehkalahdella ja Helsingissä. Vehkalahdella Löwen oli tosin jo käynyt aiemminkin, 

15. kesäkuuta 1722. Helmikuussa hän neuvotteli Lappeenrannassa maaherra Frisenheimin kanssa 
puolustuskysymyksistä, minkä jälkeen hän vielä samassa kuussa matkusti takaisin Vehkalahdelle 
tutkimaan tarkemmin paikan sopivuutta linnoitukseksi. Löwen päätyi yhdessä Itä-Suomen asiat hyvin 
tuntevan Frisenheimin kanssa siihen tulokseen, että päälinnoitus tulisi rakentaa Vehkalahden seudulle. 
Suunnitelma vahvistui, kun Suomen sotilasylipäällikkö Berndt Otto Stackelberg saapui elokuussa 
1722 Lappeenrantaan ja Vehkalahdelle tutkimaan linnoituskysymystä. 

Löwen, Frisenheim ja Stackelberg päätyivät neuvotteluissaan siihen, että päälinnoitus oli rakennettava 
Vehkalahdelle mutta että myös Lappeenrannassa tuli suorittaa linnoitustöitä. Samalla Stackelberg 
komensi Kymenkartanon läänin rykmentistä linnoitustöihin Vehkalahdelle 320 miestä ja Lap¬ 
peenrantaan palisadeja rakentamaan 120 miestä. Löwen esitti suunnitelmansa Suomen puolus¬ 
tuksen turvaamiseksi säädyille vuoden 1723 valtiopäivillä. Suunnitelman käsittelyssä valtiopäivät 
hyväksyivät Löwenin ajatuksen Vehkalahden linnoittamisesta, joskin pienemmässä mittakaavassa, ja 
päättivät puolustuskomission esityksen mukaisesti jatkaa myös Lappeenrannan linnoittamista. 

3.3 Bastionilinnoitukset 


Axel Löwen käsitteli vuoden 1723 valtiopäivillä esittämässään Suomen puolustussuunnitelmassa 
linnoitusten eri ominaisuuksia. Linnoituksia rakennettiin ensinnäkin suojaamaan maata viholliselta, 
joka ei voinut tunkeutua maahan ennen kuin oli valloittanut linnoitukset. Toiseksi linnoitusten avulla 
pidettiin mahtavaan naapuriin rajoittuvassa maakunnassa yllä kruunun vaikutusvaltaa. Linnoit¬ 
tamiseen vaikuttavia tekijöitä olivat myös kaupan turvaaminen sekä yhteyksien ja vaikutusvallan 
ylläpitäminen valtakunnan kaukaisimpien osien kanssa. Löwen myös huomautti, että linnoituksia 
ja linnoitettuja satamia rakennettiin sekä puolustus- että hyökkäyssotaa varten. Löwenin ajatuksista 
kuvastui osittain jo antiikin ajoista linnoitusten rakentamiseen ja kaupunkien linnoittamiseen vai¬ 
kuttaneita tekijöitä, jotka isonvihan jälkeisessä muuttuneessa sotilaspoliittisessa tilanteessa vaikuttivat 
myös Lappeenrannan valitsemiseen linnoitettavaksi kaupungiksi. 

Vaikka linnoitusten tarkoitusperät olivatkin pysyneet vuosisatoja pitkälti samoina, oli 15. vuosisadan 
lopulla linnoitusten ja linnoitettujen kaupunkien muotoon alkanut vaikuttaa uusi tekijä - tuliaseitten 
ja erityisesti tykistön laadun ratkaiseva paraneminen. Tykistön uutta tehoa kuvaa se, kuinka Ranskan 
kuninkaan Kaarle VIILn Italianretkellä vuonna 1494 linnoitukset, jotka oli suunniteltu kestämään 
kuukausia, joutuivatkin antautumaan muutamassa tunnissa; monet varuskunnat antautuivat jo 
joutuessaan tulituksen uhan alaisiksi. 

Hyökkäysaseiden ylivertaisuus puolustuslaitteisiin nähden aiheutti sen, että kaupunkien ja linnoitusten 
puolustukseen kehitettiin aiemmista puolustuslaitteista, siis paksuista kivimuureista ja kivilinnoista, 
poikkeavia tapoja linnoittaa kohde, de la Croix’n mukaan kaksi metodia havaittiin tehokkaiksi. 
Ensinnäkin puolustusmuurin uhattua kohtaa voitiin tukea maavallilla sen takaa. Maavalli toimi 
toisena puolustusvallina, ja sieltä voitiin ampua hyökkääjää puolustuksen omalla tykistöllä. Toinen 
ja tehokkaampi keino oli rakentaa puolustusvalli kulmittaiseksi siten, että vallien päällä sijaitsevilta 
ampumapaikoilta voitiin keskittää tuli hyökkääjän etenemiskohdalle. Jälkimmäisestä tavasta kehittyi 
bastionijärjestelmä, joka oli vallitseva linnoitusperiaate aina 1800-luvulle saakka. Bastionijärjestelmän 
läpimurto tapahtui 1600-luvulla, jolloin useimmat Euroopan kaupungit oli linnoitettu. Ranskaan muun 
muassa rakennettiin vuosisadan loppupuolella 300 linnoituksen vyöhyke. 

Edellä on suppeasti esitelty linnoitustekniikan kehitystä sen vuoksi, että bastionisysteemin 
kehittyminen vaikutti myös kaupunkien kehitykseen. Bastionijärjestelmä vaati tykkien kantomatkan 
pidentyessä kaupungin edustalle laajan puuttoman ja rakennuksettoman ampuma-alan, joka samalla 
eristi kaupungin ympäröivästä maaseudusta. Lisäksi kun aiemmin kaupunkia ympäröivä muuri toimi 
kaupungeissa pitkälti yksittäisenä arkkitehtuurielementtinä, vaikuttamatta kaupunkien asemakaavaan 
muuten kuin rajaamalla asutuksen muurien sisäpuolelle, niin bastionisysteemi on vaikuttanut 
kaupungin asemakaavoitukseen syvällisemmin. Vaikutus heijastuu etenkin linnoitusupseerien 
omaksumissa radiaalikaupunkisuunnitelmissa, mutta myös ruutukaavaan perustuvissa linnoituskau- 
pungeissa katujen ja sotilasrakennusten sijoittelun taustalla voitaneen nähdä sotilaalliset funktiot. 
Asemakaavan tuli linnoituskaupungeissa sallia mahdollisimman nopea siirtyminen kaupunkia 
ympäröiville bastioneille - joukkojen ja tarvikkeiden siirto oli epäilemättä helpompaa ruutukaavaan 
perustuvassa kaupungissa kuin epäsäännölliseen asemakaavaan perustuvassa kaupungissa. 

Tuliaseiden kehittäminen vaikutti linnoitusten ja linnoituskaupunkien puolustusvallien ja 
asemakaavan muodon muutosten lisäksi merkittävästi myös sotilaalliseen infrastruktuuriin ja 
sitä kautta kaupunkikuvaan. Keskiajalla ei vielä ollut välitöntä tarvetta joukkojen ja tarvikkeiden 
jatkuvaan ja laajamittaiseen aseissa pitoon ja majoittamiseen. 30-vuotisen sodan jälkeen alettiin 
osittain aseiden teknistymisen vuoksi pitää sotilaita vakituisesti palkkalistoilla eivätkä palk- 
kajoukot enää siirtyneet niin helposti kilpaileviin joukkoihin. Sotaa alettiin käydä ympärivuotisesti. 

On kuitenkin syytä huomata, että teknisen kehityksen taustalla olivat laajemmat muutokset 
yhteiskunnassa ja valtarakenteissa. Asetekniikan kehitykseen vaikutti epäilemättä feodaalisen 
yhteiskunnan muuttuminen kohti keskitettyä hallintovaltaa. Vaikutussuhde ei kuitenkaan liene 
ollut yksisuuntainen, vaan tekniikan kehityksen ja yhteiskunnallisten muutosten välillä on ollut 
vuorovaikutussuhde. 

Pysyvien joukkojen kasvaessa tuli majoitusrasituksesta siviiliväestölle raskas taakka. Berliinissä 
tiedetään vuonna 1740 olleen 90 000 asukkaan kaupunkiin sijoitettuna yli 20 000 sotilasta. 

Ruotsissa sotaväen majoitus hoidettiin suurelta osin ruotuväkilaitoksen avulla lukuun ottamatta lin- 
noituskaupunkeja. Linnoituskaupungeissa majoitus oli kuitenkin ongelmana. Esimerkiksi Malmössä 
tiedetään 1660-luvulla 450 porvarin joutuneen majoittamaan yli 3 000 miestä ja Lappeenrannassakin 
sotilaiden majoitus tuotti vaikeuksia koko 1700-luvun ajan. Sotilaiden ja tarvikkeiden sijoittamiseksi 

rakennettiin pian omat rakennukset sekä sotilaille että vakinaisen ja edelleen teknistyvän armeijan 
vaatimille eriytyville tiloille. Näistä rakennuksista muodostui omaa sotilaiden siviiliarkkitehtuuria, 
jota Ejnar Berg on määritellyt sanomalla sen olevan sotilasrakentamista, joka ei kuulu linnoitus- 
laitteiden rakentamiseen. 

Sotaväki voitiin majoittaa 1700-luvun linnoituskaupungissa neljällä tavalla. Ensinnäkin sotilaat voitiin 
sijoittaa kaupungin porvarien rakennuksiin. Toiseksi voitiin rakentaa kasarmeja. Kolmas vaihtoehto 
oli parakkien rakentaminen, ja viimeinen vaihtoehto oli sotilaiden majoittaminen väliaikaisiin 
majoihin tai telttoihin. Lappeenrannassa majoitus hoidettiin ruotsalaisella kaudella lähinnä 
rakentamalla parakkeja, joskin osa sotilaista jouduttiin majoittamaan porvareiden rakennuksiin. 
Venäläisellä kaudellakaan ei kasarmien rakentaminen kattanut kaikkea majoitustarvetta. 

Sotilasrakennusten muotoon vaikuttivat paljon paikalliset olosuhteet: käytettävissä olevat rakennusai¬ 
neet, varat sekä linnoituksen käyttötarkoitus ja merkitys. Lappeenrannan kaltaisiin vaatimattomiin 
varustuksiin, joiden puolustusvalleissa ei ollut suuria muurauksia eikä kasematteja, rakennettiin 
tarvittavat rakennukset hirsistä erillisiksi vapaasti seisoviksi rakennuksiksi. 

Sotilaitten siviilirakentamisen määrää lisäsi vielä ajan sotatieteessä vallalla ollut Richelieun, 
Mazarinin, Colbertin, Le Tellier’n ja Louvois’n luoma ns. makasiinijärjestelmä. Se perustui siihen, 
että 1600-ja 1700-luvulla armeijat olivat hyvin riippuvaisia muonituksesta. Pyrkimyksenä oli 
puhdistaa vihollisen haltuun jäävä maa elintarvikkeista; toisaalta taas tuli oman sotajoukon käyttöön 
perustaa leipomoita ja varastomakasiineja. Joukkojen ei uskallettu antaa edetä kovin kauas omista 
varastoista. Etenemisen kanssa samaa vauhtia rakennettiin uusia makasiineja ja leipomoita. Armeija 
ei edennyt varastoistaan kuin viiden päivämarssin päähän, jonka jälkeen oli aina rakennettava uusi 
leipomo. 1700-luvun tunnetuin ja arvostetuin sotapäällikkö Fredrik Suuri kehitti viiden päivän mars- 
sijärjestelmästä seitsemän ja yhdeksän päivän marssijärjestelmän. Raja tuli kuitenkin siinä vastaan, 
sillä kenttäleipomon leipä säilyi syöntikelpoisena vain yhdeksän päivää. Fredrikin mukaan makasiinit 
tuli sijoittaa siten, että ne voitaisiin vetää linnoituksen suojaan vihollisen uhatessa. Makasiinien tuli 
lisäksi sijaita toisistaan riittävien välimatkojen päässä; päämakasiinin tuli sijaita selustassa, koska 
etulinjassa sen menettämisen riski olisi ollut liian suuri. 

Varastot tuli Fredrikin mukaan kerätä jo rauhan aikana ja sijoittaa linnoituksiin, joista ne sodan sytty¬ 
essä olisivat helposti käytettävissä. Varastot sisälsivät varsinaisten sotatarvikkeiden lisäksi ruokatar¬ 
vikkeita. Vuodelta 1742 on säilynyt erittely siitä, mitä tavaraa ruotsalaisten joukkojen venäläisille 
luovuttamasta Helsingin makasiinissa oli. Sieltä saatiin saaliiksi sekoitettua ohraa ja kauraa, ohraa, 
ruista, korppuja, maltaita, herneitä, ruisjauhoja, suolaa, suolalihaa, silliä, silakoita, tupakkaa ja 
kuivattua lihaa. Lisäksi venäläiset joukot löysivät makasiinista sotilaitten varusteita: sotilaspaitoja, 
sukkia j a j alkineita. 

Armeija tarvitsi sodankäyntiin makasiineja, ja makasiinit sijoitettiin mielellään vallituksen 
sisäpuolelle turvaan ryöstelijöiltä ja viholliselta. Lappeenranta toimi linnoituskaupunkina ja tarvitsi 
sen vuoksi suojakseen varusväkeä; varusväkeä varten taas tarvittiin majoitustilaa - parakkeja. 

Bastionijärjestelmän puolustuksellinen etu oli siinä, että 
kulmittaisiksi rakennetut bastionit mahdollistivat puolus¬ 
tajan tykkitulen keskittämisen hyökkääjän päälle. Kuvissa 
bastionijärjestelmän toteuttaminen kaupungin puolustuk¬ 
sessa. IDilich 1640). 




Uuden, entistä teknisemmän sodankäynnin tarpeisiin jouduttiin rakentamaan muutakin kuin tykkejä 
ja bastioneja. Tar\’ittiin muun muassa varasto- ja majoitusrakennuksia linnoituksiin ja linnoitettuihin 
kaupunkeihin. Kuvassa ruutimakasiini. (Belidor 1729). 

3.4 Ruotsin linnoitusjoukot 

Lappeenrannan asemakaavan isonvihan jälkeen ja myös venäläisellä kaudella suunnittelivat 
upseerit. He myös valvoivat kaavan toteuttamista ja kaupungin rakentamista. Asemakaavan ja 
kaupunkirakenteen erityispiirteisiin vaikuttaneiden tekijöiden selville saamiseksi on siksi syytä 
tarkastella, keitä upseerit olivat ja millainen oli heidän taustansa. 

Linnoitusten rakentamisesta Ruotsin sotalaitoksessa vastasivat Ruotsin linnoitusjoukot. Rakentamisen 
lisäksi linnoitusupseerit vastasivat merkittävältä osalta Ruotsin 1700-luvun asemakaavataiteesta. 
Linnoitusjoukot kuuluivat Ruotsin armeijassa pienen vähemmistön muodostavaan värvättyyn 
miehistöön, kun valtaosaa Ruotsin sotalaitoksesta pidettiin 1700-luvulla yllä ruotujakolaitoksen ja 
ratsutilojen avulla. Järjestelmän hyödyllisyys oli siinä, että majoitusrasitus oli tasaisesti jakautunut 
maakunnittain: sotamiehet majoittuivat torppiinsa ja upseerit virkataloihinsa. Siten armeijan ylläpito 
ei ollut niin vaikeaa kuin olisi ollut varsinaisten värvättyjen joukkojen. Värvättyjä olivat 1700-luvulla 
linnoitusjoukkojen ohella tykistöjä ns. kevyet joukot. Värvätty esimiehistö oli pääasiassa varuskuntiin 
sijoitettuja läpi vuoden palveluksessa. Värvätyn väen ja ruotujakolaitoksen välisestä paremmuudes¬ 
ta käytiin jo 1700-luvulla kiivasta keskustelua. Ruotujakolaitos alkoi jo olla vanhentunut sodan- 
käyntitapojen kehittyessä, vaikkakin sillä oli vielä omat puolustajansa. 

Joka tapauksessa Lappeenrannan linnoituksen suunnittelijat - värvättyjen linnoitusjoukkojen upseerit 
- olivat tykistöjoukkojen upseereiden tavoin arvoasteessa jakopalkkaisia upseereita korkeammalla. 
Erikoisaselajien tietynlaista “valiojoukkomaisuutta” kuvaa se, että linnoitusupseerit saivat vuoden 
1762 valtiopäivillä läpi säädöksen, joka esti armeijan muiden upseerien siirrot linnoitusjoukkoihin. 
Säädöstä perusteltiin sillä, että linnoitusjoukot vaativat erikoiskoulutusta ja opintoja, joita muiden 
rykmenttien upseereilla ei ollut. Linnoitusjoukot ja niihin verrattavat erikoisjoukot toisaalta heijastivat 
suuren Pohjan sodan jälkeen Ruotsissa alkanutta yhteiskunnan muutosprosessia kohti eriytyneem- 
pää yhteiskuntaa. Yhteiskunnan muutos, niin Ruotsissa, Venäjällä kuin muuallakin Euroopassa, 
heijastui myös armeijoihin. Siten linnoitusjoukot - ja niihin verrattavat erikoisjoukot - voidaan nähdä 
esimerkkinä armeijan ja muun yhteiskunnan eriytymisestä. 

3.4.1 Linnoitusjoukkojen koulutus 

Linnoitusjoukot olivat kokeneet Ruotsissa Erik Dahlbergin (1625-1703) komennossa 
kukoistuskauden. Dahlberg kehitti linnoitusjoukoista organisaation, jonka koulutus oli hyvin 
korkeatasoista. Kun Dahlberg tuli linnoituskonttorin johtoon vuonna 1674, hän uudisti linnoitusjouk¬ 
kojen organisaation ja samalla myös linnoitusupseerien koulutuksen. Linnoitusjoukot irrotettiin 
sotakollegion alaisuudesta Dahlbergin ja kuninkaan välittömään alaisuuteen. Linnoitusjoukkojen 
upseereiksi haluavia vapaaehtoisia varten palkattiin opettaja. Vuoden 1695 uusi linnoitusjärjestys jo 
edellytti, että linnoitusjoukkoihin ei otettu upseeria ennen kuin oli kokeilla tarkastettu, että hän osasi 
ammattinsa. 

Vapaaehtoisten oppiaineisiin kuuluivat mm. aritmetiikka, geometria, linnoittamisteoria, käytännön 
linnoittaminen, maantiede, tykistöoppi, mekaniikka, hydrauliikka ja siviiliarkkitehtuuri. 
Linnoituslaitteiden suunnittelun käsittävän sotilaallisen arkkitehtuurin, “architectura militariksen”, 
jälkeen oli linnoitusupseerien koulutuksessa seuraavaksi tärkein aine siviiliarkkitehtuuri, “architec¬ 
tura civilis”. Suuren Pohjan sodan jälkeen siviiliarkkitehtuuri poistui opetusohjelmasta. Kuitenkin 
linnoitusupseerit joutuivat edelleen suunnittelemaan erilaisia rakennuksia aina kirkkoihin asti. Tarkas¬ 
teltaessa rakentamista Lappeenrannassa vuosien 1722-1741 välillä on joka tapauksessa huomattava, 
että silloin Lappeenrannassa toimineet suunnittelijat kuuluivat pääosin vanhempaan sukupolveen. 

Linnoitusupseeriksi pääsylle ja arvoasteikossa ylenemiselle asetettiin vuonna 1699 tiukat 
määräykset. Niiden mukaan upseerin tuli osata muiden taitojen lisäksi tietyt siviiliarkkitehdin 
taidot. Alikonduktöörin piti muun muassa hallita tiedot rakennusten sijoittelusta, perustustöistä, 
muuraustöistä ja holvauksista sekä portaiden, porttien, ovien, ikkunoiden, takkojen ja kaakeliuunien 
rakentamiseen tarvittavat tiedot, konduktöörin suunnitelmien eli “desseinien” teko muun muassa 
corps de garde -rakennuksiin, siltoihin ja ruutitorneihin. Jos konduktööri halusi yletä luutnantiksi, 
tuli hänellä olla taidot muun muassa muona varastojen ja makasiinien sekä panimoiden ja leipomojen 
suunnitteluun. Kapteenin tuli olla kykenevä suunnittelemaan sotaleiri: “om en hehl Place de guerres 
fordehlningh”. Viimeisenä vaatimuksena siviiliarkkitehtuurin alalta oli, että majurin taitoihin piti 
kuulua kokonaisen ison kaupungin puolustusjärjestelyjen laatiminen: “om een hehl befestadt stoor 
stadz fordelningh". 

Vielä on huomattava, että upseerit saivat muualta Euroopasta tietoja ajan linnoitustaiteen kehityksestä 
sekä ulkomaanmatkoilla että kirjallisuudesta. Ruotsilla oli ennen suurta Pohjan sotaa Euroopan 
mantereella provinsseja ja vielä sodan jälkeenkin joitakin alueita. Yhteyksiä Eurooppaan siis oli. 

Saksaan oli 1600-luvun kuluessa kehittynyt runsaasti linnoittamisen tutkimusta ja opetusta. 
Linnoitustiede oli useissa saksalaisissa yliopistoissa oppiaineena, ja jo vuonna 1600 oli 
ruotsalaisille tärkeässä Leidenin yliopistossa opetusta linnoitusopissa. Saksalaisia yliopistoja, joissa 
linnoitustiedettä opetettiin, olivat mm. Frankfurt, Königsberg, Kiel, Giessen - niissä opetus alkoi 
jo 1600-luvun puolella. 1700-luvun alussa mukaan tulivat mm. Halle, Wittenberg, Jena, Greifswald 
ja Wiirzburg. Ulkomaanmatkoista ja opiskelusta ulkomaisissa yliopistoissa ei ole säilynyt tarkkoja 
tietoja. Jotain ulkomailla opiskelleiden ruotsalaisten määrästä kertoo kuitenkin Leidenin yliopiston 
matrikkeli. Sen mukaan vuosina 1620-1700 yli 70 ruotsalaista opiskeli siellä matematiikkaa, johon 
Leidenissä liittyi linnoitusoppi. Tutkimuksen kannalta oleellista on kuitenkin, että ulkomaanmatkoja 
tehtiin ja vaikutteita ulkomailta saatiin siinä määrin, että ruotsalaiset linnoitukset olivat laadullisesti 
täysin vertailtavissa muiden eurooppalaisten linnoitusten kanssa - muun muassa linnoituskonttorien 
päälliköt Dahlbergistä Löweniin olivat tehneet ulkomaanmatkoja ja työskennelleet ulkomailla. 
Dahlberg oli opiskellut linnoitustaitoa Frankfurtissa, Löwen oli useaan otteeseen ulkomaisessa 
palveluksessa muun muassa Hessenissä ja Englannissa. 

Eri maiden linnoitusten periaatteiltaan “kansainvälisen tyylin" toisaalta ymmärtää, kun 
ottaa huomioon, miten laajalle levinnyttä linnoitusten rakentamista koskeva kirjallisuus oli. 
Linnoituskirjallisuuden tekee taidehistorian kannalta mielenkiintoiseksi se, että kirjoissa ei ainoastaan 
annettu linnoituslaitteisiin liittyviä rakennusohjeita, vaan kirjat sisälsivät myös ohjeita linnoituksiin 
rakennettavista sotilaallisista siviilirakennuksista, esittelivät rakennuksissa käytettäviä pylväsjär- 
jestelmiä sekä puolustuksellisesti parhaita asemakaavoja eri linnoituskaupunkityyppeihin. Kirjoissa 
oli usein myös taidokas kuvitus. Myös ruotsalaiset linnoitusupseerit omistivat linnoitusteoreettista 
kirjallisuutta. Haminan asemakaavan laatijalla Axel Löwenillä esimerkiksi tiedetään olleen hallussaan 
yli 2000 nidettä käsittävä kirjasto, jossa arvellaan olleen kaikki tärkeimmät linnoitusteoreettiset kiijat. 

3.4.2 Linnoitusjoukkojen Suomen prikaati 

Ruotsin linnoitusjoukot oli jaettu viiteen prikaatiin, joista yhden sijoituspaikka oli Suomi. Suomen 
prikaatin vahvuus vuonna 1722 oli 14 miestä, joskin vuosikymmenen loppua kohden osa viroista 
lakkautettiin. Linnoitusjoukot hoitivat Suomessa Hämeenlinnan, Savonlinnan, Kajaanin, Haminan 
ja Lappeenrannan linnoituksia. Päämajamestariluutnantin eli prikaatin komentajan lisäksi joukkoihin 
kuului yksi majurin, kaksi kapteenin, kaksi luutnantin, kaksi konduktöörin, kasöörin, materiaalikir- 
jurin ja neljä käsityöläisen virkaa: vallimestarin, muurarin, puusepän ja sepän. Suomen prikaatiin oli 
vuonna 1721 sijoitettu kapteeni Simon Grundel (siirrettiin Kalmariin vuonna 1730), kapteeni Pehr 
Cedersparre, luutnantti Roderik Ryberg (erosi vuonna 1724), luutnantti Anders Decker ja konduktööri 
Johan Conrad Cedersparre. Vuonna 1722 tuli Suomen prikaatiin kapteeni Johan Ammondt. 
Tutkimuskohteena olevan ajanjakson loppupuolella, vuonna 1739, prikaatiin olivat sijoitettuina 
kapteeniksi 1735 korotettu Decker, Adam Reinhardt Brunow (kuoli vuonna 1743), luutnantti Carl 
Fredrik Nordenberg, luutnantti I. Werling (kuoli vuonna 1743) ja konduktööri Jonas Meldercreutz. 

Suomen prikaatinpäällikkönä oli 1721 virkaatekevänä everstiluutnantti Johan Jacob Faber. Vuonna 
1723 Faber siirrettiin majurin palkalle ja everstiluutnantti Lars Glansenstierna (käytetään myös nimeä 
Lorens Glansberg) tuli prikaatinpäälliköksi. Glansenstierna työskenteli kuolemaansa (vuonna 1740) 
asti Haminassa. Vuonna 1731 virkaan nimitettiin everstiluutnantti C.H. Schultz (kuoli Turussa 1737). 
Vuonna 1739 prikaatinpäälliköksi tuli Johan Adam Bläsingh (kirjoitetaan myös Blaesing). Seuraavana 
vuonna viran sai everstiluutnantti Filip Nordencreutz. 

Suomen linnoitusprikaatin pääosa oli sijoitettuna Haminaan. Haminan ja Lappeenrannan 
linnoitusten suunnittelu taas tapahtui samojen miesten työnä ja samanaikaisesti. 1720-luvulla 
olivat Lappeenrantaan osa-aikaisesti sijoitettuna linnoitusupseereina everstiluutnantti Johan Jacob 
Faber, kapteenit Simon Jacob Grundel ja Johan Gustaf Ammondt, luutnantit Roderik Ryberg ja 
Anders Decker, konduktööri Johan Conrad Cedersparre ja Karjalan rakuunoista Lappeenrannan 
linnoitustöihin siirretty kapteeni Pehr (Petter) Cedersparre. Sotilasrakentamisesta ja suunnittelusta 
Lappeenrannan 1720-luvun rakennusvaiheen aikana vastasivat pääasiassa everstiluutnantti Faber, 
kapteeni Ammondt ja kapteeni Pehr Cedersparre sekä konduktööri J.C. Cedersparre. 

Edellä mainituista upseereista ainakin Faberilla ja Ammondtilla oli vuonna 1723 Lappeenrannassa 
vuokratut asunnot. Kun linnoitustyöt jälleen tauon jälkeen alkoivat 1730-luvun loppupuolella, sodan 
jo uhatessa, johti töitä Lappeenrannassa kapteeni Brunow. Hänen vakituinen sijoituspaikkansa 

oli kuitenkin Hamina. Ammondtin mainittiin olleen vuonna 1722 Lappeenrannan linnoitustöiden 
johdossa, mutta hän osallistui tiiviisti myös Haminan linnoitustöihin. 



Euroopan Unnoilusrakentaminen eriytyi 1600-luvulla kansallisiin koulukuntiin, joista merkittävimpi¬ 
nä pidetään ranskalaista ja hollantilaista koulukuntaa. Näiden jälkeen tulivat saksalainen ja ruotsa¬ 
lainen linnoituskoulukunta. Kuvassa kansilehti ranskalaisen koulukunnan paremmuutta manifestoi¬ 
vasta Belidorin linnoituxoppikirjaxtu. Pallas Atlienen tunnuskuvin merkitty sodan jumalatar istuu 
kuvassa tykin muodostamalla valtaistuimella, triumfikaaren ja voitonseppeleen alla. Jumalattaren 
keihäs osoittaa triumftkaaressa sijaitsevaan Ranskan Bourbonien vaakunaan. Pallas Athenen kädes¬ 
sä on ranskalaisen koulukunnan mukainen linnoitussuunnitelma ja jalkojen juuressa maineikkaan 
marsalkka Vaubanin linnoitus-suunnitelmia esitteleviä teoksia, ylimpänä L 'attaque et la defence d une 
plaee ja sen jälkeen Belidorin kirjoittamia teoksia, joista viimeisiä La Science des incenieurs -teosta 
juuri jäljennetään. Sotalippujen katseessa ranskalaiset linnoitusupseerit tekevät linnoitussuunnitel- 
mia. joita jo taustalla toteutetaan. (Belidor 1727). 

3.5 Linnoitustyöt 


Pekka Toivanen päättelee Lappeenrannan linnoitustöiden läänintilien maksumääräyksien perusteella 
todella alkaneen syksyllä 1722. Talven jälkeen työt jatkuivat samalla hieman yli sata henkeä käsittä¬ 
vällä komennuskunnalla. Huhtikuussa vuonna 1723 linnoitustöihin komennettiin vielä lisäksi 
Savonlinnasta osasto, jossa oli mukana myös ruotsalaisia täydennysmiehiä. Lappeenrannassa miehet 
olivat syksyyn asti, jolloin heidät lähetettiin Ruotsiin. Työt jatkuivat edelleen keväällä 1724 ja 1725. 
Vuoteen 1726 mennessä oli kaupunki saatu jo eteläreunaltaan, siis mantereen puolelta, osittain suo¬ 
jattua. Linnoitustöissä oli vakituisen 135 miehen miehityksen lisäksi sotilaita myös Savon rykmentistä 
ja Savonlinnasta. 

Elokuussa 1727 Stackelberg raportoi Haminaan ja Lappeenrantaan tekemänsä tarkastusmatkan 
päätteeksi, että linnoitustyöt olivat molemmissa paikoissa lähes täysin valmistuneet ja että tilityksiä ja 
selostuspiirustuksia tehtiin paraikaa. Lappeenrannassa oli kesällä ollut 200 miestä Savon rykmentistä 
töissä. Linnoitustyöt tehtiin Lappeenrannassa pääosin ruotusotamiesten voimin, mutta myös muuta 
työvoimaa käytettiin - tilityksiin merkittiin runsaasti irtolaisten tekemiä päivätöitä. Vallituksista olivat 
vuosien 1727 ja 1728 selostuskarttojen mukaan valmistuneet niemen länsi-ja itäreunaan redutit ja 
niiden väliin kolme raveliinia, joista kaksi sijaitsi linnoituksen pääportista länteen ja yksi portista 
itään. Vallituksissa oli kahdeksan tykkiasemaa, joista pystyttiin ampumaan vallien edustalla olevalle 
avoimelle alueelle. Lisäksi vallien eteen oli kaivettu kuolleessa kulmassa ollut kulkutie. Linnoituksen 
ylätasannetta ympäröi valli. 

Vuoden 1726-1727 valtiopäivät supistivat Suomen linnoittamista verrattuna edellisten valtiopäivien 
päätöksiin. Lappeenrannan osalta luovuttiin sinne aiemmin suunnitellun kivisen puolustustornin 
rakentamisesta, mutta päätettiin, että aloitetut maavallitukset tuli saattaa loppuun. Samaten sinne tuli 
rakentaa ruutikellari. Vuoden 1731 valtiopäivien salainen valiokunta totesi, että Lappeenrannassa 
oli tehty määräysten mukaisia vallitustöitä ja valleja vahvistettu kolminkertaisella palisadiketjulla ja 
että koko niemi oli ympäröity palisadeilla. Myös ruutikellari oli rakennettu. Tämän jälkeen Lappeen¬ 
rannassa ei saanut valiokunnan mukaan enää rakentaa uusia linnoituslaitteita. Seuraavien, vuoden 
1734 valtiopäivien, mukaan valtion rahatilanne ei sallinut Lappeenrannan rakentamista vahvemmaksi 
linnoitukseksi, mutta edellytettiin, että sinne pystytetyt maavallit tuli pitää kunnossa. Ylläpitotyöhön 
ei kuitenkaan myönnetty rahaa, joten linnoituksen kunto kärsi. 

Ollessaan Suomen sotilasylipäällikkönä vuonna 1737 Axel von Löwen ehdotti sotakollegiolle 
korjaustöitä Haminassa ja Lappeenrannassa. Sotakollegio ei kuitenkaan, viitaten valtiopäivien 
1734 antamaan päätökseen, suostunut uusiin linnoitustöihin. Vasta hattupuolueen noustua valtaan 
vuoden 1738 valtiopäivillä myönnettiin Suomen linnoitusten ja niiden mukana Lappeenrannan 
kunnostustöihin varoja. Linnoitustyöt olivat tosin vaatimattomia ja supistuivat Lappeenrannassa 
huonoon kuntoon menneiden varustusten korjaamiseen ja puisten esteiden rakentamiseen vuosina 
1738 ja 1739. 

Kokonaisuudessaan Lappeenrannan rakentamiseen uhrattiin koko pikkuvihaa edeltävänä kautena 
hiukan yli 24 000 talaria. Haminan rakentamiseen uhrattiin Suomen linnoituksista eniten rahaa 
- yli 68 000 talaria. Summia ei voi pitää erityisen suurina, kun ottaa huomioon, että Löwen arvioi 
Haminaan suunnittelemansa linnoituksen töiden käynnistämiseen tarvittavan 200 000 talaria ja yhden 
bastionin maksavan ainakin 100 000 talaria. 

Toisaalta Lappeenrannankin rakentamiseen käytetty rahasumma oli runsas suhteessa siihen vaatimat¬ 
tomaan ympäristöön, jollainen markkinapaikkana toiminut niemi oli. On myös muistettava, etteivät 
rakennuskustannukset Lappeenrannassa olleet suuria. Julkisten rakennusten rakennuskustannukset 
olivat yleensä vain noin 500 talaria rakennusta kohden. Siten 24 000 hopeatalarin sijoittaminen 
Lappeenrantaan vaikutti kruunun aiempaan rahalliseen panostukseen verrattuna Lappeenrannan kehi¬ 
tykseen ja kaupunkirakenteeseen huomattavasti. 

Sodanvaaran uhatessa alettiin Suomen linnoituksia varastaa parempaan kuntoon kesällä 1740. 
Lappeenrannassa uusittiin pääportti ja sen molemmilla puolilla olevia tenaljeja ja muita linnoituksen 
eteläreunan vallituksia parannettiin. Samaten rakennettiin uusi palisadiketju eteläisen vallituksen 
reunoissa olleiden Frisenheimin ja Faberin reduttien väliin. Linnoitustöiden laajentamista 
suunniteltiin, mutta sitä ei enää ehditty aloittaa ennen sotaa. 


Taulukko Linnoitustöihin käytetyt rahasummat Lappeenrannassa ja Flaminassa 

vuosina 1722-1741 (hopeatalaria) 


LAPPEENRANTA 

HAMINA 

1722 

483.29 


1723 

526.23 

938.11 

1724 

8 688.19 

32 314.20 

1725 

1 583.22 

5 699.52 

1726 

2 222.31 

6 281.36 

1727 

4 644.1 

15 623.25 

1728 

2 649.12 

2 538.34 

1729 

871.5 

527.9 

1730 

255.18 

1 095.9 

1731 


172.30 

1732 

47.4 

38.23 

1733 

148.8 

125.16 

1734 

104.26 

267.06 

1735 

236.5 

207.31 

1736 

144.30 

1 243.3 

1737 

50.12 

188.5 

1738 

184.22 

771.20 

1739 

357 

359.1 

1740 

937.23 

1 491.1 

1741 

547.2 

967.5 


Lähde: Ernst Ericsson: Kungl. Fortifikationens historia. Stockholm 1934, bilaga IV. Luvut on poimittu 
linnoitusjoukkojen kamarikonttorin vuonna 1747 laatimasta vuosien 1720 ja 1746 välisenä aikana 
linnoituksiin sijoitettuja rahasummia esittelevästä luettelosta. 

4 RUOTSALAISEN KAUDEN JOUKKO-OSASTOT 


Uudenkaupungin rauhan jälkeen keskeiseksi itärajan kaupungiksi muodostuneeseen Lappeenrantaan 
muodostettiin varuskunta jo aiemmin lähialueen Kymenkartanon läänin jalkaväkirykmenttiin 
kuuluneista Lappeen ja Ruokolahden komppaniasta. Niihin kuuluvia joukkoja kerättiin jo syksyllä 
1721 Lappeenrantaan. Osasto suoritti vartiopalvelusta ja rakensi Lappeenrantaan puolustusvallituksia 
linnoitusjoukkojen upseerin, everstiluutnantti Faberin johdolla. Samaan aikaan rajalla partioimaan 
määrättiin Uudenmaan rakuunoita. Syksyllä 1722 joukkoja lisättiin. Lappeenrannassa oli tällöin 
Toivasen mukaan 127 miehistön jäsentä ja aliupseeria. 

Linnoitustöiden etenemisen myötä kaupunkiin tuli lisää sotilaskomennuskuntia. Vielä vuoden 1723 
talvella käytettiin Kymenkartanon rykmentin osastoja. Lappeen ja Ruokolahden komppanioista 
kaupungissa oli noin 60 miestä, ja uusina miehinä kaupunkiin komennettiin Äyräpään komppaniasta 
saman verran sotilaita. Uutena joukko-osastona helpotti linnoittajien töitä kesällä 1723 Olavinlinnan 
varusväki. Se lähetettiin kuitenkin jo syksyllä Ruotsiin. Seuraavana kesänä linnoitustöihin määrättiin 
miehiä Savon rykmentistä. Linnoitustöiden ohella kaupungissa olevat jalka-ja ratsuväkiyksiköt 
partioivat rajalla. 

Vuosien 1724 ja 1725 jälkeen linnoitustyöt teetettiin pääasiassa palkkalaisilla. Varuskunnaksi 
määrättiin kaksi joukkuetta Pohjanmaan rykmentistä, joka oli nimenomaan varuskuntapalvelukseen 
tarkoitettu joukko-osasto. Pohjanmaan rykmenttiä täydensivät komennuskunnat Savon rykmentistä. 
Pohjanmaan rykmentistä kaupungissa vuonna 1725 oli 85 miestä, joiden johdossa - ja samalla 
varuskunnan päällikkönä - toimi kapteenin arvoinen upseeri. Komentajan apuna olivat luutnantti, 
vänrikki, kolme aliupseeria, kutsuntakirjuri, välskärin kisälli ja kaksi rumpalia. Pohjanmaan 
rykmentin miehet tulivat Toivasen mukaan Kemin, Ilmajoen, Siikajoen, Pyhäjoen ja Kalajoen komp¬ 
panioista. Pohjanmaan rykmentin ohella oli vuonna 1725 Savon rykmentistä varuskunnassa 36 miestä. 
Sotilaat oli koottu yhteensä kuudesta eri komppaniasta. Pietari Suuren kuoleman pelättiin aiheuttavan 
levottomuuksia, ja tämän vuoksi Lappeenrantaan koottiin samana vuonna vielä 50 miehen vahvuiset 
joukot ratsumiehiä ja jalkamiehiä Kymenkartanon läänin rykmentistä. Joukot olivat Lappeenrannassa 
kuitenkin vain väliaikaisesti. 

Pohjanmaan jalkaväkirykmentti toimi Lappeenrannan varuskuntajoukkona aina 1730-luvulle 
asti. 1730-luvun alussa Lappeenrannan varusväen määrä myös nousi. Pohjanmaan siirryttyä 
määräjakoisjärjestelmään rykmentin miehet kuitenkin kotiutettiin. Pekka Toivasen mukaan 
tämän jälkeen Lappeenrannan varuskunta muodostui lähinnä itäsuomalaisista joukko-osastoista. 
Kymenkartanon ja Savon rykmenttien ohella varusväkeä komennettiin Lappeenrantaan ainakin 
vuonna 1734 myös Hämeen läänin rykmentistä. 

Varuskunnan päällikkönä toimi Pohjanmaan rykmentin alkuaikoina komppanian päällikön vakanssilla 
ollut kapteeni Gustaf Gronow. 1731 varuskunta oli jo isompi ja sen komentajana toimi lykmentin 
everstiluutnantti Joachim Georg von Ganschou. Pikkuvihan edellä vuodesta 1736 Lappeenrannan 
taisteluun saakka entisestään laajenneen varuskunnan päällikkönä taas toimi eversti Ernst Gustaf von 
Willebrand. 

Vuodesta 1727 lähtien linnoitukseen komennettiin myös vakituinen tykistöosasto. Osasto kuului osana 
samana vuonna perustettuun Suomalaiseen Tykistöosastoon. Vuonna 1934 järjestettiin tykistöjoukot 
uudelleen Kuninkaalliseksi Suomalaiseksi Kenttätykistöpataljoonaksi. Tällöin Lappeenrantaan 
sijoitettiin myös pataljoonan pieni esikunta. Lappeenrannassa tykistöosasto koostui aluksi yhdestä 
25 miehen vahvuisesta komppaniasta ja neljän miehen vahvuisesta varikko- tai varuskomppaniasta, 
jonka jäseniä olivat varikkokirjuri ja kisällin arvoiset laatikontekijä, pyöräntekijä ja karkeisseppä. 
Varsinaisessa komppaniassa oli tykkimiesten lisäksi runsaasti muitakin toimia. 

Komennuskunnan johdossa toimi Toivasen mukaan kapteenin arvoinen upseeri, tämän apuna olivat 
luutnantti, vänrikki, aliluutnantti, överfyrverkare eli lähinnä ylitulittaja, tykkijunkkari, kaksi ker¬ 
santtia ja kaksi alitulittajaa ja kolme konstaapelia. Komennuskunta jakaantui kahteen tulituskuntaan ja 
kolmeen konstaapelikuntaan. Näissä oli vielä kussakin opetuskonstaapeli ja oppilastulittaja. Hieman 
monimutkaisen tuntuinen organisaatio johtui siitä, että Ruotsissa oli tällöin käynnissä tykistön 
uudistus. Suomeen komennettu tykistö koostui lähinnä päällystöstä. Miehistöä taas värvättiin itse 
paikalta Suomesta, niin myös Lappeenrannasta. 

Ruotsin tykistö koostui ennen pikkuvihaa pääosin kolmen, kuuden ja kahdentoista naulan tykeistä. 
Linnoitustykistö oli 18 ja 24 naulaista. Lappeenrannan linnoituksessa oli lisäksi yksi 40 naulan 

mörssäri. Tykeissä oli parannettu lavettimallia ja niihin oli liitetty suuntausmuvit. 

Tykistön miehet olivat jalkaväkeä pienempi joukko-osasto Lappeenrannan varuskunnassa, mutta 
pysyivät toisaalta pitempään kaupungissa. Toivasen mukaan tykkimiesten ja kaupunkilaisten välillä 
oli jatkuvaa vuorovaikutusta ja noin 50 miehen laajuinen tykkimiesosasto muuttui lähes osaksi 
kaupunkiyhteisöä. Tykistö lienee ollut arvostettu joukko-osasto, sillä kaupungin arvokkaimman 
henkilön maaherra Frisenheimin poikapuoli palveli tykistössä ylitulittajana. 

Tykistön komentajina toimi vuonna 1727 komppanian saapuessa kaupunkiin kapteeni Engelbrecht 
Brockman. Vuoden 1934 jälkeen majuri Josua Adlerbielke oli pienen esikunnan johdossa ja kapteeni 
Lars Äberg varuskuntakomppanian johdossa. Äberg toimi myös Lappeenrannan taistelussa Wrangelin 
joukkojen tykistön komentajana. Taistelussa Äberg joutui toisen tykistöupseerin, luutnantti Israel 
Krookin tavoin vangiksi. Lappeenrannassa palveli myös aliluutnantti Hindrich Schrägell. 
Lappeenrannan varuskuntaa voidaan tarkastella lähemmin ennen ruotsalaisen linnoituksen 
kohtalonhetkiä vuonna 1741. Kaupunkiin oli komennettu osa jo 60-vuotiaan karoliinin, turkulaisen 
eversti Gustaf von Willebrandin johtamasta värvätystä rykmentistä. Willebrand oli saanut rykmentin 
komennukseensa vuonna 1739, sen aiemman päällikön Per Adlerfeltin jälkeen. 

Willebrandin rykmentti koostui lähinnä Skänesta kotoisin olevista miehistä, joskin joukkoja 
täydennettiin myös suomalaisilla miehillä - ainakin pohjoiskarjalaisia palveli rykmentissä 
Lappeenrannan taistelun aikaan. Ennen komennusta Suomeen - Haminaan, Lappeenrantaan ja 
Savonlinnaan - oli rykmentti palvellut suurimmalta osaltaan Malmön varuskuntarykmenttinä. 
Rykmentissä oli 26 upseeria. Näistä 3 oli rykmentinupseereita ja 23 alempia upseeria. Aliupseereita 
ja kirjureita oli yhteensä 48, signalisteja 8, rummunlyöjiä 16 ja korpraaleita ja miehistöä yhteensä 
800. Lisäksi rykmentin leivissä oli neljä siviiliä. Näiden joukkojen lisäksi tulivat vielä rykmenttiä 
seuraavat siviilit, naiset ja lapset. 

Rykmentissä oli yhteensä kahdeksan komppaniaa. Näistä kolmen komentajana toimivat rykmentin 
upseerit: eversti Willebrand, everstiluutnantti Ruthensparre ja majuri Spaak. Jokaisessa komppaniassa 
oli viisi aliupseeria, joista korkea-arvoisin oli kenttävääpeli. Lisäksi kirjuri, joita oli rykmentissä yksi 
komppaniaa kohden, laskettiin periaatteessa kuuluvaksi aliupseereihin. Komppaniaa kohden oli kaksi 
rummunlyöjää. Teoriassa sotamiesten ja korpraalien lukumäärä komppaniassa oli sata miestä, joista 
korpraaleja kuusi. 

Willebrandin rykmentistä sijoitettiin Hans Hirnin mukaan Lappeenrantaan ensin puolet ja sen jälkeen 
viisi komppaniaa. Rykmentin marssiessa kesällä 1739 Lappeenrantaan oli kaupungissa lisäksi jo 
edellä mainittu kapteeni Lars Äbergin ja yhden luutnantin komennuksessa 125 miehen vahvuinen 
kaupungin tykkikomppania ja joitakin työkomennuskuntia, jotka vahvistivat kaupunkiniemen 
eteläreunan linnoituslaitteita. Willebrand itse johti Lappeenrannan joukkoja. Joukot muodostivat 
Lappeenrannan varuskunnan yhdessä tykistön kanssa. Willebrand toimi myös varuskunnan 
komentajana. 

Uusi varuskunta oli aiempaan nähden huomattavan paljon suurempi. Viisi willebrandilaista 
komppaniaa mukana seuranneine siviileineen lisäsi kaupungin varuskunnan lukumäärää ainakin 
viidelläsadalla hengellä, kun otetaan huomioon, että kaupungissa edelleen oli tykistöosasto ja 
komennuskuntia linnoitustöitä tekemässä. Siten majoitusongelmat muodostuivat vaikeiksi pienessä 
kaupungissa. Syksyllä 1739 osallistujatkin rykmentin sotilaat vanhan parakin korjaamiseen ja 
uuden rakentamiseen. Ennen talvea ei majoitustilannetta kuitenkaan saatu kuntoon, vaan puutteelliset 
majoitusolot ja etenkin rankka vartiopalvelus aiheutti paljon sairas-ja kuolemantapauksia. 

Varuskunnan sotilailla oli käytössään yhteensä neljä parakkia, kun uusi kaksikerroksinen parakki 
valmistui. Nämä olivat uusi parakki, neljän huoneen vanha parakki, kolmen huoneen rantaparakki 
ja kaupungin rakennuttama parakki. Uudessa parakissa asui yläkerrassa upseereita ja aliupseereita. 
Alakerta oli miehistölle ja heidän vaimoilleen ja lapsilleen. Parakki oli periaatteessa suunniteltu 
yhteensä 200 sotilaalle, mutta sinne ei pystytty majoittamaan kuin 168 miestä. Rantaparakkiin 
pystyttiin kaksoislavereiden avulla sijoittamaan jokaiseen huoneeseen 48 miestä eli yhteensä 144 
miestä. Näiden lisäksi oli vanhaan vuoden 1739 syksyllä korjattuun neljän huoneen parakkiin 
majoitettu yhteensä 89 henkilöä. Kaupungin parakkiin mahtui vähiten ihmisiä. Sen kahdessa tuvassa 
oli yhteensä 58 miestä. Tilat sotilaille ja heidän perheilleen olivat äärimmäisen ahtaat, tämä aiheutti 
etenkin kosteassa paikassa sijaitsevaan rantaparakkiin majoitettujen keskuudessa kulkutauteja ja 
kuolemantapauksia. Majoitusta vaikeutti myös lämmityspuiden vaikea saanti. 

Willebrandin rykmentin Lappeenrantaan komennetuista miehistä oli jo vuoden 1739 syyskuussa 58 
miestä sairaana, lokakuussa oli 95 sairasta ja 10 kuollutta. Sairaiden määrä nousi seuraavana vuonna 
toiselle sadalle ja vuoden 1740 alussa Willebrand raportoi varuskunnasta kuolleen 40 miestä, joukossa 
upseereita. Saman vuoden maaliskuussa neljästäsadasta sotamiehestä tai korpraalista oli terveitä 
vain 233 miestä. Kesällä 1740 tautitilanne helpotti hetkeksi, mutta syksyllä sairastuneiden määrä 
nousi jälleen. Miehiä sairastui ja kuoli talven mittaan niin, että keväällä 1741, vaikka varuskuntaa 
oli vahvistettu siirtämällä Savonlinnassa aiemmin ollut komppania Lappeenrantaan, oli palvelukseen 
pystyvien määrä vain 342 miestä. 

Sotilaiden tilannetta ei varmaankaan parantanut, että pääosin skänelaisilla sotilailla ja suomalaisilla 
kaupunkilaisilla ei ollut useinkaan yhteistä kieltä jolla kommunikoida ja hoitaa asioita. Rykmentin 
päällikön Willebrandin mukaan hinnat Lappeenrannassa olivat lisäksi korkeammat kuin Ruotsissa tai 
Pommerissa. Lisäksi useinkin myös käsityöammatin osaavilla sotilailla ei ollut köyhällä rajaseudulla 
mahdollisuutta hankkia sivutuloja. Tämä kurjisti sotilaiden ja heidän perheidensä tilannetta. 

Tilanne kärjistyi siihen, että skänelaissotilaat hankkivat lisää toimeentuloa myymällä uusia 
varusesineitä, joita he olivat Suomeen komennuksen yhteydessä saaneet. Tämä oli jyrkästi kielletty, 
ja siitä rankaistiin muun muassa sotamies Nils Björkmania. Sotilaiden köyhyyttä kuvannee myös se, 
että Hirnin vuoden 1741 viiden ensimmäisen kuukauden ajalta tilastoimista varuskunnan sotilaiden 
tekemistä rikkomuksista varastaminen oli yleisin. 

Sotilaiden kannalta oli ongelmallista, että he saivat ruoka-annoksensa viljana, eivät siis valmiina 
leipinä. Annoksessa oli 2/3 ruista ja 1/3 ohraa. Tämä oli suuri puute Lappeenrannassa, sillä 
kaupungissa ei ollut kunnollista myllyä. Lähin vesimylly oli kaukana kaupungista, ja sotilaiden 
käytössä oli vain maaherran hankkimat 27 käsikiviparia. Lisää huolta aiheutui kaupungin leipomosta. 
Siinä oli vain kuusi pientä uunia, joiden teho ei riittänyt varuskunnan tarpeisiin. Tällaisessa tilanteessa 
jotkut sotilaat pyrkivätkin vaihtamaan annosviljansa kaupunkilaisilta saataviin valmiiksi jalostettuihin 
tuotteisiin, olueen ja viinaryyppyihin. Willebrandin rykmentin surkeat olot Lappeenrannassa 
päättyivät lopulta vielä surkeammin Lappeenrannan taisteluun elokuun lopussa 1741. Hävityn 
taistelun jälkeen pääsi Haminaan pakenemaan willebrandilaisista vain 33 miestä muiden joutuessa 
vankeuteen tai kuoltua taistelussa. 

Lappeenrannan varuskunta oli monin tavoin sidoksissa kaupunkiyhteisöön ja vaikutti monin tavoin 
muun muassa kaupunkilaisten elinkeinoelämään. Linnoituskauden alussa vaikeuttivat varuskunnan ja 
kaupunkilaisten oloa monet seikat. Elintarviketilanne oli kireä. Muona-annoksista piti vielä vuonna 
1724 vähentää suolalihan osuutta ja korvata alenema joko ryyneinä, rahana tai korotettuna tupakka- 
annoksena. Ruokapulan takia myös kiellettiin kaupunkilaisia tekemästä viljastaan olutta tai viinaa. 
Tämä kavensi kaupunkilaisten toimeentuloa, sillä näiden tuotteiden myynti oli merkittävä tulolähde. 
Kaupunkilaisten toimeentuloa taas edisti se, että linnoitustöihin palkattiin myös kaupunkilaisia. Näitä 
tarvittiin maansiirtotöihin ja ajureiksi, mutta myös kaupunkilaisiin kuuluville sepille, puusepille, 
lasimestareille ja muurareille riitti töitä. Kaupunkilaiset olivat myös upseeriston palkollisina. Vuonna 
1724 käytiin nimittäin oikeutta kapteeni Bermanin palveluksestaan ajaman piian Elli Eskontyttären 
tapauksesta. Tiedetään myös kersantti Prinzillä olleen vuonna 1737 Liisa-niminen piika. 

Linnoituskauden alkaessa poistui ainakin osittain Lappeenrannassa aiemmalla kaupunkikaudella 
esiintynyt ilmiö, alueen ratsutalonpoikien asuminen ja kapakanpito kaupungissa. Vuonna 1724 
määrättiin kapteeni Krahnin komppaniaan kuuluvat ratsumiehet Samuli Samulinpoika ja Matti Nuutin- 
poika myymään talonsa kaupungissa ja muuttamaan rustholleihinsa. 

Varusväen sotamiehet asuivat etenkin parakkien valmistuttua omissa oloissaan. Pienessä kaupungissa 
väestön kanssa oltiin kuitenkin paljonkin tekemisissä, etenkin vielä 1720-ja 1730-luvulla, kun 
varusväki oli suomenkielisiä pohjanmaalaisia tai savolaisia. Lähes kaikkiin kämnerinoikeuden 
riitajuttuihin liittyi yhtenä osapuolena sotilas, ja siten niitä käsitteli myös sotaoikeus. Sotamies Juho 
Piispa oli tutustunut väestöön vuonna 1723 ainakin kuudessa eri anniskelupaikassa, tuntemattomaksi 
jäänyt pohjalainen sotilas oli taasen joulun alla 1733 maannut Valpuri Juhontyttären varuskunnan 
parakin porstuassa. Oikeuden kanssa eivät joutuneet tekemisiin ainoastaan vähäväkiset. Vuoden 
1733 kuninkaallinen asetus, jolla kiellettiin julkinen juopottelu, koitui kapteeni Krahnin kohtaloksi 
seuraavana vuonna. 

Varuskunta ja alueen muut joukot vaikuttivat Lappeenrannan käsityöläisten monipuolistumiseen. 
Muun muassa Karjalan rakuunoissa palveli Lappeenrannassa asuva pitkälle erikoistunut käsityöläinen, 
pistooliseppä Petter Hammarin. Sen leivissä oli myös kenttävälskäri Johan Jahn. Räätälit olivat 


34 





Lappeenrannan suurimpia käsityöläisryhmiä. Tähän vaikutti läänihallituksen ohella myös varuskunta, 
sillä upseerien ja heidän perheenjäseniensä vaatteiden teko oli räätälien merkittävä työllistäjä. 
Upseeristo elätti myös kaupunkiin vuonna 1728 muuttaneen peruukkimestari Gustaf Rungiuksen. 

Ei voi väheksyä myöskään sotilaiden saamia palkkarahojen merkitystä pienen kaupungin 
vähälukuiselle asujaimistolle. Toivasen laskelmien mukaan Pohjanmaan ja Savon rykmentin miesten 
eli Lappeenrannan varuskunnan saamat palkkarahat nousivat vuosittain lähes 5 800 talariin. Summa 
oli suuri, kun sitä vertaa kaupungin henkikirjoitettuun väkilukuun, joka oli 1730-luvulla vain yhtenä 
vuonna yli kolmensadan. 



Lappeenrannan “itäkaupungin" miehistiiparakki. (KrA). 


35 






























5 LAPPEENRANTA - RUOTSALAINEN VARUSKUNTAKAUPUNK1 


Lappeenrannassa oli ruotsalaisella kaudella kaupunkilaisten rakennusten lisäksi Lappeen pitä- 
jäyhteisön kirkko, maaherra oli sijoittanut residenssinsä kaupunkiin, ja kaupungissa pidettiin 1600- 
luvun tapaan Saimaan alueen tuotteita kokoavat markkinat. Sotilaiden, kruunun siviilihallinnon ja 
kaupunkiyhteisön toimintojen alueellista sijoittamista varten linnoitusvallitusten sulkemalle niemelle 
laadittiin asemakaava. 


5.1 Faberin ja Johan Conrad Cedersparren asemakaavasuunnitelma 

Ensimmäinen linnoitetun Lappeenrannan asemakaavasuunnitelma on Axel Löwenin mukana 
rajankäynnissä olleiden linnoitusupseerien everstiluutnantti Johan Jacob Faberin ja konduktööri 
Johan Conrad Cedersparren allekirjoittama. 1600-luvun kaupunkiniemi oli suunnitelmassa linnoitettu 
etelästä monipolvekkeisella bastionijärjestelmän mukaisella linnoitusvyöllä. Niemen etelästä 
sulkevan vallituksen lisäksi oli linnoituksen ruutukaavaan kaavoitettu laki piirustuksessa ympäröity 
ylätasanteen topografiaa seuraavalla vallituksella. Eteläpuolella oli kaupungin pääportti. Siten voidaan 
todeta, että suunnitelmassa oli linnoituksen laesta tarkoitus rakentaa varsinainen linnoitus, sillä ranta- 
aluetta suojasi vain etelässä niemelle pääsyn estävä vallitus ja rantaa kiertäväksi merkitty paalutus. 

Länsirantaan oli suunniteltu paikallisiin vaatimattomiin oloihin nähden suurisuuntainen 
“alakaupunki”, joka oli tarkoitettu ennen kaikkea kaupan ja hallinnon käyttöön. Linnoitusupseerit 
olivat nimittäin piirtäneet alueelle torin, jota ympäröivät myöhemmistä karttaselvityksistä päätellen 
toteutuneet julkiset rakennukset, torille johtavan tien varteen selkeästi artikuloidut korttelit ja vielä 
rantaa seuraava laituri, joka oli koko länsirantaan kaavoitetun alueen mittainen. Ylätasanteesta 
ja länsirannasta poiketen ei niemen pohjois- ja itärannalle ollut suunniteltu tai ainakaan piirretty 
ruutukaavan mukaista asutusta. 


5.1.1 Suunnitelmakartan ajoitus 

Pekka Toivanen on ajoittanut everstiluutnantti Faberin ja konduktööri Johan Conrad Cedersparren 
päiväämättömän kartan Lappeenrannan ensimmäiseksi linnoitus-ja asemakaavasuunnitelmaksi. 
Toivasen mukaan suunnitelman varhaisuudesta puhuvat useat sen yksityiskohdista. Siihen piirretty 
linnoitusniemen lakea ympäröivä vallitus muun muassa seurailee rinteen reunoja paljon monipolvek- 
keisempana kuin myöhemmät yksinkertaistetut suunnitelmat. Lisäksi suunnitelmaan merkityistä 
viidestä valli-ja kaivantoprofiilista ilmenee niiden pohjana ollut rinteen muoto. 

Toivasen perustelu tuntuu luotettavalta, kun vertaa karttaa muuhun Lappeenrantaa ennen pikkuvihaa 
käsittelevään karttamateriaaliin - kaavoittamisen pohjana on epäilemättä ollut Faberin ja Johan 
Conrad Cedersparren allekirjoittama kaavasuunnitelma tai jokin muu samankaltainen suunnitelma- 
kartta. Faberin ja Cedersparren suunnitelman varhaisuuden puolesta puhuu lisäksi vielä se, että Lap¬ 
peenrantaa kutsuttiin 1720-luvun alkuvuosina Lappstrandin nimellä ja kartan oikeaan alareunaan on 
kirjoitettu nimekkeeksi “Dessein af Lappstrandh”; muut 29 Lappeenrantaa koskevaa Ruotsin sota- 
arkistossa säilytettävää karttapiirustusta on nimetty Willmanstrandin nimellä. Toisaalta Toivasen arvio 
siitä, että kartta ajoittuisi jo vuoden 1722 kesään tai syksyyn, tuntuu liian aikaiselta siihen nähden, 
että karttaan on merkitty toisen kaupungista lähtevän tien johtavan “Fredrikshamniin”. Vehkalah- 
delle nimittäin myönnettiin “erityisenä kuninkaan armonosoituksena” uusi nimi Fredrikshamn vasta 
kaupungin privilegioissa 18.7.1723. Lisätietoa kartan ajoitukseen saadaan, kun otetaan huomioon, että 
toinen kartan allekirjoittanut linnoitusupseeri - everstiluutnantti Johan Jacob Faber - oli virkavapaalla 
ja oleskeli Ruotsissa vuodesta 1725 syksyyn 1726, jonka jälkeen hän osallistui vuonna 1727 Hami¬ 
nassa kaupungin linnoittamisen kustannuksia selvitelleen komission työhön ja erosi palveluksesta 
vuonna 1728, jota vuotta myöhäisempi kartta siis ei ainakaan voi olla. Vanhin päivättyjä tässä 
mainittua karttaa selvästi myöhäisempi Lappeenrantaa käsittelevä kartta Ruotsin sota-arkistossa on 
vuodelta 1726; sitä edeltävältä vuodelta on kuitenkin säilynyt kesällä rakennetun parakin piirustus. 
Edellä mainitun lähdemateriaalin perusteella voidaan päätellä, että kartta ajoittuu vuosien 1722 ja 
1725 väliseen ajanjaksoon. 

Suunnitelman vasempaan yläreunaan kirjoitettu teksti Lit:A antaa suunnitelmakartasta vielä lisää 
tietoa. Merkintä tarkoittaa sitä, että kartta on kuulunut liitteenä jonkin asiakirjan yhteyteen. Kun 
tiedetään, että kartta joka tapauksessa ajoittuu Lappeenrannan linnoittamisen alkuvaiheeseen 

1720-luvulle, ja tiedetään, että Lappeenrannan linnoittamissuunnitelma vahvistettiin vuoden 1723 
valtiopäivillä, voidaan suunnitelmakartan asiakirjayhteyttä etsiä vuoden 1723 valtiopäivien asiakir¬ 
joista. Lukemistani vuoden 1723 valtiopäivien asiakirjoista mainitaan vain yhdessä, että Lappeen¬ 
rantaan suunnitelluista puolustuslaitteista on asiakirjan liitteenä ollut suunnitelmapiirustus. Kyseessä 
on Valtionarkistossa säilytettävä puolustuskomission lausunto Suomen puolustuskysymyksestä 
joulukuussa 1723. Faberin ja Cedersparren suunnitelmakartta sopii ulkonaisesti hyvin asiakirjan 
liitekartaksi. Asiakirjassa on ensinnäkin mainittu liitteen olevan “Dessein”, jota sanaa käytetään myös 
kartan otsakkeessa. Lisäksi asiakirjassa käytetään Lappeenrannasta nimitystä “Lappstrandh” - aivan 
kuten Faberin ja Cedersparren kartassa. Flaminasta taas asiakirjassa käytetään nimitystä “Wekelax 
eller Fredrichshamn” - ja kartassa on mainittu tien pääportilta johtavan Fredrikshamniin. Toisaalta 
taas kun asiakirjassa viitataan liitekarttaan, viitataan samalla myös suunniteltuihin pomminkestäviin 
torneihin, jotka tuli rakentaa Flaminaan ja Lappeenrantaan. 

Faberin ja Cedersparren suunnitelmakartassa on merkitty kirkkomaan aidan koillispuolelle, osittain 
aidan päälle, kahdeksankulmaisen rakennelman pohjakaava. Siihen on merkitty aukot kirkkomaan 
sisäpuolelle ja itäpuolelle. Pohjakaava herättää kysymyksen siitä, voisiko se olla suunniteltu 
puolustustorni. On kuitenkin mahdollista, että se kuvaa kirkon tapulia tai isossavihassa raunioitunutta 
tapulia. Asian varmistaminen on ongelmallinen sen vuoksi, että tapulin sijainnista ja ulkonäöstä 
ennen isoavihaa ei ole tietoja eikä sitä myöhemmässä karttamateriaalissa ole merkitty kirkkomaan 
kulmaan. Kahdeksankulmio on joka tapauksessa merkitty suunnitelmakarttaan samalla värillä kuin 
puolustuslaitteet ja toisaalta kirkon vaaleanpunaisesta poikkeavalla värillä. Merkinnän tarkoitus 
jää siten avoimeksi, joskin kahdeksankulmainen muoto ja sijainti kirkkomaan kulmassa viittaavat 
siihen, että merkintä olisi tarkoittanut kellotapulin sijaintia. Suunnitelmapiirustuksen ja asiakirjan 
sisällölliseen yhteyteen taas viittaisi kartan vasempaan reunaan ylhäältä alas kirjoitettu teksti: 

“Bakom desse ort Längre Nordig Liggande Öar, kan Sig Galler Flättan uppehälla”. Teksti viittaa 
myös puolustuskomitean lausunnossa kirjattuun tarpeeseen valmistaa kaleereita tai aseistettuja 
aluksia Lappeenrannasta aina Savonlinnaan ulottuvalle Saimaan osalle. Aluksia olisi käytetty 
puolustustarkoituksiin ja kuljetuksiin. Puolustuskomission lausunto ei toisaalta taaskaan selitä 
Faberin ja Cedersparren karttaan esimerkiksi “alakaupunkiin” ja porteille merkittyjä kirjaintunnuksia. 
Suunnitelmakartan asiakirjayhteys jää siis toistaiseksi avoimeksi. 



Everstiluutnantti Johan Jacob Faberin ja konduktööri Johan Conrad Cedersparren linnoitus- ja 
asemakaavasuunnitelma toimi / 720-luvulla Lappeenrannan kaavoituksen ja rakentamisen pohjana. 
Kaavan todennäköinen laatimisvuosi on 1723. Faberin ja Cedersparren allekirjoittamalla suunnitel¬ 
malla oli kaksi tarkoitusta. Sitä voidaan arvioida ehdotukseksi Lappeenrannan linnoittamista varten. 
Toisaalta sitä voidaan kuitenkin kutsua myös asemakaavasuunnitelmaksi, koska kaupungin asema¬ 
kaava oli siinä reuna-alueita lukuun ottamatta viimeistelty. Suunnitelman kaksinaista tarkoitusta 
kuvaa hyvin se, että linnoitusvallien profiileille (mittakaavan vieressä nimitys "Proftler ") oli kartassa 
oma mittakaavansa ja että kaupunkia ja sen lähiympäristöä kuvaavalle muulle kartalle (mittakaavan 
vieressä nimitys "Pian") oli oma kyynärään perustuva mittakaava. Karttaa tarkasteltaessa on 
muistettava, että kaikkia esitettyjä suunnitelmia ja rakenteita ei toteutettu sellaisina kuin ne siinä 
olivat. (KrA). 

Edellä käsitellyn aineiston perusteella kartta joka tapauksessa ajoittuisi vuoden 1723 syksyyn, 
joskaan aivan tarkkaa ajoitusta ei lähdemateriaalin puutteellisuuden vuoksi voida saada. Vertailun 
vuoksi voidaan panna merkille, että Suomen puolustussuunnitelman laatija Axel Löwen oli esittänyt 
puolustuskomissiolle Vehkalahden linnoituksesta tekemänsä suunnitelmapiirustuksen maaliskuussa 


1723. 


5.1.2 Kaupungin portti 

Faberin ja Cedersparren suunnitelmapiirustuksessa kaupunkiniemen sulki etelästä, mantereen 
puolelta, monipolvekkeinen linnoitusvallitus. Vallit oli sijoitettu jyrkkää rinnettä hyväksi käyttäen 
rinteen yläosaan, siten että ylhäältä linnoituksesta oli vapaa ampuma-ala linnoituksen edustalle ja 
Viipuriin ja Haminaan johtavien maanteiden suuntaan. Rinteen alaosassa, niemen rantoja kiertäen, 
ympäröi linnoitusniemeä vielä paalutus. Linnoitukseen johtavat maantiet yhtyivät piirustuksen 
mukaan rinteen alareunassa ennen paaluaitausta. Ennen tuloaan linnoituksen päävallin kohdalle 
tie kiersi sen eteen suunnitellun raveliinin itäpuolitse. Päävallin läpi tie kulki kapeana ylittäen 
ensin vallihaudan siltaa myöten ja läpäisten vallin sisäpolvekkeen kohdalta. Aukon jälkeen oli tien 
molemmille puolille suunniteltu kaksi samankokoista rakennusta. Rakennusten käyttötarkoitusta ei 
kartassa ole ilmoitettu, mutta myöhemmät karttaselvitykset osoittavat, että heti linnoituksen pääportin 
jälkeen sijaitsivat corps de garde- eli vartiorakennus ja tullikamari. Rakennusten jälkeen seurasi vielä 
puolikaaren muotoinen, muita valleja korkeampi tenaljivalli, jonka tie läpäisi keskeltä. 

Porttiaihetta oli suunnitelmassa käsitelty kiinnostavasti. Vallitukset kohosivat suunnitelman mukai¬ 
sessa muodossaan tieltä katsoen porrasteisesti rinteen yläosaa kohden. Jyrkkänä tietä vastaan 
kohoavan raveliinin takana avautui kaupunkiin päin porttiaihe, jossa kapea vallin aukko leveni 
kaupunkiin päin mentäessä. Aukon jälkeen seurasi vallien välinen aukio, jossa tien molemmilla 
puolilla olevat kruunun rakennukset olivat vallinaukon jatkeena. Niiden jälkeen sijaitsivat vielä viimei¬ 
senä lukkona kaupunkiin päin kaartuvat tenaljit, joiden jälkeen suunnitelmassa avautui kaupungin 
pääkatu. 

Aihetta on suunnitelmakartassa käsitelty niin taitavasti, että voidaan pitää mahdollisena, että 
linnoituksen sisäänkäynnin korostamista olisi suunniteltu valeperspektiivin avulla. Lars Petterssonin 
mukaan Lappeenrannan kanssa samanaikaisesti rakennetun kaksoiskaupungin toisen puoliskon 
- Haminan - rakentamisen yhteydessä käytettiin tietoisesti valeperspektiiviä. Lappeenrannan 
suunnitelmakartassa valeperspektiivillä olisi portin kohdalla korostettu linnoitusmuurien suuruutta 
ja portin symbolimerkitystä linnoitukseen tai linnoituksesta kulkeville. Petterssonin mukaan bastioni- 
järjestelmään perustuva linnoitusarkkitehtuuri - johon myös Lappeenrannan voi luokitella - oli eri¬ 
tyisen soveltuva valeperspektiivin käyttämiseen. Hän on osoittanut, että valeperspektiivi oli tunnettu 
Ruotsin ylimmissä arkkitehti-ja upseeripiireissä 1600-luvun lopusta 1700-luvun kolmannelle neljän¬ 
nekselle saakka. Portin merkitys arkkitehtonisena elementtinä korostui 1600-luvun jälkipuolella 
ruotsalaisessa kaupunkiarkkitehtuurissa. Kaupungin portin korostamisen teema näkyi Tessinillä 
Norrtullin portissa jo vuonna 1670. Linnoitusjoukkojen päällikkö Erik Dahlberg korosti vuonna 1686 
Narvassa Königstorgin porttia sijoittamalla heti sen sisäpuolelle porttiaukon molemmille puolille 
rakennukset. Rakennukset oli sijoitettu siten vinottain, että portin puoleisessa päässä rakennukset 
olivat lähempänä toisiaan. Siten muodostui porttia korostava tilarakenne. Dahlbergin lisäksi aihetta 
käytti Paul von Essen Pärnussa vuonna 1696. 

Eeva Maija Viljon mukaan portteihin kiinnitettiin linnoituksissa suurempaa huomiota kuin muihin 
sotilaallisiin rakennuksiin. Hänen mukaansa portilla oli linnoituksissa symbolimerkitys - portti ilmaisi 
eron sisäpuolella olevan alueen ja ulkopuolen välillä, portti symbolisoi myös rajalla tapahtuvaa 
selektiota. Portti miellettiin myös hallitsijan ja valtakunnan mahtavuuden ilmaukseksi ulkomaisia 
vierailijoita varten. 

Faberin ja Cedersparren allekirjoittamassa suunnitelmakartassa Lappeenrantaa varten oli portin 
jälkeen Dahlbergin ja von Essenin suunnitelmien tavoin sijoitettu molemmille puolille rakennukset. 
Rakennusten takana oli kuitenkin näistä suunnitelmista poiketen lähes puoliympyrän muotoinen 
tenaljivalli, jonka keskellä olevasta aukosta rakennusten välistä kulkeva tie jatkui itse kaupunkiin. 
Tenaljivallin sijoittelulle oli jo olemassa aikaisempi esimerkki siviiliarkkitehtuurin puolelta. 
Nikodemus Tessin nuoremman ehdotuksessa Tukholman linnan ympäristön asemakaavaksi 
vuosilta 1712-1713 voidaan nähdä hänen käyttäneen aukioiden luomiseen puoliympyrän muotoista 
rakennetta, jonka keskelle avautui aukko. Lappeenrannan suunnitelmassa aukollisen puoliym- 

Vaubanin suunnittelema linnoituskaupunki Neuf-Brisach. (Belidor 1727). 


pyrän muodostama tenaljivaili ja rakenne oli yhdistetty aiemmin käytettyyn porttiteemaan, mutta 
käytännössä oli k Liiterikin muodostunut Tessinin suunnitelman kaltainen barokkimainen tilailluusio. 

Sotilasarkkitehtuurin puolella on olemassa Lappeenrannassa käytetylle porttiteemalle hyvinkin 
kansainvälisiä vastineita. Idea kaupunkiin tulevan tien kierrättämisestä raveliinin ohitse, vallihaudan 
yli ja tenaljin läpi esiintyy linnoitusteoreettisessa kirjallisuudessa jo 1600-luvun alkupuolelta 
lähtien. Sama porttiteema on toteutettu esimerkiksi Vaubanin vuonna 1699 suunnittelemassa kuu¬ 
luisassa Neuf-Brisachissa. Siellä vallitukset tietenkin ovat suuremmat ja monikerroksisemmat, mutta 
periaatteessa teema on sama. Neuf-Brisachia myös käytettiin 1700-luvun alkupuolella linnoitusteoreet¬ 
tisessa kirjallisuudessa esimerkkinä Vaubanin linnoitustyylistä. 

Voidaan tietenkin asettaa kyseenalaiseksi, oliko tilailluusion luominen Lappeenrannan pääportin 
kohdalla tarkoituksellista. Tarkoituksellisuuden puolesta kuitenkin puhuvat Lars Petterssonin tulkinnat 
siitä, että samanaikaisessa Lappeenrannan sisarkaupungin Haminan rakentamisessa tilailluusioita 
luotiin tietoisesti. Pettersson pitää Haminan Ulrika Eleonoran kirkon suunnitelmaa Tukholmassa 
sijaitsevan “Jean de la Valleen Katariinan kirkon pohjakaavan sijoittamisena Löwenin asemakaavaan 
perustuvan torille päin kapenevan tontin, Palma Nuovan, ja Piazza del Popolon tapaisten ratkaisujen 
ja barokin valeperspektiivin innoittamana”. Hän kuitenkin huomauttaa, että menettely on 
valeperspektiivin vastainen, joskin sitä voidaan pitää ennakkoluulottomana. Hänen mukaansa kirkossa 
ei ole voitu kokea valeperspektiiviefektiä kuin keskitilasta kapeneviin ristivarsiin katseltaessa. Vaikka 
kirkon rakenteen vertaaminen Lappeenrannan pääportin suunnitelmaan on arveluttavaa, voidaan 
silti ottaa huomioon, että Lappeenrannassakin valeperspektiivi olisi toteutunut - jos Faberin ja 
Cedersparren suunnitelmakartta olisi toteutettu sellaisenaan - vain juuri portin kohdalta katsottaessa 
kohti linnoituslaitteiden muodostamia kapenevia tierakenteita. Toki on myös mahdollista, että 
valeperspektiiviä ei ajateltu lainkaan portin suunnittelussa, vaan pyrkimyksenä oli vain käyttää 
hyväksi puolustuksellisesti edullista tilarakennelmaa. 

5.1.3 Katuverkkoja asemakaavasuunnitelman muut osat 

Noin 20 - 22 kyynärää leveä kaupungin pääkatu kulki suoraan linnoituskaupungin halki ja laskeutui 
pohjoisportin kautta niemen pohjoisrantaan. Pääkadun suuntaisesti linnoitusmäen itäreunalle 
oli suunniteltu toinen katu, joka päättyi ylätasannetta ympäröivään linnoitusvalliin rajoittuvaan, 
tarkempaa luonnostelua vailla olleeseen kortteliin. Sen päättymiskohdasta alkoi linnoituksen laen 
pohjoisin poikkikatu. Poikittaiskatuja oli laelle suunniteltu yhteensä viisi. Keskimmäisen poikkikadun 
jatkeena länteen oli linnoituksen laen ja niemen länsireunalla olevan tasaisemman, entisen markki- 

Tuntemattoman tekijän tekemä perspektiivikuva Neuf-Brisachin portista 1700-luvun alusta, (de la 
Croix 1972). 


napaikan alueen väliseen rinteeseen suunniteltu portaat. Portaat päättyivät länsirantaan suunnitellun, 
rakennusten ympäröimän torin itäreunaan. 

Torilta pohjoiseen päin lähteväksi oli suunniteltu laen säännöllisestä ruutukaavan kulmasta poikkeava, 
niemen länsirannan suuntaisesti kulkeva leveä pitkittäiskatu. Sen leveys oli mittakaavan mukaan 
lähes 25 kyynärää. Aivan niemen luoteisosassa olevassa sarven muotoisessa maakaistaleessa kulki 
pitkittäiskadun suuntainen, vain 10 kyynärän levyinen lyhyempi katu. Pitempää pitkittäiskatua 
leikkasi puolivälissä tonttirivistöä lyhyt poikittaiskatu, jonka leveys oli mittakaavan mukaan 15 
kyynärää. Torilta pohjoiseen kulkevan kadun jatkeeksi pohjoisrantaan oli piirretty rannan muotoja 
seuraileva, noin 20 kyynärää leveä katu. Se päättyi kohtaan, jossa linnoituksen pääkatu laskeutui 
laelta pohjoisrantaan. 

Asemakaavasuunnitelmassa muodostettiin pääkadun ja itäisen pitkittäiskadun väliin viisi korttelia. 
Idempänä olevan pitkittäiskadun ja vallin väliin jäi suunnitelmassa kolme kapeaa suorakaiteen 
muotoista korttelia ja yksi vain yhden tontin suuruinen kortteli. Pääkadun eteläpuolella oli kolme 
korttelia. Eteläinen, kirkon vieressä oleva kortteli oli jätetty aukioksi. Pohjoisin, vallitukseen rajautuva 
kortteli oli pääkadun itäpuolella olevan korttelin tavoin jätetty tarkemmin muotoilematta. Pääkadun 
päässä niemen pohjoisrannassa oli kadun molemmilla puolilla yksi kortteli. Länsirannalla pohjoiseen 
kulkeva pitkä katuja sen keskeltä katkaiseva lyhyt katu muodostivat alueelle neljä pientä korttelia. 
Lisäksi pitkittäiskadun suuntainen lyhyempi katu muodosti niemen luoteiskärjen “sarveen” vielä 
viidennen korttelin. 

Kirkon pohjoispuolelle oli asemakaavasuunnitelmassa jätetty aukio. Suunnitelman mukainen aukio 
rajoittui yhdeltä sivultaan kirkkomaan aitaan, yhdeltä sivultaan linnoitusvalliin ja kahdelta sivulta sitä 
reunustivat kadut. Aukio ei suunnitelmassa kuitenkaan täysin hahmotu, koska ylätasanteella oli jätetty 
tasanteen reunaa pitkin kulkevaksi suunniteltuun vallitukseen rajautuvat korttelit keskeneräisiksi. 
Länsirantaan oli suunnitelmassa merkitty tori, jolle linnoitusmäeltä tulevat portaat johtivat. Tori oli 
suunnitelman mukaan lähes neliön muotoinen, avokulmaiseksi muodostuva aukio. Rannan ja torin 
väliin oli sijoitettu kaksi rakennustavoista pohjoisempana sijaitseva oli pienempi. Rinteen puolella 
oli yksi rakennus. Pohjoisessa tori rajoittui kortteleihin, ja sen koilliskulmasta lähti korttelit jakava 
läntinen pitkäkatu. Portaat, rinteen puolelle sijoitettu yksi rakennus ja rantaan sijoitetut kaksi 
rakennusta olivat niistä pohjoiseen sijatsevien kortteleiden ja katujen kanssa regulariteetissa. Sen 
sijaan torin eteläpuolelle piirretty rakennusryhmittymä poikkesi muutaman asteen muun ranta-alueen 
ruutukaavasta. 

Vastaavanlaisia rantatoreja on ollut jo 1600-luvulla Kristiinankaupungissa ja Raahessa. Kaupungin 
ylätasanteelle, kirkon viereen suunnitellun tyyppisestä avokulmaisesta aukiosta taas on esimerkki 
myöhemmältä ajalta, vuoden 1731 Kajaanin asemakaavasuunnitelmassa. Sitä Lappeenrantaan 
verrattaessa on mielenkiintoista huomata, että sen tekijä Pehr Cedersparre oli mukana Lappeenrannan 
linnoitustöissä ainakin vuoteen 1728 asti. Kajaanissa aukio Liliuksen mukaan heijasteli kaavan 
sotilaallista luonnetta ja oli tarkoitettu markkinoiden pitoa ja sotilaallisia harjoituksia varten. Myös 
Lappeenrantaan suunniteltu aukio voidaan nähdä ensisijaisesti sotilaallisluonteisena. Sen sijaan 
“alakaupungin” tori oli suunnitelmassa sijaintinsa, sataman läheisyyden ja sitä ympäröivien hallin¬ 
nollisten, kaupallisten ja asuinrakennuskorttelien vuoksi perinteinen kaupallis-hallinnollinen tori. 


5.1.4 Kaavasuunnitelman erityispiirteitä 

Faberin ja J.C. Cedersparren asemakaavasuunnitelmaa tarkasteltaessa huomio kiinnittyy kartassa 
oleviin regulariteetin vastaisiin piirteisiin. Niillä tarkoitetaan tässä tekijöitä, jotka eivät ole tiukan 
säännöllisen ruutukaavan mukaisia. Ensinnäkin voidaan panna merkille kirkon ja kirkkomaan sijainti 
suunnitelmapiirustuksessa. Ne sijaitsivat linnoituksen ylätasanteelle suunniteltuun säännölliseen 
kortteliverkkoon nähden eri kulmassa. Koska kirkko sijaitsi samassa paikassa jo Aspegrenin 
suunnittelemassa Lappeenrannan ensimmäisessä kaavassa 1600-luvun puolivälissä, ei kyseessä 
voine olla kirkkomaan ja muun kaavoitetun alueen tarkoituksellinen sijoittaminen epäsymmetrisesti, 
vaan kaavasuunnittelijoiden on täytynyt vain ottaa huomioon tosiasiallinen tilanne ja sopeuttaa uusi 
kaavasuunnitelma vanhaan kirkkoon ja kirkkomaahan. On muistettava, että kirkko oli rakennettu jo 
ennen Lappeenrannan kaupungiksi tuloa ja se säilyi edelleen Lappeen pitäjän kirkkona, vaikka Lap¬ 
peenranta menettikin kaupunkioikeutensa. Kirkko säilyi paikallaan myös yli isonvihan melskeiden ja 
vuoden 1741 yli aina Vanhan Suomen kauteen saakka. Se tuhoutui vasta kesällä 1790 salamaniskun 
sytyttämässä tulipalossa. 

Ylätasanteella oli myös toinen regulariteetin vastainen tekijä, nimittäin tonttien sijoittelu. Ylätasanteen 
kortteleihin oli Faberin ja Cedersparren allekirjoittamassa suunnitelmassa hahmoteltu ilmeisestikin 
tontteja tai rakennusten paikkoja. Ne olivat kuitenkin erikokoisia ja siten sijoiteltuja, että ne 
perustuivat kirkon tavoin linnoitusmäellä ennen suunnitelmaa vallinneeseen tilanteeseen. Tällä tavalla 
piirrettyjä olivat erityisesti länsirantaan johtavien portaiden koillispuolella olevan korttelin tontit. 
Kortteliin oli merkitty vain kuusi “tonttia”, jotka olivat kolmea eri kokoa. Korttelin linnoituksen 
pääkadun sivulle päin olevat kolme “tonttia” olivat kaikki erikokoisia, ja kahden eteläisimpänä olevan 
merkinnän väliin jäi vielä aukko. Ei tunnu uskottavalta, että kortteleihin olisi suunniteltu tämän¬ 
kaltaista tonttijakoa, jollei olemassaoleva tilanne olisi pakottanut siihen. Ylätasanteen “tonttien” 
tavoin näyttäisi siltä, että niemen pohjoisrannalta länteen kulkevan tien varrelle merkityt tontit tai 
rakennukset olivat suunnitelmaa edeltävältä kaudelta. Pekka Toivasen oletus siitä, että tontit oli 
merkitty olemassa olleen rakennuskannan ja Viipurin maistraatin hyväksymän tonttijaon mukaisesti, 
vaikuttaa luotettavalta. 

Säännöllisestä ruutukaavasta poikettiin myös länsirannan “alakaupungissa”. Ensinnäkin alueen 
koordinaatisto poikkesi ylätasanteen koordinaatiston suunnasta. Poikkeaman voi kuitenkin katsoa 
johtuvan topografisista syistä. Alueen muoto seurasi rannan muotoa ja käytti rannan ja rinteen väliin 
jäävän alueen mahdollisimman tarkkaan hyödykseen. Sen sijaan alueen lounaisimman korttelin 
kohdalla on olemassa ollut rakennuskanta saattanut vaikuttaa korttelien muotoiluun. “Alakaupunkiin” 
oli säännöllisen ruutukaavan periaatteiden mukaan sijoitettu tori, sitä idästä ja lännestä ympäröivät 
rakennukset ja ylös mäelle johtavat portaat. Sen sijaan torin eteläpuolelle sijoitettu rakennusryhmit- 
tymä poikkesi länsirannan muun rakennuskannan regulariteetista. Poikkeama ei ollut kovin suuri, 
mutta ei ole mitään esteettisiä, rakenteellisia tai topografisia syitä rakennuksen sijoittamiseen muiden 
alueen rakennusten linjasta poiketen. Onkin todennäköistä, että myös tämä rakennusryhmittymä, joka 
oli suunniteltu maaherra Frisenheimin residenssirakennukseksi, pohjautui joltakin osaltaan aiempaan 
rakennuskantaan. 

Kauden asemakaavoitukselle oli Liliuksen mukaan yhteistä, että se nojasi täysin 1600-luvun 
perinnön varaan. Kaupungit siis pyrittiin edelleen kaavoittamaan neliön tai suorakaiteen muotoiseksi 
ja katuverkostosta pyrittiin saamaan säännöllinen suorakulmaisine tai neliömäisine kortteleineen. 
Flaminan kaavoitusta on pidetty ison-ja pikkuvihan välisen kauden merkittävimpänä saavutuksena. 
Kaupunki rakennettiin radiaalikaupungiksi. Sen keskustassa oli kahdeksankulmainen keskustori, josta 
säteittäiset kadut kulkivat linnoituksen vallien ja keskustan porvariasutuksen väliselle leveälle vyöhyk¬ 
keelle, jossa sallittiin vain sotilasrakennusten rakentaminen. Kaupungin poikkeukselliselta tuntuvasta 

muodosta huolimatta asemakaava Liliuksen mukaan pohjautuu edellisen vuosisadan perinteeseen 
- Ruotsissa oli 1600-luvulla suunniteltu useita radiaalikaavaa noudattavia linnoituskaupunkeja. 

Faberin ja Cedersparren linnoitus- ja asemakaavasuunnitelmassa voidaan kauden muihin 
asemakaavasuunnitelmiin verrattuna pitää poikkeuksellisena länsirannan artikulointia. 

“Alakaupunkia” rajasi veden puolelta koko alueen pituudelta mittakaavan mukaan 15 kyynärän 
levyinen laituri. Rantaviivan käsittely poikkesi suunnitelmassa selvästi suurvaltakauden aikaisista, 
luonnonvaraisiksi jätetyistä rannoista. Suurvaltakauden aikana rannan täyttivät usein porvariston 
ranta-aitat; vasta klassismin asemakaavoissa, vuoden 1743 jälkeen, suosittiin artikuloitua, suoran 
laiturilinjan reunustamaa rantaviivaa. 

Toinen ajan tyylistä poikkeava piirre suunnitelmassa oli kaupungin pääkatujen korostaminen merkitse¬ 
mällä ne piirustukseen muita katuja leveämmäksi. Tämä koskee jossain määrin ylätasanteella 
eteläiseltä portilta pohjoiseen kulkevaa ylätasanteen pitkittäiskatua ja selvemmin rantatorilta 
pohjoiseen kulkevaa “alakaupungin” kahtia jakavaa katua. Muissa ison-ja pikkuvihan välisissä 
asemakaavasuunnitelmissa ei ole havaittavissa kaupungin sisäistä katuleveyden vaihtelua. Myös 
suurvaltakauden kaupunkien katuverkko oli tasalevyinen. 



Verrattaessa 1720-luvun alun suunnitelmapiirustusta Lappeenrannan linnoittamiseksi muihin saman 
kauden asemakaava-ja linnoitussuunnitelmiin voidaan havaita kaavasuunnitelmien välillä yhtene¬ 
väisyyksiä. Ison-ja pikkuvihan välisenä aikana tehtiin tähänastisten tietojen mukaan vain viisi ase¬ 
makaavasuunnitelmaa: Porvoon, Tornion, Haminan, Helsingin ja Kajaanin asemakaavasuunnitel¬ 
mat. Näistä kolme oli linnoitusupseerien laatimia. Näiden viiden kaupungin lisäksi on kuitenkin sel¬ 
vät perusteet puhua myös kuudennen kaupungin — Lappeenrannan — tapauksessa uudesta asemakaa¬ 
vasuunnitelmasta. Kuvassa Haminan kaupungin asemakaavaa kuvaava kartta ennen pikkuvihaa. 
Haminan linnoittaminen ja kaavoittaminen tapahtui rinnan Lappeenrannan kanssa. (VA orig. RA). 

5.2 1600-luvun kaavan jatkuvuus 1700-luvun vamskuntakaupungissa 

Mielenkiintoinen vaikutustekijä puntaroitaessa Lappeenrannan linnoituksen asemakaavan muotoa 
on 1600-luvun asemakaava - miten se vaikutti linnoitusupseerien suunnittelemaan asemakaavaan 
vai oliko sillä ylipäätään mitään vaikutusta 1700-luvun alun asemakaavaan. Kysymykseen pyritään 
vastaamaan vertailemalla katuverkkoa, katuleveyksiä, kortteleita, tontteja, rakennuksia ja aukioita 
1600-luvun puolivälistä olevan Lappeenrannan asemakaavaa esittävän kartan ja linnoitusupseerien 
1700-luvun alkupuoliskolla tekemien suunnitelma-ja selostuskarttojen välillä. 

Tähänastisen tutkimuksen mukaan Lappeenrannan 1600-luvun asemakaava oli pohjana ison- 
ja pikkuvihan välisen kauden asemakaavoitukselle. Aarne Heimala toteaa kirjoituksessaan 
“Lappeenrannan ensimmäinen asemakaava” linnoituksen nykytilanteesta: “Kristiinankatu on suunnil¬ 
leen Lappeenrannan ensimmäisen pääkadun paikalla. Yleensä katujen suunta noudattaa ensimmäistä 
katujärjestelmää. Katujen suoraviivaisuus, kadunristeysten suorakulmaisuus ja säännöllisen 
asemakaavoituksen perusteet palautuvat Vanhassakaupungissa siihen ensimmäiseen asemakaavaan, 
joka kaikesta päättäen laadittiin Lappeenrannalle heti perustamisvaiheessa”. Heimala kuitenkin 
huomauttaa, että 1700-luvun asemakaavoituksessa esiintyy ensimmäisestä asemakaavasta poikkeavia 
piirteitä. Tällaisina hän pitää asemakaavaan bastionijärjestelmän takia muodostunutta suljettua 
kokonaisuutta, pääkatua lukuun ottamatta eri lailla järjestettyjä pitkittäiskatuja, pienempiä kortteleita 
ja eri paikkaan sijoitettua toria. 1600-luvun asemakaavan jatkuvuus onkin hänen mukaansa enem¬ 
mänkin Lappeenrantaan kotiutuneiden renessanssin kaavoitusperiaatteiden jatkuvuutta. 

Pekka Toivanen ottaa vahvemman kannan 1600-luvun asemakaavan jatkuvuuteen. Hänen mukaansa 
niemen ylätasanteen pääkatu sekä poikkikaduista kirkon pohjoispuolinen ja Aspegrenin kartassa 
viides kirkosta pohjoiseen päin oleva poikkikatu olivat jokseenkin tarkoin samoilla paikoillaan. 
Samaten hän mainitsee sekä 1600-luvun että vihojen välisen ajan poikkikadun kulkeneen lähes 
samalla paikalla 1700-luvun raatihuoneen vierestä länsirantaan, kuitenkin 1700-luvun kadun 
leveytensä verran pohjoisempana. Kirkon hän huomauttaa sijainneen täsmälleen samassa paikassa 
kuin 1600-luvulla. Toivasen mukaan “Aspegrenin kaavan sekä 1700-luvun ensimmäisen puoliskon 
karttojen ja suunnitelmien vertailu osoittaa kiistattomasti niiden välisen yhteyden. Asemakaavojen 
jatkuvuus oli kaupunkiniemen ylätasanteella, sittemmän linnoituksen alueella ilmeinen.” 

Toivanen kuitenkin huomauttaa, että “alakaupungin” ja “itäkaupungin” korttelit ja kadut eivät 
noudattaneet Aspegrenin kaavaa. Hän olettaa niitä koskevalla 1700-luvun kaavoituksella olleen 
yhteytensä, ei Aspegrenin kaavaan, vaan jo ennen kaupunkikautta muodostuneeseen Viipurin 
aitta-ja tupakylään. Kaavavertailunsa lopuksi Toivanen toteaa 1720-luvulla tapahtuneen Lappeen¬ 
rannan linnoitus- ja kaavasuunnittelun kivettäneen “1600-luvun kaavallisen ja osittain kaavasta 
piittaamattoman todellisen tilanteen ikään kuin vanhana nautintana isonvihan jälkeen rakennettuun 
Lappeenrantaan ja edelleen pikkuvihan jälkeen kolmelta kruunulta kaksipäistä kotkaa symbolinaan 
pitäneen esivallan huomaan siirtyneeseen kaupunkiin”. 

Vertailemalla karttamateriaalia voidaan pitää luotettavana aiempaa huomiota siitä, että 1700-luvulla 
Suureksi Kuninkaankaduksi nimitetty pääkatu sijaitsi osapuilleen samalla paikalla kuin Aspegrenin 
kaavan pohjois-eteläsuuntainen Pitkäkaduksi kutsuttu pääkatu. 

Aspegrenin kaavan toinen, niemen länsireunaan merkitty pitkittäiskatu ei esiinny 1700-luvun 
kartoissa, joskin niemen luoteiskärjessä kulki 1700-luvulla Maaherrankaduksi kutsuttu katu. Se 
ei kuitenkaan Aspegrenin kartan läntisen pitkittäiskadun tapaan ollut samansuuntainen pääkadun 
kanssa, vaan poikkesi muutaman asteen Suuren Kuninkaankadun suunnasta. Voidaan kuitenkin 
havaita, että ylätasanteen alueella ei 1700-luvulla esiintynyt Aspegrenin kaavan mukaista kirkon 
eteläpuolella sijaitsevaa, vain pääkadun itäpuolella kulkevaa katua ja että Aspegrenin kaavassa kirkon 
pohjoispuolella sijaitsi vain viisi poikkikatua, kun taas 1700-luvulla linnoitusupseerien kartoissa 
kirkon pohjoispuolelle on merkitty kuusi katua. On myös huomattava, että “alakaupungin” poikkikatu 
ei esiinny 1600-luvun kartassa. Ison- ja pikkuvihan välisen ajan karttojen mukaan myös katuleveys 
linnoitusalueella poikkesi jonkin verran Aspegrenin 1600-luvun puoliväliin ajoittuvan kaavan 
katuleveydestä. 

Jo aiemmin on mainittu, että Lappeenranta oli asuttu uusien kaavoittajien saapuessa 1720-luvun 
alussa. Väkimäärä oli vähäinen: 1712 henkikirjoitettiin vain 46 henkilöä ja vuoden 1722 henki¬ 
kirjoista löytyy vain 11 isoavihaa edeltävän kauden henkikirjoissa mainittua henkilöä. Kuitenkin siis 
osa väestöstä asui edelleen kaupunkimäellä, ja tiedetään myös, että osa isoavihaa edeltävältä kaudelta 
olevista rakennuksista oli säilynyt Lappeenrannassa. Isonvihan kausi ja miehitysaika ei toisaalta 
merkinnyt vanhalle kaupunkiniemelle vain sodan tuhoja, vaan Lappeenranta oli strategisen sijaintinsa 

vuoksi noussut yhä tärkeämmäksi kaupungiksi Viipurin komendanttikunnassa. On myös muistettava, 
että Lappeenrannassa asui vuosina 1722 ja 1723 myös rajakomissaari Axel Löwen upseereineen 
kahdeksan kuukauden ajan. Ainakin siihen aikaan siis Lappeenrannassa on ollut asuttavia raken¬ 
nuksia. 

Kaupunkiniemen rakennuskannan säilymisestä tai toisaalta tuhoutumisesta ei kuitenkaan ole mitään 
tarkkaa tietoa. Alueen jäljellä olevista rakennuksista merkittävin ja itse asiassa ainoa, josta tiedetään 
sen varmasti pysyneen pystyssä yli isonvihan, oli Lappeen kirkko. Kirkko purettiin isonvihan aikana 
osittain, mutta se säilyi kuitenkin omalla paikallaan kirkkomaan keskellä. 

Toisen merkittävän 1600-luvun rakennuksen - raatihuoneen -kohtalosta kaupunkioikeuksien 
lakkauttamisen jälkeen ei ole tietoa. Merkille pantavaa on kuitenkin, että 1700-luvun ensimmäisen 
puoliskon ajan karttoihin merkitty raatihuone sijaitsi ranta-alueen säännönmukaisesta ruutukaavasta 
poikkeavassa kulmassa. Regulariteetista poikkeavasti rakentamiseen on tietysti voinut olla syynä 
hankalasti puoliväliin rinnettä sijoittuva tontti. Toinen mahdollinen peruste poikkeavaan sijoittamiseen 
voisi olla se, että rakennus sijaitsi samalla paikalla kuin 1600-luvun raatihuone. Toivanen arvelee, 
että 1600-luvun asemakaava ei toteutunut ranta-alueella, jossa viipurilaisilla oli omistuksia. Siten jo 
1600-luvun raatihuone olisi sijainnut Aspegrenin ruutukaavan vastaisesti. Toivasen päätelmää tukee 
tieto siitä, että linnoituksessa suoritettujen tutkimuskaivausten mukaan Lappeenrannassa kaupungin 
julkisten rakennusten rakentaminen entisille paikoilleen ja jopa vanhoille perustuksille oli ainakin 
1700-luvun jälkipuoliskolla hyvin tavallista. Puurakennuksia lienee pystytetty vanhoille perustuksille 
esimerkiksi tulipalon jälkeen käytännön syistä. Uudisrakennuksessa voitiin silloin käyttää hyödyksi 
vanhoja kiinteitä rakenteita: perustuksia, uuninpohjia ja kellareita. 

Vaikka linnoituskaudelta ei olekaan säilynyt tonttikarttaa, voidaan Faberin ja Johan Conrad 
Cedersparren linnoitustyön alkuun ajoittuvasta suunnitelmasta havaita siihen merkityn joittenkin 
tonttien tai rakennusten paikkoja. Faber ja Johan Conrad Cedersparre tuskin kuvasivat merkin¬ 
neillään suunniteltua tonttijakoa, koska merkinnät ovat erikokoisia ja muodostavat neliöitä ja 
suorakaiteita; yksi merkintä on jopa vinkkelimuotoinen. Lisäksi merkityt tontit tai rakennuksen pai¬ 
kat eivät täyttäneet yhtään korttelia kokonaan. Merkinnät kuvasivat todennäköisesti olemassa olevan 
asutuksen sijaintia. Kuvasivat merkinnät sitten talojen paikkoja tai tontteja, kertovat ne kuitenkin 
jotain tilanteesta, joka kaupunkiniemellä vallitsi 1720-luvun alussa ennen linnoitustöitä. Merkintöjen 
lukumäärälle löytyy myös mielenkiintoinen vertailuluku. Kun vuodelta 1722 tiedetään Lappeenrannan 
henkikirjaväkiluvun olevan 101 ja talouksien määrän 39, niin Faberin ja Johan Conrad Cedersparren 
suunnitelmakarttaan muuta piirustusta ohuemmalla viivalla merkittyjen talojen tai tonttien lukumäärä 
ei poikkea kovinkaan paljoa talouksien määrästä. 

Merkinnät ylätasanteella sijoittuvat pohjois-eteläsuuntaisen pääkadun ja ylätasanteelta 
“alakaupunkiin” johtavan poikkikadun varrelle. Asemakaavakarttojen vertailusta tiedetään, että 
pääkatu on 1600-luvun kaavan mukaisella paikallapa tiedetään, että myös ylätasanteelta markki- 
narantaan johtava katu toteutui 1600-luvulla. Merkinnät olisivat siten rakennuksia tai tontteja, jotka 
sijaitsivat 1600-luvun asemakaavan pääkadun ja tärkeimmän poikkikadun varsilla. 

Tontti- tai rakennusmerkinnöistä päätellen Faberin ja Cedersparren allekirjoittama 1720-luvun alun 
kaavasuunnitelma perustui pääkadun ja ylätasanteelta “alakaupunkiin” johtavan kadun osalta 1600- 
luvun asemakaavan katuihin. “Alakaupunkiin” sijoittuvat tontti- tai rakennuspiirustukset näyttäisivät 
tukevan Toivasen teoriaa siitä, että markkinarantaa ei rakennettu Aspegrenin kaavan mukaiseen 
regulariteettiin, sillä rakennuksien tai tonttien merkinnät eivät alueella sijoitu Aspegrenin kaavan 
katuverkon mukaiseen järjestykseen. Sen sijaan kun lähdetään etsimään syitä “alakaupungin” suurval¬ 
ta-ajan asemakaavaperinteestä poikkeavaan artikulointiin, voidaan alueen olemassaolevan rakennus¬ 
kannan tai tonttiomistuksen huomioon ottamista pitää yhtenä vaikutustekijänä alueen kaavalliseen 
muotoon. 

Aspegrenin 1600-luvun puoliväliin ajoittuvan Lappeenrannan asemakaavaa kuvaavan kartan ja ison- 
ja pikkuvihan väliseen kauteen ajoittuvan karttamateriaalin vertailun lopputuloksena voidaan havaita, 
että 1700-luvun alkupuolen kaavoitus ei pääosin pohjautunut Aspegrenin kaavaan. Jatkuvuutta 
vastaan puhuvat katuverkoston sijainnin osittainen poikkeaminen Aspegrenin kaavan kaduista, 
kortteleiden erilainen koko sekä uuden torin ja aukioiden tulo 1700-luvun alkupuolen kaavaan. 1600- 
luvun kaavan jatkuvuuden puolesta taas puhuu se, että ylätasanteen toiminnalliset pääkadut sijaitsivat 
osin samoilla paikoilla kuin Aspegrenin kaavassa. 

Vastaus kysymykseen Lappeenrannan 1600-luvun kaavan jatkumiselle voidaan löytää siitä, että 

Kaaviossa on esitelty puhtaaksi piirrettyinä päällekkäiskuvana <C) Erik Aspegrenin Lappeenrannan 
kartta 1600-luvun puolivälistä (A) ja Faberin ja Cedersparren kaavasuunnitelma 1720-luvun alusta 
(B). Aspegrenin kartassa ja 1700-luvun karttamateriaalissa on niiden epätarkkuuksista huolimatta 
esitetty yhtenäisesti niemen muoto, ylätasanteen ranta-alueista erottavan rinteen muoto, kirkon 
sijainti ja pääkadun sijainti. 



Kaaviossa on esitetty päällekkäiskuvana (C) Erik Aspegrenin Lappeenrannan kartta 1600-luvun 
puolivälistä (A) ja 1720-luvun lopun selostuskartta (B). Linnoituskaudella Lappeenrannan aukiot ja 
tori oli sijoitettu toisin kuin Aspegrenin asemakaavakartassa. Aspegren oli muodostanut kaupungin 
torin jättämällä kaupungin pääkadun ja länsirannan välisen kolmanneksi pohjoisimman korttelin 
lomittamatta. 1700-luvulla noin 55 x 85 kyynärän laajuinen kauppatori sitä ympäröivine julkisille 
rakennuksineen sijoitettiin länsirannan vanhan markkinarannan tienoille, jossa jo 1600-luvulla 
rakennetut julkiset rakennukset sijaitsivat. Ylätasanteelle sen sijaan luotiin kaksi kokonaan 1600- 
luvun kaavasta poikkeavaa aukiota. Kirkon itäpuolella sijaitsi sotilaallisten rakennusten ympäröimä 
"liälytystori "ja tasanteen koillisnurkassa aidattu alue. jonka sisäpuolella olivat krminun makasiinit 
ja laaja piha-alue. 

Aspegrenin kaava ei 1600-luvulla ollut toteutunut kokonaisuudessaan, vaan ainoastaan pääkadun ja 
joidenkin poikkikatujen osalta. Toisaalta kaupunkioikeuksien menettämisen jälkeen asutus harventui, 
mutta kuitenkin säilyi pitkittäiskadun ja markkinarantaan johtavan kadun varrella. Kehitys ei ollut 
mitenkään poikkeuksellista, vaan poikkeamat kaavasuunnitelmista ja harva asutus olivat tyypillisiä 
1600-luvun suomalaisille kaupungeille. 

Mielestäni sekä Heimala että Toivanen ovat päätelmissään 1600-luvun asemakaavan jatkuvuuden 
suhteen päätyneet osittain oikeansuuntaiseen tulokseen. 1700-luvun kaavan laatijat ovat 
selvästikin ottaneet huomioon niemellä sijainneen asutuksen ja rakennukset. On kuitenkin eri asia, 
voidaanko sanoa Erik Aspegrenin Lappeenrannan ensimmäisen asemakaavan toimineen 1700- 
luvun kaavoituksen pohjana. Todellisuudessa Aspegrenin asemakaava on vaikuttanut 1720-luvun 
kaavoitukseen välillisesti, sillä kaupunkiniemelle syntynyt asutus rakennettiin osittain Aspegrenin 
kaavan mukaan. Kaupunkioikeuksien menettämisen jälkeen Aspegrenin asemakaava siirtyi pas¬ 
siiviseksi vaikutustekijäksi. Linnoitusupseerien aloittaessa kaupungin kaavoituksen uudelleen ei 
heidän asemakaavasuunnitelmaansa vaikuttanut enää Aspegrenin kaava, vaan jotkut sen määräämille 
paikoille rakennetut kadut ja rakennukset ja toisaalta viipurilaisten omistamilleen tonteille vastoin 
Aspegrenin kaavaa rakentamat rakennukset. 


5.3 Kaupunkirakenne vuoteen 1726 mennessä 

Lappeenrannan kaupunkirakenteen muodostumista voidaan seurata linnoitusupseerien tekemistä 
linnoitustöiden edistymistä kuvaavista selostuspiirustuksista. Vertailtaessa Faberin ja Johan Conrad 
Cedersparren kaavasuunnitelmaa myöhempiin linnoitustyön selostuspiirustuksiin on toki otettava 
huomioon, että 1700-luvun karttojen tarkkuuteen on suhtauduttava varauksin. Pääsääntöisesti kartat 
kuitenkin vaikuttavat luotettavilta. Esimerkiksi linnoitusniemen topografia on niissä kuvattu oikein. 
Vertailuja voidaan siten tehdä, kunhan muistetaan, että mittavirheet ja epätarkkuudet ovat mahdollisia 
ja usein todennäköisiäkin. 

Ensimmäisten, vuodelta 1726 peräisin olevien selostuspiirustusten mukaan linnoitusvalleja ei ollut 
saatu rakennetuksi Faberin ja Johan Conrad Cedersparren suunnitelmakartan laajuudessa. Linnoi¬ 
tuksen ylätasanne oli vailla suunnitelmapiirustuksessa sitä ympäröinyttä vallitusta. Eteläpuolen valli¬ 
tuksesta puuttui suunnitelmassa esiintynyt syvyys. Suunnitellusta vallituksesta oli rakennettu vain 
päävalli, mutta raveliinit ja portin kohdalle suunniteltu tenaljivalli puuttuivat. Päävallin polvekkeet 
kuitenkin noudattivat jotakuinkin suunnitelmaa. Linnoituksen porttisommitelma toteutui tenaljinja 
raveliinin poisjättämisen vuoksi vain osittain. Kuitenkin portin itäpuolella oli toinen suunnitelman 
mukaisista rakennuksista, corps de garde. Suunnitelman mukainen barokkimainen mahtavuus oli 
kuitenkin linnoituksen sisääntulon toteutuksesta kaukana. Selostuskarttojen perusteella pääportti 
muistutti pikemminkin väliaikaisen varustuksen tai leirin sisääntuloa. 

Pehr Cedersparren vuoden 1726 selostuskartan mukaan linnoituksen ylätasanteella kulkeva eteläiseltä 
pääportilta pohjoisportille kulkeva pääkatu oli samalla paikalla kuin jo Faberin ja Johan Conrad 
Cedersparren suunnitelmassa. Pääkadun länsipuolelle oli kuitenkin merkitty asemakaavasuunnitel¬ 
masta poiketen toinen pitkittäiskatu pääkadun länsipuolisten kortteleiden ja länsirinteen väliin. Koska 
niemen laki oli pohjoisesta leveämpi kuin etelästä, muodostui ylätasanteen pohjoisosaan tämän pitkit¬ 
täiskadun länsipuolelle vielä kolme rinteeseen rajoittuvaa vajaata korttelia. 

Faberin ja Johan Conrad Cedersparren suunnitelmassa oli pääkadun itäpuolelle merkitty yksi pitkittäis¬ 
katu; nyt Pehr Cedersparren työselvitys näytti, että sinne oli muodostettu niitä kaksi. Lähempänä 
pääkatua oleva katu oli hiukan idempänä kuin suunnitelman pitkittäiskatu. Itäisin pitkittäiskatu 
kulki työselvityksen mukaan aivan ylätasanteen itäreunalla ja paikoitellen se karttaan merkittyjen 
maastonmuotojen perusteella jopa kulki rinteessä. Pääkatu oli Pehr Cedersparren selostuskartan 
mukaan hiukan leveämpi kuin sen itäpuolella olevat pitkittäiskadut. Toisaalta olivat pääkadun 
länsipuolella oleva uusi pitkittäiskatu ja kauimpana pohjoisessa oleva poikittaiskatu ylätasanteen 
kaduista vielä pääkatuakin leveämpiä. Pääkadun leveys oli mittakaavan mukaan n. 10 1/2 metriä, sen 
itäpuolella olevat kadut olivat n. 8 ja 6 metriä leveitä, pääkadun länsipuolella olevan kadun leveys oli 
n. 11 metriä. Poikkikatujen leveydet ylätasanteella vaihtelivat 6 metristä 11 1/2 metriin. 

Molemmissa kartoissa oli kuusi poikittaiskatua ja kadut olivat likimain samoilla paikoilla molem- 

missä. Mielenkiintoinen muutos suunnitelmapiirustuksen katuverkkoon nähden oli, että Pehr 
Cedersparren piirustuksen mukaan linnoituksen ylätasanteen pääkadun itäpuolella olevat kadut 
lähenivät pääkatua etelässä muutaman asteen. Linnoituksen ylätasanteen katuverkostosta muodostui 
Pehr Cedersparren piirustuksen mukaan, pääportin toimiessa tarkkailupisteenä, lievästi säteittäinen. 
Suunnittelijoilla ei kuitenkaan liene ollut tarkoitus pyrkiä pikkuvihan jälkeisten kaavoittajien tapaan 
sädekatujen luomiseen pelkästään esteettisistä syistä, sillä kartan mukaan pääkadun länsipuolinen 
pitkittäiskatu oli pääkadun suuntainen eikä siis säteittäinen. 

Lisäksi Pehr Cedersparren piirustuksessa voi olla myös mittavirhe, koska Johan Conrad Cedersparren 
vuodelta 1728 olevien, linnoitustöitä selvittävien piirustusten mukaan lähimpänä itärinnettä 
oleva pitkittäiskatu ei eronnut pääkadun suunnasta paljoakaan. On kuitenkin huomattava, että 
Lappeenrannan rakentamista toteuttaneille linnoitusupseereilla oli koko ajan esimerkki säteittäisestä 
katuverkostosta edessään - Pehr Cedersparre allekirjoitti selostuspiirustuksensa joulukuussa 1726 
säteittäiseen katuverkkoon suunnitellussa Haminassa. Lappeenrannassa katuverkon lievään säteittäi- 
syyteen on varmastikin eniten johdattanut linnoituksen ylätasanteen muoto. Se oli pohjoisessa 
leveämpi kuin etelästä, joten jos haluttiin käyttää tila mahdollisimman tarkoin, oli hyödyllistä sijoittaa 
joku katu hiukan tiukasta ruutukaavasta poikkeavasti. 

Faberin ja Johan Conrad Cedersparren suunnitelmapiirustuksen mukaisesti oli ylätasanteelta 
rantatorille rakennettu portaat. Länsirannassa sijaitseva “alakaupunki” oli Pehr Cedersparren 
selvityksen mukaan katuverkoston, korttelirakenteen, torin ja alueelle rakennettaviksi suunnitel¬ 
tujen yksityisten rakennusten osalta pitkälti suunnitelmapiirustuksen mukainen. Myös rannan 
muotoinen laituri oli rakennettu, mutta se kiersi rantaa kauemmas pohjoiseen kuin oli aiemmin 
suunniteltu. “Alakaupungissa” oli ainakin osittain toteutunut suunniteltu torilta pohjoiseen kulkevan 
pitkittäiskadun arkkitehtoninen korostaminen. Katuhan oli suunniteltu leveämmäksi kuin muut 
kadut. Selostuskartassa katu oli edelleen selvästi leveämpi kuin alueen ainoa poikkikatu tai aivan 
rinteen juurta myöten pohjoiseen kulkeva katu, mutta sitä oli kuitenkin kavennettu niin paljon, ettei 
ero lännempänä sijaitsevaan lyhyempään pitkittäiskatuun verrattuna ollut enää niin merkittävä kuin 
Faberin ja Johan Conrad Cedersparren kartassa. 

Rinteen juurta myöten pohjoiseen kulkevaa katua ei ollut merkitty linnoitussuunnitelmaan. Se 
kulki Pehr Cedersparren selostuspiirustuksen mukaan aivan rinteen “kainalossa” ja linnoitusmäen 
luoteisnurkan kierrettyään kohtasi pohjoisrannassa ylätasanteen läntisimmän pitkittäiskadun. 
“Alakaupungin” pääkadun leveys oli mittakaavan mukaan n. 8 1/2 metriä, poikkikatuja rinteessä 
kulkeva katu sen sijaan olivat vain hiukan yli 6 metriä leveitä. 

Ranta-alueelle ei ollut selostuksen sotilaallisia rakenteita esittävän luonteen vuoksi merkitty useimpia 
siviilirakennuksia. Tiedetään kuitenkin, että alueen merkittävintä rakennusta, torin länsipuolelle 
suunniteltua maaherran residenssiä, oli alettu rakentaa jo ennen kuin Lappeenrannan valinta 
maaherran sijaintipaikaksi oli varmistunut. Rakennus valmistui vuonna 1725. 

“Alakaupungin” tori oli Faberin ja Johan Conrad Cedersparren linnoitussuunnitelmassa ja Pehr 
Cedersparren työselvityksessä lähes samanlainen. Torin rinteenpuoleisen osan muotoilua oli kuitenkin 
jossain määrin muutettu. Pehr Cedersparren selostuspiirustuksen mukaan torin yläpuolelta kulki 
pohjoiseen pitkittäiskatu. Pitkittäiskadun eteläpään ja ylätasanteelta torille laskeutuvien portaiden 
väliin oli merkitty kaupungin raatihuonerakennus, joka oli kartan mukaan rakennettu hieman toritasoa 
korkeammalle tasanteelle. Raatihuoneen sijainnille kartan mukaisella paikalla antavat tukea myös 
alueella suoritettujen kaivausten tulokset. Siten on mahdollista, että raatihuoneen edestä pohjoiseen 
kulkenut katu olisi myös kulkenut rinteen puolivälissä. 

Vielä on huomattava “alakaupungin” katuverkostosta, ettei se Pehr Cedersparren piirustuksen 
mukaan poikennut niin paljoa ylätasanteen katuverkoston suunnasta kuin Faberin ja Johan Conrad 
Cedersparren suunnitelmassa. Itse asiassa nähdään, että “alakaupungin” pitkittäiskadut olivat sel- 
vityskartan mukaan lähellä ylätasanteelle merkittyjen “säteittäisten” katujen kulmaa pääkatuun 
nähden. Myöhemmissä kartoissa kulma taas oli lähempänä Faberin ja Johan Conrad Cedersparren 
karttaa. Syy lienee se, että Pehr Cedersparren selostuspiirros on myöhempiin työselvityksiin ja inven- 
tointikarttoihin verrattuna katuverkoston ja kortteleiden suhteen epätarkka. 

“Alakaupungista” pohjoiseen kulkevan pitkittäiskadun jatkona niemen pohjoisrantaa kiertävä rantatie 
jatkui Pehr Cedersparren piirustuksen mukaan lähes koko niemen ympäri. Kun Faberin ja Johan 
Conrad Cedersparren suunnitelmassa niemen itäpuolella sijaitseva ranta oli jätetty artikuloimatta, oli 
sinne nyt selvityksen mukaan muodostettu tien ja rannan väliin kaksi rantaviivan mukaan muotoiltua 
korttelia ja tien länsipuolelle viisi korttelia. Ne seurasivat rantatien puolelta tien maastonmuotoja 

seuraavaa linjaa, mutta länsireunaltaan ne oli piirretty rinteen yläosassa sijaitsevaan ylätasanteen 
itäisimpään katuun ulottuviksi. Rantaa kiersi suunnitelmapiirustuksen tavoin paaluaitaus: ainoastaan 
“alakaupunkia”, jota taasen kiersi rannassa laituri, se ei suojannut. Toivanen huomauttaa, että paalutus 
edisti yhtälailla sotilaallisia tarkoituksia kuin kruunun verotustakin. Paalutukseen oli alun perin 
varattu 12 aukkoa; myöhemmin järvelle avautuvien aukkojen lukumäärä väheni kuuteen. 

Jos “alakaupungin” tori muistutti Pehr Cedersparren selostuspiirustuksessa Faberin ja Johan 
Conrad Cedersparren suunnitelmaa, niin ylätasanteen aukiosommitelma oli ehkä eniten muut¬ 
tunut yksityiskohta asemakaavasuunnitelmaan nähden. Suunnitelmassa oli kirkon pohjoispuolen 
korttelista muodostettu avokulmainen aukio. Nyt Pehr Cedersparren työselostuksen mukaan kirkon 
pohjoispuolelle oli muodostettu sen tilalle kaksi suorakaiteen muotoista korttelia, jotka erotti 
toisistaan pohjois-eteläsuuntainen katu. Aukio oli sijoitettu nyt kirkon itäpuolelle, heti linnoituksen 
pääportin jälkeen. Siten oli muodostunut epäsäännöllisen muotoinen aukio, jota myöhemmässä 
inventointipiirustuksessa kutsutaan “hälytystoriksi”. Toria reunusti pohjoisessa linnoituksen pääkadun 
ensimmäinen itäpuolinen kortteli, idässä torin laidalle oli sijoitettu armeijan rakennus, etelässä olivat 
linnoituksen portti sekä linnoitusvallit, ja lännessä aukiota rajasivat kaksi armeijan rakennusta sekä 
kirkkorakennus aitoineen. 

Syyksi aukion siirtämiseen eri paikalle kuin suunnitelmapiirustuksessa voidaan nähdä 
suunnittelijoiden pyrkimys säännöllisempään kaavamuotoon. Siirtämällä “hälytystori” kirkon 
itäpuolelle saatiin kaksi ylätasanteen kaavan säännöllistä korttelikokoa rikkovaa, pääkadun itäpuolella 
sijaitsevaa pientä korttelia poistetuksi. Samalla saatiin pääkadun länsipuoliseen katuseinämään 
aukon tehnyt aukio poistetuksi, joten mahdollisuus ajan rakennustaiteellisten periaatteiden mukai¬ 
seen tiiviiseen katuseinämään oli suurempi. Aukion suunnitelmien vastaiselle toteuttamiselle oli 
myös linnoitusteknisiä syitä. Alkuperäisessä suunnitelmassa olisi aukion paikalla osittain sijainnut 
linnoituslaitteita. Kun kaikkia vallituksia ei rahapulan vuoksi rakennettu, mahtui “hälytysaukio” 
hyvin kirkon ja portin väliseen tilaan. Toisaalta oli myös sotilaallisesti järkevämpää, ettei aivan 
linnoitusvallien viereen rakennettu piirityksen aikana vaarallisia siviilirakennuksia, vaan kulkutie 
puolustusvalleille säilyi avoimena. 



Kaaviossa on esitetty lutppeenrantaan 1720-hivulla rakennettujen julkisten rakennusten atrioitu 
tniiiit ä ja sijainti. Tiedot rakennuksista ja niiden paikoista on saatu yhdistelemällä linnoitusupseerien 
Lappeenrannasta laatimien eri karttojen ja 1730-luvulla laaditun inventointikartan tietoja. Kartta on 
kaavamainen, eikä sitä ole piirretty mittakaavaan. Merkintöjen numerot viittaavat tekstin numeroihin. 

5.4 Varuskuntakaupungin rakennukset ruotsalaisella kaudella 


Vuosien 1722-1741 välisenä aikana suomalaisten kaupunkien rakennuskanta ei poikennut kovinkaan 
paljoa suurvaltakauden rakennuksista. Tärkeimpiä julkisia rakennuksia olivat yhä kirkkoja 
raatihuone; edelleen kaupunkeihin rakennettiin kouluja, tullitupia, vankiloita, panimoita ja teurasta¬ 
moja. Yksityiset rakensivat vieläkin muiden rakennusten tavoin valtaosaltaan puusta suorakaiteen¬ 
muotoisia ja satulakattoisia puutaloja. Kaupunkikiinteistöön kuului edelleen umpipihan ympärille 
rakennettuna monia talousrakennuksia: aittoja, vajoja ja karjasuojia. Pohjakaavoissa oli 1600-luvun 
yksinäistuvan, ns. moratuvan, ja parkuvan rinnalle tullut karoliininen pohjakaava. Rakennukset olivat 
edelleen pääsääntöisesti maalaamattomia. 

Tässä käsitellään vain Lappeenrantaan rakennettuja julkisia rakennuksia ja niitäkin luettelonomaisesti. 
Julkisilla rakennuksilla tarkoitetaan sotilaiden rakentamia ja käyttämiä rakennuksia, keskushallinnon 
rakennuksia ja kaupunkiyhteisön yhteisiä rakennuksia. Pääpaino tarkastelussa on sotilasrakennusten 
tarkastelussa. Tekstissä rakennusten kohdalla olevat numerot viittaavat liitekartan numeroon ja 
osoittavat rakennuksen likimääräisen sijainnin linnoitusniemellä. 

Vuosien 1722-1741 välisenä aikana rakennettiin Lappeenrannan lisäksi joitakin sotilasrakennuksia 
myös Hämeenlinnaan, Savonlinnaan ja Turkuun. Merkittävin rakennuskohde Suomessa oli 
kuitenkin niin määrällisesti kuin arkkitehtoniselta laadultaankin Hamina. Haminaan rakennettuja 
sotilasrakennuksia ei ole vielä käsitelty taidehistoriallisessa tutkimuksessa, mutta pintapuolinen- 
kin tarkastelu osoittaa linnoitusjoukkojen kaupunkiin rakentamien rakennusten olleen merkittävä 
osa ajan suomalaisesta arkkitehtuurista. Haminaan ja Lappeenrantaan rakennettuja rakennuksia 
koskevaa tutkimusta lienee ehkäissyt se, että rakennukset tuhoutuivat lähes täydellisesti pikkuvihassa. 
Siten on osoittamatta, miten Haminaan rakennetut omaleimaiset sotilasrakennukset sekä Lappeen¬ 
rannan vaatimattomammat rakennukset vaikuttivat alueella tapahtuvaan muuhun rakentamiseen. 
Rakennustapojen ja uuden tyylin leviämiselle varuskuntakaupungista laajemmalle alueelle tuo mielen¬ 
kiintoisen vertailukohdan Lars Petterssonin tutkimus Itä-Suomeen Haminaan rakennetun Ulrika Eleo¬ 
noran kirkon välityksellä levinneestä kirkonrakennustyylistä. Tässä tutkimuksessa ei kuitenkaan ole 
mahdollista tarkastella asiaa tarkemmin. Edempänä esitellään säilyneiden Lappeenrantaan rakennet¬ 
tujen rakennusten piirustusten ohella myös muuta ajan sotilaitten rakentamia rakennuksia koskevaa 
piirustusaineistoa. Kuvien avulla toisaalta osoitetaan, millaisia rakennuksia sotilaiden tarpeisiin 
rakennettiin 1700-luvun alkupuolella, ja toisaalta esitetään vertailuaineistoa niille Lappeenrannan 
rakennuksille, joista ei ole säilynyt piirustuksia. On kuitenkin muistettava, että vertailuaineiston esittä¬ 
minen ei tarkoita sitä, että juuri esitetyn kaltainen rakennus olisi rakennettu myös Lappeenrantaan. 

Suomen sotilasylipäällikkö Berndt Otto Stackelberg raportoi vuonna 1730, mitä sotilasrakennuksia 
Lappeenrantaan 1720-luvun aikana oli rakennettu. Hänen mukaansa Lappeenrantaan oli vallitusten 
ohella rakennettu päävahti, Haminan portin vartiohuone eli corps de garde, neljä pienempää 
vartiohuonetta porteille, suuri kuuden huoneen parakki, kolmen asuinhuoneen parakki, jossa oli kaksi 
eteistä ja pesutupa, pieni yhden huoneen parakki, neljän huoneen parakki, neljän huoneen parakki, 
jossa viidennen huoneen muodostavaa eteistä käytettiin keittiönä, varuskunnan päällikön asuinraken¬ 
nukset, kolmen huoneen suuri makasiini sekä nelihuoneinen materiaalivarasto, jossa sijaitsi käsi¬ 
työläisten työtila, välinevarasto eli “instrumental'’, kalkkiaitta ja varusvarasto. Lisäksi oli rakennettu 
kuusiuuninen kaksi huonetta käsittävä leipomo. Tykistöä varten oli rakennettu varusvarasto pihoineen, 
paja, kalkkivarasto, laboratorio ja kaksi ruutikellaria. Vielä Stackelberg mainitsee linnoitusjoukkojen 
rakentaneen kaivon. 


5.4.1 Parakit 

Lappeenrantaan 1700-luvun alussa rakennettuja parakkeja tarkasteltaessa on huomattava, että 1700- 
luvulla parakki-sanalla (baraque) ei ollut samaa merkitystä kuin nykyisin. 1700-luvulla saatettiin 
parakeiksi kutsua kivirakennuksia, jotka nykyisin määriteltäisiin kasarmeiksi. Parakiksi kutsuttiin 
esimerkiksi Landskronaan rakennettua rakennusta, jossa sijaitsivat komendantin ja upseereiden 
asuintilat sekä kirkko. Toisaalta saatettiin kasarmeiksi (kasern) kutsua hyvinkin yksinkertaisia 
puurakennuksia. Ejnar Berg on määritellyt parakkien kuuluvan rakenteensa mukaan kolmeen eri 
luokkaan: vapaasti seisoviin parakkeihin, kasemattiparakkeihin ja pomminkestäviin parakkeihin. 
Lappeenrantaan rakennetut parakit olivat Bergin luokitukseen sijoitettuna kaikki puurakenteisia, 
vapaasti seisovia parakkeja. 

Parakkien rakentaminen Ruotsissa liittyi kiinteästi majoitusrasituksen siviiliväestölle aiheuttamiin 

ongelmiin. Linnoitustöihin komennetut sotilaat ja työläiset tarvitsivat majoitustiloikseen parakkeja. 
Vanhimmat tiedossa olevat parakkia esittävät ruotsalaiset piirustukset tehtiin todennäköisesti vuonna 
1672 Malmön linnoitukseen suunniteltuja parakkeja varten. Parakit olivat useimmiten äärimmäisen 
yksinkertaisia puurakennuksia. Vielä 1700-luvun alkupuolella parakeista ei ollut sotilasvirkatalojen 
tapaan tyyppipiirustuksia, joskin Berg huomauttaa Gabriel Cronstedtin vuonna 1705 suunnitteleman 
parakin toimineen esikuvana useille parakeille aina 1740-luvulle asti. 

Lappeenrannassa rakennettiin kesällä 1725 pääkadun, Suuren Kuninkaankadun, varteen tykistön 
upseerien käyttöön parakki (numero 1). Rakennuksesta on säilynyt Johan Conrad Cedersparren 
vuoden 1725 lopussa allekirjoittama piirustus. Juuri tätä parakkia Stackelberg kaiketi luonnehti 
“suureksi kuuden huoneen parakiksi”. Rakennus oli noin 18 x 48 kyynärän kokoinen. Sen kuusi 
huonetta oli sijoitettu siten, että keskellä oli kaksi isoa huonetta vierekkäin ja kummallakin 
laidalla peräkkäin kaksi pienempää huonetta. Rakennuksen pohjakaava liittyy sotilasrakennus- 
ten rakentamistraditioon. Muunnelmia samanlaisesta huoneiden sijoittelusta, jossa suorakaiteen 
muotoisen rakennuksen päissä olevien pienempien “kammarien” välissä sijaitsi yksi tai useampi koko 
rakennuksen levyinen iso huone, voidaan havaita jo Erik Dahlbergin sotilasvirkatalojen mallipiirustuk¬ 
sista vuodelta 1687. 

Kuuden huoneen parakin mallina eivät kuitenkaan liene olleet Dahlbergin piirustukset, vaikka, 
kuten Toivanen on huomannut, parakin uunit olivat piirustuksen mukaan aivan samanlaiset kuin 
Dahlbergilla. Lappeenrannan parakki poikkesi Dahlbergin piirustuksista monin tavoin. Yksi 
merkittävä ero oli, että parakissa oli jokaiseen huoneeseen oma sisäänkäynti. Muita eroja oli 
kivijalassa, katon muodossa ja muissa yksityiskohdissa. 

Rakennuksen perusta oli harmaakivestä. Julkisivun puolella siinä oli neljä ovea, joiden alapuolella 
olivat kolmiaskelmaiset portaat. Lisäksi julkisivun puolella oli neljä ikkunaa. Ikkunat ja ovet oli 
sijoitettu symmetrisesti rakennuksen keskiakselin osoittavaan hirsisalvokseen nähden. Salvoksen 
molemmin puolin sijaitsivat ovet, ja niistä rakennuksen reunoja kohden seurasivat ikkuna, ovi ja 
lähimpänä kulmaa ikkuna. Pohjakaavan huoneitten väliseinät näkyivät myös julkisivussa hirren 
salvoksina. Huoneleveys lienee valittu hirren pituuden mukaan. Toinen mahdollinen huonekokoon 
vaikuttanut tekijä olisi voinut olla sotilaiden joukkuejako - joskin parakki oli upseereiden käytössä. 

Uloslämpeävien uunien savupiiput sijoitettiin symmetrisesti jo väliseinien risteyksiin 
sijoitettujen uunien perusteella. Symmetrisesti keskiakseliin nähden oli sijoitettu myös korkean 
aumakaton peittämälle ullakolle valoa tuovat kattoikkunat. Lappeenrannassa rakennettiin usein 
sotilasrakennuksiin korkea aumakatto mahdollisesti sotilaiden varusteiden säilyttämiseen. Toisaalta 
jos ullakkoa käytettiin varastona, tarvittiin sinne myös valoa sekä varusteiden lastaus-ja purkutie. 
Näitä tarpeita varten oli luonnollista rakentaa kattoon korkeat kattoikkunat. 



Gabriel Cronstedtin vuoden 1705 
“tyyppiparakin ” mukainen pa¬ 
rakki, joka rakennettiin v>. 1743 
Landskronaan (Berg 19H1). 

Lappeenrantaan rakennettu 
kuuden huoneen parakki (KrA). 



IV iU/tnanAt 

Octobat 



Pääkadun varteen rakennettiin tykistön upseerien kuusihuoneisen parakin eteläpuolelle parakki myös 
jalkaväen upseereiden käyttöön (numero 2). Parakki rakennettiin aiemmalle komendantin asunnon 
paikalle (myöhemmin komendantti oli majoitettuna linnoituksen pohjoisrannassa). Parakista ei 
ole säilynyt varsinaisia piirustuksia; linnoitusupseerien karttojen mukaan se oli kooltaan ja katto¬ 
muodoltaan tykistön upseerien parakin kaltainen. 

Vuonna 1727 rakennettiin “itäkaupunkiin” noin 24 x 115 kyynärän kokoinen miehistöparakki 
(numero 3). Tässä parakissa Stackelberg mainitsi olevan “kolme asuinhuonetta, kaksi eteistä ja 
pesutuvan”. Parakki oli ulkoasultaan pääkadun varteen rakennettua parakkia huomattavasti vaatimatto¬ 
mampi. Fasadissa sijaitsivat majoitushuoneitten eteisiin ja pesutupaan (saunaan) johtavat ovet, ja sen 
jakoivat kuuteen osaan väliseinien paikan osoittavat hirsisalvokset. Ikkunat oli sijoitettu rakennuksen 
toiselle pitkälle sivulle. Rakennuksessa oli satulakatto. 

Rakennuksen pohjakaavion mukaan majoitushuoneet olivat neliönmuotoisia, mitoiltaan noin 24 x 
24 kyynärää. Niihin oli merkitty rakennetuiksi hannaakiviset uloslämpeävät uunit, aliupseereille 
varatut pienet huoneet, joista piirustuksessa käytetään nimitystä “contoir”, ja miehistölle tarkoitetut 
leveät makuulaverit. Varusteiden säilytys oli ratkaistu isokokoisten eteisten avulla. Mielenkiintoinen 
yksityiskohta rakennuksessa oli päätyyn sijoitettu, noin 15x15 kyynärän kokoinen sauna. Sinne oli 
merkitty rakennetuksi iso harmaakivinen uloslämpeävä kiuas ja seiniä kiertävät lauteet. Miehistöpa- 
rakin pohjakaavion mukaista huoneiden sijoittelua on pidettävä puhtaasti funktionaalisena ratkaisuna, 
jonka esikuvina voidaan nähdä ajan kansanrakennuksille ominaiset perustyypit: yksinäistupa siihen 
liittyneine kylkiäisineen, ns. moratupa ja paritupa. 

Miehistön käyttöön oli rakennettu parakki (numero 4) myös “hälytystorille”, itäisen pitkittäis- 
kadun alkuun. Rakennuksesta ei kuitenkaan ole säilynyt piirustuksia. Linnoitusupseerien kart¬ 
tojen mukaan se oli suorakaiteenmuotoinen ja aumakattoinen rakennus. Aumakatto kaiketi 
katsottiin edustavammaksi kuin harjakatto, sillä “hälytystorilla” ja pääportin läheisyydessä olevan 
rakennuksen ulkonäköön lienee kiinnitetty enemmän huomiota kuin “itäkaupungin” syrjässä olevaan 
harjakattoiseen miehistöparakkiin. 

Lappeenrantaan ennen pikkuvihaa rakennetuista parakeista on tiedossa vielä yksi parakkia esittävä 
piirustus. Rakennus rakennettiin Lappeenrannassa vuonna 1729 raivonneen suurpalon tuhoaman, 
maistraatin rakennuttaman parakin tilalle. Rakennus oli sijoitettu Suuren Kuninkaankadun ja 
“alakaupunkiin” johtavan kadun kulmaukseen (numero 5). Rakennus oli muista linnoitusupseerien 
karttoihin merkityistä rakennuksista poiketen vinkkelirakennus. Tätä rakennusta Stackelberg nimitti 

neljän huoneen parakiksi, jossa eteisenä toimiva viides huone toimi keittiönä. Huolimatta rakennuksen 
sijainnista yhdellä “yläkaupungin” kaupunkikuvallisesti arvokkaimmista paikoista - pääkatujen 
risteyksessä - oli sen julkisivuarkkitehtuuri yhtä korutonta kuin muidenkin sotilasrakennusten. 
Rakennuksessa oli aumakatto, mutta ei kattoikkunoita. Pääkatua, Suurta Kuninkaankatua kohti olevan 
lyhyemmän sivun jakoivat kolmeen osaan väliseinien sijainnin osoittavat hirsisalvokset. Piirustuksen 
mukaan reunimmaisissa osissa sijaitsivat samankaltaiset, pystypuitteella kahteen osaan jaetut ikkunat 
kuin jo aiemmin mainitussa, pääkadun varrella sijainneessa kuuden huoneen parakissa. Keskiosassa 
sijaitsi kadulle aukeava ovi, jonka yläpuolelle oli sijoitettu pieni kaksoisikkuna, joka antoi valoa 
eteisenä ja keittiönä toimivaan huoneeseen. “Alakaupunkiin” johtavalle kadulle päin oleva julkisivu 
jakautui niinikään kolmeen osaan, mutta siellä ei ollut julkisivun puolella ovea, vaan kolme ikkunaa. 

Pohjakaavamittauksen mukaan pääkadun puoleisessa siivessä sijaitsi kolme huonetta, joista suurin 
ja arvokkain sijaitsi rakennuksen kulmassa. Se oli tarkoitettu upseerien käyttöön. Keskellä sijaitsi 
eteinen, joka toimi myös keittiönä, ja siiven toisessa päässä oli aliupseerien huone. Upseerien 
huonetta lämmitettiin kaakeliuunilla, aliupseerien avotakalla. Siiven keskellä sijaitsevaan eteiseen 
oli ovi myös sisäpihan puolelta. “Alakaupunkiin” johtavan kadun puoleinen siipi koostui kahdesta 
miehistön majoitukseen varatusta huoneesta. Uunit oli sijoitettu väliseinän kohdalle. Molempiin tupiin 
oli oma sisäänkäyntinsä. Oviaukkojen välissä kulkivat ulkoportaat ullakolla sijaitseviin säilytysti¬ 
loihin. Piirustukseen oli myös merkitty tupiin rakennetut nukkumalaverit. Sisäpihan puolelle oli 
parrujen varaan rakennettu katos kiväärien säilytykseen; sen rakenne ei kuitenkaan käy piirustuksesta 
tarkemmin ilmi. 

Rakennuksen pohjakaavaa voidaan pitää yhdistelmänä siviilirakennuksissa esiintyvistä 
yksinäistupa-ja paritupamuodoista. Sen sijaan rakennuksen vinkkelimuoto on harvinainen 
ajankohdan siviilirakennuksien muotoihin verrattuna. Rakennuksen muotoa ei kuitenkaan voi 
pitää poikkeuksellisena, kun sitä vertaa samanaikaisesti Haminaan rakennettuihin sotilaallisiin 
rakennuksiin. Siellä esiintyvän U-volyymisen parakin rinnalla Lappeenrannan vinkkeliparakki ei ole 
enää niin harvinainen ilmiö. 

Edellä mainittujen parakkien lisäksi linnoitusjoukot rakensivat Lappeenrantaan vuonna 1730 vielä 
yhden pienen yhden huoneen parakin ja yhden neljän huoneen parakin. Tiedossani ei ole niitä 
koskevia säilyneitä piirustuksia; kuitenkin neljän huoneen parakki esiintyy linnoitusupseerien 
kartoissa kirkkomaasta pohjoiseen olevana neliönmuotoisena rakennuksena (numero 6). Rakennus 
oli pohjakarttojen mukaan telttakattoinen. Parakkityypin luonnetta valaisevat Haminasta parakkityyp- 
piä esittävät säilyneet piirustukset. Rakennus oli muiden parakkien tavoin rakennettu hirsistä. Sen 
jakoivat neljään yhtä suureen huoneeseen rakennuksen läpi keskeltä kulkevat väliseinät. Keskellä 
rakennusta sijaitsi savupiippu, johon oli liitetty kunkin neljän huoneen tulisija. Jokaiseen huoneeseen 
oli oma sisäänkäynti. Eräässä Haminan piirustuksista oli rakennukseen lisätty ulko-ovien eteen eteiset. 
Telttakaton alaosaan, väliseinän yläpuolelle, oli kattoon merkitty ikkuna. 

Linnoitusjoukkojen rakentamien parakkien lisäksi oli kaupunkiin rakennettu kaupungin kustantama 
parakki (numero 7). Se sijaitsi vastapäätä vinkkeliparakkia. Suuren Kuninkaankadun toisella puolella. 
Rakennusryhmittymään kuului linnoitusupseerien karttojen mukaan kolme suorakaiteen muotoista 
satulakattoista rakennusta. Rakennuksista lienee vain yksi ollut miehistön majoituskäytössä, sillä 
vuodelta 1739 tiedetään, että kaupungin parakkiin oli mahdollista sijoittaa sotilaita vain kahteen 
huoneeseen. 

Vuoden 1730 jälkeen rakennettiin Lappeenrantaan majoitustilaa seuraavan kerran vasta vuosina 
1739-1740. 

Syyskuussa 1739 päivätyssä kertomuksessa linnoitusupseeri Adam Blaesingh kertoi Lappeenrannassa 
olevan vain joitakin yksikerroksisia huonoja kasarmeja tai parakkeja. Hän kuitenkin raportoi 
rakenteilla olevan uuden kaksikerroksisen parakin. Uusi parakki tulisi olemaan samanlainen kuin 
Haminaan rakennettavat neljä parakkia. Uudessa parakissa oli sen valmistuttua kahdeksan huonetta 
ja siihen voitiin majoittaa yhteensä 168 henkilöä. Alakerrassa sijaitsivat miehistön ja yläkerrassa 
upseereiden ja aliupseereiden majoitustilat. Rakennus oli linnoitusupseerien karttojen mukaan 
aumakattoinen ja sijaitsi ensimmäisessä kirkon pohjoispuoleisessa korttelissa kahden vanhemman 
parakin välissä. Tiedossani ei ole Lappeenrantaan rakennettua parakkia kuvaavia piirustuksia, 
mutta Haminasta on säilynyt kopio sinne rakennettavaksi ehdotetusta kaksikerroksisen parakin 
piirustuksesta - se ei kuitenkaan huoneiden lukumäärästä päätellen voi olla pohjakaavaltaan 
samanlainen kuin Lappeenrantaan rakennettu. Haminan parakkia kuvaava piirustus lieneekin ennem¬ 
minkin Haminaan jo ennen vuotta 1731 rakennetun kaksikerroksisen parakin suunnitelman kopio. 
Siihen viittaa sekin, että kyseisessä parakissa mainittiin olleen 24 huonetta. 

5.4.2 Muut sotilasrakennukset 

Sotilaiden majoitukseen vartiovuorojen aikana oli Lappeenrantaan rakennettu “alakaupunkiin” 
päävartio (numero 8), Haminan portiksi kutsutun pääportin vartiorakennus eli corps de garde sekä 
muita pienempiä corps de garde -rakennuksia (numerot 9). Päävartiosta ja Hamina portin vartiosta 
ei tiedossani ole piirustuksia, mutta yhdestä makasiinipihan viereen rakennetusta corps de gardesta 
piirustus on säilynyt. Rakennus oli neliönmuotoinen, sivun pituus alle kymmenen kyynärää. Rakennus 
oli telttakattoinen, ja yhdellä katon lappeella oli savupiippu. Julkisivun puolella sijaitsi ovi, ja julkisi- 
vuseinän jakoivat kahteen osaan väliseinän paikan osoittavat salvokset. Rakennuksen sisälle oli 
muodostettu väliseinillä vinkkelimuotoinen eteinen ja neliömäinen huone, jossa sijaitsivat uuni ja 
makuulaverit. 

Rakennuksen pohjakaava ja julkisivu eivät piirustuksen mukaan vastaa toisiaan. Pohjakaavassa 
väliseinän salvokset ulottuvat vain takaseinään ja toiseen sivuseinään - sen sijaan julkisivussa ei 
pohjakaavan mukaan pitäisi näkyä salvoksia. Rakennuksen julkisivussa vasemmalla sijaitseva 
vertikaali merkintä ei siis voi olla hirsisalvos. Voitaisiin ehkä ajatella, että julkisivuun olisi tehty 
laudasta eräänlainen pilasteri jaottelemaan fasadia. Tämä ei kuitenkaan tunnu todennäköiseltä, sillä 
missään muussa rakennuksessa ei piirustusten mukaan menetelty näin. Todennäköisempää lienee 
se, että pohjakaava oli virheellisesti piirretty - etenkin kun sen mukaan rakennuksessa ei olisi ollut 
lainkaan ovea tai ikkunaa. 

Sotilaiden majoitusrakennusten lisäksi Lappeenrantaan rakennettiin muitakin armeijan tarvitsemia 
rakennuksia. Tärkeitä rakennuksia armeijalle olivat erilaiset makasiinit. Pääosa Lappeenrantaan 
sijoitetuista makasiineista oli sijoitettu “yläkaupungin” koillisnurkkaan omalle aidatulle piha-alueel¬ 
leen (numero 10). Alueelle oli merkitty kahteen riviin yhteensä seitsemän eri rakennusta. Lisäksi kirk¬ 
komaan aidan kupeessa sijaitsi makasiini (numero 11) ja aidan eteläpuolella vuonna 1725 rakennettu 
varasto-ja kalkkiaitta (numero 12). Viimeksi mainitusta rakennuksesta on säilynyt piirustus, jonka 
mukaan rakennus oli satulakattoinen, kapea ja pitkä. Aitta oli lämmittämätön. Varasto- ja kalkkiaitasta 
itään sijaitsi vielä yksi erillinen satulakattoinen makasiini (numero 13). “Yläkaupungin” länsireunassa 
sijaitsi paaluaitauksen suojaama varusvarasto eli “tyghus” (numero 14). Lappeenrantaan rakennettujen 
makasiinien ulkoasusta kertova lähdeaineisto on puutteellista. Sen mukaan rakennukset olivat 
puurakenteisia ja niiden katemateriaalina oli turve. Mielenkiintoisen vertailuaineiston Lappeenrantaan 
rakennetuille makasiineille tarjoavat 1720-luvulla Haminaan rakennettuja makasiineja ja varastoja 
kuvaavat piirustukset sekä varusvaraston tyyppipiirustus 1700-luvun alusta. 

Leipomo oli 1700-luvun alun armeijoiden muonitukselle tärkeä laitos. Sen vuoksi niitä rakennettiin 
varuskuntapaikkakunnille. Lappeenrantaan rakennetusta leipomosta (numero 15) ei ole säilynyt 
piirustuksia. Tiedetään kuitenkin, että siinä oli kuusi uunia ja kaksi huonetta ja että sitä pidettiin liian 
pienenä armeijan tarpeisiin nähden. Ennen pikkuvihaa oli armeijan käytössä leipomoita Lappeen¬ 
rannan lisäksi ainakin Savonlinnassa, Hämeenlinnassa ja Haminassa. Leipomoista on säilynyt myös 
piirustuksia. Savonlinnassa komendanttina olleen Ruthensparren suunnitelma tehokkaampaa leipomoa 
varten on säilynyt, samaten Hämeenlinnaan aivan ennen pikkuvihaa rakennetun kivisen leipomon 
piirustukset. Paras vertailukohta Lappeenrannan leipomolle lienee kuitenkin Haminan kuusiuuninen ja 
kaksihuoneinen leipomo. Rakennus oli muiden Itä-Suomeen rakennettujen sotilasrakennusten tapaan 
ulkoasultaan yksinkertainen. Julkisivun keskellä oli ovi, jonka molemmin puolin sijaitsivat ikkunat. 
Oven molemmilla puolilla näkyivät myös keskellä rakennusta sijainneen eteisen seinien salvokset. 
Leivinuunit sijaitsivat yhtenäisenä kokonaisuutena keskellä rakennusta siten, että molempiin 
huoneisiin avautui kolme uuninaukkoa. 

Tykistöä varten Lappeenrantaan rakennetusta pajasta (numero 16) on säilynyt Pehr Cedersparren 
allekirjoittama piirustus. Sen mukaan vuoteen 1726 mennessä valmistunut rakennus muodostui 
tuvasta ja sen kylkiäisestä. Tulisija sijaitsi tuvan takaseinustalla, ja vastapäätä sitä oli ovi ja ikkuna. 
Myös kylkiäisessä oli ikkuna päätysivussa. Kylkiäisen funktiona lienee ollut tarvikkeiden ja työka¬ 
lujen säilyttäminen. 

Tykistön käyttöön rakennetusta laboratoriosta (numero 17) ei ole säilynyt piirustuksia. Rakennus 
oli räjähdysvaaran vuoksi sijoitettu linnoitusniemen luoteispuolella sijaitsevaan Rapasaareen. 
Ruutikellareista on säilynyt vuoteen 1726 mennessä rakennetun pienen ruutikellarin (numero 18) 
piirustukset sekä vuonna 1727 rakennetun “ruutimakasiiniksi” nimitetyn kellarin (numero 19) piirus¬ 
tukset. Lähellä bastioni Faberia sijainnut pieni ruutikellari oli osittain maan alla. Maan alla olevaan 
kuutiomaiseen osaan oli rakennettu hirsistä pitkokset, joiden varassa ruutitynnyreitä säilytettiin. 
Samantapaista menettelyä käytettiin myös Haminassa. Maan pinnalla näkyvä osa pientä ruutikellaria 
oli pyramidinmuotoinen. Vuonna 1727 rakennettu, “yläkaupungin” luoteisosassa sijainnut suuri 
ruutikellari oli periaatteeltaan samanlainen mutta isompi. Myös siitä näkyi maanpinnalle vain 
pyramidinmuotoinen osa. Pyramidin yhdelle sivulle oli kuitenkin sijoitettu suorakaiteen muotoinen 
eteisrakennelma. Alas pohjakaavaltaan neliönmuotoiseen kellariin johti ovelta neljä askelmaa. 

Kellarin katto oli tuettu hirsisillä kattotuoleilla ja lisäksi kellarin keskeltä pystyhirren avulla. 
Sivuseinillä sijaitsivat tuuletusaukot. 

Lappeenrantaan rakennetut materiaalivarasto ja kalkkivaja sekä paja ja pieni ruutikellari. (KrA). 

Niin Lappeenrantaan kuin muuallekin Suomeen Haminasta Hämeenlinnaan ennen pikkuvihaa 
rakennetuille sotilasrakennuksille yhteisiä piirteitä olivat vaatimattomuus ja tiukka pitäytyminen 
yksinkertaisiin rakennustaiteellisiin ja teknisiin ratkaisuihin. Rakennuksissa suosittiin myös paikallista 
rakennusmateriaalia eli puuta, eikä linnoitusfunktiosta huolimatta rakennettu kivestä. Teknisesti 
rakennukset edustivat uloslämpeävinä rakennuksina paikallisiin oloihin nähden kehittyneempää 
rakennustekniikkaa. Sotilasrakennukset poikkesivat siviilien rakennuksista myös pohjakaavojen 
osalta. 

Ilmeisestikin varusteiden säilyttämisen tarpeen vuoksi rakennusten ominaispiirteiksi muodostuivat 
korkea kattoja kattoikkunat. Rakennuksia ei vielä ollut vuorattu laudoilla. Rakennuksia esittävien 
piirustusten perusteella on kuitenkin mahdollista, että salvoskohdat oli peitetty laudalla. Kyseessä 
voi kuitenkin olla vain piirustuksessa esiintyvä epätarkkuus. Haminaan 1724-1726 rakennetun 
suuren parakin ulkokaton materiaalina käytettiin Hollannista tuotettua tiiltä ja 1730-luvulta on tietoja 
upseerirakennusten maalauksesta punaiseksi. Lappeenrannassa kattomateriaalina lienee ollut turve. 
Everstiluutnantti Faber oli määrännyt paloturvallisuussyistä jo vuonna 1724 kaupungin puukat- 
toiset rakennukset katettaviksi turpeellapa vuodelta 1739 oleva tarkastuskertomus Lappeenrannan 
linnoituksesta vahvistaa, että ainakin makasiineissa oli turvekatot. 

Laajempaan yhteyteen asetettuna Suomeen 1700-luvun alkupuolella rakennetut sotilasrakennukset 
voidaan nähdä yhtenä eurooppalaisen sotilasrakentamisen paikallisena sovelluksena. Muualla 
Euroopassa rakennukset rakennettiin usein kivestä, Suomessa puusta. Rakennukset ovat silti 
saman tradition kantajia niin funktionaalisen rakennustavan kuin barokista omaksuttujen niukkojen 
koristeaiheiden käytössä. Suomen hienoimmat sotilasrakennukset sijaitsivat Haminassa. Rakennukset 
varmaankin erottuivat kaupunkikuvassa - Haminan kaksikerroksisen vamsvaraston päätyyn 
ripustetun kuninkaan tunnuksen, kullatun F-kirjaimen ja kruunun, valitettiin loistavan puolen 
peninkulman päähän. 


5.4.3 Muut julkiset rakennukset 

Sotilaiden käytössä olleiden rakennusten lisäksi Lappeenrannassa sijaitsi myös muita julkisia 
rakennuksia. Tärkein näistä oli maaherran residenssi (numero 20). Rakennus sijaitsi “alakaupungissa” 
torin eteläpuolella. Toivasen mukaan rakennus sijaitsi samalla paikalla kuin 1600-luvun “kunin¬ 
kaan huone”, ja osa rakennuksesta ilmeisesti pohjautui 1600-luvun rakennukseen. Faberin ja Johan 
Conrad Cedersparren suunnitelmakartassa residenssille oli laadittu pohjakaava, jossa päärakennus 
oli sijoitettu rinteen puolelle ja sen edustalle neljä sivurakennusta kahdeksi siiveksi. Raken- 
nusryhmittymän muodostama piha oli suunnitelmassa rannan puolelta suljettu aidalla. Toivanen 
arvelee, että pohjois-ja eteläreunan piharakennukset loppujen lopuksi toteutettiin yhtenäisinä 
siipinä. Päärakennuksen arvoa korostavalle sommitelmalle löytyy vertailukohtia esimerkiksi sotilas- 
virkatalojen mallipiirustuksista. Residenssin korjaustyöt valmistuivat vuonna 1725 ja rakennustöiden 
johdosta vastasi rakennusmestari Petter Luutaan. Rakennustyöt maksoivat yli 2 000 hopeatalaria. 

Rantatorin luoteisnurkassa sijaitsi pohjakarttojen mukaan telttakattoinen vaakahuone (numero 21) ja 
sen eteläpuolella lääninkonttorin ja -kanslian rakennus (numero 22). Rakennuksista ei ole säilynyt 
piirustuksia, mutta lääninkonttorin ja -kanslian rakennuksesta on Toivanen kuitenkin löytänyt joitakin 
tietoja. Rakennus oli harmaakiviperustalle rakennettu hirsirakennus. Siinä oli ikkunoin varustettu 
aumakatto, joka oli katettu tuohella. Rakenteellisesti rakennus oli edistynyt. Sen yhteydessä on myös 
muista Lappeenrannan rakennuksista poiketen tietoja lautojen ja punamultauksen käytöstä. Toivasen 
mukaan lautoja ei kuitenkaan ilmeisesti käytetty rakennuksen vuoraukseen, vaan laudat käytettiin 
oviin, kattoikkunoiden luukkuihin sekä ikkunalautoihin ja punamulta maalattiin hirren pintaan. 
Ikkunalaudat, eteisen kaksoisovi ja kattoikkunoiden luukut maalattiin keltamullalla. Rakennuksen 
yhteentoista ikkunaan oli ommeltu vielä vihreästä kankaasta verhot. 

Rantatorin itäreunalla, rinteessä olevan “terassin” kohdalla sijaitsi raatihuone (numero 23). 
Rakennuksessa toimi myös koulu. Rakennus sijaitsi maaherran residenssin tavoin hiukan katuverkosta 
poikkeavassa kulmassapa onkin arveltu, että se residenssin tavoin olisi sijainnut samalla paikalla 
kuin 1600-luvun raatihuone tai olisi ollut sama rakennus. Raatihuoneen alapuolella toritasossa sijaitsi 
lääninhallituksen rahatoimikamari (numero 24). Se oli pohjakaavaltaan neliönmuotoinen ja siinä oli 
harmaakivinen, koko rakennuksen laajuinen kellari. 

“Yläkaupungissa” sijaitsi sotilaiden käyttämien rakennusten lisäksi myös joitakin muita julkisia 

rakennuksia. Pääkadun pohjoispäässä sijaitsi vuoden 1725 lopulla valmistunut vankila (numero 25). 
Rakennuksen oli urakoinut maaherran residenssin tavoin Petter Luutaan. Vankilan kustannukset 
nousivat yli 500 talaita. Rakennus oli aumakattoinen ja melko isokokoinen. “Yläkaupungin” 
eteläpäähän oli jo Faberin ja Johan Conrad Cedersparren asemakaavasuunnitelmassa esiintyvään 
paikkaan portin pieleen rakennettu tullirakennus (numero 26). Rakennukseen liittyi asuin-ja 
pakkahuone. Sen rakennuskustannukset olivat lähellä vankilan kustannuksia. Toinen tullirakennus 
sijaitsi tykistön laboratorion tavoin Rapasaaressa (numero 27). 

Lappeen kirkko (numero 28) sijaitsi vanhalla paikallaan “yläkaupungin” eteläpäässä. Ei ole tiedossa, 
milloin paikalle rakennettiin ensimmäinen kirkko, mutta Toivanen mainitsee kirkkoa peruskorjatun 
1660-luvulla Jöran Knutssonin toimiessa rakennusmestarina. Kirkko säilyi yli isonvihan ja oli 
linnoitusupseerien karttojen mukaan torniton pitkäkirkko. Pohjamuoto muutettiin vuonna 1754 
kirkonrakentaja Eskil Colleniuksen johtamien korjaustöiden aikana ristikirkoksi, jossa koilliskulmassa 
oli yksi sakastina toimiva kulma-uloke. Linnoitusjoukkojen Lappeenrantaan rakentamasta kaivosta 
(numero 29) ei ole säilynyt piirustuksia. Haminasta on kuitenkin säilynyt piirustus ns. vinttikaivosta. 
Lappeenrannassa kaivo oli rakennettu “yläkaupungin” itäreunalle. Luoteisnurkassa taasen sijaitsi jo 
Faberin ja Johan Conrad Cedersparren kaavasuunnitelmassa näkyvä nelisiipinen tuulimylly (numero 
30). 



Kaaviossa on esitelty Lappeenrantaan 1720-luvulla rakennettujen julkisten rakennusten arvioitu 
määrä ja sijainti . 7 iedot rakennuksista ja niiden paikoista on saatu yhdistelemällä linnoitusupseerien 
Lappeenrannasta laatimien eri karttojen ja 1730-luvulla laaditun inventointikartan tietoja. Kartta on 
kaavamainen, eikä sitä ole piirrelty mittakaavaan. Merkintöjen numerot viiltaavat tekstin numeroihin. 

5.5 Kaupunkirakenne ruotsalaisen kauden jälkipuolella 

Pehr Cedersparren vuoteen 1726 ajoittuvan selostuspiirustuksen jälkeen Lappeenrannasta on säilynyt 
jo useampi asemakaavaa kuvaava kartta. Seuraavalle vuodelle ajoittuvan, linnoitusupseerien laatiman 
kartan mukaan kaupungin kadut kulkivat säännöllisen ruutukaavan mukaan, jopa eteläpuolella 
sijainnut “alakaupungin” katuverkko on oikaistu kulkemaan samansuuntaisesti kuin ylätasanteen 
kadut. “Alakaupunkiin” oli myös merkitty yksi poikkikatu enemmän kuin aiemmissa kartoissa. 
Toisaalta Pehr Cedersparren selostuspiirustukseen merkittyä, raatihuoneelta pohjoiseen lähtenyttä, 
rinteen luoteiskulman kiertänyttä katua ei karttaan ollut merkitty. 

“Alakaupunkiin” muodostettu uusi lyhyt poikkikatu sekä ylätasanteen koilliskulmassa sijainnut 
aukio esiintyivät myös myöhemmissä kartoissa. Pehr Cedersparren karttaan merkitty, raatihuoneelta 
pohjoiseen lähtenyt ja linnoituksen luoteisnurkan kiertänyt tie ei yhtä poikkeusta lukuun ottamatta 
esiintynyt karttamateriaalissa. Kyseisessä 1730-luvulle ajoittuvassa kartassa oli raatihuoneelta 
lähteväksi merkitty kulkutie, joka kiersi linnoituksen ylätasanteelle rakennetun varustuksen 
alapuolella linnoituksen luoteiskulman ja ulottui aina linnoituksen pääkadulle saakka. Kulkutieltä 
oli käynti linnoituksen ylätasanteelle samasta kohtaa kuin Cedersparren kartassakin. Kadulla 
oli todennäköisesti vain vähän merkitystä, koska sitä ei ole merkitty muihin linnoitusupseerien 
selostuspiirustuksiin. 

Ylätasanteella ei kaupunkiin muodostunut pääkadun länsipuolelle Pehr Cedersparren 
selostuspiirustuksessa esiintyvää pitkittäiskatua eli siten ei pääkadun länsipuolelle muodostunut 
piirustuksen mukaan kuin yksi korttelirivi. Uutena tekijänä oli kaupunkirakenteeseen tullut mukaan 
linnoituksen laen koillisnurkkaan muodostettu aukio. Aukio rajoittui pohjoisesta ja idästä ylätasanteen 
reunaan, etelässä se vei puolet yhdestä korttelista. Lännessä pääkadun itäpuolen kortteleista toiseksi 
pohjoisin muodosti aukion länsireunan. Pääkadun itäpuolisen pohjois-eteläsuuntaisen pitkittäiskadun 
linjauksesta karttamateriaali antaa jossain määrin ristiriitaista tietoa. Joissakin kartoissa pitkittäiskatu 
oli nimittäin linnoituksen ylätasanteen eteläreunassa muutaman asteen lähempänä pääkatua kuin 
pohjoisessa. 

Vuodelta 1728 olevien linnoitusupseerien selostuspiirustusten mukaan katuverkkoja korttelira- 
kenne olivat jo saaneet sen muodon, jossa se säilyi aina ruotsalaisen kauden loppuun asti. Aiempiin 
karttoihin nähden on huomattava, että “alakaupungin” lyhyempää pitkittäiskatua ei enää ollut 
piirretty ulottuvaksi keskellä olevaan poikittaiskatuun asti, vaan katu oli pohjoisrannan laiturilta 
keskelle korttelia päättyvä umpikuja. Samaten oli ranta-alueille sijoittunut rannan ja niemeä 
kiertävän tien väliin kaksi rannan muotoja seuraavaa kapeaa korttelia. Ylätasanteella oli merkittävin 
muutos aiempaan verrattuna tasanteen reunoille rakennettu linnoitusvalli. Sen sijaan ylätasanteen 
korttelirakenne ja katuverkko olivat säilyneet samankaltaisina. Siten kaksi vuotta aiemmin Pehr 
Cedersparren työselvityksessä esiintynyttä pääkadun länsipuolista pitkittäiskatua sekä senja länsi¬ 
rinteen väliin jääviä kortteleita ei ollut muodostettu. Samaten oli itäisimmän pitkittäiskadun eteläisin 
kortteli jätetty pois ja toiseksi eteläisimmästä korttelista oli rinteen reunalle rakennetun vallin takia 
jäänyt kaakkoiskulma pois. Ylätasannetta pohjoisesta ja idästä ympäröivän vallin ja kortteleiden väliin 
oli muodostunut vallin mutkia seuraileva katvetie. 

Vuoden 1728 jälkeen seuraavat linnoituksen kaupunkirakennetta valaisevat selostuskartat ovat 1720- 
luvun linnoitustöitä seuranneen tauonjälkeen vuodelta 1740 ja 1741. Niissä ei ole enää havaittavissa 
muutosta 1720-luvun tilanteeseen. Siten Lappeenrannan kaupunkirakenne ison-ja pikkuvihan 
välisenä aikana saavutti perusmuotonsa vuoteen 1728 mennessä. 


Lappeenrannan linnoittajien suunnitelmapiirustukset, työselostuksiin liittyvät kartat ja piirustukset ja 
muut linnoitusta kuvaavat kartat ovat siinä mielessä puutteellisia, että niihin on merkitty vain pieni 
osa rakennuksista. Siten niissä kuvatun asemakaavan toteutuminen ison-ja pikkuvihan välisenä 
aikana on pyrittävä varmentamaan myös vertailemalla karttoja keskenään ja muuhun lähdemate¬ 
riaaliin. On otettava huomioon mahdollisuus, että kartassa kuvattu asemakaava saattoi kuvata 
suunniteltuja rakenteita tai että kartan esittämää katuverkkoa ei koskaan rakennettukaan. 

Linnoitusupseerien karttoihin merkittyjen lähinnä sotilasrakennusten perusteella voidaan 
asemakaavan toteutumisesta tehdä kuitenkin joitakin jokseenkin varmoja päätelmiä. Katuverkosta 
oli katujen varsille sijoitetuista rakennuksista päätellen toteutunut varmasti ainakin linnoituksen pää¬ 
portilta pohjoiseen kulkeva pääkatu. Samoin perustein näyttää myös ylätasanteen toinen, pääkadun 
itäpuolella sijaitseva pitkittäiskatu ainakin eteläiseltä osaltaan toteutuneen, samoin ylätasanteen 

vallituksen katveeseen sisäpuolelle jäävä tie lienee jo sotilaallisistakin syistä toteutunut. 

Ylätasanteen poikittaiskaduista taas oli niiden varsille sijoitetuista rakennuksista päätellen rakennettu 
varmasti ainakin eteläisin poikkikatu, joka eteläpuoleltaan rajoittuu kirkkomaan aitaan ja sotilaallisten 
rakennusten ympäröimään toriin. Samaten oli toteutunut toiseksi eteläisin poikkikatu. Kolmanneksi 
eteläisimmän poikkikadun varrelle ei linnoitusupseerien kartoissa ollut sijoitettu rakennuksia. Kadun 
itäpäästä oli kuitenkin merkitty avautuvaksi portti vallituksen läpi itärantaan, joten voidaan pitää 
mahdollisena, että katu toteutui. Linnoituksen ylätasanteelta länsireunan torille portaina jatkuvan 
kadun varrelle oli jälleen sijoitettu runsaasti rakennuksia. Kadun toteutumista voitaneen pitää 
selviönä. Siitä pohjoiseen merkityn kadun varrelle oli merkitty lännessä yksi rakennus; idässä katu 
johti aukiolle, jossa sijaitsivat kruunun makasiinit. Katu todennäköisesti toteutui. Ylätasanteen 
pohjoisin poikkikatu rakennettiin, sillä sitä rajasi pohjoisesta valli, ja etelästäkin oli sitä reunustamaan 
merkitty yksi rakennus. “Alakaupungin" katuverkoston varrelle ei ollut linnoitusupseerien kartoissa 
sijoitettu sotilasrakennuksia. Rantatorille sijoitetuista rakennuksista päätellen torilta pohjoiseen 
kulkeva pitkittäiskatu toteutui. 

Ison- ja pikkuvihan väliseltä ajalta on tiedossa ainoastaan yksi säilynyt Lappeenrantaa koskeva 
inventointikartta. Todennäköisesti 1730-luvun loppupuolelle ajoittuvan kartan otsikon mukaan se oli 
“Perinpohjainen kuvaus Lappeenrannan linnoituksesta Suomessa ja Hämeenlinnan kihlakunnassa, 
johon kuuluu Lapveden pitäjä. Linnoitus on hietaharjulla, jota ympäröi etelä-, länsi- ja pohjoissivulla 
järvi, joka ulottuu Pohjanmaalle, Karjalaan ja Savonlinnaan. Linnoitus on seuraavanlainen." Otsikon 
lisäksi kartassa esitettiin kaupunki julkisine ja sotilasrakennuksineen sekä kirjattiin rakennuksista ja 
linnoituslaitteista selitykset. Siviilirakennuksia karttaan ei merkitty. Esitystapa kartassa oli hyvin kaa¬ 
vamainen ja rakennusten sijoittelun sekä niemen muodon suhteen osittain virheellinen. Kaavamaisesta 
esitystavastaan huolimatta kartta antaa tietoa siitä, miten linnoitusupseerien Lappeenrantaan suunnit¬ 
telema asemakaava toteutui. 

Pääportin jälkeen oli jo Faberin ja Johan Conrad Cedersparren suunnitelmissa esiintyneellä tavalla 
sijoitettu kaksi rakennusta: tullitupa ja corps de garde. Niiden jälkeen avautui eteläreunan lähinnä 
sotilaallisiin tarkoituksiin tarkoitettu, “hälytystoriksi" nimetty aukio. Aukio oli samankaltainen 
kuin linnoitusupseerien piirustuksissa. Linnoituksen pääportilta pohjoiseen kulkeva pääkatu 
oli piirustuksessa saanut nimen Stora Kungs Gatan eli Suuri Kuninkaankatu, ja se oli piirretty 
huomattavasti muita katuja leveämmäksi. Katu sijaitsi linnoitusupseerien karttojen kuvaamalla 
paikalla. Pääkadun itäpuolella sijaitseva pitkittäiskatu oli piirustuksen mukaan toteutunut 
linnoitusupseerien esittämällä tavalla. Ylätasannetta kiertävä, vallin katveessa kulkeva tie oli myös 
merkitty inventointipiirustukseen. Ylätasanteelle oli kuitenkin inventointipiirustuksessa merkitty yksi 
poikkikatu vähemmän kuin linnoitusupseerien kartoissa. Puuttuva katu oli linnoituksen eteläreunassa, 
jossa inventointikartassa jätettiin hahmottelematta heti kirkon pohjoispuolella sijaitseva kortteli. 

Linnoituksen länsireuna oli inventointikartan mukaan toteutunut pääpiirteittäin linnoitusupseerien 
suunnittelemassa muodossa. Alueen katuverkko ja korttelirakenne olivat likimain samankaltaisia 
kuin upseerien selostuspiirustuksissa. Huomattavaa on, että alueen pohjois-eteläsuuntaista pääkatua, 
joka inventointikartassa oli nimeltään Lands Höfdinga Gatan eli Maaherrankatu, oli ylätasanteen 
pääkadun tavoin korostettu merkitsemällä se muita katuja leveämmäksi. Lisäksi raatihuoneelta oli 
merkitty kulkevaksi linnoitusmäen juurta noudattava katu, joka kiersi linnoituksen luoteisnurkan ja 
eteni aina Suurelle Kuninkaankadulle saakka, siis sama katu, joka aiemmassa karttamateriaalissa 
esiintyi vain Pehr Cedersparren allekirjoittamassa linnoitustöitä selvittävässä kartassa vuodelta 1726. 
Maaherrankadun eteläpäässä sijaitseva aukio näytti toteutuneen lähes täysin Faberin ja Johan Conrad 
Cedersparren suunnitelmakartan ja tehtyjä linnoitustöitä esittelevien karttojen mukaisesti. Toria 
ympäröivät julkiset rakennukset ja maaherran residenssi torin eteläpuolella oli merkitty rakennetuksi 
Faberin ja Johan Conrad Cedersparren suunnitelman mukaiselle paikalle. Muussa linnoittamiseen 
liittyvässä karttamateriaalissa ei maaherran rakennuksia ollut kuvattu. Joissakin alue oli jätetty koko¬ 
naan artikuloimatta ja joissakin alueen kohdalle oli merkitty “Residence Tompten". 

Inventointikartan mukaan toteutui myös niemen rantoja seuraava katu ainakin niemen pohjoisrannan 
osalta. Pohjoisrannassa katu oli saanut nimekseen Lilla Kungs Gatan eli Pieni Kuninkaankatu. 
Linnoitusupseerien kartoista poikkeavasti inventointikarttaan ei kuitenkaan ollut sijoitettu 
linnoitusniemen itärantaa kiertävää katua. Kuitenkin itärantaan oli merkitty kaksi rakennusta. 

Toivanen arvelee, että itärannan alueen katutilat eivät olisi ennättäneet jäsentyä pari vuosikymmentä 
kestäneen rakennuskauden aikana. Vaikka päätelmä perustuukin osittain väärin ajoitettuun 
lähdemateriaaliin (Uppsalan yliopistossa säilytettävän inventointikartan ajoittamiseen 1730-luvul- 
le, kun se todellisuudessa ajoittuu 1700-luvun jälkipuoliskolle), niin itse päätelmä kuitenkin tuntuu 

hyvinkin mahdolliselta. 

Vertailemalla ison-ja pikkuvihan väliseen aikaan ajoittuvaa säilynyttä karttamateriaalia voidaan 
päätellä Lappeenrannan kaupunkirakenteen toteutuneen hyvin pitkälti linnoitusupseerien 
suunnitteleman ruutukaavan pohjalta. Tiedossa olevan karttamateriaalin perusteella ei voi kuitenkaan 
päätellä, noudattiko myös siviilirakentaminen säännöllistä asemakaavaa. Ison- ja pikkuvihan väliseltä 
kaudelta säilyneen muun lähdemateriaalin perusteella on kuitenkin syytä uskoa, että rakentamista 
valvottiin ja nimenomaan linnoitusupseerien määräysten mukaan. Pekka Toivasen mukaan Haminan 
pormestari Wittstock, joka johti myös Lappeenrannassa pidettyjä raastuvanoikeuden istuntoja, luki 
kokoontuneille lappeenrantalaisporvareille everstiluutnantti Faberin rakennustoimintaa koskevat 
käskyt ja hyväksytti ne porvareilla sellaisenaan. 

Everstiluutnantti Johan Jacob Faber muun muassa määräsi keväällä 1724 purkamaan kaupunkilaisten 
omistamia rakennuksia rakennettavan makasiinin tieltä ja siirtämään ne niille osoitettuun paikkaan. 
Rakentamisen valvontaa kuvaavat myös kaupunkilaisten valitukset samana vuonna siitä, että kauppias 
Dobbinin rouva oli rakentanut talonsa porvariston parhaille markkinapaikoille, kun taas he olivat 
rakentaneet maaherran, everstiluutnantti Faberin ja Lappeenrannassa olevan maistraatin ohjeiden 
mukaisesti talonsa, jotka nyt vielä olivat linnoitustöiden takia purku-uhan alaisia. Huomattava on 
myöskin, että linnoituksen “alakaupungin” ja “itäkaupungiksi” kutsutun niemen itärannan talojen 
kuntoa tarkastamaan asetettiin tarkastajat. 

Ison- ja pikkuvihan välisen ajan lähdemateriaalin valossa näyttää ilmeiseltä, että Lappeenrannan 
asemakaava toteutui katuverkon, aukioiden ja kortteleiden osalta jokseenkin siinä asussa kuin se 
esiintyi jo everstiluutnantti Faberin ja konduktööri Johan Conrad Cedersparren suunnitelmapii- 
rustuksessa 1720-luvun alkupuolella. Samaten toteutui sotilaallisten ja julkisten rakennusten sekä 
aukioiden sijoittamisen perusteella kaupungin eri toiminnallisten ryhmien eriyttäminen toisistaan. 
“Alakaupunkiin” sijoitettiin hallinnolliset rakennukset ja kauppiaiden rakennukset sekä kauppa-ja 
hallintotori, kun taas linnoituksen ylätasanne sai hälytystoreineen ja makasiineineen pääasiallisesti 
sotilaallisen leiman. Ne muutokset, joita rakennusvaiheen aikana tehtiin Faberin ja Johan Conrad 
Cedersparren suunnitelman mukaiseen asemakaavaan, eivät ole kokonaisuuteen verrattuna ratkaise¬ 
via. 



Linnoituksen ylätasanteen koillisreunan makasiiniaukion tai pihan ohella kaupungissa oli kaksi 
muuta aukiota. Näistä vasemmalla "Alakaupungin" tori v. I72H Ammondtin ja J.C. Cedersparren 
selostuskartan mukaan. Oikealla liälytystori vuonna 1726 Pehr Cedersparren selostuskartan mu¬ 
kaan. (KrA). 

Lappeenrantaa rakennettiin ennen pikkuvihaa pitkälti Faherin ja J.C. Cedersparren suunnitelmien 
mukaan. Kaaviossa on esiteltypäällekkäiskuvana (C) Faherin ja Cedersparren kaavasuunnitelma (A) 
ja 1720-luxvn lopun toteutunut kaupunkirakenne sellaisena kuin se esiintyy linnoitusupseerien 
selostuskartoissa (B). Faherin ja Johan Conrad Cedersparren Lappeenrannan kaava-ja linnoitus- 
suunnitelma toteutui kaavoituksen osalta suhteellisen pienin poikkeuksin. Eroavaisuuksien osalta 
voidaan huomata ensinnäkin linnoitusniemen pitkittäiskatujen suuntien olevan suunnitelmassa ja 
selostuspiirustuksissa erilaisia. Suunnitelmassa alakaupungin pitkittäiskadun ja ylätasanteen pitkit¬ 
täiskatujen kulma oli suurempi kuin selvityspiirustuksissa. Vaihteluun lienee ollut syynä, kuten Pekka 
Toivanen epäilee, suunnitelmassa tai ensimmäisessä säilyneessä Pehr Cedersparren tekemässä 
työselvityksessä ollut mittaxirhe. Toinen poikkeaxmus suunnitelman ja selostuskarttojen välillä oli 
ylätasanteen torin siirtyminen kirkon pohjoispuolelta kirkon itäpuolelle. Suunnitelmasta poikkeavana 
ei sen sijaan soitane pitää ylätasanteen koilliskulmaan muodostettua aukiota, sillä alue oli Faherin 
ja Johan Conrad Cedersparren kartassa jätetty tarkemmin artikuloimatta. Korltelirakenne muuntui 
jonkin terran Faherin ja Johan Conrad Cedersparren suunnitelmakarttaan nähden. "Alakaupungis- 
sa "ei alueen luoteisnurkkaa ollut tyäselvitysten mukaan artikuloitu niin tarkkaan kuin suunnitelmas¬ 
sa ja ylätasanteen korttelit olivat muokkautuneet jonkin verran erikokoisiksi. Suunnitelmassa ei 
myöskään ollut merkitty ranta-alueelle niitä kortteleita, joita sinne työselvitysten mukaan oli muodos¬ 
tettu. A lueen kortteleiden perusrakenne on kuitenkin sama sekä suunnitelmakartassa että setvityskar- 
toissa. Muutokset on nähtävä Faherin ja Johan Conrad Cedersparren suunnitelmakartassa esiinty¬ 
neen asemakaavan täydentämisenä, ei uutena kaavana. 


Asutuksen tiheyttä - tekijää, joka on epäilemättä vaikuttanut asemakaavan toteutumiseen ja 
suoranaisesti kaupunkirakenteeseen siten, että esimerkiksi rakentamattomat tontit jättivät katutilaan 
aukon ja siten muuttivat katutilan toisenlaiseksi kuin se oli asemakaavassa tarkoitettu - on säilyneen 
lähdemateriaalin perusteella vaikea arvioida. Jonkin verran tietoa asiasta saadaan säilyneistä henki¬ 
kirjoitustiedoista. Lappeenrannan henkikirjaväkiluku vuonna 1712 oli 46 henkilöä. Ennen sotaa henki¬ 
kirjoitetuista lappeenrantalaisista oli seuraavana henkikirjoitusvuotena, vuonna 1722, jäljellä enää 11. 
Henkikirjoitettujen kokonaismäärä oli kuitenkin kohonnut 101 henkikirjoitettuun asukkaaseen. Kun 
väkiluvun kehitystä verrataan Lappeenrannan ensimmäisen kaupunkikauden väkiluvun kehitykseen, 
voidaan havaita, että ison- ja pikkuvihan välisenä kautena henkikirjoitetun väestön määrä oli jonkin 
verran suurempi kuin edeltävänä kautena. Ero ei kuitenkaan ole kovin suuri. Toisaalta on huomattava, 
että henkikirjohettujen ulkopuolelle jäi kokonaan varuskunta, jonka joukkojen vahvuuden Toivanen 
määrittelee muonitusannosten määrän perusteella vaihdelleen 50-100 henkeen. Varusväki kuitenkin 
asui pääosin parakeissaan tai asukkaiden rakennuksissa, joten sen lukumäärä ei suoranaisesti nostanut 
kaupungin asuinrakennusten määrää. 

Taulukko 


Lappeenrannan henkikirjoitetut vuosina 


1722-1739 


vuosi 

henkikirjoitetut 

1722 

101 

1724 

267 

1725 

249 

1727 

213 

1728 

198 

1730 

203 

1731 

241 

1732 

281 

1733 

269 

1734 

280 

1735 

272 

1736 

267 

1737 

365 

1739 

290 


Lähteet: Jalkanen, K. J.: Lappeenrannan kaupungin historia 1649-1741. Jyväskylä 1913; Toivanen 
Pekka: Lappeenrannan kaupungin historia 1649-1743. Lappeenranta 1979. 

Ison- ja pikkuvihan väliseltä ajalta ei ole säilynyt karttamateriaalia, josta ilmenisi, paljonko kaupunki- 
niemelle oli kaavoitettu tontteja tai tonteille rakennettu rakennuksia. Siten asukasluvun perusteella ei 
voida määritellä kovin tarkkaan, kuinka tiheästi kaupunki oli asutettu 1700-luvun alussa. Sen verran 
asukasluvun perusteella ja uusien julkisten rakennusten ja runsaslukuisten sotilaallisten rakennusten 
määrän perusteella kuitenkin voidaan sanoa, että kaupungin alueen ollessa sama kuin 1600-luvullakin 
oli Lappeenranta ison-ja pikkuvihan välisenä aikana tiheämmin asutettu kuin koskaan aikaisemmin. 

Asutuksen tiheydestä saadaan lisätietoja silminnäkijälausunnosta vuodelta 1738. Lappeenrannan 
ulkoisesta asusta kirjoitti rajalinnoituksiinsa tarkastusmatkan tehnyt silloinen Suomen 
sotilasylipäällikkö Axel von Löwen - aiemminkin Lappeenrannan kaupunkikehitykseen vaikuttanut 
linnoitusupseeri. Hän mukaansa Lappeenranta oli pieni ja ahdas. Lisäksi siellä ulottuivat tiheään 
rakennetut puutalot varustuksiin saakka. Lappeenrantaan siis oli ainakin vuoteen 1738 mennessä 
rakennettu runsaasti rakennuksia, ja esitetyn karttamateriaalin perusteella voidaan olettaa, että 
rakennukset oli sijoitettu Faberin ja Johan Conrad Cedersparren asemakaavan mukaan kaupunkinie- 
melle. 


5.6 Kaupunkirakenteen erityispiirteitä 

Koska karttamateriaalissa ei kuvattu siviilirakennuksia, niin niiden perusteella ei voida tehdä kovin 
pitkälle meneviä johtopäätöksiä kaupunkikuvasta. Tiedetään kuitenkin, että 1600-luvun suomalaisessa 
kaupungissa oli normiksi muodostunut säännöllinen ruutukaupunki. Sen katuja reunustivat 
yksikerroksiset puutalot, joista erottuivat vain kirkko ja jotkin harvat julkiset rakennukset. Samoin 
tiedetään, että kaupunkien kadut olivat kapeita ja matalien talojen ja aitojen reunustamia, jolloin 
muodostui matala katutila ja tiivis katuseinämä. Samoja kaupunkikuvan perusrakenteita voidaan etsiä 
myös Lappeenrannan kaupunkikuvasta ison-ja pikkuvihan väliseltä ajalta. 

Karttamateriaalin mukaan Lappeenranta oli edelleen pitkälti 1600-luvun kaupunkien tyyppinen. 
Yhtenä poikkeuksena on “alakaupungin” rantaviivan yhtenäinen käsittely verrattuna 1600-luvun 
rantaviivaan. Asemakaava oli etenkin ylätasanteella säännöllinen ruutukaava. Säännöllisen levyisestä 
katuverkosta kuitenkin poikkesi leveytensä puolesta jossain määrin ylätasanteen halki kulkeva Suuri 
Kuninkaankatuja merkittävästi “alakaupungin” halki kulkeva Maaherrankatu. Yksikerroksiset 
rakennukset ovat karttamateriaalin ja säilyneiden, sotilasrakennuksia kuvaavien piirustusten mukaan 
olleet edelleen kaupunkikuvalle tyypillisiä. 1600-luvun kaupunkiin verrattuna oli lappeenrantalais- 

ten matalien puutalojen sävyttämään kaupunkikuvaan tullut mukaan huomattavasti suurempi määrä 
julkisia rakennuksia, ja kokonaan uusina rakennuksina olivat kaupunkiin tulleet runsaslukuiset, 
korkein aumakatoin varustetut sotilasrakennukset. Siten voidaan Lappeenrannan kaupunkikuvaa 
pitää kokonaisuutena, jossa 1600-luvun kaupunkikuvaan verrattuna oli käytetty runsaammin kau- 
punkitaiteellisia elementtejä. 

Uutena elementtinä voidaan nähdä myös kaupungin eriyttäminen kolmeen osaan: ylätasanteella 
sijaitsevaan yläkaupunkiin, länsirannassa sijaitsevaan “alakaupunkiin” ja niemen itäisellä rannalla 
sijaitsevaan “itäkaupunkiin”. Kämnerinoikeuden pöytäkirjoissa käytettiin alueista nimitystä 
“Nedre Staden” ja “Östra Staden”. Toivasen mukaan “itäkaupungissa” oli kyseessä esiteollisen 
ajan kaupungeissa havaittu sosiaalinen eriytymismekanismi, jonka mukaisesti pikkuporvarit ja 
pieneläjät hakeutuivat sivummalle, mikä Lappeenrannassa merkitsi “itäkaupunkia”. Toisentyyppisenä 
eriyttämisenä voidaan taas pitää kaupungin pääkatujen korostamista tekemällä ne muita katuja 
leveämmiksi. 

1720-luvulta lähtien olivat linnoitusvallit uusi kaupunkikuvaan vaikuttava elementti. Vallit erottivat 
jo fyysisestikin kaupungin ja sitä ympäröivän seudun, puhumattakaan siitä symbolivaikutuksesta, 
jonka puuttomat vallit espanjalaisine ratsastajineen, puuesteineen ja vallihautoineen epäilemättä 
tekivät ympäröivän maaseudun talonpoikiin. Ylätasannetta kiertävä valli sitä paitsi oli itse 
kaupungin sisäpuolella. Sen sisäreunalle muodostui vallin mukaisesti kiertävä tie, ja se myös eristi 
sotilaallisluontoisen “yläkaupungin” ranta-alueiden asutuksesta. 


5.7 Kaupunkirakenteeseen vaikuttaneet tekijät ruotsalaisella kaudella 

Tutkimusaineiston nojalla voidaan todeta, että Faberin ja Johan Conrad Cedersparren 
linnoitussuunnitelmaan liittyvä asemakaavasuunnitelma ja sen pohjalta 1720-luvulla tapahtunut 
Lappeenrannan kaupunkirakenteen muotoutuminen poikkesi joissakin piirteissään muista ison- 
ja pikkuvihan välisen kauden suomalaisista asemakaavoista. Kun muut kauden asemakaavoista 
seurasivat, Haminan radiaalikaupungin asemakaava mukaan luettuna, täysin 1600-luvun perintöä, 
on Lappeenrannassa, etenkin Faberin ja Johan Conrad Cedersparren asemakaavasuunnitelmassako 
piirteitä vuosien 1743-1775 välisenä aikana hahmottuvasta klassismin asemakaavatyypistä. 

Klassismin asemakaavatyypille oli Liliuksen mukaan ominaista muun muassa kaupungin 
edustavuuden korostamisen lisäksi kaupunkirakenteen vaihtelevuus mutta samalla katukuvan 
yhtenäisyys. Vaihtelevuutta korostettiin kaupungin ääriviivan poikkeavalla muodolla, korttelimuodon 
ja -koon erilaisuudella. Uutta olivat myös entistä useammat aukiot, jotka oli usein sijoitettu 
symmetrisiksi sommitelmiksi. Merkittävää oli myös kadun 1600-luvun kaavatyypistä poikkeava 
luonne. Suurvaltakaudella kadut olivat tasalevyisiä ja katutila oli kapea ja matala. Klassismin ihan- 
nekatutila taas oli kapea ja korkea. Klassismin kauden katuverkolle oli myös tavallista joidenkin 
katujen korostaminen. Uutena katutyyppinä tulivat mukaan sädekadut. Uutta oli myös rantaviivan 
korostaminen, jolloin vedestä tuli uudella tavalla kaupunkitaiteellinen elementti kaupunkiin. 

Lappeenrannan ison- ja pikkuvihan välisen kauden kaupunkirakentamisen perustana olleelle asema¬ 
kaavoitukselle ominaiset, kauden muista suomalaisista kaavoista poikkeavat piirteet olivat lyhyesti 
esitettynä seuraavat. Ensinnäkin kaupunkirakenteessa ilmeni eriytyneisyyttä ja vaihtelua. Etenkin 
Faberin ja Cedersparren suunnitelman, mutta myös myöhemmän, toteutunutta tilannetta esittävän 
karttamateriaalin perusteella Lappeenranta muodostui selvästi kolmesta toisistaan eroavasta osasta: 
sotilaiden hallitsemasta “yläkaupungista”, kaupalle ja hallinnolle varatusta “alakaupungista” ja 
köyhemmän väestön “itäkaupungista”. Faberin ja Cedersparren suunnitelmassa oli havaittavissa 
myös pääkatujen korostamista. Joissakin selvityskartoissa oli myös katujen lievää säteittäisyyttä, 
joskin siihen lienee syynä linnoitusmäen topografia. Merkittävä piirre oli länsirannan “alakaupungin” 
rantaviivan korostaminen, ei tosin rantatiellä, vaan leveällä yhtenäisellä laiturilla. 

Lappeenrannan pikkuvihaa edeltäneen asemakaavan erityispiirteisiin ovat vaikuttaneet useat 
tekijät. Yksi oli epäilemättä linnoitusniemen topografia: jyrkkien rinteiden kapeista ranta-alueista 
erottama ylätasanne sai suunnittelijat soveltamaan tiukasta ruutukaavasta paikoitellen poikkeavaa 
jäsentelyä. 1700-luvun alun asemakaavaan vaikuttivat myös kaupunkiniemen aiempi rakennuskanta 
ja katuverkko. Ylätasanteella oli uuden kaavan pääkatu sijoitettu samalle paikalle, jossa jo 1600- 
luvun pääkatu sijaitsi. “Alakaupungin” katuverkon sijoittelulla ja katujen kapeudella lienee yhteys, 

vaikkakaan sitä ei lähdeaineiston perusteella pystytä varmasti toteamaan, 1600-luvun markkinapaikan 
rakennusten sijoitteluun. Toisaalta, kuten edellä on jo todettu, kun Aspegrenin 1600-luvun 
puoleenväliin ajoittuvaa Lappeenrannan asemakaavakarttaa verrataan 1720-luvun asemakaavaa 
kuvaaviin karttoihin, voidaan nähdä, ettei Aspegrenin kaava ole voinut välittömästi vaikuttaa uuteen 
asemakaavaan. Sen sijaan Aspegrenin kaava vaikutti välillisesti ainakin “yläkaupungin” pääkadun 
sijainnin osalta Faberin ja J.C. Cedersparren kaavasuunnitelmaan ja sitä seuranneeseen asemakaavaan. 
Välittävänä tekijöinä olivat Aspegrenin kaavan mukaisesti pääkadun varteen rakennetut rakennukset. 
Kaupunkirakenteen muotoutumiseen vaikutti merkittävästi kaupungin toimiminen lin- 
noituskaupunkina. Sotilaallinen aktiviteetti aiheutti sen, että linnoituskaupungeiksi valittuihin 
kaupunkeihin suunnattiin valtion varoja. Ne suunniteltiin muutenkin paljon kokonaisvaltaisemmin 
kuin muut sodan ja köyhyyden kuihduttamat kaupungit. Sen lisäksi, että linnoituskaupunkeihin 
rakennettiin runsaasti armeijan tarvitsemia rakennuksia, tuli kaupunki tietenkin suojata myös 
vallituksilla. Lappeenrannassa ajan linnoitustekniikka edellytti linnoituksen ylätasanteen eriyttämistä 
puolustuslaittein muusta kaupungista - puolustajien tykkien tuli nimittäin sijaita hyökkääjiä korkeam¬ 
malla. Linnoitusvallit ja tykkiasemat oli siten Lappeenrannassa rakennettu rinteen yläosaan, josta 
oli parempi ampuma-ala kuin niemen rannoilta. Näin ollen rantaan sijoitetut rakennukset jäivät 
niemen eteläosaa ja niemeä kiertävää paaluaitausta lukuun ottamatta linnoitusvallien ulkopuolelle. 
Linnoitusvallit rinteen yläreunalla jakoivat siten kaupungin ylätasanteeseen ja ranta-alueisiin. Lisäksi 
oli itsestään selvää, että linnoitusupseerit sijoittivat pääosan sotilaallisista rakennuksista nimenomaan 
“yläkaupunkiin” - linnoitusvallien ja tykkiasemien suojaan. 

Lappeenrannan pikkuvihaa edeltäneen kaupunkirakenteen muotoon ovat vaikuttaneet myös 
kaavoittajien - linnoitusupseereiden - tiedot ja taidot rakennustaiteen alalta. Vaikka Lappeenrannan 
linnoituksen asemakaavan pääsuunnittelijaksi ja toteuttamisen valvojaksi voidaan nimetä everstiluut¬ 
nantti Faber - hänen asemaansa linnoituksen suunnittelijana kuvaa sekin, että linnoituksen idempänä 
sijaitseva bastioni sai nimensä Faberin mukaan, kun taas läntinen bastioni sai nimensä myöskin 
voimakkaasti Lappeenrannan kehitykseen vaikuttaneen maaherra Frisenheimin mukaan - niin 
kaupunkirakentamisen johdossa olleita upseereita on käsiteltävä ammattiryhmänä, kollektiivina, joka 
tekijä toteutti suunnitelmat yhteistyönä. Edellä on jo selvitetty, että 1700-luvun linnoitusupseerit 
saivat koulutusta myös siviiliarkkitehtuurin alalle ja että heidän tuli olla kykeneviä myös kokonaisten 
kaupunkien suunnitteluun. Asemakaavoituksen osalta on otettava huomioon lisäksi laajalle levinnyt 
linnoitusrakennustaidetta koskeva kirjallisuus, josta edellä on annettu joitakin esimerkkejä. 
Lappeenrannan linnoituksen rakentamisesta päävastuun kantanut everstiluutnantti Faber oli lisäksi 
tullut Saksasta Ruotsin joukkoihin, joten voidaan pitää todennäköisenä, että hänellä oli ollut yhteyksiä 
ainakin saksalaiseen linnoituskoulukuntaan. 

Lappeenrannan osalta ei kirjallisuudesta ole varmastikaan löydettävissä yhtä varsinaista kaavamailla, 
jonka mukaan kaupunki olisi kaavoitettu. Kuitenkin voidaan linnoitusrakennustaidon oppikirjoista 
nähdä se asemakaavatraditio, johon nojautuen linnoitusupseerit Lappeenrannankin kaavoittivat. 
Verrattaessa Lappeenrannan ja Flaminan asemakaavaa eurooppalaiseen linnoitusrakennustaiteeseen 
voidaan Flaminan linnoituksen asemakaava nähdä renessanssin radiaalikaupunki-ihanteeseen 
pohjautuvan linjan edustajana. Linjan tunnetuin kaupunki lienee italialainen Palmanova. Flaminan 
asemakaavan esikuvana on arveltu olleen saksalaisen Daniel Specklen ihannekaupunkisuunnitelma, 
radiaalikaavaa noudattavia vertailukohtia kuitenkin löytyy linnoitusteoreettisesta kirjallisuudesta 
enemmänkin. 

Lappeenrannan linnoituksen asemakaava taas voidaan nähdä radiaalikaavaa noudattaville 
linnoituksille vaihtoehtoisen linjan edustajana. Siinä puolustuslaitteiden sisäpuolella oleva kaupunki 
oli kaavoitettu ruutukaavaan. Kaavasuuntauksen taustana on pidetty Diirerin ihannekaupunkisuunni- 
telmaa 1520-luvulta. Linjan huomattavin edustaja oli kuitenkin Vaubanin Neuf-Brisachin 
linnoituskaupunki vuodelta 1699. Siellä Vauban sijoitti Palmanovan tapaan torin kaupungin 
keskustaan. Torin ja kaupunkia ympäröivistä mahtavista linnoituslaitteista muodostuvan kahdek- 
sankulmion välisen kaupungin Vauban kuitenkin kaavoitti radiaalikaavan sijasta säännölliseen 
ruutukaavaan. Ruutukaava oli linnoituskaupungeissa radiaalikaavaa huomattavasti suositumpi. 
Tuliaseiden kehityksen myötä alkoi myös radiaalikaavan hyödyllisyys puolustuksen karmalta hävitä. 
Koska ruutukaavaa oli vielä teknisesti joustavampaa soveltaa eri olosuhteisiin, se syrjäytti radiaalisen 
linnoituskaupungin. Lappeenrannassa radiaalikaavaa olisi maaston korkeuserojen vuoksi ollut äärim¬ 
mäisen vaikea toteuttaa, siten ainoaksi mahdollisuudeksi jäi ruutukaava. 

Kaupunkirakenteessa esiintyvään kaupunginosien eriytymiseen vaikuttaneena tekijänä voidaan pitää 
myös ajan yhteiskunnan rakennetta. Vapauden ajan Ruotsissa olivat sotilasmenot rauhan aikana 
noin 2/3 kaikista menoista. Työvoimasta oli ajoittain 1/10 miehistä sotalaitoksen palveluksessa, 

yhteiskunnan johtavissa asemissa olevista oli 3/4 jossain elämänsä vaiheessa työssä sotalaitoksen 
palveluksessa. Senaikaista yhteiskuntaa onkin nimitetty militaristiseksi yhteiskunnaksi. Yhteiskunnan 
“militarisoituminen” on epäilemättä vaikuttanut myös kulttuuriin ja siten myös rakennustaiteeseen. 
Lilius on aiemmin todennut, että ison- ja pikkuvihan välisen kauden asemakaavoista valtaosa liittyi 
Suomen puolustuskysymykseen ja oli linnoitusupseerien tekemiä. Myös Lappeenrannan asema¬ 
kaavan suunnittelijat ja kaupunkirakentamisen johdossa olleet henkilöt olivat linnoitusupseereita. 
Tähän liittyen muodostaa upseereiden arvomaailma mielenkiintoisen lähtökohdan tulkittaessa 
Lappeenrannan asemakaavan muotoa ja sen perusteella toteutettua kaupunkirakennetta. 

Suomalaista upseeristoa vapaudenajalla tutkineen Kaarlo Wirilanderin mukaan 1700-luvun upseerit 
olivat arvojärjestyksestään “äärettömän arkoja”. Hän huomauttaa: “Etenkin siellä, missä eri aselajien 
upseereita sattui samoille seuduille, helposti syntyi kiistaa siitä, kuka oli arvossa oleva ensimmäisenä. 
Tällaisia arvonkipeyden hankauskohtia oli etenkin varuskuntakaupungeissa ja linnoituksissa.” 
Wirilander tuo esille myös sen, että sotilasvirat muodostivat arvojärjestyksen selväpiirteisen rungon; 
niiden oheen rakentui muiden virkamiesten arvoporrastus. Siviilivirat olivat kuitenkin sotilasvirkoja 
alempiarvoisia. Esimerkiksi jalkaväen kapteenia vastasi kollegion sihteeri tai akatemian professori, 
vänrikit ja kornetit olivat korkeammalla kuin lääninsihteerit ja kamreerit tai rykmenttien sotatuomarit. 
Arvojärjestyksen merkitystä koko yhteiskunnalle kuvaa hyvin se, että esimerkiksi vuonna 1740 
ei maanmittareiksi saatu kyvykkäitä henkilöitä, koska maanmittareilla ei ollut säädyllistä virka- 
arvoa. Asia korjattiin siten, että kuningas vahvisti heille arvosijan vuoden 1714 arvojärjestyksen 40. 
luokkaan - askelta alemmaksi vänrikkejä ja kornetteja. Arvohierarkia ulottui vapaudenajalla laajalti 
yhteiskunnan eri alueille - jopa pukeutumiseenkin. Rakennustaiteen puolelta esimerkki tiukasta 
arvohierarkiasta ovat Erik Dahlbergin jo vuonna 1687 suunnittelemien ja vuonna 1730 uudistettujen 
sotilasvirkatalojen tyyppipiirustukset, joissa talon koko ja jäsentely määräytyi ruotu-upseerin arvon 
mukaan. 

Läpi yhteiskunnan ulottuva arvohierarkia, jossa sotilaat olivat muita merkittävämmässä 
asemassa, näkyy myös paikallisella tasolla kaupunkirakentamisessa. Linnoitusupseerien ylivalta 
tuli ruotsalaisella kaudella esiin Haminassa, jossa konduktööri Nordenberg Toivasen mukaan 
muun muassa totesi pormestari Wittstockille, että “maistraatti on Linnoituksen ja Herra eversti¬ 
luutnantin käskyvallan alaisuudessa” - sotilaiden ja siviilien välille oli tullut kiistaa kaavoituksesta, 
ja konduktöörin mukaan se ei kuulunut siviilien määräysvaltaan. Myös Lappeenrannassa 
linnoitusupseerit määräsivät ainakin kaupungin asemakaavaan ja ulkoiseen edustavuuteen liittyvissä 
asioissa. Toivasen mukaan Haminan pormestari Wittstock, joka johti myös Lappeenrannassa 
pidettyjä raastuvanoikeuden istuntoja, luki Faberin rakennustoimintaa koskevat käskyt porvaristolle 
ja hyväksytti ne sellaisenaan. Everstiluutnantti Faber esimerkiksi määräsi huhtikuussa vuonna 
1724 porvariston viemään kaupungin tunkiot tullin ulkopuolelle, jotta kadut pysyisivät puhtaana, 
rakentamaan ylätasanteelta rantaan johtavat portaat valmiiksi ennen matkalla olleen maaherran 
paluuta ja siirtämään rakennettavan makasiinin tiellä olevat vanhat rakennukset niille osoitettuun 
paikkaan. 

Asemakaavan ja myös toteutuneen kaupunkirakenteen hierarkkisuus, jolla tässä tarkoitetaan Lappeen¬ 
rannan jakoa toisistaan eriytyneisiin kaupunginosiin ja merkittävimpien katujen arkkitehtonista 
korostamista, voidaan siten selittää paitsi topografian ja puolustuksellisten tekijöiden, niin myös 
vapauden ajan yhteiskunnan ja eritoten sotilaiden arvomaailmassaan sisäistämän arvohierarkian 
turvin. Ongelmallista on kuitenkin se, että muissa sotilaiden ison- ja pikkuvihan välisenä aikana 
Suomeen suunnittelemissa asemakaavoissa ei ole havaittavissa samankaltaista hierarkkisuutta kuin 
Lappeenrannassa. Syyt voivat siis olla pääasiassa Lappeenrannan linnoitusniemen topografiassa. 
Silloin ei kuitenkaan täysin selity, miksi Faber ja Johan Conrad Cedersparre kiinnittivät linnoitussuun- 
nitelmassaan “alakaupunkiin” niin suurta huomiota - miksi se artikuloitiin niin selkeästi ja rikkaasti. 

“Alakaupungin” artikulointi selittyy lääninhallinnon ja maaherran, sotaneuvos Johan Frisenheimin, 
jota Juvelius nimittää “ensimmäiseksi vertaistensa joukossa”, sijoittumisella Lappeenrantaan. 
Frisenheim oli toiminut isonvihan aikana Ruotsin Suomen-joukkojen sotakomissaarina ja oli 
niittänyt runsaasti mainetta toiminnastaan. Rannan mukaan armeijan ylipäälliköt Lybecker ja 
Nieroth arvostivat suuresti Frisenheimia - Nieroth muun muassa nimitti häntä “esikuvaksi vailla 
vertaa”. Frisenheim rahoitti ulkomaisilla suhteillaan tehokkaasti armeijan toimintaa: Frisenheimin 
arvoa kuvaa, että Ruotsin valtionkonttori oli vuonna 1710 hänelle velkaa 56 000 hopeatalaria. 
Lappeenrannan linnoituksen rakentamiseenhan pikkuvihaa edeltävänä kautena käytettiin 
kokonaisuudessaan noin 24 000 hopeatalaria. 

Frisenheimille annettiin usein koko maata koskevia tehtäviä; Suomessa hän toimi muun toimensa 

ohella sotilasylipäällikkönä ennen Stackelbergin nimittämistä kyseiseen virkaan. Lappeenranta oli 
Frisenheimille tuttu jo aiemmilta ajoilta, sillä hän oli toiminut aiemmin kauppiaana Nevanlinnassa 
ja Viipurissa. Lisäksi hän oli isonvihan aikana armeijan sotakomissaarina, kun Nieroth suhteellisen 
menestyksekkäästi piti armeijan päämajaa Lappeenrannassa. Frisenheim valitsi Lappeenrannan 
maaherran sijaintipaikaksi kaupallisten ja puolustuksellisten syiden perusteella. Maaherranvirasto 
toimi Lappeenrannassa jo alkutalvella 1722, Frisenheim itse saapui Lappeenrantaan saman vuoden 
huhtikuuhun mennessä. Heinäkuun alussa Frisenheim kävi keskusteluja linnoituskonttorin päällikön 
Axel Löwenin kanssa ja niissä päädyttiin Vehkalahden linnoittamisen ohella suorittamaan myös 
Lappeenrannassa linnoitustöitä. Frisenheim pani maaherran residenssin korjaus- ja rakennustyöt alulle 
saavuttuaan Lappeenrantaan. Siten ainakin maaherran residenssin sijainti oli Lappeenrannan kaavoit¬ 
tajien tiedossa heidän suunnitellessaan uutta asemakaavaa. Faberin ja Johan Conrad Cedersparren lin- 
noitussuunnitelmaan onkin merkitty residenssirakennus, joka myöhemmän inventointikartan mukaan 
todella sijaitsi suunnitellulla paikalla. 

“Alakaupungin” jäsentelyssä otettiin siten huomioon ison-ja pikkuvihan välisellä kaudella 
Lappeenrannan, jollei koko silloisen Suomen, sosiaalisessa hierarkiassa korkeimmalla sijalla olevan 
henkilön residenssin sijainti sommittelemalla “alakaupunkiin” pohjoisesta etelään johtava muita 
katuja leveämpi Maaherrankatuja sen päätteeksi kauppatori ja maaherran residenssi. Toisaalta on 
arvohierarkiaan liittyen mielenkiintoista huomata, että linnoitusupseerien karttoihin ei ole lainkaan 
merkitty sosiaalisen kerrostuman alimmilla portailla olevan “itäkaupungin” asutusta. 



Juuri ennen pikkuvihaa Lappeenrantaa ryhdyttiin jälleen varustamaan parempaan kuntoon. Enää ei 
ehditty tekemään suuria korjauksia. Kuvassa A. Brunmvin selostuspiirustus vuodelta 1740. Alareu¬ 
nassa uudelleen rakennettu pääportti. (KrA). 


65 















































6 LINNOITUSTYO VENÄJÄN RAJAKAUPUNGISSA 


6.1 Tilanne Lappeenrannassa ja Kaakkois-Suomessa Turun rauhan jälkeen 

Vuosina 1741-1743 käydyllä hattujen sodalla oli sen ruotsalaisittain huonosta maineesta huolimatta 
joka tapauksessa suuri merkitys Lappeenrannan tulevaan kehitykseen, sillä vuonna 1743 solmitussa 
Turun rauhassa Lappeenrannasta tuli osa Venäjän valtakuntaa. Rajajoeksi tuli Kymijoki ja Venäjälle 
siirtyi alue, johon kuuluivat Lappeenrannan lisäksi muun muassa Hamina ja Savonlinna. Venäjälle 
siirtynyttä aluetta, johon kuului jo aiemmin valloitettu Viipuri, kutsutaan Vanhaksi Suomeksi. 

Venäjä muodosti valloittamistaan alueista Viipurin kuvernementin vuoden 1744 hallintouudistuksen 
yhteydessä. Tällöin Lappeenrantaan sijoitettiin Viipurin kuvernementin alaisen Kymenkartanon 
provinssin käskynhaltijan virkapaikka. Lähinnä Ruotsin vallan aikaista maaherraa vastaavan 
käskynhaltijan apuna toimi provinssikanslia. Kymenkartanon provinssiin kuuluivat Lappeenrannan 
ohella Haminan ja Savonlinnan kaupungit. Kaupungeista Hamina oli merkittävin ja Lappeenranta - 
samaan tapaan kuin ruotsalaisella kaudella - oli sen “tytärkaupunki”. Lappeenrannan asema kuitenkin 
muuttui Katariina II:n hallinnollisten kokeilujen seurauksena vuosina 1784-1797. Tällöin Viipurin 
kuvernementin sijaan luotiin käskynhaltijalaitos ja ruotsalaiseen hallintojärjestelmään pohjautuvan 
Vanhan Suomen hallinnon tilalle tulivat venäläiset virastot. Uudistuksen johdosta Lappeenranta 
irtautui pysyvästi Haminan alaisuudesta. 

Lappeenranta pysyi varuskuntakaupunkina Venäjän kaudellakin: Raimo Rannan mukaan 
Lappeenranta muuttui yhä selvemmin linnoituskaupungiksi, jossa sotilashenkilöiden vaikutusvalta 
kaupungin asioihin oli entistäkin suurempi. Sotilaiden osuus kaupunki väestöstä vaihteli vuosittain 
huomattavasti joistakin sadoista aina kahteen tuhanteen saakka. Sotilaiden suuri määrä aiheutti 
kaupungin muutamalle sadalle vakinaiselle asukkaalle melkoisia ongelmia, muun muassa 
majoitusrasituksen. 

Turun rauhan jälkeen Kaakkois-Suomen strateginen arvo nousi. Alue oli kuten aiemminkin raja- 
alue, mutta nyt se sijaitsi aivan nousevan suurvallan - Venäjän keisarikunnan - pääkaupungin 
välittömässä läheisyydessä. Vuoden 1743 jälkeen Ruotsin armeija oli kuitenkin sodan jälkeen niin 
heikentyneessä tilassa, että Venäjällä ei ollut välitöntä tarvetta kiinnittää kovin suurta huomiota 
valloitettujen suomalaisten alueiden linnoittamiseen. Rauhanteon jälkeen Haminaa, Lappeenrantaa ja 
Savonlinnaa jossain määrin kunnostettiin, mutta tämän jälkeen Vanha Suomi jätettiin useiksi vuosiksi 
linnoitustoimilta rauhaan. Venäläisiä joukkoja alueen kaupungeissa oli silti etenkin 1740-luvun 
loppupuolella runsaasti: Haminassa kaksi jalkaväkirykmenttiä sekä Lappeenrannassa muun muassa 
osa sekä Smolenskin rykmentistä että Kiovan rakuunarykmentistä. Tällöin Venäjän ja Ruotsin väliset 
suhteet olivat kireät. 

Pietarin läheisyys sekä Ruotsin ja Venäjän välisten suhteiden selkiytymättömyys - etenkin Kustaa 
III:n valtaannousun jälkeen - aiheutti sen, että Venäjän hallinnon mielenkiinto kohdistui Vanhan 
Suomen alueeseen. Kiinnostus johti alueen linnoittamiseen Katariina ll:n ja Aleksanteri I:n aikana. 
Knapaksen mukaan linnoitustyöt ajoittuivat neljään pääjaksoon. Pikkuvihan jälkeen 1740-luvulla 
tehtiin vallatuissa linnoituksissa Lappeenrannassa, Haminassa ja Savonlinnassa pienehköjä 
parannustöitä. Kustaa IIl:n vuoden 1772 kaappauksen jälkeen varustettiin vanhoja linnoituksia ja 
perustettiin kokonaan uutena linnoituksena Taavetti. Kustaan sodan jälkeen 1790-luvulla tehtiin 
linnoitustöitä kenraali Suvorovin johdolla; uudeksi merilinnoitukseksi tuli Ruotsinsalmi eli nykyinen 
Kotka. Viimeinen linnoitus- ja sotilasrakennuskausi Vanhassa Suomessa oli Aleksanteri I:n kaudella 
1802-1808. Suurten linnoitusten lisäksi rakennettiin etulinnakkeita sekä pienempiä maalinnoituksia 
katkaisemaan rajalta Pietaria kohti suuntautuvia marssireittejä. Päälinnoituksena toimi Viipuri. Sen 
edessä olivat taemman puolustuslinjan kaupunkilinnoitukset Hamina, Lappeenranta, Savonlinna ja 
Käkisalmi, jotka tukivat etummaisessa linjassa olleita etulinnakkeita. Laivaston operaatioita taas tuki 
Ruotsinsalmen linnoitus. 

Vastapainona ja yllykkeenä venäläisten linnoitustoiminnalle olivat ruotsalaisten rakentamat 
linnoitukset rajan toisella puolella. Ruotsissa oli hattupuolue pysynyt vallassa hävityn pikkuvihan 
jälkeenkin. Venäjän uhkaa torjumaan valtio solmi sotilasliiton 1700-luvun Euroopan mahtivaltion 
Ranskan kanssa. Ranskan maksamien runsaiden avustusten varassa ruotsalaiset voivat ryhtyä myös 
kalliisiin linnoitustöihin. 

Niin ruotsalaisten kuin venäläistenkin linnoitussuunnitelmat perustuivat siihen ajan sotatie- 

teessä vallalla olleeseen käsitykseen, että hyökkäyssota ei ollut mahdollista ilman rajaseudun 
linnoittamista siten, että linnoituksiin voitiin kerätä joukkoja ja varastoja. Ruotsalaiset päätyivät 
sotasuunnitelmissaan keskittymään laivastoon. Se taas vaati perustettavaksi laivaston tukikohtalin- 
noituksia. Ruotsiin nimitettiin linnoituskomissio, johon kuuluivat Augustin Ehrensvärdin lisäksi 
eversti Hans Henrik von Liewen sekä luutnantti Alexander Mikael Strussenfelt. Raportti ja 
linnoitussuunnitelma valmistui syksyllä 1747 ja jätettiin valtiopäiville. Linnoitussuunnitelman 
toteuttajaksi valittiin Augustin Ehrensvärd. Rakennettavaksi valittiin Helsingin edustalla sijaitsevat 
Susisaaret, Loviisassa Svartholman merilinnoitus ja sisämaan laivastotukikohta Varkaudessa. 
Ehrensvärdin johdolla rakennettava Helsingin edustan saarilinnoitus oli, kuten jo Axel Löwenin 
isonvihan jälkeen esittämässä puolustussuunnitelmassa, varuslinnoitus eli place d’armes, joka tuki 
sekä laivastoa että maavoimia. Se oli samalla merkittävin linnoituksista. 

Ruotsalaisten varustelutyöt alkoivat vuonna 1748 sangen joutuisasti. Helsingissä linnoitettiin vuosina 
1748 ja 1749 mantereen puolella Ullanlinnaa ja Susisaarta, vuonna 1750 keskityttiin rakentamaan 
päälinnoitusta silloisille Susisaarille, jotka pian saivat nimen Sveaborg eli Viapori eli nykyinen 
Suomenlinna. Työt jatkuivat hyvällä menestyksellä Viaporissa aina Pommerin sotaan (1756-1762) 
asti. Sodan aiheuttaman keskeytyksen ja taloudellisten vaikeuksien jälkeen linnoituksen rakennustyö 
tiivistyi jälleen hattujen valtaannousun myötä 1760-luvun lopulla ja Kustaa IH:n vallankaappauksen 
jälkeen vuonna 1772. Tämän jälkeen rakennustyöt jatkuivat linnoituksessa aina Suomen sotaan 
saakka, jossa linnoitus antautui Venäjän joukoille. 

Svartholmassa saatiin vuoteen 1766 mennessä saarilinnoituksen bastionijärjestelmään kuuluva 
päävalli valmiiksi. Kustaa HI:n kaappaus johti sielläkin uusiin linnoitustöihin ja rakennustöitä 
tehtiin tiiviisti myös vuosina 1776-1780. Vuonna 1808 Svartholma antautui vähäisen vastarinnan 
jälkeen venäläisille. Loviisan edustalla sijaitsevan Svartholman lisäksi linnoitettiin myös Loviisan 
kaupunkia. Siellä vuonna 1748 alkaneet työt eivät kuitenkaan edenneet määrärahojen puutteen vuoksi. 
Linnoituksesta saatiin valmiiksi vain osa, ja vuonna 1775 lopetettiin työt kokonaan Kustaa HI:n 
käskystä. Vuoden 1747 linnoituskomission suunnitelmien mukaan rakennettiin, joskin suhteellisen 
vaatimattomana, myös Varkauteen Laivalinnan laivastoasema ja pieni Saimaan laivasto. Rajalle 
Kymijoen ylityspaikoille rakennettiin lisäksi pieniä linnakkeita. 

6.2 Venäjän linnoitusjoukot 


Lappeenrannan taistelun jälkeen elokuun 23. päivänä vuonna 1741 linnoitus osittain tuhottiin ja 
kaatuneet jätettiin kentälle. Ruotsalaiset joukot pakenivat Haminan suuntaan ja venäläiset joukot 
siirtyivät elokuun lopussa Viipuriin vankeineen ja haavoittuneineen. Venäläiset joukot palasivat 
muutaman viikon päästä linnoitukseen, jolloin kaatuneet vasta haudattiin. Kaupunkiin ei vielä 
tässä vaiheessa sijoitettu vakinaista varuskuntaa, vaan vasta Turun rauhan jälkeen vuonna 1743 
Lappeenranta muuttui ruotsalaisesta venäläiseksi varuskuntakaupungiksi. 

Kaupunki linnoitettiin ruotsalaisen kauden tapaan ja rakennustyöstä vastasi paljolti Ruotsin 
linnoitusjoukkoja muistuttava joukko-osasto. Vanhan Suomen sotilasrakentamista tutkineen Rainer 
Knapaksen mukaan Venäjällä maalinnoitusten rakentaminen tapahtui sotakollegion alaisuudessa. 
Tykistö-ja linnoituskanslia oli perustettu vuonna 1729. Ruotsin linnoitusjoukkoja vastaavaa aselajia 
nimitettiin Venäjällä insinöörilaitokseksi tai insinöörijoukoiksi. Niitä johti vuodesta 1751 lähtien 
kenraali-insinööri. Katariina II:n kuolemaan saakka tykistöjä insinöörilaitos olivat yhdistettynä 
tykistö-ja linnoituskansliaan, joka vuonna 1797 muutettiin tykistötoimistoksi. Sotaministeriön 
perustamisen myötä jaettiin tykistötoimisto vuonna 1802 kahteen osaan, tykistö-ja insinöörihal- 
lintoon. Insinöörihallinnan johtoon tuli insinööri tarkastaja. Ensimmäiseksi viran haltijaksi nimitettiin 
kenraali Jan Peter van Suchtelen. 

Lappeenrannassa on kuitenkin otettava huomioon, että kaupungissa sijaitsi myös Saimaan laivasto. 
Sen rakennuksien suunnittelua valvoi ainakin periaatteessa amiraliteettikollegion yliarkkitehti. Lisäksi 
myös tykistöexpeditiolla oli 1800-luvun alussa arkkitehtuuriosasto. 

Ennen pikkuvihaa linnoitusten rakentamiseen uhratut varat Venäjällä olivat vielä sangen pieniä. 
Vuonna 1726 sotakollegio määräsi 31 linnoituksen vuosittaiseksi menoeräksi 70 000 ruplaa. 
Linnoituksista eniten rahaa vei Kronstadt, yli 8 000 ruplaa. Pietarin osalta rahoista käytettiin yli 3 
500 ruplaa, Viipuriin yli 2 500 ja esimerkiksi Käkisalmeen alle 1500 ruplaa. Näissä rahamäärissä 
eivät kuitenkaan olleet mukana esimerkiksi tykistön käyttöön varatut rahat. Määrärahasta turvattiin 
lähinnä linnoituksen toiminnan jatkuminen; rahoja käytettiin esimerkiksi rakennusten korjaustöihin 
ja varusteiden hankintaan. Katariina II:n aikana insinöörijoukkojen saama rahasumma nousi 450 000 
ruplaan kauden laajojen linnoitustöiden takia. 



Lappeenrantaa ja sen linnoiluslaitteita vuosina 1742ja 1758 kuvaavat kartat “Venäjän linnoitustai- 
don historiassa”. (Laskovski 1865, kuvaliite s. 17). 

Venäjän upseerikunta ja linnoitussuunnittelijat olivat muiden maiden linnoitusjoukkojen tapaan hyvin 
monikansallisia. 1760-luvulta lähtien pyrittiin kuitenkin saamaan aikaan jo omaakin koulutusta. 
Upseereille tarpeellisiksi opetusaineiksi katsottiin saksan ja ranskan kieli, historia, maantiede, 
mekaniikka, hydrauliikka, siviiliarkkitehtuuri, kemia, ilotulitustaide, piirustus, sotaharjoitukset ja 
tanssi. Erityisaineina oli vielä matemaattisia aineita ja linnoitusten puolustamisen ja valloittamisen 
taito. 


Linnoitusteoreettisesta kirjallisuudesta oltiin perillä myös Venäjällä. Suosituimpia olivat ranskalaisen 
koulukunnan teokset. Niitä luettiin alkuperäisteoksina ja Sebastian Lepreste de Vaubanin vuosina 
1737-1742 julkaistut ‘‘Le Traite de L’attaque des Places” ja “Le Traite de la Defence des Places” 
ilmestyivät venäjänkielisinä käännöksinä jo vuonna 1744. B.F. Belidorin vuonna 1729 ilmestynyt “La 
science des ingenieurs” käännettiin venäjäksi ensin vuonna 1765 ja laajempana versiona vuonna 1802. 
Pian julkaistiin myös venäläisiä linnoitustaitoa käsitteleviä kirjoja. Ensimmäisenä sellaisen julkaisi 
Mjahkov vuonna 1765, vuonna 1777 tulivat taas Kurganovin ja Lemin teokset. Arkkitehtuurin alalla 
tunnettiin myös tärkeimmät klassikot. Vignola käännettiin venäjäksi vuonna 1777, Vitruvius vuonna 
1778, Alberti julkaistiin käännöksenä vuonna 1791 ja Palladio vuonna 1798. 

Rainer Knapaksen mukaan suurehkot rakennusprojektit suunniteltiin insinöörijoukkojen 
esikuntatasolla Pietarissa. Lappeenrannassakin ainakin tärkeä 1770-luvun linnoitus-ja 
kaavoitussuunnitelma pantiin alulle korkealla tasolla. 1790-luvun Vanhan Suomen laajoja linnoitus- 
töitä, siis Lappeenrannassakin, johti kenraali Suvorov ja hänen mukanaan tullut upseerijoukko. 


Insinöörijoukkojen johdossa olivat seuraavat henkilöt alkaen vuodesta 1751 Lappeenrannan 
linnoituksen lakkauttamiseen asti: 

Ivan Glebov 1751-1754 

Abraham Hannibal 1754-1759 

Daniel de Bosquet 1759-1766 

Rudolf von Gerbel 1766-1774 

Mihail Mordvinov 1774-1780 

Friedrich von Bauer 1780-1783 

Aleksei Tutskov 1784-1796 

IvanKnjazev 1797-1800 

Aleksei Korsakov 1800-1802 

Jan Peter van Suchtelen 1802-1812 


Insinöörikenraalien todellista osuutta Vanhan Suomen linnoitusten rakentamisessa on vaikea arvioida. 
Voidaan kuitenkin tarkastella, ketkä heistä olivat tekemisissä muiden Venäjän linnoitusten ohella 
myös Ruotsin vastaisen rajan linnoittamisessa. Vanhan Suomen linnoitustöissä, ainakin Viipurin 
osalta, oli vuonna 1755 mukana kenraali Hannibal. Hän on siten saattanut olla myös Lappeenrannan 
1750-luvun linnoitustöiden taustalla. Hän ainakin vahvisti Lappeenrannan vuoden 1758 asemakaavan. 

Knapas on taas huomannut Daniel de Bosquetin tehneen vuonna 1763 yhdessä Bernardin de Saint- 
Pierren kanssa Vanhan Suomen linnoituksiin tarkastusmatkan sekä toisaalla Mihail Mordvinovin 
allekirjoittaneen useita Käkisalmea ja Lappeenrantaa koskevia piirustuksia. Fabritsiuksen mukaan 
myös insinöörikenraali Friedrich Wilhelm von Bauer oli vuonna 1769 laatinut kuvauksen Ruotsin vas¬ 
taisesta rajasta Vanhassa Suomessa. Lisäksi tiedetään myös kenraali Zahar Grigorjevits Tsernysevin 
tarkastaneen Kustaa IIl:n vallankaappauksen jälkeen kesällä 1773 rajaseudun linnoitukset ja 
Knapaksen mukaan myös vastanneen Vanhan Suomen puolustuksen uudistamisesta. 

Vuosina 1774-1778 insinöörikenraalina olleen Mordvinovin rooli Vanhan Suomen linnoittajana 
on kiintoisa ajatellen nimenomaan Lappeenrannan linnoitusta. 1770-luku oli Lappeenrannan 
asemakaavan ja kaupunkikuvan kannalta ratkaisevan tärkeä. Tuolloin rakennettiin kaupungin 
ensimmäiset kivitalot, ja siviiliasutuksen ja varuskunnan toiminnot eriyttävä asemakaava hyväksyttiin 
1770-luvun puolivälissä. Asemakaava liittyi linnoitussuunnitelmaan, joten voidaan hyvällä syyllä 
arvioida Venäjän insinöörijoukoilla olleen sen laadinnassa suuri osuus. 

Knapas on todennut Mihail Mordvinovin laatineen vuonna 1780 julkaistut malliasemakaavat 
linnoituksen ulkopuolelle rakennetuille esikaupungeille. Lappeenrannan Suuri esikaupunki oli 
Käkisalmen linnoituksen esikaupunkien tavoin mallin mukainen yksinkertainen ruutukaavaan ja 
leveisiin katuihin perustuva esikaupunki. Myös Lappeenrannan linnoituksen asemakaava noudatti 
vuonna 1780 julkaistuja linnoitusten mallikaavoja, joille oli tyypillistä juuri Lappeenrannan vuoden 

1774 asemakaavan umpikulmainen keskusaukio. Knapas on myös huomannut, että yhdessä Riian 
kaupunginporteista, insinöörikenraali Mordvinovin vuonna 1776 rakennuttamaksi tiedetyssä 
Stieftorissa, noudatettiin samaa toskanalaista pilasterijärjestelmää kuin Vanhan Suomen ja 
Lappeenrannan rakennuksissa. 

Tämän perusteella on aiheellista tarkastella lähemmin Mordvinovin suhdetta Lappeenrannan 1770- 
luvun alun linnoitus-ja asemakaavasuunnitelmaan. Paikallishistoriallisessa kirjallisuudessa ei ole 
tietoja Mordvinovin oleskelusta Lappeenrannassa. Mordvinov on kuitenkin esimerkiksi vahvistanut 
allekirjoituksellaan vuodelta 1780 olevan suunnitelman linnoitukseen rakennettavaksi ortodoksiseksi 
kirkoksi. Lisätietoa Mordvinovin toiminnasta saa Fabritsiuksen Venäjän insinöörijoukkojen 
historiasta. Flänen mukaansa insinöörihallinnon “hallitseva” insinöörikenraali Gerbel kiinnitti vuonna 
1772 huomionsa Vanhan Suomen linnoituksien vahvistamistarpeeseen. Näistä Fabritsius mainitsee 
erityisesti Lappeenrannan ja Flaminan. Gerbelin avuksi työhön nimitettiin Mordvinov. 

Vaikkei Mordvinovista tai Gerbelistä olekaan jäänyt paikallishistoriallista tietoa Lappeenrantaan, on 
kuitenkin kiinnostava huomata, että ainakin kenraalien esimies, sotakollegion kenraalivarusmestari 
kreivi Grigori Orlov kävi Lappeenrannassa. Raimo Ranta on löytänyt Mikkelin maakunta-arkistosta 
asiakirjan, jossa Viipurin kuvernementin kanslia ilmoitti 26.4.1774 linnoituksen korjaustöistä 
seuraavaa: “Lappeenrannan linnoituksessa aloitetaan korjaustyöt 15. päivänä toukokuuta ja tarvitaan 
90 miestä hevosineen ja rehuineen. Järjestelyistä huolehtii korkein varuskunnan sotilashenkilö, 
kenraali ja kreivi Grigori Orlov.” 

Mordvinovin insinöörikenraalikauden jälkeen Vanhan Suomen linnoituksia vahvistettiin Aleksei 
Vasiljevits Tutskovin aikaan 1780-luvun lopussa, alkaen vuodesta 1788. Kyseessä ei ollut vain 
tämän alueen linnoitusten vahvistaminen, vaan myös Virossa ja Liivinmaalla Ruotsin vaikutuspiiriin 
kuuluvia Venäjän linnoituksia vahvistettiin. Nämä Kustaan sodan aiheuttamat varustelutyöt eivät 
Lappeenrannassa kuitenkaan vielä 1780-luvun puolella olleet niin suuria kuin 1790-luvun alun työt. 

Kreivi Suvorovin johdolla rakennettiin vuosina 1791 ja 1792 Vanhan Suomen linnoituksia osittain 
erillään insinöörijoukkojen hierarkiasta. Kaikki työt keskitettiin Suvorovin alaisuuteen. Tämä koski 
myös vanhoja linnoituksia eli Lappeenrantaakin. Suvorov ei kuitenkaan liene itse varsinaisesti 
suunnitellut linnoituksia, vaan hänen apunaan oli Katariinan määräyksestä yli kolmekymmentä 
upseeria. Nämä johtivat sitten työtä eri linnoituksissa Suvorovin valvoessa kokonaisuutta. 
Lappeenrannan osalta ei tiedetä, kuka tai ketkä upseereista kantoivat sen töistä päävastuun. 

Rainer Knapaksen mukaan kuitenkin everstiluutnantti Fabian Steinheil, Suomen myöhempi 
kenraalikuvernööri, osallistui ensin Suvorovin alaisena töihin ja valvoi sittemmin vuosina 1793— 

1795 linnoitustöitä Flaminassa, Lappeenrannassa ja Taavetissa. Lappeenrannassa ja Taavetissa oli 
Steinheilin apuna muun muassa Vanhan Suomen kartoituksessa työskennellyt Alexander Thesleff. 

Vanhan Suomen linnoittamisessa oli tärkeä roolinsa myös kenraali van Suchtelenillä. Flän oli 
aloittanut toimintansa jo Katariina Il:n kaudella, mutta teki merkittävimmät työnsä vasta Aleksanteri 
Ln kaudella 1800-luvun alussa. Kenraali osallistui myös sotaan Ruotsia vastaan vuosina 1788-1790 
ja sai vuonna 1796 tehtäväkseen läntisen rajalinjan selvitystyön. Paavali I:n kaudella (1796-1801) 
Venäjän linnoitustöissä keskityttiin kuitenkin pääasiallisesti pohjoiseen alueeseen, sillä englan¬ 
tilaisten pelättiin hyökkäävän Jäämeren kautta. Fabritsiuksen mukaan Paavalin tullessa valtaan 
kaikki Katariina II:n aikana aloitetut linnoitustyöt keskeytettiin tai niitä jatkettiin hyvin rajoitetusti. 
Muun muassa Ruotsinsalmea ei rakennettu lainkaan ja Suomen maalinnoituksia vahvistettiin vain 
maareduteilla. Kuitenkin linnoituksiin rakennettiin kasarmeja ja muita varuskuntien tarvitsemia 
tiloja. Aleksanteri I:n kaudella van Suchtelen nimitettiin insinööritarkastajaksi. Hänen kaudellaan 
Lappeenrannan linnoituksen rakennustöistä esikuntatasolla vastasi ainakin Suomen sodan edellä 
kenraali Sulimov. 

Lappeenrannan linnoitustöiden sujumisesta vastasi muiden linnoitusten tapaan itse paikalla insinööri - 
komennuskunta. Komennuskunnalla oli linnoituksessa oma työ- ja asuinrakennus. Tällainen oli 
Vanhan Suomen linnoituksista ainakin Viipurissa, Haminassa, Käkisalmessa, Savonlinnassa, 
Ruotsinsalmessa, Taavetissa ja Lappeenrannassa. Insinöörikomennuskunnan johdossa oli 
yleensä kapteenin arvoinen upseeri, jonka apuna oli luutnantteja tai aliluutnantteja. Linnoitus- ja 
rakennustöihin liittyvät piirustukset piirsivät ainakin puhtaaksi ja töiden pääasiallisen valvonnan 
hoitivat komennuskuntaan kuuluvat konduktöörit. 

Lappeenrannan insinöörikomennuskunnan jäsenistä säilynyt tieto on sangen hajanaista. Vuonna 1752 
insinöörikomennuskuntaa johti insinöörivänrikki Lorionov, sillä silloin kaupunkilaisia kiellettiin 

rakentamasta taloja ilman Lorionovin tai hänen seuraajansa lupaa. Paavali l:n ajalla vuosina 1796— 
1797 tiedetään linnoituksen pienen insinöörikomennuskunnan johdossa olleen myös vänrikin arvoisen 
Fedor Babaninin. Hänen apunaan oli kirjuri, kaksi kivimiestä, seppä ja kirvesmies sekä, Rannan 
tietojen mukaan, myös seitsemän rehumestaria. 

Komennuskunta ilmeisestikin vaihtui aina muutaman vuoden välein. 1800-luvun alussa 
insinöörikomennuskunnan johtoon tuli insinöörikapteeni Dementjev. Hän allekirjoitti rakennustöitä 
kuvaavia selostuspiirustuksia vielä huhtikuussa 1803. Dementjevin jälkeen insinöörikomennus¬ 
kunnan piirustukset allekirjoitti vain aliluutnantin arvoinen upseeri, mutta vuosina 1805 ja 
1806 insinöörikomennuskunnan töitä valvoi insinöörimajuri Naumov. Hänen jälkeensä insinöö¬ 
rikomennuskunnan johdossa oli linnoituksen lakkauttamista edeltäneeseen vuoteen 1809 saakka 
majurin arvoinen upseeri. 

Ennen Suomen sotaa vuonna 1807 oli Lappeenrannan insinöörikomennuskuntaan sijoitettu sen 
komentajana majuri Argun sekä aliluutnantit Martinov, Bogdanov ja Jakovlev. Aliupseerina oli Spiri- 
donov. Karttojen piirtämisestä vastasi ainakin vuonna 1808 konduktööri Prokofjev. Lappeenrannassa 
linnoitusta koskevia työselvityksiä allekirjoitti vielä vuonna 1810 ainakin Martinov. 


6.3 Linnoitustyöt 1750-luvulta 1790-luvulle 

Venäjän insinöörijoukkojen valvomissa linnoitustöissä Lappeenrannassa muutettiin 1750-luvulla 
ruotsalaiskauden puolibastionirintama tenaljirintamaksi, parannettiin vallien profiileja ja korjattiin 
huonokuntoisia muurien osia. Kesällä 1753 tarvittiin Raimo Rannan mukaan linnoituslaitteiden 
korjaustöihin ja ilmeisesti myös sotilasrakennusten korjaustöihin muun muassa 20 tynnyriä kalkkia, 

60 000 tiiltä, lähes 20 000 tuohikaistaa, liitua, pellavaöljyä, nyöriä ja tervaa. 1750-luvun korjaustöistä 
ei ole säilynyt paljon tietoja; kuitenkin niiden jälkeen linnoituksen eteläreunan valleilla oli sijoituspai¬ 
kat 23 tykkiä varten. 

1750-luvulla tehtyjen linnoitustöiden jälkeen linnoituksen kuntoon kiinnitettiin huomiota Katariina 
II:n valtakauden alettua 1760-luvulla. Vuonna 1763 Venäjän palveluksessa olleet ranskalaiset 
insinöörikenraali de Bosquet ja myöhemmin kirjailijana tunnettu Bernardin de Saint-Pierre suorittivat 
Vanhan Suomen linnoituksiin tarkastusmatkan, jonka aikana he kävivät myös Lappeenrannassa, de 
Saint-Pierre kuvasi raportissaan ja toimintasuunnitelmassaan Lappeenrantaa pieneksi kaupungiksi, 
joka sijaitsi tasangolla Saimaan rannalla. Hän mainitsi kaupunkiin tehdyn vallituksen, jotta pystyt¬ 
täisiin pitämään hallussa kaupunkimäki, sen edustalla oleva mäki ja Haminaan johtava tie. Lappeen¬ 
rannan sijaintia de Saint-Pierre piti erittäin edullisena makasiinien rakentamista ja kaleerilaivaston 
rakentamista varten. Hänen mukaansa Lappeenranta oli lähes saari ja satama oli suojattu viholliselta, 
de Saint-Pierren mukaan Lappeenranta oli kehno linnoitus, mutta sen sijainti Saimaan rannalla 
oli tärkeä etenkin ajatellen ruotsalaisten mahdollista hyökkäystä Viipuriin. Puolustuksellisesti 
Lappeenranta muodosti yhdessä Haminan kanssa tärkeän linjan. 

Lappeenrannan linnoituksen rakentamissuunnitelmat raukesivat kuitenkin vielä. Vauhtia 
rakentamiseen tuli vasta Katariina Il:n vuonna 1769 Vanhaan Suomeen ja muun muassa Lappeenran¬ 
taan tarkastusmatkalle lähettämän kenraaliluutnantti Bibikovin käynnin jälkeen. Bibikov saapui 
linnoitukseen Lappeenrannan kaupunginarkistossa säilytettävien Kazanzovin muistiinpanojen mukaan 
lokakuun loppupuolella ja asui linnoituksessa useita päiviä. Kazanzovin mukaan Bibikov kirjoitti 
Lappeenrannasta seuraavan lausunnon: 

“Lappeenrantaa ei voida pitää linnoituksena, ei edes etuvarustuksena, koska mantereen puolelta sitä 
suojelee vain matala kolminkertainen redutti ja mäen harjanteella linnoitus on suojeltu ainoastaan 
paaluaidalla. Muutamin paikoin huomaa, että täällä joskus ennen on ollut glasiisi, ja tämän paikan 
vastakkaiselta Myllymäen kukkulalta ja siitä järvelle päin lähtevältä harjanteelta käsin on niin avoin, 
että koko kaupungin rakennelma selvästi näkyy, samoin ruutikellari sijaitsee linnoituksen ulko¬ 
puolella. Tämän paikan päälujittamisen tulee olla siinä, että yllämainitulle kukkulalle rakennetaan 
luja ja hyvä redutti ja redutin valli mantereen puolelta tulee kohottaa siten, että kaupunki olisi 
suojattu vastakkaisen harjanteen puolelta. Järven puolelta taas koko niemi tulee varustaa esteillä 
paaluaitoineen, sillä nykyisessä tilassa se on altis niin kesäisin kuin talvisinkin kaikenlaisille 
yllätyksille ja siellä oleva ruutikellari on aina vaarassa.” 

Raimo Rannan mukaan jo ennen Bibikovin matkaa oli linnoituksessa käynnistynyt vallien 
rakennustöitä, joihin myös kaupungin asukkaat joutuivat osallistumaan muun muassa hankkimalla 
rakennusmateriaalia. Bibikovin matka ja linnoitustyöt liittynevät 1770-luvun alun asemakaavoituk¬ 
seen ja rakennuskauteen linnoituksessa. Bibikovin selvityksessä esiintyvät nimittäin sanallisessa 
muodossa samat linnoituslaitteet, jotka oli merkitty myös vuonna 1775 hyväksyttyyn linnoituksen 
asemakaavaan. Näitä olivat niemen etelärinteen yksinkertaisen tenaljirintaman laajentaminen 
kolminkertaiseksi ja Nikolain etulinnakkeen rakentaminen kaupungin edustalle Myllymäelle. 

1770-luvun suurten rakennustöiden jälkeen oli 1780-luvun alussa rakentamisessa tauko. Tässä 
vaiheessa linnoitukseen oli Kazanzovin mukaan sijoitettu vajaan sadan tykkimiehen hoitamat 60 
tykkiä, mörssäriä ja haupitsia, kun vielä 1750-luvun lopussa oli eteläosan vallituksille mahdollisuus 
sijoittaa vain 23 tykkiä. 

Uuden rakennuskauden aiheutti 1780-luvun jälkipuolella kiristynyt sotilaspoliittinen tilanne Ruotsin 
vastaisella rajalla. Tilanne kärjistyi Ruotsin ja Venäjän välillä vuosina 1788-1790 käytyyn sotaan. 
Lappeenrannassa linnoituksen vahvistustyöt aloitettiin jo ennen sotaa, joskaan muuta ei ehditty tehdä 
kuin vahvistaa huonoon kuntoon päässeitä vallitusten paaluaitauksia. Sotaa edeltävän vuoden 1787 
syksyllä muodostettiin linnoitukseen kuitenkin viiden komppanian vahvuinen varuskuntapataljoona 
ja Saimaan soutulaivasto. Vuonna 1788 määriteltiin myös Lappeenrannan linnoituksen sotilaallinen 
funktio. Linnoituksen tärkeänä tehtävänä oli estää ruotsalaisten maihinnousu Saimaan kautta Venäjän 
puolelle. Saimaan salmia myöten pelättiin pystyvän kulkemaan jopa kaleerikuljetuslaivaston. 

Vuosien 1788-1789 Kustaan sota ja Lappeenrannan lähistöllä käydyt taistelut motivoivat epäile¬ 
mättä voimakkaasti varojen ja ajan käyttöä Lappeenrannan linnoituksen rakennustöihin 1790- 
luvulla. Lappeenrantaa käytettiin edestakaisin aaltoilevan sodankäynnin aikana tärkeänä joukkojen 
kokoamispaikkana ja huoltokeskuksena. Lappeenrannan varastot taas pystyttiin helposti täydentämään 
maanteitse Viipurista. Kaupungista käsin taas kyettiin torjumaan Saimaata pitkin tuleva hyökkäys 
ja toisaalta huoltamaan Olavinlinnaa, jota Ruotsin joukot eivät pystyneet valloittamaan. Vastahyök¬ 
käyksien yhteydessä Lappeenrannan strateginen sijainti liikenneyhteyksien risteyskohdassa osoittautui 
myös tärkeäksi - Lappeenrannasta oli mahdollista kevein joukoin edetä vaikka Pohjanmaalle saakka. 

Kustaan sodan jälkeen juhlittiin Vanhan Suomen linnoituksissa elokuussa 1790 solmittua rauhaa 
tykinlaukauksin ja juhlatilaisuuksin. 1790-luvun kuluessa kuitenkin alettiin alueella toteuttaa sodassa 
saatuja opetuksia. 

Vanhan Suomen linnoittaminen Kustaan sodan jälkeen alkoi, kun keisarinna Katariina II 29.4.1791 
määräsi yhden Venäjän kuuluisimmista kenraaleista, Alexander Vasiljevits Suvorovin, Suomeen 
tarkastamaan aluetta linnoitusjärjestelyjä varten. 25.6.1791 päivätyssä kirjeessä Katariina määräsi 
Suvorovin aloittamaan linnoitusten rakentamisen. 

Kreivi Suvorovin Suomessa-oloaikanaan 1790-luvun alussa lähettämistä kirjeistä voi suurin piirtein 
päätellä, missä kenraali linnoituksia tarkastaessaan ja linnoitustöitä valvoessaan oleskeli. Vielä 
huhtikuussa vuonna 1791 Suvorov oli Pietarissa, mutta kuitenkin jo seuraavan kuun alussa hän oli 
saapunut Savonlinnaan. Sieltä Suvorovin matka suuntautui Lappeenrantaan. Täällä hän oli ainakin 
toukokuun alussa mutta siirtyi pian Haminaan. Kesäkuun 30. päivänä Suvorov taas päiväsi kirjeensä 
Lappeenrannassa. Heinäkuun puolivälistä lähtien kreivi vietti yli kuukauden Kyminlinnassa valvomas¬ 
sa sen varustustöitä. 

Lappeenrantaan Suvorov palasi syyskuun lopussa. Nyt oleskelu Lappeenrannassa kesti pitempään 
kuin keväällä. Suvorov lähetti Lappeenrannasta kymmenkunta kirjettä ja oleskeli siellä vielä ainakin 
marraskuun alussa. Vuoden 1791 joulukuun ja marraskuun 1792 välisenä aikana Suvorov oli vielä 
Suomessa, mutta ei ainakaan kirjeiden päiväyksistä päätellen enää Lappeenrannassa. 

Linnoitustöitä haittasivat monenlaiset vaikeudet. Muun muassa linnoitustöiden vaatimien 
urakoitsijoiden ja materiaalien hankinta oli vaikeaa. Kalkkia poltettiin Narvassa asti, josta sitä tuotiin 
ainakin Ruotsinsalmeen. Narvasta lähetettiin Suomeen vuoden 1791 lopussa ja vuoden 1792 alussa 
myös kalkinpolton taitavia kivimiehiä. Myöhemmin kalkin saanti paranikin. Insinöörihallinto oli 
1790-luvun alussa hankkinut omistusoikeuden neljään Lappeenrannan lähistöllä sijaitsevan Ihalaisten 
kylän taloon, joiden alueella oli jo vanhastaan tunnettu kalkkiesiintymä. Siellä insinöörijoukot aloit¬ 
tivat, mahdollisesti narvalaisten avustuksella, vuonna 1794 kalkinpolton alueen linnoitusten tarpeisiin. 
Uusien vallien myötä vahvistettiin myös aseistusta. 

1790-luvun kuluessa kaupunkiin pyrittiin sijoittamaan yhteensä jopa 156 tykkiä. 

Vuoden 1792 lokakuussa Suvorovin Suomessa aloittama linnoitustyö lienee katsottu melkein 
valmiiksi, sillä Suvoroville määrättiin Suomeen seuraaja. Tilitysten mukaan seuraavana vuonna tehtiin 
vielä runsaasti töitä eri linnoituksissa, muun muassa Ruotsinsalmessa, Savonlinnassa, Taavetissa, 
Kymenlinnassa, Utissa ja Lappeenrannassa. Myös kanavatöitä tehtiin. Lappeenrannassa työt keskit¬ 
tyivät pääasiassa maansiirtotöihin. 

Linnoituksen vallituksista 1700-luvun jälkipuoliskolla on etelärinteen linnoitustöiden katsottu 
valmistuneen ensin ja etulinnakkeiden ja nuolilinnakkeen vasta 1790-luvulla Suvorovin kaudella. Tätä 
päätelmää tukee hiljattain tutkimuksen piiriin saatu Pietarin laivaston keskusarkistosta säilytettävä, 
1700-luvun loppupuolelle ajoittuva Lappeenrantaa koskeva kartta-ja piirustusmateriaali. 1770-luvulle 
ajoittuvassa atlaksessa Nikolain linnake esiintyi vielä hyvin kaavamaisena kuvauksena. Sen sijaan 
etelärinteen vallit olivat jo lähes siinä muodossa kuin ne myöhemmin toteutettiinkin. 

Linnoitustyöt etenivät siis siinä järjestyksessä, että etelärinteen vallitukset vahvistettiin - eli 
rakennettiin lähes kokonaan uudelleen - ja vasta tämän jälkeen rakennettiin Nikolain etulinnake. 
Vuodelle 1799 ajoittuvissa kartoissa ja piirustuksissa esitetään jo Kimpisen ja Paldon eli nykyisen 
Pallon pienet etulinnakkeet ja etelärinteen edustalle rakennettu nuolilinnake sekä kreivi Suvorovin 
johdolla rakennetuksi mainittu Nikolain sarvilinnake, jota nimitettiin Lappeenrannassa myös 
kruunu varustukseksi. 



Lappeenrannan linnoitus Suomen departementin linnoituksia kuvaavassa atlaksessa. 
Tammikuussa 1794 päivätyssä kartassa on kuvattu jo Suvorovin kaudella rakennetut 
etulinnakkeet. Nämä olivat nykyisen Kimpisen alueella sijainnut etulinnake (kartassa 
vasemmalla), Nikolain etulinnake nykyisen Lappeenrannan kirkon mäellä, ja Pallon 
etulinnake (kartassa oikealla). Kartassa äärimmäisenä oikeassa yläkulmassa Saimaan 
laivaston venevajat. (TsGADA). 

6.4 Saimaan laivasto 


1790-luvulla alkaneella rakennuskaudella Lappeenrannan linnoitus rakennettiin ensimmäisen kerran 
sellaiseen muotoon, että sen voitiin sanoa täyttävän ne tehtävät, joita linnoitukselle osana Ruotsin 
rajalta Pietariin asti ulottuvaa linnoitusketjua kuului. Reservien ja varastojen sijoituspaikkana Lappeen¬ 
rantaan rakennettiin kasarmirakennuksia ja varastoja. Turvallisuuden taas takasivat ajanmukaiset 
bastionijärjestelmään perustuvat linnoituslaitteet ja tykistö sekä linnoitukseen sijoitetut joukko- 
osastot: tykistö, varuskuntajoukot ja Saimaan laivasto. 

Laivasto kuului oleellisena osana Lappeenrannan varuskuntaan. Venäjän sotakollegio oli Ruotsin 
sodan aikana vuonna 1788 määritellyt Lappeenrannan puolustuksellisen merkityksen siten, että 
linnoituksen tuli “pidättää vihollinen sen yrittäessä tehdä maihinnousun puolellemme Saimaalta, 
joka kulkee Ruotsin Suomen rajaa pitkin ja jonka salmia myöten voivat purjehtia ei vain matalakul¬ 
kuiset alukset, vaan tarpeen vaatiessa jopa kaleerikuljetuslaivasto.” Vihollisen pidättämistä ja 
linnoitusketjun suojaamista varten ja tietysti myös omien joukkojen huollon ja kuljetuksen tukemista 
varten hyökkäystoiminnankin aikana perustettiin Saimaan laivasto. Kazanzovin mukaan ensimmäiset 
tykkiveneet rakennettiin juuri ennen vuosien 1788-1790 sotaa. Sodassa ne auttoivat venäläisiä 
joukkoja erityisesti Savonlinnan piirityksessä vuonna 1788. Laivaston vahvuudeksi määrättiin 
myöhemmin yksi kaateri eli kaleeri ja 21 tykkivenettä. 

Suvorov toimi Suomessa ollessaan myös Saimaan sotalaivaston ylikomentajana, ja hänen jälkeensä 
Saimaan laivasto alistettiin Ruotsinsalmen sotasatamalle. Suvorovin kaudella laivaston miehistöä 
täydennettiin ja tykkiveneiden lukumäärä korotettiin 24:ään. Kazanzovin mukaan uudet veneet 
olivat vielä Pietari Suuren ruotsalaisilta omaksuman mallin mukaisia, laatikkomaisia ja kömpelöitä 
kääntymään. Suvorovin aikana ja jo sitä ennen rakennettiin soutulaivaston hallinto-ja majoitustiloja 
sekä suojat veneiden talvisäilytystä varten. Rakennukset saattoivat olla tekeillä vielä vuonna 1790- 
luvun puolivälissä, sillä vuonna 1795 kenraali van Suchtelen mainitsi Kärnäkosken linnoitukseen 
liittyvän sotasataman yhteydessä Lappeenrannan makasiini-ja kasarmiprojektin. 

1790-luvulla Michaila Borisov ja ilmeisesti myös myöhemmät laivaston komentajat asuivat 
perheineen Paldon kaupunginosasta länteen sijaitsevan Dyysterniemen eteläkärjessä; ainakin vielä 
vuonna 1803 alueella sijaitsevia rakennuksia nimitettiin linnoitusupseerien laatimissa kartoissa 
merihallinnon päällikön ja palvelijoiden asunnoiksi tai amiraliteetille kuuluviksi moisioiksi. 

Vuonna 1810 Lappeenrannan insinöörijoukot sisällyttivät selostuskarttoihinsa aiempaa tarkemmin 
Saimaan laivaston rakennusten asemakaavallisen kuvauksen. Jo lakkautettavan laivaston rakennukset 
sijaitsivat linnoitusniemen länsipuolella useissa paikoissa. Tyysterniemen puolella sijaitsi osaston 
komentajan seitsemän erillisen rakennuksen ryhmittymä, Pallon etulinnakkeesta etelään ja Nikolain 
linnakkeesta länteen sijaitsi toinen suurempi rakennusryhmittymä jossa sijaitsivat omilla aidatuilla 
pihoillaan matruusikasarmi apurakennuksineen sekä sairaalarakennus apurakennuksineen. Kauimpana 
etelässä sijaitsivat venevajat ja varastot omalla aidatulla alueellaan. Näistä rakennusryhmittymistä 
erilleen alueiden välisille teille ja esikaupunkeihin oli vielä sijoitettu lähinnä vartio-ja 
varastorakennuksia sekä upseerien asuinrakennuksia. 

Saimaan soutulaivastoa voidaan jossain määrin verrata Ruotsinsalmen laivastoon. Ruotsinsalmen 
soutulaivasto sijaitsi aiemmin Haminassa, mutta siirrettiin 1790-luvun alussa uuteen Ruotsinsalmen 
rannikkolinnoituskaupunkiin. Sen aluksiin kuuluivat vuonna 1791 kymmenen 20-90 metriä pitkää 
ja 1,2-3,9 metriä korkeaa soudettavaa “patteria” ja muun muassa 60 tykkivenettä. Näiden lisäksi oli 
laivastolle rakennettu Lappeenrannan tapaan kasarmeja ja erilaisia varastorakennuksia. Ruotsinsalmen 
laivaston ja linnoituksen suunnitteli Ruotsinsalmessa Suvorovin ohella Nassau-Siegenin prinssi 
Prevöt de Lumien. 

Saimaan laivastolla oli käytössä viittä eri kokoluokkaa olevia veneitä. Kaleereita oli vain yksi. 

Siinä oli 12 tykkiä, joista 18 naulan ammuksia käyttäviä kaksi ja 6 naulan ammuksia käyttäviä 10. 
Suuria tykkiveneitä oli yhdeksän ja niissä yhteensä 27 tykkiä, joista 9 kaksitoistanaulaista ja 18 
kolminaulaista. Pietarilaisia tykkiveneitä oli seitsemän, joissa jokaisessa oli yksi kahdeksantois- 
tanaulainen tykki. Ruotsalaismallisia tykkiveneitä oli viisitoista, joissa oli yhteensä 90 tykkiä. 

Tykit olivat suurimmalta osaltaan pieniä, kolminaulaisia ammuksia käyttäviä, mutta jokaisessa ruot- 
salaismallisessa veneessä oli kuitenkin myös yksi kaksitoistanaulainen ja yksi kuusinaulainen tykki. 
Tykeillä aseistettujen veneiden ohella Lappeenrannassa oli 22 tiedusteluvenettä. Aluksista kaleeri 
ja suuret tykkiveneet olivat vuonna 1791 vesillä, kun taas muita aluksia säilytettiin venevajoissa. 
Lappeenrannan ohella Saimaalle oli sijoitettu 11 tiedusteluvenettä Partakoski-Kärnäkoskelle ja kuusi 

tykillä varustettua pientä maihinnousuvenettä Savonlinnaan johtaville kanaville. 

Saimaalla oli myös Kärnäkosken luona laivaston rakennuksia. Kesäisin osa laivaston veneistä purjehti 
sinne harjoituksia varten. Lappeenrannasta käsin purjehdittiin myös Kärnän etuvarustukselle Järvise- 
lälle ja sieltä palattiin Savonlinnan kautta Lappeenrannan linnoitukseen. Harjoitukset aloitettiin 
yleensä heinäkuun alussa ja lopetettiin elokuun lopussa. 

Saimaan laivastoja sotasatama lakkautettiin maaliskuussa 1810. Suomen sodassa, vuosina 1808 ja 
1809, soutulaivaston alukset kuljettivat elintarvikkeita ja muita varusteita maa-armeijalle. Kuljetusten 
merkitys korostui etenkin sen jälkeen, kun maantiekuljetukset vaikeutuivat sissitoiminnan takia. 
Venäläisten hyökkäyksen edetessä osa veneistä siirrettiin Varkauden ja Kuopion välille. 


6.5 Linnoituslaitteet Aleksanteri Ln linnoituksessa 


6.5.1 Linnoitustyöt valmistuvat 

Linnoitustyöt Lappeenrannassa hiljenivät Paavali I:n valtakaudella. Vallan vaihduttua suoritettiin 
linnoituksessa 1800-luvun alussa vielä suhteellisen laajoja linnoitustöitä. Eteläreunan vallitusten 
läntisen reunan ensimmäinen valli sai vahvistuksekseen paalutuksen sekä kivivahvisteisen rintasuojan 
ja ampumapenkereen. Muualla eteläisen pääportin eli Viipurin portin suunnassa työt lienevät 
pääasiassa valmistuneet jo 1790-luvun kuluessa. Vallitustyöt keskittyivät kesällä 1800 länsirantaan. 
Pallonlahden rantaan rakennettiin niemen pohjoisosan tykkiasemasta eteläreunan reduttiin asti 
ulottuva vallitus, joka käsitti ampumapenkereen ja katvetien. Haminan portin kohdalla sijaitsevan 
kaksiportaisen tykkiaseman veteen saakka ulottuvia luiskia vahvistettiin samassa yhteydessä. Lin¬ 
noituksen pohjoisosassa kaivettiin samana kesänä vallin luiskaa jyrkemmäksi kahdesta kohtaa. 
Niemen koillisreunan tasaisella ranta-alueella rakennettiin kahden patterin välillä valleja. 

Vallitöitä tehtiin vuonna 1801 linnoituksen koillisnurkassa, pattereiden 3 ja 4 välisellä osuudella. 
Niiden välisellä kurttiinilla jatkettiin jo edellisenä vuonna tehtyjä töitä. Pattereiden edustalle rantaan 
rakennettiin kivimuuri, joka alkoi pohjoisesta kolmannelta patterilta ja ulottui vesiportille asti etelään. 
Näiden vallitöiden lisäksi vahvistettiin kivimuurauksella edelliskesänä Pallonlahden rannassa tehtyjen 
rakennustöiden jatkeena patteria numero 1, joka sijaitsi aivan linnoitusniemen luoteisnurkassa. 

Linnoitustyöt jatkuivat vielä vuonna 1802. Tammikuun 11. päivänä seuraavana vuonna 
päivätyssä työselvityksessä insinöörikapteeni Dementjev vahvisti allekirjoituksellaan selvityksen 
Lappeenrannassa tehdyistä töistä. Varsinaisten vallitusten osalta poistettiin suuri erä maata 
niemen pohjoisosan ranta-alueella sijaitsevan toisen ja kolmannen patterin välisen varustuksen 
edustan luiskasta. Madaltamalla saatiin parempi ampumakulma rintasuojan takana sijaitsevalta 
ampumapenkereeltä. Pohjoisosan maanpoistotöiden lisäksi myös linnoituksen eteläosassa 
nuolilinnakkeeseen johtavaa katvetietä korjattiin. 

Vuoden 1802 loppupuolella ja vuoden 1803 kesällä rakennettiin joitakin linnoitusvalleja Pallon 
kenttälinnakkeessa sekä Pallonlahden ja nuolilinnakkeen välisellä osuudella. Ennen Suomen sotaa 
linnoituksen vallituksia vielä korjailtiin muun muassa niemen länsireunasta. 

Keisari Aleksanterin seurueineen alkukesällä 1803 tarkastama linnoitus oli siis valmis. Valmiin 
linnoituksen vallitukset sijaitsivat neljässä kohdassa. Vanha kaupunkiniemi oli ruotsalaiskauden 
tapaan suljettu etelästä bastionitekniikkaan perustuvilla linnoitusvalleilla. Nyt kuitenkin vallitus oli 
ruotsalaisten rakentamaan, lähinnä väliaikaiseksi luonnehdittavaan vallitukseen nähden huomattavan 
paljon monikertaisempi ja vahvempi. Myös niemen ranta-alueiden artikulointi poikkesi ruotsalaisesta. 
Ruotsalaisella kaudella ranta-alueita suojasi vain palisadi eli puupaalutus. 

Nyt ranta-alueelle oli rakennettu useampia tehokkaita tykkipuolustukseen tarkoitettuja pattereita. 
Lisäksi jyrkähkösti kohoavan mäen päälle oli sijoitettu useita tykkiasemia, joita vielä suojasi 
ruotsalaisen kauden tapaan paalutus ja eteläosasta maavalli. Linnoitusniemen vahvaa etelävallitusta 
suojasi lisäksi vielä vallitusten etuosaan rakennettu nuolilinnake johon johti katvetie. Vahvasti 

linnoitetun niemen lisäksi oli linnoitukseen saatu lisää syvyyttä rakentamalla kolme uutta linnaketta. 
Kaksi näistä oli sijoitettu Saimaan rannalle linnoituksen itä-ja länsipuolella sijaitseville kummuille. 
Idässä sijaitsi Kimpisen etulinnake, lännessä linnaketta nimitettiin esikaupungin mukaan Paldon 
linnakkeeksi. Näitä huomattavasti vahvempi. Pyhän Nikolain mukaan nimitetty linnoitus oli sijoitettu 
kaupungin edustalla sijaitsevan Myllymäen harjalle. Mäki oli tykistösodankäynnin kannalta hallitseva 
paikka. Tätä osoittaa jo se, että Ruotsin joukkojen komentaja Karl Henrik Wrangel oli Lappeenrannan 
taistelun yhteydessä vuonna 1741 sijoittanut mäelle tykkinsä ja suurimman osan joukoistaan. 
Etulinnakkeet tekivät linnoituksesta vahvemman lisäämällä linnoituksen tykkiasemien syvyyttä, ja 
samalla niistä pystyttiin valvomaan kaupungin edustalla kulkevia maanteitä. 

Lappeenrannan insinöörikomennuskunnassa tammikuun 11. päivänä vuonna 1803 päivätyssä kartassa 
kuvattiin vuoden 1802 aikana tehtyjä töitä. Kartassa esiintyvät joidenkin muiden karttojen tapaan 
myös eri linnoituslaitteiden nimet. Saman vuoden maaliskuun lopussa insinööriupseerit päiväsivät 
linnoituksesta laatimansa selvityksen, jossa taso-ja profiilipiirustuksin esitettiin linnoituslaitteet ja 
linnoituksessa sijaitsevat rakennukset. Piirustuksia täydennettiin lisäksi sangen yksityiskohtaisin 
selittein, joista ilmeni rakennusten käyttötarkoitus ja muun muassa linnoituksen aseistuksen laatu. 
Sarjaan liittyi vielä maastopiirustus, jossa esitettiin linnoitus ja sen sijainti puolentoista virstan 
etäisyydellä. Tähän karttaan oli vielä merkitty veden syvyydet ja maaston korot. Piirustuksista saa 
selkeän ja yksityiskohtaisen kuvan varuskuntakaupunkia suojaavista linnoituslaitteista. 

6.5.2 Päälinnoitus 

Piirustusten mukaan linnoituksen ykköspatteri sijaitsi linnoitusniemen luoteisnurkassa, vastapäätä 
Rapasaarta, jossa jo 1600-luvulta lähtien oli sijainnut pikkutulli. Patterin pohjakaava vastasi 
periaatteeltaan bastionia, joskin patterin kärjen molempia etusiipiä seuranneet lyhyemmät kyljet 
taipuivat vain vähän sisäänpäin. Patterin molemmilla kyljillä oli kaksi tykkiasemaa, samoin etusiivillä. 
Patterin yhdeksäs tykki sijaitsi kärjessä. Patterin oikean sivun eli pohjoisemman etusiiven leikkauksen 
mukaan patteri oli rakennettu aivan veden rajaan. Profiilipiirustukseen merkityn veden normaalitason 
mukaan ranta oli aivan kivestä rakennetun etuluiskan lähellä, sillä piirustukseen merkityn korkean 
veden aikaan kolmasosa kivimuurauksesta peittyi veden alle. Kivimuurauksen yläpuolella oli 
maapäällysteinen lyhyt luiska ja sen takana loiva rintavalli. Rintavalli oli ampumapenkereen kohdalta 
tuettu vielä kivimuurauksella. Ampumapenkereen takana sijaitsi linnoitusrakentamisen sääntöjen 
mukaisesti vielä katvetie ja varustuksen rinne. Katvetielle johtava luiska sijaitsi keskellä patteria, 
kärjen takana. 

Toinen patteri sijaitsi linnoituksen pohjoispäässä. Se vastasi pohjakaavaltaan ykköspatteria, 
mutta etusiipien kulma oli ensimmäisen patterin kulmaa loivempi. Tykkiasemia oli yhtä monta, 
joskin eräässä vuoteen 1810 ajoittuvassa kartassa itäisempään etukylkeen oli merkitty kahden 
ampumasektorin sijaan vain yksi. Patterit yhdisti toisiinsa taitteinen valli, joka vastasi funktioltaan 
bastionit toisiinsa yhdistävää kurtiinivallia. Toisen patterin luota kolmannelle patterille kulkevassa 
vallissa, aivan kakkospatterin vieressä, sijaitsi Savonlinnan portti ja sen jatkeena Saimaaseen pistävä 
laituri. 

Kolmas patteri oli pohjakaavaltaan toisen patterin kaltainen. Profiilipiirustuksen mukaan patteri oli 
ensimmäisen patterin tapaan rakennettu maavallitus, jonka etuluiska oli muurattu kivestä. Patterin ja 
Saimaan välistä maastoa oli vielä vuonna 1802 madallettuja tasoitettu. Ykköspatterista kolmas patteri 
poikkesi siinä, ettei siihen ollut rakennettu erillistä katvetietä, vaan ampumapenger nousi suoraan 
maan pintatasosta. Muutenkin kolmospatteri oli piirustuksiin merkittyyn veden pintatasoon nähden 
matalampi kuin ykköspatteri. Patteriin voitiin sijoittaa seitsemän tykkiä. 

Kolmannesta patterista lähtien niemen ranta-alueen pattereita eivät enää yhdistäneet kurtiinit, vaan 
itärannan puolustuslaitteet olivat erillisiä linnakkeita. Itärannan koillisnurkassa sijaitsi neljänneksi 
patteriksi nimetty puolustusasema. Se oli pohjakaavaltaan lähes samankaltainen muiden pattereiden 
kanssa. Patterissa oli yhteensä viisi tykkiasemaa. Se oli siis tykkiasemien määrällä mitattuna heikoin 
rannan pattereista. 

Nelospatterista etelään vesiportin edustalla sijaitsi kuudenneksi redutiksi nimetty linnoituslaite. Kun 
patterit noudattivat pohjakaavaltaan bastionimuotoa, koostui redutti vain kahdesta sivusta. Siitä 
puuttui pattereiden taitteisuus eli sivujen takana sijaitsevat lyhyemmät kyljet. Muuten kuutosredutti 
oli rakennettu samalla tekniikalla kuin vahvemmatkin patterit. Redutin etuluiska oli pattereiden 
tapaan muurattu kivestä, ja muuten maasta kasattu valli oli ampumapenkereen puolelta tuettu 
kivimuurauksella. Kuutosredutin eteläistä sivua kuvaavan profiilipiirustuksen mukaan kivisestä 

et li luiskasta jäi korkean veden aikaan osa veden alle. Redutissa oli vain kolme tykkiasemaa, 
joista keskimmäinen kärjessä. Seitsemäs redutti sijaitsi kuutosredutin eteläpuolella, ja se vastasi 
tykkiasemiltaan ja pohjakaavaltaan kuutosreduttia. 

Linnoituksen länsireunalla vallitukset olivat vahvempia kuin Kaupunginlahden puolella. Haminan 
portin kohdalla aivan Pallonlahden rannassa oli kahdeksan tykkiaseman linnoitus, jota nimitettiin 
piirustuksissa “patteriksi, jolla on kaksi kylkeä”. Patterin ytimenä oli ensinnäkin suhteellisen 
loivakulmainen bastionimuotoinen varustus, pohjakaavaltaan samaa mallia kuin pohjoisempana 
sijaitsevat patterit. Tämän patterin lisäksi oli kuitenkin muodostettu toinen patteri jatkamalla etusiipiä 
pitemmälle ja taittamalla ne kyljiksi vasta myöhemmin. Näitten kylkien jatkeena kulkivat sitten 
kurtiinit muihin rannan varustuksiin. Järjestelyn etu oli siinä, että kylkien kohdalle saatiin tykeille 
ampuma-asemat kahteen tasoon ja siten lisää tulitehoa sekä syvyyttä puolustuslaitteisiin. Haminan 
portin patterilta ykköspatterille johtanut kurdini oli taitettuja siinä oli aivan patterin vieressä vielä 
aukko: käynti Pallonlahden rantaan. Patterilta johti kurttiinivalli myös aivan lahden pohjukassa, 
linnoitusniemen lounaiskulmassa sijainneeseen, viidenneksi redutiksi nimettyyn asemaan. 

Viitosredutti sijaitsi paikalla, jossa ruotsalaisella kaudella oli linnoituksessa maaherra Frisenheimin 
mukaan nimetty redutti. Se muodosti niemen etelärinteen läntisimmän varusdtksen. Redutti oli saatu 
suhteellisen matalasta profiilistaan huolimatta porrastettua kaksikerroksiseksi. Ylempänä redutissa 
oli maarakenteinen, ampumapenkereen kohdalta kivimuurauksella vahvistettu ampumatasanne. Tällä 
alueella oli kaksi tykkiasemaa kohti pohjoista Saimaata. Kaksi sektoria oli länteen Pallonlahdelle 
suunnattuja, ja kahden tykkiaseman ampumasuunta oli linnoituksen eteläpuolelle. Etelässä 
oli tykkien edessä olevan maarakenteisen rintasuojan alla vallirakennelma, joka käsitti leveän 
katvetien ja sen edessä käsiasein tapahtuvaa puolustusta varten suunnitellun ampumapenkereen, 
paaluesteen ja sisäpuolelta kivimuurauksella vahvistetun vallin. Etelärannan lähellä vallissa oli aukko 
jätteiden poistamista varten. Tämä käsiaseille suunniteltu valli jatkui viitosredutilta koko eteläisen 
vallirintaman mittaisena aina Kaupunginlahden puolelle asti. 

Luoteessa viitosreduttiin kuului ylemmän tykkipuolustustason lisäksi vielä Haminan portin patterin 
suunnassa yksi alempi tykkiasema. Se oli muodostettu taittamalla rannan suuntaiseen sivuun 


77 






bastionikylkeä vastaava vallin osa. Rannan suuntainen vallituksen luiskan etuosa oli muiden ran- 
tavarustusten tapaan muurattu kivestä ja maavalli vielä tuettu sisäpuolelta muurauksella. 

Viitosredutin vieressä sijaitsi neljänneksi redutiksi nimetty vahva tykkiasemien keskittymä. Rinteen 
luontaista jyrkkyyttä hyväksi käyttäen oli nelosreduttiin saatu porrasteisiä tykkiasemia neljään 
kerrokseen - niiden alla kulki lisäksi vielä viitosredutilta tuleva, paalutuksella suojattu katvetie. 
Nelosredutti käsitti itse asiassa neljä rinteeseen porrasteisesti sijoitettua reduttia. Niiden kärki oli 
kohti Pallonlahtea. Vallien pohjoispuolinen sivu oli sangen lyhyt, ja siiven pohjoisreunasta oli 
lisäksi vielä käynti kuhunkin reduttiin. Reduttien lounaaseen osoittavat siivet olivat pitempiä, sivulle 
mahtui yhteensä seitsemän tykkiasemaa, kun taas pohjoissivulle osoitti vain kolme ampumasektoria. 
Lounasta kohti oleva sivu liittyi etelästä linnoitusniemen etelärinteen poikki kulkevaan, kaksi 
tykkipuolustuslinjaa käsittävään rintamaan. Yhteensä neljännessä redutissa oli asemat 15 tykille. 

Reduttia kuvaavan profiilipiirustuksen mukaan kaikki neljä tykkipuolustukseen tarkoitettua tasoa 
olivat rakenteellisesti samankaltaisia. Niissä oli katvetie eli vallikäytävä, ampumapenkere, rintavalli, 
joka oli tuettu ampumapenkereen puolelta kivimuurauksella ja rintavallin edessä oleva etuluiska. 
Etuluiska oli asemissa jyrkkä, kun taas rintavallin kulmasta oli tehty loivempi. Vallitukset olivat 
maarakenteisia lukuun ottamatta ampumapenkereen puolella sijainnutta tukimuurausta. 

Neljännestä redutista etelään sijaitsevaa linnoitusvallien taitettua osaa nimitettiin kolmanneksi 
redutiksi. Se käsitti etelärinteen vallien kahteen kerroksen porrastetut tykkiasemavallit ja alimmaisen 
käsiasein suoritettavaan puolustukseen tarkoitetun vallin. Redutin länteen päin sijaitseva sivu oli 
vahvempi. Ylemmällä vallilla oli asemat neljälle tykille, alemmalla vallilla viidelle. Etelään päin 
olevilla sivuilla oli yhteensä vain kolme asemaa. Ilmeisesti myös ylemmän vallin kärjessä oli 
tykkiasema. 

Linnoituksen toiseksi redutiksi nimitetty etelärinteen vallitusten osa sijaitsi aivan pääportin eli 
Viipurin portin vieressä. Redutissa oli kolmosredutin tapaan kaksi rinteeseen porrastettua taitettua 
tykkiasemavallia ja niiden alapuolella sijainnut paaluaitauksella suojattu vallitus. Ylemmälle 
vallikäytävälle oli mahdollista sijoittaa seitsemän tykkiä ja alemmalle oli varattu tilat viidelle tykille. 
Alemman vallin ja kolmosredutin vastaavan vallin väliin oli muodostettu rintamaan vielä taitos, jossa 
oli ampumasektorit kahdelle tykille. Kakkosredutin alimman käsiasein suoritettavaan puolustukseen 
tarkoitetun vallin takaa pääsi katvetietä pitkin etelärinteen muiden vallitusten edustalle rakennettuun 
nuolilinnakkeeseen. 

Katvetie oli mielenkiintoisella tavalla rakennettu. Kulkureitti oli muodostettu kaivamalla ja 
ilmeisestikin myös täyttämällä miehen korkuisen kaivannon reunoihin tasaisin välein “hammastus”. 
Kaivannon keskelle, reunan ulokkeiden väliin, oli jätetty vuorottain kaivamatta neliön muotoisia 
maaruutuja. Näin kaivannosta muodostui kolmen ruudun levyinen shakkimudukko, jossa ruutujen 
reunojen väliin oli kuitenkin jätetty tilaa sen verran, että siitä pystyi kulkemaan. Ruudukko suojasi 
katvetietä kulkevia ainakin käsiaseiden tulelta ja periaatteessa jossain määrin myös tykistön 
sirpalevaikutukselta. 

Katvetien päätteenä etelässä oli nuolilinnakkeeksi nimetty linnoituslaite. Bastionimuotoisessa 
varustuksessa oli tilaa yhteensä kuudelle tykille. Tykeistä molemmille etusivuille osoitti kaksi, mutta 
kyljissä oli ampumasektorit vain yksille tykeille. Nuolilinnakkeen matalahkot vallit olivat muiden 
vallitusten tapaan maarakenteisia. Tykkivallien edessä oli lisäksi vielä jalkaväkitaisteluun tarkoitet¬ 
tu, paalutuksella tuettu valli ja katvetie. Paalutus kiersi koko nuolilinnaketta ja etelärinteen valleille 
johtavaa katvetietä ja jatkui yhtenäisenä etelärinteen vallien edessä. 

Kakkosredutin vieressä sijaitsi pääportti. Linnoitukseen tulijat joutuivat - ainakin jos tulivat Ruotsin 
suunnasta - kulkemaan ensin nuolilinnakkeen ja sinne sijoitettujen tykkien ohitse. Tämän jälkeen 
tie kaartui paaluaidalle. Sen ohi tultiin alimmalle vallikäytävälle, jossa sijaitsi pieni corps de garde 
-rakennus. Neliön muotoisen ja pohjakartasta päätellen telttakattoisen rakennuksen edustalle oli 
merkitty pilarikäytävää tai verantaa muistuttava tila, jossa vartiomies lienee seisonut. Corps de garden 
takana sijaitsevaan valliin oli tehty samantyyppinen taitos kuin oli kakkospatterin länsipuolellakin. 
Taitoksen kohdalla oli kaksi tykkiasemaa sisääntuloa varmistamassa. 

Ohitettuaan corps de garden ja kierrettyään vallintaitoksen sisääntulotie tuli alemman tykkivallin 
vallikäytävälle muodostetulle pienehkölle, rombin muotoiselle aukiolle. Tälle aukiolle oli suunnattu 
seuraavan tykkivallin päältä seitsemän tykkiä. Vasta tältä tasolta päästiin varsinaiselle portille, joka 
oli muodostettu muuraamalla kivestä aukko ylimpään puolustusvalliin. Tämän portin jälkeen päästiin 

varsinaiseen linnoitukseen, jossa heti portin jälkeen vasemmalla sijaitsi nykyisin ratsuväkimuseona 
toimiva kivinen corps de garde. Portin oikealle puolella jäi pitkä puinen muonamakasiini. Portista 
suoraan pohjoiseen aukeni leveä pääkatu, jossa kadun vasemman puolen kivisten sotilaskasarmien 
ja kadun oikean puolen ortodoksisen kirkon rajaaman katunäkymän sulki keskellä linnoitusta kadun 
keskellä sijaitseva päävartio. Vartion jälkeen oli pieni aukeama, jota 1790-luvun loppupuolelta lähtien 
käytettiin ainakin markkinoiden pitoon. 

Linnoituksen portin itäpuolella sijaitsi ensimmäiseksi redutiksi nimetty varustus. Ykkös-ja 
kakkosredutit siis sijaitsivat pääportin molemmin puolin. Ykkösredutti oli pohjakaavaltaan lähes 
samankaltainen, kolmikerroksiseksi terassoitu linnoituslaite kuin kakkosredutti. Kuitenkaan nykyisen 
Kaupunginlahden puoleisella sivulla ei reduttiin ollut formuloitu alinta käsipuolustukseen tarkoitettua 
vallia, vaan oli tyydytty vain tykistön valleihin. Näistäkin oli tykkejä sijoitettu vain mäen harjalla 
sijaitsevalle ylemmälle vallille. Vuonna 1803 redutissa oli sijoituspaikka 12 tykille. Vuodelta 1810 
olevan kartan ampumasektoreita osoittavien merkintöjen mukaan tykkejä olisi kuitenkin ollut vain 10, 
näistä kuusi ylimmällä vallilla. Ylimmän vallin vallikäytäville johti muonavaraston päädyn kohdalta 
kaksi luiskaa. 

Ykkösredutin koillispuolella sijaitsi ruotsalaisen kauden redutti Faberin paikalla puolibastioniksi 
nimitetty vallitus. Sen alapuolella rinteen juurella oli lisäksi patteri. Patterin valli noudatti 
pohjakaavaltaan samaa tyyppiä kuin länsireunalla sijaitsevan nelospatterin nelinkertaiset tykkivallit. 
Nykyiseen kaupunginlahden rantaan rajoittuvan patterin tykkiasemista oli kaksi suunnattu 
kohti lahtea, kaksi osoitti koilliseen ja kaksi linnoituksen eteläpuoliselle linnoitusesplanadille. 
Etelänpuoleisten tykkiasemien välistä oli kohti patterin keskustaa rakennettu lyhyt vallinpätkä. Tässä 
ei kuitenkaan sijainnut tykkiasemia, joskin se puolibastionia ja patteria kuvaavan profiilipiirustuksen 
mukaan oli kuitenkin rakennettu rintavarustukseksi kaupunginlahden suunnasta tulevaa hyökkäystä 
vastaan. Vastaavanlaisia ulokkeita erkani vallikäytäville nelospatterin kohdalla ykköspatterin 
pohjoispäässä. Rakenteilla lienee pyritty saamaan aikaan lisää syvyyttä puolustuslaitteisiin, sillä ne 
toivat lisää katvetta vallikäytävien tykeille ja olisivat olleet hyödyksi, jos mahdollinen hyökkääjä olisi 

päässyt tunkeutumaan alimpiin tykkipuolustusasemiin. 

Kaupunginlahteen rajoittuvan patterin ja sen yläpuolella sijaitsevan puolibastionin välissä oli 
jyrkkä rinne. Bastionin etuluiskana oleva rinne oli muodostettu madaltamalla sen edustalla olevia 
linnoituslaitteita aiemmasta tasostaan. Rinteen alaosaan oli tehty pykälä, joka tuki rinteen maamassoja 
ja jonka voi myös ajatella suojanneen alempana sijainneen patterin puolustusasemia ainakin 
mahdollisen tykistötulen sorruttamista maamassoista. Puolibastionin kärki osoitti kohti koillista. 

Oikea siipi oli suunnattu nykyisen Kaupunginlahden pohjukkaa kohti ja oikea kylki liittyi etelässä 
ykkösredutin ylimpään tykkivalliin. Pohjoissuunnassa bastionissa ei ollut kylkeä, vaan vasemmasta 
siivestä erkani pohjoiseen ylätasannetta kiertävä paaluilla tuettu vallitus. Pohjoissiivessä oli yksi 
tykkiasema, bastionikulmassa yksi, Kaupunginlahden puoleisessa siivessä ja eteläkyljessä myös 
molemmissa kaksi tykkiasemaa. 

Puolibastionin vasemmasta siivestä siis erkani ylätasanteen tykkiasemilla tuettu vallitus. Se muodosti 
ranta-alueiden pattereiden ja reduttien yläpuolella olevan sisemmän tykistölinjan, joka samalla erotti 
yläkaupungin ranta-alueesta. Linjalle oli merkitty tykkiasemat yhteensä 34 kohtaan. Vahvimmat 
tykkiasemat olivat linnoituksen pohjoisosassa, kakkospatterin yläpuolella sekä koillisosassa 
nelospatterin yläpuolella. Luoteiskulmassa ylätasanteen tykkiasemia oli vahvistettu vuosina 1799 ja 
1800 kaivamalla rinteen profiilit jyrkemmiksi. Ylätasanteen vallitus oli suojattu ainakin paalutuksella. 
Koska asemista ei ole säilynyt profiilipiirustuksia, ei voi tarkkaan tietää linnoituslaitteiden ulkonäköä 
1800-luvun alussa. 

Pohjakaavaltaan tykkiasemien ketju noudatti lähinnä epäsäännöllistä raveliinivallitusta. Muoto 
määräytyi lähes täysin niemen topografian perusteella - jo ruotsalaiskaudella ylätasannetta suojasi 
lähes samanlainen paalutus. Pohjakaavakarttojen mukaan paalutuksen edessä oli pieni rintavalli 
ainakin ylätasanteen luoteiskulmassa. Jonkinlaista rintavallia ovat edellyttäneet jo tykkiasematkin. 
Paalutuksen ja mahdollisen rintavallin takana kulki koko ylätasanteen pituudella katvetie. 

6.5.3 Etulinnakkeet 

Linnoituksen länsipuolella, Pallon esikaupungin edustalla, sijaitsi etulinnake. Varustusta nimitettiin 
linnoitusupseerien kartoissa useimmiten mäkivarustukseksi linnoituksen vasemmalla puolella tai 
läntiseksi redutiksi. Sitä luonnehdittiin karttojen selitteissä myös mäellä olevaksi kenttävarustukseksi. 
Se oli muodostettu kahdesta periaatteessa bastionimuotoisesta varustuksesta. Pohjakaavassa ei 
kuitenkaan ollut säännöllisten bastionien tapaan bastionikyljistä erkanevaa bastionien välistä 
kurttiinia, vaan vallitukset oli liitetty toisiinsa etusiiven päistä. Pohjakaava muodostui siis 
periaatteessa kahdesta nuolilinnakkeen muotoisesta ja kokoisesta varustuksesta, joista oli kuitenkin 
jätetty vallien keskelle jäävä kylki pois. 

Nuolilinnakkeen tavoin varustus koostui sisemmästä tykkipuolustukseen tarkoitetusta rintavallista ja 
sen takana sijaitsevasta katvetiestä sekä sen edessä olevasta paaluin varustetusta ja käsipuolustukseen 
tarkoitetusta vallikäytävästä. Varustuksen pohjoispäässä edustan vallitus noudatti tykkivallin muotoa. 
Lounaiskärjessä edustan valli oli viety taemmasta vallista hiukan pidemmälle, ja sen muoto oli 
tulitehon lisäämiseksi taitettu. Molemmat vallit olivat maarakenteisia, ja muiden vallien tapaan ne 
oli ampumapenkereen puolelta tuettu kivimuurauksella. Vuonna 1803 varustukseen oli sijoitettu 
tykkiasemat 14 tykille. 

Päälinnoituksesta katsoen vasemmalla puolella eli nykyisessä Kimpisen kaupunginosassa sijaitsi 
myös etuvarustukseksi, mäkilinnakkeeksi tai itäiseksi redutiksi kutsuttu varustus. Se oli aivan 
oppikirjoissa esitetyn bastionin muotoinen. Kärki oli kohti itää ja etusiivistä toinen osoitti koilliseen, 
toinen kaakkoon. Kyljet kapenivat varustuksen sisään, niistä ampumasuunta oli lounaaseen ja 
luoteiseen. Etusivuille oli molemmille sijoitettu kolme tykkiä, kyljille vain yhdet. Tykkivallien edessä 
olivat paaluin vahvistetut etuvallitukset. Profiilipiirustuksien mukaan Kimpisen etuvarustus oli 
rakenteeltaan aivan samanlainen maavamstus kuin Paldon reduttikin. 

Nuolilinnakkeen edessä sijaitsi Nikolain varustus, jota nimitettiin myös Nikolain kruunulinnaksi 
(kronverk). Kruunulinna rakennettiin kaupungin edustalle Myllymäelle. Nykyisin linnakkeen paikalla 
on Lappeenrannan kirkko. Varustus oli etuvarustuksista vahvin, ja linnakkeeseen oli rakennettu myös 
kivinen kasarmi ja ruutikellari. Rakennukset sijaitsivat linnakkeen keskellä. Ne oli upotettu maahan 
ja vahvistettu kivimuurauksella siten, että ne näkyivät maan pinnalle vain osittain. Linnakkeen 
tasaisesta keskustasta nousi ylös ylimmän vallin taitteinen katvetie. Se kulki neljästä raveliinista, 
tai jos käytetään linnoitusupseerien etelärinteen valleista käyttämiä nimityksiä, neljästä redutista 

muodostuvan ylimmän tykkipuolustusvallin takana. Tykkiasemia oli yhteensä 20. Ylin rintavalli 
ja luiskan yläosa olivat maarakenteisia. Maakerrokset oli kuitenkin tuettu molemmilta puolilta 
kivimuurauksella. 

Tykkivallin keskeltä, kasarmirakennuksen päädyn kohdalta, oli käynti vallin edessä olevaan 
paalutuksella edestä eristettyyn vallihautaan. Tästä kaivannosta oli vallin taitteiden kohdalla kolme 
käyntiä keskimmäisen vallin takana sijaitsevalle katvetielle. Keskimmäinen valli oli kivimuurauk¬ 
sella molemmin puolin tuettu maavalli. Sillä ei sijainnut tykkejä, eikä sitä ollut myöskään varustettu 
paalutuksella. Keskimmäiseltä vallilta oli järjestetty kulkutie uloimpaan, käsipuolustukselle 
tarkoitettuun ja paalutuksella vahvistettuun etummaiseen vallikäytävään kuudesta kohtaa. Järjestely 
toteutettiin siten, että taitteisen vallin jokaiseen kulmaan jätettiin kulkutie. Kulkutie oli katveen 
turvaamiseksi tehty taitteiseksi. 

Linnoituksen vallit olivat pääosin maavalleja, joita tosin oli tuettu harmaakivestä muuratuilla 
muureilla. Samantapainen rakennustekniikka oli käytössä muissakin Vanhan Suomen linnoituksissa. 
Tulelle altis etuluiska oli Lappeenrannassa aina maavalli. Se oli muodostettu rakentamalla luiska 
ensin porrasteiseksi ja vasta tämän jälkeen tasoitettu sopivan kaltevaksi. Valli pyrittiin näin 
vahvistamaan eroosiota ja tykkitulta kestäväksi. Maavallien oli Astalan mukaan havaittu olevan 
tehokkaampia puolustuksessa kuin kivivallitusten. Raskaat ammukset hajottivat helposti kivimuurin, 
kun taas tykkitulella ei ollut suurtakaan vaikutusta kerrostuskulmaltaan luonnolliseen maavalliin. 
Ammusten sivulle lennättämä maa-aineskin oli helppo lapioida takaisin. 

Linnoituksen puolustuksellisessa rakenteessa pyrittiin mahdollista hyökkääjää vastaan 
puolustautumaan syvyyteen porrastetuilla ja tykistöllä varustetuilla tukikohdilla jotka pystyivät 
tukemaan toisiaan ristitulella. Tärkeät varastot ja kasarmit oli sijoitettu linnoituksen keskus¬ 
taan, linnoitusniemen ylätasanteen suojiin. Kun tykkien tehokas tulietäisyys ei ollut kovin pitkä, 
katsottiin porrasteisen varustuksen takana sijaitsevan keskuslinnoituksen varastojen olevan 
turvassa. Linnoitusjärjestelmään liittyi oleellisena tekijänä vallitusten edustalla oleva 130 syltä (260 
metriä) leveä tyhjä ampuma-ala eli linnoitusesplanadi, jota linnoituksen tykit pystyivät ristitulella 
pyyhkimään. 

Lappeenrannan linnoituslaitteet oli rakennettu ajan muiden linnoitusten tapaan bastionijärjestelmän 
mukaisesti. Bastioneja käytettäessä taas oli valittavissa useiden eri linnoitusteoreetikkojen sovelluksia 
järjestelmästä. Kaakkois-Suomen linnoitukset on yleensä liitetty bastionijärjestelmältään Vaubanin 
kehittelemään linnoitusjärjestelmään. Lappeenrannan osalta on kuitenkin huomattava, että siellä ei 
maaston korkeuserojen vuoksi ollut mahdollista käyttää eurooppalaisten esikuvien mukaista puolus¬ 
tusjärjestelmää kovin kaavamaisesti, vaan bastionit ja raveliinimaiset lisävarustukset oli sijoitettu 
maaston mukaan porrasteisesti. 

7 VENÄLÄISEN KAUDEN JOUKKO-OSASTOT 


Vanhan Suomen kaudella ei ruotulaitoksen tilalle tullut mitään uutta paikalliseen väestöön perustuvaa 
sotalaitosta, vaan Vanhan Suomen joukot olivat aina muualta Venäjältä koottuja. Vasta vuonna 1797 
oli seudulla ensimmäinen rekryyttien otto Venäjän joukkoihin. Yhteensä Vanhan Suomen kaudella 
otettiin alueelta ilmeisesti lähes 6 000 sotilasta toimittamaan 25 vuoden palvelusaikaa laivastossa ja 
jalkaväessä. Näistä ei kuitenkaan monikaan liene jäänyt Vanhan Suomen alueelle palvelusajakseen. 

Venäjän Vanhaan Suomeen sijoitetuista joukoista kauden alkupuolella saa suuntaa antavan käsityksen 
tanskalaisen Jakob Langebekin matkakertomuksesta. Hän matkusti Vanhan Suomen läpi kesällä 
1754 ja kuvasi matkakertomuksessaan myös Venäjän sotaväkeä. Langebekin mukaan Venäjällä 
oli Suomessa ja sen läheisyydessä yli 15 000 miestä, jotka oli mahdollista saada Ruotsin rajalle 
kahdeksassa päivässä. Joukoista Haminassa ja Lappeenrannassa oli 2 000 miestä kummassakin, 
Viipurissa 5 000 ja Pietarissa 10 000 - 11 000 miestä. 

On kuitenkin huomattava, että Venäjän joukoista oli 1700-luvulla vain pieni osa majoitettuina 
kasarmeihin tai kaupunkeihin. Suurin osa oli majoituksessa maaseudun viljelijöiden rakennuksissa. 
Majoituksessa oltiin suurin osa vuotta ja poistuttiin vain kesäharjoitusten tai sotien aikana. Siten 
Lappeenrannankaan joukot eivät olleet majoitettuina pelkästään kaupunkiin, vaan myös sen 
ympäristöön. Joukot olivat Rannan mukaan Venäjän rajarykmenttejä ja vaihtuivat usein. Lisäksi 
kaupungissa saattoi välillä olla Haminasta komennettuja joukkoja. Joukkojen määrä vaihteli suuresti. 

Lappeenranta toimi venäläisen kauden alussa ruotsalaisen kauden tapaan tiiviissä yhteistyössä 
“sisarkaupunkinsa” Haminan kanssa. Varuskunnan suhteen tämä näkyi siinä, että isommasta ja 
tärkeämmästä Haminan varuskunnasta sijoitettiin Lappeenrantaan varuskuntajoukoiksi kaksi 
komppaniaa. Lappeenrantaan sijoitetut joukot olivat Vladimirin rykmentistä. 

Vladimirin rykmenttiin kuuluvat komppaniat oleskelivat Lappeenrannassa vuodesta 1743 vuoteen 
1746. Ruotsin ja Venäjän välien kiristyttyä kaupunkiin sijoitettiin vuonna 1747 osa Smolenskin 
rykmentistä ja sen esikunta. Vuosina 1748-1749 kaupungissa ja sen ympäristössä oleili Kiovan 
rakuunarykmentistä 210 sotamiestä päällystöineen. Vuodesta 1750 kaupunkiin oli sijoitettu taas 
Jaroslavin rykmentin joukkoja, ilmeisestikin lähinnä sen esikunta. 1750-luvun puolivälissä aiheutti 
kaupunkiin sijoitettu kaukaasialainen rakuunapataljoona piittaamattomalla ja väkivaltaisella 
käyttäytymisellään runsaasti riitoja porvariston kanssa. 

Vladimirin rykmentti palasi Lappeenrantaan taas vuonna 1757. Rykmentin joukkoja oli sangen 
pitkään, viisi vuotta. Lappeenrannan seudulla. Rykmentin olosta jäi Lappeenrantaan jälkiä 
pitemmäksikin aikaa. Rykmentin aikana 1740-luvun alussa rakennettiin linnoituksen ensimmäinen 
ortodoksinen tsasouna, jonka kenties myös rykmentin miehet rakensivat 1750-luvun lopussa. Vielä 
rykmentin jo poistuttua Lappeenrannasta tsasounaa nimitettiin Vladimirin rykmentinkirkoksi. 

Vladimirin rykmentin Lappeenrantaan sijoitetut osastot poistuivat kaupungista vuonna 1762. Tähän 
aikaan varusväki oli vähäinen, sillä vuonna 1760 kaupungissa käyneelle matkailijalle Abraham 
Hiilphersille kerrottiin, että kaupungin varuskunta koostui noin 80 sotilaasta. Luku vaikuttaa sangen 
pieneltä mutta ei kuitenkaan mahdottomalta, vaikka otetaan huomioon, että varuskunta periaatteessa 
ainakin 1740-luvulla käsitti kaksi 200 sotilaan komppaniaa. Komppanioiden teoreettiseen vahvuuteen 
ei kuitenkaan ole luottamista. Paremmin varuskunnan sotilasmäärää valaisevat tiedot heidän 
majoittamisestaan kaupunkilaisille aiheutuneesta rasituksesta. Lappeenrannasta vuonna 1763 laaditun 
majoitusluettelon mukaan kaupungissa oli 78 majoitushuonetta. Majoitettavien määrä taas vaihteli 
tähän aikaan 50:n ja 100:n välillä. Majoitettavien määrä kuvannee suhteellisen hyvin myös varuskun¬ 
nan sotilaiden lukumäärää, sillä vaikka kaupunkiin oli rakennettu kasarmi, ei siinä asuttu vaan se oli 
varastona. 

1760-luvun alussa kaupungin varuskuntaa kasvatti tykistökomennuskunta. Viimeistään tällöin 
kaupunkiin tuli myös vakituinen insinöörikomennuskunta. Laskovskin mukaan linnoitus oli 1750- 
luvun lopussa varustettu ainakin 23 tykillä. Näitä käyttämään tarvittiin useita kymmeniä tykkimiehiä 
- 1770-luvun alussa mainittiin tykistökomennuskunnan 40 miehelle tarvittavan yksityismajoitusta. 
Insinöörikomennuskunta oli johtajineen ja käsityöläisineen tykistökomennuskuntaa pienempi. 
Varuskunnan kokonaismäärää kuvannee jälleen sangen luotettavasti majoitettavien lukumäärä, sillä 
kunnollisia kasarmirakennuksia ei kaupungissa vieläkään ollut. Rannan mukaan majoitettavien 
lukumäärä nousi 1760-luvun alun 50-100 hengestä 150 sotilaaseen vuonna 1764. Näin tykistö-ja 
insinöörikomennuskunnan kaupunkiin tulo nosti varuskunnan lukumäärää vähintään 50 sotilaalla. 

Vladimirin rykmentin jälkeen kaupunkiin saapui vuonna 1763 rakuunarykmentti Arkangelista. Osasto 
oleskeli Lappeenrannan seudulla vielä seuraavana vuonna. Vuonna 1765 Arkangelin rakuunoiden 
tilalle tuli kaukaasialainen ratsuväkiosasto. Ranta on liittänyt joukkojen siirrot samaan aikaan Keski- 
Euroopassa käydystä Pommerin sodasta aiheutuneiksi. Ratsuväen tilalle Lappeenrantaan tuli 1770- 
luvun alussa Semjanskin rykmentti. Rykmentin päällystö majoittui kaupunkiin ja miehistö lähikyliin. 
Semjanskin rykmentin jälkeen Lappeenrannan tienoille sijoitettiin suurempia maajoukkoja vasta 
Kustaan sodan edellä 1780-luvun puolivälin jälkeen. 

Samaan aikaan kuin maajoukkojen sijoittaminen Lappeenrantaan väheni, kasvatettiin linnoituksen 
varuskuntaa. Varuskunnan sotilasmäärän kasvu liittyi 1770-luvun alun kaavoitus-ja rakennustyöhön. 
Vuosikymmenen alussa kaupunkilaisille majoituksesta aiheutunut rasitus oli pahimmillaan. Ennen 
1770-luvun alkupuolella tehtyjen kasarmien valmistumista kaupunkilaiset joutuivat majoittamaan yli 
500 henkilöä ja heidän lisäkseen vielä hyvää palvelua vaativat upseerit. Luku on suuri kun otetaan 
huomioon, että Lappeenrannassa oli majoittamiseen velvollisia henkilöitä vain 28. Viidestäsadasta 
majoitettavasta oli 130 Pietarin kuvernementista Lappeenrantaan linnoitustöihin saapunutta työmiestä. 
Lisäksi joukkoon kuului 100 miestä Haminan varuskuntapataljoonasta, jotka rakensivat kaupunkiin 
heinämakasiineja. Loppuosan majoitettavista muodosti 240 sotilaan laajuinen varuskuntaosasto ja 
noin 40 sotilaan kokoinen tykistöosasto. Näiden lisäksi olivat vielä aliupseerit ja upseerit, usein 
perheineen. 

1770-luvun alussa varuskunnan koko oli siten, insinöörikomennuskunta ja tykistökomennuskunta 
mukaan laskien, noin 300 miestä. 1770-luvun linnoitustöiden jälkeen linnoituksen sotilaallinen 
merkitys kasvoi. Uusille valleille sijoitettiin enemmän tykkejä, ja niitä käyttämään tarvittiin enemmän 
tykkimiehiä. Kun Lappeenranta toimi Vanhan Suomen linnoitusketjussa lähinnä joukkojen ja 
varastojen turvallisena sijoituspaikkana, niin linnoitukseen tarvittiin lisääntyneiden varastojen turvaksi 
myös riittävä varuskunta. Varuskunnan lukumäärä ei kuitenkaan välttämättä noussut rakennustöiden 
aikaiseen lukuun. Kazanzovin mukaan vuonna 1785 linnoituksessa oli 60 tykkiä, joiden joukossa 
haupitseja ja mörssäreitä, sekä näitä hoitamassa 99 tykkimiestä. Varuskunnan muodosti tällöin kaksi 
komppaniaa Kyminlinnan varuskuntarykmentistä Viipurista. Kustaan sodan uhatessa muodostettiin 
vuoden 1787 syksyllä Lappeenrannan varuskuntapataljoona. Se koostui viidestä komppaniasta. 
Kokonaan uutena joukko-osastona muodostettiin Lappeenrantaan Saimaan laivasto. Joukko-osastot 
eivät olleet kuitenkaan täysiä, sillä ennen sotaa Lappeenrannassa oli noin 300 sotilasta, ja sodan 
kestäessä 1788-1790 näistä vielä oli suuri osa sotanäyttämöllä. Kaupungissa oli varuskuntajoukkoja 
vain 100-150 henkilöä. 

Sodan aikana Lappeenrantaan, jonka läheisyydessä Partakoskella ja Kärnäkoskella käytiin kiivaita 
taisteluita, oli sijoitettu runsaasti joukkoja ja varastoja. Venäläiset joukot olivat prinssi Amedei 
Schaumburg-Bernburgin komennossa. Venäläisiin kuuluivat Lappeenrannan varuskuntapataljoonan 
lisäksi ainakin Preobranenskyn henkikaartirykmentin toinen pataljoona ja Donin kasakkaosasto, 
jota jouduttiin kasarmien tilanpuutteen majoittamaan kaupunkilaisten asuntoihin. Sodan jälkeen 
linnoituksessa ja sen ympäristössä oli majoittuneena Muurmannin jalkaväkirykmentin osia. Nämä 
olivat paluumatkalla sodasta ja aiheuttivat kaupungissa vahinkoja. 

Kustaan sodan jälkeen katsottiin Lappeenrannan tarvitsevan muun Vanhan Suomen linnoitusten 
tapaan korjaustöitä. Astalan mukaan Vanhaan Suomeen oli tällöin sijoitettu noin 25 000 miestä, joiden 
ylikenraalina ja linnoitustöiden johtajana toimi Suvorov. Joukkoihin kuului kahdeksan eri rykmentin 
miehistöä ja nelipataljoonainen Suomen jääkäriosasto. Itse linnoitustöissä työskenteli vuonna 1791 
lähes 6 000 sotilasta. Linnoitustöissä työskentelevien sotilaskomennuskuntien lisäksi töissä oli myös 
talonpoikaiskomennuskuntia. 

Lappeenrannassa oli sinne linnoitustöitä tekemään komennettujen osastojen ohella muodostettu 
aiempaa laajemmat vamskuntajoukot eli Lappeenrannan rajapataljoona. Se pohjautui periaatteessa 
ennen vuosien 1788-1890 sotaa muodostettuun Lappeenrannan varuskuntapataljoonaan. 
Lappeenrannan pataljoonan nimi muuttui Rannan havaintojen viimeistään vuonna 1796 
rajapataljoonaksi. Pataljoonan johtajana toimi majuri Jahantov. 

Lappeenrannan rajapataljoona koostui vuonna 1796 seuraavista joukoista. 

Päällikkö majuri Jahantov 
4 komppaniaa 

Ammattimiesten komppania 
lnvalidikomppania 

Pataljoonaan muista yksiköistä siirretyt 

Komppanioiden teoreettinen koko oli 200 miestä, mutta Lappeenrannassa kuten muuallakaan 
tämä ei yleensä pitänyt paikkaansa, vaan joukko-osastot olivat vajaita. Esimerkiksi ensimmäisessä 
komppaniassa oli vuonna 1796 vain 26 sotilasta, toisessa komppaniassa 23, kolmannessa 30 ja 
neljännessä 31. Ammattimiesten komppaniassa eli viidennessä komppaniassa oli 30 miestä, samoin 
invalidikomppaniassa ja pataljoonaan muista yksiköistä siirrettyjen sotilaiden osastossa. Keski-iältään 
komppanioista vain ensimmäinen oli alle kolmenkymmenen (29), pääosa muista oli puolivälissä 
neljääkymmentä. Invalidikomppania oli ymmärrettävästi keski-iältään vanhin eli 50 vuotta. 

Invalidikomppanioiden kuuluminen varuskuntaan venäläisellä kaudella johtui armeijan puutteellisesta 
eläkejärjestelmästä. Palvelusaika armeijassa oli 25 vuotta, mutta esimerkiksi vielä vuonna 1812 
venäläisten sotilaiden mainittiin palvelevan armeijassa niin pitkään kuin oli mahdollista. Pietari 
Suuren aikana vanhat tai invalidisoituneet sotilaat lähetettiin luostareihin. Tämä käytäntö jatkui aina 
1760-luvulle saakka. Katariina II:n kaudelta lähtien kuitenkin nuorimpia ja terveimpiä veteraaneja 
lähetettiin varuskuntapalvelukseen, invalidikomppanioihin tai matalapalkkaisiin siviilitöihin. Vuonna 
1811 perustettiin lisäksi joitakin invalidikoteja pahoin vammautuneille. 

Varuskunnissa veteraanit saivat vain puolta palkkaa, mutta välttyivät kuitenkin joutumasta maantielle 
ja hankkimasta leipänsä kerjäämällä. Varuskuntapalvelusta suoritettiin siten niin pitkään kuin 
pystyttiin, minkä jälkeen veteraanit siirrettiin luostareihin. Täysin palvelleilla veteraaneilla oli tosin 
mahdollisuus siirtyä esimerkiksi sukulaistensa tai jonkun suosijan huostaan, jonka tuli vastata sotilaan 
toimeentulosta kuolemaan asti. 

Ammattimiesten komppaniaa johti luutnantti Vasilei Fedorov. Lisäksi siihen kuului musiikkikapteeni, 
kolme kersanttia, viisi korpraalia, piiskuri ja 30 alokasta. Erikseen toimivat vielä pioneerit, jotka 
Lappeenrannassa koostuivat kersantista ja kolmesta miinoittajasta. 

Lappeenrannassa oli vuonna 1796 myös tykistökomennuskunta ja insinöörikomennuskunta. 
Linnoituksen tykistökomennuskuntaa johti vuonna 1796 kapteeni Jakob Koptev ja siinä oli kaksi 
muutakin kapteenia. Kersantteja oli neljä, korpraaleja kolme ja lisäksi yksi varikonhoitaja sekä 
yhdeksän mestaria - lähinnä seppiä. Tykistökomppaniassakin oli piiskuri ja tämän lisäksi ajuri. 
Upseereilla oli kaksi sotilaspalvelijaa ja kapteeni Koptevilla peräti kuusi maaorjaa. Tykistökomp- 
panian sotilaat jakautuivat kahteen luokkaan. Pommittajia oli 16 miestä, Ranta on laskenut näiden 
kokeneiden sotilaiden keski-iäksi 51 vuotta. Tykkimiehiä oli enemmän kuin pommittajia, 41 
miestä. Nämä olivat keski-iältään hiukan kolmenkymmenen päälle. Insinöörikomennuskunta oli 
linnoitustöiden hiljennettyä 1790-luvun jälkipuoliskolla sangen pieni. Vuonna 1796 komennuskuntaa 
johti vänrikki Feodor Babanin. 

Lappeenrantaan sijoitettuihin joukkoihin kuuluivat myös lähes kolmanneksen varuskunnasta 
käsittävät laivaston miehet. Nämä olivat ennen Kustaan sotaa perustetun Saimaan laivaston 
merisotilaita. Vuonna 1796 laivastoa johti luutnantti Michaila Borisov, joka seuraavana vuonna yleni 
kapteeniluutnantiksi. Hänen apunaan oli kaksi muuta luutnanttia. Perämiehiä oli kaksi ja heillä yksi 
kisälli; aliperämiehiä ja pursimiehiä oli molempia neljä. Laivastoon kuului lisäksi lääkäri oppilaineen, 
vahteja, majoittajia ja kirvesmiehiä. Matruuseja oli 129. Laivaston tulivoimasta vastasi kapteenin ja 
viiden korpraalin johtama tykistöosasto. Yksikössä ei vuonna 1796 ollut lainkaan tykkimiehiä, vaan 
pelkästään pommittajia. Näiden lukumäärä oli 48. 

Saimaan laivaston johdossa toimivat seuraavat upseerit: 

1788-1795 kenraalimajuri Herman 
1795-1797 kapteeniluutnantti Michaila Borisov 
1797-1798 kapteeni Bogdan Tsertikov 

1799- 1800 kapteeniluutnantti Posketsin 

1800- 1803 kapteeniluutnantti Karpov 
1803-1809 kapteeni Michaila Rode 
1809-1810 kapteeniluutnantti Nikolai Samardin 

Kenraalimajuri Hermanin oleskelusta ja toiminnasta Lappeenrannassa ei ole säilynyt tietoja. 

Lienee mahdollista, Hermanin korkean sotilasarvon ja toisaalta vielä ennen 1790-lukua sangen 
vaatimattoman laivaston huomioon ottaen, että Herman olisi saattanut johtaa, ainakin Kustaan sodan 
jälkeen, Saimaan laivastoa hieman kauempaa ja Lappeenrannassa matruuseja olisi komentanut 
alempiarvoinen upseeri. Varmoja päätelmiä on kuitenkin vaikea tehdä puutteellisen lähdeaineiston 
takia. Enemmän tietoja laivastosta saadaan vasta sen toisen komentajan kaudelta 1790-luvun 

jälkipuoliskolta. Tällöin komentajana toimi virassaan luutnantista kapteeniluutnantiksi edennyt 
Michaila Borisov. 

Vuonna 1806 Saimaan laivaston joukoissa - perheet mukaan luettuna - oli Rannan rippikirjoista 
laskemat noin 200 henkeä. Seuraavana vuonna luutnantteja tuli laivastoon kaksi lisää, samoin muuta 
henkilökuntaa. Erityisen paljon nousi laivaston tykistön pommittajien määrä, 48:sta 86:een. Ennen 
Suomen sotaa laivastossa oli yli 100 matruusia. Näiden lisäksi joukkoihin kuului kapteeniluutnantti 
Peter Aleksejevin johtama tykistöosasto. Siihen kuului Aleksejevin lisäksi vielä toinen upseeri 
ja 9 aliupseeria. Miehistöstä oli pommittajia 10 ja tykkimiehiä 19. Vuonna 1809 Lappeenrannan 
laivastoa supistettiin, ja lopullisesti laivasto lakkautettiin maaliskuun 1. päivänä 1810. Amiraliteetin 
omaisuudesta jätettiin kuitenkin huolehtimaan vartio ja satamapäällikkö. 

Raimo Ranta on todennut kaupunkiin sijoitettujen sotilaiden vaihtuneen suhteellisen tiheään. 
Esimerkiksi laivaston tykistön pommittajista merkittiin vuoden 1797 ortodoksisiin rippikirjoihin 
59 uutta miestä ja vain 27 pommittajista oli vanhoja eli pysynyt paikkakunnalla. Joukkojen 
kokonaismäärä 1790-luvun lopun alle 800 miehestä väheni vuosisadan vaihteeseen jonkin verran, sillä 
alimmillaan vuonna 1800 sotilaita oli noin 350. Tämän jälkeen kasarmien valmistuttua vuosisadan 
vaihteen molemmin puolin nousi varusväen määrä jopa 1 700-1 750 mieheen. Tämän jälkeen 
linnoituksen joukko-osastojen lukumäärä pysyi vuosien 1808-1809 sodan alla korkeana. Vielä vuonna 
1810, linnoituksen lakkauttamisvuonna ja Suomen sodan jo päätyttyä, oli kaupungissa lähes 2 000 
sotilasta. 

1800-luvun alun joukkoihin kuuluivat jo 1790-luvun varuskuntajoukot. Lappeenrannan 
rajapataljoona, eri komennuskunnat ja Saimaan laivasto. Vuosisadan vaihteessa Lappeenrannassa oli 
ainakin vuonna 1799 osasto Rosentalevin rykmentistä ja vuosian 1802 ja 1803 komennettuna osasto 
Nevskin musketöörirykmentistä, Suomen sodan aikaan kaupungissa ja sen läheisyydessä oleskelivat 
ainakin Novgorodin rykmentti vuoteen 1808, seuraavana vuonna Tulan musketöörirykmentti, 
Petrovskin musketöörirykmentti ja vielä vuosina 1811-1812 Podolskin jalkaväkirykmentti. 

Lappeenrannan varuskuntaa johdettiin kauden alussa Haminan varuskunnasta käsin. Vuonna 1745 
Lappeenrantaan kuitenkin nimitettiin oma komendantti, kapteeni Kuprianov. Häntä seurasi vuonna 
1746 luutnantti Aleksander Selenoi, hänen jälkeensä komendanttina oli luutnantti Kusnetsov. 
Alkuvuodesta 1747 oli hetken aikaa komendanttina majuri Zerbukov. Venäläisen kauden alussa 
komendantit vaihtuivat tiuhaan. Vuonna 1748 määrättiin linnoitukseen ensimmäisen kerran pitem¬ 
piaikainen komendantti, luutnantista kapteeniksi Lappeenrannassa ylennyt Andreas Tzeredinin. Hän 
komensi kahta varuskuntajoukkuettaan vuoteen 1759 asti. Tähän aikaan esimerkiksi Haminassa oli 2 
000 miehen varuskunta ja sen komentajana everstin arvoinen upseeri. Tzeredinin jälkeen Lappeenran¬ 
nan linnoituksen komendantiksi tuli kapteeni von Berg ja Hänen jälkeensä kapteeni Falkenberg. 
Linnoituksen sotilaallinen merkityksen lienee katsottu nousseen, mitä jo kuvastavat 1750-luvun 
vanhustyötkin, sillä komendanttina oli tästä lähin vähintään kapteenin arvoinen upseeri. 

1762 komendantiksi tuli majuri Fabian Birkstam ja hänen jälkeensä vuonna 1764 eversti 
Barbot de Marnie. Hänen kautensa Lappeenrannassa kesti kymmenen vuotta. Raimo Rannan 
mukaan komendantin vaikutus kaupunkiin voimistui hänen aikanaan. Komendantti sekaantui 
tonttipolitiikkaan, talojen rakentamiseen ja sijoittamiseen, majoitukseen ja katujen kunnostamiseen. 
Komendantti vastasi myös varuskunnan tarvitsemien rakennusten teettämisestä, de Marnien 
omavaltaisuutta ja oman arvonsa tuntevuutta kuvaa muun muassa se, että vuoden 1769 syksyllä 
käsiteltiin raastuvassa syytöksiä siitä, että de Marnie oli yöllä tunkeutunut pikkuporvari Kolehmaisen 
taloon ja pahoinpidellyt häntä. 

Linnoituksen 1770-luvun kaavoitus-ja rakennustöiden yhteydessä vaihdettiin myös komendanttia. 
Uudeksi komentajaksi tuli vuonna 1774 eversti Ivan Silov. Hän oli toimessaan 1780-luvun 
jälkipuoliskolle asti. Silov pääsi jo majoittumaan linnoituksen keskusaukion reunalle rakennettuun 
uuteen kiviseen komendantintaloon. Hänen aikanaan komendantin voimakas vaikutus kaupungin 
hallintoon ja rakentamiseen jatkui, Raimo Rannan mukaan osittain Katariina Il:n hallintouudistuksen 
takia. Silovia seurasi komendanttina majuri Dmitri Stepanov, joka toimi komendanttina vuoteen 1797 
asti, jolloin komendantin virkaan astui kapteeni Grön. Hänen jälkeensä komendantin tehtäviä hoiti 
paikallismajuri Karl von Brakel. Hän pysyi linnoituksessa vielä sodan jälkeenkin. Ranta huomauttaa 
linnoituksen komendanttina olleen ainakin vuosina 1804-1809 virallisesti kenraalimajuri Kublitzin, 
mutta tämän olleen paljon poissa kaupungista ja hoidattaneen tehtäviään Brakelilla. 

Komendanttien apuna toimi pieni komennuskunta. Esimerkiksi vuonna 1796 majuri Dmitri Stepa- 

novinin komennuskuntaan kuului komendantin lisäksi kersantti, kaksi korpraalia, rumpali ja 18 
sotilasta. Komendantti lienee käyttänyt komennuskuntaansa lähinnä varuskuntakaupungin hallintoon 
liittyvissä toiminnoissa, sillä Ranta on laskenut sen sotilaiden keski-iän olleen 58 vuotta. 

Venäläisten sotilaiden elämä 1700-luvun jälkipuolen Lappeenrannassa oli muun Venäjän armeijan 
tapaan ankaraa. 

Jo aiemmin mainitun Itä-Suomen läpi matkustaneen Jakob Langebekin mukaan 1750-luvun Vanhaan 
Suomeen sijoitetuille venäläisille sotilaille maksettiin palkkaa kuusi ruplaa joka toinen kuukausi, 
minkä lisäksi sotilaat saivat kuukausittain erän viljaa, kauraryynejä ja suolaa. Vuotta kohden jaettiin 
lisäksi yhdet saappaat ja kahdet kengät. Tavoitteena oli, että puolet sotilaista olisi ollut naimisissa. 
Langebekin mukaan vilja-annosta korotettiin, kun sotilasperheeseen syntyi poika. Ruoka koostuikin 
venäläisillä sotilailla lähes kokonaan viljatuotteista, jollei sotilas onnistunut siviililähteistä saamaan 
vihanneksia tai lihaa virallisen annoksensa lisäksi. 

Venäjän sotaväen rekryyttien tuli täyttää tietyt ikään, pituuteen ja ruumiinrakenteeseen kohdistuvat 
vaatimukset ollakseen palveluskelpoisia. Ikärajat vuonna 1730 olivat 15:n ja 30:n välissä, vuonna 
1754 rajoja nostettiin viidellä vuodella (20 ja 35), Katariina II:n hallituskaudella alaikärajaksi 
asetettiin 17. Napoleonin sotien aikana ikärajoja muutettiin vielä muutamilla vuosilla. Rekryytin 
pituuden piti alunperin olla 160 cm. Pituusvaatimuksiakin muutettiin aikojen kuluessa ja lyhyempiä 
miehiä sijoitettiin laivastoon ja varuskuntapalvelukseen. Palveluskelpoisuuden esteenä saattoi 
olla useiden hampaiden puuttuminen tai kaljuus, jonka katsottiin saattavan olla merkki sisäisestä 
sairaudesta. Vuonna 1812 kuitenkin taas hyväksyttiin väkeen sellaisiakin alokkaita, joilta puuttui 
kuudesta kahdeksaan hammasta - etuhampaiden tuli kuitenkin olla paikallaan, muuten sotilas ei olisi 
pystynyt puremaan ammuksia. 

Rangaistukset Venäjän armeijassa olivat ankarat. Käytetyin rangaistus oli kujanjuoksu. Tämän 
ankaran ja myös Lappeenrannan varuskunnan ruotsalaiselta kaudelta tutun rangaistuksen joutui 
kärsimään muun muassa myöhästyttyään kolmannen kerran paraatista, puhuttuaan tai liikuttuaan 
rivissä tai käsiteltyään toista kertaa asetta väärin. Kujanjuoksun joutui tekemään myös varastettuaan 
vähemmän kuin 20 ruplan arvosta. Jos varasti toisen kerran, joutui kaksitoistakertaiseen 
kujanjuoksuun. Oli myös lievempiä rangaistuksia. Näitä olivat piiskaaminen, eristäminen 
vartiorakennukseen, ilmeisestikin jalkapuurangaistuksen luonteinen “puuhevosella istuminen” sekä 
“seisominen musketin alla”, jolla tarkoitettiin kaksi tuntia kestävää asennossa seisomista; samalla tuli 
kannattaa kolmea tai jopa kuutta muskettia. 



Linnoituksen keskusaukio. Harjoitusten , paraatien ja rangaistusten tapahtumapaikka. (EKM). 

8 LAPPEENRANTA - VENÄLÄINEN VARUSKUNTAKAUPUNK1 


8.1 Tilanne pikkuvihan jälkeen 

Lappeenrannan linnoitusta kuvaava karttamateriaali on pikkuvihan jälkeiseltä ajalta kovin 
puutteellista. Ajalta ei ole säilynyt varsinaisia asemakaavakarttoja. On kuitenkin säilynyt tieto 
siitä, että vuonna 1758 kaupungille saatiin uusi asemakaava. Kaupungin asemakaavasta ja 
kaupunkirakenteesta voidaan kuitenkin tehdä joitakin päätelmiä tutkimalla lähinnä linnoituksen soti¬ 
laallista merkitystä kuvaaviin selostuksiin liittyviä karttapiirustuksia. Vain yhdessä kartassa Lappeen¬ 
rantaa kuvataan heti Lappeenrannan taistelun jälkeen. Kartta esiintyy venäläisen insinöörijoukkojen 
upseerin P. Laskovskin linnoitusjoukkojen historiaa valottavassa teoksessa “Materialy dlja istorii 
inzenergono iskusstvo v Rossii” vuodelta 1865. Kartta on piirretty teokseen puhtaaksi, ja kaupungin 
kuvaamisen sijasta se keskittyy pääasiassa linnoituslaitteiden kuvaamiseen. Kartta kuvaa siinä olevan 
tekstin mukaan linnoitusta vuonna 1742 - siis sellaisena kuin venäläiset sen saivat haltuunsa Lappeen¬ 
rannan taistelun jälkeen. 

Laskovskin kartan mukaan Lappeenrannan linnoituslaitteet noudattivat vuonna 1742 pitkälti 
samaa perusmuotoa kuin ruotsalaisten linnoitusupseerien karttapiirustuksissa esitetyt vallitukset. 
Karttaan ei ollut piirretty pääosaa linnoitusniemen asutuksesta. Ruotsinvallan aikaiset asutut alueet, 
“yläkaupunki”, länsirannan “alakaupunki” ja “itäkaupunki”, oli merkitty vain vinoviivoituksella. 
Karttaan ei ollut piirretty katuverkkoa lukuun ottamatta ylätasanteen länsiosasta koillisnurkan ruot- 
salaisaikaiselle makasiinialueelle johtavaa katua. 

Karttaan oli kuitenkin merkitty kirkon lisäksi kuusi rakennusta. Kaikki rakennukset sijaitsivat 
ylätasanteella ja olivat kirkkoa lukuun ottamatta sotilasrakennuksia. Rakennukset olivat luoteisosan 
ruotsalaisaikaiset varusvarasto ja vuonna 1727 rakennettu ruutikellari sekä neljä hälytystorin 
rakennusta. Rakennukset olivat samankokoisia ja sijaitsivat samoilla paikoilla kuin Ruotsin 
vallan aikaiset kaksi makasiinirakennusta, varasto-ja kalkkiaitta sekä ruotsalaisaikaisen itäisen 
pitkittäiskadun eteläpäässä sijainnut parakkirakennus. Laskovskin kartan mukaan näyttäisi siltä, että 
“hälytystorin” rakennukset olisivat säilyneet Lappeenrannan valtauksessa vahingoittumattomina. 


8.2 Kaupunkirakenne 1750-luvun lopussa ja 1760-luvun alussa 


Insinöörikenraali Laskovskin venäläisiä linnoituksia käsittelevässä teoksessa on vuoden 1742 
tilannetta kuvaavan kartan ohella myös toinen tärkeä Lappeenrannan linnoituksen venäläisen kauden 
alkuvaihetta valottava kartta. Kartta kuvaa otsikkonsa mukaan Lappeenrannan linnoitusta vuonna 
1758. Tämän kuten edellä käsitellyn kartankin päätarkoituksena oli esitellä linnoituslaitteita, mistä 
ilmeisesti johtui se, että kartassa kuvattiin vain kaupunkiniemen eteläosa linnoituslaitteineen. 

Kartasta ei siis voi päätellä, millaiset niemen pohjoisosassa sijaitsevan kaupunginosan asemakaava ja 
kaupunkirakenne olivat. 

Kaupungin eteläosaakin kuvaava kartta ilmaisee sen, että Lappeenrannan kaupunkirakenteeseen 
oli tullut muutoksia, niin ruotsalaisen kauden kuin vuoden 1742 tilanteeseenkin verrattuna. Nyt oli 
linnoituksen ylätasanteen keskellä etelästä pohjoiseen kulkevaa pääkatua korostettu leventämällä sitä. 
Leventäminen oli karttapiirustuksen mukaan ollut esimerkiksi siinä kuvattujen rakennusten kokoon 
verrattuna kaupunkirakenteen kannalta merkittävä. Muut kadut, pääkadun molemmilla puolilla 
Ruotsin vallan aikaisilla paikoillaan kulkevat pitkittäiskadut, ylätasanteen vallitusta sen sisäpuolella 
seuraava katuja kirkon pohjoispuolella kulkeva poikittaiskatu, joka oli osapuilleen samalla paikalla 
kuin ruotsalaiskauden eteläisin kortteliraja, eivät olleet vuonna 1758 yhtä leveitä kuin pääkatu. 

Ruotsalaiseen kauteen ja pikkuvihan jälkeiseen kauteen verrattuna oli ainakin kaupungin eteläisen 
osan kaupunkirakenne katuverkon tiettyä yhtäläisyyttä lukuun ottamatta muuttunut. Kun ruotsalaisella 
kaudella heti pääportin jälkeen sijaitsi linnoituskaupungin hälytystori, niin vuonna 1758 oli tori ja 
sen ympärillä sijainneet sotilasrakennukset muutettu aivan toiseen muotoon. Vuonna 1758 pääportin 
jälkeen sijaitsivat heti korttelit, ja vanhan hälytystorin pohjoislaitaa kulki poikkikatu. Tämän 
poikkikadun pohjoispuolella sijaitsi kolme korttelia, joista kaksi pääkadun molemmilla puolilla ja 
kolmas itäisen pitkittäiskadun itäpuolella. 

Kun pääportin takana sijainnut hälytystori oli poistettu, niin pohjoisemmaksi puolestaan oli muodos¬ 
tettu uusi aukio. Aukiosta ei vuoden 1758 kartassa näy kuin eteläpää. Kartan mukaan aukio oli 

muodostettu pääkatua leventämällä. Levennys oli, ainakin eteläpäässä, suoritettu korttelin sisällä eikä 
poikkikadun kohdalta. Siten aukion kaakkoinen ja lounainen kulma muodostuivat umpikulmiksi. 
Aukiolle oli lännessä tehty tilaa laajentamalla sitä pääkadun länsipuolella sijaitsevaan kortteliin; 
idässä levennys ei ollut niin suuri ja aukiolle oli sijoitettu - tai jäänyt uutta aukiota edeltävältä ajalta 

- pääkadun katuseinämää noudattava pitkänomainen rakennus. 

Vuoden 1758 karttaan oli linnoituslaitteiden profiilien ja kaupungin eteläosan asemakaavan lisäksi 
merkitty joitakin rakennuksia, joista muutaman käyttötarkoituksen Laskovski myös selvitti. Heti 
linnoituksen pääportin sisäpuolella sijaitsi, kuten aina linnoituksissa, vartiorakennus. Lappeenrannassa 
vartiorakennus oli pääkadun länsipuolella. Rakennus oli suorakaiteen muotoinen ja aumakattoinen. 
Vastapäätä rakennusta kadun toisella puolella sijaitsevassa korttelissa sijaitsi kaksi pitkää suora¬ 
kaiteen muotoista ja aumakattoiseksi merkittyä rakennusta. Rakennukset olivat Laskovskin mukaan 
varastomakasiineja. Kun päävahti oli rakennettu pääkadun katulinjaa noudattaen, oli makasiinit 
taas sijoitettu regulariteetin vastaisesti. Pääkadun ja eteläisimmän poikkikadun kulmauksessa 

- kaupunkikuvallisesti tärkeässä paikassa, katujen risteyskohdassa - sijaitsi linnoituksen komendantin 
talo. Muiden Laskovskin nimeämien sotilasrakennusten tapaan se oli piirretty aumakattoiseksi ja 
suorakaiteen muotoiseksi. Vuoden 1758 kartasta selviää vielä yhden sotilasrakennuksen sijainti 

ja käyttötarkoitus: linnoituksen länsireunassa, lähellä puolustusvallituksia sijaitsi paalutuksella 
ympäröity ruutikellari. 

Siviilirakennuksista on selvästi tunnistettavissa vain linnoituksen luterilainen kirkko. Kirkko sijaitsi 
entisellä paikallaan, mutta oli 1750-luvun puolivälissä valmistuneiden laajojen korjausten yhteydessä 
muutettu ristikirkoksi, jonka koillisessa ristikulmassa sijaitsi sakasti. Laskovskin kartan kuvan 
Lappeen kirkon läpikäymistä muutoksista Venäjän vallan alkuaikoina vahvistavat myös muut lähteet. 
Kaupungin vallitusten sisäpuolella, vuoden 1758 kartan kuvaamassa kaupungin eteläosassa, asutus 
näyttää keskittyneen keskiaukion molemmilla puolilla sijaitseviin kortteleihin. Entisen hälytystorin 
kohdalle ei ollut sijoitettu siviilirakennuksia. Vuoden 1758 karttaan piirrettyjen rakennusten 
perusteella näyttäisi siltä, että pääkadun varrella olisi sijainnut vielä rakentamattomia tontteja. 
Pääkatua tiheämpi näyttää asutus olleen itäisellä pitkittäiskadulla. Kartassa näkyvällä kadun osalla 
oli rakennukset sijoitettu katulinjaan. Siten itäisellä pitkittäiskadulla lienee ollut kaupunkimainen 
rakennusten, porttien ja aitojen muodostama katuseinämä ja seinämien väliin muodostunut kapeahko 
katutila. Leveälle pääkadulle ei liene muodostunut kiinteää katuseinämää. Vuoden 1758 kartasta 
voidaan vielä havaita nykyisen Kaupunginlahden rannalla sijaitseva säännötön rakennusryhmittymä. 
Paikalla sijaitsi jo ruotsalaisella kaudella Lappeen pappila,joka vasta 1700-luvun loppupuolella 
siirrettiin kauemmas linnoituksesta. 

Edellä mainittujen Laskovskin karttojen lisäksi on säilynyt yksi Lappeenrantaa 1700-luvun 
puolivälin jälkeen kuvaava Uppsalan yliopiston kirjaston kartta. Kartta on mielenkiintoinen muuhun 
Lappeenrantaa kuvaavaan karttamateriaaliin verrattuna, sillä siinä kuvataan ensimmäistä kertaa 
Lappeenrantaa kaupungin kaikkien rakennusten, niin julkisten kuin yksityistenkin rakennusten osalta. 

Kaupunkiniemeä kuvaava kartta on päiväämätön ja siinä ei ole tekijän nimeä. Kartan vasempaan 
alareunaan kirjoitettu teksti ‘‘Willmanstrand” vaikuttaa sijaintinsa ja käsialan perusteella myöhemmin 
lisätyltä. Kartta lienee keskeneräinen, työkappale tai kopio, sillä sitä ei ole otsikoitu, ja vaikka siinä 
onkin mittakaava-asteikko, ei asteikkoon ole kuitenkaan merkitty mitä mittayksikköä asteikko 
edustaa. Vaikka kartassa on edellä mainittuja puutteita ja vaikka kartan alkuperä ja kulkeutuminen 
Uppsalaan onkin hämärän peitossa, se on tärkeä Lappeenrannan kaupunkirakennetta valottava 
dokumentti. 

Käytettäessä karttaa lähteenä nousee tärkeäksi kysymykseksi sen ajoitus. Verrattaessa karttaa muuhun 
lähdeaineistoon voidaan Uppsalan yliopiston kartan päätellä kuvaavan Lappeenrantaa vuoden 1754 ja 
1770-luvun alun välisenä aikana, rakennuskannan sijainnista ja hajanaisuudesta päätellen lähempänä 
ensin mainittua vuosilukua. Kartan ajoitusta voidaan vielä tarkentaa, kun otetaan huomioon, että 
Lappeenrannan insinöörikomentaja valmisti vuonna 1758 ylempää tulleen määräyksen jälkeen 
kaupungille uuden asemakaavan. Aikaisemmilta vuosilta ei ole tietoa uudesta asemakaavasta, joten 
näyttäisi siltä, että juuri tämän kaavoituksen yhteydessä Lappeenrannan linnoitus sai Laskovskin 
vuoden 1758 tilannetta esittävässä kartassa ja Uppsalan kartassa esiintyvän leveän pääkadun ja 
keskiaukion. Siten Uppsalassa säilytettävä kartta olisi tehty vuoden 1758 asemakaavan laatimisen 
jälkeenja ennen 1770-lukua. 

Kaupunki sijaitsi kartan mukaan vielä yksinomaan niemellä - kaupungin ulkopuolelle ei kartassa ollut 
sijoitettu muita rakennuksia kuin nykyisen kaupunginlahden rannalla sijaitsevat pappilan rakennukset. 
Kaupunkiin johtavista teistä oli karttaan merkitty Haminasta ja Viipurista tulevan tien risteys. 

Kaupunkiniemi oli piirretty karttaan topografisesti oikein. Päinvastoin kuin muissa Lappeenrantaa 
esittävissä kartoissa, ei Uppsalan kartassa kuitenkaan esitetä kaupunkia ympäröivää maastoa - kuvaus 
keskittyi kokonaan kaupunkiniemeen. Niemen rannoille oli kaupungista johtavien porttien jatkoksi 
merkitty T-muotoiset pistolaiturit. Näiden kohdalle oli tehty katkoviivalla ja kahdella ellipsillä 
merkinnät, joiden tarkoitus ei kartasta käy ilmi. 

Kaupungin kaduista oli pääkatu eli ruotsalaisen kauden Suuri Kuninkaankatu merkitty karttaan 
tummemmalla pisteytyksellä, samoin pohjoisrannasta niemen länsireunan poikki kulkeva entinen 
Maaherrankatu. Muut kadut eivät erotu kartasta erityisen hyvin. Rakennusten sijainnista voidaan 
kuitenkin päätellä, että ainakin ylätasanteen idänpuoleinen pitkittäiskatu oli jossain muodossa olemas¬ 
sa; samaten ruotsalaisen kauden “alakaupungin” rakennukset olivat siten sijoittuneita, että vanha 
katuverkko vielä erottui rakennusten lomasta. Kartta kokonaisuudessaan kuitenkin kertoo sen, että 
kaupungissa oli sen kuvaamana hetkenä paljon autiotontteja ja asutus oli hajanaista ja vaatimatonta. 
Kaupungin korttelirakenteesta tai korttelien koosta ei kartan perusteella voida tehdä päätelmiä 
- kartan mukaan kaupungin asutus oli vain hajaantunut katujen varsille ilman että korttelit olisivat 
selkeästi erottuneet kaupunkirakenteesta. Tonteista tai niiden pinta-aloista kartta ei myöskään anna 
paljoa tietoa. “Yläkaupungissa” karttaan on merkitty katkoviivalla muutamien rakennusten ympärille 
merkintöjä, jotka lienevät tarkoittaneet tonttia tai aidattua pihatilaa. 

Uppsalan kartan pääasiallinen tarkoitus lienee ollut kaupungin rakennuskannan kuvaaminen. 
Verrattaessa karttaan merkittyjä rakennuksia muihin Lappeenrantaa kuvaaviin karttoihin - niin 
Laskovskin vuoden 1758 tilannetta kuvaavaan karttaan kuin 1700-luvun loppupuolen tilannetta 
kuvaaviin karttoihin - vaikuttaa rakennuskannan kuvaus varsin luotettavalta ja perusteelliselta aina 
rakennusten mittasuhteita myöten. Kartan kuvaa Lappeenrannasta ennen 1770-lukua vahvistavat 
myös kaupungissa käyneiden silminnäkijöiden kuvaukset. 

Kaupungin ylätasanteella sijaitsi kartan mukaan 66 rakennusta, alatasanteilla taas 78, ja pappilan 
alueelle oli merkitty 7 rakennusta. Karttaan lienee merkitty koko kaupunkiniemen rakennuskanta. 
Viipurin kuvernementin kuvernöörin Nikolai Engelhardtin mukaan kaupungissa oli vuonna 1767 
kirkon lisäksi 87 taloa. Engelhardtin ja Uppsalassa säilytettävään karttaan merkittyjen rakennusten 
lukumääräero selittynee sillä, että Engelhardt käytti talo-termiä ennen kaikkea hallinnollisessa 
mielessä eikä erotellut ajan kaupunkitaloon kuuluvia rakennuksia toisistaan, kun taas Uppsalan 
karttaan oli selvästi joissakin kohdissa merkitty useita samaan taloon kuuluvista rakennuksista. 

Kartan rakennuskantaa kuvaavan yksityiskohtaisuuden vuoksi on kiintoisaa verrata Uppsalan 
yliopiston karttaa ruotsalaisen kauden karttoihin ja tarkastella, mitä vuotta 1741 edeltävistä 
rakennuksista oli kaupungissa jäljellä. Ruotsalaiselta kaudelta oli jäänyt ainakin Lappeenr annan ja 
Lappeen seurakunnan yhteinen kirkko, joskin pohjakaavaltaan muuttuneena. Portin vieressä sijaitsi 
päävartio, tosin isompikokoinen kuin ruotsalaisten vartiorakennus - paikka oli tietenkin toiminnal¬ 
lisesti paras paikka vartiorakennukselle. Päävartiota vastapäätä ei kuitenkaan enää ollut ruotsalaisen 
kauden tullitupaa vaan kaksi pitkää makasiinirakennusta. Kirkon edustalla sijainneen hälytystorin 
muutkin rakennukset olivat kadonneet, eikä uusia rakennuksia enää ollut rakennettu regulariteetin 
mukaan. Pääkadun varrella ei enää esiintynyt yhtään ruotsalaisen kauden karttoihin merkittyä julkista 
rakennusta, kuten ei myöskään muiden ylätasanteen katujen varrella. Kirkon lisäksi ylätasanteen 
julkisista rakennuksista ainoastaan luoteisnurkan ruotsalaisaikaisen suuren ruutikellarin kohdalle 
tehtiin Uppsalan kartassa merkintä, joka antaisi ymmärtää, että rakennelma olisi voinut olla edelleen 
käytössä - joskaan ei välttämättä sellaisena kuin ruotsalaiskaudella. 


8.3 Vuoden 1774 asemakaavasuunnitelma 

Kesällä 1774 Viipurin kuvernementinkanslia lähetti Pietarin senaatin ukaasin Lappeenrannan 
komendantille siitä, että Lappeenrannasta tuli laatia kartta, jossa ilmenivät julkiset rakennukset ja 
niiden laatu. Kesällä 1775 taas hyväksyttiin Lappeenrannan asemakaavasuunnitelma. Samaan aikaan 
senaatti oli vaatinut muistakin Vanhan Suomen kaupungeista vastaavat kartat. 

Vuoden 1774 kaavasuunnitelma ja linnoituksen vahvistaminen ja parantaminen, johon se tähtäsi, lähti 
liikkeelle sotilaallisista syistä. Linnoituslaitteiden osalta vuoden 1774 suunnitelmat myös suurelta 
osalta toteutuivat. Kaavan laatimiseen vaikutti epäilemättä myös se, että kaupungin rakennukset olivat 


89 




vaatimattomia ja osittain regulariteetin vastaisesti sijoitettuja. Kaupungin ulkonäkö ei vastannut sen 
asemaa hallinnollisena keskuksena. 

Varsinainen asemakaavakartan nykyinen sijainti ei ole tiedossa, mutta Suomessa säilyneen 
arkistoaineksen ohella varuskunta- ja linnoituskaupungin uudesta asemakaavasuunnitelmasta saadaan 
kuitenkin tietoja Pietarissa laivaston keskusarkistossa säilyneistä Vanhan Suomen linnoituksia 
kuvaavista atlaksista ja yksittäisistä kartoista. Varuskuntakaupungin uutta asemakaavasuunnitelmaa 
voidaan tarkastella atlaksesta, joka oli laadittu “insinöörikenraali ja ritari Mordvinovin” johdolla. 
Kansilehteen tehdyn merkinnän mukaan atlas ajoittuu vuoteen 1780, joskin on syytä olettaa, että 
ainakaan Lappeenrantaa kuvaavat karttalehdet eivät kuvaa tilannetta vuonna 1780 - karttoihin 
ei ollut merkitty jo vuonna 1780 rakennettuja rakennuksia eivätkä esikaupungit esiinny kartoissa 
samankaltaisina kuin toteutuneena 1770-luvun puolivälin jälkeen. 

Karttalehdet ovat melkoisen varmasti linnoituskaupungin vuoden 1774 linnoitus-ja asemakaava- 
suunnitelmaa kuvaavia karttoja. Lähdemateriaalin perusteella ei kuitenkaan voida päätellä, että 
kartat olisivat fyysisesti juuri se asemakaavasuunnitelma, joka laadittiin todennäköisesti vuonna 
1774 ja hyväksyttiin vuonna 1775. Atlaksen karttoihin on kuitenkin varmasti käytetty vuoden 1774 
kartoituksen materiaalia tai ainakin kartoituksen perusteella syntynyttä kaavasuunnitelmaa. Siten 
atlaksen Lappeenrantaa kuvaavat lehdet on kyllä voitu laatia vuonna 1780, mutta vanhemman 
materiaalin pohjalta. 

Mordvinovin atlaksen tai muiden Pietarin laivaston keskusarkiston kartastojen alkuperää ei tässä 
yhteydessä ole mahdollista käsitellä laajemmin. On kuitenkin huomattava, että atlaksia laadittiin 
ainakin keskushallinnon tarpeisiin, esimerkiksi vuonna 1776 keisarinna Katariina II:lie esiteltiin 
historiallinen kuvaus Venäjän linnoituksista, johon liittyi myös linnoituksia kuvaava atlas. 

Mordvinovin kartastossa on kolme Lappeenrannan linnoitusta kuvaavaa lehteä, numerot XXV, 

XXVI ja XXVII. Järjestysnumerolla XXV merkityssä kartassa kuvattiin linnoitusniemi ja sen 
lähiympäristö, maastonmuodot vastasivat muun karttamateriaalin mukaan alueen topografiaa.. Kartta 
numero XXVI taas esitteli Lappeenrannan linnoituksen uuden asemakaavasuunnitelman tarkemmin. 
Kartassa XXVI linnoitusniemi oli sijoitettu karttakuvan vasempaan reunaan ja kartan alareunassa 
oli leikkaukset linnoitusvalleista. Vasemmanpuoleinen leikkaus oli pääportin vieressä sijaitsevasta 
corps de gardesta etelärantaan, nykyiselle Kaupunginlahdelle asti - leikkauksessa näkyy myös raken¬ 
nettavaksi suunnitellun kasarmin eteläinen julkisivu sekä toisen suunnitellun kasarmin eteläpääty. 
Toinen leikkaus oli linnoituksen itäportin eli Vesiportin vierestä itärinnettä pitkin osapuilleen hiukan 
kauempana sijaitsevan Halkosaaren tasalle rantaan. 

Kolmas Mordvinovin atlaksessa oleva Lappeenrannan linnoitusta 1770-luvulla esittävä kuva, 
numero XXVII, on perspektiivikuva linnoituksesta. Kyseessä lienee ainoa Lappeenrantaa kuvaava 
muu kuin karttapiirros 1700-luvulta. Verrattaessa perspektiivikuvaa atlaksen muihin linnoitusta 
kuvaaviin karttoihin todennäköisimmäksi perspektiivikuvan piirtämispaikaksi osoittautuu linnoituk¬ 
sen edustalla sijainnut Myllymäki, johon atlaksessa on merkitty etulinnake ja johon todellakin 
myöhemmin rakennettiin Nikolain mukaan nimetty etulinnake. Tätä käsitystä vahvistaa se, että 1800- 
luvulla Nikolain etulinnakkeen raunioille rakennetusta näkötornista otetut useat valokuvat osoittavat 
linnakkeen piirtyvän mäeltä kuvattuna lähes Mordvinovin atlaksen kuvan mukaisena. 

Perspektiivikuvan “aitoutta” - siis sitä että se tai sen luonnos oli tehty itse paikalla Lappeenrannassa 
- vahvistavat jotkut kuvassa esiintyvät kiintoisat ja atlaksen kahdesta muusta kartasta poikkeavat 
piirteet. Perspektiivikuvaan oli nimittäin piirretty linnoitusniemen länsirantaan, vanhaan Ruotsin 
vallan aikaiseen hallintokeskukseen, puisto ja joitakin yksittäisiä rakennuksia. Länsirantaan 
oli merkitty myös lähellä eteläisiä vallituksia sijainnut ruutikellari, jota ei atlaksen kahdessa 
pohjakartassa esiinny. Sen, että länsirannassa todella oli linnoituslaitteista huolimatta rakennuksia 
1700-luvun lopussa, vahvistavat muut lähteet. Myös länsirannan puisto, “Maaherran puisto”, on 
yhä olemassa. Kaikkia Mordvinovin atlaksen lehden XXVII esittämiä rakennuksia ei kuitenkaan 
voi varmentaa muista lähteistä. Esimerkiksi kuvan alareunassa, Tyysterniemeen johtavan tien ja 
linnoitusvallien väliin oli perspektiivikuvassa piirretty rakennusryhmittymä, jonka tarkoitus jää hämä¬ 
räksi. Rakennukset kuitenkin lienevät olleet todellisuudessa olemassa - ainakin on vaikea kuvitella 
mitään tähdellistä syytä, miksi rakennukset olisi kuvaan piirretty, jollei niitä olisi ollut olemassa. 

Mordvinovin atlaksen Lappeenrannan asemakaavasuunnitelmaa kuvaavissa kartoissa linnoituksen 
kadut oli sijoitettu kohtisuoraan toisiaan kohtaan. Etelästä pohjoiseen linnoituksen pääportilta lähtien 
kulki kaupungin läpi leveä pääkatu. Katu oli merkitty muita katuja leveämmäksi. Itä-länsisuunnassa 
pääkadun katkaisi viisi linnoituksen ylätasanteen mittaista poikkikatua. Keskimmäinen poikkikatu. 

Mordvinovin atlaksen kartta XXVI. (TsGADA). 


idästä Vesiportin luota lähtevä ja pääkadun päävartion luona leikkaava, oli hieman leveämpi kuin 
muut poikkikadut. Leveämmät pääkadut siis muodostivat linnoitusniemen ylätasanteen neljään osaan 
jakavan ristin. Etelästä pohjoiseen suuntautuvan pääkadun lisäksi voidaan linnoituksesta eritellä 
muutama samansuuntainen kadun osa. Kaakkoiskulmassa kulki ortodoksisen kirkon takana kahden 
korttelin mittainen katuja luoteiskulmassa muodostui suunniteltujen kasarmirakennusten ja kaupunki- 
korttelien väliin pitkittäiskatu. Lisäksi vallitusten yläreunaa seurasi karttojen mukaan alue, jota 
ainakin muutamassa kohdassa voi nimittää kaduksi. 

Vuoden 1774 asemakaavasuunnitelma ei ollut pelkästään sotilasrakentamista jaotteleva kaava. 

Tärkeä tekijä oli Lappeenrannan asema provinssin hallintokeskuksena. Asemakaavasuunnitelman 
mukaan kaupungin keskustaan tuli umpikulmainen tori, jonka sivustoille suunniteltiin sijoitettaviksi 
komendantin, insinöörikomennuskunnan ja upseerien asuinrakennukset sekä käskynhaltijan 
kansliarakennukset. Keskusaukion ei ollut tarkoitus toimia kauppatorina, vaan kaavassa oli 
keskusaukion ja luterilaisen kirkon väliin, vastapäätä ortodoksista kirkkoa, sijoitettu U-volyyminen 
kauppahalli, jonka edessä oli tilaa kaupankäyntiä varten. Linnoituksen keskusaukion ympärillä 
sijaitsivat siis sotilaallisen ja hallinnollisen vallan edustajien rakennukset, ja aukion keskelle oli vielä 
sijoitettu päävartio. Varuskuntakaupungin asuinrakennukset, sotilaskasarmit, varastot ja makasiinit 
oli kaavassa sijoitettu ylätasanteen laitamille lukuun ottamatta pohjoisrantaan sijoitettuja kasarmeja. 
Yksityisille asuinrakennuksille oli varattu linnoituksen pohjoisreunasta kolme korttelia sekä ortodok¬ 
sisen kirkon ympäriltä kaksi korttelia. Ranta-alueet olivat jääneet linnoituslaitteiden vyöhykkeeksi, 
joskin kaavasuunnitelmaan liittyvässä perspektiivikuvassa länsirannassa oli vielä joitakin rakennuksia. 

Rakennuskorkeus rajoittui vuoden 1774 asemakaavasuunnitelmaa kuvaavien karttojen mukaan 
yhteen kerrokseen. Leveät kadut ja matalat, joskin pinta-alaltaan suuret rakennukset aiheuttivat sen, 
että asemakaavasuunnitelman mukainen katutila oli ominaislaadultaan matala ja leveä. Katuseinämä 
pyrittiin saamaan tiiviiksi sijoittamalla usein koko korttelin mittaisiksi suunnitellut uudisraken¬ 
nukset suorakulmaisesti katujen varsille. Niiltä osin kuin katua ei reunustanut rakennus, oli katutilaa 
luomassa aita. Erityisesti julkisten rakennusten sijoittelulla korostettiin kaupungin etelästä pohjoiseen 
lävistävää pääkatua. Kadun merkitystä kuvastaa se, että 1770-luvusta alkaen sitä alettiin kutsua Isoksi 
kivikaduksi. 

Linnoituksen alue siis toimi vuoden 1774 kaavasuunnitelmassa varuskunnan sijoituspaikkana, 
linnoituksena sekä hallintokeskuksena. Siviiliasutus siirrettiin Paldon ja Viipurin esikaupunkeihin, 
jotka insinöörikomendantin käskyllä liitettiin kuuluvaksi kaupunkialueeseen. Mordvinovin atlaksen 
kartoissa esikaupungeista kuvattiin vain Viipurin esikaupunki osalta ja sekin kaikesta päätellen vain 
alustavana suunnitelmana, joka myöhemmin muuttui suuresti. Kiintoisaa on kuitenkin huomata, että 
esikaupungin suunnitelma toisti periaatteessa myös linnoitusmäen kaavan rakennetta, vaikkakaan 
esikaupunki ei kaavasuunnitelman mukaan liittynyt suoraan linnoituksen kaavarakenteeseen, vaan 
oli ikään kuin oma erillinen kaupunkinsa. Molemmissa oli suorakaiteen muotoiset korttelit sijoitettu 
yhden pääkadun ympärille pitkä sivu katulinjaa vastaan. Siten kaava-alueesta muodostui pitkä 
ja kapea. Molemmille “kaupungeille” oli myös suunniteltu rakennettavaksi umpikulmamen tori 
symmetrisesti keskelle kaupunkia. 

Siviiliasutuksen esikaupunkeihin siirron syynä oli ainakin se, että linnoitusniemellä ei 
linnoituslaitteiden lisärakentamisen jälkeen enää olisi ollut samalla tapaa tilaa siviilirakentamiselle. 
Etenkään niemen ranta-alueet eivät uusien linnoituslaitteiden rakentamisen jälkeen enää olisi 
soveltuneet asutukselle. On toisaalta muistettava, että siviilien ja venäläisten sotilaiden suhteet 
eivät aina olleet erityisen sydämellisiä ja että sotilaat ovat voineet pitää laajaa siviiliasutusta 
linnoitusalueella myös linnoituksen turvallisuuden kannalta vaarallisena. 



Mordvinovin atlaksen Lappeenrannan linnoitusta kuvaava “iluinneperspektiivikuva " - tällainen olisi 
linnoitus ollut, jos vuoden 1774 kaavasuunnitelma olisi toteutunut täydellisesti. (TsGADA). 

8.4 Toteutunut kaupunkirakenne vuoden 1774 asemakaavasuunnitelman jälkeen 

Lappeenrantaan suunniteltiin jo vuonna 1778 uutta kaavaa. Kaavasuunnitelmista ei ole säilynyt 
tarkkoja tietoja, eivätkä lähteet kerro huomattavista asemakaavamuutoksista. Ne lienevät lähinnä 
täydentäneet vuoden 1774 asemakaavasuunnitelmaa linnoituslaitteiden tarvitsemien alueiden 
hankkimisen ja esikaupunkien kaavoituksen osalta. 

1770-luvun jälkeen ei linnoitusalueelle enää suunniteltu varsinaista uutta asemakaavaa. 

1780-luvulle tultaessa ei linnoitukseen ollut ehditty rakentaa kaikkia asemakaavan esittämiä julkisia 
rakennuksia. Rakennustyön ilmeisestikin katsottiin sillä erää riittävän, sillä vuodelle 1780 ajoittuvan 
atlaksen kartta mainitsee vuonna 1773 aloitettujen rakennustöiden kestäneen 8 vuotta ja siten töiden 
olleen 1780-luvun alussa valmiina. Rakennustyöt olivat maksaneet 45 854 ruplaa 9 kopeekkaa. Töissä 
todellakin seurasi rakennusten osalta hiljaisempi kausi, sillä seuraavan, tammikuussa 1794 päivätyn 
Lappeenrantaa kuvaavan kartan mukaan linnoitukseen ei ollut rakennettu kuin muutama puurakennus 
lisää. Linnoituslaitteiden rakentamista oli sen sijaan jatkettu vuosien 1788-1790 Kustaan sodan 
jälkeen 1770-luvun puolivälin suunnitelman mukaisesti. 

Ennen 1770-luvun puoliväliä tehty linnoitustöihin liittynyt asemakaavoitus oli ratkaiseva 
kaupungin tulevaisuudelle. Kaavasuunnitelman kantava periaate, siviiliasutuksen ja sotilaallisten 
toimintojen erottaminen toisistaan, toteutui kaavasuunnitelman mukaan. Siten vuoden 1774 
asemakaavasuunnitelma aloitti 1800-luvulle asti kestäneen kehityksen, jossa linnoitusalue toimi 
muusta kaupungista erillisenä varuskuntakaupunkina. Toisaalta kaavasuunnitelma ei kaikilta 
yksityiskohdiltaan toteutunut linnoituksessa. Kuitenkin kaavasuunnitelman mukaan rakennettiin 
Lappeenrannan ensimmäiset kivirakennukset. Kaavasuunnitelma toteutui pääsääntöisesti myös 
katuverkon osalta. 

1790-luvun loppupuolella myös lopullisesti luovuttiin toteuttamasta vuoden 1774 
asemakaavasuunnitelmaa kokonaisuutena. Vielä vuonna 1794 - yli vuoden kreivi Suvorovin 
Suomesta poistumien jälkeen - esitettiin vuoden 1774 asemakaavasuunnitelman rakennukset 
vaaleammalla värillä ja toteutetut tummemmalla. Vuosisadan vaihteeseen ajoittuvissa kartoissa ei 
enää tällaista “kaksoisesitystä” esiinny, vaan karttoihin on merkitty vain rakennettu kaupunki. 

Vuoden 1774 asemakaavasuunnitelmasta oli 1790-luvun puoliväliin tultaessa toteutunut 
kaavasuunnitelman pääajatus - linnoituksen varaaminen varuskunnan ja hallinnon käyttöön sekä 
siviiliasutuksen eriyttäminen erikseen kaavoitettuun esikaupunkiin. Linnoitusniemelle sijoitettu 
hallinto-ja sotilasrakennusten ympäröimä tori taas toteutui vain osittain. Rakentamatta jäivät torin ja 
pääkadun reunoille suunnitellut käskynhaltijan kanslia sekä kauppahalli. Myöskään kaikkia vuoden 
1774 kaavan sotilasrakennuksia ei rakennettu. Linnoitus jäi siten entistä enemmän varuskunnan 
käyttöön, kun otetaan huomioon vielä se, että Lappeen kirkko rakennettiin vuoden 1790 tulipalon 
jälkeen Suuren esikaupungin kupeelle. 

Lisätietoja Lappeenrannasta ja sen asemakaavan toteutumisesta 1790-luvulla, Suvorovin aloittamien 
linnoitustöiden päätyttyä, saadaan Valtionarkistossa säilytettävästä päiväämättömästä, mutta 
todennäköisesti 1790-luvun puoliväliin ajoittuvasta kartasta. Kartta on arkistossa maanmittaushal¬ 
lituksen karttojen kokoelmassa. Kartta kuvaa sen oikeassa alareunassa olevan tekstin mukaan 
Lappeenrannan linnoitusta, molempia esikaupunkeja sekä lähistöllä olevia erilaisia asumuksia. 

Verrattuna säilyneisiin venäläisten linnoitusupseerien tekemiin linnoitustöiden kulkua esitteleviin 
selostuskarttoihin, on huomionarvoista, ettei kartassa esitetty lainkaan linnoitusvallituksia. Sen sijaan 
sotilasrakennukset esitettiin, kivirakennukset värillisinä. Kiintoisaa on, että kartassa on ainoana 
1700-luvulta säilyneenä karttana esitetty siviiliasutus niin tarkkaan, että esikaupunkeihin on merkitty 
kortteli-ja jopa tonttinumerot. Karttaan on myös merkitty Saimaan laivaston rakennukset. 

Linnoitusniemellä sijaitsi kartan mukaan yhteensä 53 rakennusta. Kortteleita niemelle oli merkitty 
7 kappaletta. Kaikki korttelit sijaitsivat kartan mukaan linnoituksen ylätasanteella. Korttelinume- 
rointi eteni ylätasanteen eteläosasta pohjoiseen. Tasanteen etelästä pohjoiseen halkaisevan 
pääkadun itäpuolella sijaitsi viisi korttelia, länsipuolella neljä. On kuitenkin huomattava, etteivät 
korttelimerkinnät kata koko aluetta, vaan osa ylätasanteesta on niemen rantojen tavoin merkitsemättä 
korttelinumeroin. Voitaneen ajatella, että linnoituksessa korttelinumerointi esitti selkeästi olemassa 
olevaa asutusta: korttelit oli muodostettu mäellä sijaitsevien, käytössä olevien talojen ympärille. 

Sen sijaan joutomaana tai sotilaskäytössä olevaa aluetta ei katsottu tarpeelliseksi mitata ja merkitä 
korttelialueeksi. Linnoitusniemen länsireunalla olevaa vanhaa Ruotsin vallan aikaista hallintokeskusta 

ei myöskään merkitty erilliseksi kortteliksi. 

Siviiliasutus oli keskittynyt linnoitusniemestä kaakkoon sijaitsevaan esikaupunkiin. Siinä oli kaksi 
pitkittäiskatua ja kolme etelästä pohjoiseen suuntautuvaa poikittaiskatua. Kadut jakoivat esikaupungin 
kahdeksaan suorakaiteen muotoiseen kortteliin. Lisäksi esikaupungista koilliseen sijaitsi vapaasti 
järven rannan tuntumaan sijoitettuja taloja. Kauimpana koillisessa sijaitsi Lappeen pappilan 
rakennusryhmä. Vuonna 1792 valmistunut Lappeen kirkko sijaitsi esikaupungin eteläpuolella, aivan 
neljännen korttelin vieressä. 

Viipuriin ja Savonlinnaan johtavien teiden risteyksessä sijaitsevan esikaupungin eli Suuren esikau¬ 
pungin ensimmäinen kortteli sijaitsi lännessä. Korttelissa oli vain kaksi tonttia, joista molemmilla 
sijaitsi kartan mukaan vain kaksi taloa. Korttelin eteläpuolella sijaitsi vielä erillinen yhden tontin 
ja talon “kortteli”. Toinen kortteli sijaitsi ensimmäisestä korttelista itään ja se oli kaupungin suurin. 
Suorakaiteen muotoiselle alueelle oli sijoitettu 12 tonttia, joilla sijaitsi yhteensä 27 rakennusta. 

Toinen ja seitsemäs kortteli olivat samankokoisia, kolmatta ja kuudetta oli ilmeisestikin Viipurin 
tien linjauksen vuoksi pitänyt kaventaa niukasti. Tien eteläpuolella sijaitsevat korttelit neljä ja viisi 
taas olivat leveydeltään puolet täysistä kortteleista. Puolikkaissa kortteleissa oli myös vähemmin 
tontteja ja taloja: neljännessä korttelissa oli vain 5 tonttia, joilla oli yhteensä 7 rakennusta. Suuren 
esikaupungin kahdeksas kortteli oli itäisimpänä; se ei ollut yhtä pitkä kuin muut korttelit, ja 
leveydeltään se oli puolet kokonaisista kortteleista. 

Korttelit oli periaatteessa muodostettu suorakaiteen muotoisista tonteista, joskaan kaikki tontit eivät 
kartan piirtämishetkellä olleet samankokoisia tai edes tiukan suorakulmaisia. Tonttien kapeampi sivu 
oli aina kadun puolella, ja rakennukset oli tiiviimmän katutilan aikaansaamiseksi sijoitettu tontin 
kadunpuoleiseen sivuun. Korttelin leveys muodostui aina kahdesta peräkkäin olevasta tontista. 
Kortteleiden ja tonttien sijoittelu Suuressa esikaupungissa vastaa siten pitkälti jo Lappeenrannan 
ensimmäisen asemakaavan aikaa 1600-luvun puolivälissä. Kuitenkin kadun leveys oli Suuressa 
esikaupungissa suurempi kuin 1600-luvun kaupunkiniemellä, joten katutilasta oli muodostunut 1600- 
luvun kaupunkiin verrattuna erilainen. 

Suuren esikaupungin lisäksi Lappeenrannassa oli vielä toinen esikaupunki. Valtionarkiston kartan 
mukaan kaupunki oli sijoitettu linnoitusniemeltä länteen, Tyysterniemeen päin kulkevan tien ja 
rannan väliseen kaistaleeseen. Alueella oli vain yksi kortteli, joka oli kartassa merkitty numerolla 
IX. Siellä sijaitsi vain 26 taloa. Alueen talot oli sijoitettu maastoon rantaviivan muotojen mukaan, 
eikä rakentamisessa kartan mukaan noudatettu samanlaista säännöllistä ruutukaavaa kuin Suuressa 
esikaupungissa. Pienemmän esikaupungin tonttikoko lienee kuitenkin ollut osapuilleen sama kuin 
toisessakin esikaupungissa, sillä Tyysterniemeen johtavan maantien ja rannan välissä ei kartassa ollut 
enää muuta katua, vaan tien ja rannan välinen kannas vastasi Suuressa esikaupungissa käytettyjen 
tonttien pituutta. 

Suurta ja Pientä esikaupunkia ei kartassa nimetty. Muut lähteet kuitenkin osoittavat kaupunkien 
niminä käytetyn Suuren esikaupungin osalta nimiä Suuri esikaupunki tai Viipurin esikaupunki. Pienen 
esikaupungin osalta taas Paldo tai Paldon esikaupunki tai vain Pieni esikaupunki. Kartan lounaisosaan 
oli sijoitettu Meriesikaupunki-nimen saanut kaupunginosa. Kyse ei ole esikaupungista siinä mielessä 
kuin sana perinteisesti käsitetään ja kuten se voidaan käsittää Lappeenrannan Suuressa esikaupungissa 
ja Paldossa. Hauhon rantaan sijoitetussa Meriesikaupungissa sijaitsivat Saimaan laivaston venevajat 
ja rakennukset. Merisotilaiden käytössä oli kartan mukaan 13 rakennusta, tämän lisäksi vielä erikseen 
nimetty pajarakennus, varastoja Haminaan johtavan tien varressa sijaitseva vartiotalo. Näiden 
lisäksi oli Saimaan laivaston veneille rakennettu suojat, jotka oli vielä ympäröity paalutuksella. 
Meriesikaupungin lähettyvillä sijaitsi myös siviiliasutusta. Alueelta linnoitukseen johtavan tien 
varrella sijaitsivat Terperin ja Puhakan kylät tai ennemminkin talot. 

Valtionarkiston kartan mukaan asutus ja rakennuskanta oli siten Lappeenrannassa 1790-luvun 
puolivälissä keskittynyt pääosin sotilaskäytössä olleisiin linnoitukseen ja Meriesikaupunkiin ja 
toisaalta siviilikäytössä olleisiin Suureen ja Pieneen esikaupunkiin. Hajanaisia taloja ja asutusta 
sijaitsi kartan mukaan lisäksi Suuren esikaupungin jatkona nykyisen Kaupunginlahden rannalla, 
“Dysterniemessä” eli nykyisessä Tyysterniemessä (talot laivaston), sekä Viipuriin johtavan tien 
varrella oli vielä postitalo. 

1790-luvun jälkipuolisko oli linnoituksen rakentamisen kannalta hiljaista aikaa. Asemakaavan 
ja linnoituksen kaupunkirakenteen osalta tärkein muutos oli vuonna 1792 palaneen luterilaisen 
kirkon tontin muuttaminen sotilasrakennusten tontiksi, tontille rakennettiin kolme kivikasarmia. 

Muuten asemakaavaan ei enää tehty vuoden 1774 asemakaavan tapaisia suuria muutoksia. 
Linnoituksen umpikulmaista keskusaukiota ei rakennettu suunnitelman mukaisesti, vaan hallin¬ 
nollisen keskusaukion tilalle muodostui kaksi aukiota. Vuoden 1774 suunnitelmasta toteutui aukion 
pohjoisosa, jonka päävartio sulki omaksi aukiokseen etelästä. Sen eteläpuolella komendantin talon 
edessä taas sijaitsi isompi aukio, komendantin talon, upseerirakennusten, muonamakasiinin ja 
ylätasanteen reunan paalutuksen reunustama aukio. Aukio oli luonteeltaan varuskunnan paraatiaukio 
tai “äksiisikenttä”. 

Vuosisadan vaihteen molemmin puolin Lappeenrannan insinöörikomennuskunta laati linnoituksesta 
laajoja selostuspiirustusten sarjoja. Selostuspiirustuksissa 

linnoitusta kuvaaviin karttoihin merkittiin vallitukset sekä linnoituksessa ja sen ympäristössä 
sijaitsevat rakennukset. Rakennuksista tehtiin myös erilliset piirustukset. Näistä myös annettiin 
käyttötiedot karttoihin ja piirustuksiin kirjoitetuissa selitteissä. Piirustukset osoittavat linnoituksen 
kaupunkirakenteen vakiintuneen 1790-luvun puolivälin tilanteeseen. 

Vuonna 1803 Aleksanteri I:n tarkastaessa linnoituksen se katsottiin jo täysin valmiiksi. Tämän 
jälkeen ei Lappeenrannassa enää ennen linnoituksen lakkauttamista vuonna 1810 tehty 
asemakaavamuutoksia, jotka olisivat ratkaisevasti vaikuttaneet vuoden 1774 kaavasuunnitelman 
perusteella vuosisadan vaihteeseen mennessä rakennetun kaupungin kaupunkirakenteeseen. 

Myös sotilasrakennukset olivat suurimmalta osaltaan valmiita. Ylätasanteen pohjoispäähän rakenteilla 
olleista tykistön kivimakasiineista saatiin toinen valmiiksi kevättalvella 1803, toisessa oli kesän 
koittaessa vielä perustuksen teko kesken ja työt jatkuivat kesällä. Makasiinien ohella suurimmat työt 
kohdistuivat linnoituksen pääportin eli Viipurin portin kunnostukseen. Portti sai marraskuussa 1803 
päättyneen työkauden aikana sen harmaakivestä muuratun ulkoasun, joka sillä on vielä nykyäänkin. 

Linnoituslaitteet ja rakennukset pidettiin kuitenkin kunnossa. Tässä vaiheessa muun muassa 
etelärinteen linnoituslaitteet ja nuolilinnake suojattiin aidalla. Sillä ei ollut puolustuksellista 
merkitystä, vaan se lienee ennemminkin rakennettu estämään kaupunkilaisten kotieläinten 
pääsy valleille. Koristeelliset puuaidat näyttävät muutenkin olleen 1800-luvun linnoituksen 
varuskuntamiljöölle ominaisia. 

Vielä vuonna 1809 kiinnitettiin linnoituksen ylläpitoon huomiota. Silloin muun muassa korjattiin 
länsirannan vallitusta ja korjattiin sotilasrakennuksia. Lisäksi suunniteltiin rakennettavaksi suuri 
kasarmirakennus ja uusi ruutikellari linnoituksen ylätasanteen luoteisnurkkaan. Suunnitelmat 
eivät kuitenkaan toteutuneet, sillä Suomen sodan jälkeen strategisen merkityksensä menettänyt 
linnoitus ja varuskunta Lappeenrannassa lakkautettiin. Paikalle jäi enää vaatimaton vartiomiehistö ja 
insinöörikomennuskunta valvomaan ja huoltamaan rakennuksia. 


8.5 Varuskuntakaupungin rakennukset venäläisellä kaudella 

1750-luvun puolivälin jälkeen Ruotsin puolella sijaitsevassa osassa Suomea kaupunkirakentaminen 
on jaettu kahteen eri tyylikauteen: vuosien 1743-1775 väliseen kauteen, jota on nimitetty hyödyn 
ajaksi, sekä vuosien 1775-1809 väliseen klassismin aikakauteen. Liliuksen mukaan hyödyn 
kaudella kaupunkien rakennuskantaan tulivat mukaan kaksikerroksiset puutalot ja mansardikatot. 
Nämä tyylipiirteet edelleen vahvistuivat kustavilaisella kaudella. Kaupunkien perinteisen 
yksikerroksisen ja satulakattoisen puutalon rinnalle tulivat joko satula-, auma- tai mansardikatolla 
katetut kaksikerroksinen rakennus, kahdesta siivestä muodostuva vinkkelitalo ja pseudovinkkelitalo. 
Valtaosa taloista oli ilmeisesti hyvin pitkään hirsipintaisia. Seinät yleensä kuitenkin punamullattiin 
ja ikkunankehykset maalattiin. Ulkoseinien vuoraus yleistyi vain hyvin hitaasti. Pohjakaavoissa 
karoliininen pohjakaava yleistyi porvariston asuintaloissa. 

Lappeenrannassa kaupunkikuvalle olivat aiemman linnoituskauden tapaan tyypillisiä lukuisat 
sotilasrakennukset. Siviilirakennusten ulkonäöstä ei ole säilynyt kovin paljon tietoja. 1770-luvulta 
lähtien siviilirakentamisen valvonnan keskittyessä sotilasviranomaisille kiinnitettiin huomiota 
rakennusten edustavuuteen eikä enää itse linnoituksessa sallittu turvekattoisia rakennuksia. Kaupunkia 
kuvaavien pohjakarttojen mukaan siviilirakennukset olivat ainakin vielä 1790-luvulla suorakaiteen 
muotoisia, kulmatonteille ei yleensä ollut rakennettu vinkkeli- tai pseudovinkkelitaloja. 

Venäläisellä kaudella Lappeenrantaan rakennetut sotilasrakennukset olivat funktioltaan samoja 

Lappeenrantaan 1700-luvun lopussa rakennettuja rakennuksia Viipurin kuvernementin atlaksen 
kuvaamassa muodossa. Vasemmalta lukien n:o I ortodoksinen kirkko. n:o 2 komendantin talo. n:o J 
pääväriin, n:o 4 corps degarde. n:o 5 insinöörikomennuskunnan rakennus, n:o 6 puolikas kasarmi¬ 
rakennuksesta, n:o 7 luterilainen kirkko, sekä n:ol H ja O kasarmirakennuksia. (VA). 


kuin jo ruotsalaisella kaudella. Edelleen tarvittiin upseerien ja miehistön majoitusrakennuksia, 
varastorakennuksia ja työrakennuksia. Puusta rakennetut sotilasrakennukset olivat ruotsalaisen 
kauden tapaan mahdollisimman yksinkertaisia ja käytännöllisiä konstruktioita. 1770-luvulta lähtien 
tuli rakennuksiin kuitenkin uusia tyylipiirteitä. Vanhan Suomen sotilasarkkitehtuuria tutkineen Rainer 
Knapaksen mukaan alueelle kehittyi 1700-luvun lopussa oma klassistinen provinssiarkkitehtuurinsa, 
joka vastasi Venäjän muissa provinsseissa vallalla ollutta tyyliä. Knapaksen mukaan tyylille ominaiset 
piirteet olivat voimakkaasti profiloidut kattolistat, kevyet pilasterit seinäpinnoilla, kellon muotoiset 
tornien katot ja korostetut aumakatot. Klassistisia piirteitä täydensivät balustradit, rustikoinnit ja 
kattoikkunat. 

1770-luvulla provinssiklassismia sovellettiin Knapaksen mukaan komendantintaloihin. 

päävartioihin, vartiorakennuksiin, kasarmeihin ja upseerien sekä esikuntien rakennuksiin Haminassa, 
Lappeenrannassa, Käkisalmessa ja Viipurissa. Rakennukset pohjautuivat sotakollegion tykistö-ja 
linnoituskanslian tyyppipiirustuksiin. 1790-luvulla rakennettiin pääasiassa julkisivultaan äärimmäisen 
yksinkertaisia, vain kattolistan ja ikkunapenkin koristamia kasarmeja. 1800-luvun alussa otettiin 
kasarmeissa käyttöön uusi avoin pohjakaavatyyppi ja julkisivuja koristivat enää kattolista ja usein 
aumakatto kattoikkunoineen. 

Venäläisen kauden kasarmirakennukset eivät itse asiassa poikenneet perusvolyymiltään ruotsalaisen 
kauden rakennuksista. Tyypillistä rakennuksille oli edelleen matala rakennuslainko ja korkea 
kattoikkunoin varustettu aumakatto. Tähän tyyppiin antoi kuitenkin lisänsä 1770-luvun klassisismi 
ja ennen kaikkea arvokkaampi rakennusmateriaali. Pohjakaavoiltakaan venäläiset sotilasrakennukset 
eivät erityisemmin eronneet ruotsalaisen kauden rakennuksista. Lappeenrantaan 1770-luvun aikana 
tehty kivikasarmi, jossa talon läpi kulki eteinen ja sen molemmille puolille oli ryhmitetty tuvat, 
vastasi ennen pikkuvihaa laaditun Haminan kaksikerroksisen puuparakin suunnitelmapiirustuksen 
pohjakaavaa. 1790-luvun lopussa rakennettujen kolmen kivikasarmin pohjakaava taas oli periaatteessa 
aivan samankaltainen kuin ruotsalaisen insinööriupseerin ennen pikkuvihaa Haminaan suunnitteleman 
upseeriparakin pohjakaava. 

Venäläisen kauden sotilasrakennusten mallipiirustusten ja niiden mukaan rakennettujen rakennusten 
esikuvina eivät varmaankaan olleet ruotsalaiset puuparakit, vaan sekä Ruotsin että Venäjän 
sotilasrakentajilla olivat esikuvina mannereurooppalaiset sotilasrakennukset. Voidaan havaita 
ainakin ranskalaisen Belidorin vuonna 1729 ilmestyneen ja venäjäksi vuosina 1765 ja 1802 kään¬ 
netyn insinööritaidon oppaan mallipiirustusten pohjakaavoissa esiintyvän samalla tapaa järjestettyjä 
pohjakaavoja kuin Lappeenrannan kasarmirakennuksissa ja esimerkiksi Viipurin portin corps de garde 
-rakennuksessa. 

Linnoituksen ja varuskunnan käyttöön rakennettiin 1740-luvulta lähtien useita erityyppisiä 
rakennuksia. Ne olivat yleensä puusta ja monet olivat hyvin lyhytikäisiä. Kokonaistilanteen 
selvittämiseksi voidaan tarkastella, mitä rakennuksia insinöörikomennuskunta sisällytti karttoihinsa 
vuonna 1803, linnoituksen rakennustöiden pääasiallisesti valmistuttua. 

Linnoituksessa ja Nikolain etulinnakkeessa sijaitsivat seuraavat kiviset rakennukset: 

Komendantin talo 
Päävartio 

Corps de garde eli Viipurin portin vartio 
Sotilaskasarmit (5 kpl) 

Ruutikellari 
Insinöörikunnan paja 
Tykistön makasiinit (2 kpl) 

Kasarmi, kaponieeri ja ruutikellari Nikolain etulinnakkeessa 

Puisia rakennuksia oli runsaasti, niistä insinöörikomennuskunnan laatimat kartat erittelivät eri ryhmiin 
seuraavat: 

Komendantin talon puinen siipi 
Insinöörijoukkojen talo 

Varuskuntapataljoonan yliupseerien asuintalot 

Tykistön yliupseerien asuintalot 

Sotilaskasarmit 

Verstaat 

Varastot 

Tykistön laboratorio 

Vaja 

Paja 

Varuskuntapataljoonan varasto 
Muonavarastot 

Varalla oleva varastomakasiini 
Pataljoonan sairaala 
Ruutikellari 
Tuomio- ja vankitiloja 
Kaupungin koulu 
Asukaskorttelit 

Linnoituksen ulkopuolella sijaitsivat 

Kenttävarustukset ja niiden vartiot 

Nikolain etulinnake ja siellä kivinen kasarmi, kaponieeri ja ruutikeIlari 

Suomalainen kirkko 

Suuri esikaupunki 

Pieni esikaupunki 

Saimaan laivaston venevajat 

Vartio 

Merihallinnon palvelijoiden asunnot 
Merihallinnon päällikön asuintalo 
Muonahallinnon heinälatoja 

Kalkkikiven louhimiseen ja kairaamiseen käytetty alue rakennuksineen 

Postipiha 

Papin talo 

Puhakan kylä 

Maanmittari Londinin talo 

Venäläisen kauden rakennuksista ovat Lappeenrannassa säilyneet Suuren kivikadun varrella sijainneet 
Viipurin portin corps de garde, kolme kasarmirakennusta, kirkko, komendantin talon kivinen osa, 
ylätasanteen pohjoisosan kaksi harmaakivistä makasiinia ja luoteisosan kaksi kasarmirakennusta 
sekä Viipurin esikaupungin puinen kirkko. Jo tässä vaiheessa voidaan esittää jäljempänä käsitellyn 
aineiston perusteella laadittu taulukko, josta käyvät ilmi näiden Lappeenrannan vanhimpien 
rakennusten rakennusajat. 

Rakennus rakennusaika 


Komendantin talo 
Kasarmi n:o 4 
Corps de garde 
Ortodoksinen kirkko 
Kasarmi n:o 8 
Luterilainen kirkko 
Pääkadun varrella 


1778 

1779 

1778 

1782-1785 

1798 

1792 


sijaitsevat 3 kasarmia 1798 
Harmaakiviset makasiinit 1802-1803 


8.5.1 Komendantin talo 

Linnoituksen komendantti asui Lappeenrannassa pitkään yksityistalossa. Ensimmäinen komendantti, 
kapteeni Kuprianov, asui 1740-luvulla viipurilaisen kauppiaan Kristian Sesemanin Lappeenrannassa 
sijaitsevassa talossa. Myöhemmin hän siirtyi kauppias Henrik Schmidtin taloon. 1750-luvun alussa 
komendantille oli nimetty oma rakennus, jossa hän ei kuitenkaan kaikesta päättäen asunut ainakaan 
koko aikaa; 1750-luvun puolivälissä komendantti nimittäin asui postimestarin virka-asunnossa. 1764 
kaupunkiin saapunut komendantti Barbot de Marni taas asui aluksi venäläisen kauppiaan luona, mutta 
vaati kaupunkilaisia rakentamaan itselleen oman talon. Komendanttia varten myös rakennettiin oma 
rakennus puusta, sillä Marnin komendantinkauden jälkeiseen aikaan ajoittuvat myöhemmät lähteet 
kertovat kaupungissa sijainneen “vanhan komendantin talon”. Uusi komendantin talo eli nykyisin 
linnoituksen kaupunginosan käräjätalona toimiva rakennus taas rakennettiin kivestä vanhan talon 
jatkeeksi. 

Linnoituksen komentaja oli kaupungin ylin henkilö. Kaupunki toimi sotilaiden ehdoilla ja 
komendantti oli varuskunnan päällikkö. Komendantin talo taasen oli varuskuntakaupungin 
kaupunkikuvassa yhtä tärkeä kuin komendantin asema. Komendantin kivisen talon rakentaminen 
liittyi Lappeenrannan linnoituksen merkityksen kasvuun ja sitä kautta vuoden 1774 asemakaavan 
toteuttamiseen. 

Komendantin talon suunnittelijoista ei ole säilynyt tietoja. Myös rakennusaikaiset 
suunnitelmapiirustukset puuttuvat. Knapaksen mukaan ajan sotilasrakennuksille oli kuitenkin 
tyypillistä, että ne seurasivat Pietarin sotakollegion mallisuunnitelmia - kuitenkin usein paikallisin 
poikkeuksin. Komendantin talolla ei linnoituksen muiden talojen tapaan ole siten välttämättä yhtä 
suunnittelijaa, vaan linnoitusupseerit ovat todennäköisemmin suunnitelleet ja rakentaneet rakennukset 

kollektiivisesti samaan tapaan kuin jo linnoituksen ruotsalaisella kaudella. 

Säilyneen kiviosan (numero IA) julkisivuja jäsentävät ikkunoiden väliin muodostetut vertikaalit, 
pilasterimaiset seinänosat. Ikkuna-aukkojen ylä-ja alapuolella on vaakasuorat koristelistat. Julkisivun 
keskiosaa korostavat hieman muusta seinätasosta ulkonevat neljä kaksoispilasteria. Yksikerroksista 
rakennusta kiertää profiloitu tiilinen räystäslista. 

Komendantin talon ulkoasua on muuttanut suuresti kattomuodon vaihtaminen satulakatoksi. Aiemmin 
rakennuksessa oli laudasta tehty aumakatto. Rakennuksen julkisivu oli aiemmin, kuten nykyäänkin, 
linnoituksen keskiaukiolle päin. Fasadi kaksoispilastereineen korosti rakennuksen arvoa linnoituksen 
muiden rakennusten joukossa. Valtionarkistossa säilytettävän, 1790-luvun loppuun ajoittuvan 
Viipurin kuvernementin rakennuksia kuvaavan atlaksen mukaan julkisivu olisi ollut vielä rikkaammin 
koristeltu; keskiosan pilasterit olisivat kannattaneet attikaa ja sen huipulla olevaa uurnakoristetta. 
Atlaksen fasadipiirustuksen luotettavuus on kuitenkin jo aiemmin asetettu kyseenalaiseksi, ja Pietarin 
laivaston keskusarkistossa säilynyt insinöörikomennuskunnan Lappeenrannassa 13.kesäkuuta 1799 
laatima fasadikuva vahvistaa epäilykset: Viipurin kuvernementin atlaksen kuvaamia attikaa ja uurnaa 
ei rakennuksessa ollut. 

Komendantin taloon liittynyt puinen osa, ns. vanha komendantin talo (numero IB) toimi uuden 
valmistuttua muun muassa Lappeenrannan varuskuntapataljoonan majurin asuntona. Rakennuksessa 
oli laudasta rakennettu aumakatto, ja se oli koristettu klassistisin ikkunalaudoin. Rakennuksessa oli 
seitsemän huonetta, eteinen ja kolme sisäänkäyntiä. Kivisessä komendantin talossa oli kymmenen 
huonetta ja eteinen. Vuonna 1803 talon huoneista oli viisi komendantin ja pataljoonan komentajan 
Tromberin hallussa ja kaksi huonetta sotatuomarin käytössä. Muut kolme olivat vapaina ja niissä 
asuivat kenraalikunnasta vierailevat. 

Vanhan ja uuden komendantintalon pohjakaavat olivat hyvin samankaltaiset. Sisäänkäynti molempiin 
oli pihan puolelta, puiseen osaan tosin myös kivirakennuksen julkisivun puolelta, mutta kuitenkin 
puurakennuksen länteen osoittavan julkisivun vastakkaiselta puolelta. Pihan puolen huoneet olivat 
pienempiä kuin fasadipuolen. Pihan puolella sijaitsivat muun muassa keittiöt. Julkisivupuolella 
huoneet taas olivat isompia ja edustavampia. Molempien rakennusten pohjakaavalle on myös 
tyypillistä, että julkisivun puoleisten huoneiden läpi avautuivat ovet linjassa koko talon pituudelta. 
Komendantin talon kokonaisuuteen kuului lisäksi tontin itäosassa pääty vesiportille johtavalle kadulle 
päin sijainnut huoltorakennus/talli. Vuonna 1800 sen tilalle rakennettiin aumakattoinen puinen talli. 

Komendantin talon lisäksi linnoituksen ensimmäiset kivitalot ja rakennukset, joiden ulkonäköön 
kiinnitettiin eniten huomiota, olivat keskusaukiolla sijaitseva päävartio, Viipurin portin corps de garde 
ja yksi kivikasarmi. Rakennukset liittyvät vuoden 1774 asemakaavasuunnitelmaan sekä sijaintinsa 
että tyylinsä ja rakennusmateriaalinsakin perusteella. Rakennusten ajoituksen kannalta tärkein lähde 
on laivaston keskusarkistossa Pietarissa säilytettävä Suomen departementin linnoituksia ja niiden 
rakennuksia kuvaava atlas. Atlaksen sivuista Lappeenrantaa kuvaavat sivut 31-38 (lehdet 1-VIII). 
Lappeenrannan insinöörikomennuskunnan kesällä 1799 päiväämissä lehdissä 

on rakennusten selostuksissa ilmoitettu rakennuksista myös rakennusvuodet. Atlaksessa komendantin 
talon rakennusvuodeksi ilmoitettiin 1778, “komendantin vartion” eli päävartion 1774, corps de garden 
1778 ja satulakattoisen kivikasarmin 1779. 

Kartaston rakennusajoille saadaan tukea myös muista lähteistä. Ainakin vuonna 1780 kiviset 
vartiorakennukset, komendantintalo ja kivikasarmi on merkitty linnoitusta kuvaavaan karttaan. 
Linnoituksen rakennusten ikää raastuvanoikeuden pöytäkirjojen perusteella selvittänyt Raimo Ranta 
taas ajoittaa sekä päävartion että corps de garden 1770-luvun puoliväliin. Ranta myös kirjaa tiedon 
vuonna 1774 myönnetystä pienestä vuosittaisesta määrärahasta päävartiossa sijaitsevien vankisellien 
lämmittämiseen. 


8.5.2 Päävartio 

Linnoituksen pääkatujen risteyskohdassa sijainneen päävartion (numero 2) julkisivu oli kohti 
Viipurin porttia, joka toimi linnoituksen pääporttina. Fasadipuolella oli kuuden pylvään muodostama 
pilarikäytävä. Pilareiden välien kohdalla sijaitsivat päävartion julkisivun puoleiset neljä ikkuna- 
aukkoa koristeineen. Oviaukon kohdalla pilareiden väli oli hiukan suurempi. Pilarikäytävässä 
oli vielä rakennuksen ikkunoiden välisellä osuudella seinässä pilasterit. Oviaukkoa korostettiin 
kaksoispilasterein. Rakennuksen aumakatossa oli julkisivun puolella kattoikkuna. Oleellinen osa 

Kaavio venäläisen kauden julkisien rakennusten sijainnista Iin- 
noitusniemellä. Kaavioon ei ote merkitty esikaupunkeja, etulin- 
nakkeita eikä Saimaan laivaston rakennusten alueita. Kartta ei 
ole mittatarkka. 

Linnoituksen sotilasrakennuksia vuonna 1799. Keskellä komendantin talon pilastereiden koristanut 
julkisivukuva. sen vasemmalla puolella rakennusten pohjakaavat ja tontti (merkitty kirjaimella A). 
Oikealla insinöörikomennuskunnan tontti ja rakennusten pohjakaavat (merkitty kirjaimella B). 
Pohjakaavan alla insinööriraketmusien julkisivukuva. Vasemmalla alhaalla varuskuntapataljoonan 
upseerien asuintaloja. (TsCADA). 

rakennuksen pääjulkisivun arkkitehtuuria oli vielä rakennuksen mittainen, kolmeen suuntaan las¬ 
keutuva ja kolmiaskelmainen porras. Rakennuksen muista seinistä oli pohjoisseinämä kattolistaa 
lukuun ottamatta koristelematon. Vesiportille johtavan kadun puoleista seinää rytmittivät kulmassa 
sijaitsevat kaksoispilasterit ja yksi pilasteri keskellä rakennusta, Haminan portille johtavan kadun 
suuntaisella fasadilla kulmien kaksoispilasterien lisäksi myös kaksi keskemmälle seinää sijoitettua 
pilasteria. 

Päävartiossa oli neljä huonetta ja rakennuksen keskellä sijainnut eteinen. Pohjoiseen Savonlinnan 
portille päin oli yksi ikkuna, itään Vesiportille avautui kaksi ikkunaa ja länteen Haminan portille 
samoin kaksi ikkunaa. Eräässä säilyneessä suunnitelmapiirustuksessa oli päävartion huonetiloja 
varattu upseerille, sotilaille, varuskunnan kassalle ja vangeille. 

Päävartiolla, vaikka se olikin kooltaan pienempi kuin esimerkiksi Viipurin portin corps de garde, oli 
linnoituksessa merkittävä periaatteellinen merkitys komendantin vartiona. Päävartiossa muun muassa 
säilytettiin linnoituksen tunnuksia, lippua ja avaimia. Kun tarkastelee rakennuksen sijoittamista 
vuoden 1774 asemakaavaan, keskelle toriaukiota ja porteilta suuntautuvien teiden leikkauspisteeseen, 
tuntuu selvältä, että asemakaavan laatijat halusivat korostaa päävartiota ja niitä arvoja, joita se edusti. 


8.5.3 Viipurin portin corps de garde 

Viipurin portin corps de garde (numero 3) sijaitsi linnoitukseen tultaessa portin vasemmalla puolen. 
Viipurin portilla sijaitsi vartiorakennus jo 1750-luvulla. Tällöin kyseessä oli kuitenkin puurakennus. 
Uuden tiilestä rakennetun suorakaiteen muotoisen rakennuksen fasadi oli kohti Suurta kivikatua. 
Julkisivun keskeinen elementti oli päävartion tapaan avoin pilarikäytävä. Corps de gardessa 
pilarikäytävän muodosti balustradiaidan lisäksi kaari-aihe, lakikivin varustetut arkkivoltit, joiden 
väleihin oli sijoitettu pilasterit kannattamaan voimakkaasti profiloitua kattolistaa. Oviaukon kohtaa 
korostettiin julkisivussa leveämmällä kaarella. 

Corps de gardessa oli muiden sotilasrakennusten tavoin aumakatto, johon oli julkisivun puolelle 
sijoitettu molemmin puolin oviaukkoa kaksi kattoikkunaa. Päävartion tavoin oli corps de gardessakin 
pylväskäytävän sisäseinän ikkunoiden ja oven väleihin sijoitettu pilasterit. Suurta kivikatua 
korkeammalla sijaitsevan rakennuksen edustalla oli myös kolmeen suuntaan laskeutuva porras. 
Pääjulkisivun lisäksi oli rakennuksen lyhyille sivuille sijoitettu rakennuksen kulmiin pilasterit ja 
kattolista kiersi koko rakennuksen. Pohjakaavassa oli eteinen koko rakennuksen levyinen; eteisen 
eteläpuolella sijaitsi kolme pientä huonetta ja pohjoispuolella yksi, koko rakennuksen mittainen 
huone. Huoneiden käyttö ilmenee jo rakennuksen nimestä: rakennuksessa majailivat ne sotilaat, jotka 
kulloinkin huolehtivat pääportin vartioinnista, avaamisesta ja sulkemisesta. 


8.5.4 Kiviset sotilaskasarmit 

Ensimmäiset kasarmirakentamiseen liittyvät pyrkimykset tulivat Venäjälle vasta Pietari 
Suuren aikana. Hänen aikanaan ei kuitenkaan vielä edetty rakentamisessa järjestelmällisesti 
tai laajamittaisesti, ja suunnitelmat raukesivat Pietarin kuolemaan. Pietarin jälkeen kasarmeja 
rakennettiin jokseenkin satunnaisesti. Asenteet kasarmien rakentamiseen kuitenkin muuttuivat 1700- 
luvun jälkipuoliskolla. Fabritsiuksen mukaan keisari Paavali I noudatti periaatetta, jonka mukaan 
kasarmit eivät olleet tarkoitetut vain sotilaiden majoittamiseen, vaan ne olivat koulu, jossa kasvatettiin 
parempia sotilaita. Paavalin aikana alkoivatkin ensimmäiset merkittävät kasarmien rakennustyöt 
niin Pietarissa kuin provinsseissakin. Paavalin seuraajan Aleksanteri En aikana laajat kasarmien 
rakennustyöt j atkuivat. 

Aluksi rakennettiin pääosin kaartin kasarmeja Pietariin, sittemmin myös Moskovaan ja 
provinssikaupunkeihin - etenkin rajaseuduille. Linnoituksissa kasarmeja rakennettiin etenkin 
jos siviilimajoitusta ei ollut saatavissa. Keep mainitsee Baltian maiden olleen poikkeus muuhun 
valtakuntaan verrattuna: siellä aatelisto rakennutti jo varhain sotilaille erityisiä majoitusrakennuksia 
eli “Quartierhäusereita”. Kasarmien rakentaminen yleistyi Keepin mukaan 1800-luvun alkupuolella. 

Sotilaat eivät paikallisella tasolla itse olleet innostuneita asumaan kasarmeissa. Venäjän joukoista oli 
1700-luvulla vain pieni osa majoitettuina kasarmeihin tai kaupunkeihin; suurin osa oli majoituksessa 
maaseudun viljelijöiden rakennuksissa. Majoituksessa oltiin suurin osa vuotta, siitä poistuttiin 
vain kesäharjoitusten tai sotien aikana. Kasarmit eivät kuitenkaan olleet suosittuja sotilaiden 

keskuudessa - elämä paikallisen väestön majoituksessa katsottiin vapaammaksi. Kasarmit miellettiin 
palveluspaikoiksi, lisäksi kasarmien on huomautettu olleen epäterveellisiä ja ylikansoitettuja, lian 
ja epäjärjestyksen pesiä. Siviilimajoituksessa myös lämmitykseen ja muuhun huoltoon liittyvät 
rasitukset jäivät suurelta osaltaan siviilien niskoille. Lappeenrannastakin on vielä 1760-luvulla tietoja 
siitä, että sotilaita ei suostuttu muuttamaan heille rakennettuihin kasarmeihin, vaan heitä pidettiin 
mieluummin siviilimajoituksessa. 

Linnoitusniemellä sijaitsi viisi kivistä sotilaskasarmia. Näistä vanhin sekä käytöltään että ulkoasultaan 
muista kasarmeista jossain määrin poikkeava sijaitsi ylätasanteella, pääty Haminan portille ja 
länsirantaan johtavan tien varrelle päin (numero 4). Erään vuodelle 1780 ajoittuvan kartan mukaan 
rakennus oli tykistön upseerikasarmina, vuonna 1795 rakennuksen taas mainittiin olevan kivinen 
sotilaskasarmi, ja ainakin 1800-luvun alussa rakennuksessa toimi varuskuntapataljoonan sairaala. 
Kasarmin rakentaminen ajoittuu samaan 1770-luvun puolivälissä tapahtuneeseen linnoituksen 
kaavoittamis-ja rakentamiskauteen kuin kivisen komendantintalon sekä päävartion ja corps de garden 
rakentaminen. Rakennus valmistui viimeisenä 1770-luvun kivirakennuksista, vuonna 1779. Rakennus 
oli muista myöhemmin pystytetyistä kivikasarmeista poiketen satulakattoinen. 

Rakennuksen julkisivu osoittaa sen kuuluvan myös tyylillisesti päävartion ja corps de garden 
kanssa samaan vaiheeseen. Fasadille on ominaista selkeä ja niukka klassististen elementtien käyttö. 
Julkisivun kuusitoista ikkunaa ja kaksi oviaukkoa oli reunustettu samantyyppisillä klassistiseen 
muotokieleen pohjautuvilla koristeaiheilla kuin komendantin talossakin. Myös ikkunat sijaitsivat 
komendantin talon tapaan seinäpinnasta sisäänvedetyissä komeroissa. Siten komeroiden väliin 
jäävistä kapeista vertikaaleista osista muodostui koko seinän mittainen pylväikkö, jota kattolistan alla 
yhdisti julkisivun mittainen horisontaali seinän osa. Oviaukkoja taas korosti niitä ympäröivä voimak¬ 
kaasti profiloituja kattolistaan asti ulottuva kehys. Korkeassa satulakatossa sijaitsi oviaukkojen 
yläpuolella kaksi kattoikkunaa ja vielä niiden yläpuolella rakennuksen savupiiput. 

Rakennuksen pohjakaava oli tiukan symmetrinen. Keskellä rakennusta sijaitsi umpinainen seinä. Sen 
molemmin puolin sijaitsevat kasarmin osat olivat toistensa peilikuvia. Kasarmin puolikkaan jakoi 
kahtia rakennuksen läpi kulkeva eteinen - kasarmista oli uloskäynti molemmille puolille. Eteisestä oli 
käynti taas symmetrisesti sen molemmilla puolin sijaitseviin neliönmuotoisiin huoneisiin. Kasarmissa 
siis oli kahdeksan samankokoista huonetta ja kaksi eteistä. Tulisijat sijaitsivat alun perin eteisissä, 
mutta myöhemmin rakennettiin jokaisen huoneen nurkkaan vielä oma uuninsa. 

Seuraavat kivikasarmit rakennettiin linnoitukseen 1790-luvulla. Kasarmeista kolme (numerot 5, 6 
ja 7) sijoitettiin vuonna 1792 palaneen luterilaisen kirkon kohdalle, vastapäätä ortodoksista kirkkoa. 
Alueelle oli vuoden 1774 asemakaavassa suunniteltu sijoitettavaksi U-volyyminen kauppahalli eli 
gostinnyj dvor. 1790-luvulla linnoitus oli kuitenkin jo niin selkeästi vain varuskunnan käytössä, 
että kasarmien rakentamista pidettiin tärkeämpänä. Nämä kolme samankaltaista kasarmirakennusta 
sijoitettiin asemakaavaan siten, että niiden päädyt olivat kohti Suurta kivikatua, ortodoksisen kirkon 
fasadi kadun toisella puolella osui kahden eteläisimmän kasarmin väliin. Lisäksi rakennettiin vielä 
neljäs samaa tyyppiä oleva kasarmi (numero 8). Se sijoitettiin 1770-luvulla rakennetun kivikasarmin 
jatkeeksi, paikalle johon jo 1770-luvun puolivälin kaavassa oli suunniteltu kasarmirakennusta. 

Rakennusten valmistumisvuonna 1798 suuret rakennushankkeet heijastuivat koko kaupungin 
elämään, sillä sotilaiden voimat eivät yksinään riittäneet kasarmien rakentamiseen. 
Insinöörikomennuskunta kuulutti kirkossa Rannan mukaan kaupunkilaisia ja lappeelaisia töihin. 
Kirvesmiehille komennuskunta oli valmis maksamaan 50 kopeekkaa päivässä ja tavallisille työ¬ 
miehille 30 kopeekkaa. Lisäksi kaupunkiin tuli talvikeleillä kuljettaa kiviä kolmen virstan etäisyydellä 
lähisaarista. 

Vuonna 1798 rakennettujen neljän kasarmin julkisivuarkkitehtuuri poikkeaa 1770-luvun eli Katariina 
II:n kauden sotilasrakennuksista. Verrattuna kaksikymmentä vuotta aikaisempiin rakennuksiin 
olivat uudet kasarmit pelkistetympiä. Julkisivuissa ei ollut enää 1770-luvun tapaan pilastereita 
eikä profiloituja ikkunankehiä. Kun 1770-luvun puolivälissä rakennetussa kasarmissa ikkunat 
sijaitsivat seinäpinnasta sisäänvedetyissä komeroissa, niin vuoden 1789 kasarmeissa ikkunat oli 
puhkaistu suoraan seinälinjaan ja ainoastaan ikkunan alalauta erkani seinälinjasta. Molemman 
kauden rakennuksilla oli kuitenkin ulkoarkkitehtuurissaan myös yhteisiä piirteitä. Rakennuksissa 
oli suhteellisen korkealta perustalta nouseva matala runko-osa ja korkea katto, useimmiten 
aumakatto. Siinä sijaitsivat symmetrisesti sijoitetut ikkunat. Vuonna 1798 rakennettujen kasarmien 
julkisivuarkkitehtuuriin kuului oleellisena osana 1770-luvun tapaan tiilistä muurattu kattolista. 

Linnoituksen kasarmirakennuksia vuonna 1799. Kirjaimilla E. F ja G merkittiin kivikasarmil. Alari¬ 
vin puiset rakennukset H. I ja K olivat tykistön upseereiden käytössä, rakennukset L ja M tykistön 
miesten ja mestareiden käytössä. (TsGADA). 


Vuoden 1798 kasarmien pohjakaavat poikkeavat myös jossain määrin 1770-luvun puolivälissä 
rakennetusta kasarmista. Tässä oli kaksi oviaukkoa, kaksi koko rakennuksen läpi kulkevaa eteistä 
ja yhteensä kahdeksan samankokoista majoitushuonetta. Vuoden 1798 kasarmeihin sijoitettiin 
kuitenkin vain yksi oviaukko. Eteiset ulottuivat vanhemman kasarmin tapaan läpi koko rakennuksen. 
Enää ei kuitenkaan jokaisesta tuvasta ollut omaa sisäänkäyntiä eteiseen, vaan uloimpana sijaitseviin 
majoitushuoneisiin piti kulkea toisen tuvan läpi. Siten vuoden 1798 kasarmityypissä eteinen jakoi 
kasarmin kahteen nelihuoneiseen blokkiin. Vuoden 1798 pohjakaava oli epäilemättä tehokkaampi 
kuin 1770-luvun: kun eteistilaa oli vähemmän, voitiin huoneisiin majoittaa enemmän sotilaita. 
Parantunut tehokkuus ei liene kuitenkaan parantanut kasarmeissa majailevien sotilaiden asumisen 
laatua, koska uloimpiin tupiin joutui aina kulkemaan välissä olevan majoitushuoneen kautta. 

8.5.5 Puukasarmit 

Sotilaita ei venäläisen kauden alussakaan majoitettu Lappeenrannassa pelkästään 
yksityismajoitukseen. Linnoitukseen 1770-luvulta lähtien rakennettujen yhteensä viiden kivikasarmin 
lisäksi siellä sijaitsi useita puukasarmeja. Ne saattoivat usein olla hyvin vaatimattomia, parakkimaisia, 
eikä niiden käyttöikä välttämättä ollut kovin pitkä. Jo vuonna 1745 ilmoitettiin kaupungissa olevan 
useita pieniä kasarmeja. Nämä sijaitsivat linnoitusniemen länsirannalla, lähellä entistä maaherran 
residenssirakennusta. Rakennukset olivat huonokuntoisia ja palovaarallisia. Majoitusrakennukset ovat 
saattaneet olla Lappeenrannan valloituksesta jäljelle jääneitä entisiä kauppiastaloja tai myöhemmin 
paikalle siirrettyjä tai rakennettuja hirsirakennuksia. Länsirannassa joka tapauksessa sijaitsi vielä 
venäläiskauden alussa 1750-luvulla runsaasti rakennuksia. Länsirannan kasarmirakennukset eivät 
kuitenkaan olleet pitkäikäisiä, sillä linnoitustöiden edistyttyä länsirantaan jäi enää siviilihallinnon 
käytössä olevia rakennuksia eli provinssikanslian käytössä oleva talo, ruutikeIlari ja muutama varus¬ 
kunnan varastorakennus. 

Vuonna 1756 rakensivat kaupunkilaiset sotilaille kasarmirakennuksia. Niitä oli kaksi, joista toinen 
valmistui talvella 1756-1757. Toinen oli pitkään keskeneräinen ja valmistui aivan 1750-luvun 
lopussa. Kasarmi oli kuitenkin vielä pitkään tyhjillään ja sitä käytettiin 1760-luvun alussa heinä- 
varastona. 

Majoitusrasituksen vaivaamat kaupunkilaiset pyrkivät edelleen rakentamaan kasarmeja ja ehdottivat 
vuonna 1766, että kaupunkiin rakennettaisiin uusi kasarmi. Vuosikymmenen vaihteesta on myös 
tietoja vanhan kasarmin purkamisesta ja uuden rakentamisesta sen tilalle. Näiden puurakenteisten 
kasarmien sijainnista tai ulkoasusta ei ole kuitenkaan säilynyt tarkempaa tietoa. 

1780-luvun tilanteesta muodostuu jo selkeämpi kuva. Raastuvanoikeuden pöytäkirjoissa vuodelta 
1786 säilyneen kaupungin rakennusten inventoinnin mukaan linnoituksessa sijaitsi tällöin kivisen 
kasarmin lisäksi yhteensä kolme puista kasarmia ja tykkimiesten majoitustalo. Kaksi kasarmeista 
sijaitsi kaupungin pohjoisosassa. Kolmannella on saatettu tarkoittaa provinssikanslian korpraalille ja 
kuuden miehen vahvuisen vartiolle vuonna 1757 valmistunutta rakennusta. 

Inventoinnin mainitsemalla tykkimiesten majoitustalolla lienee tarkoitettu tykistön käytössä ollutta 
pientä linnoitusniemen luoteisosassa sijainnutta tykistön puukasarmia. Suorakaiteen muotoinen 
ja aumakattoinen rakennus oli sijoitettu pitkä sivu ylätasanteen pohjoisimman poikkikadun 
varteen (numero 9). Pääty oli kohti pääkadun länsipuolella sijainnutta luoteisosan pitkittäiskatua. 
Kasarmin pohjakaava oli äärimmäisen yksinkertainen. Suorakaiteen muotoinen rakennus koostui 
kahdesta samankokoisesta huoneesta, joiden välissä oli eteinen. Eteisestä oli myös käynti ullakolle. 
Julkisivun puolella huoneissa oli kaksi ikkunaa. Yksinkertaista ja symmetristä julkisivua jäsensivät 
lisäksi korkean aumakaton kaksi katto-ikkunaa. Eteiseen johti kaksiaskelmainen leveähkö porras. 
Rakennuksessa oli ainakin 1800-luvun alussa lautakatto. 

Rakennus rakennettiin jo ennen vuoden 1774 asemakaavasuunnitelmaa, 1700-luvun lopussa 
rakennusvuodeksi ilmoitettiin 1770. Vuoden 1774 asemakaavasuunnitelmassa sen tilalle oli 
suunniteltu neljää suurta kasarmirakennusta. Näistä rakennettiin loppujen lopuksi 1770-luvulla 
vain yksi. Vuonna 1798 valmistui toinen kivikasarmi luoteisnurkkaan, mutta vielä tällöinkin jäi 
puukasarmi paikalleen. Kuitenkin jo vuonna 1803 insinöörikomennuskunta raportoi rakennuksen 
olevan huonokuntoinen ja tyhjä. Kasarmi purettiin vihdoin vuosikymmenen lopussa. 

Kaksi muuta puukasarmia sijaitsivat linnoituksen pohjoisosan ranta-alueella. Vuoden 1774 asemakaa¬ 
vasuunnitelmassa linnoituksen pohjoisrantaan oli suunniteltu rakennettavaksi kaksi aumakattoista 
kasarmirakennusta ja niiden väliin varastorakennus. Puurakennukset esiintyvät kartassa vuodelta 
1780 ja 1790-luvun loppupuolen karttamateriaalissa, mutta eivät enää vuosisadan alun rakennustöitä 
kuvaavissa kartoissa. 1800-luvun alussa linnoituslaitteiden rakennustyöt nimittäin etenivät pohjois¬ 
rantaan ja kasarmit purettiin niiden alta. 

1790-luvun loppuun ajoittuvassa Viipurin kuvernementin atlaksessa on esitetty Lappeenran¬ 
nan kohdalla piirustuksessa n:o 6 vanhaksi kasarmiksi nimetyn kasarmirakennuksen puolikasta 
kuvaava julkisivu-ja pohjapiirustus. Rakennuksen pohjakaava on näkyvältä osaltaan identtinen 
linnoituksen vanhimman, 1770-luvun alussa rakennetun satulakattoisen kivikasarmin kanssa. Fasadi 
taas muistuttaa vuonna 1798 rakennettujen neljän aumakattoisen ja keskenään samankaltaisen 
kivikasarmin julkisivuja. 

Pietarissa säilyneisiin atlaksiin kuuluvien. Lappeenrannan insinöörikomennuskunnassa laadittujen 
piirustusten mukaan puukasarmien pohjakaavat todella olivat identtisiä satulakattoisen kivikasarmin 
kanssa. Toiseen piirustukseen liittyvän maininnan mukaan rakennus oli rakennettu vuonna 1778, 
siis vuotta ennen satulakattoista kivikasarmia. Pietarin julkisivupiirustuksen mukaan Viipurin 
kuvernementin atlaksen julkisivun puolikas pitää paikkansa lukuun ottamatta savupiippujen 
lukumäärää - vuoden 1788 puukasarmeissa oli vuoden 1798 kasarmeihin verrattuna, erilaisesta 
pohjakaavasta johtuvina, kolme oviaukkoa ja enemmän savupiippuja. Julkisivuiltaan rakennukset 
eivät siten, etenkin kun muistetaan, että ne oli tehty puusta, olleet volyymiltään yhtä “tiiviitä” ja 
suljettuja kokonaisuuksia kuin kivikasarmit. Puukasarmit olivat lisäksi pidempiä. 

1790-luvulla rakennettiin kaupunkiin lisää kasarmeja. Tällöin pyrittiin yleensäkin sijoittamaan 
Vanhan Suomen linnoituksiin enemmän joukkoja ja varastoja. Vuosikymmenen loppupuolella, vuonna 
1798, valmistuivat linnoituksessa yhä edelleen sijaitsevat neljä jo mainittua samojen piirustusten 
mukaan rakennettua tiilikasarmia. Vuosisadan vaihteessa suunniteltiin Lappeenrantaan rakennet¬ 
tavaksi vielä kivistä kaksikerroksista kasarmia. Rakennus olisi vuodelta 1799 olevan kartan mukaan 
sijoitettu pääkadun varteen vuonna 1798 rakennettujen kolmen kasarmin ja corps de garden väliin. 
Kasarmisuunnitelman pohjakaava oli yksinkertainen ja noudatti 1700-luvun lopussa ja 1800-luvun 
alussa venäläisissä sotilaskasarmeissa käyttöön otettua pohjakaavatyyppiä. 

Suorakaiteen muotoisen rakennuksen lävisti keskeltä molemmilta puoliltaan avoin eteiskäytävä, josta 
oli käynti molemmilla sivuilla sijaitseviin suuriin, avoimiin majoitustiloihin. Piirustuksen mukaan 
olisivat eteiskäytävästä myös johtaneet portaat toiseen kerrokseen. Majoitushuoneiden molemmissa 
päissä sijaitsivat suuret uunit. Makuulaverit kiersivät huonetilojen laidoilla, keskellä huoneita 
sijaitsivat katon tukipilarit. Suunnitellun rakennuksen ulkoarkkitehtuuri oli hyvin askeettista. Julki- 

sivu oli täysin koristelematon. Ikkuna-aukot sijaitsivat symmetrisesti oviaukon molemmilla puolin. 
Rakennukseen olisi suunnitelman mukaan tullut korkea harjakatto, jota rytmittivät savupiippujen 
lisäksi kolme symmetrisesti sijoitettua kattoikkunaa. 

Kesäkuussa 1800 päivätty suunnitelma ei kuitenkaan toteutunut. Suunnitellun rakennuksen sijaan 
rakennettiin kuitenkin vuonna 1800 puinen yksikerroksinen kasarmi ylätasanteen koillisosaan 
(numero 10). 

Tykistön varuskunnan käyttöön valmistuneessa kasarmissa pohjakaava oli sama kuin suunnitellussa 
kivikasarmissa. Julkisivu kuitenkin poikkesi jo rakennusmateriaalin vaihtumisen vuoksikin 
suunnitellusta kivirakennuksesta. Yksikerroksisen puukasarmin ulkonäköön vaikutti tehokkaasti 
korkea kolmella kattolautarivillä suojattuja kahdella kattoikkunalla varustettu aumakatto 
- kivirakennukseen oli suunniteltu satulakattoa. Puukasarmin seinäpinta ei ollut myöskään yhtä sileä 
ja eleetön kuin suunnitellun kivikasarmin. Puukasarmin julkisivun jakoi suorakaiteen muotoisiin 
ja neliömäisiin kenttiin kahdeksan kiviperustasta räystääseen ulottuvaa hirttä. Kentät sijaitsivat 
symmetrisesti: ensin oli neliömäinen kenttä, sen jälkeen kaksi suorakaiteen muotoista kenttää ja taas 
neliömäinen kenttä. Hirsillä oli kahtalainen funktio: toisaalta ne jäsensivät julkisivua pilastereiden 
tapaan, ja toisaalta ne kiinnitettynä seinän läpi kasarmin sisäpuolella olevaan pariinsa estivät 
tukipilarina pitkää seinämää pullistumasta. Tykistöjoukkojen kasarmiin liittyi vielä käymälä, joka oli 
rakennettu symmetrisesti kasarmiin nähden, tykistön hallussa olevan koko korttelin mittaisen alueen 
itäreunaan (numero 11). Rakennus valmistui samanaikaisesti kasarmin kanssa. 

Linnoituksen rakennustöille ja varuskunnan kasarmirakennuksille oli välttämätöntä saada 
rakennustarvikkeita. Erityisen tärkeä rakennusaine oli kalkki. Tätä venäläiset valmistivat hiukan 
kaupungista etelään sijaitsevalla Ihalaisen tilan alueella. Kalkkitehtaalle rakennettiin vuonna 1801 
myös kasarmi. Rakennus oli tehty hirsistä ja siinä oli lautakatto. Suorakaiteen muotoisessa kasarmissa 
oli kaksi tupaa ja niiden välissä rakennuksen mittainen eteinen. Toinen, suurempi tupa oli tarkoitettu 
miehistön tai työläisten käyttöön. Sen lattiapinta-alan täyttivät lähes kokonaan seinustoilla ja lattian 
keskellä sijaitsevat makuulaverit. Lähellä tuvan keskustaa sijaitsivat vain laverin levyiset väliseinän 
osat. Nämä lienee rakennettu seinärakenteen tukemiseksi. Tuvan molemmissa päissä sijaitsivat 
uloslämpeävät uunit. Pienempi neliön muotoinen tupa lienee tarkoitettu aliupseereiden käyttöön. 
Senkin seinustoja kiersivät laverit ja siinä oli tulisija eteisen puoleisella seinällä. Isossa tuvassa oli 
vain kolme ikkunaa, jotka kaikki sijaitsivat julkisivun puolella. Pienessä tuvassa ikkunoita oli myös 
päädyn puolella. 


8.5.6 Nikolain linnakkeen rakennukset 

Nikolain linnakkeessa kaupungin edustalla sijaitsevalla mäellä oli ruutikellarin (numero 12) lisäksi 
kivinen kasarmirakennus (numero 13). Kasarmiin liittyi myös kivestä tehty kaponieeri, joka 
toimi tykistön varastona. Molemmissa oli turvekatto. Kasarmirakennuksessa liittyi satulakattoon 
eteläpäässä vielä lape. Kasarmirakennus ja ruutikeIlari sijaitsivat linnakkeen keskellä sijaitsevalla 
tasaisella alueella. Ruutikellari oli upotettu lähes kokonaan maan alleja sijoitettu alueen itäosaan. 
Myös kasarmirakennuksessa oli suuri maanalainen kellariosa, jonka itäseinästä oli ilmanvaihtoaukko 
seinämän vieressä olevaan kivimuurauksella tuettuun kaivantoon. Majoitustilat sijaitsivat kellarin 
päällä suorakaiteen muotoisessa rakennuksessa. Keskeltä rakennusta johtivat portaat kellariin. 
Rakennuksen pohjoispäädyssä sijaitsi tynnyriholvattu ja satulakattoinen kaponieeri. Siihen oli käynti 
pohjoispäädystä, molemmilla sivuilla sijaitsivat kiviseinässä ampuma-aukot käsiaseille. 

Suorakaiteen muotoisen kasarmirakennuksen pohjoispäädyssä oli tylppäkärkisen kolmion muotoinen 
osa. Huoneessa oli tulisija ja ikkunat kolmeen suuntaan. Huoneessa ei ollut makuulavereita, joten se 
ei liene toiminut majoitushuoneena. Huoneen muotoja ikkuna-aukkojen sijoitus viittaisi siihen, että 
huoneen ensisijaisena funktiona olisi saattanut olla puolustus- tai vartiotarkoitus. Kasarmirakennus 
kuitenkin sijaitsi sen verran matalalla kolminkertaisten vallitusten sisällä, että on epävarmaa, näkyikö 
ikkunoista kauemmas kuin lähimmälle puolustusvallille. Kasarmin suorakaiteen muotoinen majoi- 
tusosa koostui kahdesta huoneesta. Majoituslaverit sijaitsivat huoneen päädyissä, ja keskellä lattiaa oli 
kahdessa rivissä kattoa tukevia parruja. Tulisijat sijaitsivat eteisseinillä. Isosta eteisestä oli uloskäynti 
molemmille puolin kasarmia. Majoitushuoneissa oli kussakin kuusi ikkunaa. 

Nikolain linnakkeen kasarmirakennus poikkeaa monessa suhteessa linnoituksessa sijaitsevista kasar¬ 
mirakennuksista. Ne toimivat pelkästään majoitustiloina, kun taas etulinnakkeessa oli rakennuksen 
suunnittelussa otettu huomioon myös puolustukselliset tekijät. Tästä syystä muun muassa 

rakennuksen muoto poikkesi linnoituksen kasarmeista ja katto oli katettu turpeella. 


Nikolain linnakkeen sotilasrakennukset rakennettiin 1790-luvulla samanaikaisesti etulinnakkeen 
vallitusten kanssa. Lappeenrannan insinöörikomennuskunnan selvitysten mukaan rakennusten 
valmistumisvuosi oli 1792. Vuodelta 1799 olevien rakennustietojen yhteydessä mainittiin erityisesti 
rakennukset tehdyn kreivi Suvorov Rimninskyn kaudella. Kasarmista sortui vuosisadan vaihteessa 
yksi seinä, ja se oli siksi jonkin aikaa tyhjillään. Myöhemmin, 1810-luvulla, kasarmissa sijaitsi muun 
muassa majoitushuone upseerille. Vuonna 1823 kasarmi purettiin. 


8.5.7 Insinööritalo 

Komendantin talon, vartiorakennusten ja kasarmien ohella merkittävimpiä Lappeenrantaan 
rakennetuista sotilasrakennuksista oli insinööritalo eli insinöörikomennuskunnan käytössä ollut 
rakennus (numero 14A/B). Hirsirakennus sijaitsi linnoitusniemen ylätasanteella, nykyisen radiotalon 
paikalla. Se muodosti keskusaukion umpinaisen koilliskulman. Insinööritalon asemakaavallinen 
sijainti liittää sen tärkeäksi osaksi vuoden 1774 asemakaavaa. 

Kesäkuussa 1799 laaditussa selostuspiirustuksessa Lappeenrannan insinöörikomennuskunta 
ilmoittikin omassa käytössään olleen rakennuksen rakennusvuodeksi vuoden 1774. Rakennukses¬ 
ta ei ole säilynyt Viipurin kuvernementin atlaksessa esitetyn fasadikuvan ohella kuin tämä 
insinöörikomennuskunnan laatima julkisivupiirustus. Sen mukaan insinööritalo oli pitkälti 
muiden 1770-luvun rakennusten kaltainen. Julkisivua jäsensivät koristeelliset ikkunapuitteet 
sekä kattoikkunoin varustettu korkea aumakatto. Kuvernementin atlaksen kuvaan rakennuksen 
ikkunalaudat oli piirretty vaatimattomammin koristelluiksi, oikeampi esitys lienee kuitenkin jälleen 
Pietarissa säilynyt insinöörikomennuskunnan itsensä päiväämä julkisivukuva. 

Päärakennuksessa asui, ainakin vuonna 1803, kaksi insinöörijoukkojen yliupseeria. Kaksi 
rakennuksen huoneista toimi piirtämönä ja konttorina. Rakennus koostui kahdesta osasta. 

Suorakaiteen muotoinen osa sijaitsi keskusaukion itäkulmassa (numero 14A). Rakennuksen pääty 
oli kohti vesiportille johtavaa katua, kadun toisella puolen oli kivisen komendantintalon pääty. 
Insinööritalon toinen osa (numero 14B) taas sijaitsi aukion pohjoispäässä. Rakennukset olivat vain 
kulmistaan kiinni toisissaan. Rakennuksesta toiseen ei ollut varsinaista kulkuyhteyttä. Kuitenkin 
sijoittamalla rakennukset kulmittain muodostettiin keskusaukion koillisnurkkaan samantyyppinen 
umpikulma kuin L-volyymisessä komendantintalossa aukion kaakkoiskulmassa. Suorakaiteen¬ 
muotoinen päärakennus toimi insinööriupseerien asuin-ja työtilana ja pienempi, aumakattoinen 
rakennus oli insinöörijoukkoihin kuuluvien mestareiden ja palvelijoiden asuinrakennus. Joissakin 
linnoituksen rakennuksia kuvaavissa selvityksissä taloa nimitettiin insinöörijoukkojen kasarmiksi. 

Molempiin rakennuksiin oli käynti pihan puolelta. Insinööritalossa pihan puolella oli lisäksi 
rakennuksen mittainen veranta, jonka päihin oli lisätty käymälät. Rakennuksen pohjakaava 
muistutti komendantintaloa siinä, että suurimmat huoneet oli sijoitettu keskusaukion puolelle. 

Pihan puolella taas sijaitsivat keittiö, eteiset ja palvelijoiden tilat. Aidatun piha-alueen reunoilla 
olivat insinöörikomennuskunnan apurakennukset, muun muassa kivinen paja. Päärakennus sisälsi 
periaatteessa kaksi huoneistoa, joita väliseinä erotti toisistaan. Huoneistojen pohjakaavat erikseen 
tarkasteltuna muistuttavat siviilirakentamisen puolelta eniten ns. sydänseinäistä pohjakaavatyyppiä. 
Siten insinööritalon voi ajatella koostuvan kahdesta yhteenliitetystä sydänseinäistä pohjakaavatyyppiä 
edustavasta rakennuksesta. Sen liitännäisenä olleen aumakattoisen kasarmin pohjakaava poikkeaa 
siviilirakentamisesta. 

Myös tämän rakennuksen ovi oli insinöörikomennuskunnan tontin puolella. Ovea seurasi 
pohjakaavassa eteinen, josta oli käynti ullakon lisäksi sekä keskusaukion puolella sijainneeseen 
että rakennuksen luoteisnurkassa sijainneeseen huoneeseen. Keskusaukiolle päin sijainneeseen 
kulmahuoneeseen taas kuljettiin molempien muiden huoneiden läpi. Kasarmin pohjakaava koostui 
siten eteisestä ja kolmesta huoneesta, jotka ikään kuin kiersivät rakennuksen keskellä sijaitsevaa 
uloslämpeävää tulisijaa. 1800-luvun kuluessa kasarmin pohjakaavaa muutettiin useasti rakentamalla 
ja purkamalla väliseiniä. 


8.5.8 Upseerirakennukset 

Tärkeänä osana linnoitusniemellä sijaitsevan Lappeenrannan varuskunnan rakennuskantaa olivat 
varuskunta-ja tykistökomennuskunnan upseereille rakennetut asuinrakennukset. Näitä rakennuksia 
nimitettiin eri lähteissä upseerikasarmeiksi, upseeritaloiksi, yliupseerien asuintaloiksi tai esimerkiksi 
tykistön upseereiden asuintaloiksi. Rakennukset oli pääsääntöisesti ryhmitetty aselajeittain omille 
alueilleen, joskus jopa omiin aidattuihin kortteleihin. Varuskuntapataljoonan hallinnassa olivat 
insinöörikomennuskunnan rakennuksia vastapäätä keskusaukion toisella puolella sijaitsevassa 
korttelissa olevat talot. Tykistön upseeritalot taas sijaitsivat keskusaukiosta pohjoiseen olevissa 
kortteleissa. 


8.5.8.1 Tykistön upseeritalot 

Tykistön upseereiden majoittamista varten oli linnoitukseen rakennettu kolme suorakaiteen muotoista, 
pienehköä puurakennusta. Niihin saatettiin silti majoittaa muitakin kuin tykistön upseereita; vuonna 
1803 vastapäätä rakenteilla olevia tykkihalleja sijaitsevassa rakennuksessa (numero 15) asui 
varuskuntapataljoonan everstiluutnantti. Kahdessa muussa rakennuksessa (numerot 16 ja 17) asui 
kuitenkin tykistön yliupseereita. Tykistön upseeritalot sijaitsivat linnoituksen pääkadun. Suuren 
kivikadun, varrella. Ne oli sijoitettu pitempi sivu kadulle päin. Kaksi pohjoisinta rakennusta sijaitsi 
kadunkulmissa. Niiden päädyt olivat kohti tietä, joka lähti ruutikellarin luota linnoituksen ylätasanteen 
itäreunasta ja johti tykistön makasiinien kautta ylätasanteen länsireunassa sijaitseville kivikasarmeille. 
Rakennukset olivat kadun kulmiin ja pääkadun varteen rakennettuina aidattuine pihapiireineen tärkeä 
osa asemakaavan ja tiiviin, matalan ja leveän katutilan toteutumista linnoituksen pohjoisosassa. 

Pääkadun itäpuolisessa korttelissa sijaitsevat kaksi rakennusta olivat pohjakaavaltaan ja kooltaan 
identtisiä. Suorakaiteen muotoisissa ja aumakattoisissa rakennuksissa oli rakennuksen päädyissä 
huoneet ja niiden keskellä läpi talon ulottuva eteinen. Eteinen oli varustettu väliseinällä. Huoneiden 
uunit sijaitsivat eteisen puoleisella seinällä. Myös eteisessä oli tulisija. Sen toinen puolikas lienee 
toiminut myös keittiönä. Eteisestä oli käynti myös ullakolle. Katon materiaali oli useimpien muiden 
linnoituksen rakennusten tapaan lauta. 

Suuren kivikadun toisella puolen sijaitseva kolmas tykistön upseeritalo oli aivan samankaltainen 
kuin kadun toisella puolen sijaitsevat mutta kapeampi. Rakennuksien julkisivut olivat keskenään 
samankaltaisia. Mataline rakennusrunkoineen, korkeine aumakattoineen, katossa oven yläpuolella 
sijaitsevine kattoikkunoineen ja koristelemattomine julkisivuineen rakennukset noudattivat samaa 
tyyppiä kuin varuskunnan kasarmit lukuun ottamatta vuoden 1779 detaljoidumpaa satulakattoista 
kasarmia. Esimerkiksi tykistön miesten vuonna 1770 rakennetusta kasarmista upseerirakennusten 
julkisivut erosivat vain kattoikkunoiden määrän suhteen. 

Lappeenrannan insinöörikomennuskunta ilmoitti vuonna 1799 kapeamman upseerirakennuksen 
rakennusvuodeksi 1770 ja kahden muun 1771. Rakennukset olisi siis rakennettu jo ennen 
vuoden 1774 asemakaavasuunnitelmaa. Muu lähdeaineisto tukee insinöörikomennuskunnan 
selostuspiirustuksen tietoa, joskin sen mukaan Suuren kivikadun länsipuolen upseeritaloa lienee 
joko siirretty asemakaavoituksen yhteydessä tai se on muuten rakennettu uudelleen - vuodelle 1780 
ajoittuvan kartan mukaan rakennus olisi nimittäin sijainnut lyhyt pääty Suurta kivikatua vasten, 1790- 
luvun kartoissa rakennus jo kuitenkin sijaitsi pitkä sivu katua vasten. Rakennus ei toisaalta esiinny 
kaikissa 1790-luvun kartoissa, esimerkiksi vuonna 1803 rakennus kuitenkin oli käytössä. Kuitenkaan 
rakennus ei esiinny vuonna 1807 päivätyssä linnoitusta kuvaavassa insinöörikomennuskunnan 
kartassa. Näihin lähdemateriaalissa esiintyviin piirteisiin on saattanut olla syynä joko rakennuksen 
huonokuntoisuus tai esim. tulipalot - rakennusta ei siis aina olisi katsottu tarpeelliseksi esimerkiksi 
asumiskelvottomuuden vuoksi merkitä kartalle. 

8.5.8.2 Varuskuntapataljoonan upseeritalot 

Varuskuntapataljoonan yliupseerien käytössä oli linnoituksen keskusaukion luoteisnurkassa sijainnut 
aidattu kortteli, jossa sijaitsi kolme upseerirakennusta. Vuonna 1803 eteläreunassa sijaitsevissa 
kahdessa rakennuksessa asui esikunta-ja yliupseereita. Lähempänä linnoitusvalleja sijaitsevassa 
rakennuksessa (numero 18) asuivat yliupseerit ja keskusaukion reunalla sijainneessa (numero 
19) varuskuntapataljoonan esikuntaupseeri ja pappi. Kolmas, korttelin koilliskulmassa sijainnut 
rakennus (numero 20) oli linnoituksessa komennuksella olevien, kunniavartiota pitävien Nevan 
musketöörirykmentin yliupseerien käytössä. 

Varuskuntapataljoonan upseerirakennukset oli sijoitettu asemakaavallisesti kiintoisasti. Ne 
sijaitsivat vuoden 1774 asemakaavasuunnitelman edellyttämillä paikoilla. Pohjoisin, vuonna 

Nikolain etulinnakkeeseen Suvorovin johdolla rakennettuja rakennuksia. (TsGADA). 


1803 Nevan musketöörirykmentin yliupseerien käytössä ollut rakennus sijaitsi vastapäätä 
insinöörikomennuskunnan kasarmia ja muodosti siten toisen osan keskusaukion pohjoista seinämää. 
Asemakaavasuunnitelman mukaan keskusaukion kulman tuli kuitenkin olla umpikulma. Insinöö- 
rikasarmi ja insinööritalo oli siksi liitetty toisiinsa kulmistaan. Komendantintalon osalta aukion 
umpikulma taas oli muodostettu liittämällä kaksi rakennusta toisiinsa siten, että muodostui U- 
volyyminen rakennusmassa. Suorakaiteen muotoisen upseeritalon osalla kulman ongelma ratkaistiin 
toisella tavalla. Rakennus oli sijoitettu kortteliin siten, että vain osa siitä sijaitsi varsinaisella aidatulla 
upseeritalojen alueella. Ulos tuleva osa muodosti kulman pohjoissivun. Länsisivu taas muodostettiin 
upseeritalon seinästä lähtevällä aidalla, joka ulottui aina pääkatujen risteyksessä sijaitsevan toiseen 
upseeritaloon asti. Sen pitkä kylki muodosti yhdessä rakennusten välisen aidan kanssa umpikulman 
toisen kyljen. 

Upseeritalojen välissä oli aidassa kaksi porttia, joiden arkkitehtonista muotoilua ei valitettavasti voida 
lähdemateriaalin perusteella määritellä. Kahden keskusaukioon rajautuvan upseeritalon lisäksi koko 
korttelin laajuisella varuskuntapataljoonan upseeritalojen alueella oli myös kolmas rakennus alueen 
lounaisnurkassa. Tämä oli sijoitettu päävartion kupeessa sijaitsevan upseeritalon tapaan pohjois- 
eteläsuuntaan. Sen pääty oli siten keskusaukion poikki kulkevalle poikkikadulle päin. Myös näiden 
kahden upseeritalon välissä oli aluetta ympäröivässä aidassa kaksi porttia. 

Rakennukset olivat muiden linnoituksen sotilasrakennusten tapaan suorakaiteen muotoisia 
hirsirakennuksia, joissa oli laudoilla katettu aumakatto. Ne olivat uloslämpeäviä kuten useimmat 
muutkin rakennukset. Insinööritalon tapaan kahdessa upseeritalossa oli ovien edustalla pihan puolella 
kuistit. Rakennusten julkisivujen koristeelliset ikkunanpuitteet liittivät rakennukset tyylillisesti aukion 
toisella puolen sijaitsevaan insinööritaloon. 

Pohjakaavaltaan varuskuntapataljoonan upseerirakennukset olivat eri tyyppiä kuin linnoituksen 
muut sotilasrakennukset tai esimerkiksi tykistön upseeritalot. Yhteistä kaikille kolmelle 
varuskuntapataljoonan upseerien rakennukselle oli, että ne kaikki oli suunniteltu kahden huoneiston 
rakennuksiksi - siis kahden upseerin asunnoiksi. Insinöörikomennuskunnan kasarmia vastapäätä 
sijainneen upseerirakennuksen ovet olivat kohti keskusaukiota, etelään. Kummankin oven eteen 
oli tehty kolmiaskelmaiset ja kolmeen suuntaan laskeutuvat portaat. Huoneistojen pohjakaavat 
olivat toistensa peilikuvia. Ovesta päästiin eteiseen, joka tulisijasta päätellen toimi myös keittiönä. 
Eteisestä oli käynti sen vieressä keskusaukion puolella sijaitsevaan pieneen kamariin ja rakennuksen 
selkäpuolella sijaitsevaan eteisen ja pienen kamarin yhteenlaskettua pinta-alaa suurempaan 
huoneeseen. Isossa huoneessa oli kaksi ikkunaa pohjoisen puoleisella takaseinällä ja yksi ikkuna 
insinöörijoukkojen kasarmia kohden. Pienessä huoneessa oli vain yksi ikkuna julkisivun puolella. 
Pihan puolella sijaitseva osa upseerirakennuksesta oli muuten täysin identtinen keskusaukion puolella 

olevan kanssa, paitsi että aidatun alueen sisäpuolella olevassa pienessä kamarissa oli kaksi ikkunaa. 


Vuonna 1807 rakennuksen pohjakaavaa muutettiin sangen voimakkaasti. Kadunpuoleiseen 
huoneistoon jaettiin väliseinillä iso huone kahdeksi pieneksi. Lisäksi avattiin ovi toiseen 
huoneistoon. Pihan puoleiseen osaan rakennusta rakennettiin myös kaksi huonetta lisää ison huoneen 
pohjoisreunalle sekä niiden eteen käytävä, jonka jatkoksi puhkaistiin uusi uloskäynti tontin sisä¬ 
puolelle. 

Upseerirakennusten alueen eteläreunan kulmissa sijaitsevat rakennukset olivat pohjakaavaltaan 
lähes identtiset. Rakennuksiin oli pohjoisimman upseeritalon tapaan suunniteltu kaksi huoneistoa. 
Rakennukset sijaitsivat upseerikorttelin kulmissa symmetrisesti kuistit vastakkain. Kuistien keskellä 
oli erään säilyneen piirustuksen mukaan väliseinä ja sen molemmilla puolilla pieni huonetila, joka 
lienee ollut käymälä. Ratkaisu käymälän sijoittamiseen lämmitettyjen tilojen ulkopuolelle, mutta 
kuitenkin mahdollisimman lähelle asukkaita oli samantapainen kuin insinööritalossa käytetty. 
Rakennuksien huoneistot olivat toistensa peilikuvia. Yksi huoneisto käsitti aina neljä huonetta ja 
eteisen, joka toimi myös keittiönä. Pohjoisimman upseeritalon pohjakaavan tapaan suurin huone oli 
sijoitettu aina rakennuksen siihen nurkkaan, joka oli kauimpana eteisestä. Lähes neliönmuotoisen 
suuren huoneen, “salin”, lisäksi huoneistotyypissä oli kolme suorakaiteen muotoista pienempää 
huonetta. Kulku huoneisiin oli järjestetty siten, että eteisestä oli käynti kahteen pieneen huoneeseen ja 
niistä edelleen muihin huoneisiin. Siten oviaukot kiersivät lähes neliön muotoisen huoneiston keskellä 
sijainneita uuneja ja väliseiniä. Upseerirakennusten pohjakaavat olivat muuten samanlaiset, mutta 
linnoituksen ylätasannetta kiertävän paaluaitauksen vieressä sijainneessa rakennuksessa oli kahden 
huoneiston väliseen seinään puhkaistu ovi. 

Insinöörikomennuskunnan vuonna 1799 laatiman selostuskartan mukaan rakennukset valmistuivat 
vuosina 1779-1781. Tietoa vahvistaa rakennusten sijainti kaupunkirakenteessa. Vuoden 1774 
kaavasuunnitelman jälkeen rakennukset oli rakennettu siitä päätellen, että ne oli sijoitettu 
asemakaavan mukaisille paikoille, kaupunkitaiteellisesti tärkeiksi kadun kulmataloiksi. Rakennukset 
olivat myös niin toistensa kaltaisia ja siten sijoitetut, että ne lienee rakennettu osapuilleen saman¬ 
aikaisesti. Linnoitusta koskeva karttamateriaali ei kuitenkaan anna aivan tarkkaa kuvaa rakennusten 
valmistumisajankohdasta. Rakennukset eivät vielä esiinny vuonna 1780 päivätyssä kartassa, 1790- 
luvun kartoista ne jo löytyvät. 

Vuosisadan vaihteessa rakennuksissa suoritettiin suurehkoja korjaustöitä. 1800-luvun alussa 
rakennukset olivat edelleen käytössä, joskin vastapäätä insinöörijoukkojen kasarmia sijainnut 
upseeritalo purettiin jo 1810-luvulla. 


8.5.9 Muut sotilasrakennukset 

Ruotsalaiskauden tapaan venäläiset joukot rakensivat linnoitukseen runsaasti myös muita kuin 
majoitukseen käytettyjä rakennuksia. Näistä oli suurin osa tehty puusta. Kuitenkin tehtiin muutamia 
ruutikellareita, makasiineja ja esimerkiksi paja tiilestä ja harmaakivestä. Varuskunta tarvitsi 
käyttöönsä linnoituksessa suuren määrän makasiineja jo Lappeenrannan strategisesti tärkeän 
sijainninkin vuoksi. Lappeenrannan makasiineissa tarvikkeet nimittäin olivat Ruotsin hyökkäystä 
ajatellen riittävän etäällä Kymijoella sijainneesta rajasta ja toisaalta taas Ruotsiin hyökkäystä ajatellen 
hyvien kulkuväylien varrella sekä helposti saatavilla. 

Lappeenrannan makasiineista oli kaksi linnoituksen pohjoisreunaan rakennettua tehty harmaakivestä 
(numerot 21 ja 22). Rakennustyöt tapahtuivat vuosina 1802-1803. Alueella oli aiemmin sijainnut 
vuonna 1757 valmistunut puinen tykistövarasto. Nykyisin museorakennuksina toimivissa 
kivimakasiineissa säilytettiin linnoitukseen sijoitettuja tykkejä - haupitseja, mörssäreitä, kolmen 
naulan falkonetteja ja Coehoornin mörssäreitä - milloin ne eivät olleet vallien tykkiasemilla. Myös 
tykkien vaatimat puiset alustarakenteet, platformit, ja muut tykistön tarvikkeet vaativat runsaasti 
tilaa. Rainer Knapas on huomannut rakennuksien noudattavan tykistö- ja linnoitustoimiston 
laatimaa uutta sotilasrakennusten pohjakaavatyyppiä. Pohjakaavaa käytettiin niin kasarmeissa 
kuin makasiinirakennuksissakin. Tyypille oli ominaista koko rakennuksen mittainen avoin sisätila, 
jota pilaririvistö jakoi pituussuunnassa. Kasarmirakennuksessa rakennuksen keskellä sijaitsi vielä 
poikittainen eteinen. Lappeenrannassa pohjakaavaa käytettiin myös tykistön vuonna vuonna 1800 
valmistuneessa puukasarmissa. 

Hirsirakenteisia muona-ja varastomakasiineja linnoituksessa oli ruotsalaiskauden tapaan runsaasti. 

Isokokoisia, aumakattoisia muonavarastoja sijaitsi linnoituksen ylätasanteella kolme kappaletta. 

Näistä eteläisimmän eli pääportin lähellä sijainneen makasiinin kohdalla on makasiini (numero 23) jo 
1750-luvulle ajoittuvissa linnoitusta kuvaavissa kartoissa. Toinen, hieman pienempi muonamakasiini 
sijaitsi komendantintalon edustan aukion länsireunassa lähellä linnoitusvalleja (numero 24). 

Rakennus oli eteläportin makasiinin tapaan sijoitettu vuoden 1774 kaavasuunnitelman regulariteetis- 
ta poikkeavasti - itse asiassa se katkaisi kaavasuunnitelmassa suunnitellun pääaukion eteläpuolisen 
poikkikadun keskeltä. Siten myös se lienee rakennettu ennen 1770-luvun kaavoitusta. Kolmas 
muonamakasiini sijaitsi ylätasanteen luoteisnurkassa, kivisten sotilaskasarmien ja rinteen yläreunaa 
kiertävän paalutuksen välissä (numero 25). Myös tämä makasiini poikkesi asemakaavalliselta 
sijainniltaan vuoden 1774 asemakaavasuunnitelman regulariteetista. Kolme suurta muonamakasiinia 
rakennettiinkin Pietarissa säilytettävän atlaksen tietojen mukaan vuonna 1772 - siis vain vähän ennen 
uuden asemakaavasuunnitelman laatimista. 

Hirsirakenteisten ja aumakattoisten makasiinien hirsiseiniä oli tuettu pystyparruilla, jotka samalla 
jäsentivät pitkää seinäpintaa. Ilmeisesti myös rakennusten ullakot olivat käytössä, sillä varastoissa oli 
julkisivun puolella kaksi kattoikkunaa. Sisätilat oli jaettu kolmeen erilliseen osastoon, johon kuhunkin 
oli vain yksi sisäänkäynti joko päädyistä tai julkisivun puolelta. Ainakaan julkisivupiirustuksiin ei 
ollut merkitty rakennuksissa olleen ikkunoita katto-ikkunoita lukuun ottamatta. 

Muona varastojen lisäksi venäläiset joukot rakensivat linnoitukseen myös muita varastoja. 
Insinöörikomennuskunnan tontilla oli isohko, tontin kulmaan sijoitettu L-volyyminen varasto 
(numero 26). Insinöörikomennuskunnalla oli myös aivan Savonlinnan portin eli linnoituksen 
pohjoisimman portin vieressä pieni neliön muotoinen hirsirakenteinen vaja kalkkivarastona (numero 
27). Niemen luoteisosan ranta-alueella sijaitsi kolmen varastorakennuksen ryhmä. Näistä pohjoisin oli 
lautarakenteinen, tykistön käytössä ollut varalavetti-ja platformivaja (numero 28). Sen eteläpuolella 
sijaitsivat ennen tykistön uusia kivimakasiineja käytössä ollut isokokoinen vajarakennus (numero 29) 
sekä sitä hiukan pienempi varuskuntapataljoonan varasto (numero 30). 

Varastojen lisäksi sotilaat tarvitsivat erilaisia työtiloja. Varuskuntapatalj oonan käytössä oli 
linnoitusvallien juuressa, nykyisen kaupunginlahden rannalla, kolme verstasrakennusta (numerot 
31, 32 ja 33). Tykistöllä oli työpaja (numero 34) ylätasanteen pohjoisosassa kivisten makasiinien 
vieressä sijaitsevassa korttelissa. Suorakaiteen muotoinen ja aumakattoinen rakennus sijaitsi poik¬ 
kikadun varrella pitkä sivu kadun suuntaisesti. Insinöörikomennuskunnan miehistöllä taas oli 
verstashuone insinööritalon liitännäisenä sijaitsevassa kasarmissa. Pienempiä puutöitä tehtiin talvisin 
myös insinöörijoukkojen tontilla L-volyymisen varaston ja kasarmin välisessä tallirakennuksessa 
sijaitsevassa varastohuoneessa (numero 35). Myös pihan toisella puolen sijaitsevassa 
piharakennuksessa oli talli (numero 36). Insinöörijoukkojen tallien lisäksi kuului komendantin talon 
yhteyteen talli (numero 37). Se sijaitsi komendantin kivitalon takana, pääty vesiportilta päävartiolle 
johtavaa katua vastaan. Vielä oli rakennettu erikseen upseerien hevosille talli. Se ja sen yhteydessä 
sijainnut vaja oli sijoitettu vastapäätä varuskuntapatalj oonan pohjoisinta upseeritaloa, poikkikadun 
toiselle puolelle (numero 37). 

Linnoituksen varuskunta tarvitsi myös joitakin erityisrakennuksia. Tykistön käytössä oli 
pitkänomainen, kapeammilla päätykamareilla varustettu laboratorio, “artillerijskaja lablatorija”. Se oli 
turvallisuussyistä sijoitettu niemen itäiselle ranta-alueelle, jonkin matkaa vesiportista etelään (numero 
38). Samoin paloturvallisuuden takia tykistön paja sijaitsi itärannassa neljännen patterin vieressä 
(numero 39). Paja oli rakennettu ennen suurten linnoitustöiden alkua vuonna 1770. 1800-luvun alussa 
se mainittiin jo huonokuntoiseksi. Myös insinöörikomennuskunnalla oli paja (numero 40). Se sijaitsi 
insinöörikomennuskunnan tontin eteläreunassa, vastapäätä kadun toisella puolen olevaa komen¬ 
dantin talon tallia. Rakennus sijaitsi keskellä varuskunnan tiiveintä asutusta, mutta sitä ei ilmeisesti 
kuitenkaan tiilisenä rakennuksena pidetty palovaarallisena. Rakennus oli neliön muotoinen ja sen 
aumakatto oli katettu kattotiilillä. Linnoituksen käymälärakennuksista voidaan mainita ylätasanteen 
eteläosan kolmen kasarmirakennuksen takana sijainnut rakennus (numero 41). 

Varuskunnan käytössä oli myös ruutikellareita. Tilavuudeltaan 2 000 puudan kellari (yksi “pud” 
on 16.38 kg) rakennettiin vuonna 1792 Nikolain etulinnakkeeseen kasarmirakennuksesta itään 
(numero 12). Toinen Lappeenrannan varuskuntatykistöhallinnon ruutikellari sijaitsi aivan linnoituk¬ 
sen ylätasanteen koillisnurkassa (numero 42). Kellarin välitön ympäristö oli jätetty rakentamatta; 
lähimpänä sitä sijaitsivat tykistön kivimakasiinit ja tykkimiesten kasarmi. Vuonna 1779 rakennettuun 
kellariin mahtui 4 154 puutaa ruutia. Kolmas venäläisen kauden ruutikellari sijaitsi linnoitusniemen 
luoteisnurkassa, viidennen redutin takana (numero 43). Se oli Saimaan laivastohallinnon käytössä. 
Kellari oli rakennettu alun perin vuonna 1764. Vuoden 1795 korjaustöiden jälkeen kellariin mahtui 

mutia 1 500 puutaa. Yhteistä ruutikellareille oli, että ne olivat pääosin kivirakenteisia ja niiden katot 
olivat maalla ja turpeella katettuja. Kattomuoto oli satulakatto lukuun ottamatta viitosredutin vieressä 
sijainneen kellarin mansardikattoa. Rakenteissa pyrittiin mahdollisimman suureen lujuuteen, seinät 
olivat tuetut ja katot holvatut. Suorakaiteen muotoisiin kellareihin oli käynti päädystä, sivuilla ja 
toisessa päädyissä sijaitsivat tuuletusaukot. 

Linnoitukseen oli rakennettu useita pieniä vartiorakennuksia (numero 44). Pääportin luona, 
jossa linnoitusvallien syvyys oli suurempi kuin muualla, oli mäen alareunassa, kohdassa jossa 
vallitukset alkoivat, puomi ja sen vieressä vartiorakennus. Samojen piirustusten mukaan valmistetut 
puiset vartiorakennukset sijaitsivat etuvarustuksissa Paldossa ja Kimpisessä. Pyramidikattoiset 
vartiorakennukset koostuivat uloslämpeävästä huoneesta ja koko rakennuksen levyisestä eteisestä, 
jolle on selkeä vertailukohta päävartion ja Viipurin portin corps de garden julkisivupuolen arkadik- 
äytävissä. Vartiorakennuksia kuvaavien piirustusten mukaan eteiset kopeissa olivat kuitenkin suljet¬ 
tuja, eivät siis kivisten vartiorakennusten tapaan avoimia pylväskäytäviä. Eteisestä avautui ulos ovi ja 
ikkuna-aukot sen molemmilla puolin. 

Ennen päälinnoituksen ulkopuolella sijainneiden Saimaan laivaston rakennusten käsittelemistä 
voidaan vielä tarkastella mitä muita julkisia rakennuksia linnoitusniemellä vuosisadan vaihteessa oli. 


8.5.10 Muut julkiset rakennukset 

Varsinaiseen linnoitukseen oli merkitty siviiliasukkaiden käytössä olevia rakennuksia 
viiteen kortteliin. Näistä yksi sijaitsi ortodoksisen kirkon ja komendantin talon välissä, yksi 
insinöörikomennuskunnan käytössä olevan alueen takana ja kaksi aivan linnoitusniemen ylätasanteen 
pohjoisosassa. Siviilihallinnolla oli vielä ruotsalaisen kauden kaupungin jäänteenä länsirannassa 
tullirakennuksia, koulu, kämnerinkamari sekä keskushallinnon rakennuksia maaherran talon paikalla 
(numerot 45). Maaherran taloa oli korjattu 2 800 hopeatalarilla jo vuonna 1745. Myös useat muut 
ruotsalaisen kauden julkiset rakennukset rakennettiin entisille paikoilleen länsirantaan pääosin 
1740-luvulla. Näistä kämnerinkamarin rakentamisen yhteydessä vuonna 1746 maistraatti vaati 
rakennukseen “italialaisen tyylin" mukaisen ulkokaton eli säterikaton. Rakennus oli muutenkin komea 
peiliovineen ja istuntosalin kuusine ikkunoineen. Rakennuksessa toimi aluksi myös Lappeenrannan 
koulu. 

Siviiliasutuksen siirtyessä esikaupunkeihin 1770-luvun kaavoituksen yhteydessä jäivät 
kaupunkilaisten julkiset rakennukset kuitenkin aluksi linnoitukseen. Täältä ne rakennusten 
rappeutuessa siirrettiin Suuren esikaupungin läheisyyteen. Viimeisenä länsirannan rakennuksista 
säilyi entinen maaherran residenssi. Sitä käytettiin 1800-luvulla linnoitukseen sijoitetun vankilan 
virkailijoiden asuinrakennuksena; myöhemmin rakennus jäi pois käytöstä ja paloi vuonna 1972. 

Kaupunkikuvan kannalta tärkeimmät rakennukset sotilasrakennusten ohella olivat kuitenkin 
luterilaisen kirkon palamiseen 1790-luvun alussa asti Suuren kivikadun vastakkaisilla puolilla 
sijainneet kirkkorakennukset. Linnoituksen ortodoksinen kirkko (numero 46) liittyi venäläisten 
joukkojen saapumiseen Lappeenrantaan. Ensimmäinen ortodoksinen kirkko rakennettiin vuosina 
1742-1743. Kirkko oli puurakenteinen, ja se oli tehty varuskunnalle. Kirkosta on säilynyt Viipurin 
kuvernementin arkkitehdinviraston arkkitehdin Karl Paulinin laatima piirustus. Juhani Tasihin liittää 
kirkon ortodoksisessa kirkkotraditiossa uudenlaiseen, Pietarista vaikutteensa saaneeseen länsitornil- 
liseen pitkittäiskirkkotyyppiin. Hänen mukaansa Lappeenrannan kirkko oli Suojärvelle vuosien 
1716-1727 välisenä aikana rakennetun kirkon jälkeen ikäjärjestyksessä toinen uutta pietarilaistyyppiä 
edustanut kirkko Suomessa. Nykyinen Neitsyt Marian suojelukselle pyhitetyn kirkon rakentaminen 
aloitettiin vuonna 1782 ja kirkko vihittiin ortodoksisen seurakunnan historiikkikirjan mukaan 26. 
elokuuta 1785. Tällöin valmistuneeseen tiilirakenteiseen kirkkoon mahtui 150 henkeä. Kansan 
keskuudessa kiertäneen tarinan mukaan kirkon rakentamiseen osallistui myös kreivi Suvorov. Kirkkoa 
laajennettiin vielä vuonna 1901. 

Lappeenrannan ortodoksisen kirkon ulkoarkkitehtuurille ominaista julkisivutematiikkaa käytettiin 
Vanhassa Suomessa pääasiassa sotilasrakennuksissa. Tyyli oli luonteeltaan ylhäältäpäin, Pietarista, 
johdetun keskushallinnon taholta tuotua rakennustyyliä. Paikallisen rakennustavan ja provinssik- 
lassismin eroa havainnollistavat linnoitukseen rakennetun ortodoksisen kirkon ja Viipurin 
esikaupunkiin rakennetun uuden luterilaisen kirkon eroavaisuudet. Ortodoksinen kirkko oli 
suorakaiteen muotoisella runkohuoneella varustettu tiilikirkko provinssiklassismille ominaisine 
tornikattoineen ja pilastereineen. Luterilainen kirkko oli puinen kaksoisristikirkko, joka oli saanut 
myös klassistisia vaikutteita, mutta Tukholman ja Haminan kautta. Ortodoksisen kirkon edustaessa 

uutta, ylhäältäpäin tuotua arkkitehtuuria Juhana Salosen rakentama kirkko edusti kansanomaisen ja 
paikallisen rakennustavan huipentumaa. 


8.5.11 Saimaan laivaston rakennukset 

Saimaan laivaston puurakennukset oli rakennettu päälinnoituksen ulkopuolella “Meriesikaupunkiin”. 
Merisotilaiden majoitusrakennukset olivat alkuun vain yksittäisiä Hauhon rantaan rakennettuja tupia. 
Myöhemmin kuitenkin paikalle rakennettiin suuri matruusikasarmi, sairaala ja muita rakennuksia. 

Rakennukset sijaitsivat linnoitusniemen länsipuolella useassa paikassa. Tyysterniemen puolella oli 
osaston komentajan seitsemän erillisen rakennuksen ryhmittymä, Pallon etulinnakkeesta etelään ja 
Nikolain linnakkeesta länteen sijaitsi toinen suurempi rakennusryhmittymä, jossa sijaitsivat omalla 
aidatulla pihalla matruusikasarmi, vastapäätä sitä keittiö ja pihan kulmissa kaksi käymälää sekä 
omalla pihallaan sairaalarakennus piharakennuksineen. Kauimpana etelässä sijaitsivat venevajat 
ja varastot omalla aidatulla alueellaan. Näistä rakennusryhmittymistä erilleen alueiden välisille 
teille ja esikaupunkeihin oli vielä sijoitettu lähinnä vartio-ja varastorakennuksia sekä upseerien 
asuinrakennuksia. 

Laivaston rakennuksia ei ollut sijoitettu linnoitusniemen rakennusten tapaan säännölliseen 
asemakaavaan, vaan rakennukset seurasivat rantaviivaa. Rakennuksia yhdisti toisiinsa rannan 
mukainen tie, joka matruusikasarmin kohdalla haarautui venevajoille ja maantielle johtavaksi 
tieksi. 

Rakennuksista on säilynyt kuvaus vuodelta 1807, jolloin arkkitehti Andrei Saharov vieraili 
Lappeenrannassa. 

Amiraliteetti oli määrännyt Saharovin jo syksyllä 1806 tekemään katselmuksen Lappeenrannan 
tullirakennuksissa ja valvomaan kyseisenä vuonna amiraliteetin rakennuksien valmistumista 
Lappeenrannassa. Saharov ei kuitenkaan muiden kiireidensä vuoksi ehtinyt kaupunkiin kuin 
helmikuussa 1807. nuiskin lainauksen mukaan Saharov kuvasi Lappeenrannan satamaa seuraavasti: 
“Kymmenen puista vajaa tykkiveneiden säilytykseen ja korjaamiseen, keskenään pikku alukset...”. 
Tämän runollisen kuvauksen ohella Saharov mainitsi satamassa olevan - ilmeisestikin juuri 
rakenteilla tai juuri valmistumassa - sairaalan, johon kuuluivat muun muun muassa apteekki, keittiö, 
leipomo, materiaalivarasto ja ruumishuone. Sairaalassa oli Saharovin mukaan erillinen palvelija- ja 
varasto-osasto. 

Arkkitehtina myöhemmin suurta mainetta niittänyt Saharov laati vuonna 1807 myös joitakin 
piirustuksia Lappeenrannan laivaston rakennuksiksi. Piirustukset ovat säilyneet Pietarissa laivaston 
keskusarkiston Lappeenrannan laivaston rakennuksia kuvaavassa piirustussarjassa. Saharovin osuus 
piirustuksista on kuitenkin vähäinen. Suurimman osan piirustuksista on allekirjoittanut “Arkkitehti 
ja kollegioasessori von Stempel”, ne ajoittuvat vuosiin 1805-1807. Piirustusten mukaan kaikki 
Saimaan laivaston rakennukset olivat puurakenteisia ja niissä oli lautakatto. Laivaston keskusarkiston 
piirustussarjassa kuvatuista rakennuksista ainakin matruusikasarmi ja sairaalan vieressä sijainnut 
leipomo oli rakennettu piirustusten kuvaaman pohjakaavan muodossa. 

Matruusikasarmia koskevan piirustuksen allekirjoitti von Stempel, piirustukseen ei kuitenkaan 
merkitty päiväystä. Puusta rakennettuun yksikerroksiseen ja aumakattoiseen rakennukseen oli 
sijoitettu runsaasti majoitustilaa - piirustuksen tekstin mukaan 300 ihmiselle. Yli 40 sasenin pituisessa 
rakennuksessa oli 12 isoa tupaa ja kolmen eteisen jatkona kolme pienempää tupaa. Kutakin kohden 
oli aina yksi tulisija ja makuulaverit kiersivät tupaa. 

Sisäänkäynnit sijaitsivat kasarmipihan puolella, eteisistä kuljettiin niiden molemmilla puolin 
sijaitseviin tupiin ja näistä edelleen seuraaviin tupiin. Aina eteisen, yhden pienen ja neljän ison 
tuvan välissä oli väliseinä. Siten kasarmi jakaantui kolmeen erilliseen majoituslohkoon, joihin oli 
mahdollista kuhunkin sijoittaa 100 miestä. Pohjakaava oli periaatteessa aivan samankaltainen kuin 
linnoitusniemelle 1770-luvulla rakennetun satulakattoisen kivikasarmin plaani. 

Kasarmin rannanpuoleista julkisivun pitkää ikkunariviä rytmittivät eteisten kohdan harvempi 
ikkunaväli, savupiiput ja kattoikkunat. Kattoikkunoihin oli von Stempelin allekirjoittamassa 
piirustuksessa piirretty, kaikitenkin viitteenä laivastoon, pyöreät kajuutan ikkunoita muistuttavat 
ikkunat. 

Vuosina 1802—1803 rakennetut tykistön makasiinit. Rakennuksissa sijaitsee nykyisin Etelä-Karjalan 
museon tiloja. (EK M). 


Matruusikasarmin tontin kulmissa sijaitsevat käymälärakennukset olivat von Stempelin vuonna 
1806 päivätyn piirustuksen mukaan korkeita aumakattoisia rakennuksia, joiden katolle oli vielä 
sijoitettu kaksi tuuletustorvea. Rakennusten korkeus johtui siitä, että lattioita oli korotettu jätteiden 
poiston helpottamiseksi. Rakennuksiin oli kaksi sisäänkäyntiä, valoa rakennuksiin saatiin sivuseinien 
ikkunoiden ja kattoon ripustettavan lyhdyn avulla. 

Käymälöitä varten on myös Andrei Saharovin allekirjoittama suunnitelma seuraavalta vuodelta. 
Saharovin suorakaiteen muotoinen puurakennus oli myös korkea. Rakennukseen oli vain yksi 
sisäänkäynti, jonka yläpuolelle Saharov sijoitti kaari-ikkunan. Kaaren yläpuolelle oli muotoiltu 
päätykolmio ja mittasuhteisiin hyvin sopiva kahdeksankulmainen tornimainen tuuletustorvi, lanterni. 
Kokonaisvaikutelma oli klassisistinen, suorastaan temppeliarkkitehtuuriin viittaava. 

Matruusirakennuksen keittiö oli muiden rakennusten tapaan puinen, suorakaiteen muotoinen 
rakennus. Laivaston keittiöistä on laivaston keskusarkiston sarjassa säilynyt kaksi piirustusta, von 
Stempel allekirjoitti vuonna 1805 piirustuksen, joka kuvasi pientä keittiörakennusta. Keittiö oli 
piirustuksen mukaan suorakaiteen muotoinen ja aumakattoinen rakennus. Rakennusten ulkonäölle 
oli matalan rungon ja korkean katon ohella luonteenomaista päädyistä korkealle katon yläpuolelle 
nousevien kahden uunin piiput. Keittiö ei kokonsa puolesta voinut olla matruusikasarmin keittiö, vaan 
oli joko Tyysterniemessä tai venevajojen luona sijainnut keittiö. 

Matruusikasarmin iso keittiö-ja varastorakennus oli pohjakaavaltaan samanlainen kuin sairaalan 
keittiö ja leipomo. Se oli vuodelta 1805 olevan piirustuksen mukaan suorakaiteen muotoinen ja 
aumakattoinen rakennus. Rakennuksen toisessa päässä sijaitsivat neljä uunia ja toisessa päädyssä oli 
tulisijat kuudelle keittopadalle ja varastotilat. 

Sairaalarakennuksesta ja sen vieressä sijainneesta sivurakennuksesta, jossa oli muun muassa 
asuintiloja ja apteekki, sekä tontin kulmien varusvarastoista ei tiedossani ole piirustuksia. 
Linnoitusupseerien karttojen mukaan sairaalarakennus oli muiden rakennusten tapaan aumakattoinen 
ja suorakaiteen muotoinen. Matruusikasarmista poiketen rakennuksen kaksi porstuallista oviaukkoa 
olivat rannan puolella, pois pihapiiristä. 

Laivaston vajoista, joita piirustuksissa kutsuttiin nimellä “sarai”, ei laivaston keskusarkiston 
piirustuskokoelmassa ole esitetty kuin rakennusten pohjakaava. Kymmenen sasenia pitkät ja neljä 
sasenia korkeat rakennukset oli pohjakaavan mukaan tehty pystyparrujen varaan rakennetuista 
seinistä. Seinämateriaali lienee ollut lauta. Samaan tapaan oli rakennettu myös pienemmät, neljä 
sasenia pitkät ja kolme sasenia leveät materiaalivarastot. 

Varastomakasiinille laivaston keskusarkiston piirustussarjassa esiintyy jälleen kaksi vaihtoehtoista 
ehdotusta: von Stempelin puinen, neliönmuotoinen ja aumakattoinen versio ja Saharovin vastaava 
pyramidikattoinen suunnitelma. Molemmat piirustuksen oli päivätty vuonna 1807. Tiedossani ei 
ole kumpi suunnitelmista toteutettiin. Joka tapauksessa venevajojen luona sijaitsi sekä varusvarasto 
että muona- ja tykistömakasiini. Niiden ohella alueella oli vanha ja uusi keittiö ja palokalustovaja. 
Ilmeisesti alueella oli lisäksi myös tervankeittämö. 

Laivaston upseerirakennuksista on vuodelta 1817 olevassa kartassa säilynyt rakennusten 
pohjakaavoja esittelevä piirustus. Kolmesta upseerirakennuksesta yksi oli pohjakaavaltaan u- 
volyyminen ja kaksi suorakaiteen muotoisia. U-volyyminen oli muissakin kartoissa esiintyvästä 
harvinaisesta pohjakaavastaan päätellen Tyysterniemessä sijaitsevan laivaston komentajan asunnon 
pohjakaava, kaksi muuta sopivat pohjakaavaltaan matruusikasarmilta pohjoiseen sijainneisiin 
rakennuksiin. Pienempien rakennusten pohjakaavat muistuttivat päälinnoituksen tykistön upseerien 
asuinrakennuksia. Isossa, esiupseerille tarkoitetussa rakennuksessa taas oli huoneet järjestetty 
linnoituksen insinööri- ja komendantintalon tapaan: sisäänkäynti ja pienemmät, keittiön ja 
palvelijoiden käytössä olleet huoneet olivat pihan puolelta ja suuremmat edustushuoneet olivat 
sarjassa julkisivun puolella. 

Upseerirakennuksista on myös säilynyt kiinnostava piirustus vuonna 1811 koulurakennukseksi 
ostetusta Viipurin esikaupungin eteläkulmassa sijainneesta vanhasta laivaston upseerirakennuksesta. 
Kaupunkirakenteen laidassa sijainneen rakennuksen julkisivukuva kertoo rakennuksen tontin olleen 
aidattu korkealla lauta-aidalla, jossa oli sekä ajo- että kulkuportti. Rakennuksen ulkoarkkitehtuurin 
silmiinpistävin piirre oli korkea aumakatto. 

Saimaan laivasto toimi Lappeenrannassa Suomen sotaan asti, ja sen rakennukset jäivät sinne vielä 
sodan jälkeenkin. Rakennukset kuitenkin rappeutuivat nopeasti. Jo vuonna 1817 oli osa rakennuksista 
sortunut ja osa purettiin. 



Kaavio Saimaan laivaston rakennusten sijainnista. Kaavio on laadittu insinöörijoukkojen pohjakart¬ 
tojen perusteella. Kartta ei ole mittatarkka. 

8.6 Kaupunkirakenteen erityispiirteitä venäläisellä kaudella 

Lappeenrannan siirryttyä Venäjän alaisuuteen sen kaupunkirakenteen muotoutumiseen alkoivat 
vaikuttaa venäläiset viranomaiset. Venäläisen kauden alussa ei kaupungin ulkoiseen asuun kiinnitetty 
erityisempää huomiota. 1740-luvun kuluessa rakennettiin tuhoutuneet ruotsalaisen kauden tärkeimmät 
hallintorakennukset entisille paikoilleen. Länsirannassa rakennettiin myös yksityiset, lähinnä 
porvareiden omistuksessa olleet talot ruotsalaisen kauden Maaherrankadun varteen. Kaupunkiin ei 
siis sen hävittämisen jälkeen laadittu vielä uutta asemakaavaa. Ruotsalaisen kauden asemakaavaa 
ei kuitenkaan noudatettu niemen ylätasanteella, “yläkaupungissa”, vaan siellä rakennettiin ainakin 
sotilasrakennuksia kaavasta piittaamatta. “Yläkaupungin” katuverkko kuitenkin säilyi ainakin 
pääkadun ja itäisen pitkittäiskadun osalta ruotsalaisen kauden paikoilla. 

Ensimmäinen venäläisen kauden kaava laadittiin vasta vuonna 1758. Kaavan mukainen katuverkko 
noudatti edelleen ruotsalaista 1720-luvun kaavaa. Kaupunki oli ruotsalaisen kauden tapaan jakautunut 
ylätasanteen kaupunkiin ja länsirannan hallinnolliseen ja kaupalliseen keskukseen, “alakaupunkiin”, 
sekä “itäkaupungin” ranta-alueilla sijaitsevaan asutukseen. Länsirannan “alakaupungin” 
kaupunkirakenne oli kaikesta päättäen parhaiten säilynyt ruotsalaisen kauden muodossa. Siellä 
sijaitsi edelleen tiiviisti rakennettuja leveä, pohjoisesta torille ja entiselle maaherran talolle johtava 
katu. Kuitenkaan poikkikatujen säilymisestä ei voida tehdä varmoja päätelmiä. Tori julkisine raken¬ 
nuksineen oli pitkälti ruotsalaisen kauden asussa. Ruotsalaisesta kaudesta poiketen alakaupungin 
rantaviivaa ei enää korostanut koko rannan pituinen leveä laituri, vaan tilalle oli rakennettu pis¬ 
tolaiturit. 

Myös ylätasanteen katuverkko säilyi vuoden 1758 kaavassa pitkittäiskatujen osalta ruotsalaisen 
kauden asussa. Suurin muutos aikaisempaan vuoden 1758 kaavassa oli pääkadun varteen muodostettu 
pääkadun suuntainen pitkittäinen aukio. Aukion toisen reunan muodosti pääkatu, toista, länsipuolella 
sijaitsevaa puolta reunustivat rakennukset siten, että aukiosta siltä osin muodostui umpikulmainen. 
Aukiolle ei ole vastinetta samaan aikaan Suomessa laadituissa kaavoissa. Sen lähtökohtana onkin 
pidettävä venäläisissä kaupungeissa tavallista pääkadun varrella sijaitsevaa kauppatoria. 

Lappeenrantaa pikkuvihan jälkeen kuvaavan niukan karttamateriaalin perusteella ei voi vielä 
tehdä tarkkoja päätelmiä kaupunkirakenteesta vuoden 1758 kaavan laatimisen jälkeen. Karttojen 
mukaan asutus oli niin harvaa, että tiivistä katutilaa ei voinut muodostua ylätasanteen pääkadun 
varteen ainakaan kaupungin eteläosassa; katutila olisi karttojen mukaan ollut pääkadun itäpuoli¬ 
sella pitkittäiskadulla ja länsirannan pitkittäiskadulla tiiviimpi. Yläkaupungin torin reuna oli myös 
rakennettu tiiviiksi. Karttojen mukaan kaupungissa oli runsaasti ruutukaavan vastaisesti sijoitettuja 
rakennuksia. 

Joitakin lisätietoja saadaan kesällä 1760 kaupungissa käyneen matkailijan Abraham Hiilphersin 
muistiinpanoista. Hän mainitsi kaupungissa olevan vielä tyhjiä tontteja. Joitakin pieniä taloja oli 
kuitenkin pystytetty. Kokonaisuudessaan kaupunki vaikutti epäsäännölliseltä ja muistutti kylää. 
Kaupunkikuvassa Hiilphers kiinnitti huomiota kaupunkia ympäröiviin vallituksiin ja paaluaitaukseen. 
Paalutuksen ulkopuolelle jäi rannassa kulkeva katu, jossa neljällä ruotsalaisella ja kahdella venäläisel¬ 
lä kauppiaalla oli myyntipaikansa. Hiilphers tarkoitti tällä kaikesta päättäen länsirannassa sijaitsevaa 
Ruotsin vallan aikaista Maaherrankatua. Rannassa sijaitsi myös käskynhaltijan asuntoja kanslia 
entisen ruotsalaisen kauden maaherran asunnon paikalla. Länsirannan kauppakaupunki oli kuitenkin 
joutumassa muutosten eteen - Hiilphersin mukaan kaupungissa oli päätetty, että kauppiaitten talot tuli 
siirtää kaupunkiin. Kaupungilla hän epäilemättä tarkoitti niemen paalutuksella suojattua ylätasannetta. 
Hiilphersin Lappeenrannan muistiinpanoista ilmenee vielä, että kaupungissa oli tori, sillä hän 
mainitsee virstanpylvään sijoitetuksi torille. Vuonna 1767 kaupunkia taas kuvasi kuvernööri Nikolai 
Engelhardt. Hänen mukaansa kaupungissa oli 87 taloa provinssin käskynhaltijan talon lisäksi. Kadut 
olivat Engelhardtin mukaan kiveämättömiä ja kaupungissa oli vain yksi portti Viipurin puoleisella 
sivulla. Muuten Lappeenrannan sijainti oli hyvä ja kuvernööri piti erityisesti Saimaan saaristoon 
avautuvaa näköalaa kauniina. 

Lappeenrannalle tyypillisenä piirteenä 1750-ja 1760-luvulla voidaan edellä mainitun lähdeaineiston 
perusteella katsoa olleen kaupunkirakenteen hajanaisuus. Ruotsalaisen kauden kaupunkirakenteesta 
oli kaupungissa vielä jäljellä osia ja taloja rakennettiin useassa paikassa vanhan katuverkon mukaan. 
Katuverkon leveys näyttää myös pysyneen samana, joskin on mahdollista, että pääkatua olisi leven¬ 
netty. Itäisen pitkittäiskadun ja länsirannan pitkittäiskadun kohdalla kadun leveys näyttää pysyneen 
samana ruotsalaiseen kauteen verrattuna. Näillä kohdin on todennäköisesti syntynyt ruotsalaisen 
kauden tapainen tiivis ja matala, hirsitalojen ja porttien rytmittämä katutila. 

Kaupunki oli edelleen ainakin 1750-luvun lopussa jakaantunut ruotsalaisen kauden tapaan 
kolmeen eri alueeseen: sotilaallisen funktion omaavaan “yläkaupunkiin”, kaupan ja hallinnon 
“alakaupunkiin” ja köyhempien asukkaiden “itäkaupunkiin”. Keskeinen osa kaupunkikuvaa olivat yhä 
sotilasrakennukset ja linnoituslaitteet. Kaupungin näkyvin rakennus oli kuitenkin edelleen luterilainen 
kirkko, joka tosin oli saanut seurakseen kadun toiselle puolelle ortodoksisen kirkon. Länsirannan 
kauppatori oli rakennuksineen rakennettu lähes Ruotsin vallan aikaiseen asuun. Uutena kaupunkitai- 
teellisena elementtinä oli kaupunkiin muodostettu pääkadun varrelle pitkä ja kapea aukio. 

Vuoden 1774 asemakaava - vaikka jäikin osin toteutumatta - merkitsi Lappeenrannan kaupunki¬ 
rakenteessa voimakasta muutosta. 1700-luvun lopun kaavoituksessa kaupunkirakenne alistettiin 
vielä 1720-luvun kaavoitusta voimakkaammin linnoitusvaruskunnan tarpeille. 1600-ja 1700- 
luvun kaupunkiniemi muuttui lähes kokonaan linnoitetuksi varuskunta-alueeksi, jossa oli vain 
harvoja siviilirakennuksia. Kaupunkilaiset joutuivat muuttamaan bastionijärjestelmään perustuvan 
tykkipuolustuksen edellyttämän puuttoman linnoitusesplanadin taakse kahteen esikaupunkiin. 
Linnoitusniemi ympäröitiin vallituksilla ja paalutuksilla. Ranta-alueille jäi enää joitakin julkisia 
rakennuksia ja ylätasanteelle molempien uskontokuntien kirkot, joista luterilainen palon jälkeen 
siirrettiin suuremman esikaupungin viereen. 

1790-luvulta lähtien rakennetut uudet linnoituslaitteet eristivät esikaupungit toisistaan, ja Saimaan 
laivaston perustamisen myötä syntynyt “Meriesikaupunki” merkitsi varuskunnan vaikutuksen 
kasvua entisestään. Linnoitusupseerien laatimien malliasemakaavojen tapaan kaavoitetusta Suuresta 
esikaupungista muodostui siviiliasutuksen keskus. Paldon esikaupunki jäi paljon pienemmäksi. Suuri 
esikaupunki noudatti alkuvaiheessa äärimmäisen yksinkertaista ruutukaavaa. Suorakaiteen muotoisen 
kokonaisuuden jakoivat neljään kortteliin keskellä risteävät kadut. 

Kaupungin ääriviiva itse asiassa muistutti Ruotsin suurvaltakauden suorakaiteen muotoisia kaavoja. 
Yhtäläisyys kaavatyyppien välillä jää kuitenkin pitkälti ääriviivaan, sillä Venäjän linnoitusupseerien 
kaavoissa oli kadun leveys huomattavasti ruotsalaisia kaavoja suurempi. 

Tästä oli seurauksena, kun korttelien tontit oli sijoitettu lyhyt sivu pääkatua vasten ja rakennukset 
kadun varteen, ruotsalaisten kaavojen kapeisiin ja mataliin katutiloihin verrattuna - rakennuskannan 
ollessa yksikerroksista - leveä ja matala katutila. Lisäksi voidaan huomata, että Suuren esikaupungin 
kaupunkirakenne oli aluksi huomattavasti yksipuolisempi verrattuna linnoituskaupungin aiempiin 
vaiheisiin - esikaupungissa oli lähes pelkästään asuin-ja talousrakennuksia, joiden joukkoon ei enää 
sekoittunut ulkonäöltään niistä poikkeavia sotilas- tai hallintorakennuksia. 

Linnoitusniemen ylätasanteella sijaitseva varuskuntakaupunki oli vuoden 1774 kaavassa suunniteltu 
periaatteessa samantyyppiseen ruutukaavaan kuin esikaupunkikin. Suunnitelma perustui Suuren 
esikaupungin kaavan tavoin kahteen ristikkäiseen kaupungin lävistävään katuun, jotka koh- 
tasivat kaupungin keskustassa. Niemen kaavassa aihetta oli kuitenkin käsitelty esikaupunkia 
vivahteikkaammin. Katujen risteyskohdassa sijaitsivat päävartio ja kaupungin umpikulmaiseksi 
suunniteltu keskusaukio. Keskusaukio pohjautui länsipuoleltaan osin vuoden 1758 kaavan kes¬ 
kusaukioon, sen lisäksi oli pääkadun toiselta puolelta varattu aukio-alueeksi samankokoinen 
suorakaiteen muotoinen alue. Samantyyppistä teemaa aukion keskelle sijoiteltuine päävartioineen 
käytettiin Vanhan Suomen linnoituksista myös Käkisalmessa. 

Linnoitusniemellä sijaitsevan varuskuntakaupungin asemakaava leveine katuineen, ''prospekteilleen”, 
ja keskusaukiota reunustavine julkisine rakennuksineen liittyy Rainer Knapaksen mukaan Venäjällä 
1770-luvulla alkaneeseen uuteen kaupunkisuunnitteluun. Vastaavanlaisia, osin mallipiirustusten 
mukaan rakennettuja kaupunkeja suunniteltiin muuallekin Venäjän provinsseihin. Tyylillisesti 1770- 
luvun lopun kaavat ja kaupunkien rakennukset kuuluvat venäläiseen klassismiin. 

1770-luvulta alkaneen kaavoituksen jälkeen Lappeenrannan kaupunkirakenne muuttui lähes 
täydellisesti. Tärkein muutos oli varuskunnan ja siviiliväestön erottaminen toisistaan eli 
esikaupunkien perustaminen. Tähän liittyvä muutos oli linnoitusniemen varustaminen entistä 
näkyvämmillä linnoituslaitteilla, jotka samalla vahasivat alleen ranta-alueiden siviiliasutuksen. 
Siviiliasutuksen kaupungista, Suuresta esikaupungista, muodostui rakenteeltaan monotonisempi, 
pelkästään asuin-ja talousrakennuksista koostuva esikaupunki. 

Linnoituksen kaupunkirakenteen tärkein elementti oli linnoituksen uusi keskustori 
sotilasrakennuksineen. Muuten kaupunkikuvaa rytmittivät aumakattoiset sotilasrakennukset: kasarmit, 
upseerien asuintalot, makasiinit, työrakennukset ja vartiorakennukset. Linnoituksessa kuitenkin 
sijaitsi sotilasrakennusten ohella myös hallinnon käytössä olleita rakennuksia. Yksikerroksisten 

Laivaston komentajan asuinrakennukset sijaitsivat Tyysterniemellä, vastapäätä Meriesikaupun- 
kia Kuvassa A. Fr. Soldanin akvarelli alueesta ja sen rakennuksista 1840-luvulla. (EKM). 

sotilasrakennusten yläpuolelle kohosivat edelleen luterilaisen (vuoteen 1792) ja ortodoksien kirkon 
tornit. Katutila linnoituksessa oli sotilas-ja julkisten rakennusten vaihtelevuuden vuoksi esikaupunkia 
rikkaampi. Leveää katua kuitenkin pääsääntöisesti reunustivat rungoltaan matalat rakennukset, joten 
katutilasta muodostui leveä ja matala. Kaupungin luonne Vanhan Suomen linnoitusketjun osana ja 
varuskuntakaupunkina taas ilmaistiin äärimmäisen selkeästi sijoittamalla linnoituksen päävartio 
keskelle, kaikilta neljältä portilta johtavien katujen päätepisteeseen, point de vue’hyn. 


8.7 Kaupunkirakenteeseen vaikuttaneet tekijät 

Venäläisen kauden asemakaavoitukseen ja toteutuneeseen kaupunkirakenteesen vaikuttivat osittain 
samat tekijät kuin 1720-luvullakin. Linnoitusniemelle ominainen jyrkkien rinteiden ja kapeiden 
ranta-alueiden topografia vaikutti kaupunkirakenteen muotoon myös venäläisellä kaudella. Myös 
venäläisellä kaudella otettiin huomioon aiempi rakennuskanta ja katuverkko. Ylätasanteen pääkatu 
sijoitettiin edelleen 1600-luvun pääkadun kohdalle. Venäläisen kauden alussa myös uudisrakennukset 
rakennettiin usein entisten, pikkuvihassa poltettujen rakennusten paikoille. 

Ruotsalaisen kauden tapaan kaupunkirakenteen muotoon vaikutti kaupungin toimiminen 
linnoituskaupunkina. Linnoituskaupungin rakentamiseen uhrattiin venäläisellä kaudella runsaasti 
enemmän varoja kuin ruotsalaisella kaudella. Ruotsalaisen kauden tapaan linnoituslaitteet olivat yksi 
kaupunkikuvaan voimakkaasti vaikuttava ja niemen yläkaupungin muista kaupunginosista erottava 
elementti. Ruotsalaisen kauden tapaan asemakaavan suunnittelijoina ja kaupunkirakentamisen 
johdossa olivat Venäjälläkin hyvin kansainväliset linnoitusupseerit. Suunnittelijat olivat edelleen 
kollektiivi, joka suunnitteli linnoituslaitteet ja niihin liittyvän asemakaavan yhteistyössä. Joistakin 
pienehköistä kansallisista eroista huolimatta ovat molempien kausien kaavoitus, linnoituslaitteet ja 
kaupungin sotilasrakennukset liitettävissä eurooppalaiseen linnoitusrakennustaiteeseen. 

Venäläisellä kaudellakaan ei jo ruotsalaisella kaudella esiintynyt asemakaavan eriytyneisyys 
vähentynyt, vaan esikaupunkien rakentamisen myötä päinvastoin lisääntyi. Kun edellä on yhtenä 
kaupunkirakenteen eriytymisen syynä nähty vapaudenajan Ruotsin tarkka arvohierarkia, jossa 
sotilaat olivat muita merkittävämmässä asemassa hierarkian yläpäässä, niin voidaan huomata että 
ainakaan Lappeenrannassa Venäjän armeijan upseerit eivät olleet vähemmän arvonsa tuntevia kuin 
Ruotsinkaan upseerit aiemmin. Ruotsalaisen kauden tapaan upseerit myös valvoivat asemakaavoitusta 
ja kaupungin rakentamista. 

Venäläisellä kaudella, etenkin 1770-luvulta lähtien, asemakaavasta ja sen perusteella muodostuneesta 
kaupunkirakenteesta muodostui kuitenkin erilainen kuin ruotsalaisella kaudella. Tähän vaikuttivat 
sotilaalliset syyt. Linnoituksen puolustuskyvyn vahvistaminen edellytti puolustusvallitusten syvyyden 
parantamista. Tykkien edustalla linnoitusesplanadilla ei puolustuksellisistä syistä myöskään saanut 
olla asutusta: rakenteita, joita mahdollinen hyökkääjä olisi voinut käyttää hyväkseen. Siten on 
ymmärrettävää, että vallitusten läheisyydestä linnoitusniemen ranta-alueilta poistettiin siviiliraken- 
nukset. Esikaupunkien kaavoittaminen tykinkantaman päähän linnoituksesta oli toisaalta siviilien 
valvonnan kannalta edullista - Venäjän joukot olivat Lappeenrannassa itse asiassa vasta vähän 
aikaisemmin valloitetussa “vihollismaassa”. 

Venäjän pääkaupungin Pietarin läheisyys vaikutti 

epäilemättä myös Lappeenrannan kaavoittamiseen ja rakentamiseen. Lappeenranta oli piirikunnan 
pääkaupunki ja vielä 1770-luvulla Pietariin Suomen kautta kulkevan tien varrella. Kaupungin tuli 
siten olla kaupunkirakenteeltaan edustava. 

Toisaalta on otettava huomioon, että Lappeenranta oli vain osa Vanhaan Suomeen rakennetusta 
linnoitusketjusta. Lappeenranta ei asemakaavaperiaatteiden tai etenkään rakennustensa muodon osalta 
poikennut paljoakaan muista alueen linnoituksista. Vanhan Suomen alueen voidaan katsoa olleen 
alistetun sotilaitten määräysvaltaan, sotilaallisen funktion alaisuuteen. Sotilaalliset tarkoitusperät eivät 
näkyneet ainoastaan alueen kaupunkien linnoittamisessa ja uusien linnakkeiden rakentamisessa vaan 
sotilaallisista syistä rakennettiin myös kanavat Kylänniemelle, Käyhkäänsillalle, Kukontaipaleelle 
ja Telataipaleelle sekä parannettiin teitä ja pyrittiin sotilaitten majoituksen helpottamiseksi saamaan 
tietyt linnoitusalueet ja sotilaiden sijoituspaikat tiheään asutuiksi. Sotilaitten vaikutus ei rajoittunut 
tähänkään, sillä alueelle muodostettiin siviiliväestön kustantamia majoitusrakennuksia normaalin 
majoitusrasituksen lisäksi. Nejäsosamanttaalin tai sitä suurempien tilojen omistajat olivat velvoitetut 
rakentamaan taloihinsa alueelle sijoitettujen joukkojen upseereiden majoittamista varten “valkeita 

tupia” eli ilmeisestikin seiniltään kalkittuja ja uloslämpeäviä huoneita. Lisäksi talonpojilla rakennutet¬ 
tiin sotamiehille pieniä majoitustaloja pitäjiin. 

Vanhan Suomen sotilasrakentaminen, ja Lappeenrannan kaavoitus ja rakentaminen sen osana, 
voidaan siten nähdä osana koko alueen alistamista sotilaallisten tarpeiden käyttöön. Alueen voi 
nähdä Michel Foucaultin tavoin (sotilaallisen) vallan kohteena ja maalitauluna. Foucaultin mukaan 
1600-luvulta lähtien opittiin tiedostamaan ruumis vallan kohteena; ruumista pyrittiin, etenkin 
armeijoissa, manipuloimaan ja kouluttamaan siten, että siitä tuli hyvin toimiva “kone”. Tässä oli 
tärkeänä välineenä kuri. Toinen tarvittava vallan väline oli lokalisointiperiaate: jokaiselle yksilölle 
määrättiin oma ruutu. Näiden periaatteiden noudattaminen aiheutti Foucaultin mukaan muun muasssa 
arkkitehtonisesti hierarkkisia tiloja, ruutuihin ja jonoihin järjestettyjä tiloja, jotka olivat verrannollisia 
esimerkiksi sotilaalliseen hierarkiaan ja äksiisiharjoituksiin. 

Vanhan Suomen linnoitukset, tai itse asiassa koko maantieteellinen alue Kymijoelta Pietariin, voidaan 
tämän tulkintamallin mukaan nähdä monimutkaisena koneena, jonka pienimpänä yksikkönä ja 
moduulina, jonka mukaan koko linnoitusketju oli rakennettu, oli yksittäinen sotilas. Vanhan Suomen 
linnoitetut kaupungit, linnakkeet, majoitustalot ja “valkeat tuvat” olivat siten laajan, Pietarista 
johdetun ja valvotun sotilaallisen kokonaisuuden osia. 

Lappeenrannan asemakaava ja sen perusteella muodostunut kaupunkirakenne voidaan tulkita yhdeksi 
tämän koneiston osaksi. Kaava oli siellä laadittu lokalisointiperiaatteen mukaan ruutukaavaksi, 
jossa sotilaita varten rakennettiin kurin mahdollistavia kasarmirakennuksia. Siviiliasutus oli siirretty 
omaan helposti valvottavaan ruutuunsa, linnoituksen edustalla sijaitsevaan esikaupunkiin. Linnoitus 
itsessään toimi hierarkkisen sotilaallisen kurin alaisuudessa ja oli myös kaavoitettu näiden periaat¬ 
teiden mukaisesti. Keskiaukiolla sijaitsivat hierarkkisesti korkeammalla olevien rakennukset, kun taas 
alempien osapuolien rakennukset olivat laidempana. Keskusaukion keskellä taas sijaitsi päävartio, 
jonka kautta Benthamin Panopticonin tapaan valvottiin sotilaallisen koneiston moitteetonta toimintaa. 



Linnoituksen portti ja pääkatu. Kuvassa heti portin jälkeen 1700-luvun corps de garde ja sen takana 
pääkadun kolme kivikasarmia.(EKM). 

9 LAPPEENRANTA-AUTONOMIAN AJAN VARUSKUNTAKAUPUNKI 


9.1 Lappeenranta autonomiseen Suomeen liittymisen jälkeen 

Lappeenranta koki vuonna 1812 suuren muutoksen, kun se Vanhan Suomen muiden alueiden ohella 
palasi muun Suomen yhteyteen. Kaupungin ja varuskunnan suhteisiin muutoksella ei kuitenkaan 
ainakaan aluksi ollut suurta merkitystä. Pietarin läheisyys oli autonomian kaudellakin ratkaiseva tekijä 
varuskuntien sijoittamisen kannalta. Tämän vuoksi Suomen varuskunnat sijoittuivat eteläiseen ja lou¬ 
naiseen Suomeen. Edelleen käytettiin varuskuntina myös jo aiemmin Pietarin suojaksi rakennettuja 
linnoituksia. 

Lappeenranta, jossa siis liitoksen jälkeenkin sijaitsi venäläinen varuskunta, kuului autonomisessa 
Suomessa Viipurin lääniin. Siinä oli 1820-luvulle tultaessa viisi kaupunkia: Viipuri, Hamina, 
Lappeenranta, Käkisalmi ja Sortavala. Läänissä oli esimerkiksi vuonna 1824 yhteensä 225 019 asu¬ 
kasta, joista kaupungeissa asui vielä äärimmäisen pieni osuus. Eri kaupunkien väkiluku ilman sotilaita 
laskettuna oli vuonna 1824 


Viipuri 3 748 

Hamina 1 403 

Käkisalmi 1 130 

Sortavala 521 

Lappeenranta 417 


Yhteensä kaupungeissa asui 7 219 ihmistä. 

Oleellinen tekijä Lappeenrannan olemassaololle oli edelleen Saimaan alueen kauppa. Kaupunki 
kokosi eteläisen Saimaan alueen tuotteita, muun muassa viljaa, karjaa, villakankaita ja puutavaraa; 
kaupungista taas ostettiin suolaa, erilaisia kankaita ja vaatteita, rautaa ja terästä. Osan tuontitavarasta 
Lappeenranta toi sotaväen muonaksi. Castrenin mukaan tällaisia tarvikkeita olivat ainakin voi, tali 
ja karja. Myyntitavarat sisämaahan Lappeenranta hankki Pietarista. Erityisen tärkeää kaupungille ja 
sen lähiympäristölle oli myös viljan tuonti Pietarista. Myös kevät-ja syysmarkkinoilla kävi edelleen 
runsaasti väkeä, esimerkiksi vuonna 1832 kävijämääräksi laskettiin yhteensä noin 6 000 henkeä. 

Kaupungin väestön muodostivat entiseen tapaan kauppiaat, käsityöläiset ja työväki perheineen. 
Valtion virkamiehistä jäi osa provinssikanslian lakkauttamisen myötä pois. Tilalle tuli kuitenkin 
kaupunkiin vuonna 1823 sijoitetun kruunun kehruuhuoneen mukana uusia virkamiehiä. 
Lappeenrannan kämnerinoikeus oli lakkautettu vuonna 1784. Sen tilalle perustettiin aluksi kahden 
ja myöhemmin yhden pormestarin johtama raastuvanoikeus, joka johti hallinnollisissa asioissa 
maistraattina kaupunkina. Kaupungin tärkein tulonlähde oli 1700-luvun tapaan viinanpolton-ja 
myynnin vuokrauksesta saadut tulot. 

Lappeenrannan liikenneyhteyksiä paransi vuonna 1875 sataman rakentamisen lisäksi päivittäinen 
vaunuyhteys, “postidiligenssi” eli neljä matkustajaa ja pakettiposti rautatielle. Pietarin - Riihimäen 
rautatien rakennustöiden aikaan oli jo esillä sivuraiteen rakentaminen Lappeenrantaan. Tätä perus¬ 
teltiin kaupallisilla syillä - katsottiin, että rautatien avulla saataisiin Saimaan alueen tuotteita vie¬ 
dyksi Uudellemaalle. Esiin nousivat kuitenkin jo tässä vaiheessa sotilaallisetkin tekijät. Katsottiin 
että Lappeenrannassa toimiva varuskunta ja harjoitusjoukot tarvitsisivat rautatieyhteyttä. Viipurin 
lehdissä pohdittiin sivuraiteen myötä jopa uuden Saimaan laivaston perustamista ja sijoittamista 
Lappeenrantaan. 

Sivurataa Lappeenrantaan asti ei kuitenkaan saatu vielä 1870-luvulla. Lopullisesti rautatiehanke 
toteutui Castrenin mukaan sotilaallisista syistä. Hänen mukaansa Lappeenrannan (leirin) asevelvollis¬ 
ten pataljoonien kuljetuksessa pidettiin rautatietä tärkeänä. Lisäksi vuoden 1885 keisarivierailu 
kiirehti toteuttamista. Ratatyöt alkoivat Simolasta toukokuussa 1884 ja Lappeenrannasta käsin 
heinäkuussa. Maatyöt valmistuivat jo elokuussa, ja kiskotus oli valmiina toukokuun lopussa 1885. 
Kesäkuun alussa 1885 saapui Lappeenrantaan ensimmäinen juna uutta rautatieyhteyttä myöten. Juna 
otettiin leirikentän vieressä sijaitsevalla asemalla juhlallisesti vastaan venäläisen sotilassoittokunnan 
soittaessa Porilaisten marssia ja puheiden saattelemana. Leirikentän vieressä sijaitsevan aseman 
ohella linnoitusniemen kärkeen Rapasaareen tuli satamaraide. Ranta-asema oli toki myös lähempänä 
linnoituksen venäläistä varuskuntaa kuin leirikentän luona sijainnut asema. 

Sotilasliikenteen merkitystä rautatielle kuvaa se, että varsinaista asemaa vastapäätä leirikentän 
puolelle rakennettiin sotilaskuljetuksia varten erillinen laituri. Castrenin mukaan asemaa ei käytetty 

sotilasliikenteeseen ainoastaan kesäleirien aikoina, vaan ennen maailmansotaa ja sodan aikana 
suoritetut varustus- ja muut kuljetukset aiheuttivat ajoittain ruuhkan, joka jopa katkaisi ajoittain si¬ 
viililiikenteen. 

Rautatie helpotti sotilaiden liikkeiden lisäksi myös kauppaa ja teollisuutta. Kaupungin vanhimmat 
teollisuuslaitokset olivat viinanpolttimoita. Myöhemmin perustettiin muun muassa puusepäntehdas, 
höyrymyllyjä erilaisia pajoja. Saimaan kanavan avauduttua vuonna 1856 ja rautatien valmistuttua 
Lappeenrannan lähistölle sijoittui vuosisadan loppupuolella ja 1900-luvun alussa useita teollisuus¬ 
yrityksiä. Useat niistä, muun muassa puunjalostusta harjoittava Kalikaan tehdas, sijoittuivat 
kaupungista itään Lauritsalaan. Vaikka teollisuuslaitokset eivät pyrkimyksistään huolimatta päässeet 
kaupungin alueelle, ne Castrenin mukaan vaikuttivat suuresti kaupungin tulevaan kehitykseen. 
Tehtaiden työväestö nimittäin asui suurimmaksi osaksi Lappeenrannan etelä-ja itäpuolelle 
muodostuneissa esikaupungeissa. Lappeenrannan tavoin kasvoivat 1880-luvulta lähtien myös muut 
Suomen kaupungit. 

Autonomian kauden lopussa ensimmäinen maailmansota rajoitti Lappeenrannan kaupankäyntiä monin 
tavoin. Castrenin mukaan kauppa Venäjän kanssa kuitenkin vilkastui ja Lappeenrantaan kohdistui 
monia hankintoja. 

Lappeenrannan väkiluku kasvoi pääosan 1800-lukua hyvin hitaasti. Vuodesta 1885 alkoi väkiluku 
kuitenkin kohota. Vuosisadan lopussa väkiluku nousi yli 2 000 ja 1910-luvulla yli 3 000 henkilön. 
Vaikka väkiluku pysyi muutamassa tuhannessa oli kaupunki kuitenkin monella alalla laajemman 
alueen keskus. Alueen laajuudesta saadaan summittainen käsitys siitä, että esimerkiksi 1890-luvun 
lopussa apteekkioikeuksia pohdittaessa Lappeenrannan ainoan apteekin vaikutuspiiriin katsottiin 
kuuluvan yli 34 000 henkeä. Siten kauempana lähialueesta asuville Lappeenranta oli Castrenin 
ilmausta käyttäen “kaupunki” eli paikka, josta tehtiin ostokset ja jossa kulutettiin myös muuten vapaa- 
aikaa. 


Lappeenrannan väestö 1815-1920 


vuosi 

lukumäärä 

1815 

235 

1820 

339 

1825 

415 

1830 

459 

1835 

567 

1840 

591 

1845 

592 

1850 

648 

1855 

720 

1860 

845 

1865 

738 

1870 

775 

1875 

731 

1880 

795 

1885 

907 

1890 

1923 

1895 

2026 

1900 

2014 

1905 

1893 

1910 

2450 

1915 

2889 

1920 

2892 


Väkilukutiedot Liisa Castrenin Lappeenrannan historiasta, s. 299, 687. Luvut ovat todennäköisiä 
väkilukuja. Niissä ei ole mukana sotaväkeä eikä vankiloiden vankeja. 

Väkiluku ei kasvanut niinkään kohonneen syntyvyyden kuin muuttoliikkeen vuoksi. Castrenin 
mukaan muuttoliike Lappeenrannassa alkoi jo 1880-luvun alussa, tällöin kuitenkin kaksisuuntaisena. 
Vasta vuosina 1885-1900 tulomuutto ylitti poismuuton. Väkilukua kasvattivat Castrenin mukaan rau¬ 
tatien tuloja rakuunarykmentin liepeillä saapunut lisäväki. Itse rykmentin miehet eivät kuitenkaan 

olleet kaupungin kirjoissa. 

Sotaväkeä houkutteli 1800-luvun loppupuolen parantuneiden liikennesuhteiden ohella harjoituksiin 
sopiva maasto. Salpausselkä levisi Lappeenrannan kohdalla laajaksi tasamaaksi, jota pidettiin 
erinomaisena sotaväen leiri-ja harjoituspaikkana. Muutenkin ympäristö katsottiin sotaväelle 
sopivaksi. Esimerkiksi Lappeenrannassa 1890-luvulla vierailleen lehtimiehen mukaan siellä voitiin 
pitää hyviä harjoituksia, koska käytettävissä oli Saimaa, vallituksia ja metsiä. 

Sotilasosastojen kaupunkiin saamisen katsottiin hyödyttävän sen kehitystä. Lappeenrannan valtuusto 
tarjosi esimerkiksi vuonna 1880 Suomen sotalaitokselle korvauksetta ruotuväen aikaisemmin 
käyttämiä alueita. Samana vuonna 1880 venäläisen jalkaväkirykmentin pataljoonanpäällikkö tiedusteli 
kaupungilta ostettavaksi ampumaharjoituskenttää. Kaupunki ei suostunut myymään tätä, mutta oli 
valmis edelleen vuokraamaan sen 100 markan vuosivuokrasta. 

Lappeenranta koki leirikokousten ja rautatien rakentamisen ansiosta nousukauden, jota vuonna 1885 
vielä leirikokouksen yhteyteen sijoitettu keisarivierailu korosti. Kaupungilla raportoitiin olevan 
leirin johdosta vilkasta; väkeä käveli kaduilla ja puodeissa kävi vilkas kauppa, joka varmaan lisäisi 
varallisuutta “tähän vähäläntäiseeen Itä-Suomen sotilaskaupunkiin”. 

Asevelvollisten tultua muuttuikin liike kaupungin kaduilla Uuden Suomettaren Lappeenrannan 
kirjeenvaihtajan mukaan täydellisesti “pääkaupunkimaiseksi”. Upseereja kulki runsaasti kaduilla ja 
kenraaleja näkyi usein ajamassa hienoilla vaunuillaan. Elokuussa taas hänen mukaansa muuttuivat 
kadut ihmismereksi keisarin leirivierailun vuoksi. 

Seuraavan kerran asevelvollisten harjoituksia pidettiin Lappeenrannassa vuonna 1888, pitkälti vuoden 
1885 malliin. Leirikokousten ajaksi Lappeenranta heräsi elämään ja muuttui osittain niiden ansiosta 
muutenkin. Helsingfors Dagbladin Lappeenrannan kirjeenvaihtaja raportoi vuonna 1888 asevel¬ 
vollisten toisen leirikokouksen alussa kaupungin muuttuneen kolmessa vuodessa huimasti. Oli raken¬ 
nettu paljon uusia taloja; sinne oli tullut uusi pramea kansakoulutalo ja monta huvilaa ja - kirjoittajan 
mukaan - jopa Lappeenrannan ensimmäinen kivitalo. Suuri joukko puutaloja oli myös korjattu. Jotta 
yleisölle tarjoutuisi mahdollisuus nauttia maisemasta, rakennettiin valleille parhaillaan näkötornia. 
Kaupunkia siistittiin muutenkin; Viipurin Uutiset raportoi vuoden 1888 leirikokouksen edellä elämän 
Lappeenrannassa taas virkistyneen; kadunvieriä kivettiin ja tehtiin muitakin korjauksia. 

Savonkin kirjoittaja kuvasi vaikutelmiaan Lappeenrannasta. Se näytti hänen mielestään enemmän 
venäläiseltä tai venäläis-ruotsalaiselta kaupungilta kuin suomalaiselta. Siellä oli suuri joukko 
venäläisiä, jotka myös näkyivät katukuvassa. Parempi sääty luokka puhui kirjoittajan mukaan tuskin 
koskaan suomea, yleensä vain venäjää tai ruotsia. 

Autonomian kaudella linnoitus toimi edelleen varuskuntana, joskin sinne sijoitettiin myös vankila. 
Siviiliasutus alkoi kasvaa Suuren esikaupungin kohdalta. Autonomian kauden alussa kaupungin kasvu 
oli kuitenkin hidasta. Kuvassa C. VV. Gyldfnin kartta Lappeenrannasta vuodelta 1838. (Gyldin 1938). 

9.2 Autonomian kauden asemakaavoitus ja kaupungin alueen laajeneminen 

Lappeenrannan asemakaava säilyi muuhun Suomeen liittymisen jälkeen edelleen 1700-luvun 
loppupuolella muodostuneessa hahmossa. Kaupunki jakaantui siis kolmeen eri kokonaisuuteen, 
linnoitukseen. Suureen esikaupunkiin ja Pieneen esikaupunkiin, jotka linnoitusesplanadi erotti 
toisistaan. 

Pienen esikaupungin asutus pysyi lähes koko kauden entisellään. Linnoituksen asemakaava muuttui 
rakennuksia purettaessa jonkin verran lähinnä aukioiden osalta. Linnoituksessakaan aluetta ei 
laajennettu. Suuren esikaupunginkin asemakaavan ydin pysyi samana kuin jo 1700-luvun lopussa. 
Kaupunki laajeni kuitenkin juuri siellä. Alussa alue kasvoi laajentamalla ruutuasemakaavaa ja kau¬ 
punkirakennetta, jatkamalla katuja ja kortteleita sekä kaavoittamalla lisää tontteja. 

Kaupunkialue käsitti vuonna 1812 23,48 hehtaaria, jota pidettiin etenkin laiduntamisen kannalta liian 
pienenä. Rakennettavia tontteja oli kuitenkin vapaina. Liitoksen aikaan Suuressa esikaupungissa oli 
rakennettuna 52 tonttia, joista 23 autiota. Paldossa oli kahdeksan rakennettua ja kaksi autiota tonttia. 

Yksityistalojen luku vanhassa kaupunkikeskustassa jäi lopulta vähäiseksi. Linnoituksessa oli 
vuosisadan vaihteessa ollut siviilihenkilöiden omistamia taloja kymmenkunta. Asutus sijoittui 
kahteen ylätasanteen pohjoisosassa kivikasarmien vieressä sijainneeseen kortteliin, komendantin 
talon ja linnoitusvallin väliin sekä ortodoksisen kirkon läheisyyteen. Linnoitusupseerien kirjaamat 
talonomistajat olivat nimistä päätellen virkamiehiä tai venäläisiä kauppiaita. 

Vuonna 1812 oli linnoituksessa yksityisten omistamia taloja enää seitsemän ja rakentamattomia 
tontteja kuusi. Vuonna 1820 oli linnoituksessa edelleen 7 yksityistaloa, kun Suuressa esikaupungissa 
lukumäärä oli noussut 63:een ja Paldossa 10:een. Suuren esikaupungin taloluku nousi vuonna 1825 
67:ksi ja vuoteen 1830 mennessä putosi 66:ksi. Vuonna 1830 Paldossa oli 13 taloa. 

1830-luvun lopussa yksityistontit linnoituksessa vähenivät edelleen. Kauppias Kuffshinoffin 
perilliset ja lukkari Rehell myivät tonttinsa valtiolle, ja kauppias Savander lahjoitti linnoitustalonsa 
kaupungille. Tämä osoitti Liisa Castrenin mukaan, että kaupunkilaiset eivät enää halunneet asua 
linnoituksessa. Päätelmää voi pitää uskottavana, kun ottaa huomioon, että kaupungin siviilitoiminnot 
- kauppa, hallinto ja muut palvelut olivat pääosaltaan siirtyneet siviiliväestön mukana Suureen esikau¬ 
punkiin. Linnoituksen erotti esikaupungista vielä linnoitusesplanadi, ja vaikka matka linnoituksessa 
asuvalle ei sinänsä ollut kovin pitkä, niin taival oli mäkinen. Lisäksi linnoituksessa sijaitsivat 
venäläisten joukkojen kasarmit ja kehruuhuone, jotka saivat tavallisen kaupunkilaisen kaihtamaan sitä 
asuinympäristönä. 

Vuonna 1839 oli koko kaupungissa 87 yksityistaloa. Näistä parikymmentä oli Castrenin mukaan 
verrattain uusia. Vuonna 1842 oli luku pudonnut 83:een. Tällöin kaupungissa oli kahdeksan 
rakentamatonta tonttia. Vuonna 1854 laskettiin kaupungissa olevan 80 yksityistaloa. Linnoituksissa 
oli enää kolme yksityistaloa kehruuhuoneen johtajan asunnon lisäksi: postimestarin, Kuffschinoffin ja 
Scheschunoffin talot. Julkisia rakennuksia oli sotilasrakennusten lisäksi neljä. 

Asutus pysyi melko vakaana aina 1880-luvulle saakka. Liisa Castren on laskenut Lappeenrannan 
tonttien lukumäärän lukuun ottamatta ensimmäistä kaupunginosaa olleen vuosina 1830-1875 
seuraavaksi: 


vuosi 

II 

III 

IV 

yht. 

1830 

64 

- 

13 

77 

1835 

65 

- 

13 

78 

1840 

65 

- 

13 

78 

1845 

77 

- 

13 

90 

1850 

41 

36 

14 

91 

1855 

41 

36 

15 

92 

1860 

41 

56 

15 

112 

1865 

41 

56 

16 

113 

1870 

41 

56 

16 

113 

1875 

41 

56 

16 

113 


Taulukko kuvaa vain kaupungin tontteja, eikä siitä siten ilmene, kuinka moni tontti oli rakennettu. 
Castrenin mukaan tonttiluku kuitenkin vastaa hyvin myös kaupungin väkilukua; rakentamattomia 

tontteja oli vähän. Ensimmäisen kaupunginosan eli linnoituksen siviiliväki rajoittui muutamaan hen¬ 
kilöön tarkasteltavana aikana. Neljännen kaupunginosan eli Paldon asutus pysyi koko kauden lähes 
samana. Suuressa esikaupungissa, joka 1850-luvulla jaettiin kahdeksi kaupunginosaksi, tonttien mää¬ 
rässä näkyy Krimin sodanjälkeinen kaavoituspiikki. Kokonaisuudessaan kaupungin alue pysyi vaki¬ 
naisen väestön väkiluvun tavoin lähes samana koko kauden. 

Kaupungin siviiliasutuksen painopiste oli Suuressa esikaupungissa, ja vähitellen seurasivat 
kaupunkiyhteisön julkiset toiminnot ja niiden vaatimat rakenteet esimerkkiä. Vuonna 1826 toivoi osa 
kauppiaista kauppatorin siirtämistä kauppiaskunnan asuma-alueelle esikaupunkiin. Paikaksi ehdo¬ 
tettiin tonttia numero 10 Kauppakadun ja Nikolain etulinnoitukseen kulkevan poikkikadun kulmasta. 

Kauppatori kuitenkin pysyi vielä linnoituksessa ortodoksisen kirkon vieressä aukiolla eikä siis enää 
länsirannassa eikä keskusaukiollakaan. Kenraalikuvernööri Zakrevskin vieraillessa Lappenrannassa 
2.8.1827 päätettiin siirtää tori esikaupunkiin tontille 10. Samalla päätettiin Zakrevskin kehotuksesta 
rakentaa myös raatihuone esikaupunkiin. 

Lappeenranta ei saanut uutta asemakaavaa ennen 1880-lukua, vaan Suurta esikaupunkia avarrettiin 
jatkamalla 1700-luvun kaavan katuverkkoa ja kortteleita. Esikaupunkeja mitattiin ensimmäisen kerran 
varsinaisesti 1820-luvun puolivälissä. Vuonna 1825 otti nimineuvos G. A. von Zweigberg laatiakseen 
kartan. Sitä kiirehti osittain sekin, että palovakuutuksia varten tarvittiin siihenastista tarkempaa kart¬ 
taa. 

Vuoden 1825 jälkeen seuraavan kartan laati Castrenin mukaan vuonna 1836 maanmittari W. 
Gahmberg. Asutus oli pysynyt kymmenen vuoden aikana lähes ennallaan. Vuonna 1838 taas 
julkaistiin C.W. Gyldenin painettu Lappeenrannan kartta. Tässä esiintyy edelleen kolme kaupungin¬ 
osaa: Linnoitus, Suuri esikaupunki ja Paldo. Linnoituksen kaupunkirakenne ei Gyldenin kartan 
mukaan suuresti muuttunut, ei myöskään Paldo eli Pieni esikaupunki. Kaupunki oli sen sijaan kasva¬ 
nut Suuressa esikaupungissa. Sielläkin muutokset olivat kovin suuria. Linnoituksesta esikaupungin 
länsipuolitse Viipuriin johtavan tien toiselle puolelle oli ruutukaavaa jatkettu ja muodostettu kaksi 
uutta korttelia, joissa oli yhteensä 16 tonttia. Lisäksi oli syntynyt yksi uusi kortteli saman tien varteen 
nykyisen Kaupunginlahden rantaan sekä joitakin uusia tontteja aiempien kortteleiden jatkoksi. 

Suuressa esikaupungissa Gylden merkitsi karttaan myös katujen nimet. Linnoituksesta Viipuriin 
johtava tie oli kaupungin kohdalla nimeltään Handels Gatan, sen itäpuoleinen samansuuntainen 
katu Stora Kyrko Gatan ja sen itäpuolella kaupungin laidassa oli Lilla Kyrko Gatan. Lännestä itään 
kulkevista kolmesta kadusta oli rannimmainen katu nimetty luontevasti Stora Strand Gataniksi, 
sen eteläpuolella Rädstugugatan ja eteläisimpänä kulkenut katu Kungs Gatan. Käytän jäljempänä 
ruotsinkielisistä nimistä suomenkielisiä muotoja Kauppakatu, Suuri kirkkokatu. Pieni kirkkokatu. 
Suuri rantakatu. Raatihuoneenkatuja Kuninkaankatu. 1840-luvun lopussa avattiin vielä uusi katu, 
jonka nimi vuonna 1849 valmistuneessa kartassa oli Lilla Strand gatan eli Pieni rantakatu. 

Vuonna 1857 kaupunkialuetta saatiin senaatin luvalla laajentaa osalla Puhakan tilan alueesta. Se 
sijaitsi kaupungin itäpuolella Taikinalahden eli nykyisen Kaupunginlahden rannalla ja ulottui siitä 
kapeana kaistaleena etelään kaupungin ja pappilan maiden välissä. Alueelle oli jo syntynyt asutusta 
ja lisäksi peltoja. Nyt se jaettiin rakennustonteiksi ja samalla muodostettiin uusia tontteja käyttämättö¬ 
mänä olleesta alueesta. 

Samassa yhteydessä jaettiin toinen kaupunginosa kahtia Isoa Kirkkokatua pitkin. Sen länsipuoli 
nimettiin Ilja itäpuoli III kaupunginosaksi. Pallosta tuli IV kaupunginosa. Linnoitus säilyi 1 
kaupunginosana. 

Castrenin mukaan jo 1870-luvun lopussa kaupungissa tarvittiin lisää asemakaava-aluetta. Tämä johtui 
rautatien varmoista odotuksista, ja lisäksi uusi satama lisäsi liikennettä. Osa tontteja oli tosin vielä 
rakentamatta, sillä vuonna 1878 kaupunki varasi itselleen laitumeksi Paldon kaupunginosan tyhjät 
tontit 18-22 ja 24-27. Tämäkin osoitti toisaalta valtuuston varautuvan kaupungin kasvuun varaamalla 
tontteja itselleen. 

Kaupunkialueen laajennushankkeita lienee kiirehtinyt asutuksen kasvu sen rajojen ulkopuolella 1870- 
luvun lopussa. Sinne muutettiin Castrenin mukaan usein kaupungin perimien maksujen välttämiseksi. 
Lappeenrannan kaavoitus ei kuitenkaan juuri muuttunut ennen 1880-lukua. 

Tori sentään siirrettiin. Raatihuoneen tori kävi näet 1880-luvulla liian ahtaaksi. Uusina toripaikkoina 

mainittiin rautatieaseman seutuja nykyisen Kaupunginlahden ranta. Tori siirrettiin 1890-luvun alussa 
rantaan, mutta halko-ja heinäkauppa määrättiin rautatien lähialueelle. Rantatorille rakennettiin 1900- 
luvun alussa myös kauppahalli. 

Torin kaupallinen merkitys väheni vuosisadan vaihteessa ja kaupan vapautuessa. Tilanteen muutosta 
kuvaa kaupungin kehitykselle aiemmin niin tärkeiden Lappeenrannan markkinain lakkauttaminen 
vuonna 1901. Tori säilyi kuitenkin muiden aukioiden ohella yhtenä kaupunkirakenteen osatekijänä. 

Rautatieasemaa yritettiin siirtää kaupungin eteläpuolelta sen alueelle. Tätä pidettiin Castrenin mukaan 
tarpeellisena muun muassa järjestyksenpidon vuoksi. Myöhemmin aseman alue liitettiinkin kaupun¬ 
kiin. Aseman länsipuolelta ei asutukselle kuitenkaan voitu kaavoittaa tontteja, sillä sinne sijoittuivat 
Suomen rakuunarykmentin kasarmit. 

Kaupunkialuetta yritettiin laajentaa. Vuonna 1883 valtuusto päätti jakaa tontteja Simolan-ja 
Pulsantien varrelta. Vuonna 1886 taas haluttiin kaavoittaa ja asuttaa Lappeen kirkon ympäristöä, 
mutta seurakunta vastusti palovaaraan vedoten asutuksen tuomista liian lähelle kirkkoa ja esitti kirkon 
ympärille istutettavaksi puistoa. 

Ajankohtaisia kaupunkirakenteen ongelmia pohdittiin keväällä 1885, muun muassa tien rakentamista 
kaupungista rautatieasemalle. Rahatoimikamari sai tehtäväkseen valmistella kaupungin puiston laajen¬ 
tamisen valleihin saakka. Parhaillaan anottiin myös Kimpisen niemen liittämistä kaupunkiin. Osin 
tämän vuoksi asetettiin kaupungin rakennusjärjestyksen muuttamiseksi komitea keväällä 1885. 

Helmikuussa 1888 virkaansa valitun kaupungininsinöörin Oskar von Schoultzin ehdotus 
Lappeenrannan asemakaavaksi valmistui keväällä 1888. Se sisälsi 45-55 uutta tonttia. Se herätti 
kaupungissa suurta mielenkiintoa ja se asetettiin nähtäville raatihuoneen saliin. Kaavaehdotusta 
vastaan esitettiin kaksi muutakin ehdotusta, kauppias W. Couperin ja insinööri W. Grönlundin ja vielä 
tohtori Buchin ehdotus. 

Kaavaehdotuksista - joista ei loppujen lopuksi toteutettu sellaisenaan yhtään - käytyä runsasta 
keskustelua referoineen Liisa Castrenin mukaan von Schoultz esittelee vuoden 1888 ehdotuksessa 
kaupungin seuraavien vuosien asemakaavoituksen ydinkysymyksen, itä- länsisuuntaisen liikenneyh¬ 
teyden avaamisen kaupunkiin. Hän esitti sen rakentamista II kaupunginosaan idästä Lappeen kirkon 
editse Kauppakadulle asti. Tämä myöhemmin toteutunutta Valtakatua vastannut hanke ei 1880-luvu- 
11a toteutunut. Castrenin mukaan se vaati muun muassa pormestari Schogsterin Kauppakatu 19:ssa 
sijaitsevan tontinosan lunastamista ja muutenkin tuli kalliimmaksi kuin muut vaihtoehdot. Lopulta 
laajennettiin asemakaavaa kaupungin ja rautatieaseman yhdistävillä pohjois-eteläsuuntaisilla kaduilla. 
Asemakaavasuunnitelmassa kaupungin alue laajeni 11 tontilla aseman suuntaan. Castrenin mukaan 
odotettiin alueen liittyvän kaupunkiin. 

Vuoden 1889 alussa asemakaavaehdotuksen tarkistaminen nousi esille. Kaupungin lehti esitti, että 
taloja ei rakennettaisi kiinni katuihin, vaan terveydellisten seikkojen vuoksi keskemmälle tontteja 
pienten puutarhojen sisään. Syksyllä taas valitettiin, ettei uuden V kaupunginosan tontteja ollut vielä 
mitattu. Näin työväki rakensi talonsa Lappeen puolelle. Kaupunki kiirehti tonttien mittausta, mutta 
nyt oli jo selvinnyt, että suurin osa uuden kaupunginosan maasta tulisi Suomen rakuunarykmentin 
käyttöön. Kaupunkia oli siis laajennettava muualle. 

Kaupungininsinööri von Schoultz esitti edelleen valtuuston edellisenä vuonna hylkäämän 
suunnitelman mukaisesti lännestä Kauppakatuun päättyvän eli nykyistä Valtakatua vastaavan kadun 
avaamista. Sitä olisi voitu myöhemmin jatkaa kirkon ohi itään. Näin olisi voitu laajentaa kaupunkia 
etelän lisäksi itään ja länteen. Lisäksi se sijaitsi huomattavasti tasaisemmalla maalla kuin pohjoisempi 
Kuninkaankatu, jossa oli jyrkkä nousu, von Schoultz esitti kadun leveydeksi 80 jalkaa ja puiden 
istutusta sen varteen. Näin se olisi von Schoultzin mukaan miellyttävä ja turvallinen kävelytie ja ja¬ 
kanut kaupungin paloturvallisesti kahteen puoliskoon. Leveys poikkesi tuntuvasti aiemmasta 20-30 
kyynärästä. 

Kaupungin lehtikin vastusti länsi-itäsuuntaisen kadun rakentamista. Tämä olisi palvellut vain 
yksityisten etuja, kun sen sijaan pohjois-eteläsuuntaisesta tiestä hyötyisivät sekä Paldo että ensim¬ 
mäinen kaupunginosa eli linnoitus. Katukiistassa vahvistettiin valtuuston kokouksessa maaliskuussa 
1890 aiempi päätös pohjois-eteläsuuntaisesta kadusta, Sammonkadusta. Samana vuonna päätettiin 
myös siirtää lännestä rautatielle ulottuva Pulsantie kulkemaan kasarmialueen eteläpuolelle notkoon. 


127 



Maanmittausinsinööri A. Hannikainen laati radan länsipuolen V kaupunginosaan uuden ehdotuksen 
tonttijärjestelyjä varten. Siinä muun muassa pienennettiin tontteja, ja liikenne kaupungintalon 
edustalle toria kohti sekä itään tuli kulkemaan lähinnä Raastuvankatua pitkin. Valtuusto hyväksyi Han¬ 
nikaisen ehdotuksen ja tilasi häneltä uuden asemakaavakartan Lappeenrannasta. Hannikaisen kartta 
hyväksyttiin valtuustossa helmikuussa 1891 ja esitettiin keisarille tämän vieraillessa vuonna 1892 
kaupungissa, jolloin Aleksanteri III vahvisti sen. 

Keisarinkaavan kadut toteutettiin vitkalleen. Ensimmäisen eli Lönnrotinkadun rakennustyöhön 
myönnettiin varoja 1896, ja Snellmaninkatua rakennettiin vasta vuonna 1899. Matkailijayhdistyksen 
karttakirjassa 1890-luvun puolivälissä merkittiinkin erikseen rakentamattomat korttelit. Ajan kulues¬ 
sa palattiin taas kaupungininsinööri von Schoultzin jo aiemmin esittämään itä-länsisuuntaisen kadun 
avaamiseen. Nyt todettiin Aleksanterinkadun tarvitsevan jatkoa ohjaamaan Mikkelistä ja Pulsasta 
ajavien maalaisten ja samalta suunnalta tulevien sotilaiden kulkua keskikaupungille. 

Pohjois-eteläsuuntaisen Sammonkadun rakentamista vastustettiin siksi, että katu olisi pirstonut 
keskikaupungin tontit pieniksi ja se taas kaupunkilaisten mukaan tuonut keskustaan epätoivottavaa 
köyhälistöasutusta. Sammonkatua ei sitä paitsi tarvittaisi muutenkin hyvin rautatieasemalta poh¬ 
joiseen toimivia yhteyksiä varten. Aleksanterinkatu päätettiinkin vuonna 1898 jatkaa rautatien 
yli itään. Päätös toteutui vasta vuonna 1900. Lappeen kirkon viereisen puiston kohdalla katu oli 
aluksi 11 metriä leveä, mutta vuonna 1914 sitä levennettiin kolmella metrillä VI kaupunginosan 
kasvaneen liikenteen vuoksi. Samaan aikaan alettiin avata myös Sammonkatua Aleksanterinkadulta 
rautatieasemalle päin. 

Keisarinkaava alkoi vanheta 1900-luvun ensimmäisellä vuosikymmenellä. Kaavaan V 
kaupunginosaan piirretyt suuret teollisuustontit eivät Castrenin mukaan menneet kaupaksipa 
muutenkin pidettiin tonttien jakoa tarpeellisena. Lisäksi kaupunki oli hankkinut idästä noin 60 hehtaa¬ 
rin suuruisen Kimpisen alueen. Kaupunki yritti jo vuonna 1898 pakkolunastaa Kimpisen niemen ja 
pappilaan kuuluvat maat Lauritsalaan vievän tien eteläpuolelta. Senaatti suostui siihen vuonna 1902. 
Alue liitettiin kaupunkiin vuonna 1907 ja sinne muodostettiin VI ja VII kaupunginosat. Kimpisen 
alue liitettiin senaatin päätöksellä kaupunkiin vuonna 1910. Uutta, koko kaupunkia koskenutta asema¬ 
kaavaa ei kuitenkaan saatu enää aikaan autonomian kaudella. 

Toteutumattomia suunnitelmia oli useita. J.E. Jaakkola teki vuonna 1906 luonnoksen Ilja III 
kaupunginosan asemakaavoiksi ja myöhemmin keisarinkaavan pohjalta asemakaavan koko silloisesta 
kaupunkialueesta. Vuonna 1908 kaupungin asemakaava annettiin arkkitehti Valter Thomen ja insi¬ 
nööri Hugo Liliuksen tehtäväksi. Nämä laativat samaan aikaan muuallekin Itä-Suomeen asemakaa¬ 
voja. Thomen ja Liliuksen kaava keskittyi pääosin Kimpiseen, jonne kaavoitettiin kaksi uutta 
kaupunginosaa, runsaasti huvilatontteja ja muun muassa entisen Kimpisen etulinnakkeen päälle 
urheilukenttä. Tontteja kaavoitettiin myös Pallosta länteen Tyysterniemelle päin. Suunnitelma 
poikkesi radikaalisti kaupungin aiemmasta ruutukaavaan perustuvasta kaavoituksesta. Nyt luovuttiin 
suorista kaduista ja säännöllisestä korttelirakenteesta ja siirryttiin jugend-tyylin kaareviin katulinjauk¬ 
siin. Kimpiseen kaava määräsi pääkadut 18 ja sivukatujen 12 metriä leveiksi. 

Thomen ja Liliuksen kaavan hyväksyntä kuitenkin viivästyi ensin kaupungissa ja sittemmin 
keskushallinnossa sotilasviranomaisilta vaadittujen lausuntojen vuoksi. Uuden asemakaavan ohella 
tilattiin vuonna 1909 professori E. Piponiukselta uusi kaupunginkartta kiintopisteineen. Tämä ei 
kuitenkaan ollut asemakaavasuunnitelma, vaan lähinnä kaupungin mittaus. Lopulta kaupunki perui 
Thomen ja Liliuksen kaavan, ja uuden, valtuustossa vuonna 1917 hyväksytyn kaavan laati uusi 
kaupungininsinööri Jalmari Janhunen. Hänen laatimansa asemakaava lähinnä täydensi Thomen ja 
Liliuksen työtä. Se vahvistettiin 1920-luvulla, mutta sitäkään ei toteutettu. Ensimmäinen pääosin 
toteutetun asemakaavan keisarinkaavan jälkeen laati vasta Otto Iivari Meurman vuonna 1932, joka 
vuonna 1936 vahvistettiin yleisasemakaavaksi. 

Kun varsinaisen kaupunkialueen asemakaavoitus ja tonttien jako edistyi vain hitaasti, kasvoi sen 
ulkopuolinen asutus edelleen vuosisadan loppupuolella. Se laajeni pääosin suunnittelemattomasti. 
Kaupungin rajojen taakse syntyi lähinnä muualta muuttaneen väestön yhteisöjä. Ne sijaitsivat Lap¬ 
peen kunnassa, mutta olivat Castrenin mukaan taloudellisesti kaupungista riippuvaisia ja sopivat 
huonosti sijaintikuntaansa. Kaupungin rajojen taakse asetuttiin usein veroja ja ammattikuntamaksuja 
pakoon. Itse kaupunkialueelta ei myöskään ollut helposti tarjolla tontteja vähävaraisille. Niiden mää¬ 
rää vähensi myös asemakaavan vahvistamattomuus. Lappeelaiset maanomistajat taas mielellään vuok¬ 
rasivat tontteja 25-50 pennillä neliösylen. Vuoteen 1895 mennessä - Castrenin mukaan viimeisen 6-7 
vuoden aikana - kaupungin rajojen ulkopuolinen asutus vastasi talomäärältään jo varsinaista kaupun¬ 
kia. Esikaupungit alkoivat kasvaa rakuunarykmentin kaupunkiin sijoittamisen myötä, jolloin kaupun- 

kiin tuli runsaasti työläisiä. 

Kaupungin kasvu sen rajojen ulkopuolelle oli yleistä Suomessa - kaupunkilaiset pelkäsivät kus¬ 
tannuksia eivätkä siksi halunneet ottaa kaupunkiin köyhää työväestöä. Maanomistajat taas vuokrasivat 
mielellään tonttimaata kaupungin läheltä. Näin syntyi Räsäsen mukaan sokkeloisia ja tiiviisti 
rakennettuja yhdyskuntia. Tontit olivat usein pieniä, epäsäännöllisiä ja silmämääräisesti mitattuja. 

Kaupungin ulkopuolelle rakennetuilta tonteilta puuttui siis varsinainen asemakaava. Castrenin 
mukaan maanteiden varsilla tontit olivat jotenkin järjestyksessä, mutta niistä sivussa rakennukset 
oli rakennettu mielivaltaisesti. Kiviharjussa saatiin vuoteen 1899 mennessä talot ryhmitellyksi ka¬ 
tujen varteen, mutta usein paikoin korvasivat katuja polut. Talot olivat Castrenin luonnehtimina 
sietämättömän pieniä “...pää usein kolahti kattoon ja seinät eivät olleet syltä etäämpänä toisistaan 
asunnoissa, joihin kumminkin oli ahdettu 6-7 henkeä”. Tontitkin olivat pieniä. 

Asukkaat koettivat parantaa asuinalueiden laatua ja perustivat vuonna 1895 talonomistajayhdistyksen. 
Vuonna 1910 hyväksyttiin rakennus-ja palojärjestys, ja 1910-luvulla alueelle saatiin jo sähkövalo. 

Esikaupunkialueet olivat Castrenin mukaan idässä Taikinanmäki papin virkatalon alueella (tästä 
alueesta erotettiin myöhemmin vielä Peltolan alue), Taikinamäen länsipuolinen Kiviharjuja siitä 
etelään kaksi aluetta Siivola ja Tykinkaupunki. Asutuksen määrää kuvaa se, että vuonna 1895 talon- 
omistajayhdistykseen liittyi lähialueista Kiviharjulta 40 taloa, Tykinkaupungista 26 ja Siivolasta 28 
taloa. Kun vuonna 1904 kaupunkiseurakunnan erottamista suunniteltiin, laskettiin Castrenin mukaan 
Lappeen alueelta eli esikaupungeista tulevan kaupunkiseurakuntaan yhteensä 2800 henkeä eli 
enemmän kuin kaupungin väkiluku. 

Kaupunki osti vuonna 1904 Kiviharjun maat sen omistajalta ja muodosti sinne 176 asuintonttia 
vuonna 1905. Aluetta kutsuttiin vanhan päätilan mukaan Reijolaksi. Myös Siivolan alue ostettiin. 
Vuonna 1905 siellä oli 176 rakennustonttia ja 15 viljelyspalstaa. 

Asutus laajeni edelleen etelään. Vuonna 1909 Reijolan ja Laihian tilan alueelle oli syntymässä 
Kiviharjun tapaan järjestämätöntä esikaupunkiasutusta, jota pidettiin muun muassa terveysoloiltaan 
ja paloturvallisuuden kannalta vaarallisena. Laihian alueella oli 73 vuokralaista, ilmeisestikin omissa 
mökeissään. Alueen osto kaupungille oli esillä vuonna 1910, mutta silloin kauppa vielä raukesi. 

Vuonna 1913 laskettiin esikaupunkialueilla asuvan 2500-3000 henkeä. Kaupungin lehti suositteli 
ainoana ratkaisuna aluekysymykseen alueiden ostoa kaupungille, mutta maan hinta oli kohonnut 
niin ylös, ettei kaupungilla katsottu olevan varaa ostoon. Toivottiinkin, että valtio ostaisi alueet ja 
luovuttaisi ne kaupungille. Alueliitos ratkesi kuitenkin vasta itsenäistymisen jälkeen. 

Lappeen ja Lappeenrannan seurakunnan jaossa vuonna 1916 kaupunki sai osan seurakunnan maista 
muun muassa Tyysterniemen, useita saaria ja eräitä muita alueita, yhteensä yli 14 000 hehtaaria. 
Vuonna 1917 valtuusto palasi kaupungin laajentamiseen rautatieaseman suunnalla tavoitellen Armi- 
laa ja Kourulanmäkeä. Liitos ei vielä toteutunut, mutta lisäalueiden hankintaa varten asetettiin komi¬ 
tea. 

Eräänä kaupungin kehittämis-ja lisätulojen hankkimiskeinona nähtiin osin kylpylaitostoimintaan 
liittyvä huvilatonttien vuokraaminen. Valtuusto päätti vuonna 1887 vuokrata kauppias Reichardtin 
huvilan läheltä tontteja. Vuoden 1888 asemakaavaehdotuksessa oli länteen päin suunniteltu rakennet¬ 
tavaksi tie, josta poikkikadut olisivat johtaneet myös Reichardtin huvilan ympäristöön suunnitellulle 
huvila-asutukselle. Myös Kimpisen suuntaan suunniteltiin huviloita ja alueen tontit piirrettiin Cast¬ 
renin mukaan siksi melko suuriksi. Vielä vuonna 1894 rahatoimikamari esitti maan hankkimista 
Kimpisestä vuokrattavaksi huvilatonteiksi. 

Sotaväen tarvitseman maan osuus nousi kaupungin maankäytössä merkittäväksi 1880-luvun alussa. 
Reservikomppania käytti kaupungin maata, venäläinen sotaväki vuokrasi edelleen kaupungilta har- 
joituskenttää, ja tarvetta kasvatti suomalaisten tarkka-ampujapataljoonien leirialue. Valtuusto päättikin 
vain vuokrata leirialueen ajatellen kaupungin laajentamista ja tulevaa maankäyttöä. Vielä vuonna 
1894 kaupunki vuokrasi Ihalaisista alueen sotaväen ampumaradaksi. Myös kaupunkiin sijoitettu 
Suomen rakuunarykmentti tarvitsi maata. Lähinnä korvatakseen rakuunarykmentille menetetyn tont¬ 
timaan kaupunki anoi vuonna 1889 lupaa lunastaa osa Reijolan kruununtilasta kaupunkialueeksi. 

Kaupunki luovutti Suomen rakuunarykmentin alueen sillä ehdolla, että se saisi rykmentin alueen ja 
kaupungin välisen Puhakan tilan. Sitä pidettiin välttämättömänä kaupungin laajentumista ajatellen 

- idässä kaupunkialuetta rajoittivat kirkkoherran virkatalon maat ja etelässä asema-alue, sotaväen 
leirialue ja Reijolan tila. Tästä mahdollisesti saatava lisämaa ei korvaisi Puhakan tilaa, sillä Reijolan 
alueesta oli kaupungin mukaan tarkoitus muodostaa kaupungin etelälaitaan markkinatori. Lopulta 
vuonna 1892 Puhakan tilan liittäminen kaupunkialueeseen hyväksyttiin. Reijolan tilasta lunastettavan 
Kiviharjun liitos raukesi tässä vaiheessa alueen asukkaiden valitusten vuoksi. 

Asutuksen ja kaupan keskittyessä itään ja etelään sijoittui teollisuus 1800-luvun loppupuolella Paldon 
kaupunginosaan lähinnä sen syrjäisemmän sijainnin ansiosta. Esimerkiksi vuonna 1880 ei kolmannes¬ 
ta kaupunginosasta luovutettu tonttia epäterveellisenä pidetylle nahkatehtaalle, vaan se sai tontin 
Pallosta. Vuosisadan vaihduttua nyt jo Palloksi kutsutussa kaupunginosassa oli höyrymylly, sahoja, 
konepajoja, laivatelakoita, korkkitehdas ja puusepäntehdas. 

Teollisuuden pääosa sijoittui kuitenkin kaupungin ulkopuolelle. Kauempana sijaitsi muun muas¬ 
sa insinöörijoukkojen jo 1700-luvulla käyttämä Ihalaisten kalkkilouhos, joka erilaisten vaiheiden 
jälkeen siirtyi vuonna 1909 Paraisten Kalkkitehdas Oy:lle. Siitä kasvoi alkaen 1910-luvulta yksi 
Lappeenrannan huomattavimmista teollisuusyrityksistä. 



- . 




sÄ 4 .SS 


Maalaus linnoituksesta Niko lain elulinnakkeen suututulla katsottuna. Knutson. (Etelä-Karjalan tai¬ 
demuseo). 

9.3 Kaupunkirakenne autonomian kaudella 

Pietariin matkalla ollut Georg von Schults kuvasi kirjeessään vaikutelmiaan Lappeenrannasta 
kesäkuussa 1833. Saapuessaan maantietä pitkin aukeni matkustajan eteen yhtäkkiä kimalteinen 
järvimaisema, joka toi hänen mieleensä peilikaupan. Suurimmasta “peilistä” nousi kaksihaarainen 
kohouma. Toisessa haarassa huomio kiinnittyi, persoonallisia vertauksia käyttävän von Schultsin 
mukaan, valtavaa vyötiäistä muistuttavaan hahmoon. Tämä kauempaa vyötiäistä muistuttava 
hahmo ilmeni sitten tietä pitkin lähemmäksi kulkiessa kaupungin luterilaiseksi puukirkoksi, jonka 
puiset seinät, jyrkkä, musta paanukatto ja kunnioitettava korkeus tekivät von Schultsiin vaikutuk¬ 
sen. Kirkon ohitettuaan havaitsi matkustaja kauempaa näkemänsä kohouman toisessa haarassa 
joukon rakennuksia, joita ympäröivät vihreät nurmipenkit. Lähemmäksi kuljettuaan von Schults 
hämmästyksekseen havaitsi kyseessä olevan linnoituksen - nurmipenkit olivat linnoitusvalleja. 

Juhannuksena 1838 Lappeenrannassa vieraillut Fredrika Runeberg taas kuvasi kaupunkia seuraavasti: 
“Lappeenranta on pienenpieni kaupunki ja kun tulimme Dammerteilta katsoimme sen tai oikeammin 
esikaupungin, sillä kaupunki ei olekaan muuta kuin sellainen. Varsinainen kaupunki on vain linnoi- 
tuslaitteet ja ojennuslaitos ja muutamia taloja sotaväen käyttöön.” 

Runeberg tarkoitti Suurta esikaupunkia. Siellä varakkaimmat kauppiaat asuivat linnoituksen pääpor¬ 
tilta suoraan etelään johtavan Kauppakadun varrella. Käsityöläiset taas asuivat yleensä nykyisen 
Kaupunginlahden rannasta luterilaiselle kirkolle johtavan Kirkkokadun itäpuolella tai Paldossa. 

Kahta esikaupunkia yhdisti toisiinsa linnoitusesplanadin sivuitse kulkeva tie, jota alettiin ajan mittaan 
nimittää Esplanadiksi. 

Kaupunki eli vielä läheisessä suhteessa maaseutuun. Pellot ulottuivat etelästä aivan Suuren 
esikaupungin laitaan, ja yksi ympäristön pelloista rajoittui kirkon aitaan. Sotilaat viljelivät Suuressa 
esikaupungissa ja Esplanadilla kaalia ja rinteiltä korjattiin heinää. Linnoituksen vallit tunnettiinkin 
kaupungissa hyvinä heinämaina. Niiden vuokraoikeudesta kilpailtiin usein. Tavallisesti ne vuokrasi 
paikallismajuri taatakseen varuskunnan heinien saannin. 

Suuri esikaupunki sijaitsi Saimaan rannan ja Salpausselän tasanteen välimaastossa. Rannan ja 
tasangon välissä jyrkähkössä rinteessä risteili kaupungin ruutukaavan mukainen katuverkko. 

Katujen varsilla oli 1880-luvulle saakka yksikerroksisia puutaloja, rakennusmääräyksistä huolimat¬ 
ta edelleen pärekattoisia. Vain harvoissa taloissa oli pelti- tai asfalttihuopakatto. Tonttien rajoille oli 
yleensä istutettu 25 kyynärän leveydeltä lehtipuita, mutta useissa rakennusjärjestyksen voimaantuloa 
vanhemmissa taloissa rakennukset ryhmittyivät tontin reunoille, jolloin muodostui umpipiha. 

Taloilla oli sangen tilavat tontit, joista osaa viljeltiin kasvimaina. 1800-luvun alkuvuosikymmeninä 
oli Castrenin mukaan tapana jättää rakennuksen ja kadun väliin kapea puutarhakaista. Näitä katutilaa 
kaventavia puutarhavyöhykkeitä esiintyi Suuressa esikaupungissa jo 1810-luvun linnoitusupseerien 
selostuskartoissa, vieläpä vuoden 1875 tonttikartassa. Etupuutarhat katosivat ajan mittaan. 

Katuvartta reunustivat aidattujen puutarhojen ohella talojen julkisivut ja rakennusten portit. Aivan 
kaikkialla katuvartta ei kuitenkaan ollut “paikattu” aidoin, sillä vuoden 1847 kartan valmistuttua 
määrättiin ne talonomistajat, joilta vielä puuttui aita tonttien välistä ja katua vasten, rakentamaan 
lauta-aidat kyseisiin paikkoihin. 

Katuseinämän ja kadun kulma ei ollut täysin rikkeetön. Sisään rakennuksiin käytiin edelleen pihan 
puolelta, mutta kauppojen portaat ulkonivat kadulle ainakin Kauppakadulla, jolla sijaitsi useita 
kauppaliikkeitä. Siten katutilaa jäsensivät suoraviivaisesta katuseinämästä ulkonevat kauppojen 
portaat mahdollisine katoksineen. Niitä pidettiin kaikesta päättäen haitallisina ainakin liikenteelle, 
sillä uutta asemakaavaa 1880-luvun loppupuolella koskeneen keskustelun aikana - rakennusjärjestystä 
oli vuonna 1889 Castrenin mukaan tehty jo kolmatta vuotta - alettiin kauppiaiden kadulle ulkonevia 
puuportaita muuttaa kivisiksi ja samalla rajoittaa niiden laajuus yhdeksi jalaksi. 

Kaupungin pääkaduista Raatihuoneenkadun, Kuninkaankadun ja Suuren kirkkokadun katuleveys 
oli 1830-luvulle ajoittuvien palovakuutusasiakirjojen perusteella 27-30 kyynärää (n. 16-18 metriä). 
Kauppakadun leveydeksi oli merkitty 30-33 kyynärää. 1860-luvulla pääosa kaduista oli merkitty 
karttoihin 25 kyynärää leveiksi, mutta Kauppakadun leveydeksi merkittiin 35 kyynärää. 1890- 
luvun lopussa siirryttiin palovakuutuksissa jo metrijärjestelmään. Kauppakadun leveydeksi mer¬ 
kittiin 17,81 metriä ja esimerkiksi Kuninkaankadun ja Raatihuoneenkadun leveydeksi 14,85 metriä. 
Palovakuutusmittausten perusteella voidaan selkeästi todeta Kauppakatu Suuren esikaupungin eli 

myöhemmän II kaupunginosan pääkaduksi leveydessäänkin. Talot olivat yksikerroksisia, niiden 
korkeudet vaihtelivat yleensä 12-18 kyynärän välillä ja seinäpituudet kadun puolella jopa yli 70 
kyynärää. Katutila oli siis Suuressa esikaupungissa leveä ja matala. 

Sivummalla katsottiin kapeampienkin katujen riittävän.”Normaalikatuleveyttä” rakuunarykmentin 
kasarmien rakennusaikaan kuvaa se, että siitä itse paikalla vastannut arkkitehti Johan Lybeck, jonka 
tehtävänä oli myös uuden tien rakentaminen kasarmialueelta Pulsan asemalle, tiedusteli kaupunginval¬ 
tuustolta elokuussa 1891, osallistukiko kaupunki tien leventämiseen kadun mittaan. Valtatie määritel¬ 
tiin 8 ja katu 18 kyynärää leveäksi. 

Kadut oli kivetty ainoastaan linnoituksessa. Lappeenrannan maistraatti ilmoitti vuonna 1900 
vastauksena senaatin kyselyyn, että linnoituksessa oli kaikki kadut “aikoja sitten, luultavasti 
Venäjän valtion varoilla kivettyjä ovat sitä vieläkin kaikki kadut. Eräs avonainen paikka samassa 
linnoituksessa, jossa sotaväki harjoitteli, oli kuitenkin luultavasti tarkoituksella kivittämättä.” Tällä 
lienee tarkoitettu keskustan harjoituskenttää. 

Vuonna 1840 kaupungin katuojat jo kivettiin, mutta vielä 1800-luvun loppupuolella perusteltiin 
pääkatujen kiveämättömyyttä muun muassa sillä, että kivikatujen kolina olisi häirinnyt kylpylä- 
vieraita. Katujen pölyn vähentämiseksi oli kuitenkin talojen edustalle ajettava soraa entisen hienon 
hiekan tilalle. Keisarivierailun vuonna 1892 katuja kunnostettiin ajamalla kaduille sepeliä, niiden 
reunoille sijoitettiin rapakiveä ja vilkkaammille paikoille oli valtuuston määräyksestä tehtävä kivetyt 
käytävät kadun yli. 

Nihkeyttä ryhtyä kalliiseen katukiveyksen laittoon kuvaa se, että vuonna 1901 kaupunki ei suostunut 
maksamaan sotaväen käytössä olleen linnoituksen katujen kiveämistä, vaan se kustannettiin Suomen 
sotilasvaroista. Muun kaupungin katuja alettiin kivetä vuonna 1911 ja lopullisesti useimmat kadut 
saatiin kuntoon vuonna 1913. 

Autonomian kauden Lappeenrannassa erottuivat kaupunkirakenteessa ajan mittaan yhä enemmän 
myös kaupunkikalusteet - “kaupungin tekniikka”. Vuonna 1847 tänne hankittiin katulyhtyjä, joskin 
aluksi melko vähän. Vuonna 1850 oli kaupungissa 31 katulyhtyä; näistä neljä linnoituksessa, Paldossa 
ei yhtään, mutta sinne johtavalla tiellä kaksi. Loput lyhdyt olivat II:ssa ja IILssa kaupunginosassa ja 
niiden välisillä tieosuuksilla. Talvella 1914 kaupunkia valaisi katuvalaistuksena 115 lamppua. 

Tolppien määrää kaupunkikuvassa lisäsi myös tänne Krimin sodan vuoksi vedetty sähkölennätinjohto 
sekä 1880-luvun loppupuolella puhelinpylväät. Ensimmäiset puhelimet otettiin käyttöön heinäkuussa 
1887, ja 1890-luvun puolivälissä puhelimen tilaajia oli jo 70. 

Autonomian aikainen kaupunkikuva alkoi rikastua myös muilla tavoin. Viipurin pataljoona pystytti 
vuonna 1817 linnoitukseen johtavan pääkadun varteen jalustalle luotien repimän vanhan virstan¬ 
pylvään Lappeenrannan taistelun muistomerkiksi. Se lienee ollut laatuaan kaupungin ensimmäinen 
hautakiviä lukuun ottamatta. 

Linnoituksen aluetta muutti 1870-luvun sataman rakentaminen. Satama sijoitettiin linnoitusniemen 
pohjoispäähän. Tie sinne vedettiin niemen rantaa pitkin, jolloin oli purettava eräitä linnoituslaitteita. 
Paldoon johtava katu eli Esplanadi kunnostettiin sataman rakennustyön yhteydessä. Satamaan 
rakennettiin lisäksi ensimmäiseen purjehduskauteen 1876 mennessä joitakin makasiineja sekä 
kiviarkuille perustettuja hirsipäällysteinen 150 jalkaa leveä laituri. Liikenteen vilkastuessa vuonna 
1886 rakennettiin uusi laituri niemen koillisreunaan. 1880-luvun jälkipuoliskolla täytettiin myös 
ranta-aluetta. Rautatien tultua rakennettiin Rapasaaren kohdalle kivinen satamalaituri ja siitä ulkoneva 
pistolaituri. Rapasaari liitettiin tässä vaiheessa (1889) osaksi nientä. Nykyiseltä Kaupunginlahdelta 
Rapasaareen johtavan kadun varrelle istutettiin 1890-luvulla puita ja sijoitettiin penkkejä; kadusta 
koitui suosittu kävelypaikka. Ensimmäiseen maailmansotaan mennessä nykyisen Kaupunginlahden 
eli silloisen Taikinanlahden puoli oli vakiintunut sisäsatamaksi lähinnä henkilöliikenteen käyttöön. 
Rapasaaren kärki taas oli varattu tavaraliikenteelle. 

Rautatie rakennettiin toisen esikaupungin ja Pallon välistä Saimaan rannan satamaan. Siten se 
mäkisestä maastosta johtuvine jyrkkine penkereineen ja leikkauksineen, jotka muun muassa 
lohkaisivat osan Nikolain etulinnakkeesta, erotti Pallon kaupunginosan muusta Lappeenrannas¬ 
ta. Nikolain linnakkeen leikkauksen kohdalta radan yli rakennettiin silta, ja myöhemmin vielä 
esikaupungin pohjoisimman kadun eli Esplanadin kohdalle avattiin penkereeseen kulkutie. 

Keskustassa eli toisessa kaupunginosassa vanha kaupunkirakenne säilyi 1880-luvun muutostenkin 
jälkeen lähes ennallaan. Uusi määräys sääsi kuitenkin jalkakäytävien leveydeksi kuudesosan ajotien 
leveydestä. Lisäksi päätettiin avata jyrkkään rinteeseen Raastuvankadulta Rantakadulle johtavat 
portaat, myöhempi Hyväntuulentie. Perustettavaan Kimpisen huvilakaupunginosaan päätettiin myös 
avata tie. 

Puistot ja istutukset muodostivat autonomian kaudella osan myöhemmin “lehmusten kaupunkina” 
tunnetun Lappeenrannan kaupunkirakennetta. Osaan linnoitusesplanadia oli jo vuonna 1854 perustettu 
puisto. Mutta vasta 1880-luvulla kaupungin kaunistamistoimet voimistuivat. Tämä näkyi kaupunki¬ 
rakenteessa lähinnä puistojen rakentamisena ja istutusten määrän kasvuna. Matkailijayhdistys 
rakennutti anniskeluvoittovaroista saaduilla rahoilla muun muassa puistoja. 1880-luvulla Vanhaa 
puistoa laajennettiin linnoitusvalleihin saakka ja luterilaisen kirkon ympäryspellot muutettiin puis¬ 
toksi. 

Vuonna 1895 valtuusto päätti perustaa käytöstä poisjääneen raatihuoneen edustatorin tilalle puis¬ 
tikon. Lisäksi päätettiin istuttaa vaahteroita Kauppakadun molemmin puolin sekä Isolle Rantakadulle. 
Huonoon kuntoon päässeen Esplanadin talot valtuusto päätti kunnostaa kaupungin varoilla. 

Matkailijayhdistys, jonka puheenjohtajana toimi kylpylaitoksen johtaja Buch vuoteen 1894 asti, alkoi 
kaupungin tukemana kunnostaa myös kylpylaitoksen lähellä sijainnutta Halkosaarta puistoksi. Sieltä 
rakennettiin silta mantereeseen, ja vuonna 1895 saareen rakennettiin paviljonki. 

Kaupungin katujen varsille päätettiin istuttaa vuonna 1899 Castrenin mukaan tarkemmin määrittele¬ 
mättömiä, mutta ilmanalaan sopivia puita Raastuvankadulle, Yhdyskadulle sekä senja Esplanadin 
väliin. Vuonna 1902 valtuusto myönsi varoja puiden istuttamiseen Aleksanterinkadulle, Ainonkadulle 
ja Rantakadulle. 

Sotilaiden läsnäolo näkyi 1700-luvun tapaan autonomian kauden kaupunkirakenteessa. Esimerkiksi 
Uusi Suometar kertoi vuonna 1883 Lappeenrannasta, että vankilan ohella venäläiset kasarmit 
muodostivat erityisen kaupunginosan Lappeenrannassa. Ne - kuten koko niemi - oli lehden mukaan 
mahtavilla valleilla aidattu. Lisäksi mainittiin kaupungin länsipuolella olevan luja linnoitus, mikä 
lienee tarkoittanut Nikolain etulinnaketta. Lehti mainitsi Lappeenrantaan nyt sijoitetun venäläistä 
jalkaväkeä ja tykistöä. Tämän jälkeen kaupunkiin sijoitettiin vielä reservikomppania ja Suomen 
rakuunarykmentti, joille molemmille rakennettiin omat muusta kaupunkirakenteesta eriytyneet sotilas- 
alueensa. 

Hiljaiseloa eläneeseen Lappeenrantaan tutustui asevelvollisten yhteisiä leiriharjoituksia seuraamaan 
tulleita sanomalehtien toimittajia ja kirjeenvaihtajia. Artikkelit valaisevat sitä, millaiseksi 
Lappeenranta ja sen kaupunkirakenne miellettiin 1800-luvun jälkipuolella. 

Kirjoituksissa kuvataan leirin ja leiriharjoitusten lisäksi yleensä kaupungin sitä osaa, jossa valtaosa 
väestöstä asui eli 1700-luvun Suureen esikaupunkiin muodostuneita asuinkortteleita. Vanha 
kaupungin keskus eli linnoitus mainitaan joskus ja silloin yleensä venäläisen sotaväen yhteydessä. 
Linnoituksen valleja tosin käytettiin vielä harjoituksissa. Ilmarinen-lehteen lähetetyssä kirjoituksessa 
kuitenkin todettiin, että linnoitus ei näyttänyt “ensinkään kammottavalta”, vaan sen vallihaudoissa 
ja valleissa kasvoi nykyään kauniita puita ja pensaita. Linnoituksen sotilasrakennuksia käytettiin 
edelleen. Leirin aikaan oli lisäksi ainakin osan aikaa tykistön kahdeksan tykkiä ruutivaunuineen sijoi¬ 
tettuna linnoitukseen keskusaukiolle. Tykkejä vartioi lehtien mukaan sotilas paljas miekka kädessään. 

Hufvudstadsbladetin toimittajan alkuvaikutelma oli Lappeenrannan kuumuus ja pölyisyys. Kaupunkia 
ei voinut pitää kauniina, jollei ottanut lukuun sen sijaintia Saimaan rannalla. Lappeenranta oli kirjoit¬ 
tajan mukaan kuin vähän isompi kylä. Nyt siellä tosin kuljeskeli runsaasti ulkopaikkakuntalaisia 
kaduilla - etenkin univormupukuisia henkilöitä näkyi runsaasti. 

Englantilainen matkailija taas kuvasi Castrenin mukaan vuonna 1885 kaupunkia näin:"Kaupunki 
on ikäänkuin siroiteltu vihreälle rinteelle, joka nousee ongenkoukun muotoisesta poukamasta, jota 
hieman etäämpänä honkapukuiset saaret ympäröivät. Matalat valkoiset talot kirkkaanpunaisine kattoi¬ 
neen pilkistävät esiin puutarhojen keskeltä. Poukamien rannoille on rakennettu pieniä pistolaitureita, 
joiden vierellä on kiinnitettynä useita niistä lukemattomista höyrylaivoista jotka kyntävät Saimaan 
vesiä. Uimahuoneet ovat myös monilukuiset, ja koko päivän näkee ihmisten polskuttelevan kirkkaassa 
vedessä.” 

Lappeenranta ei siellä vuonna 1890 vierailleen Hämeen Sanomien toimittajan mielestä tarjonnut 

paljoakaan katseltavaa, sillä kaikki rakennukset olivat matalia. Tosin kadut olivat leveitä ja keisarin 
komean talon ohi kulkeva katu oli jopa valkeasta asfaltista. Toki kaupungissa oli tori, joskin pieni. 
Torin yksi kulma oli jätetty rakentamatta ja sen kummallakin puolella oli “yksi torni päällysteinen 
rakennus”. Näistä kirjoittaja huomasi toisen parvekkeella miehen kävelevän kaiken päivää ja kilaut- 
televan kelloa. 

1880-luvulta lähtien kaupunkiin ilmaantuivat ensimmäiset oireet kaupunkirakennetta myöhemmin 
suuresti muokanneesta rakennuskorkeuden muutoksesta. Rakennustehon jonkinasteista lisäämistä 
kaivattiin jo 1880-luvun alussa. Lappeenrannan eli “Suomen Aachenin” kylpylaitoksen vieraat asui¬ 
vat yleensä vuokralla kaupunkilaisten taloissa, Esimerkiksi kesällä 1884 kerrottiin kaupunkitalojen 
ikkunoissa näkyvän valkeita lappuja merkkinä siitä, että tarjotuissa huoneissa oli jo vuokralainen. 

Kylpylaitoksen uusi johtaja Maximilian Buch pyrki valtuuston jäsenenä muuttamaan rakennusjärjes¬ 
tystä siten, että puutaloihin saisi rakentaa lämmittämättömiä ullakkohuoneita. Näitä voitaisiin vuok¬ 
rata kolmena kesäkuukautena 125 markalla kuukaudessa. Buch ei uskonut kaupunkiin rakennettavan 
ainakaan sataan vuoteen kivitaloja, mutta puutalotkin voisivat tukea kylpylaitosta, kunhan kerros¬ 
lukua lisättäisiin. Vuonna 1886 rakennusjärjestykseen hyväksyttiinkin lisäys, jossa ullakolle sallittiin 
rakentaa tulisijattomia huoneita. Puurakennusten korkeus sai olla 20 jalkaa kivijalasta räystääseen. 
Talot saivat olla vain yksikerroksisia. Samana vuonna Buchin onnistui saada 40 välitettävää asuntoa 
lisää. 

Kivitaloja ei tarvinnut odottaa sataa vuotta, vaan ensimmäinen niistä kasarmien lisäksi valmistui jo 
vuonna 1887. Ensimmäiset oireet puukaupungin rakenteen muutoksesta alkoivatkin näkyä kaksiker¬ 
roksisina kivitaloina. Ensimmäinen tämän Suomen maaseutukaupungeissa yleisen rakennustyypin 
edustaja täällä oli ns. Haikalan talo Kauppakatu 31:ssä. Kauppakadulle valmistui myös hotelli 
Saimaan tiilirakennus ja tulevan rakuunarykmentin kasarmialueen viereen kaksikerroksinen puna¬ 
tiilinen koulu. Seuraavaksi kohosivat pankkien rakennukset, 1910-luvulla graniittinen Kansallis-Osa- 
ke-Pankin talo Koulukadulle (aiempi Kuninkaankatu) ja Pohjoismaiden Yhdyspankin rakennus Kaup¬ 
pakadun ja Valtakadun kulmaan. Itsenäistymisen jälkeen vuonna 1926 rakennettiin Savo-Karjalan 
Osake-Pankin kivitalo Kauppakadun ja Raastuvankadun kulmaan. 

Toinen uusija muuallakin Suomessa suosittu rakennustyyppi oli kaksikerroksen talo, jonka alakerta 
oli kivestä ja yläkerta puusta. Tällainen rakennus sai vuoden 1910 rakennusjärjestyksen mukaan olla 
kahdeksan metriä korkea mitattuna kivijalasta katonrajaan. Tätä tyyppiä rakennettiin Koulukadulle 
(aiempi Kuninkaankatu) vuosina 1891 ja 1892 ja vuonna 1894 torin laitaan. Vuonna 1912 valmistui 
kylpylän uudisrakennus, jossa oli samoin kivinen ala- ja puinen yläkerta. 

Uutta, korkeampaa rakennustapaa edusti Räsäsen mukaan vuonna 1907 satamarantaan, rantatorin 
kupeeseen rakennettu tehdas-, sauna-ja asuinkortteli osittain kolmikerroksisena. Yleensä 1900-luvun 
alkuvuosikymmeninä liike-elämän tarpeisiin rakennettiin kuitenkin edelleen kaksikerroksisia taloja, 
joskin kooltaan aikaisempaa suurempia. Näiden alakerrassa sijaitsi erilaisia kauppoja ja liikkeitä ja 
yläkerrassa asuinhuoneita. Tätä tyyppiä edustivat Lappeenrannassa vuonna 1909 Valtakadun ja Snell¬ 
manin kadun kulmaukseen rakennettu talo, samana vuonna Kauppakadun ja Valtakadun kulmaan 
noussut ns. Apteekin taloja vuonna 1927 Lappeen kirkon kellotapulia vastapäätä Kauppakadulla 
Osuuskunta Mäkituvan liikerakennus. 

Jo vuoden 1910 rakennusjärjestys salli rakentaa viisikerroksisia kivitaloja. Ennen 1930-lukua ei kui¬ 
tenkaan rakennuttajilla ollut tarvetta näin suureen rakennustehoon. 

9.4 Sotilasrakennukset linnoituksessa vuoden 1810 jälkeen 

Linnoitus menetti suurelta osin strategisen merkityksensä, kun Venäjä valloitti Suomen ja liitti kau¬ 
pungin autonomiseen Suomeen. Tänne jäi sentään varuskunta, invalidikomennuskunta, ja kaupunki 
sijaitsi edelleen marssireittien varrella. 

Vallituksia ei linnoituksen lakkauttamisen jälkeen enää korjattu, mutta ei myöskään purettu. Vallit 
ja linnoitusesplanadi erottivat hoitamattominakin edelleen linnoituksen varuskunnan muusta 
kaupungista. Castrenin mukaan ns. suuri linnoitusten - Haminan, Lappeenrannan, Savonlinnan ja 
Kymenkartanon - lakkauttaminen vuonna 1835 jätti tilanteen ennalleen vallitusten ja esplanadialueen 
osalta. 

Linnoituslaitteet luovutettiin kyllä kaupungille juhlallisesti, mutta maistraatin tuli edelleen huolehtia 
niiden säilymisestä. Niitä tosin ei tarvinnut korjata. Kaupungille luovutettiin vain vallitukset, ja 
sotilasrakennukset jäivät kruunulle, samoin alueella olevat venäläisten sotilaiden viljelypalstat, 
vaikka kaupunki yritti senaatinkin avulla karkottaa niitä. Vuoteen 1835 tullessa linnoituslaitteet jo 
ränsistyivät. Turvepeitteet ja täytemaat painuivat ja reunukset vyöryivät. Muuritkin lähes sortuivat ja 
Nikolain etulinnake luhistui kokonaan. Viipurin portti pysyi sentään kunnossa. 

Vuonna 1839 kruunun linnoituslaitteista antama julistus selvitti suhteita ja muun muassa salli 
tarvittaessa täyttää vallihaudat. Laitteita ei kuitenkaan saatu tahallaan vahingoittaa tai hävittää. 
Linnoitusesplanadeista annettiin vielä erilliset määräykset lokakuussa 1839. Niiden mukaan ensim¬ 
mäisen linjan alueelle eli 150 sylen päähän vallin huipusta ei saanut rakentaa mitään. Toiselle linjalle 
eli 450 sylen etäisyydelle saatiin tehdä puurakennuksia ilman kivijalkaa ja kellareita. Vuonna 1847 
senaatti sääti, että rakennuspiirustuksia ei enää tarvinnut antaa insinöörihallituksen tarkastettaviksi, 
mutta linnoitusesplanadien rakennukset säilyivät edelleen insinöörijoukkojen vallassa. 

Valleja kunnostettiin tiettävästi ensimmäisen kerran vasta vuonna 1862. Silloinkaan eivät liene 
ainakaan keskeisesti rakennustöitä määränneet sotilaalliset tekijät, vaan vallit korjattiin hätäaputyönä 
linnoitukseen johtavan tien oikaisemisen ohella suurten nälkävuosien edellä. 

Linnoituksen rakennuksia käytettiin osittain. Niitä korjattiin ja tarpeen vaatiessa alueelle tehtiin uu¬ 
siakin rakennuksia. 1800-luvun ensimmäisellä puoliskolla rakennuskanta oli varsin stabiili. Vanhoja 
rakennuksia käytettiin, mutta osa huonokuntoisista purettiin. Suurena toiminnallisena muutoksena 
sijoitettiin linnoituksen luoteisreunalle vanhoihin kivisiin kasarmirakennuksiin kehruuhuone eli nais- 
vankila. Invalidikomennuskunta asui kahdessa pääkadun varren kivikasarmissa kolmannen ollessa 
tyhjillään. 

Vuonna 1817 tehty Viipurin läänin julkisten rakennusten luettelo mainitsee linnoitusniemeltä 26 soti- 
lasrakennusta. Nikolain etulinnakkeessakin oli kasarmi ja mutikellari. Rakennuksia valvoi luettelon 
mukaan Lappeenrannan invalidikomennuskunta. 

Insinöörikomennuskunta teki keväällä 1818 linnoituksessa rakennustöitä, joihin kaupunkikin lähetti 
14 työmiestä. Komennuskunnan karttojen mukaan korjattiin ainakin pääkadun varrella kolmen kivika- 
sarmin sadeveden poisto-ojaa. 

Kivirakennuksista purettiin päävartio jo 1810-luvun lopussa. Sen korvasi Viipurin portin corps de 
garde linnoituksen ainoana vartiorakennuksena. Vuonna 1820 purettiin insinöörikomennuskunnan 
kivinen paja. 

1820-luvulla insinöörikomennuskunnan rakennukset otettiin upseerien asunnoiksi - lakkautetussa 
linnoituksessa ei komennuskuntaa enää tarvittu linnoituslaitteita huoltamaan. 1820-luvun alusta läh¬ 
tien rakennusten kunnossapitoa koskeneet selostuspiirustukset päivättiin säännöllisesti Viipurissa. 
Knapas onkin huomauttanut, että lakkauttamisen jälkeen Lappeenrannan linnoitus itse asiassa toimi 
Viipurin alaisena sivuvaruskuntana. 

1830-luvulle tultaessa linnoituksen sotilasrakennukset harventuivat ja keskittyivät ylätasanteen 
pääkadun varteen. Pohjoisessa olivat makasiinit, niistä etelään sijaitsivat kahden upseeritalon ja 
aiemman insinööritalon muodostamat korttelit, niistä edelleen etelään komendantin talon kortteli, 
kolmen kasarmin ja niiden takana sijainneiden puisen makasiinin ja keittiön muodostama kortteli ja 
viimeisenä portilla päävartiorakennus. 

Vuonna 1843 linnoitus käsitti venäläisten sotilasviranomaisten laatiman luettelon mukaan seuraavat 

sotilasrakennukset: 

1) Tiilinen yksikerroksinen vartio Viipurin portilla 

2) Yksikerroksinen tiilinen komendantintalo 

3) Hirsinen kahdeksanpilttuinen talli vajoineen 

4) Yksikerroksinen hirsinen upseeritalo 

5) Yksikerroksinen hirsinen upseeritalo 

6) Yksikerroksinen hirsinen insinööritalo 

7) Talli (purettu) 

8) Kärry vaja 

9) Yksikerroksinen esikuntaupseerien talo (purettu 1838) 

10) Lautarakenteinen käymälä (rakennuksen paikalla oli aiemmin yliupseerien talo, joka purettiin v. 
1819) 

11) Palokalustovaja 

12) Tiilinen yksikerroksinen sotilaskasarmi 

13) Tiilinen yksikerroksinen sotilaskasarmi 

14) Tiilinen yksikerroksinen sotilaskasarmi 

15) Tiilinen keittiö 

16) Lautarakenteinen käymälä 

17) Nikolain linnakkeen sotilaskasarmi upseerihuoneineen (purettu vuonna 1823) 

18) Harmaakivestä rakennettu tykistön varasto 

19) Harmaakivestä rakennettu tykistön varasto 

20) Hirsinen varasto 

21) Kasarmien 12, 13 ja 14 yhteydessä oleva lautarakenteinen käymälä 

22) Insinöörikomennuskunnan tiilinen paja (purettu v. 1820) 

23) Yksikerroksinen ruutikellari 

24) Yksikerroksinen ruutikellari 

25) Ylemmässä päälinnoituksessa kurttiinia vastapäätä ollut ruutikellari (purettu vuonna 1820) 

26) Hirsinen makasiini 

Luettelon osoittaa rakennuksista uusiksi linnoituksen lakkauttamisen eli vuoden 1810 jälkeen 
numero 10 käymälän (vuonna 1826), numero 11 palokalustovajan (vuonna 1827), numero 15 tiilisen 
keittiörakennuksen ruoan valmistukseen ja leivän paistoon (vuonna 1833), numero 16 käymälän 
(vuonna 1830) ja numero 21 eli kolmen tiilikasarmin yhteydessä olleen käymälän (vuonna 1827). 
Vuoteen 1843 mennessä linnoitukseen rakennettiin siis tiilikeittiötä lukuun ottamatta vain aivan vält¬ 
tämättömiä aputiloja. Nykypäiviin asti säilyneessä keittiössä oli kaksi isoa uunia ja kahdeksan keit- 
topataa. Rakennuksessa oli satulakattoja kaksi kerrosta. Yläkertaan pääsi ulkopuolelta portaiden ja 
puolikaaren muotoisen ikkunan kautta. Rapattu rakennus oli ikkunoiden alapenkkejä lukuun ottamatta 

koristelematon. 


Kehruuhuoneelle luovutettuja tiloja lukuun ottamatta sotilasrakennuksia käytti varuskunta. Vuonna 
1843 täällä oli vain Lappeenrannan invalidikomennuskunta pääkadun varrella sijaitsevissa kolmessa 
tiilisessä sotilaskasarmissa - linnoituksen ylätasanteen luoteisosan kasarmeja käytti kehruuhuone. 
Lähinnä Viipurin porttia sijainneessa tiilikasarmissa asui invalidikomennuskunnan naimatonta 
miehistöä yhteensä 198 miestä, keskimmäisessä kasarmissa 63 miestä, 19 vaimoa ja 23 lasta. Kol¬ 
mannessa kasarmissa asui alipäällystöä sekä vaimoja ja lapsia. 

Keskusaukion pohjoisreunalla läntisessä upseeritalossa asui invalidikomennuskunnan päällikkö 
luutnantti Jakovleff. Hänen hallussaan oli kolme huonetta, keittiö ja palvelijahuone. Rakennuksen 
toisessa puoliskossa asui vänrikki Saveljev. Idempänä sijainneesta upseeritalosta oli puolet papin 
ja puolet muonavaraston tarkastajan hallussa. Insinööritalossa oli esikuntaupseeripuolella kir- 
konpalvelijan käytössä kaksi huonetta ja keittiö, valtion apteekkarilla yksi huone ja vanhemmalla 
välskärillä kolme huonetta. Yliupseeripuolella oli vänrikki Sokolevilla huone ja keittiö, vahdilla yksi 
huone, ja kaksi huonetta oli tyhjänä. Komendantin talon kahdeksasta huoneesta asui paikallismajuri 
neljässä. Lisäksi talossa oli kanslia, palvelusväen tila ja keittiö. Muut huoneet olivat tyhjillään. 

Viipurin portin vartio toimi päävartiona. Osa varastoista oli edelleen invalidikomennuskunnan 
varastoina. Harmaakiviset tykistön makasiinit luovutettiin vuonna 1819 muonahallinnolle. Toisessa 
oli kuitenkin edelleen tykistön varusteita ja toinen oli muonavarastona. 

1800-luvun puolivälissä sotilaallinen toiminta Krimin sodan vuoksi lisääntyi, ja siksi linnoitukseen 
rakennettiin lisää majoitustilaa. Ainakin vuosina 1851 ja 1854 linnoitusta korjattiin, ja siksi muun 
muassa osa invalidikomennuskunnan perheellisistä asui kaupungissa. Castrenin mukaan linnoituk¬ 
sessa oli sodan kynnyksellä 1853 komendantin talo, neljä kasarmia, kaksi upseeritaloa, kaksi maka¬ 
siinia, varushuone, keittiö ja päävartio. Vuonna 1854 rakennettiin kaksi jauhovarastoa ja sairaala. 
Seuraavana vuonna töitä jatkettiin ja niitä varten tuotiin Venäjältä työväkeä. 

Castren mainitsee Lappeenrantaan talveksi 1854-1855 majoitettua tykistöä varten rakennetun 
kaupungin kustannuksella neljä työpajaa, talleja, leipomo-keittiön, varastosuojia tykeille ja vaunuille 
sekä paja. Rakennukset maksoivat 1000 hopearuplaa ja kaiketikin sijoitettiin linnoitukseen. 

Kesällä 1862 linnoituksessa asui paikallismajuri ja tykistön päällikkö omissa upseeritaloissaan. 
Invalidikomennuskunnan päällikön asunnossa majaili myös ortodoksisen kirkon kirkkoherra ja 
invalidien välskäri. Siihen oli sijoitettu myös apteekki. Yksi kasarmeista oli varattu perheellisille 
invalidikomennuskuntalaisille ja tykkimiehille, yksi kasarmi oli invalidikomennuskunnan miesten 
ja kaksi kasarmia tykkimiesten käytössä. Yhteen kasarmiin oli varattu tilaa ohi marssiville joukoille. 
Lisäksi alueella oli päävartio, sauna, talli ja varastoja. 

Linnoitukseen 1800-luvun loppupuolella tehtyjä rakennuksia kuvaava tiedossa oleva 
piirustusmateriaali on kovin puutteellinen. Joidenkin Suomessa säilyneiden piirustusten valossa 
voidaan kuitenkin pintapuolisesti tarkastella 1800-luvun jälkipuoliskolla syntyneitä sotilasrakennuk¬ 
sia. 


Viereisellä sivulla: Vastapäätä Viipurin portin variiota rakennettiin upseerien majoitusrakennus. 
Rakennus oli ulkoasultaan muiden linnoituksen rakennusten tapaan yksinkertainen, eikä myöskään 
sisätilojen jäsentelyssä pyritty hankaliin tai erikoisiin ratkaisuihin. 1800- ja 1900-luvun vaihteesta 
säilyneiden muutospiirustusten mukaan rakennuksen sisäänkäynnit olivat pihan puolella. Raken¬ 
nuksen pihanpuoleisella sivulla olivat keittiötilat ja osa asuinhuoneista. Julkisivun puolella olivat 
asuinhuoneet, joita yhdistivät leveät pariovet. Vuotieltä 1901 olevissa piirustuksissa rakennus oli huo- 
neselitysten mukaan tarkoitettu kokonaan palaljttonankomemajan asunnoksi. Huoneisiin kuului 
muun muassa useampi sali. kirjasto ja vierashuone. Rakennuksen kirkonpuoleisessa päädyssä oli 
pihan puolella kulmahuone päivystäjälle. Pääportille päin sijaitsevaan päätyyn oli rakennettu ra¬ 
kennelma. ilmeisestikin lasiveranla. johon oli käynti myös kadun puolelta. Vuodelta 1906 olevan 
piirustuksen mukaan rakennus taas oli kolmen naimattoman yliupseerin asuntona. Rakennuksessa 
toimii nykyisin muun muassa kahvila. <EKM). 

Uusista rakennuksista ulkoasultaan koruton sairaalan 

suorakaiteen muotoinen osa lienee rakennettu 1850-luvun töiden yhteydessä ja neliönmuotoinen 
osa vuoden 1879 jälkeen. Sairaalan ohella tärkeimmät uudet linnoituksen rakennukset olivat kaksi 
pitkittäin pääkadun varrella ollutta puista sotilaskasarmia, joista kumpikin on purettu, nykyisinkin 
käytössä oleva sotilaskasarmi tai ennemminkin parakki entistä komendantintaloa vastapäätä aukion 
toisella puolen sekä pääportin lähelle pääkadun varteen rakennettu upseeritalo. 

Knapaksen mukaan rakennettiin upseeriasunto pääkadun varteen vastapäätä Viipurin portin vartiota 
eli linnoituksen päävartiota todennäköisesti vuonna 1855 tai joka tapauksessa 1850-luvulla. Samaan 
aikaan lienee valmistunut sen palvelija-ja taloussiipi. Knapas arvelee rakennustoiminnan vilkastuneen 
Krimin sodan aiheutettua sotaväen uudelleenjärjestelyjä. Säilynyttä upseeriasuntoa Knapas luonnehtii 
osuvasti: “yksinkertaisen tyylikäs ja jatkaa ulkohahmoltaan linnoituksen melkein 100 vuotta ai¬ 
kaisemmin syntynyttä rakentamisperinnettä. Se muistuttaa suhteiltaan ja kattomuodoltaan erittäin 
paljon 1700-luvun upseerirakennuksia”. 

“Äksiisikentän” etelälaidalle aiottiin vuonna 1879 laaditun suunnitelmapiirustuksen mukaan 
kasarmia tai parakkia 120 miehelle. Sitä ei kuitenkaan tehty aukion etelä- vaan länsilaidalle. Parakki 
rakennettiin ilmeisesti heti 1880-luvun alussa. Knapas toteaa yksikerroksisen hirsirakennuksen edus¬ 
tavan 1800-luvun lopun koristeellista nikkarityyliä. 

Knapas toteaa linnoitukseen 1800-luvulla tehtyjen puurakennusten edustavan suomalaisten silmin sel¬ 
vimmin “venäläistä” rakennustapaa. Tyypillisinä yksityiskohtina hän mainitsee kasarmin pitsimäiset 
räystäslautaleikkaukset ja 1850-luvulla rakennetun upseeriasunnon piharakennuksen vuoraamattoman 
hirsipinnan. 

Linnoituksen insinööritalo määrättiin purettavaksi rappeutuneena ja palovaarallisena jo vuonna 
1847. Se kuitenkin purettiin vasta 1800-luvun puolivälin jälkeen. Insinöörikomennuskunnan talon 
tilalle rakennettu kasarmi (merkitty insinöörijoukkojen pohjakartoissa numerolla 23) oli suorakaiteen 
muotoinen ja aumakattoinen hirsirakennus. Koristeaiheita oli muiden rakennusten tapaan vähän: ko¬ 
ruttomien ikkunanpuitteiden ja räystäslistan ohella julkisivua jäsensi vain kuusi ikkunoiden välisiin 
vyöhykkeisiin sijoitettua pystyhirttä pukattuina seinän läpi kiinni sisäpuolella vastaavissa kohdissa 
oleviin hirsiin tukemaan lamasalvosta. Kasarmi mainittiin vuonna 1873 perheellisten sotilaiden 
asunnoksi. Nämä lienevät kuuluneet tykistöön, sillä vuonna 1881 laaditussa piirustuksessa talon 
mainittiin olevan tykistön kasarmi. 

Lähimpänä harmaakivisiä tykistömakasiineja sijainnut pitkä puukasarmi (merkitty insinöörijoukkojen 
kartoissa numerolla 21) oli vuonna 1900 laaditun pohjakaava-ja leikkauspiirustuksen mukaan 
suorakaiteen muotoinen. Rakennuksen pitkiä lamasalvettuja seinähirsiä tukivat viereisen tykistökasar- 
min tapaan molemmin puolin seinää pultatut pystyhirret. 

Sata vuotta linnoituksen lakkauduttua eli vuonna 1910 paikka toimi edelleen varuskunta-alueena ja 
sen kaupunkirakenne oli monista uusista ja puretuista vanhoista rakennuksista huolimatta edelleenkin 
monilta osin entisessä hahmossaan. 

Ympäristöä muutti eniten niemen länsirantaan rakennettu rautatie, jonka alle läntisimmät linnoitus- 
laitteet jäivät. Erityisesti ylätasanteen luoteisosan korkean lauta-aidan erottama vankila-alue ja sinne 
kahden vanhan kivikasarmin väliin rakennettu korkea punatiilinen vankila poikkesivat aikaisemmasta 
kaupunkikuvasta. 

Jäljellejäänyt varuskunta-alue täytti sentään valtaosan ylätasanteen pinta-alasta ja sen katuverkko, 
korttelirakenne ja rakennuskorkeus säilyi pitkälti vanhassa asussaan. Kivinen komendantintalo oli enti¬ 
sellä kaupunkirakenteen kannalta tärkeällä paikalla pääkatujen risteyskohdassa. Se toimi nyt kuitenkin 
upseerikerhona. Sen edustalla kadun toisella puolella oli aiempaan tapaan “äksiisiaukio“ - vuoden 
1910 kartan mukaan kuitenkin mahdollisesti kadun puolelta aidattu. 

Aiemmasta poiketen nyt oli aukion länsilaitaa sulkemaan rakennettu uusi koko aukion levyinen 
kasarmi. Aukion eteläreunan sulki entiseen tapaan pohjoisin pääkadun kivikasarmeista. Muut kaksi 
kivirakennusta säilyivät edelleen pääkadun varressa, ja niitä vastapäätä kohosi linnoituksen orto¬ 
doksinen kirkko sotilasrakennusten yläpuolelle. Corps de garde toimi edelleen vartiorakennuksena 
vallien välistä linnoitukseen johtavan portin kohdalla. Eteläosaan oli kuitenkin tehty aiemmin 
aukioksi jätettyyn tilaan joitakin uusia rakennuksia. Päävartion ja tiilikasarmien välissä oli kaksi isoa 
muonavarastoa (vuosien 1908-1910 välisenä aikana), käymälä ja pääkadun varteen palokalusto vaja. 
Kadun toiselta puolelta oli purettu vinottain sijainnut varastoja sen tilalle oli rakennettu pitkä upseeri- 

asunto. Sen takana sijaitsivat palvelusväen asunnot, talli ja jääkellari. Tiilisten sotilaskasarmien ja 
linnoitusvallien väliin oli rakennettu joitakin varastoja, talli, käymälä ja aiemmin mainittu tiilinen 
keittiö. 

Entisestä komendantin talosta eli upseerikerhosta pohjoiseen oli ylätasanteen ulkonäkö muuttunut 
enemmän. Pääkatujen risteyskohdan päävartio oli purettu. Aukion pohjoisreunan upseeritalojen 
tilalle oli tehty T-volyyminen sairaalarakennus apurakennuksineen. Umpikulmaisesta keskusaukiosta 
oli luovuttuja kadun toiselle puolelle oli insinööritalon paikalle sijoitettu aiemman rakennuksen 
kokoinen kasarmi ja sen jatkoksi samaan linjaan vastapäätä vankila-aluetta toinen pitkä kasarmi. 
Niiden tilalla olleet insinöörikomennuskunnan ja tykistön alueet oli yhdistetty yhdeksi alueeksi, jonka 
pohjoisosassa oli kolme isoa muonavarastoa ja kuulavarasto sekä eteläosassa leipomo, ylimääräisinä 
palvelevien rakennus, käymälä, keittiö ja kaksi varastoa. 

Kasarmit oli sijoitettu pitkä sivu kohti katua. Niiden pohjoispuolella sijaitsivat vuonna 1803 
rakennetut harmaakivimakasiinit. Pohjoisempi pitkä kasarmi oli rakennettu tykistön upseeritalojen 
ja sotilaskasarmin tontille. Se ei kuitenkaan noudattanut vanhaa katulinjaa, vaan oli sijoitettu vanhan 
insinööritalon seinälinjalle - siten vanha keskusaukio pidentyi aina harmaakivimakasiineille asti. 

Näin muodostui vuoden 1774 asemakaavasuunnitelmassa linnoituksen eteläpäässä U-volyymisen 
kauppahallin edessä esiintyvää aukiota tai jo 1750-luvulla pääkadun varrella sijainnutta pitkää kadun 
suuntaista aukiota muistuttava tila, joka kuitenkin niistä poiketen vielä laajeni eteläpäässä katujen 
risteyskohdassa vanhan keskusaukion levyiseksi. 

Aukioiden luonnetta kuvaa kaupungissa 1840-luvun alussa käyty kiista siitä, missä venäläiset 
sotilaat saisivat myydä leipää - kauppiaat nimittäin halusivat keskittää sotilaiden leivänmyynnin 
yhteen paikkaan ja mieluimmin vielä linnoituksen alueelle. Kaupunkilaiset ehdottivat linnoituksesta 
kaupankäynnille sopiviksi paikoiksi aukiota pääkadun varrella sotilaskasarmin ja ruiskuhuoneen 
välissä eli siis melko lähellä päävartiota. Toinen paikka olisi ollut avoin kenttä kasarmien pohjoispuo¬ 
lella. 

Paikallismajuri Govinius vastusti jyrkästi viimeksi mainittua ehdotusta - kauppaa ei saanut tuoda 
sotaväen paraatipaikalle, vaan myyntipaikaksi oli otettava esikaupungin tori tai jokin paikka sen 
läheltä. Kasarmien pohjoispuolinen aukio varattiin siis puhtaasti sotilaskäyttöön äksiisi- ja paraati- 
kentäksi. Leivänmyyntipaikaksi valittiin lopulta Suuresta esikaupungista Kauppa- ja Kuninkaan¬ 
katujen kulma, jossa sotilaat määrättiin tuotteineen pysymään tontin puolella katuojaa. 

Keskusaukiolla kaupunkikuvaa muutti aiemman komendantintalon edustalle viimeistään 1870-luvul- 
la perustettu puutarha ja muun tontin tavoin aidattu etupuutarha. Aita jatkoi pääkadun katuseinämän 
linjaa ortodoksiselta kirkolta päin. 

Tämän jälkeen entinen komendantin talo ei enää ollut 1700-luvun tapaan osa katuseinämää 
pääkadulle ja keskusaukiolle päin. Sisempänä tontilla se menetti asemansa julkisena rakennuksena. 
Yhtenäisellä aidatulla korttelin kokoisella alueella sijaitsi nyt upseerien asuntona oleva entinen komen- 
dantintalo, sen edustalla oleva puutarha, puinen varasto-ja käymälärakennus, talli, niiden välinen piha 
sekä lähes puolet tontin pinta-alasta vievä takapuutarha. 

Linnoituksen viimeiset sotilasrakennukset tehtiin ensimmäisen maailmansodan aikana. Tällöin 1910- 
luvulla tehtiin useita tiilirakennuksia, joista osa kaksikerroksisia asuintaloja. Ne sijoitettiin ylätasan¬ 
teen kaakkoisosaan ja muut rantavyöhykkeelle. Tämä vaihe on osa koko Suomessa 1910-luvulla käyn¬ 
nissä ollutta ja Venäjältä käsin johdettua sotilaallisen rakentamisen kautta. Koko Suomessa tehtiin 
tällöin punatiilestä tyyppipiirustusten mukaan sotilasrakennuksia Venäjän joukoille. Rakennusvaihetta 
käsitellään jäljempänä tarkemmin rakuunarykmentin kasarmialueen 1910-luvun rakennusvaiheiden 
yhteydessä. 

Viereisellä sivulla: Linnoitukseen rakennetuista uusista rakennuksista sairaalarakennus koostui 
1800-luvun loppupuolelta säilyneiden piirustusten mukaan T-volvymisesiä päärakennuksesta ja 
kahdesta sivurakennuksesta sekä tontin kulmaan sijoitetusta pienestä jääkellarista. Vankilan aitaan 
rajoittuvasta tontista muodostui puistomainen kokonaisuus. Tonttia ympäröi vaakalaudoitettu aita. 
Sairaalarakennuksen julkisivu oli kohti linnoituksen ylätasanteen pääpoikkikatua. Sisäänkäynti 
tontille ja rakennukseen oli julkisivun molemmin puolin sijaitsevista pystylaudoiietuista kaksoispor- 
teista. Puurakenteisen sairaalarakennuksen julkisivua jäsensi muusta seinäpinnasta ilmeisestikin 
vain yhden lautakerran työntyvä keskirisaliitti. ikkunoiden koruttomat puitteet, profiloitu kattolista, 
aumakatto ja symmetrisesti sijoitetut katto-ikkunat. Rakennuksen julkisivusta muodostui koruton ja 
symmetrinen kokonaisuus. 

Pohjakaavan volyymi muodostui suorakaiteen muotoisesta rakennusosastoja toisesta neliön muotoi¬ 
sesta osasia joita yhdisti kapeampi liitoskohta. Neliön muotoisessa osassa rakennusta oli neljä 
huonetta. Ne olivat välskärin käytössä, vastaanottotilana ja tartuntatautisten potilashuoneena. Käynti 
neliön muotoiseen rakennuksen osaan oli rakennusten välisestä eteisosasta. Suorakaiteen muotoiseen 
rakennusosaan käytiin paitsi rakennusten välisestä eteisestä, myös rakennuksen päädyistä. 

Itäpäädyssä sijaitsi vuoteen 1898 asti papin kuusihuoneinen asunto. Tämän jälkeen asunto kuitenkin 
muutettiin sairaalatiloiksi ja rakennuksen tähän osaan tehtiin muun muassa upseerien sairasosasto. 
Kadun puolella tulivat muutosten jälkeen sijaitsemaan valvojan lila ja varasto, upseerien potilashuo¬ 
ne. sidontatila. kolme potilashuonetta ja laboratorio. Pihan puolella olivat apteekki, potilashuone, 
keittiö, kylpytila, vastaanottohuone ja eteinen. Kulku rakennuksen sisällä oli järjestelty ilman 
keskikäytävää. Rakennuksen käymälät sijaitsivat sivurakennuksissa lukuun ottamatta suorakaiteen 
muotoisen rakennuksen upseeripotilashuonepäätyyn rakenneltua käymälää. (EKM) 

Kaavio linnoituksen rakennuskannasta 
IXOQ-tuvun alussa. 


Kaario linnoituksen sotilasrakennuksista manna 
1910. Pääportista vasemmalla sijaitsivat 

1 Pää vartio 

2 Käymälä 
S Palovaja 
4-6 Kasarmit 

7 Korppuvarastot 
X Varasto 

9 Talli Ja varasto 

10 Käymälä 



11 Varasto 

12 Keittiö 

13 Kasarmi 

Kasarmia vastapäätä 

14 Upseerikerho 

15 Jääkellari. 

16 Varasto 

17 Talli ja varasto 
IX Vaja 

19 Paja 

Upseerikerhon korttelista pohjoiseen 

20 Kasarmi 

21 Kasarmi 

22 Keittiö (kasarmi?) 

23 Varasto 

24 Varasto 

25 Käymälä 

26 Ylimääräisenä palvelevien tila 

27 Leipomo 

2X Muonavarasta 
29 Varasto 
30-33 Muonavarastoja 

Lisäksi T-mhyminen 

34 Sairaala 

35 Käymälä/vaja 

36 Käymätähaja 

37 Jääkellari Pohjoisrannassa 
(eivät erotu kaaviossa) oli lisäksi 

3X Paja ja lukkosepänivrstas 

39 Pesula 

40 Sauna 

Venäläisten joukkojen 1910-luvulla rakentamien tiilirakennusten osuus linnoituksen nykyisistä ra¬ 
kennuksista. 1910-luvun rakennukset tummennettu. (Pohjakartta EKM). 

9.5 Lappeenrannan reservikomppania 

9.5.1 Reservikomppanioiden perustaminen Suomeen 

Pantaessa Asevelvollisuuslakia täytäntöön autonominen Suomi j aettiin vuoden 1882 alussa 
reservipiireihin. Niistä kullekin hankittiin reserviläisten koulutusta varten eri osiin Suomea harjoi¬ 
tusalueita sekä myös rakennuksia harjoituspaikoille. 

Läänien kuvernöörien ehdotukset sopivista kokoontumispaikoista saatiin senaattiin jo vuoden 1881 
aikana. Senaatti asetti alueille eräitä laatuvaatimuksia: maaperän tuli olla terveellinen, harjoituskenttä 
ja ampumarata tuli voida rakentaa, kokoontumispaikan tuli sijaita reservipiirin keskellä, muonitus ja 
vedensaanti tuli varmistaa. Kesällä 1882 kenraalikuvernöörin ja sotaväen esikuntaupseerit tarkastivat 
eri läänien kokoontumispaikat. 

Tarkastuskäyntien yhteydessä maanmittarit laativat alueista sijaintikartat. Näihin oli sijoitettu 
tarvittavat ampumaradat ja harjoituspaikat. Tässä vaiheessa myös jo katsottiin alustavasti 
kokoontumispaikkojen rakennusten paikat. 

Kokoontumispaikat valittiin yhteensä 32 reservikomppanialle. Viipurin läänin neljä komppaniaa 
osoitettiin Lappeenrantaan, Muolaahan, Rautjärvelle ja Sortavalaan. 

Senaatin mielestä ei reservikomppanioita tarvinnut kutsua harjoituksiin vielä vuonna 1882. Tällöin 
jo kuitenkin koulutettiin niiden vakinaista päällystöä. Ensimmäiset reservin harjoitukset järjestettiin 
seuraavana kesänä. 


9.5.2 Kokoontumispaikkojen suunnittelu 

Yleisten rakennusten ylihallitus alkoi suunnitella reservikomppanioiden parakkeja saatuaan senaatin 
sotilastoimituskunnan niitä koskevan kirjeen 2.11.1881. Siinä pyydettiin vaihtoehtoisia suunnitel- 
mapiirustuksia ja kustannuslaskelmia rakennettavista parakeista. Asia eteni sotilastoimituskunnan 
mielestä kovin hitaasti, sillä se tiedusteli 21.3. 1882 työn joutumista. 

Ylihallitus vastasi sotilastoimituskunnalle 12.4. 1882 hiljattain kuolleen ylijohtaja Axel Hampus Dal- 
strömin ja ylimääräisen arkkitehdin Evert Lagerspetzin yhdessä laatineen yhdessä Suomen sotaväen 
päällikön kenraalimajuri Ramsayn ja sotilasrakennusten intendentin eversti Mansnerin kanssa kaksi 
hylättyä vaihtoehtoa komppania- ja kasarmirakennuksiksi sekä rakennusohjelman. Piirustusten laa¬ 
dinta oli keskeytynyt Dalströmin kuoleman takia. Lisäksi Lagerspetz oli johti Uudenmaan tarkka- 
ampujapataljoonan kasarmien rakentamista. Monien muiden töiden rasittama ylihallitus ei ehtinyt 
jatkaa piirustusten laatimista ja jättänyt sen ensimmäiselle arkkitehti Bomanille. Kirjeessään se arveli 
kuitenkin saavansa suunnitelmapiirustukset ja kustannusarvion valmiiksi muutaman kuukauden 
kuluessa. 

Reservikomppaniain parakkien suunnittelun alkuvaiheesta rakennushallituksen arkistossa säilynyt 
konseptimainen raportti kertoo ylijohtaja Dahlströmin, kenraalimajuri Ramsayn, eversti Mansnerin 
ja kokouksen sihteerin arkkitehti Evert Lagerspetzin pohtineen rakennusten tarvetta. Lagerspetz 
- ainakin käsialasta päätellen - oli lisäksi luonnostellut rakennuksia ruutupaperille. 

Evert Lagerspetz otsikoi työryhmän ensimmäisen tapaamisen tuloksena syntyneen asiakirjan 
ohjelmaksi Suomen asevelvollisten puuparakeista. Se totesi reservikomppanian koostuvan noin 300 
miehestä, jotka tuli voida jakaa kahteen rakennukseen. Niihin tuli sijoittaa kaksi aliupseerihuonetta, 
kaksi pesuhuonetta, eteinen ja toimisto. Komppanialle tuli rakentaa artelli eli keittiörakennus, jossa 
olisi myös leipomo. Artellin yhteyteen tuli suurehko katos, joka toimisi moka- ja harjoitussalina sekä 
kirkkona. 

Lisäksi tarvittaisiin muonavarasto suurine kellareineen, varusvarasto jokaista kasarmia varten, 
yksinkertainen liiteri, joka toimisi miehistön käymälänä, ruutikellari ja kaivo. Lisäksi tarvittiin 
upseeriasunto, jossa tuli olla 2-3 huonetta ja keittiö komppanian päällikölle sekä huoneet yliupsee- 
rille, tarkastajalle ja kanslialle, yhteensä kuusi huonetta. Varusmestarille ja kenttävääpelille tarvittiin 
kummallekin huone ja keittiö sekä huone plutoonan aliupseereille. Lisäksi tarvittiin ulkorakennus, 
jossa olisi tilaa neljälle hevoselle sekä yksi suurempi ja kaksi pienempää halkoliiteriä erillisine käymä - 


145 



löineen. 


Reservikomppania tarvitsi vielä sairaalan, jossa olisi myös välskärin asuntona toimiva vastanottohuo- 
ne, keittiö varastotiloineen, palvelijanhuone, suuri kahdeksalle sängylle mitoitettu huone, pieni 
kahdelle sängylle mitoitettu huone ja riittävät käymälätilat. Sairaalan taloudenhoitaja asuisi 
ullakkohuoneessa. Rakennusmateriaaleina päätettiin asuinrakennuksissa käyttää hirttä. Tilaohjelma 
oli ilmeisestikin aivan alustava, sillä Lagerspetzin allekirjoittamaan asiakirjaan lisättiin myöhemmin 
kuuden sellin arestirakennus ja kenttävääpelin ja varusmestarin varastohuone. 

Miehistön parakin pohjana oli suorakaide. Rakennuksen päätyihin tulivat aliupseerien tilat ja pesuhuo¬ 
neet. Keskellä oli iso miehistötupa, jonka keskellä oli miesten makuulaverit kahtena rivinä. Samaa 
sotilasrakennuksissa suosittua avointa pohjakaavatyyppiä, jossa aliupseeri voi yhdellä silmäyksellä 
todeta komppanian järjestyksen ja jossa voitaisiin tarpeen vaatiessa järjestää myös sisäharjoituksia, 
oli käyttänyt jo intendentinkonttorin päällikkö Carl Ludvig Engel Katajanokan matruusikasarmissa. 
Ehdotetun pohjakaavan laati eversti Mansner, niinkuin rakennushallituksen arkistoon talletettu kopio 
osoittaa. 

Senaatti määräsi kirjeessään 3.6.1882 yhden ylihallituksen arkkitehdin opintomatkalle Ruotsiin ja 
Norjaan tutustumaan lähemmin joukkojen leiriparakkirakennuksiin. Matkan teki ylimääräinen arkki¬ 
tehti Magnus Schjerfbeck. Sen jälkeen hänen, ylihallituksen ylijohtajaksi vain vajaata kuukautta 
aikaisemmin nimitetty arkkitehti Ludvig Lindqvist, kenraaliluutnantti Ramsay ja intendentti Mansner 
pääsivät neuvottelussaan lopullisten suunnitelmapiirustusten tekoon. Sen teki Ludvig Lindqvist 
Magnus Schjerfbeckin avustamana. Ne ja kustannusarviot lähetettiin sotilastoimituskunnan käsitte¬ 
lyyn 6.7.1882. 

Ylihallitus mainitsi lähetteessään, että piirustusten sisältämien rakennusten lukumäärä perustui jo 
Dahlströmin aikaiseen ohjelmaan. Ylihallitus ei esittänyt vaihtoehtoja kenraaliluutnantti Ramsayn il¬ 
moitettua ylihallitukselle, että senaatti oli päättänyt reservikasarmeille kokoontuvan vain yhden komp¬ 
panian kerrallaan - aiemmin oli pohdittu vaihtoehtona usean komppanian samanaikaisia harjoituksia. 

Ylihallitus kirjoitti soveltaneensa miehistöparakiksi Ruotsissa viimeksi käyttöön otettua tyyppiä. Siitä 
nyt esitetty tyyppi poikkesi varatessaan enemmän ilmankuutioita miestä kohden. Ruotsin parakeissa 
ei ollut lämmityslaitetta, mutta Suomen ylihallitus ehdotti parakin molempiin päihin rimauuneja eli 
kamiinoita lähinnä parakin kuivattamiseen keväällä ja syksyllä. 

Ylihallituksen hahmottama Suomen miehistöparakki muistutti Ruotsin tyyppipiirustusten kuvaamaa 
mallia. Suomessa majoitettiin parakkiin 290 miestä ja 8 aliupseeria, Ruotsissa vuoden 1873 tyyppi¬ 
piirustusten mukaan 336 miestä ja 20 aliupseeria. Parakkia rakennettiin Bergin mukaan noin 40 
Ruotsin armeijan kokoontumispaikoille. 

Ylihallituksen mielestä muista Ruotsin malleista - upseeriasunnoista, sairaaloista ja muista 
rakennuksista - ei Suomessa ollut hyötyä, sillä ne oli suunniteltu suuremmille joukoille. Ylihallitus 
ehdotti upseeriasunnon rakentamista kaksikerroksiseksi kustannussäästöjen ja mukavuuden nimes¬ 
sä. Alakertaan tuli rakentaa kolme huonetta, eteinen ja keittiö ja ullakkokerrokseen neljä huonetta 
tulisijoineen. Näitä komppanianpäällikkö voisi käyttää talvella makuu-ja lastenhuoneina. Upsee- 
riasunnosta tehtiin tosin intendentti Mansnerin kehotuksesta myös yksikerroksinen vaihtoehto. 

Alipäällystön asuntolaan suunniteltiin kaksi asuinhuonetta, kaksi keittiötä, eteinen ja yksi huone pal¬ 
velijalle tai plutoonanaliupseerille, jos tämä asuisi talvisin leirialueella. Sairaalaan määritettiin paikat 
kahdeksalle potilaalle isompaan huoneeseen ja kahdelle pieneen huoneeseen. Lisäksi siinä oli huoneet 
välskärille ja palvelijalle, vastaanottohuone, keittiö, pesuhuone ja käymälä. Rakennuksen ullakolle 
oli varattu tilaa taloudenhoitajalle. Varusvarastossa oli sairaalan tapaan säilytystilaa ullakollakin. Pe¬ 
sutupa, arestirakennus ja ulkohuoneeseen kuuluva talli aiottiin rakentaa hirrestä. Sen sijaan artelli, 
jossa oli 180 miehelle ruokapaikka, ja leipomo rakennettaisiin laudoista, samoin nelihuoneinen muo- 
navarasto. Siinä olisi koko rakennuksen kokoinen kellari. Laudasta piti rakentaa myös leirialueiden 
pienemmät suojat: ulkorakennukset ja käymälät. Ylihallituksen kustannusarvio nousi 63 000 mark¬ 
kaan. 

Ehdotuksia käsiteltiin senaatin talousosastossa 21. heinäkuuta 1882 ja sitä karsittiin pääosin sala- 
neuvos Furuhielmin kannan mukaan. Sairaalasta tuli senaatin mielestä rakentaa pienempi: ehdotetun 
kymmenen sairaspaikan sijaan tuli tilaa vain kuudelle sairaalle. Siihen ei tulisi myöskään erillistä 
keittiötä tai palvelijahuonetta. Arestirakennuksen senaatti määräsi puolta pienemmäksi kuin ylihal¬ 
lituksen ehdottama. Ulkorakennuksistakin voitiin pienentää talleja. Parakit päätettiin rakennuttaa 
urakoitsijoilla. Talousosasto lähetti asian vielä lausunnolle kenraalikuvernöörille, joka hyväksyi 

suunnitelman huomautuksitta. 


Senaatin sotilastoimituskunta lähetti piirustukset muutettaviksi yleisten rakennusten ylihallitukseen 
16.8.1882. Tämä korjasi niitä, teki uudet kustannuslaskelmat syksyllä 1882 ja sai ne valmiiksi marras¬ 
kuun puolivälissä 1882. Piirustuksia oli viisitoista planssia ja rakennusten kustannusarvio nousi 70 
000 markkaan. Näiden tyyppipiirustusten mukaan tuli siis rakentaa kaikkien kokoontumispaikkojen 
parakit. Rakennukset tuli sijoittaa harjoituspaikoille vakiosijaintikartan mukaisesti. Piirustukset painai¬ 
si ylihallituksen ehdotuksen mukaan litografi Tilgmann. 

Piirustuksia korjailtiin vielä sotilastoimituskunnan 18.11. 1882 lähettämän kirjeen ohjeiden mu¬ 
kaan kustannuksiltaan edullisemmiksi. Ylihallitus sai piirustuksensa ja kustannusarvionsa valmiiksi 
15.12 1882. Nyt oli kustannusarvio puristettu 51 650 markkaan. Miehistöparakin piirustukset oli jo 
painatettu, sillä se oli rakennusohjelmassa ensimmäisten joukossa. 

Senaatti antoi 7.2.1883 sotakomissariaatin toimeksi ryhtyä varaamaan rahavaroja reservikomppaniain 
parakkien rakentamiseen. Parakkien yhteishinnaksi tuli aluetta kohden 51 650 markkaa. Senaatti 
hyväksyi lopullisesti ylihallituksen piirustukset ja kustannusarviot 19.12.1882. Rakennustyöt teh¬ 
täisiin urakoitsijatyönä. 


Reservikomppanioille rakennettiin seuraavia rakennuksia 

Miehistöparakki, jossa oli tilaa 290 miehistön jäsenelle ja 8 aliupseerille 

Keittiörakennus, jossa oli avoin ruokailutila 

Varusvarasto 

Upseerirakennus 

Alipäällystön rakennus kenttävääpelille ja vamsmestarille 

Sairaala, jossa oli tilaa 10 sairaalle 

Muonavarasta, jossa oli myös kellari 

Arestirakennus, jossa oli myös vartiohuone 

Pesutupa 

Ulkorakennus 

Ruutivarasto 

Käymälä 

Senaatin sotilastoimituskunta määräsi reservikomppaniain rakennukset sijoitettaviksi mahdollisuuk¬ 
sien mukaan laaditun normaalisijoituskartan mukaisina, mutta siitä voitiin poiketa maasto-olo¬ 
suhteiden niin vaatiessa. 

Urakoitsijain käyttö ei onnistunut kaikissa 32 kohteessa vaan ylihallitus joutui paikoin teettämään ne 
itse. Reserviharjoitusten läheisyyden vuoksi tehtiin ensin tärkein osa eli miehistöparakit ja keittiöra- 
kennukset. Maaliskuun lopussa 1883 yleisten rakennusten ylihallitus ja sotilastoimituskunta sopivat 
siitä, että rakennustöistä raportoitaisiin kuukausittain. 

Senaatin päätös reservikomppanioiden parakkialueiden rakentamisesta herätti epäilyäkin. Nya Pressen 
epäili maamme joutuvan tuntuviin taloudellisiin uhrauksiin ylläpitääkseen sotalaitosta. Toisaalta oli 
kyseenalaista, olisiko reservimiehistä tosipaikan tullen maanpuolustajiksi. Lehti totesi valtiopäivillä 
heränneen keskustelun sotaväen uudelleenjärjestelystä. 

Rakennustyö ontui osittain, sillä reservikomppanioiden huonetiloissa todettiin kesällä 1884 pidettyjen 
harjoitusten jälkeen suuria puutteita. Suomen sotaväen päällikköhallitus valitti niistä senaatin sotilas- 
toimituskunnalle 2.12.1884. Tämä kertoi asian yleisten rakennusten ylihallitukselle. 

Huonon puutavaran takia olivat parakkien ovet ja ikkunat monin paikoin epäkunnossa, ja seinissä oli 
paikoin rakoja. Reservimiesten sängyt oli alakerroissa havaittu liian mataliksi. Ongelmia aiheutui sii¬ 
vouksessa, eivätkä miesten tavarat mahtuneet sängyn alle, vaan reppuja ja arkkuja oli pidettävä seinus¬ 
talla. Yläkerrassakin, jossa makuusijat olivat aivan lattian tasossa, pidettiin terveyssyistä tarpeellisena 
nostaa ne pölyistä lattiaa ylemmäksi. Makuulavitsoja nostettiinkin myöhemmin. 

Oli muitakin puutteita. Pesuhuoneiden puulattia todettiin hankalaksi ja tilalle ehdotettiin asfalttilatti- 
aa. Miehistörakennuksessa puuttuivat kaiteet ylä-ja alakerran välisistä portaista, ovet ja lukot olivat 
huonoa tekoa, vesikouruja puuttui, ruokaloiden lattia pitäisi tehdä savesta tai kivestä sekä kattaa seinät 
laudoilla tai telttakankaalla suojaksi likaaja hiekkaa vastaan. Varusvaraston lukitusta tuli vahvistaa 

puomein ja rautasalvoin, kivääritelineiden paikkaa niissä tuli siirtää keskelle varastoa kylmältä ul¬ 
koseinältä, jossa kiväärit helposti ruostuivat. Komppanioiden kellareihin kertyi vettä ja käymälät 
olivat yleensä liian lähellä miehistöparakkia, muutenkin epäkäytännöllisiä ja hankalasti puhtaana 
pidettäviä. 

Artelleihin rakennettiin useissa komppanioissa jälkikäteen lautaseinät. Myös rakennuksen maapohja 
laudoitettiin, kivettiin, asfaltoitiin tai betonoitiin. Varusvarastojen ikkunoihin laitettiin rautaristikot. 
Saunat oli aluksi tarkoitettu vain miehistölle ja aliupseereille, mutta myöhemmin niihin lisättiin 
erillinen osasto upseerille. 

Vuodelle 1886 varattiin reservikomppaniain parakkien korjauksiin vielä joitakin tuhansia 
markkoja aluetta kohden. Lappeenrannassa summa nousi 3 508 markkaan. Vuonna 1888 korjattiin 
reservikomppanioiden tiloja enää 465 markalla. Suomen reserviparakit maksoivat yhteensä 2 146 540 
markkaa. 

Reservikomppanioiden alueille saatettiin - kuten Saarinen on osoittanut Hämeen tarkka-ampujien 
reservikomppanioiden osalla tapahtuneen - rakentaa myös muita, “komppanian toimesta 
rakennettuja” tiloja. Ainakin Hämeen reservipiirissä rakennettiin kahvilarakennuksia eli lähinnä 
sotilaskodin edeltäjinä pidettäviä tiloja, komppanian päälliköiden käyttöön rakennettuja pesuloita, 
rengin asuntoja ja ainakin Oriveden ja Saarijärven komppanioissa avonainen kahdeksankulmainen 
paviljonki, jossa miehistö piti tanssiaisia. Lappeenrannassa lisärakennuksia ei tehty - kaikitenkin 
tarvittavat palvelut olivat saatavilla lähikaupungista tai hiukan reservikomppanian jälkeen valmistu¬ 
neelta leirialueelta. 

Komppanioiden rakennuksista ainoastaan päällystön asunnot ja sairaala vuorattiin laudalla ja 
maalattiin öljyvärillä. Muut rakennukset maalattiin ainakin useimmissa komppanioissa punamullalla. 

Reservikasarmien ympäristö oli useimmiten hyvin hoidettu, ja alueelle istutettiin puistoja tai 
puutarhoja. Vuonna 1901 verrattiinkin 18 vuotta toimineita reservikomppanioita “pieniksi keitaiksi 
autiomaissa”, jotka tiettävästi antoivat ainakin istutus virikkeitä naapuristoonsa ja myös reservimiesten 
kotiseuduille. 


9.5.3 Lappeenrannan komppanian alue ja rakennukset 

Lappeenrannassa ei suomalaisilla joukoilla ollut ennen reservikomppanioiden perustamista 
varsinaisia niille nimettyjä rakennuksia. 1870-luvulla senaatin sotilastoimituskunta piti suomalaisen 
sotaväen käyttämien sotilasrakennusten määrää vähäisenä. Lappeenrantaan harjoituksiin tuleville 
suomalaisjoukoille ostettiin paroni von Kothenin aikana vuonna 1855 1 000 hopearuplalla ns. 
teatteritalo paikalliselta omistajalta tohtori Dammertilta. Siinä oli kaksi erikokoista puurakennusta 
ja sen sai vuonna 1856 perustettu suomalainen 9. tarkka-ampujapataljoona käyttöönsä. Lisäksi 
venäläisten vuonna 1854 tai 1855 rakentama suuri varuste-ja rehuvarasto lahjoitettiin vuonna 1861 9. 
pataljoonalle. Vuonna 1872 myytiin molemmat rakennukset Suomen sotaväelle 792 markalla. 

Lappeenrannan reservikomppanian alue lunastettiin Lappeenrannan kaupungin omistamasta 
Lappeen pitäjän Mustolan kylän tilasta. Siitä lohkaistiin reservikomppaniaa varten vajaat kymmenen 
tynnyrinalaa ampumaradaksi ja harjoituskentäksi sekä parakkeja varten lähes yhtä paljon. Tilasta 
hankittiin tarvittavien laajennusten jälkeen yhteensä 20,661 tynnyrinalaa maata. Reservikomppanian 
ampumarata ja harjoituskenttä oli aiemmin toiminut venäläisen sotaväen ampumaratana. Kaupunki oli 
saanut siitä vuotuisen 200 markan korvauksen. Nyt se tarjosi harjoitusrataa ja ampumapaikkaa ilmai¬ 
seksi reservikomppanialle. 

Viipurin läänin reservikomppanioiden sijoituspaikat tutkivat everstit Palin ja Boxström. 
Lappeenrannan sijoituspaikan valitsi vuonna 1882 eversti Boxström. Hän selitti suunnitellun 
reservikomppanian alueen sijaitsevan Lappeenrannasta lounaaseen puolentoista virstan päässä 
Haminan maantien pohjoispuolella. Aiemmin oli siinä hänen mukaansa ollut Viipurin ruotupatal- 
joonan parakkeja. Reservikomppanian rakennukset tuli esikuntapäällikön mielestä sijoittaa 
yhdensuuntaisesti rantaviivan kanssa. Alueen maaperä oli kovaa ja hiekkaista; juomavesi ja 
uimapaikka olivat lähellä. Parakkien läheisyydessä pystyttäisiin pitämään yksinkertaisempaa 
koulutusta, mutta komppanian isommat harjoitukset tulisi pitää leirikentällä, joka oli virstan päässä 
alueelta. 

Boxström tarkasti myös toisen 29. komppanian sijoituspaikaksi ehdotetun alueen. Se sijaitsi 
keskempänä komppanian asevelvollisten piiriä - Viipurin pitäjässä Sikaportin kestikievarin lähellä. 
Lappeenrannasta 30 ja Viipurista 21 virstan päässä. Paikka oli kuitenkin muuten huonompi kuin 
Lappeenranta, ja vaihtoehto hylättiin. 

Boxströmin suunnitelman tarkastivat Lappeenrannassa 6.-9. marraskuuta 1882 vielä yleisten 
rakennusten ylihallituksen arkkitehti Jac. Ahrenberg ja sotilasviranomaisten edustaja everstiluut¬ 
nantti Neovius. Tarkastuksessa edustivat kaupunkia pormestari Schogster ja apteekkari Haliman 
sekä varamaanmittari H.G. Hackstedt. Aluksi mitattiin ja paalutettiin Hackstedtin johdolla maas¬ 
toon noin yhdeksän tynnyrinalan suuruinen alue. Tämän jälkeen sijoitettiin parakkirakennukset 
Ahrenbergin ja Neoviuksen ohjeiden mukaan kartalle ja paalutettiin näiden johdolla niiden paikat 
maastoon. Tarkastuskertomuksessa mainittiin reservikomppanian alueen olevan hiukan suurempi kuin 
suunniteltu 5-6 tynnyrinalaa, koska rakennusten ja Saimaan välinen alue oli osittain huonoa maaperää 
ja sijaitsi rakennuspaikaksi tarkoitettua aluetta alempana. 

Boxströmin totesi suunnitellun alueen ympäristön joka suuntaan esteettömäksi. Äskettäin oli 
kuitenkin alueesta luoteeseen rakennettu venäläisen tykistön laboratorio. Tämän vuoksi Ahrenberg ja 
Neovius päättivät sijoittaa rakennukset mahdollisimman kauas kaakkoon eli poispäin laboratoriosta. 
Siitä laskettiin lähimpään parakkiin olevan matkaa 147 kyynärää ja alueella jo vanhastaan 
sijainneeseen ruutikellariin 450 kyynärää. 

Rakennusalaa pidettiin suhteellisen ahtaana. Maaperä oli kuitenkin niin tasaista, että vain artellin si¬ 
joituspaikalla jouduttaisiin alemmalle sivulle tekemään kuuden jalan perustusmuuri. Tätä pidettiin 
kuitenkin hyödyllisenä, sillä kivijalkaan oli helppo tehdä parakkikoostumaan kuuluva kellari. Neo¬ 
viuksen ja Ahrenbergin mielestä ei ylihallituksen tekemää reservikomppaniain normaaliasemakaavaa 
voitu toteuttaa täällä, koska komppanian harjoituskentälle oli parakeilta matkaa puolitoista virstaa. 
Siksi pidettiin tarpeellisena jättää parakkien lähelle alue, jossa voitaisiin miehistöä kouluttaa.Tämä 
alue oli raportin mukaan rakennusten välinen isompi piha. Sitä olisi vain vähän tasoitettava. 

Suunnitellulla parakkialueella kasvoi nuorta mäntymetsää, rannalla leppää ja koivuja. Puustoa 
pidettiin mahdollisen tulipalon varalta tärkeänä tekijänä. Tämän takia raportissa korostettiin, että 
urakoitsijaa tuli tiukasti vaatia välttämään alueella kasvavan metsän hakkaamista. Puita sai kaataa 
vain aivan välttämättömissä tapauksissa. Puusto piti säilyttää erityisesti sairaalan, upseerin ja alipääl- 
lystön talojen sekä parakkialueen ja maantien välissä. 

Neoviuksen ja Ahrenbergin raportti käsitteli myös yleisemmin rakennusten sijaintipaikkaa ja 
Lappeenrannan seudun rakennusaineiden hintoja. Parakit rakennettaisiin noin kahden virstan päähän 
kaupungista sille kuuluvan Mustolan tilan maille. Hiekkainen ja vähäkivinen maaperä oli paitsi 
rannan pesutuvan kohta rakennuspohjaksi erittäin hyvää. Alue kohosi noin sata jalkaa Saimaan 
pintatasosta. Sairaalan, artellin, upseeritalon ja alipäällystön talon edustalla maasto putosi jyrkästi, ja 
rantaan muodostui erillinen kosteikko, johon tuli sijoittaa pyykki-ja pesutupa. 

Parakkien rakennustarvikkeita oli saatavissa lähistöltä. Puutavaraa tarjosi tilanomistaja Grönroos, joka 
asui lähellä Viipuria ja omisti metsää Lappeenrannasta viiden virstan päässä. Grönroos lupasi myydä 
8-9 tuuman paksuista ja 4-5 kyynärän pituista puuta 80 pennin kyynärähintaan. Jos sitä pidettäisiin 
liian kovana, niin Ruokolahdelta oli saatavissa yhdeksäntuumaisia, mutta hiukan lyhyempiä hirsiä 
kahden markan kappalehintaan. 

Lankkuja ja lautoja oli saatavissa neljän virstan päästä Luukalan höyrysahalta, jonka omisti kauppias 
Jakovleff. Lankut maksoivat 36 markkaa ja laudat 14 markkaa toltilta. Lappeenrannan torilla myytiin 
lisäksi käsin sahattuja lankkuja 21,60 markalla toltilta. Tarvittavat tiilet saataisiin Kausalan tehtaalta. 
Hinnaksi tulisi paikalle kuljetettuna 55 markkaa tuhannelta tiileltä. Savi maksoi 80 penniä kuorma. 
Kalkkia kuljetettiin vesitse Kuopiosta ja Viipurista. Hintana oli kuusi markkaa tynnyriltä. Nyttemmin 
kuitenkin oli kauppias Ruotsi alkanut valmistaa Lappeenrannassa kalkkia, hinnaltaan korkeintaan viisi 
markkaa tynnyriltä. Louhittua kiveä löytyi kaupungin maalta parakkialueen vastapäiseltä rannalta. 
Kaakeliuunit tuotaisiin Viipurista. 

Neovius ja Ahrenberg tähdensivät rakennustyön urakoitsijan paikallistuntemusta. Ehdokkaina 
mainittiin lappeenrantalainen rakennusmestari Nylund ja haminalainen rakennusmestari Silander, joka 
oli Lappeenrannassa tehnyt töitä venäläiselle sotaväelle. 

Tarkastuskertomuksensa päätteeksi Neovius ja Ahrenberg käsittelivät vielä reservikomppanian 

harjoituskenttää ja ampumarataa. Tämä Boxströmin ehdottama alue sijaitsi Neoviuksen ja Ahrenber- 
gin mukaan aivan kaupungin lähellä leirikentällä. Noin 10 tynnyrinalan alue sopi tarkoitukseensa 
mainiosti ja siellä oli jo valmiiksi rakennettuina ampumavallit. Ruutikellari sijoitettaisiin 650 kyynä¬ 
rän päähän ampumavalleista. Ampumarataa käyttivät myös Lappeenrantaan sijoitetut venäläiset 
joukot harjoituskenttänä ja ampumaratana keväisin ennen joukkojen siirtoa kesäleirille. 

Reservikomppanioiden rakennustyöt käynnistyivät jo samana talvena. Lappeenrannassa työtä 
valvoi arkkitehti Ivar Aminoff. Rakennusmestarina toimi A. Lillqvist ja urakoitsijana F. Smirnoff. 
Viborgsbladet raportoi kesällä 1883 reservikomppanioiden rakennustöiden edistymisestä. Sen 
mukaan säädyt olivat edellisen vuoden valtiopäivillä päättäneet kutsua jo vuonna 1883 reserviläisiä 
harjoituksiin. Lehti piti aikataulua liian tiukkana. Millään ei ehdittäisi tehdä taloudellisia valmisteluja, 
ja reservikomppanioiden rakennukset pitäisi saada valmiiksi 1.7. mennessä - asukkaat tulisivat 
jo 6. heinäkuuta. Eri puolille maata oli vajaassa viidessä kuukaudessa saatu aikaan 32 parakkiko- 
konaisuutta, joihin ruutihuone mukaan lukien tuli kuhunkin 12 rakennusta. Yhteensä niitä tuli siis 
olemaan 384. Niistä viiden rakennuksen rakenne olisi Viborgsbladetin mukaan paaluista ja laudoista, 
ja suuremmat rakennukset tehtäisiin lamasalvetuista hirsistä, joiden välit tilkittäisiin hyvin. Raken¬ 
nuksista oli kesäkuun ensimmäiseen päivään 1883 mennessä määrä olla valmiina joidenkin alueilla 
vain kuusi 12 rakennuksesta. Monin paikoin oli kuitenkin pystytetty kaikki rakennukset kerralla. 

Viipurin läänin reservikasarmit rakennettiin Sortavalaan, Rautjärven Miettilään, Muolaan Kyyrölään, 
Taavettiin ja Lappeenrantaan. Kyyrölää lukuun ottamatta työt edistyivät rivakasti, Taavetissa raken¬ 
nukset valmistuivat jo ennen juhannusta. Viborgsbladet tiesi rakennuskustannusten ylittäneen 
Taavettia ja Lappeenrantaa lukuun ottamatta lähes kaikkialla ylihallituksen laskemat kustannusarviot. 
Taavetissa ja Lappeenrannassa olivat urakoitsijat ottaneet työn muutaman sata markkaa alle kustan- 
nusehdotuksen. 

Syksyllä 1883 kenraaliluutnantti Oker-Blom tarkasti Lappeenrannan reservikomppanian 
rakennustyömaan. Hän havaitsi rakennustyössä puutteita ja vaadittiin työn valvojalta arkkitehti Ivar 
Aminoffilta selvitystä. Aminoff lähetti selvityskirjeen yleisten rakennusten ylihallitukselle 4.10. 1883 
ja kertoi, ettei ehtinyt Viipurin vankilan rakennustöiden vuoksi käydä parakkityömaalla kuin kerran 
tai kaksi kuukaudessa. Hän lisäsi reservikomppanian päällikön majuri von Herzenin ja kenttävääpeli 
Sirenin valittaneen, että alipäällystön uuni oli rakennettu vastoin piirustuksia. Lisäksi oli muitakin 
vikoja; muun muassa käymälän sijainti ei tyydyttänyt. 

Aminoff vastasi, ettei hän ollut muiden virkavelvollisuuksiensa vuoksi voinut käydä paikalla, ja 
lisäsi lauseen, joka valottaa muutenkin Aminoffin roolia tässä tehtävässä:”För öfrigt utstakades 
byggnaderne icke af mig utan af arkitekten J. Ahrenberg och öfverstelöjtnanten Neovius, hvilka 
för Wiborgs Iän haft sig detta uppdrag ombetrodt och endast byggnadernas läge och dimensioner 
kontrollerades af undertecknad i enlighet med situations planen”. Aminoff siis vain valvoi alueen ra¬ 
kentamista Ahrenbergin ja Neoviuksen karttasuunnitelman mukaan. Aminoffin selvitys ilmeisestikin 
riitti ylihallitukselle, sillä hänelle ei koitunut syytöksistä mitään seuraamuksia. 

Myöhäissyksyllä 1883 Ivar Aminoff ilmoitti ylihallitukseen Lappeenrannan reserviparakkien olevan 
valmiina lopputarkastukseen. Ylihallitus ilmoitti 14.12.1883 sotilastoimituskunnalle lähettävänsä 
tarkastukseen ylimääräisen arkkitehdin Jacob Ahrenbergin. Vastavalmistuneet rakennukset tar¬ 
kastettiin lopulta 9.-10. tammikuuta 1884. 

Reservikasarmi sijoitettiin siis Saimaan rantaan. Paikka sijaitsi samalla tavoin kaupungista lounaa¬ 
seen kuin aiemmat Saimaan laivaston rakennukset. Reservimiesten parakit olivat vain jonkin verran 
kauempana kaupungista. Arkkitehti M. Schjerfbeckin ylihallituksessa vuonna 1882 laatiman normaa- 
lisijoituskartan mukaan rakennukset olisi tullut sijoittaa suorakaiteen muotoiselle, 270 x 190 kyynärän 
laajuiselle alueelle. 

Normaalisuunnitelma määräsi alueen keskelle rakennuksista suurimmat - miehistöparakin ja artellin. 
Näiden toiselle sivustalle olisi jätetty avoin reservimiesten harjoitus-ja järjestäytymistila, tämän 
pienen aukion toiselle puolelle aidan viereen sijoitettu arestihuone ja käymälä. Miehistöparakin ja 
artellin toisella puolella, mallisijoituskartassa järven puolella, olivat päällystön asunnot, komppanian 
päällikön talo aivan aidassa kiinni ja sen edessä ikään kuin siipirakennuksina varusvarasto ja aliupsee- 
riasunto. Suorakaiteen muotoisen alueen toisessa päässä sijaitsi ulkohuone ja ruokavarastoja toisessa 
päässä, mallikartan mukaan veden puolella, pesu- ja pyykkitupa sekä sairaala. 

Lappeenrannassa eivät maaston korkeuserotkaan sallineet soveltaa valmista mallia. Aivan Saimaan 

niini. G) varusvarasto, H) sauna- ja pesutupa, I) sairaala. K) käymälä, L) arestirakennus. (VA). 

rantaan sijoitettiin kaiketi jo huonon rakennuspohjankin vuoksi vain sauna. Rannan yläpuolelle 
tasanteen reunalle sijoitettiin artelli ja vastapäätä sitä aukion tai mieluummin pihan toiselle puolen 
miehistöparakki. Muut rakennukset ryhmittyivät saman pihan ympärille: rannan puolella olivat 
molemmin puolin ruokakatosta ja hiukan muista rakennuksista syrjässä sairaala ja upseeriasunto, siitä 
itään alipäällystön asunto ja sen vieressä varusvarasto. Eteläpuolelle oli molemmin puolin miehistöpa- 
rakkia sijoitettu linjaan muonavarasta ja arestihuone ja hiukan kauemmaksi rakennuksista käymälä. 
Länsireunassa oli vielä ulkorakennus. Rakennukset reunustivat tilavaa pihaa, jota voitiin käyttää 
harjoituksiin - varsinainen harjoitus- ja ampumakenttä sijaitsi hiukan kauempana. 

Lappeenrannan reservikomppanian rakennukset noudattivat samoja yleisten rakennusten 
ylihallituksen laatimia ja senaatin hyväksymien mallipiirustuksia kuin muutkin Suomen reser- 
vikomppaniat. Niistä parakki (A) oli painetuissa piirustuksissa suunniteltu 290 miehelle ja kah¬ 
deksalle aliupseerille. Suorakaiteen muotoisen ja kaksikerroksisen rakennuksen molemmissa päissä 
oli leveät pariovet. Hirsitalon lämmityslaitteina vain kaksi kamiinaa keskellä rakennusta. Alakerran 
toisessa päädyssä oli erillinen huone aliupseereille ja symmetrisesti sitä vastapäätä keskikäytävän toi¬ 
sella puolen pesuhuone. Sitä käytettiin myös lukusalina. Parakin keskellä kulki leveä käytävä, jonka 
molemmin puolin oli sijoitettu reservimiesten makuulaverit kahteen kerrokseen. Ne oli jaettu useam¬ 
paan moduuliin, joiden perusyksikkönä oli kolme vierekkäistä laveria. Niiden väliin jäi väljälti tilaa, 
samoin sivuseinien ja laveririvien välissä miesten varusteille. Niitä varten oli laverien seinämiin myös 
keskikäytävällä kiinnitetty koukut. 

Keskikäytävältä johti neljä porrasta parakin yläkertaan. Portaitten jatkona oli yläkerrassa kahdessa 
rivissä kaksikerroksisia lavereita ja lisäksi sivuseinien suuntaiset laveririvit, satulakaton lappeiden 
vuoksi kuitenkin vain yksikerroksiset. Alakerran tapaan laverien välissä oli melko paljon lattiapinta- 
alaa. Lavereiden seinämissä ja porrasrakenteessa oli koukkuja reppujen ja muiden tavaroiden säi¬ 
lyttämistä varten. 

Rakennuksen pitkissä julkisivuissa tuki sokkelin yläpuolelle kohoavaa vaakalaudoitettua seinää 
piirustusten mukaan kulmista ja kolmesta kohtaa seinästä pystyhirsi. Näin seinäpintaan muodostui 
neljä vyöhykettä, joiden keskelle olivat vuorilaudoin koristetut isot 16-ruutuiset pari-ikkunat. 
Suhteellisen matalasta seinäpinnasta kohosi iso satulakatto, jonka harjalla oli lähes koko rakennuksen 
pituinen, tuuletusikkunat sisältävä satulakattoinen rakennelma. 

Sisältä kasarmit miellettiin Santeri Ingmanin vuonna 1892 ilmestyneen Reservikasarmista-kirjan 
mukaan seuraavanlaiseksi: “Kasarmissa toiset katselivat kummissaan yksitoikkoisia, autioita 
seiniä ja kaksikerroksisia, liistapuilla miehittäin palstoitettuja lavereita, jotka heidän mieleensä niin 
ehdottomasti muistuttivat tallin pilttuita, ja he tunsivat jo ilkeästi melkein olevansa luontokappaleen 
kaltaisia...” 

Reservikomppanian ruokala-ja keittiörakennuksessa eli artellissa (B) oli suorakaiteen muotoinen, sei¬ 
niltään avoin ruokalakatos ja siihen rannan puolelle liittyvä pienempi keittiöosa. Keittiön keskellä oli 
tulisija, ruokalaosassa kiinteät ruokapöydät ja rahit. Ruokasalin korkeaa telttakattoa tuki rakennuksen 
keskeltä neljä pystyhirttä sekä katoksen reunoilla pystyhirret, joita oli vielä tuettu poikittaisin hirsin. 
Artellin ulkoasua dominoi ruokailukatoksen korkea telttamainen kattoja toisaalta keittiön tulisijan 
jykevä, korkealle nouseva piippu. 

Artellissa ruokailun ohella pidettiin ainakin oppitunteja. Santeri Ingmanin kuvauksen mukaan: 
“Ruokasuojassa vääpeli piti haluttomasti kuuntelevalle miesjoukolle kansantajuista esitelmää...” 

Kauniilla paikalla Saimaaseen viettävän rinteen ylätasanteella seisova upseerirakennus (C) oli 
rakennettu talviasuttavaksi. Siinä oli korkea satulakatto; ullakolle ei kuitenkaan tehty asuinhuoneita, 
vaan se toimi säilytystilana. Talossa oli kuusi huonetta, toisella pitkällä sivulla kaksi kansliahuonetta 
ja keittiö, toisella sivulla huone komppaniaa tarkastamaan saapuville upseereille sekä kaksi huonet¬ 
ta komppanianpäällikön asunnoksi. Rakennukseen oli kolme sisäänkäyntiä: yksi pitkältä sivulta 
kansliahuoneeseen ja lisäksi molemmissa päädyissä ovet. Keittiöpäädyssä oli lisäksi kylmä porstua; 
toisessa päädyssä portaat olivat hienommat ja portaiden päätteeksi pieni kuisti. 

Talossa oli ainakin kansliasivulla isot, moniruutuiset ikkunat, joiden puitteita oli yläosaltaan korotettu 
jykevällä puitelistalla. Keskellä sijaitsevan kansliahuoneen edessä oli mallipiirustuksessa kuisti, jolla 
kansliaan asioimaan tulevan reservimiehen oli hyvä odottaa vuoroaan parioven takana. Seinät oli 
mallipiirustuksen mukaan vaakalaudoitettu ja seinäpinnan yläosassa oli vielä pintaa jakava vaakalista. 
Rakennuksen kulmissa oli lisäksi pystylaudat. 

Lappeenrannan reservikomppanian päällikön majuri von Herzenin pyynnöstä tehtiin upseeritaloon 
eräitä mallipiirustuksesta poikkeavia muutoksia. Komentajanasunnossa ruokasalin eli ison kans- 
liahuoneen veranta siirrettiin toiselle puolen taloa, josta oli kauniimpi näköala. Lisäksi ikkunoiden 
sijaintia muutettiin ja talolle tehtiin erillinen käymälä. 

Myös alipäällystön hirsinen asunto(D) oli talviasuttava. Lähes neliön muotoisessa satulakattoisessa 
rakennuksessa olivat komppanian vääpelin ja varusmestarin asunnot. Molemmissa oli huone ja 
keittiö. Lisäksi keittiöiden väliin oli tehty leivintupa, jonka vierestä johtivat portaat ullakolle. Keit¬ 
tiöiden ja leipomon alla olivat asuntojen isot kellarit. Rakennuksen asuntoihin käytiin päädyistä, 
joihin oli upseeriasuntolan keittiöpäädyn tapaan rakennettu kylmät porstuat. Rakennus oli vuorattu 
vaakalaudalla. Porstuat ja ullakon vinoikkunallinen pääty olivat pystylautaa. 

Ulkorakennuksen (E) toisessa päässä oli kaksi puuvajaa. Keskellä oli vaunuvaja, portaiden päässä 
upseerien ja aliupseerien käymälät sekä eläinsuoja. Muonavarasto (rakennus F) oli yksinkertainen 
rakennus, jossa oli iso kellari. Keskellä rakennusta oli kellarin ilmanvaihtotorvi, jonka hattu kohosi 
satulakaton yläpuolelle. 

Varusvarasto (rakennus G) oli yksinkertainen, suorakaiteen muotoinen ja satulakattoinen 
hirsirakennus. Siihen päästiin sisään päädyistä. Rakennuksen keskellä kulki käytävä, jonka 
molemmilla puolin sijaitsivat varusteiden säilytyshyllyt kahdessa kerroksessa. Rakennuksen keskeltä 
oli lisäksi portaat korkeaan ikkunalliseen ullakkokerrokseen, jossa hyllyt oli järjestetty samalla tavalla 
kuin alakerrassakin. 

Rantaan sijoitettu uloslämpiävä sauna (rakennus H) käsitti eteis-pesuhuoneen, jossa oli muuripata 
veden lämmitystä varten, ja varsinaisen löylyhuoneen, johon tultiin eteisestä kiukaan molemmilta 
sivuilta. 

Sairaala (J) oli suorakaidepohjainen ja satulakattoinen rakennus, jonka iso ullakkokerros korotti sen 
yleishahmoa. Vaakalaudoitetun rakennuksen toiseen päätyyn oli sijoitettu vuoteet kuudelle potilaalle. 
Keskellä oli eteinen ja keittiö, toisessa päädyssä ullakon portaiden lisäksi vastaanottohuone. Ullakko 
oli jaettu kahteen huonetilaan. 

Muista rakennuksista hiukan sivummalle sijoitettu käymälä (K) oli pulpettikattoinen, 20-paikkainen ja 
neljällä ilmanvaihtoputkella varustettu laitos. Toisessa päässä sijaitsi pisoaari. Aliupseereille oli oma 
osasto. 

Arestirakennus (L) oli varusvaraston tapaan suorakaiteen muotoinen, hirsinen ja satulakattoinen talo. 
Siinä oli kuitenkin otettu käyttötarkoitus huomioon vahvistamalla kattoa ja lattiaa. Pohjakaava käsitti 
viisi selliä, joiden välissä kulki keskikäytävä. Neljä selleistä oli yksittäissellejä ja yksi kiinteistä 
lavereista päätellen kolmen hengen selli. Lavereiden lisäksi selleihin oli piirustuksen mukaan sijoi¬ 
tettu jakkarat ja seinään kiinnitetty pöytätaso. Rakennuksen ullakolle toi valoa vinoikkuna ja selleihin 
rakennuksen päätyihin sijoitetut kolme kalterillista ikkunaa. Pitkillä sivuilla ei ollut ikkunoita, mutta 
keskikäytävään avautui ovi molemmilta puolin rakennusta. 

Reservikomppanian rakennuksiin kuului lisäksi ampumakentän lähistölle sijoitettu pieni puinen 
ruutivarasto. 

Komppanian hirsirakennuksista ainakin osa vuorattiin ulkoa laudoilla. Tämä lykkäytyi kuitenkin 
muutaman vuoden, sillä vuonna 1896 komppanian päällikkö mainitsi upseeritalon saaneen 
laudoituksen kymmenen vuotta aikaisemmin eli vuonna 1886. Sairaala taas määrättiin laudoitetta¬ 
vaksi höyläämättömällä laudalla vuoden 1897 korjaustöiden yhteydessä. 

Vuonna 1885 maalattiin kaikki rakennukset paitsi upseeritaloa ja alipäällystön asuntolaa. Seinät 
vedettiin punavärillä, kulmalaudat sekä ikkunoiden ja ovien puitteet maalattiin valkoisiksi. Samalla 
maalattiin myös aluetta ympäröivä säleaita maantien puolelta - sekin punaiseksi. Päällystön 
rakennukset maalattiin ilmeisesti laudoittamisen jälkeen. Rakennusten katoista oli ainakin vuonna 
1896 upseeriasuntolan pärekattokin maalattu punaisella “kompositiovärillä”. 

Kasarmialueelle istutettiin toiminnan päästyä alkuun ja rakennusten valmistuttua runsaasti kasveja. 
Upseeritalon ja maantien väliin tehtiin nurmikkoja istutettiin pensaita ja ruusuja. Pääsisäänkäynnin 
kohdalla jatkettiin terassia täyttämällä maata noin yhdeksän kyynärän alalta. Tähän istutettiin kukkia. 
Rakennuksen järvenpuoleiselle sivulle istutettiin orapihlaja-aita ja rakennukselta rantaan tehtiin 

Alipäällystön asuinrakennus. (VA). 

kiemurteleva polku. Lisäksi istutettiin maantien puoleiselle sivulle koko komppanian alueen pituinen 
koivurivi. 

Lappeenrannan reservikomppanian kiinteistöä viimeisteltiin vielä vuosina 1885-1886. Vuonna 1892 
rakennettiin uusi käymälä. Suurehko korjaus osui vuoteen 1894, jolloin kokonaiskustannusarvio nousi 
yli 2300 markkaan. Tällöin korjattiin pääosin reservimiesten majoitusparakkia. Vuonna 1898 tehtiin 
uusi talouskellari komppanianpäällikölle. Alue ja rakennukset luovutettiin 15.4.1904 venäläisten jouk¬ 
kojen käyttöön. 

Venäläiset eivät liene muuttaneet rakennuksia paljoakaan, sillä ainakin vuonna 1908 tehty inven¬ 
tointi vastasi suomalaisen sotaväen aikaista kuvaa. Rakennukset olivat pärekattoisia paitsi upseeri-ja 
aliupseeritalot. Rakennukset olivat inventoinnin mukaan puisia, kaivo kuitenkin kivestä. 

Vuonna 1918 tuli alue taas suomalaisten käsiin ja luovutettiin vuonna 1923 puolustusministeriölle. 
Reservikomppanian tiloissa toimi itsenäisen Suomen kaudella ainakin Ratsuväkiprikaatin ja soti¬ 
laspiirin esikunta. Vuonna 1979 alue siirtyi rakennuksineen kaupungin haltuun. 


I 



Komppanian alue ja rakennukset vuonna 1886. (VA). 

Piirustus Lappeenrannan komppanian parakki rakennuksestaja tapparapeitsin koristellusta portista. 
(SA-kuva) 


Komppanian upseerin asuinrakennus. (SA-kuva). 

9.6 Leirikaupunki 

Suurten asevelvollisuusarmeijoiden yhteistoiminnan harjoittamisen katsottiin vaativan laajoja 
yhteiskokouksia. Näitä varten perustettiin erityisiä isoja leirialueita, joiden tärkein osa oli laaja, 
erilaiset yhteisharjoitukset salliva avoin kenttä. 1800-luvun suurten sotilasosastojen leirikokousten 
esikuvana on pidetty vuodesta 1857 alkaen Ranskassa pidettyjä Chälonsin leirejä. Sen on jopa sanottu 
olleen sotilaiden kesken samassa asemassa kuin Pariisin muodissa ja kirjallisuudessa. Tämä “sotilas¬ 
leirien Pariisi’’ syntyi, kun 10 000 hehtaarin alue ostettiin ja kunnostettiin 1 600 miehen voimin 
leirialueeksi kesällä 1857. Se sijaitsi lähellä Chälonsin kaupunkia, kahden pienen kylän välissä. Sen 
eteläreunassa kulki tie Reimsista Bar le Duciin. 

Tämän tien varressa sijainneella kukkulalla sijaitsi keisarin päämaja. Leirijoukot sijoitettiin perättäin 
aselajeittain ja divisioonittain. Linjan pituudeksi tuli yhteensä 7 kilometriä, ja sen takana kulki 
rautatieasemalta lähtevä raitiotielinja. 

Miehistö oli alkuvaiheessa linjan etuosassa majoittuneena telttoihin. Niiden takana sijaitsivat keittiöt, 
niiden takana upseerien teltat ja heille puusta rakennetut kokoontumishuoneet. Hirsistä oli tehty 
myös sairaalarakennukset. Leirialuetta kunnostettiin, laajennettiin ja parannettiin ajan mittaan. Teltat 
korvattiin parakeilla ja rakennettiin useita erilaisia tiloja. Leirille istutettiin myös puita ja pidettiin 
muun muassa keittiöpuutarhoja. Läheisille kylille leirin perustaminen merkitsi nousukautta, muun 
muassa hotellien, ravintoloiden, kahviloiden, tanssipaikkojen ja teattereiden perustamista. Näitä käytti¬ 
vät lukuisat leirillä vierailevat ranskalaiset ja ulkomaiset vieraat. 

Toinen ja huomattavan paljon Lappeenrantaa läheisempi esimerkki sotaväen kesäleiristä oli 
Krasnoje Selo, Anna Kareninan Vronskin rykmentin leirialue ja kohtalokkaan ratsastuskilpailun 
tapahtumapaikka. Krasnoje Selon leirille saattoi samanaikaisiin harjoituksiin osallistua jopa 60 
000 miestä. Suomalaisia asevelvollisia osallistui siihen ensimmäisen kerran vasta vuonna 1886. 
Aiemminkin vieraili toki Suomen kaartin pataljoona siellä. 

Uuden Suomettaren vuoden 1886 leirikokouksesta julkaiseman artikkelin mukaan Krasnoje Selon 
tienoita asuttivat aiemmin suomalaiset. Muun muassa keisarillisen hovin tilalla oli ollut suomalainen 
kirkko. Tasaista aluetta oli kuitenkin käytetty leiripaikkana jo Pietari Suuren kaudella. 

Krasnoje Selon leiripaikka sijaitsi Inkerinmaalla noin 25 virstan päässä Pietarista; Baltian rautatie 
kulki sen etu-ja takalinjan välitse ja jakoi leirin kahtia. Etummaisen linjan jatkona pohjoiseen 
sijaitsivat keisarillisen hovin palatsi ja paljon sotilashallinnolle kuuluvia rakennuksia. Pohjoisessa 
leirinjatkona oli myös muutaman sadan talon Krasnoje Selon kylä, jonka mukaan leiri oli saanut 
nimensä. 

Leirin toinen, etulinjan suuntainen linja loppui lehden mukaan etelässä Äijämäkeen. Etelässä oli 
linjojen välissä myös Tuutarin järvi. Suomalaisten pataljoonien paikaksi leirillä tuli takalinjan päässä, 
äärimmäisenä etelässä rannan lähellä sijainnut pieni kukkula. 

Suomessakin alettiin asevelvollisuuslain säätämisen ja oman armeijan perustamisen jälkeen koota 
joukot kesäisin leirille. 


9.6.1 Suomen asevelvollisten joukkojen leiri 

“Ja kaupungeista Suomenmaan 
Tuo pieni Lappeenranta vaan 
Pääs muiden yli arvohon. 

Kun siellä leirikokous on.” 

Lappeenrantaa ympäröi 1880-luvun alussa etelälounasta lukuun ottamatta kaikkiin ilmansuuntiin 
voimakkaasti mäkinen maasto. Etelän puolella kasvoi tiheä mäntymetsä. Etelälounaassa sijaitseva 
tasanko alkoi kaupungin rajalta ja levittäytyi siitä edelleen. Täällä maa oli lähes tasaista. 

Lappeenrannan reservikomppanian paikkaa valittaessa esikuntapäällikkö eversti A. Boxström kiinnitti 
raportissaan huomiota myös tähän kenttään. Boxström katsoi sen sopivan hyvin asevelvollisten 
joukkojen yhteiseksi leirialueeksi ja ehdotti sen tarkempaa tutkimista ja kartoitusta. Boxströmille 

kerrottiin tällä alueella olleen ennenkin merkittävien sotilasosastojen leirejä. Nyt aluetta peitti 
pääosalta melko korkeaksikin kasvanut metsä. Maastossa voi toki edelleen havaita merkkejä telttojen 
paikoista. 

Boxströmin mielestä alue oli mitä sopivin suurelle leirille. Liikenneyhteydet olivat erinomaiset: 
rautatie oli 18 virstan päässä ja höyrylaivayhteydet olivat Viipuriin, Mikkeliin ja Kuopioon. Paikka oli 
lisäksi laaja, sijaitsi korkealla ja oli terveellinen. Vettä oli saatavissa läheisen Saimaan lahdelmasta, 
vain puolen virstan päässä vanhalta leiripaikalta. Leirialueen tasanne oli useamman virstan kokoisena 
tarpeeksi laaja, joskin metsä tulisi raivata pois. Kentän ulkopuolella taas maasto oli hyvin vaihtelevaa 
ja sopi siten hyvin taktisiin harjoituksiin. 

Senaatin sotilastaimituskunnassa Boxströmin ehdotusta asevelvollisten yhteisen leiripaikan sijoittami¬ 
sesta Lappeenrantaan pidettiin huomionarvoisena, joskin asiaa tuli vielä kehitellä ennen muita 
toimenpiteitä. 

Alue valittiin leirialueeksi jo seuraavana vuonna 1883. Sitä kävivät 21. kesäkuuta 1883 tarkemmin 
tutkimassa eversti A. Boxström, ylilääkäri Winter ja Viipurin tarkka-ampujapataljoonan komentaja 
everstiluutnantti V. Neovius. Kaupungista oli mukana asessori J.H. Holm, alueen maanomistajista 
veljekset Esaias ja Elias Kourula. Pöytäkirjaa piti maanmittari K.E. Hymen. Paikka havaittiin hyväksi 
suunnitellulle leirikentälle. Hymen sai karttaluonnoksen alueesta pian valmiiksi ja lähetti jo 23. kesä¬ 
kuuta sen Boxströmille hyväksyttäväksi. Heinäkuun alussa kartta lähetettiin hyväksyttynä takaisin 
Lappeenrantaan, jossa Hymenin johdolla pidettiin 3. heinäkuuta alueen rajojen katselmus. Tällöin 
katsottiin, kuinka paljon alueella jo olevaan tykistön ampuma-alaan tuli liittää alueen tiloista maita. 
Katselmus kesti kaksi päivää. Lopullisesti Hymen viimeisteli leirialueen kartan 13. - 14. elokuuta ja 
allekirjoitti toimitusprotokollan 25. elokuuta 1883. 

Lappeenrannan kaupunki myöntyi leirialueen perustamiseen, mutta kaupunginvaltuutetut kiinnittivät 
erityisesti huomiota siihen, että suunnitellulle Simolan rautatieyhteydelle tuli jäädä tarpeeksi 
tilaa. 905 tynnyrinalan leirialue käsitti pääosin Lappeenrannan kaupungin omistamat Mustolan ja 
Ihalaisten tilat. Jonkin verran maata leirikenttää varten lohkaistiin myös yksityisistä tiloista. Maa 
vuokrattiin valtiolle 50 vuodeksi ja vuokraa tuli maksaa vuosittain sen mukaan, järjestettiinkö kesällä 
leirikokousta vai ei. 

Leirialueella tarvittavien tilojen rakennuttamiseksi Senaatin sotilastoimituskunta antoi 25. heinäkuuta 
1883 yleisten rakennusten ylihallitukselle tehtäväksi laatia niitä varten suunnitelmat. Rakennuskus¬ 
tannuksissa tuli sotilastoimituskunnan mukaan pyrkiä suurimpaan mahdolliseen säästäväisyyteen niin 
rakennusaineissa kuin muissakin järjestelyissä. 

Ylihallitus määräsi leirirakennuksia suunnittelemaan arkkitehti Theodor Deckerin, jonka tuli ylijoh¬ 
taja Lindqvistin valvomana vastata hankkeen edistymisestä, työn käynnisti neuvottelu, mukana 
ylihallituksen edustajien lisäksi kenraalimajuri Melan, everstit Mansner ja Palin sekä lääketieteel¬ 
lisenä asiantuntijana todellinen valtioneuvos Winter. 

Suurin osa sotilaista asui leirillä teltoissa. Jotkut upseereista olivat kuitenkin rakentaneet itselleen 
parakkeja laudoista tai hirsistä. Koko etummaisen telttarivin sivuitse kulki tie. ns. ensimmäinen linja, 
jolle vain palveluksessa olevat saivat astua. Takasivua pitkin kulki vasta raivattu maantie, jonka 
varrella olivat leirirakennukset. 2. Turun ja 3. Vaasan pataljoonan välissä oli leirilinjassa mutka. 
Täällä sijaitsi yksi leirin kaivoista. Näitten pataljoonien välissä olimyäs leirin päävartioja miskuhuo- 
ne sekä kaupungin apteekkarin virvoitusjuomam\ymälä. 

Ylihallitus selosti sotilastoimituskunnalle 2.10.1883 kiijeitse hankkeen edistymistä. Lappeenrannassa 
tehtyjen tiedustelujen jälkeen ylihallitus päätyi ehdottamaan pääasiallisesti halvimpana rakennus¬ 
materiaalina lautoja sekä halkaistuja hirsiä, jotka asetettaisiin seinään pyöreä puoli ulospäin. Keittiö- 
rakennuksia ylihallitus oh suunnitellut yhden jokaista neljää komppaniaa tai pataljoonaa kohden 
- aiemmin suunnitelmissa oli ollut keittiö jokaista kahta komppaniaa kohden. Talleista oh tarjolla 
halvempi ja kalliimpi vaihtoehto. Leipomoita voitiin tehdä joko yksi iso, joka palvelisi koko leiriä, 
tai jokaiselle pataljoonalle omansa, jolloin jouduttaisiin rakentamaan yhteensä yhdeksän leipomoa. 
Ylihallitus suositti yhtä yhteistä leipomoa halvempana vaihtoehtona. Tämän hinta tarvittavine 
uuneineen, jauhovarastoineen ja leipureiden makuuparakkeineen olisi maksanut vähintään 14 600 
markkaa. Jos jokaiselle pataljoonalle olisi rakennettu oma leipomo, olisivat kustannukset nousseet 
vähintään 36 000 markkaan. 

Leirille suunniteltiin tässä vaiheessa rakennuksia jalkaväen lisäksi kahdelle tykistöpatterille. 
Ylihallitus laati piirustukset ja kustannusarviot näillekin tarvittaviin rakennuksiin. Koko leirin 
kustannusarvio nousi 224 800 markkaan. Lisäksi oh ylihallituksen mukaan vielä varauduttava 
kohonneen hintatason vuoksi 25 %:n kustannusnousuun eli kokonaisuudessaan 279 425 markan 
kustannuksiin. 

Leirialueelle suunniteltiin Ludvig Lindqvistin ja Theodor Deckerin syyskuussa 1883 allekirjoittaman 
kustannusarvion mukaan seuraavia rakennuksia: 

Erikseen jokaiselle tarkka-ampujapataljoonalle: 

Leirikeittiö upseereille 
Neljän komppanian artelli 
Varas varasto ja kanslia 

Käymälä, jossa erilliset osastot upseereille ja miehistölle 
Tallikatos 16 hevoselle tarvittavine varastotiloineen 

Koko leirille yhteisesti 

Sairaala, jossa kolme paviljonkia, joissa kussakin 16 sairaspaikkaa sekä erillinen rakennus muihin 
tarpeisiin 

Sairaalan keittiörakennus 
Ruumishuone 
Jääkellari 
12 uunin leipomo 

Ruutivarasto, jossa 10 erillistä osastoa 
Paja 

Arestirakennus, jossa 20 pimeää ja valoisaa selliä sekä vartiohuone 

Kahdelle tykistön patterille suunniteltiin rakennettavaksi: Upseerien keittiö 
Miehistön artelli 
Varasvarasto ja kanslia 
Käymälä 

Kaksi tallirakennusta 
Kahden uunin leipomo 
Paja 

Arestirakennus 

Senaatin pudotti lokakuussa 1883 ohjelmasta leipomon, sairaalan ja pajan. Ylihallitus sai laatia uudet 
piirustukset ja kustannusarviot leirirakennuksia varten. Se lähetti piirustukset ja kustannusarvion 
sotilastoimituskuntaan 23.11. 1883. Kustannusarvio oh 113 450 markkaa tai korotettuna 140 562 
markkaa. 

Leirirakennuksia varten oh laadittu ruutivarastoa lukuun ottamatta uudet piirustukset. Ruutivarastosta 
oh ylihallituksessa poistettu vain aiemmassa piirustuksessa olleet hyllyt. Sairaala ja leipomo jäivät 
senaatin määräyksestä pois leirin tiloista ja muun muassa arestirakennuksen sellien lukumäärää 
vähennettiin. Rakennuksia oli nyt kymmenen pataljoona kohden. Ylihallitus huomautti lisäksi, että jos 
lautavuoraus osoittautuisi halkaistua hirttä edullisemmaksi, niin sitä käytettäisiin rakennusmateriaali¬ 
na. 

Vuoden 1883 rakennussuunnitelmia jouduttiin vielä korjaamaanpa lopulliset suunnitelmat tehtiin 

Lappeenrannan asevelvollisien leiri levittäytyi kaupungista lounaaseen laajana aukeana. Kaupungin 
puolella leirialue päättyi rautatieasemaan, josta sotaväelle oli oma laiturinsa. Lähellä rautatiease¬ 
maa alkoi myös leirijoukkojen majoitusalue, joka kartassa on merkitty suorakaiteen muotoisilla 
lohkoilla. Hämeen Sanomien kirjeenvaihtaja kuvasi uutta leirialuetta 10.7.1885 päiväämässään 
raportissa seuraavasti: Leiripaikka oli rautatieaseman vieressä, lähinnä asemaa oli vanha harjoitus- 
kenttä. Tästä jatkui nyt uusi raivattu ala. jonka leveys oli noin 800 askelta ja pituus seitsemän kertaa 
suurempi: “sitten raivattu alue tekee polven ja siitä alkaa ampumarata", leirin pohjoispuolisella 
sivulla ei alkuvaiheessa ollut rakennuksia, rannan suuntaan kuljettaessa vastaan tuli ensin kapea 
metsikkö ja sen lakana Saimaan lahdelma. Monien pataljoonien luota vei lie rannalle, jossa 
pataljmmilla oli aina kaksittain venelaiturit. Kartassa leirialue merkitty vaaleammalla. IVA I 

vasta seuraavana vuonna. 

Rakennuksista muutettiin vielä käymälöitä, sillä Suomen päällikköhallituksen ylilääkäri Winter ei 
pitänyt leirille suunniteltua käymäläjärjestelmää tarpeeksi hygieenisenä, se kun käsitti vanhan tavan 
mukaan lähinnä maahan kaivettavan kuopan, joka myöhemmin peitettiin. Sotilastoimituskunta an¬ 
toikin ylihallitukselle vielä 9.4. 1884 laadittavaksi uudet suunnitelmapiirustukset leirialueelle rakennet¬ 
tavista yksinkertaisista käymälöistä, jotka voitiin tyhjentää. Pataljoonankohtaiset käymälät tuli raken¬ 
taa laudoista. Ylihallitus laati piirustukset ja lähetti ne senaattiin kesäkuun kolmantena 1884. 

Senaatti hyväksyi ylihallituksen tekemät piirustukset ja alustavat kustannusehdotukset 16. heinäkuuta 
1884. Jokaiselle pataljoonalle tuli upseerien keittiö ja ruokasali, artellikeittiö varastotiloineen, varus- 
varasto/ kanslia, upseerien käymälä, miehistön käymälä ja tallikatos varastoineen. Kaikille yhteiseksi 
tuli vartiorakennus ja ruutivarasto. Rakennuskustannukset nousivat 115 025 markkaan tai 25 %:n 
korotuksin 142 531 markkaan. 

Ylihallitus määrättiin vielä tekemään lopulliset piirustukset ja kustannusarviot. Se sai ne valmiiksi 
2.10.1884 mennessä. Sotilastoimituskunta esitti, että senaatti hyväksyisi ylihallituksen ensimmäisen 
vaihtoehdon piirustukset pienin korjauksin. Kustannuksissa tuli edelleen tinkiä. Leirirakennukset tuli 
saada valmiiksi 1.6.1885 mennessä. 

Ylihallituksen ensimmäisen arkkitehdin Deckerin laatimassa suunnitelmassa piirustuksia oli yhteen¬ 
sä yhdeksän planssia, ja kustannusarvio nousi 123 225 markkaan, tai kun laskettiin 25 % nousseet 
kustannukset, yhteensä 152 000 markkaan. Rakennusmateriaaliksi seiniin ylihallitus esitti edelleen 
halkaistuja hirsiä niiden edullisuuden vuoksi. 

Piirustusten lopullisen hyväksymisen jälkeen päästiin rakentamisen alkuun marraskuussa 1884. 
Ylihallitus ilmoitti sotilastoimituskunnalle 18.11.1884, että leirialueen rakennusten kustannusarvio oli 
152 781 markkaa. Rakennukset urakoisivat rakennusmestarit J.G. ja A. Wiklund. Puutavara saataisiin 
leirikentäksi raivatulta alueelta. Ylihallitus ehdotti, että työn ajan alueella asuisi arkkitehti valvomassa 
sitä kymmenen markan päiväkorvauksin. Tehtävään ehdotettiin Waldemar Backmanssonia. Ylihallitus 
perusteli ehdotustaan sillä, että Backmansson valvoi parhaillaan leirikentän raivausta, oli johtanut 
aiemminkin parakkien rakennustöitä (Turun ja Porin läänissä) ja johti Lappeenrannan vankilan uudis¬ 
rakennusta. Ylihallituksen mukaan Backmansson kävisi ainakin kahdesti viikossa parakkien rakennus¬ 
paikalla. Veljekset Wiklund Viipurista urakoi rakennukset, mutta valvojana toimi Backmanssonin 
sijasta arkkitehti Leander Ikonen. Backmansson taas piti lopputarkastuksen. 

Lappeenrannan leirialueelle laadittiin talvella 1884-1885 Theodor Deckerin laatiman lopullisen, 30 
syyskuuta 1884 päiväämän kustannusarvion mukaan seuraavat rakennukset: 

Jokaiselle yhdeksälle komppanialle: 

1 Upseerien keittiö ruokasaleineen 

2 Miehistön artelli, jossa neljän komppanian varastotilat 

3 Kanslia- ja varusvarasto 

4 Tallikatos 14 hevoselle, jossa myös aseverstas, varusvarasto ja rehuvarasto 

5 Upseerien käymälä 

6 Miehistön käymälä 

Koko leirille rakennettiin yhteisesti 

1 Arestirakennus, jossa 10 selliä, yhteinen arestihuone ja vartion huone 

2 Ruutivarasto 

Kalleimmiksi arvioitiin miehistön artellit, joiden yksikköhinta oli 4 700 eli yhdeksälle pataljoonalle 
yhteensä 42 300 markkaa. Kokonaishinta oli 123 225 markkaa ja 25 %:n hinnannousun arvioiden 152 
781 markkaa. 

Leiriparakkien urakoitsija veljekset Wiklund lupasi luovuttaa rakennukset 1.6. 1885 mennessä 117 
000 markalla. Urakkasumma alitti ylihallituksen arvion, sillä leirialueen metsästä oli saatu arvioitua 
enemmän puuta rakennuksiin. 

Rakennustyöt herättivät kiinnostusta. Helsingfors Dagblad kertoi marraskuun puolivälissä 1884 
töitten Lappeenrannan tulevalla leiripaikalla jatkuvan vieläkin kovalla kiireellä. Työtä johtavat 
arkkitehdit olivat lehden mukaan laskeskelleet, että jos päivittäin 300 miestä työskenteli siellä, niin 
työ valmistuisi 2-3 kuukauden kuluttua. Työtä hidasti eräässä osassa suunniteltua leirialuetta ollut 
tiheä metsä, joka täytyi hakata ja kaivaa kannot ylös. Metsän hinnan määrityksen senaatti jätti met¬ 
sähallitukselle. Sen tuli myös määrätä paikalle valvoja, joka johtaisi puiden poiskuljetusta. 

Nya Pressen paheksui samoihin aikoihin leirialueen raivauskustannuksia, jotka sen arvion mukaan 
nousisivat 60 000-70 000 markkaan. Leirialue tuli kuitenkin tilava: kuusi virstaa pitkä ja kolme virs¬ 
taa leveä. Lehden mukaan leirialuetta raivasi nyt jo 700 miestä, koska työn oli määrä valmistua ennen 
talvea. 

Tammikuun lopussa työ jatkui hyvää vauhtia. Ainoaksi ongelmaksi pelättiin nousevan puhtaan veden 
saanti, sillä tällöin ei vielä löydetty koeporauksin kaivon paikkaa. 

Viborgsbladetin mukaan tammikuinen lumen peittämä kenttä tarjosi pittoreskin kuvan: työmiehet 
kaivoivat esiin lumen peittämiä risukasoja, joita sitten poltettiin “ikuisina tulina” niin päivällä kuin 
yölläkin; satavuotisten mäntyjen kantoja juuristoineen räjäytettiin ruudilla. Metsän suojaan oli kasattu 
halkoja valtaviin pinoihin. Leiriparakkien rakennustyö oli käynnissä ja lehti totesi rakennuksia 
tehtävän kahtia sahatuista puista “i tu sägad bjelk“. Kokonaisuus tulisi lehden mukaan tekemään 
maalauksellisen vaikutuksen, mäntymetsään sijoitettuna rakennukset näyttäisivät erityisen hyviltä. 
Lisäksi vielä hahmoteltiin tulevaa leiriä sen valmistuttua. “Tänker man sig dertill de vita tälten, de 
glänsande uniformema, ridande adjutanter och den lyx, som vid ett läger vanligen förekommer, har 
man hiiden fullständig”. 

Myös Östra Finland-lehti vieraili rakennuspaikalla tammikuun lopussa 1885, jolloin noin puolet 
rakennuksista oli tekeillä, ja kiinnitti huomiota erikoiseen rakennustapaan. Halkaistusta puusta tehdyt 
rakennukset tekivät lehden mukaan pittoreskin ja originellin vaikutuksen. Seinän sisäpinta oli sileä, 
ikäänkuin paneloitu. Lehti arveli, että Suomessa käytettiin nyt ensimmäistä kertaa tällaista konst¬ 
ruktiota rakentamisessa. Rakennuksia oli lehden käydessä tutustumassa leiripaikkaan tekemässä 200 
miestä. 

Helsingfors Dagbladissa 13.2.1885 julkaistussa kirjoituksessa kritisoitiin leirialueen raivaustöiden 
keskeneräisyyttä. Paikalla poltettiin kantoja, juuria ja risuja, ja työ vaatisi varmaankin vielä 
kuukausia. Lehden mukaan leirialueen rakentamisesta olisi selvitty paljon halvemmalla, jos työt olisi 
järjestetty toisella tapaa ja etenkin käytännöllisemmin. Leirialueen rakennusten lisäksi mainittiin 
niiden viereisen rautatieaseman olevan rakenteilla. Tulevaksi kesäksi rakennettiin lisäksi helsinkil¬ 
äisen muurarin Johannes Nylundin johdolla sotaväen kokoontumista varten Lappeenrantaan uusi suuri 
leipomo. 

Kesäkuun alkupuolelta lähtien lähetettiin Lappeenrantaan työmiesten lisäksi jokaisesta pataljoonasta 

yhden upseerin, kahden aliupseerin ja 40 miehen komennuskunta laittamaan asevelvollisten leiriä 
varten valmiiksi telttoja ja parakkeja. Uudenmaan pataljoonan komennuskuntaan kuulunut nimi¬ 
merkki A.H. muisteli myöhemmin saapumistaan komennukselle: 

“Aamupuoleen päivää saavuttiin Lappeenrantaan. Kaupungin syrjästä kierrettiin kapeaa kujaa myöten 
aavalle kentälle, jossa oli harjoituksissa yksi komppania Lappeenrannassa sijaitsevasta Irkutskin 
rykmentistä. Muuten oli kaupungin puoleinen kentän sivu tyhjä; kauempana oli joukko suuria risu¬ 
ja kantokasoja, joista osa oli sytytetty palamaan, ja niistä nouseva savu esti näkemästä kentän toista 
syrjää. Savun seassa oli tiheä miesjoukko raivaustyössä. Komennuskunnat vietiin eteläistä 
syrjää kohden, jossa metsän sisällä näkyi muutamia uusia puurakennuksia. Lähemmäksi tultuamme 
näimme että koko metsä oli mitattuja tiheään viitoitettu miehen mittaisilla teräväpäisillä seipäillä; 
sitten myös tiedettiin oltavan itse leiripaikalla, ja tunnettiin rakennukset leirirakennuksiksi.— Noin 
puolen tunnin kuluttua tuli herra everstiluutnantti tervehtimään ja tarkastamaan meitä; tervehdittyään 
puhui hän seuraavaan tapaan: ‘Te näetten itse miten tyhjä ja kolkko tämä metsä nyt vielä on, ja 
kumminkin muutaman viikon perästä saapuu koko Suomen vakinainen sotaväki tänne, tiedätten 
myöskin että te oletten tänne lähetetyt tekemään tämän tyhjyyden tovereillenne ja itsellenne 
mukavaksi ja kodikkaaksi kesäasunnoksi, leiriksi, ja tämä toimi vaatii teiltä ahkeraa työtä, eikä 
suinkaan missään tapauksessa laiskottelemista, turhaa lomalla juoksua, huonoa käytöstä ja juoppoutta. 
Toivon että teetten tehtävänne niin että päällikkökuntanne ja toverinne tänne tultuaan ovat teihin 
tyytyväiset'.” 

Komennuskuntien miehet majoittuivat jo valmiisiin varushuoneisiin ja keittiörakennuksiin. 

Leirialueen kaupungin puoleisen osan todettiin jo vanhastaan ruohottuneeksi. Vaasan pataljoonan 
kohdalta alkoi kuitenkin uusi raivattu alue. Saimaan puoleiseen metsään oli pinottu pitkiä halkopinoja, 
jotka oli hakattu raiviolta. Uudenmaan ja Kaartin leiripaikan kohdalla eli alueen kaupungin puolei¬ 
sessa päässä komennuskunnan miehet havaitsivat maatuneita jälkiä vanhasta leiristä, linjan ja telttojen 
pohjapenkereitä. 

Seuraavana päivänä ryhdyttiin varsinaiseen leirinrakennustyöhön. 

“Ensiksi ruvettiin tekemään turpeista teltin pohjaa tai sitä pengerrystä, jonka päälle telttivaate 
on kiinetetty. Ensimmäistä tehdessä olivat kaikki miehet yhdessä, vaan jaettiin sen valmistuttua 
useampaan eri ryhmään, ja kullekin eri ryhmälle annettiin eri tehtävänsä, mikä turpeita ottamaan, 
mikä paikalleen asettamaan, puunauloja tekemään, jolla turpeet kiinnitettiin toinen toisiinsa, uusia 
teltin pohjia piirtämään, teitä tekemään j.n.e. Turpeen saanti oli vaikeaa;— Parhaat turpeet, niinkun 
koko etulinjaa ja pataljoonain linjoja ympäröivät turvepenkereet, ovat otetut Lappeenrannan linnan 
valleilta, joita irti otettaessa tuli useasti ihmisen luita näkyviin, muistuttamaan meitä nuoria sotureita 
niistä monista verilöylyistä, joita Lappeenrannan linna ja sen sankarit aikojen kuluessa ovat kärsineet. 
Kun oli saatu telttien pohjat jotakuinkin valmiiksi, alkoi sannan ajo linjoille ja teille. Vaikeammat 
tehtävistä teistä olivat ne, jotka johtavat leiriltä alas Saimaan rantaan, sillä siellä oli poistettava ja 
paikoin maahankin kaivettava puita, kantoja ja kiviä.” 

Leirille saapui Hämeen pataljoona 18.6., Uudenmaan pataljoona 19.6. ja Mikkelin, Kuopion ja 
Viipurin pataljoonat tulivat 20.6. Loput pataljoonat tulivat seuraavalla viikolla. Harjoituskenttä oli 
pinnaltaan hienoa hietikkoa ja alkupäästä melkein ruohikkoa. Edellisen talven raivaustyöt ja jätepuun 
kulottaminen näkyivät vielä kesällä - kun teltasta astui ulos, peitti jalan heti paksu, harmaa ja kuiva 
tomu. 

Finland-lehti kertoi kesäkuun alussa 1885 kirjeenvaihtajansa lähettämässä kirjeessä Lappeenran¬ 
taan valmistuneesta “pienestä leirikaupungista”. Kirjeenvaihtaja “Kalle Lapp.” kuvasi leirialuetta 
kaupungin puolelta lähestyessä katsojan huomaavan ensin pitkän rivin valkoisia rakennuksia. Kun 
havainnoija siirtyi lähemmäksi, hän kuitenkin huomasi, ettei valkoisia rakennuksia olekaan vain 
yksi rivi, vaan useampia, kauempien rivien sijaitessa aivan metsän reunassa. Tämän “kankaalla 
peitettyjen talojen” muodostaman kaupungin jakoivat yhdeksään kortteliin leveät kadut. Kullakin 
pataljoonista oli oma kortteli. Kortteleissa taas teltat erottivat toisistaan kujat. Ensimmäinen kortteli 
odotti vielä asujiaan - kaarti ei ollut vielä saapunut leirille. Leirialueeseen kuuluviksi laskettiin vielä 
reservikomppanian lähellä sijainnut uimahuone ja laiturit. 

Leirin pataljoonien kortteleita erottivat siis toisistaan leveät kulkuväylät, kadut ja metsän puolelta 
vielä isommat aukot. Tämän “Metsäkadun” telttojen puoleiselle sivulle eli jokaisen pataljoonan 
telttakortteliin rakennettiin kaksi puurakennusta: kanslia-ja varusvarasto ja upseerien ruokailu-ja 
kerhohuone. Kadun toiselle puolelle pystytettiin loput leiriparakeista. Suorat rakennusrivistöt alkoivat 
kaupungista Simolaan johtavan tien kohdalta ja jatkuivat aina leirialueen polvekkeeseen saakka. 

Näistä rakennuksista tuli työn vielä ollessa kesken Östra Finland-lehden mukaan arestirakennuksesta 

kaikkein vaikuttavimman näköinen. 


Rakennusten lopputarkastuksen toimittivat niiden suunnittelija arkkitehti Theodor Decker, 
sotilasrakennusten intendentti eversti F. Mansner, Viipurin tarkka-ampujapataljoonasta 
everstiluutnantti V. Neovius, tarkastava arkkitehti Waldemar Backmansson, johtava arkkitehti 
Leander Ikonen, kruunun majoitusvastaava E.J. Holpainen ja urakoitsijat veljekset Wiklund. 
Leirirakennusten todettiin käsittävän yhteensä 56 erillisestä rakennusta yhdeksänä erillisenä ryhmänä. 
Jokaiseen ryhmään oli rakennettu ruokasalillinen upseerikeittiö, artellikeittiö miehistölle, kanslia-ja 
varusvarasto, tallikatos, upseerikäymälä ja miehistökäymälä. Nämä oli rakennettu jokaiselle yh¬ 
deksälle pataljoonalle; lisäksi koko leirille yhteisesti arestirakennus ja ruutivarasto. Tarkastuksessa 
rakennukset havaittiin tehdyn täysin vahvistettujen piirustusten ja kustannusarvioiden mukaan ja työn 
kulkuun oltiin kaikin puolin tyytyväisiä. 

Joitakin lähinnä rakennusten toimivuutta parantavia toiveita kuitenkin esitettiin, muun muassa varas- 
tohyllyjen tekoa eri rakennuksiin. Veljekset Wiklund oli myös urakoinut ns. keisaripaviljongin. 

Keisaripaviljonki oli leirin rakennuksista huomattavin. Se tehtiin periaatteessa keisarin leiri vierailun 
varalta, ruokailua ja vastaanottoja varten. Normaalisti se kuitenkin toimi upseerien ruokailu-ja kerhoti¬ 
lana. Sen oli suunnitellut yleisten rakennusten ylihallitus. Muita korkeampi ja runsain puuleikkauksin 
koristeltu rakennus oli leirialueen kiinnekohta kaupungin puoleisessa päässä. 29.6. 1885 keisa¬ 
ripaviljonki oli Helsingfors Dagbladiiin lähetetyn kiijeen mukaan lähes valmis - lehden mukaan siitä 
oli tulossa komea. 

Keisaripaviljonki saatiin kesäkuun lopussa käyttökuntoon. Sen sisustuksena oli pitkä yhteinen pöytä, 
jonka ääreen eri osissa maata palvelevat upseerit kerääntyivät muistelemaan menneitä ja tapaamaan 
vanhoja luokkatovereita. Ruokailun aikana soitti aina jokin soittokunnista, joskus jopa useampi yhdes¬ 
sä. Keisaripavilj ongissa pidettiin myös upseerien tanssiaisia. 

Ainakin 11.7.1885 paviljonki oli jo kokonaan valmis. Se aiottiin alun perin jakaa sisäpuolelta eri¬ 
värisin lipuin kolmeen osaan. Äbo Tidningin mukaan tästä kuitenkin kustannussyistä luovuttiin. 
Rakennus ei kuitenkaan kirjoittajan mielestä ollut yhtään vähemmän kaunis, “ty hög och ljus som den 
är, med de otäckta takstolarna, hvilka gifva den utseende af att vara hvälfd, tager den sig rätt bra ut.” 

Vuoden 1888 leirin aikana keisaripavilj ongissa järjestetyissä juhlissa oli sali koristeltu lipuin ja 
köynnöksin. Yhdellä seinällä oli kuvat keisarista ja keisarillisen perheenjäsenistä. 

Muut kiinteät leirirakennukset sijaitsivat lähinnä metsää olevien soittokunnan telttojen takana. 
Ensimmäisenä olivat upseeriparakit ja kansliat ja taempana sotamiesten artellit. Parakit ja artellit 
muistuttivat kaikesta päättäen periaatteessa reservikomppanioiden rakennuksia: esimerkiksi Uusi 
Suometar luonnehti artellia periaatteeltaan samanlaiseksi kuin reservikomppanioissa: “...sotamiesten 
keittolaitos, iso, ympärikäytävä uuni, jossa on sisäänmuurattuna 8 kattilaa. Sen molemmilla puolin on 
saman katon alla artellihuone, joissa ruokatavaroita säilytetään. Muita seiniä kuin nämä artellihuoneet 
ei keittolaitoksessa ole”. 

Leirialueen rakennusten piirustukset eivät ole tiettävästi tallella. Rakennushallituksen arkistossa on 
kuitenkin säilynyt niiden yksityiskohtaiset, 30.9.1884 päivätyt kustannusarviot, joista voidaan pää¬ 
tellä jotakin rakennusten materiaaleista ja ulkonäöstäkin. Kustannusarvioiden mukaan upseerien 
ruokala-keittiörakennusten, artellien, kanslia-ja varas varastojen, tallikatosten, arestirakennuksen 
ja ruutivaraston perustuskivet olivat harmaakiveä, seinät halkaistua hirttä, ulkokatot lautaa, pärein 
peitettynä, välikatot, väliseinät ja lattiat lautaa ja uloslämpeävät uunit tiiltä. Upseerien ruokalaan piti 
tulla kymmenen tavallista ja kaksi kattoikkunaa. Artelleissa oli varauduttu vain kahteen “puoli-ikku¬ 
naan” - artellit olivat siis reservikomppanioiden tapaan ruokala-osaltaan avoimia ja ikkunat tulivat 
muihin rakennuksen tiloihin. Kansliaan ja varasvarastoon tuli tehdä kiinteät hyllyt, kolme ikkunaa 
ja yksi kattoluukku. Arestirakennukseen saatiin jykevyyttä tekemällä hirsiseinät kaksinkertaisiksi. 
Käymälöissä tyydyttiin kevyisiin perustuksiin ja lautaseiniin. 

Myöhemmin rakennettiin muutakin. Vuonna 1885 suunniteltiin Lappeenrannan leirialueelle li¬ 
sättäväksi vartiorakennus. Sen perastusmateriaaliksi tuli harmaakivi ja seinät olivat lamasalvettua 
hirttä. Varsinaisessa tuvassa seinien tuli olla kokonaista hirttäjä vain eteisessä muiden rakennusten 
tapaan halkaistua hirttä. Kustannusarviossa oli muiden rakennusten kustannusarvioista poiketen 
varattu rahaa myös ikkunanpuitteiden maalaamiseen öljy värillä. Vartiorakennuksen kustannusarvion 
allekirjoittivat 10.10.1885 ylihallituksen johtaja Ludvig Lindqvist ja arkkitehti M. Schjerfbeck. 
Aiempien rakennusten suunnittelija Theodor Decker ei kaiketi enää osallistunut vartiorakennuksen 

suunnitteluun. 

Leirialueen tarkastuskertomuksissa ja kustannusarvioissa mainittiin myös leirisairaala. Siihen kuului 
sairaalarakennus, erillinen talousrakennus, jossa muun muassa taloudenhoitajan, lääkärin ja välskärin 
asunnot, sekä erillinen ulkorakennus, jossa oli käymälä ja halkoliiteri. Rakennus tehtiin vuoden 
1888 leiriä varten. Se seisoi vastapäätä keisaripaviljonkia kentän toisella puolella tiheässä metsi¬ 
kössä. Sairaala käsitti kaksi puurakennusta sijoitettuna maastoon nurkat vastakkain. Toisessa osassa 
oli sairashuone ja apteekki, toisessa muun muassa ruoanlaittajan ja vanhemman välskärin asuntoja 
sairashuoneen kanslia. Puurakennusten kolmannelle sivulle oli leirin ajaksi sijoitettu suuri teltta, johon 
mahtui 20 sairasta. Nuorempien välskärien ja apulaisten asunnoiksi oli pystytetty pienempiä telttoja. 

Lappeenrannan leirin rakennuksia voidaan ainakin pohjakaavoiltaan verrata museoviraston 
venäläisten insinöörikomennuskuntien arkistossa säilyneisiin, suomalaisjoukoille Krasnoje Seloon 
rakennettujen parakkien piirustuksiin. Pian Lappeenrannan leirin rakentamisen jälkeen vuonna 1886 
tehtyjen parakkien kustannusarvioissa mainittiin näet osan niistä rakennetun Lappeenrannan mallin 
mukaan. 

Krasnoje Selon leirille pystytettiin kesällä 1886 joukko pieniä leirirakennuksia ja 90 teltalle turpeesta 
tilat. Piirustukset laadittiin yleisten rakennusten ylihallituksessa maaliskuussa 1886. Hirsirakennukset 
maalattiin ulkoapäin tummanpunaisiksi, ikkuna-ja nurkkalaudat valkeiksi. Näin ne Uuden Suometta- 
ren mukaan muistuttivat Suomessa yleisiä “punaisia taloja”. 

Keskimmäinen ja suurin rakennus oli sielläkin upseerien ravintola isoine ruokasaleineen ja 
verantoineen. Sen molemmin puolin oli kaksi ylempien upseerien asuntoa, taempana neljä alempien 
upseerien asuntoa, kaksi varushuonetta, kaksi artellia ja tallia, jää-ja ruutikellari, paja, aresti ja muita 
pienempiä rakennuksia. Ne urakoi pääosin viipurilainen yhtiö Veljekset Wiklund suomalaisin työ- 
miehin suomalaisista aineksista Lappeenrannan leiriparakkien tapaan. 

Krasnoje Selon rakennusten kustannusarviossa mainitaan sinne rakennettavan varusvarasto 
samankaltaiseksi kuin Lappeenrannassa, mutta Krasnoje Selossa lattiapinta-alaa lisättiin. Keittiö 
tehtiin samanlaiseksi lukuun ottamatta tulisijan ja sivuhuoneiden pienempää etäisyyttä. Miehistön 
ruokakatokset olivat samanlaiset kuin Lappeenrannassa matalampaa kattoa lukuun ottamatta. 14 
hevosen talli vastasi Lappeenrannan tallia, mutta siihen kuuluvasta verstaasta tehtiin asuinhuone 
kuormastomiehille. Käymälä oli vastaava. Myös päävahti ja ruutivarasto tehtiin jotakuinkin Lappeen¬ 
rannan mallin mukaan. 

Krasnoje Selossakin rakennukset tehtiin halkaistuista hirsistä, katot päreistä tai laudoista sen mukaan 
kummat olisivat halvempia. Asuinhuoneisiin sijoitettiin rautauunit kukin tulisija lämmittämään kahta 


165 


huonetta. 


Säilyneiden piirustusten mukaan parakit olivat T-volyymista päävartiota lukuun ottamatta suora¬ 
kaiteen muotoisia ja satulakattoisia. Ikkunoissa oli lautapuitteet. Jatkamalla puitelautoja kulmissa oli 
ainakin piirustusten mukaan muovattu ikkunakulmiin puitelautojen apilaa muistuttava koristeaihe. 
Ullakkokerrosten ikkunat olivat rombin muotoisia. Rakennusten seinät oli lamasalvettu sivuseinien 
räystään tasolle asti, ja ullakkokerros oli päädyissä vuorattu pystylaudoituksella. Rakennuksien kul¬ 
miin oli lyöty pystylaudat. 

Pohjakaavan mukaan varushuoneen toisessa päädyssä sijaitsi kaksihuoneinen kanslia ja väliseinän 
takana rakennuksen pituisin hyllyin sisustettu varasto. Keittiön päädyissä sijaitsi kolme identtistä 
varasto-ja majoitushuonetta. Keskiosa oli avoin, paalujen varassa seisova rakenne, jonka keskellä 
sijaitsi nelipatainen tulisija. Miehistön ruokakatoksessa oli poikittain rahit ja pöydät, ja keskelle 
jätettiin läpikulkukäytävä. Tallin pilttuissa hevoset seisoivat turvat vastakkain rakennuksen keskellä. 
Molempiin päätyihin rakennettiin varasto-ja muita tiloja. Päävartiossa T-volyymisen pohjakaavan 
lävisti pitkän sakaran päädyn oviaukosta alkava keskikäytävä. Sen varrella oli kuusi yksinäisselliä. 

T:n yläsakarassa oli käytävän jatkona vartiohuone ja sen molemmilla puolin isommat arestihuoneet. 
Ruutivarasto oli jaettu kahteen erilliseen ikkunattomaan huoneeseen. Jääkellari oli maahan kaivettuja 
alaosastaan kivimuurattu pieni varastotila. 

Kruunun rakentamien tilojen lisäksi teettivät upseerit Lappeenrannassa itselleen jo vuoden 1885 
leirille rakennuksia. Niistä ei liene säilynyt piirustuksia. Hieman myöhemmin mainitaan kuitenkin 
jotakin rakennuksista ja niiden ympäristöstä. Laatokka-lehden mukaan upseerit teettivät talvella 1888 
metsään “sieviä, huvilan tapaan rakennettuja upseerien kesäasuntoja puusta”. Muutenkin alueen ulko¬ 
näkö muuttui kesän 1888 leiriin mennessä: leirin metsäosuutta siistittiin edelleen, sinne istutettiin kuk¬ 
kiapa polkuja kiemurteli kukkapenkkien ohi. Istutuksia tehtiin etenkin upseerien asuinrakennusten ja 
keisaripaviljongin ympärille, ja kesällä 1888 tehtiin keisaripaviljongin oikealle laidalle vielä puinen 
soittolava. 

Myös leirin takalinjan molemmin puolin istutettiin pensaita, jotka kasvoivat jo kesällä 1888 
rehevinä. Linja - siis tie tai katu - oli myös aidattu. Aita maalattiin vihreäksi, tolpanpäät valkoisiksi. 
Leiripaikkaa pidettiin kauniina; muun muassa Turun Lehden kirjeenvaihtaja yltyi vuoden 1888 
harjoitusten aikana ylistämään leiriä seuraavasti: “Meidän leiripaikkamme on niin kaunis, että tus¬ 
kin mikään paikka vetää sille vertoja! Teltat seisovat ihanassa männikössä, jotka monen väriseltä 
välähtelevät puitten joukosta, ja nurmi itse on mitä ihanin.” 

Lappeenrannan leiripaikkaa pidettiin terveellisenä, sillä siinä oli kolmella puolella havumetsää, se 
sijaitsi korkealla ja oli maastoltaan kuivaa. Olipa Hämeen Sanomien edustaja kuullut vanhempien 
upseereitten vuonna 1885 sanovan leirin olevan parhaimpia Euroopassa. 

Vuoden 1888 leirille laajennettiin myös ampumarataa. Leiripaikalla käytettiin vuoden 1885 
harjoitusten aikana sinne kaivettuja kaivoja. Sitten ne hylättiin kolmeksi vuodeksi, ja vuoden 1888 
leirin alussa ne oli tyhjennettävä, jotta puhdas vesi virtaisi niihin. Vesi oli huonoa, ja sitä oli tuotava 
kaupungin kaivoista. Kaupungininsinööri ehdottikin jo vuonna 1888 leirin liittämistä vesijohtoon. 

Vuoden 1890 syksyllä aluetta laajennettiin. Kaupunkiin määrättiin raivaustöihin lähinnä puustoa 
poistamaan 500 miestä tarkka-ampujapataljOonista. 1890-luvun puolivälissä rakennettiin leirille 
uusi ampumarata, johon lunastettiin maita Ihalaisten, Lavolan ja Vihtolan kylistä. Alueen mittasi 4. 
elokuuta 1895 varamaanmittari Axel Holmström. 


1890-luvun alussa leirialueella oli keisaripavilj ongin, upseerien omien asuntojen, joidenkin 
kauppakojujen ja vastaavien rakennusten lisäksi erikseen jokaiselle yhdeksälle suomalaiselle 
pataljoonalle tehdyt rakennukset. 


RAKENNUS 

Upseerien ruokasali 

Kansliaparakki 

Varusvarasto 

Miehistön ruokala 

Tallikatos 

Käymälät 


RAKENNUSVUOSI 

1885 

1885 

1885 

1885 

1885 

1885 

Istutus-ja rakennustöiden jälkeen pienten puutarhojen ja vihreiden aitojen ympäröivien parakkien 
luonnehdittiin muistuttavan kokoelmaa kesähuviloita. Ylipäätään leirin katsottiin puutarhoineen, 
telttoineen ja hiekkakäytävineen olevan viihtyisän. Kuvassa Lappeenrannan leiri heinäkuussa 1896. 
Oulun pataljoonan upseeristoa leiriparakkien edustalla. Vasemmalla pataljoonan komentaja eversti 
Edvard Furulijelm " Ruff"-koiransa kanssa. (Museovirasto, historian kuva-arkisto). 


Lisäksi oli yhteiseksi yhdeksälle pataljoonalle rakennettu 


RAKENNUS 
Arestirakennus 
Ruutimakasiini 
Ruutimakas. vartiorak. 
Leirivahdin rakennus 
Sairaala ja talousrak. 


RAKENNUSVUOSI 

1885 

1885 

1891 

1885 

1888 


Leirirakennusten arvon laskettiin olevan yhteensä 156 979 markkaa. 


1890-luvulla rakennuksia ainoastaan korjattiin. 30.6.1893 päivätty kustannuslaskelma kertoo leiri¬ 
alueen kaivoa uusitun. Siihen rakennettiin uusi suojus, jonka katto tehtiin asfaltista ja seinät sum¬ 
mattiin. Kaivosta uusittiin lahonneet hirret. Vuonna 1894 korjattiin Oulun pataljoonan upseerien 
ruokailuparakki, vuonna 1897 ruutikellari ja siihen kuuluva vartiotupa ja seuraavana vuonna korjattiin 
edelleen leirirakennuksia. 


Leirialueen rakennuksia ja alueen esineellistä ympäristöä valaisee vielä vuodelta 1902 säilynyt 
irtaimistoluettelo. Tällöin suomalaiset tarkka-ampujapataljoonat oli jo lakkautettu. Leirirakennukset 
olivat kuitenkin edelleen jäljellä leirikankaalla, ja leirivahti M. Suoninen inventoi toukokuun 
puolivälissä alueen rakennuksissa olleen Suomen valtion omaisuuden. 

Esimerkiksi Uudenmaan pataljoonan kansliassa oli kuusi pöytää, seitsemän tuolia, seinähyllyjä, 
puinen naulakko ja penkki. Varusvarastossa säilytettiin vain lautoja; artellissa oli 28 ruokapöytää ja 
60 penkkiä. Tallin varastohuoneissa säilytettiin pesutelineiden ja saavien lisäksi kuistien kaihtimia, 
viikatteita ja vaatenaulakoita. Muiden pataljoonien tiloissa oli edellä mainittujen tavaroiden lisäksi 
lippuja, lipputankoja, voimisteluteline, jonka Suoninen erityisesti mainitsi olevan hyppäämistä varten, 
kivääritelineitä, telttapaaluja, saarnastuoli, puusänkyjä, suihkulaite, signaalilippuja, maalitauluja, 
verhoja, lamppuja ja erilaisia palovarusteita. 

Sotilaat asuivat leirillä teltoissa. Ne oli sijoitettu leirikentän laidalle kaupungin puoleisesta laidasta 
lähtien järjestyksessä Suomen kaarti, 1. Uudenmaan pataljoona ja 2. Turun pataljoona. Nämä kolme 
pataljoonaa sijaitsivat samassa linjassa. Sen jälkeen oli hiukan eri suuntaan lähtevään linjaan sijoitettu 
loput kuusi tarkka-ampujapataljoonaa: 3. Vaasan, 4. Oulun, 5. Kuopion, 6. Mikkelin, 7. Hämeenlinnan 
ja 8. Viipurin pataljoonat. Telttojen lukumäärä vaihteli kussakin pataljoonassa viidenkymmenen 
molemmin puolin. Esimerkiksi Kaartin pataljoonan korttelissa oli vuoden 1885 leirillä 57 telttaa. 

Leirin mittasuhteita kuvaa kauimmaisen eli Viipurin pataljoonan telttojen sijainti leirin viimeisinä, 

noin kaksi virstaa keisaripaviljongista eli leirin alkupäästä. Siksi pataljoonan upseerit eivät esim. 
käyneet muiden upseerien tavoin syömässä keisaripavilj ongissa; viereisen pataljoonan upseerit taas 
kulkivat sinne kuormastovaunuilla. Viborgsbladet pohtikin seikan vaikutusta leirin yhteishenkeen. 

Kaiku-lehden mukaan asemalta oli keisaripavilj ongille noin 200-300 askelta. Heti sen vieressä 
oli kaartin pataljoonan teltta-alue ja sen jälkeen suorassa linjassa muitten pataljoonien asemat. 

Kukin niistä oli noin 100 askelta pitkä ja niiden välissä kulkeva tie 20 askelta leveä. Yhteensä leirin 
pituudeksi tuli siis yli 1000 askelta. 

Kunkin pataljoonan teltat oli sijoitettu suorakaiteen muotoon. Leirikentän puolella oli kaksi 16 teltan 
ryhmää ja niiden välissä kaksi telttaa. 16 teltan ryhmien takana oli leveä kulkutie ja sen toisella 
puolen pienempiin ryhmiin sijoitetut teltat. Ryhmitys jätti telttakortteliin yhden isomman aukean 
keskelle korttelia ja yhden pienemmän sen metsänpuoleiselle reunalle. Aukioita tarvittiin osastojen 
järjestäytymiseen ja huoltoon. 

Pataljoonan rintamaan kuuluvalla miehistöllä oli kaikkiaan 32 telttaa. Neljä neljän teltan riviä 
muodosti ensimmäisen puolen pataljoonaa. Kullakin komppanialla oli kahdeksan telttaa. Keskellä 
olevat kaksi telttaa oli varattu pataljoonan päivystäjää ja vartiomiehistöä varten. Näiden telttojen 
takana oli toinen puoli pataljoonaa. Miehistön telttojen takana olivat aseettomien ja upseeriston teltat. 
Etulinjasta oli noin 150 askelta takalinjaan, jonka varrella puurakennukset olivat. Pataljoonan keskellä 
etummaisessa telttarivissä oli vartioteltta, jonka viereen oli ajettu rahastovaunut. 

Telttoihin mahtui 16 miestä, mutta vuoden 1885 leirillä niihin majoitettiin vain 10-12 miestä. 

Alustana oli neliön muotoinen, noin kyynärän korkuinen maavalli, jonka sivu oli 12-14 jalkaa. 
Kentälle päin oli kyynärän levyinen oviaukko. Vallin päällä sijaitsi teltta, kuvausten mukaan paalujen 
varassa lepäävä taitettu tai katkaistu pyramidi, joka sivuilta kiinnitettiin nuorin pienempiin paaluihin. 
Taitettu katto-osa huipentui puusalkoon. Neljä katon keskisalosta taitokseen laskeutuvaa särmää oli 
päärmetty kangaslistoin. Kaartin teltoissa päärme oli punainen ja vaaleanvihreä. Värit toistuivat salon 
kullekin sivulle kankaaseen ommelluissa pienissä kiivissä. Muissa pataljoonissa päärme oli vihreä. 

Teltan sisustuksena olivat seinämiä kiertävät puulaverit. Vuodevaatteina oli oljilla täytetty patja ja 
tyyny sekä villainen peite. Oviaukko sijaitsi maavalliin tehdyn aukon päällä. Sisäänkäynnin voi sulkea 
puuluukulla. Teltan keskitangon ympärillä oli kivääriteline, jonka yläpuolisista koukuista sotamiesten 
laukut roikkuivat. Tangon päässä oli Kaartin pataljoonassa kullattuja muissa pataljoonissa kultaiseksi 
maalattu nuppi, joka muodosti teltan huipun. 

Upseerien teltat vastasivat jotakuinkin sotilaiden telttoja. Niiden sisäpuolella oli kuitenkin lisäksi 
ohuet lautaseinät, kattoja lattia. Ovessakin oli saranat ja lukko. Kussakin teltassa asui yksi tai kaksi 
upseeria, jotka saivat itse hankkia huonekalut. 

Leirin peseytymistiloja kuvasi Uuden Suomettaren kirjeenvaihtaja seuraavasti: “Pesemistä varten 
on telttarivin takapuolella erittäin käytännölliset pesulaitokset, niissä ei tarvitse muuta, kuin koskea 
johonkin nastaan, joita muistaakseni on 4 tai 5 joka laitoksessa, niin heti rupee vettä juoksemaan 
alas nastain yläpuolella, noin sylen korkealla maasta olevasta pitkulaisesta purtilosta eli ruuhesta.” 
Laitteen alla oli vielä allas, johon vesi putosi. 

Vaatteet pestiin uimamatkoilla. Tätä varten oli rannassa erillinen pesulaituri. Saimaalle päästäkseen 
täytyi teltoilta kulkea leirikentän yli ja jonkin matkaa metsän läpi. Ennen rantaa oli metsässä kukkula, 
jolta oli ainakin Äbo Tidningin kirjeenvaihtajan mukaan upea näkymä Saimaalle. Hänen mielestään 
kannatti todella käydä auringonlaskun aikaan, jolloin miehistöllä oli vapaata, katselemassa näkymää, 
veneitä vesillä jne. Upseereille oli uimarantaan rakennettu hiukan sivummalle erillinen uimahuone, 
jonka laiturin päähän oli sijoitettu myös “trampoliini eli polkulauta”. 

Vielä Lappeenrannan leirin ollessa käytössä rakennettiin Suomeen uusi, samantyyppinen leiripaikka 
Vierumäelle, noin 19 kilometrin päähän Heinolasta. Tämä johtui muun muassa tehokkaampien ns. 
kolmen linjan kiväärien käyttöönotosta. Vierumäen leiri ampumaratoineen, teltanpohjineen, puisine 
parakkeineen, upseerikerhoineen ja sairashuoneineen oli ensimmäisen kerran käytössä kesällä 1897. 
Lappeenrannan leirialue taas siirtyi osin venäläisten joukkojen käyttöön. 

Pataljoona kokoontuneena ensimmäiselle linjalle. Kuvassa oikealla telttarivistöja kaukana taustalla 
Lappeenranta. Pataljoonan upseeristoa hevosen selässä. Miehet olivat jalkamiehiä. Laatokka-lehti 
kuvasi Lappeenrannan leirillä 14. 7. tHHH asevelvollisia seuraavasti: "Pojat seisoivat kentällä täydes¬ 
sä varustuksessa: sinellirulla yli olan. toisella puolella samoin korppupussi ja vesiastia, vaskinen 
kirkkaaksi kiillotettu kenttäkattila sinellindlan päässä, lapio tai toisilla kirves vyöllä, kivääri kädes¬ 
sä ". (Mikkelin maakunta-arkisto). 

9.6.2 Venäjän leili 


Tiettävästi jo Aleksanteri I:n aikana oli Lappeenrannan lähellä venäläisten joukkojen leirialue. Ka- 
zanzovin mukaan ei missään muualla silloin ollut niin tasaista maastoaluetta, jota ajan sotataidon 
mukaiset harjoitukset vaativat. Lappeenrannan aluetta käyttö kuitenkin väheni, kun Hämeenlinnan 
rautatien valmistuttua alettiin kokoontua Parolassa. 

Venäläiset joukot käyttivät Parolaa 1890-luvulle saakka, jolloin sen leirialue kävi kenttäharjoituksille 
ahtaaksi - se riitti Kazanzovin mukaan vain yhdelle kaksipataljoonaiselle rykmentille. Vaihtoehdoksi 
tuli Lappeenrannan leirikenttä, jossa armeijan koulutusta saatettaisiin myös yhdenmukaistaa suoma¬ 
laisten ja venäläisten joukkojen yhteisissä leiriharjoituksissa. 

Vuonna 1892 muodostetun suomenmaalaisen tarkka-ampujaprikaatin kesäleirit päätettiinkin pitää Lap¬ 
peenrannassa. Suomen sotilaspiirin upseereista ja lääkäreistä koottu toimikunta tuli huhtikuussa 1893 
Lappeenrantaan etsimään venäläisten joukkojen leiripaikkaa. Siksi valittiin leirikentän suomalaisten 
joukkojen alueen vastapäinen puoli. Mäntymetsäinen alue oli lähellä Saimaan rantaa. Kazanzovin 
mukaan juuri tällä alueella oli Aleksanteri l:n aikana sijainnut venäläisten joukkojen leiri. 

Alueen valinta nosti Kazanzovin mukaan kiistan toimikunnan suomalaisten ja venäläisten jäsenten 
kesken: suomalaiset olisivat halunneet venäläisten leirin sivummalle, venäläisten edustaja, 
suomenmaalaisen tarkka-ampujaprikaatin komentaja Popoff taas pysyi tiukasti vaatimuksessaan. 

Asian ratkaisi venäläisten kannan mukaan lopulta kenraalikuvernööri Heidenin paikalle lähettämä 
jalkaväenkenraali Gontsarov. 

Venäläisten joukot majoittuivat uudelle alueelle jo kesällä 1893 pidetyssä leirikokouksessa. Niistä 
oli mukana 1. ja 4. suomenmaalainen tarkka-ampujarykmentti sekä suomalaisista joukoista 5. ja 8. 
tarkka-ampujapataljoona. Leirikokouksen päällikkönä toimi kenraalimajuri Popoff. Venäläiset sotilaat 
majoitettiin suomalaisten tapaan alaosasta turpeilla ja laudoilla vuorattuihin telttoihin. Samaa mallia 
noudattivat kiinteät ruokasali-ja keittiörakennukset, kaksi upseeriparakkia, komentajan parakki ja 
upseerikerho. Rakennusten ulkoasusta on säilynyt melko vähän tietoja. Venäläisille joukko-osastoille 
empaattinen eversti Kazanzov kirjoittaa muistiinpanoissaan rakennusten olleen “sijoitukseltaan, kool¬ 
taan ja näöltään suomalaisten joukkojen vastaavia parempia”. Kiinteiden rakennusten määrä kasvoi 
1900-luvun puolella yli 70 yksikköön. 

Tiedossani on vain muutaman harvan rakennuksen piirustukset. Museovirastossa venäläisten 
insinöörikomennuskuntien arkistossa on säilynyt vuodelta 1893 suunnitelmapiirustus keittiötä ja 
ruokasalia varten Lappeenrannan leirille. Siinä rakennus oli toiminnallisesti samanlainen kuin suoma¬ 
laisen leirin tai reservikomppanioiden artellit: keskellä keittotila, sivuilla varastohuoneet ja seinätön 
ruokalatila, johon oli sijoitettu pitkät ruokapöydät ja rahit. Suunnitelman toteutuminen on kuitenkin 
epävarmaa. 

Venäläisten leirirakennusten lähelle rakennettiin vuonna 1901 vaatimaton puukirkko, jota käytettiin 
vain harjoitusten aikaan kesäisin. Uuden ja näkyvämmän leirikirkon hanke heräsi kenraalikuvernööri 
Bobrikovin tarkastusmatkalla Lappeenrantaan vuonna 1903. Tämän jälkeen kirkko näet purettiin ja 
rakennettiin uusi leirikirkko lähemmäksi rautatieasemaa. 

Lappeenrannan leirin Pyhälle Nikolaokselle omistetusta sotilaskirkosta on kuitenkin säilynyt jo 
vuonna 1902 laaditut sotilasinsinööri Polkovnikin allekirjoittamat suunnitelmapiirustukset, joten uutta 
kirkkoa suunniteltiin jo ennen Bobrikovin matkaa. Polkovnikin allekirjoittamien piirustusten mukaista 
kivikirkkoa ei leirille kuitenkaan rakennettu, vaan se tehtiin puusta ja sen suunnittelua ja rakentamista 
valvoi Kazanzovin muistiinpanojen kääntäjän agronomi Wolkoffin tiedon mukaan sotilasinsinööri M. 
Redjko. Kirkon peruskivi laskettiin juhlallisin menoin toukokuussa 1903, kirkko valmistui seuraavana 
kesänä ja vihittiin kesäkuussa 1904. 400 hengelle suunnitellun kirkon läheisyyteen rakennettiin myös 
asuintalo papistolle. 

Rakennuksen länsipäädyssä kohosi satulakatosta kellotorni ja ikonostaasin puoleisesta päädystä sisä¬ 
tiloja valaiseva telttakattoinen kupoli, joka huipentui sipulitorniksi. Kupolin kohdalla oli päätykol¬ 
miolla katettu sisäänkäynti ja samanlainen myös länsitornin kohdalla. Vuonna 1920 purettu rakennus 
oli säilyneiden tietojen mukaan sisältä kauniisti paneloituja muutenkin runsaasti koristeltu. Kirkkoa 
ympäröi matala koristeellinen aita, ja sen ulkoasua leimasivat runsaat puuleikkaukset. Kullatut kupolit 
lahjoitti lappeenrantalainen kauppias I. Wolkoff. Timo Lehtonen luonnehtii kirkon tyyliä “koristeelli- 

seksi nikkarityyliksi” ja yleisvaikutelmaa “keveäksi ja ilmavaksi”. 

Venäläinen leirialue oli suomalaisen tapaan asemakaavoitettu: teltat korttelittain lähimmäksi leiri- 
kenttää, ja telttojen edessä kulki tie suomalaisen leirin “ensimmäisen linjan” tapaan. 

Puurakennukset olivat telttojen ja rannan välissä. Rannan puolelta leirialuetta rajasi 
reservikomppanian parakkien ohi Lappeenrantaan johtava maantie. Tähän yhtyvät eräässä 
itsenäisyyden aikana laaditussa kartassa ensimmäiseltä linjalta johtavat tiet - siten ainakin myöhem¬ 
mässä vaiheessa koko leiriä kiersi tie. Myös telttakorttelien puurakennusten välissä kulki tie, samoin 
leirialueen poikki ensimmäiseltä linjalta rannan maantielle saakka. 




Venäläisten joukkojen vuonna IM93 rakennettu leirialue. (VA). 



/«»».J //mjmeme /PS //« />/>•«< 


n □ v. Bhilmahctfahät. 

Venäläisen leirialueen katipunginpuoleiseen päähän rakenneltu leirikirkkn. (EKM). * 
Leirikirkon pappila. (EKM). 

9.7 Suomen rakuunarykmentin kasarmialue 

9.7.1 Suomen asevelvollisille joukoille uusia kasarmeja - Lappeenrannan ratsuväkikasarmien 
suunnittelijat 

Vuoden 1879 asevelvollisuuslain tullessa voimaan Suomessa oli sangen vähän uuden armeijan 
majoittamiseen sopivia kasarmeja. Tärkeimmät niistä olivat Suomen kaartin kasarmit Helsingissä, 
venäläisten joukkojen käyttämät Katajanokan ja Espoon tullin kasarmit sekä Turun ja Hämeenlinnan 
kasarmit muualla Suomessa. Suomalaisille joukoille ei kasarmeja liiennyt läänien pääkaupungeista. 
Siten päätettiin rakentaa kasarmit Vaasaan, Ouluun, Kuopioon, Mikkeliin ja Viipuriin. Myöhemmin 
Helsingin, Turun ja Hämeenlinnan kasarmit jätettiin lopullisesti venäläisille joukoille ja sinnekin 
rakennettiin uudet kasarmit. 

Läänikohtaisten kasarmien piirustukset laati Yleisten rakennusten ylihallituksessa arkkitehti August 
Boman. Ylihallitus ehdotti kasarmien rakentamista kivestä, jolloin yksikköhinta olisi noussut noin 
miljoonaan markkaan. Tätä pidettiin kuitenkin liian kalliina, ja kasarmit käskettiin suunnitella puus¬ 
ta. Kustannukset olivat nyt 750 000 markkaa yksiköltä. Kasarmien noin 70 erillistä lehteä käsittävät 
(tyyppipiirustukset valmistuivat ylihallituksessa kesällä 1879 ja siirtyivät senaatin tarkistettavaksi. 

Suomalaisille pataljoonille valmistuivat syksyllä 1881 Vaasan, Oulun, Kuopion, Mikkelin ja Kuopion 
puukasarmit. Näiden jälkeen 1882-1884 rakennettiin samojen piirustusten mukaan Turun ja Hämeen¬ 
linnan kasarmit - kuitenkin komentajan ahtaaksi havaittu asunto rakennettiin isompana kuin aiem¬ 
missa. Myöhemmin vanhojenkin kasarmialueiden komentajatalot laajennettiin. 

Kasarmialueet valittiin kaupunkien ulkopuolelta tai lievealueiden rakentamattomilta tonteilta. Niille 
sijoitettiin 38 yksi- tai kaksikerroksista rakennusta vähintään 15 metrin päähän toisistaan. Upseereilla 
oli viisi asuntolaa, yksi talo toimi kansliana ja upseerikerhona, miehistö majaili neljässä kasarmissa, 
opetuskomennuskunta omassaan. Ruokasali ja neljä keittiötä toimi omassa talossa, kaksi rakennusta 
oli varattu verstaille ja alipäällystön sekä aseettomien asunnoiksi, yksi kaksikerroksinen rakennus oli 
kahdeksan perheellisen aliupseerin asuntolana, sairaalalla oli oma rakennus ja monet taloustilat sijaitsi¬ 
vat erillisissä tiloissa. Kivestä tehtiin vain kaksi rakennusta: sauna ja yhdistetty leipomo, pesutupa ja 
ruokamakasiini. 

Valmistuneita hirsirakennuksia ei Finska Militären -julkaisun mukaan aluksi laudoitettu eikä maalattu, 
mutta myöhemmin julkisivut vuorattiin laudoilla ja siveltiin vernissalla. Kasarmien ympäristöön 
alettiin niiden valmistuttua istuttaa myös runsaasti puita. 

Kasarmien rakentamista valvoivat lääninarkkitehtien johtamat kolmimiehiset rakennuskomiteat. 
Lääninarkkitehdit eivät kuitenkaan muiden virkavelvollisuuksiensa takia ehtineet johtaa työtä kovin 
säännöllisesti ja rakennuksiin jäi puutteita. 

Rakennuksia jouduttiinkin korjaamaan muutaman vuoden jälkeen korjaamaan laajalti ja kalliisti. 
Lahoavat kattovasat oli uusittava. Erittäinkin Viipurin kasarmien kattorakenteet ja lattiat vaativat 
suuria korjauksia. Vuotuiset korjauskustannukset nousivat niin korkeiksi, että maaseutukaupunkien 
pataljoonat saivat uuden 4 000 markan korjausmäärärahan. Asevelvollisten kasarmien sisäkatot oli 
alun perin rapattu. Se ei ilmeisestikään vastannut tarkoitustaan, sillä Gripenbergin ylijohtajakaudella 
alas pudonneet ja halkeilleet katot rakennettiin uudelleen höylätyistä, saumatuista ja vernissatuista 
laudoista. 

Tyyppipiirustusten mukaisista puukasarmeista poikkesivat Helsinkiin rakennetut Uudenmaan 
pataljoonan tiiliset ja peltikattoiset kasarmit, jotka pääosin valmistuivat vuonna 1883. Ne sijaitsivat 
kahdessa paikassa, pääryhmä aivan Helsingin pohjoisrannassa, toinen sen lähellä Mariankadulla ja 
Maneesikadulla. Pääryhmänä oli kaksi osittain kolmikerroksista kasarmia, kaksikerroksinen rakennus, 
jossa sijaitsi muun muassa ruokala, sauna, varusvarasto ja käymälä. Toisessa rakennusryhmässä oli 
yksi kolmikerroksinen upseeriasuntola, kaksikerroksineen upseerikerho-ja asuntorakennus, asuntola 
perheellisille aliupseereille ja taloustiloja. 

Uudenmaan pataljoonan kasarmit olivat teknisesti uudenaikaisia - niissä muun muassa toimi aiemmin 
vankilarakennuksissa hyväksi todettu keskuslämmitysjärjestelmä. Vesi kuumennettiin höyrykat¬ 
tilassa ja pumpattiin putkia pitkin lämmittämään eri huoneita. Järjestelmän säätäminen oli kuitenkin 
hankalaa- talvella lämmitettäessä lämpenivät lähinnä höyrykattilaa olevat huoneet, mutta kauempana 
olevat jäivät kylmiksi. Talvisaikaan oli osa kauemmista huoneista tyhjennettävä. 

Uudenmaan pataljoonan kasarmeissa ilma tuli huoneisiin lämmitettyjä putkia myöten ja poistui 
erillisten putkien kautta. Rakennuksissa oli pesuhuoneiden takana sisäkäymälät. Niitä kuitenkin käytet¬ 
tiin vain yöllä, päivällä taas pihalla sijaitsevaa käymälää. 

Vuosina 1885-1887 ei enää rakennettu uusia kasarmeja. 

Vuonna 1889 alkaneiden Lappeenrannan ratsuväkikasarmien rakennustöiden aikaan laajennettiin 
Suomen kaartin kasarmeja rakentamalla vuosina 1888-1892 uusi pesu-ja leipomotupa, varushuoneita 
sekä kolmikerroksinen tiilinen asuntola perheellisille aliupseereille ja miehistön jäsenille. Ra¬ 
kennustyöt maksoivat yhteensä yli 300 000 markkaa. 

Suomen kaartin kasarmit sijaitsivat Helsingin Kasarmintorin laidassa. Ne täyttivät kokonaisen kortte¬ 
lin ja käsittivät kolmekerroksisen upseeriasuntolan, kaksi kolmikerroksista miehistökasarmia, kolmi¬ 
kerroksisen rakennuksen perheellisten aliupseerien asuntolana ja työtupina, kaksikerroksinen keittiö-, 
ruokasali-ja aliupseerikerhorakennuksen sekä useita talousrakennuksia. Upseeriasuntola ja läntinen 
kasarmi rakennettiin vuonna 1824 Engelin piirustusten mukaan, itäinen kasarmi valmistui vuonna 
1846, ruokala rakennettiin vuonna 1879 ja aliupseeriasuntola vuonna 1891. 

Rinnan rakuunakasarmien töiden kanssa tehtiin Helsingin rakennustöiden ohella pienehköjä 
korjauksia myös Oulussa, Kuopiossa, Mikkelissä, Viipurissa, Haminan kadettikoulussa ja 
reservikomppanioiden rakennuksissa. Krasnoje Selon leirillekin rakennettiin joitakin parakkeja lisää. 
Suurimmat työt olivat kuitenkin Lappeenrannassa. 

Lappeenrannan kasarmikoostuman suunnitteli yleisten rakennusten ylihallitus. Herääkin kysymys, 
kuka tai ketkä ylihallituksen virkamiehet itseasiassa laativat piirustukset ja suunnittelivat kasarmit. 
Valtionarkistoon talletetun rakennushallituksen piirustuskokoelman Lappeenrannan rakuunakasarmeja 
koskevat piirustukset allekirjoitti yleensä kaksi henkilöä: ylijohtaja Sebastian Gripenberg ja arkkitehti 
Johan Jacob Ahrenberg. 

Allekirjoitukset eivät sinänsä todista varmasti osallistumista suunnitteluun - Gripenbergin tuli 
virkansa puolesta hyväksyä senaatille menevät piirustukset eikä allekirjoitus välttämättä todistanut 
niitä ylijohtajan omiksi tuotteiksi. Gripenbergin on kuitenkin mainittu laatineen Lappeenrannan 
kasarmien piirustukset “mieskohtaisesti”, ja arkistoaines osoittaa hänen tiiviisti osallistuneen rakuu- 
narykmentin kasarmien suunnitteluun aina paikanvalinnasta lähtien. Gripenberg kävi myös työmaalla 
usein töiden kuluessa. 

Gripenberg toimi arkkitehtina Helsingissä 1870-luvun lopusta alkaen ja nimitettiin ylihallituksen 
johtajaksi marraskuussa 1887. Hän oli Halilan mukaan tunnettu “hienostuneena rakennustaiteen 
tuntijana ja pystyvänä organisaattorina”. Rakennushallituksen ylijohtajana Gripenbergiä pidettiin 
objektiivisuuteen pyrkivänä ja rauhallisena hallintomiehenä. Gripenbergin arvovaltaa varmaankin 
vahvisti kuuluminen hallitsevaan virkamiesluokkaan senaattori Johan Gripenbergin poikana. 

Lisätietoa Gripenbergin roolista rakuunakasarmien suunnittelijana antaa ylihallituksen vuosikertomus. 
Se mainitsee: “piirustukset tehtiin Ylihallituksessa ylitirehtöörin tekemien eskissien mukaisesti”. Suo¬ 
men teknillisen seuran julkaisuun kirjoittamassaan Lappeenrannan kasarmeja koskevassa artikkelissa 
Gripenberg taas mainitsi: “Ritningarna tili samtliga byggnader äro uppgjorda ä öfwerstyrelsen för 
allmänna byggnaderna. Byggnadsarbetet utföres under ledning af arkitekten vid öfverstyrelsen J. 
Lybeck, som bor pä platsen, och undertecknads öfverinseende”. 

Ylijohtaja Gripenberg siis teki luonnokset ja valvoi muutenkin työtä. Aiemmin mainittu Jac. Ahren¬ 
berg lienee viimeistellyt Gripenbergin luonnokset tai piirtänyt ne puhtaaksi. Gripenbergin ja Ahrenber- 
gin ohella hankkeessa oli tärkeä rooli arkkitehti John Lybeckillä, joka valvoi Lappeenrannassa raken¬ 
nustöitä. Häntä avusti niiden alussa ylimääräinen arkkitehti Julius Siren ja koko rakennustyön ajan 
rakennusmestari ja työnjohtajat. 

Ylihallituksessa arkkitehti Theodor Decker allekirjoitti joitakin Lappeenrannan kasarmialueen 
rakennusten kustannusarvioita. Näin oli ainakin 5. toukokuuta päivätyssä eskadroonanpäällikköjen 
kaksikerroksista asuntolaa koskevassa kustannuslaskelmassa sekä joulukuussa 1889 Helsingissä päivä¬ 
tyssä laskelmassa. 

Theodor Deckerin osuutta kuvaa myös ylihallituksen pöytäkirjaan rakennustyön alkuvaiheessa mer¬ 
kitty määräys hänen virkamatkastaan Lappeenrantaan tutkimaan ratsuväen kasarmien rakentamista 

koskevia kysymyksiä. Siinä ei kuitenkaan eritelty käsiteltäviä asioita. 


9.7.2 Lappeenrannasta suomalaisen ratsuväen sijoituspaikka 

Rakuunarykmentin perustamisen ja sen kasarmialueen rakentamisen käsittely senaatissa alkoi 
marraskuussa 1887, jolloin keisari Aleksanteri III antoi luvan perustaa ratsuväkirykmentin. Samana 
vuonna asetettiin komitea laatimaan ehdotusta ratsuväkijoukkojen organisaatiosta, sijoituspaikasta 
ja kustannuksista. Ehdotus valmistui vuonna 1888 ja sen pohjalta laadittu esitys hyväksyttiin saman 
vuoden valtiopäivillä. 

Lappeenrannassa oli ratsuväkijoukko-osaston perustamisen tullessa ajankohtaiseksi koko 
ajan venäläisiä, linnoituksessa majailevia joukkoja. Suomalaisten asevelvollisten tarkka- 
ampujapataljoonien kasarmien sijoituspaikkoja harkittaessa 1870-luvun lopussa mainittiin Viipurin 
läänissä pääkaupungin vaihtoehtona myös Lappeenranta. Helsingfors Dagblad arveli ajatuksen lähte¬ 
neen liikkeelle sotilaspiireistä. Kasarmit rakennettiin Viipuriin, mutta Lappeenrantaan sijoitettiin 
Viipurin tarkka-ampujapataljoonan alainen Lappeenrannan reservikomppania, ja kaupungin läheistä 
leirikenttää käytettiin enenevässä määrin. 

Ratsuväkikomitea - esittäessään perustettavaksi kaksi ratsuväkirykmenttiä - ehdotti helmikuussa 
1888 jättämässään mietinnössä rykmenttien sijoituspaikoiksi Hämeenlinnaa ja Lappeenrantaa. Se piti 
niitä sijainniltaan ja yhteyksiltään parhaina, Näitä paikkoja puolsi erityisesti se, että molemmissa oli 
kruunun käytössä ratsuväen rintamaharjoituksiin sopiva kenttä. Lisäksi Hämeenlinnassa voitiin sijoit¬ 
taa lähistölle rykmentin reservihevosia; Lappeenrannan etuna taas nähtiin rehun halpuus. 

Taloudellisia tekijöitä pidettiin tärkeinä. Senaatin päädyttyä vain yhden rakuunarykmentin perus¬ 
tamiseen muun muassa Wasa Tidningen piti vahvana sijoituspaikkana ratsuväelle Lappeenrantaa. Tätä 
suosivat lehden mukaan alueen halvat hinnat. Lisäksi Lappeenrantaan sijoittuneen ratsuväen leiritapaa- 
misiin osallistumisen kulut jäisivät näin pois. 

Suomen sotaväen päällikkö kenraaliluutnantti Ramsay piti Lappeenrantaa sopivimpana rykmentin 
sijoituspaikaksi. Tätä tuki korkea, kuiva maaperä, Saimaan rannan läheisyys, rautatieyhteydet ja 
vesiyhteys sisämaahan. Nämä helpottivat erittäinkin rykmentin hankintoja. Lisäksi Ramsay tiesi Itä- 
Suomessa olevan enemmän hyviä hevosia kuin muussa Suomessa. Viimein Ramsay mainitsi erittäin 
tärkeänä pitämänsä seikan: Lappeenrannan äärellä sijaitseva leirialueen harjoituskenttä sopi myös 
ratsuväen rintamaharjoituksiin — tämä oli Ramsayn mukaan harvinaista Suomen maasto-olosuhteissa. 

Kun Lappeenranta oli todettu soveliaaksi paikaksi, piti varmistaa sen sopivuus rykmentille. 
Lappeenrantaan kokoonnuttiin heti vuoden 1889 alussa, maanantaina 7. tammikuuta, pohtimaan 
ratsuväen sijoituspaikkaa jo näin nopeasti joulupyhien jälkeen. Pieneen mutta arvovaltaiseen 
komissioon kuului Suomen sotaväen ylilääkäri, todellinen valtioneuvos Winter, yleisten rakennusten 
ylihallituksen ylijohtaja vapaaherra Gripenberg, vanhempi adjutantti, esikunnan everstiluutnantti 
Bläfjeld ja Rautjärven reservikomppanian päällikkö majuri Järnefelt. Gripenbergiä lukitun ottamatta 
muut jäsenet olivat senaatin ratsuväkikomitean jäseniä. 

Ensimmäiseksi pidettiin järkevimpänä tarkastaa kaupungin keskustan länsipuolella uuden kan¬ 
sakoulun viereinen alue. Tämä sijaitsi lähimpänä kaupunkia ehdotetuista alueista. Sijaintia kaupungin 
lähellä pidettiin hyvänä, sillä tällöin jotkut upseerit voisivat asua kaupungissa ja valtion tarvitsisi 
rakentaa vähemmän upseerien asuntoja. Tämä valittiinkin rykmentin sijoituspaikaksi eikä vaihtoehtoi¬ 
sia alueita ainakaan tarkastusraportin mukaan enää tutkittu. 

Sijoituspaikan kokonaisarvioinnissa todettiin, että kasarmikokonaisuuden sijoittaminen ei vaatisi 
poikkeuksellisia tasoitus-, täyttö- tai kaivutöitä. Alue käyttöönotto edellyttäisi kuitenkin maantien 
siirtoa. Maapohjaa pidettiin hyvänä sekä hygieeniseltä että rakennustöiden kannalta. Veden saantia ja 
laatua komitea ei vuodenajan vuoksi voinut tarkastaa, mutta piti mahdottomana saada riittävästi hyvä¬ 
laatuista vettä muualta kuin vesijohtoa pitkin Saimaasta. Järven rannat olivat alueella syvät ja vesi 
puhdasta. 

Komissio toimi Lappeenrannassa kolme päivää. Maanantaina 7.1. piirrettiin mukaan otetulle kartalle 
ne kasarmikokonaisuudelle välttämättömät rakennukset. Tiistaina ja keskiviikkona tarkastettiin 
maastossa rakennusten sijoittelu. Alue todettiin kaikin puolin hyväksi Suomen rakuunarykmentin 
sijoittamista varten. 

Kasarmialueen valintaa seurattiin kiinnostuneina myös lehdistössä. Muun muassa Finland -lehti kertoi 
9.1.1889 hallituksen asettaman komission matkustaneen Lappeenrantaan katsomaan paikkaa tulevan 
ratsuväen rakennuksille. Lehti piti tärkeänä terveydellisten näkökohtien ottamista erityisen tarkoin 
huomioon paikkaa valittaessa, jotta samaa erehdystä kuin Viipurissa ei pääsisi sattumaan. Siellähän, 
vaikka terveydelle edullinen paikka oli ollut ensimmäinen vaatimus, valittiin epäterveellinen paikka. 
Lehti piti tätä syynä korkeaan sairastelevuuteen pataljoonassa. 

Senaatin sotilastoimituskunnan sihteeri Hans Christiensson laati 28.1.1889 muistion, joka totesi 
rakuunarykmentin perustamisen siihenastiset vaiheet ja miten siitä eteenpäin tuli edetä. Christiensson 
ehdotti seuraavaksi asetusta rykmentin asettamisesta, sijoittamisesta, kasarmeista ja aikataulusta. 

Nämä tuli esittää keisarille samalla kuin jo valmis asetus hevosten hankinnasta ratsuväelle. Tuli myös 
huolehtia tarvittavien rakennustöiden edistymisestä. 

Näin myös tapahtui. Senaatti esitti 5. maaliskuuta 1889 keisarin vahvistettavaksi asetusta Suomen 
rakuunarykmentin perustamisesta. Sen sijoittamisesta Lappeenrannan lähistölle ja rakennusten 
paikoista oli laadittu karttaluonnos. Senaatti toisti perusteluissaan sijoituspaikan valinnassa aiemmin 
mainitut seikat: alue sijaitsi korkealla, kuivalla ja hiekkaisella maalla Saimaan rannalla. Lisäksi 
sinne johti rautatie, ja vesiyhteydet maan sisäosiin olivat hyvät. Välttämättömien tarvikkeiden tuonti 
Lappeenrantaan oli helppoa. Kaupungin lähellä sijaitsi myös Suomen joukkojen leirialue harjoitus- 
kenttineen. Kaupunki oli lisäksi luvannut kasarmialueen maapohjan ilmaiseksi käyttöön. 

Samana päivänä, maaliskuun viidentenä 1889, yleisten rakennusten ylihallitus sai määräyksen ryhtyä 
suunnittelemaan Lappeenrannan rakennuksia “sä snart ske kan tili”. Samalla ylihallitus sai rakuunaryk¬ 
mentin perustamisaikataulun. 

Alueen luovutus ei kuitenkaan vielä toukokuun loppupuolella ollut aivan kypsä. Senaatti lähetti 
Lappeenrannan kaupunginvaltuustolle kasarmien vaatimaa maa-alaa kuvaavan kartan. Valtuusto 
käsitteli sitä 25.5. pidetyssä kokouksessaan ja asetti viisimiehisen toimikunnan valmistelemaan asiaa 
kaupungin puolesta. Valtuusto hyväksyi toimikunnan ehdotuksen myöhemmin ja lähetti senaatille. 
Valtuusto ilmoitti kenraalikuvernöörille kaupungin antavan maan maksutta Suomen ratsuväelle. Ehdo¬ 
tuksessa kuitenkin muun muassa edellytettiin, että valtiolle luovutettu maa-alue palaisi kaupungille, 
jos ratsuväki ei enää tarvitsisi sitä. Suunnitelmiin haluttiin myös joitakin muutoksia muun muassa 
vanhan maantien ja alueen rajojen osalta. 

Vaikka Lappeenrannan valtuusto kokouksessaan kesäkuun alussa lupasi kasarmeja varten vähemmän 
maata kuin hallitus karttasuunnitelmassaan ehdotti. Uusi Suometar arveli hallituksen silti suostuvan 
kaupungin tarjoamaan määrään. Siten lehti valitti Lappeenrannan parhaan paikan jäävän ratsuväen 
käyttöön. Itse kaupungille olisi siinä ollut sopivampi paikka kuin nykyisellä paikallaan, viettävällä 
rinteellä. 

Senaatin sotilasasiain toimikunta ei kuitenkaan hyväksynyt valtuuston esittämiä muutoksia. Kau¬ 
pungin ehdoista tärkein oli rakuunarykmentille tarkoitetun alueen pienentäminen. Sen lisäksi ehdot 
olivat seuraavat: 1. Reichardtin villan alue pysyy kaupungin hallussa, 2. kun kruunulle luovutettua 
aluetta ei enää tarvittaisi rakuunarykmentin käyttöön, palaa se kaupungille, 3. kalastusoikeus kasar¬ 
mialueeseen rajoittuvalla lahdella säilyy kaupungilla, 4. alueelta kaadettavan metsän arvo korvataan 
kaupungille, 5. kruunu korvaa alueelta peltoalaa vuokranneille yksityisille mahdollisesti aiheutuvat 
vahingot ja 6. maantie siirretään kaupungin kansakoulun pohjoispuolelle. 

Christiensson piti kaupungin esittämiä ehtoja useammaltakin kannalta mahdottomina. Aluetta ei 
voinut pienentää pajan joutumatta liian lähelle heinälatoja, ja muutenkin aiheutuisi toimintavaikeuksia 
esimerkiksi hevosten kengittämisessä. Maantien siirto kaupungin ehdottamalle paikalle taas pilaisi 
koko kasarmialueen. Christienssonin mukaan pöly oli - kuten tiedettiin - mitä vahingollisinta 
miehistön silmille ja keuhkoille, ja voimakkaasti pölyävän maantien sijoittaminen kasarmirakennusten 
rintamaan olisi suuri virhe. Kaupungin ehdot n:ot 1, 3, ja 5 voitiin hyväksyä, ehkä myös ehto 6. Sen 
sijaan ei voitu hyväksyä vaatimusta, että kruunulle luovutettu maa palaisi kaupungille, kun ratsuväki 
ei sitä enää tarvitsisi. Koska alueelle rakennettaisiin useita kalliita rakennuksia, olisi ehdon kuuluttava 
siten, että alue luovutettaisiin kaupungille, jos sitä ei enää tarvittaisi sotilaallisiin tai muihin yleisiin 
tarkoituksiin. 

Sotilastoimituskunta käsitteli kesäkuun 12 päivänä Viipurin läänin kuvernöörille lähettämässään 
kirjeessä saman kuun 5. päivänä Lappeenrannan kaupungilta saamaansa kirjettä, joka sisälsi 

Rakuunakasarmien suunnittelija Sebastian 
Gripenberg "ystävälleen Magnus Schjerf- 
beckille" vuonna IR93 antaman visiitti- 
kortin kuvassa. (Museovirasto. historian 
kuva-arkisto). 


kaupungin ehdot sen omistaman, kasarmialueeksi tarkoitetun maa-alueen siirtämiseksi valtiolle. 
Kaupunki halusi pitää itsellään eräitä osia alueesta, ja sotilastoimituskunta pyysi niistä kartan tai 
karttakopion. 

Tämän jälkeen asetettiin uusi toimikunta jäsenenään muun muassa yleisten rakennusten ylihallituksen 
arkkitehti Lybeck. Asiaa uudessa käsittelyssä kaupunki vetäytyi vaatimuksistaan. Lopulta päädyttiin 
sanamuotoon, että mikäli rakuunarykmentti lakkautetaan, aluetta voidaan käyttää muuhun yleiseen 
tarkoitukseen. Tällöin saa kaupunki kuitenkin alueesta vuokraa. 

Senaatti käsitteli valtion saaman alueen luovutusehdot lopulta 10. joulukuuta 1889. Kaupunki säilytti 
luovutetun alueen kalastusoikeuden, sai korvauksen menetetystä metsästäjä säilytti omistusoikeuden 
Reichardtille rannasta vuokrattuun alueeseen. Lappeenrannan-Pulsan maantie muutettiin alueiden 
rajalle. Muutostyön kustannukset maksoi valtio. 

Valtuustoa huoletti se, että ratsuväelle luovutettu alue oli aiemmin kaavoitettu tonteiksi ja kaupungin 
laajeneminen oli siten luovutuksen jälkeen uhattuna. 

Rakuunarykmentin lakkauttamisen jälkeen senaatti lunasti vuonna 1906 kasarmialueen valtiolle, sillä 
kaupunki ei katsonut voivansa enää luovuttaa aluetta korvauksetta valtiolle. 

Ratsuväelle luovutetulla maalla ei ollut mainittavaa asutusta ennen sen luovutusta. Luonnonkauniissa 
rannassa sijaitsi viipurilaisen kauppias Reichardtin huvila. Ilman rakuunoitten tuloa olisi huvila-asu¬ 
tus varmaan kasvanut, sillä rannalta päätettiin vuonna 1887 vuokrata huvilatontteja molemmin puolin 
Reichardtin huvilaa. Tämä raukesi kuitenkin pian. Reichardt yritti ostaa vuokraamaansa tonttia jo 
vuonna 1894. Kaupunki suostui kuitenkin myymään sen vasta vuonna 1898 ja tällöinkin edellytettiin, 
ettei tontille saanut rakentaa mitään huvilan lisäksi. 

Keisari vahvisti senaatin 5. maaliskuuta 1889 päiväämän päätöksen rykmentin asettamisesta huh¬ 
tikuun 5. päivänä. Samalla vahvistettiin senaatin jo helmikuussa 1889 esittämä asevelvollisuuslain 
121. pykälän muutos sotaväen rauhanaikaista miesvahvuutta nostamisesta 5 600 mieheen. Näin voi¬ 
tiin perustaa kuuden eskadroonan ratsuväkiosasto. 

Saman kuun 17. päivänä julkaistiin asetus Lappeenrantaan sijoitettavasta ja Suomen rakuunaryk- 
mentti-nimisestä ratsuväkiosastosta sekä sen varustamisesta hevosin. Tämän jälkeen kasarmien 
paikkaa tarkasteltiin vielä yhteistyössä kenraalikuvernöörin kanssa, jolle senaatin sotilastoimikunta 
lähetti asiaa koskevan kirjeen 17 huhtikuuta. Kesäkuun 20. päivänä ilmoitti kenraalikuvernöörin päi- 

väkäsky Suomen sotaväelle rakuunarykmentin muodostamisen aikataulun. 


9.7.3 Ratsuväkivaruskunnan rakennussuunnitelma 

Kasarmialueen perussuunnitelma vahvistui käytännössä jo edellä mainitun nelihenkisen komission 
tammikuisella Lappeenrannan-käynnillä. Tulevaa varuskunta-alue kaavailtiin piirtämällä 
paikanvalitsijoiden mukana olleelle kartalle ne rakennukset, joiden ainakin arveltiin olevan tar¬ 
peellisia. Tarkastajat olivat heti alussa yksimielisiä upseerien asuntojen sijoittamisesta tilan voittami¬ 
seksi erilleen kasarmikoostumasta. Niille sopivaksi paikaksi havaittiin alueen Saimaan puoleinen 
reuna. 

Tallit päätettiin sijoittaa apurakennusten tavoin siten, että niiden väliin jäisi tuulelta suojattuja 
ratsastuspihoja. Varsinaiset kasarmit tuli sijoittaa ensimmäisinä suoraan linjaan aluetta reunustavan 
lehtikujan (alle) varteen. Lehtikuja eristäisi kahdensadan jalan pituisella alueella sijaitsevan 
kasarmiryhmän maantiestä. Tie tulisi siirtää kansakoulun lounaispuolelle erottamaan kasar- 
mikoostumaa koulusta. 

Tämän järjestelyn arveltiin tuottavan niin upseerien kuin miehistönkin asunnoille tarpeeksi ilmaa ja 
valoa. Tallit olisivat myös niin kaukana asuinrakennuksista, etteivät ne myrkyttäisi asuntojen ilmaa, ja 
toisaalta kuitenkin niin lähellä, jotta talleilla vakituisesti oleskelemaan joutuvat pystyivät kasarmeja 
käyttämään. 

Tallien ja maneesien väliin oli jätettävä avoimia ratsastuspihoja. Näillä oli kahtalainen merkitys: 
toisaalta ne tuottivat talleille ilmaa ja valoa ja toisaalta niiden käyttö ratsastuspihoina vähentäisi 
muuten tarvittavien maneesien lukumäärää. 

Upseerikerhon ja kanslian erottaminen toisistaan pidettiin tarpeellisena. Kanslia, päivystyshuone ja 
kirjuriasunto katsottiin parhaaksi sijoittaa kasarmien luokse, upseerikerho adjutantin ja kassanhoitajan 
asuntoineen muitten upseeriasuntojen luokse Saimaan rantaan, lähelle komentajan asuntoa. Pesutupa 
tiili erottaa leipomosta ja sijoittaa yhdessä saunan kanssa rantaan. Samoin tuli paja palovaarallisena 
sijoittaa kauemmaksi muista rakennuksista. Sairaalalle löydettiin kaksi mahdollista paikkaa, joko lei¬ 
rialueen ja leirisairaalan viereen tai kasarmialueelle eteläisimmäksi Saimaan rantaan. Se sijoitettiin 
lopulta Suomen sotaväen leiripaikan viereen leirisairaalan alueelle. 

Suomen asevelvollisten joukkojen komentajan kenraaliluutnantti Ramsayn vuoden 1888 
loppupuolella laatiman mietinnön mukaan rykmentin tilojen rakentaminen tuli porrastaa. Vuoden 
1891 marraskuuhun mennessä tuli saada valmiiksi alipäällystön ja miehistön asuintilat ja tallit 2/3: 
lie rykmentin vahvuudesta. Samoin valmiina tuli olla maneesi ja kaikki talousrakennukset. Seuraavan 
talouskauden aikana tehtäisiin loput rakennukset. Niiden tuli tämän suunnitelman mukaan olla 
valmiina marraskuun alussa 1892 — kuitenkin voitiin tarvittaessa siirtää upseeriasuntojen rakentamista 
myöhemmäksi. Upseerit asuisivat tarvittavan ajan vuokra-asunnoissa kaupungissa. 

Senaatti ei 5.3. päivätyssä kirjeessään keisarille tiukkaan aikatauluun vedoten lähettänyt rakennusten 
piirustuksia ja kustannuslaskelmia, vaan pelkästään kasarmirakennusten asemakartan. Senaatti ehdotti 
Ramsayn mietinnön mukaisesti, että ratsuväki järjestäytyisi vuosina 1890—1892. Osa kasarmialueen 
tiloista tulisi alipäällystön kouluttamiseksi rakentaa kuluvana vuonna 1889. Näiden piirustukset ja 
kustannusarviot senaatti oli jo käsitellyt ja hyväksynyt. 

Senaatti määräsi samana päivänä ylihallituksen tekemään kiireesti rakuunarykmentin luonnospii¬ 
rustuksia ja kustannusarvioita sekä sijoituskarttaa. Upseereiden ja alipäällystön asunnoista sekä 
työtuvista piti tehdä vaihtoehtoiset ehdotukset tiili- ja puurakennuksina. Työ tuli valmistella yhdessä 
Suomen sotaväen ylilääkärin ja sotilaspäällystön kanssa - kenraaliluutnantti Ramsay oli jo aiemmassa 
muistiossaan pitänyt tärkeänä rykmentinkomentajan nimittämistä mahdollisimman aikaisessa 
vaiheessa. Komentajan tuli muiden toimiensa ohella valvoa kasarmien rakentamista. 

Ylihallitusta käskettiin valmistautua pystyttämään yksi kivikasarmi ja ehkä muitakin kivirakennuksia 
jo kuluvana vuonna (1889). Erityisesti tuli valmistella tarpeellisen tiilimäärän varaaminen 
rakennustöihin ja perustus- ja sokkelikivien hankinta talven aikana Lappeenrantaan. 

Senaatti määritteli myös Suomen rakuunarykmentin rakennuksien tilaohjelman. Rykmentin 

Kasarmialueen kaavasuunnitelmassa suurin osa kasarmikokonaisuuden rakennuksista tuli sijoittaa 
kasarmialueen eteläosaan (osapuilleen kartan pisteiden D, L. G ja Reiehardtin huvilatontin keskelle 
jäävä alue) ja osa pohjoisosaan. Länsiosa alueesta eli Saimaan rantavyöhyke oli maastoltaan jyrkin. 
Rinteen puolivälissä oli kuitenkin noin 90 jalkaa leveä terassi. Tälle alueelle tuli rakentaa upseerien 
käytössä olevat rakennukset (n:ot 6. I. 2. 3 ja 5) sekä pesutupa-sauna ja leipomo pitemmälle 
pohjoiseen järven rantaan (rakennukset n:ot 20 ja 19). Paja (rakennus n:o 21) tuli palovaarallisena 
sijoittaa kauimmas pohjoiseen, pois kasarmirakennuksista. 

Kasarmialueelle kaupungista uuden kansakoulun sivuitse johtavan uuden tien varteen oli tarkoitus 
sijoittaa kasarmirakennukset (rakennukset n:ot 9. lOjal I). kansliarakennus (n:o 7) ja päävartio (n:o 
12). Niiden taakse 120 jalan päähän tuli samaan linjaan artelli eli ruokala-keittiö (rakennus n:o 13) 
ja vaunuliiteri (rakennus n:o 32 sekä halkovarasto-käymälät (rakennukset n:ot 34 ja 35). Näiden 
kahden linjan taakse taas sijoitettaisiin tallirakennukset (n:ot 22-27) siten, että ne maneesirakennus- 
ten (tuot 36-37) kanssa muodostaisivat tilavia ratsastuspilioja. Rakennukset sijoitettaisiin niin. että 
ne suojaisivat pihaa tuulelta, mutta kuitenkin riittävän etäälle, että tulipalon sattuessa tulen etenemi¬ 
nen rakennuksesta toiseen saataisiin estetyksi. Tallien läheisyydessä oli myös kauramakasiinin paikka 
(rakennus n:o 30). 

Alueen itäiselle, lähinnä kaupunkia olevalle sivustalle tuli rakentaa asuntoja ja niihin kuuluvia 
ulkorakennuksia perheellisille alipäällystön tai miehistön jäsenille (rakennukset n:ot 14-17). Kasar¬ 
mialueen pohjoisosaan tuli sijoittaa trumpetistien ja kuormaston hevosten talli (rakennus n:o 28) ja 
heinäladot (rakennukset n:o 31). Sairastatlit päädyttiin sijoittamaan hautausmaan viereen (raken¬ 
nukset n:ot 29 ja 29A). Sairaala (rakennukset n:ot 38-41) sijoitettiin kasarmialueesta''etelään 
leirisairaalan alueelle. Rakennussuunnitelmaa kuvaava kartta vuodelta 1890. 

(Finsk Militär Tidskrift 1890). 

päällikön rakennuksessa tuli olla 8 huonetta, eteinen, keittiö ja palvelijanhuone yksikerroksisessa 
puurakennuksessa. 

Adjutantille oli varattu 5 huonetta, eteinen, keittiö ja palvelijanhuone. 

Neljälle eskadroonan päällikölle ja rykmentin lääkärille oli kullekin 4 huonetta, eteinen, keittiö ja pal¬ 
velijan huone. 

Kahdelle ratsumestarille ja eläinlääkärille oli varattu kullekin 3 huonetta, eteinen, keittiö ja palvelijan 
huone. 

Nuoremmilla upseereilla oli kullakin kaksi huonetta ja yhteinen palvelijan huone. 

Rakennukset voitiin rakentaa joko kaksikerroksisena puutalona tai kolmikerroksisena kivitalona. 
Lisäksi tarvittiin upseerikerho ja rykmentinkanslia. Kaikkiin rakennuksiin tuli kuulua jääkellarit, 
ulkohuoneet ja liiterit. 

Kuusi eskadroonaa sai kuvauksen mukaan kukin oman kaksikerroksisen ja ullakollisen kasarmin. 
Jokaiseen näistä tuli mahtua noin 116 miestä ja lisäksi tilat varusmestarille ja varusvarastolle, es¬ 
kadroonan kanslia, kouluhuone ja pesuhuone. 

Asiaan kuului vartiorakennus arestihuoneineen, keittiörakennus, varastorakennus ja suuri ruokasali. 
Verstaita tarvittiin suutareille, räätäleille, satulasepille, asesepille ja puusepille. Asuntoja laskettiin 
upseeriston lisäksi tarvittavan 45 perheelliselle aliupseerille. Näistä osa oli huoneen ja keittiön 
asuntoja, osa hellahuoneita. Vielä tarvittiin majoitustilat 60 trumpetistille ja aseettomalle. Verstashuo¬ 
neille ja asunnoille tehtäisiin kolme tai neljä erillistä puurakennusta tai kolmikerroksinen kivitalo. 

Rakennusohjelma käsitti puiset käymälät; leipomo suunniteltiin kivirakennukseksi. Ohjelmaan kuului 
myös varushuone, kivinen sauna-ja pesutupa, jossa voi lämmittää vettä, sekä kivestä rakennettu 
paja. Hevosille suunniteltiin kuusi eskadroonantallia, joihin kuhunkin tilat 115 hevoselle, yksi 75 
hevosen talli trumpetistien, opetuskomennuskunnan ja kuormaston hevosille ja 30 hevosen sai¬ 
rastani. Lisäksi tarvittiin yksi muonamakasiini ja 6-10 heinälatoa, joihin mahtuisi heinää kahden kuu¬ 
kauden tarpeisiin. Ratsuväki tarvitsi myös useita vajoja vaunujen ja muun tavaran säilytykseen. Ma- 
neesirakennuksia tarvittaisiin kaksi. Sairaala ajateltiin rakennettavaksi kivestä yksi-tai kaksikerroksi¬ 
seksi. Sen viereen tai vaihtoehtoisesti yhteyteen suunniteltiin myös ruokalaa. Vielä rakuunarykmentti 
tarvitsi rakennustensa joukkoon ruumishuoneen. 

Ylihallitus ryhtyi maaliskuussa 1889 saamansa määräyksen mukaan tekemään kasarmirakennusten 
suunnitelmapiirustuksia ja kustannusarvioita. Toukokuun puolivälissä ylihallitus lähetti piirustukset 
ja kustannusarvion 42 erillistä rakennusta varten senaatin hyväksyttäväksi. Kustannusarvio nousi 
aiemmasta hinnasta 1 624 276 markkaan tai vaihtoehtoisessa supistetussa versiossa 1 477 075 mark¬ 
kaan. Ylihallitus ehdotti rakennustyön tekemistä kolmen vuoden kuluessa marraskuuhun mennessä 
1892, jolloin rakuunarykmentinkin oli määrä olla täydessä toimintakunnossa. 

Rakennussuunnitelmassa, jota seuraavassa selostetaan pääosin rakennushallituksen arkistossa säily¬ 
neen Sebastian Gripenbergin allekirjoittaman asiakirjan valossa, kasarmialueen todettiin sijaitsevan 
Lappeenrannasta länteen. Sitä rajoitti lännessä Saimaa. Pohjoisessa, idässä ja etelästä kasarmi- 
alue rajoittui kaupungin alueeseen. Uusi maantie muodostaisi kasarmialueen ja kaupungin alueen 
rajalinjan. Suurin osa kasarmikoostuman rakennuksista sijoitettaisiin alueen eteläosaan ja osa poh¬ 
joisosaan. Länsiosa eli Saimaan rantavyöhyke oli maastoltaan jyrkin. Rinteen puolivälissä oli noin 
90 jalkaa leveä terassi. Varsinainen kasarmialue oli tarkoitus sijoittaa korkeammalla, noin 100 jalkaa 
Saimaan pintatason yläpuolella sijaitsevalle alueelle, upseerirakennukset länsiosan terassille, pesutupa 
ja sauna pitemmälle pohjoiseen järven rantaan. Myös paja tuli palovaarallisena sijoittaa kauemmas 
kasarmirakennuksista. 

Monestakin syystä vältettiin kasarmien sijoittamista aivan maantien viereen - näitä syitä ei kuiten¬ 
kaan suunnitelmassa mainittu. Aiemmin olivat jo tosin tulleet esiin pölyn aiheuttamat terveyshaitat. 
Joka tapauksessa suunniteltiin kaupungista kasarmialueelle johtavan uuden tien ja maantien väliin 
jätettäväksi 190 jalan mittainen istutettu vyöhyke. Kasarmialueelle kaupungista uuden kansakoulun 
sivuitse johtavan tien varteen aiottiin sijoittaa kasarmit, kanslia ja verstasrakennus. Näiden taakse 
luoteeseen, noin 150 jalan päähän tuli seuraava rakennusrivi. Näiden kahden rivistön väliin tuli 
sijoittaa ruokala ja vartiorakennus. Näiden kahden linjan taakse taas sijoitettaisiin tallit muodostamaan 
maneesirakennusten kanssa tilavia ratsastuspihoja. Rakennusten tuli suojata pihaa tuulelta, mutta olla 
niin kaukana, että tulipalon sattuessa tulen eteneminen rakennuksesta toiseen saataisiin estetyksi. 

Alueen itäiselle, kaupungin puoleiselle sivustalle piti rakennettaman asuntoja ja niiden ulkoraken¬ 
nuksia perheellisille alipäällystön tai miehistön jäsenille. Tämän osan voisi helposti erottaa ympäröi- 

västä alueesta säleaidalla tai istutuksilla. Istutusten arveltiin alueella asuvien naisten ja lasten suuren 
määrän vuoksi olevan parempi vaihtoehto. Kasarmialueen pohjoisosaan tuli sijoittaa trumpetistien ja 
kuormaston hevosten talli, sairastalli ja viljaaitta ja niiden taakse 180 jalan päähän heinäladot. 

Upseerien talot ja kerhorakennus sijoitettaisiin länsirannan terassille ja rannan pohjoisosaan sauna 
ja pesutupa. Sairaalaryhmän paikkaa ei ollut vielä lopullisesti päätetty. Vesihuollon järjestäminen 
oli Gripenbergin allekirjoittaman asiakirjan mukaan vaikeaa. Maaperää ei ollut vielä tutkittu, 
mutta Gripenberg arveli, että vaikka kaivoja saataisiinkin aikaan, olisi vedentarve alueella niin 
“kolossaalinen”, etteivät hyvätkään kaivot riittäisi tyydyttämään sitä. Sen vuoksi tuli Gripenbergin 
mukaan jo alusta alkaen ottaa vesi kasarmialueelle länsipuolen syvästä lahdesta. Tämä oli tarpeen jo 
aikaisempien kokemusten vuoksi - suurin osa asevelvollisten kasarmialueista kärsi hyvän veden puu¬ 
tetta. Lappeenrantaan tuli ison miesluvun lisäksi vielä 800 hevosta, jotka tarvitsivat oman päivittäisen 
vesiannoksen. 

Gripenberg piti parhaana mahdollisena veden saantikeinona rakentaa rannalla sijainneen kauppias Rei- 
chhardtin huvilan viereen pumppuhuone, joka tarpeeksi pitkää putkea myöten ottaisi puhtaan veden 
Saimaasta. Pumppuhuoneesta vesi johdettaisiin maanalaista putkea myöten ylhäällä sijaitsevalle 
alueelle vesisäiliöön. Sen tulisi olla rakennuksen sisällä, jotta vesi saataisiin talvella 6-8 asteen 
lämpöiseksi. Tämä oli Gripenbergin mielestä tarpeellista, sillä jääkylmä vesi oli hevosille vahingol¬ 
lista ja helposti jäätyisi putkissa. 

Vesijohtoja ei Gripenbergin mielestä tullut vetää rakennuksiin, sillä se lisäisi veden kidutusta huo¬ 
mattavasti ja tarvittaisiin myös viemärit. Tämä ei vielä tässä vaiheessa ollut Gripenbergin mielestä 
toivottavaa, vaan se tulisi toteuttaa myöhemmin. Viemäri olisi pakko johtaa joko samaan lahteen, 
josta puhdas vesi otettiin, tai sitten toiseen, kaupungin puoleiseen lahteen. Kumpikaan ei Gripenbergin 
mielestä voinut tulla kysymykseen. Tulovettä ei voinut pilata ja lahdessa oli kesäisin tarkoitus niin 
miesten kuin hevosten uida. Viemäröinti tuli järjestää rakentamalla tiiviitä betonivalettuja jätekaivoja. 
varustamalla kaivot tiivein kansin ja pumpuin turvattaisiin hygienian tarpeet. 

Gripenberg piti tärkeimpinä rakennuksina sotilaskasarmeja. Näissä tuli hänen mukaansa ottaa 
huomioon niin rakentamis- kuin ylläpitokustannuksetkin ja vielä rakennusten, asumisolojen, vaikutus 
miehistön terveyteen. Tässä hän vertasi tilannetta asevelvollisten tarkka-ampujapataljoonien kasar¬ 
meihin. Nämä oli rakennettu puusta, ja niiden ylläpito vei vuosittain rahaa niiden vastaamatta niille 
asetettuja vaatimuksia. Muun muassa tuuletus ei toiminut tyydyttävästi, syöpäläiset viihtyivät 
kasarmeissa, ja rakennuksiin rakennetuista käymälöistä oli valitettu. 

Lappeenrannassa ei Gripenbergin mukaan saanut toistaa aiempia virheitä. Nyt kasarmit tuli rakentaa 
kivestä rautapalkistoin. Kustannusten takia ei niitä voitu rakentaa yksikerroksisiksi, vaan kasarmien 
tuli olla kaksi-ja osin kolmikerroksisia. Lattiat tuli ylimmissä kerroksissa tehdä asfaltista ja sen päälle 
rimojen varaan sijoitetuista lattialankuista. Alakerrassa lattiarakenne oli muuten samanlainen, mutta 
pohjana oli täytetyn ja korotetun maaperän päällä betonilaatta. Näin vältettiin mätänevät lattiantäytteet 
ja kosteusvauriot, mikä säästi korjauskustannuksia. 

Sisäseiniä ei Gripenbergin mukaan tarvinnut rapata. Öljyväri voitiin sivellä suoraan tiilen pintaan 
kuuden jalan korkeudelle ja loppuosaan voitiin käyttää slammausta tai kalkkimaalia. Tulisijat tuli 
varustaa hormeilla, jotka kuljettivat lämmetessään raikkaan ilman lämmenneenä huoneeseen. Ilman 
poistamiseksi oli ovien yläpuolelle tehtävä luukut. Tulevaisuutta ajatellen, jos joskus haluttaisiin vielä 
parantaa ilmastointia, oli kasarmien muuraustyön aikana tarkoitus jättää seiniin hormeja. Lämpiminä 
vuodenaikoina voitiin tuvat tuulettaa avaamalla ikkunoita. Käymälöitä ei aiottu rakentaa sisälle kasar¬ 
meihin, mutta yön ajaksi pesuhuoneisiin oli tarkoitus tuoda palju, joka tuli joka aamu kuljettaa pois ja 
pestä. 

Muuttamalla kenttävääpelien huoneiden kokoa voitiin saada aikaan ullakkokerrokseen asunnot 
kahdelle perheelliselle aliupseerille. Tätä Gripenberg piti suurena etuna kurinpidon kannalta. 

Gripenberg viittasi selostuksessaan myös kasarmirakennusten mieskohtaiseen ilmamäärään. Sitä 
oli 750 kuutiojalkaa. Tämä oli Gripenbergin mukaan vähän enemmän kuin Uudenmaan pataljoonan 
kasarmeissa. 

Gripenberg piti puukonstruktiota kasarmirakennuksissa jonkin verran ehdotettua rautapalkki - kivira¬ 
kennetta halvempana, mutta puuversio aiheuttaisi ajan kuluessa kalliita korjaustöitä. 

Keittiörakennuksen materiaaliksi Gripenberg ehdotti puuta, mutta siten, että siinä olisi kivinen 
kellarikerros, jossa tulisi olla sekä ruoka- että jääkellari. Näin vältettiin erillisen jääkellarin tarve 
ja voitiin tehdä ruokalan lattia asfaltilla päällystetystä kivestä. Tämä säästi ruokalan lattian korjaus¬ 
kuluja. Ruokalarakennuksesta tehtiin kaksi vaihtoehtoa. Toisessa oli kuusi keittiötä - yksi jokaista 
eskadroonaa varten - tai kaksi keittiötä, jolloin kolmella eskadroonalla olisi yhteinen ruokailu. 
Kummassakin versiossa koko miehistö voi ruokailla kahdessa erässä. 

Sairaala suunniteltiin kahden kerroksen korkuiseksi kivitaloksi ja konstruoitiin pääosin miehistö- 
kasarmien tapaan. Kuitenkin muun muassa sisäseinät tuli sairaalassa helpomman puhtaanapidon 
vuoksi rapata ja maalata öljymaalilla, eteisten ja käytävien asfaltoidut lattiat tuli maalata öljymaalilla 
ja vielä lakata. Paremman ilmanvaihdon saamiseksi tuli sairaalaan kaksi poistoilman imuhormia. Sai¬ 
raalarakennuksesta tehtiin myös kaksi versiota. Ensimmäisessä oli yhtä sänkyä kohden suunniteltu 
1200 kuutiota, toisessa 1500 kuutiota ilmaa. 

Leipomon, saunan ja pesutuvan rakennusmateriaaliksi Gripenberg ehdotti kiveä. Tätä valintaa hän 
puolusti tulenvaaralla ja säästöllä vuotuisissa korjaustöissä. Rakennukset sijoitettiin rantaan siisteyden 
ja käytännöllisyyden vuoksi. Paikalle tuli Gripenbergin mielestä vielä hankkia käsipumppu, jolla 
voitiin pumpata vettä Saimaasta, sekä likakaivo poistovedelle. 

Tallit olivat puurakenteisia. Ne eivät Gripenbergin mielestä tarvitsisi välikattoa ja vinttiä, koska rehun 
säilytys ylisillä ei ollut tarkoituksenmukaista. Välikatto oli hänen mukaansa myös palovaarallinen. 
Kun katon tukikonstruktio jätettäisiin näkyviin, voisi sen myös helposti tarkastaa ja korjata, Riittävän 
lämpöeristyksen aikaansaamiseksi oli pärekaton ja sisäkaton laudoituksen väliin jätettävä 4-5 tuumaa 
paksu savi- ja olkitäyte. Talleissa tuli Gripenbergin mielestä olla tasoitettuja tiukkaan tampattu 
maalattia. Katon lanterniinit toimivat sekä valonlähteinä että ilmanvaihtajina. Sairastalli oli pääosin 
samanlainen kuin muutkin tallit, mutta siinä oli välikatto ja neljä tulisijaa korkeamman lämpötilan 
aikaansaamiseksi. 

Verstasrakennuksen Gripenberg suunnitteli saman järjestelmän mukaan kuin varsinaiset kasar¬ 
mirakennuksetkin - siis tiilirakennuksena. Sen yläkerrassa oli asuintilat kuudelle perheelliselle 
aliupseerille tai miehistön jäsenelle. Molempiin kerroksiin oli erilliset sisäänkäynnit. 

Perheellisille aliupseereille tai miehistön jäsenille oli lisäksi kaksi muuta asuinrakennusta. Näihin 
oli Gripenberg suunnitellut riittävän monta uloskäyntiä - niitä tarvittiin useampia paitsi asukkaiden 
viihtyvyyden vuoksi myös mahdollisen tulipalon varalta. Rakennukset aiottiin tehdä puusta. 
Gripenbergin mukaan kahden kolmikerroksisen kivirakennuksen teko olisi 14 % kalliimpaa kuin 
hänen tässä esittämänsä rakennuksen. 

Kanslia-ja kerhorakennusta Gripenberg ehdotti rakennettaviksi erilleen. Kanslia tulisi ylös kasar¬ 
mien lähelle, ja siihen sijoitettaisiin kansliatilojen lisäksi asunnot yhdelle perheelliselle ja kolmelle 
naimattomalle kirjurille. Kerho tuli sijoitettavaksi länsirannan terassille upseerien asuinrakennusten 
tavoin. Kerhotalossa oli asunnot kahdelle esikuntaupseerille. Kaksihuoneisilla asunnoilla oli yhteinen 
eteinen ja palvelijanhuone. 

Komentajan asunto oli yksikerroksinen puutalo. Gripenbergin mukaan huoneistossa oli pyydetty 
huonemäärä. Huoneistojen kokoa hän piti sopivana siihen nähden, että komentajan tuli tavata koto¬ 
naan koko upseeristonsa ja ottaa usein vastaan muitakin vieraita. Tämän vuoksi vastaanottohuone, sali 
ja ruokasali oli tehty kohtalaisen kookkaiksi. Muita huoneita hän piti melko vaatimattomina kooltaan. 
Suuren ullakon hyödyntämiseksi oli sen toista päätä korotettu. Siellä oli tilaa adjutantin asunnolle ja 
lisäksi huone palvelijoille. 

Neljän eskadroonanpäällikön asunnoiksi oli tehty kaksi vaihtoehtoa. Toinen oli kaksikerroksinen 
puurakennus ja toinen kolmikerroksinen kivirakennus, jossa kolmas kerros oli matalampi ja 
tarkoitettu kahdeksalle yliupseerille. Kaksi upseeria asuisi kolmen huoneen asunnossa, molemmilla 
oma makuuhuone ja yhteinen vastaanottohuone. Samassa kerroksessa olisi lisäksi kaksi palvelijain- 
huonetta. Gripenberg piti puurakennusta kruunulle edullisempana vaihtoehtona. Hintaero kasvaisi 
hänen mukaansa vielä, jos upseereita pitäisi majoittaa arvioitua enemmän. 

Varusvaraston, kuormavaraston ja pajan pohjakaavojen Gripenberg kirjoitti saaneen muotonsa 
sotilashenkilöiden antamien tietojen mukaan. Myös maneesin pohjakaavan koko oli Gripenbergin 
mukaan saatu sotilasasiantuntijoilta. Sen konstruktiossa hän oli pyrkinyt mahdollisimman matalin 
seinin saamaan rakennuksen sisälle mahdollisimman suuri korkeus, tila ja valo - kuitenkin ilman, että 

rakennuksen hinta nousisi korkeaksi. 


Osa ulkohuoneiden lattiaa tuli Gripenbergin mukaan betonoida ja asfaltoida, jotta vältettäisiin maan 
pilaantumista. 

Yleensä Gripenberg ehdotti kalliimpiin rakennuksiin kattomateriaaliksi galvanoitua peltiä ja 
halvempiin pärettä. Galvanoituun peltikattoon Gripenberg oli päätynyt asevelvollisten kasarmeista 
saatujen kokemusten nojalla. Niiden katoissa käytetty “musta levy” tai asfaltti vaativat säännöllisesti 
lisäsivelyä ja muita korjauksia ja ne tulivat siten ajan mittaan kalliiksi. 

Asiakirjan lopuksi Gripenberg esitti vielä, että vesijohtojärjestelmän höyrykone voisi, silloin kun vettä 
ei tarvinnut pumpata, pyörittää dynamoa tuottamaan sähkövaloa. Tämä lisäisi hänen mukaansa esimer¬ 
kiksi talleilla paloturvallisuutta. Sähkön voimanlähteenä voisi käyttää myös petrolimoottoria, jota 
Gripenberg piti halpana käyttää verrattuna polttopuiden kulutukseen. 

Viranomaiset käsittelivät suunnitelmia useassa vaiheessa. Senaatti tutki ylihallituksen toukokuun 14. 
päivänä lähettämiä piirustuksia ja kustannusarviot, hyväksyi osan niistä ja määräsi osan muutettaviksi. 
Sotilastoimituskunta toimitti lisäksi 21. toukokuuta kenraalikuvernöörillä eli Suomeen sijoitettujen 
joukkojen komentajalla hanketta koskevat asiakirjat ja piirustukset. Rakennustyö Lappeenrannassa 
ja rykmentin perustaminen voisi toteutua vuosina 1889—1892. Kuluvana vuonna 1889 tulisi rakentaa 
rykmentin kanslia n:o 7, kanslian ulkohuone n:o 8, sotilaskasarmi n:o 9, keittiörakennus n:o 13, 
työhuonerakennus n:o 14 ja siihen kuuluva ulkohuone n:o 17, varushuone n:o 19, talli n:o 22, kaurava- 
rasto n:o 30, heinälato n:o 31, halkoliiteri-ja käymälärakennus n:o 34 ja maneesi n:o 36. 

Jos rakennustyö pääsisi alkamaan vasta niin myöhään, että kasarmin muuraus ei enää kävisi päinsä, 
toimisi kaksikerroksinen verstasrakennus aliupseereista koostuvan opetuskomennuskunnan asuntona. 
Kuten edellä on mainittu, ei senaatti ehtinyt vielä tässä vaiheessa käsitellä kaikkia ylihallituksen 
esittämiä rakennuksia. Se otti kuitenkin kantaa niihin, jotka tuli rakentaa vuonna 1889. 

Rykmentinkansliassa tuli senaatin mukaan välttää taitettuja ulkoseiniä. Rakennusta tuli laajentaa 
jotenkin muuten, jotta kirjureille saataisiin riittävät asuintilat. Kahden eskadroonan kasarmissa 
haluttiin alimman kerroksen pohjakaavaan pieniä muutoksia. Ruokalassa olivat taas ylihallituksen 
molemmat vaihtoehdot, kuusikeittiöinen ja kaksikeittiöinen, senaatin mielestä epätyydyttäviä. Sen 
sijaan haluttiin rakennettavaksi kolmikeittiöinen ruokala, kahden eskadroonan yhteisenä. Kenraali- 
kuvernöörin kanssa neuvoteltuaan valitsi sotilastoimituskunta kuitenkin kuuden keittiön vaihtoehdon. 

Verstaassa halusi senaatti muuttaa toisen kerroksen puurakenteiseksi kustannussäästön vuoksi: 
rakennus olisi 15 000 markkaa kokonaan tiilistä halvempi. Yläkertaan tuli sijoittaa 9 perheel¬ 
lisen aliupseerin asunnot. Niistä kahdessa tuli olla kaksi huonetta, muissa seitsemässä vain yksi. 
Varusvaraston senaatti hyväksyi sellaisenaan. 

Lappeenrannan rakuunakasarmien tuilta ja edistynyttä tekniikkaa edustavaa vesijohtoa kuvailtiin 
yleisten rakennusten ylihallituksen vuosikertomuksessa seuraavasti. “ Vesijohto on laitettu seuraaval- 
la tavalla: pumppuhuone, jossa on 4 hp. Worthinton 'in suorastaan vaikuttava höyrypumppu sekä ko¬ 
neenhoitajan asunto, joka sijaitsee rannalla. Johtotom on noin 100 metriä rannasta ja siili, jonka 
suojaksi jäitäja muuta vahinkoa vastaan on laitettu n. k. duc d älbeja, on 3 metrin syvällä. Johtotorvi, 
200 metriä pitkä 100 mm. lävistäjällä, nostaa veden raudasta tehtyyn vesisäiliöön vetävä 60,000 
litraa. Säiliöön läntisimmän sotilaskasarmin vinnillä. Veden painokorkeus on noin 45 metriä. Säiliö 
on huoneessa joka lämmitetään kahdella uunilla vinnillä käsin, joten siis veden lämpö säiliössä aina 
on korkeammalla jäätymispistettä. Säiliöstä johdetaan vesi joka sotilaskasarmin pesuhuoneeseen, 
joka artellikeiltiöön, tulleihin, maneeseihin, upseerien leipontatupaan sekä vedensäilyttimeen nainei¬ 
den alipäällikköjen asunnossa. Jokaisesta tallista löytyy vesijohto ja letku tulipalon varalle. Likavie- 
möreitä löytyy pesuhuoneissa ja artelli rakennuksissa ja johtaa veden suurempaan likakaivoon, joka 
on tehty rautatiilistä sementtiin ja asfaltilla laskettu. Pienempiä likakaivoja löytyy sitäpaitsi kasarmin 
ylempänä olevalla alueella eri paikoilla. Nämät kalliit ja epämukavat likakaivot täytyi laittaa 
sentähden, että kaupungin hallitusmiehet eivät suostuneet likaveden laskemiseen johonkin kaupungin 
lahteen ja taas ei likavesi voinut tulla siihen lahteen, josta vesi rykmentin tarpeeksi johdettiin." 
Kuvassa vesijohtojärjestelmää ja kasarmialueen rakennuksia esittelevä yleisten rakennusten ylihal¬ 
lituksen planssi. (VA). 

Talleissa senaatti halusi keskikäytävän katettavaksi katukivellä ja soveliaisiin paikkoihin vesipisteet. 
Viljamakasiini, heinälatoja maneesi setvisivät senaatin käsittelystä muutoksitta. Lisäksi edellytettiin, 
että kasarmin ja verstashuoneen läheisyyteen rakennettaisiin vuoden 1889 aikana tarpeellinen määrä 
ulkohuoneita. 

Senaatin päätös lähetettiin kesäkuun 4. päivänä yleisten rakennusten ylihallitukselle. Sille luovutettiin 
300 000 markan määräraha ja se velvoitettiin aloittamaan ehdotuksessaan mainittujen 12 rakennusten 
rakennustyöt. Ylihallituksen todettiin esittäneen rakennustyötä valvomaan ylimääräisen arkkitehdin 
J. Lybeckin apunaan nuorempi arkkitehti sekä tarpeellinen määrä rakennusmestareita. Senaatti ei 
puuttunut rakennustöitä valvovaan henkilöstöön, mutta edellytti sen edustavan riittävää pätevyyttä. 
Ylihallituksen edellytettiin toimivan yhteistyössä sotilastoimituskunnan kanssa työhön liittyvissä 
asioissa. 

Ylihallitusta pyydettiin erikseen suunnittelemaan ja laatimaan kustannusarvio kesän aikana Saimaasta 
kasarmiin, ruokalaan ja talliin johtavista vesijohdoista sekä vesiposteista. Viemärit tuli suunnitel¬ 
la kasarmista ja ruokalasta, mutta talleihin ei sellaista tarvittu. Tuli myös ottaa selville, voitiinko 
jätevedet laskea samaan lahteen, josta puhdas vesi otettaisiin. 

Lehdistökin seurasi tässä vaiheessa hankkeen edistymistä. Viipurin Sanomat kertoi rakuunoiden 
kasarmeja sijoitettavan ylängölle kaupungin leiripaikan, reserviparakkien ja Saimaan kahden 
lahdelman väliin. Lehti piti paikkaa terveydellisessä suhteessa parhaimpien joukossa Suomessa. Alue 
oli 120 jalkaa Saimaan vedenpintaa ylempänä ja perustukseltaan sopiva rakennusta kannattamaan. 

Kun maaperä oli karkeasoraista, toisin paikoin sisältäen hienompiakin hiekkakerroksia, niin se oli 
kokonaisuudessaan hyvin sopiva imemään sisäänsä kaato-ja likavesiä. Kun tämän lisäksi kasarmialu¬ 
eelle tiili pistämään kaksi Saimaan syvää lahdelmaa, niin ei lehti voinut parempaa toivoakaan. 

Jotta kasarmeille saataisiin lisää tilaa, täytyi maantie siirtää kulkemaan uuden koulurakennuksen 
eteläpuolitse 29. reservikomppanian parakeille päin. Uuden maantien viereen rakennettaisiin miehis¬ 
tön kasarmit, niiden taakse maneesirakennukset, edemmäksi tallit, näistä vielä edemmäksi heinäladot 
ja kauramakasiinit. Äärimmäisiksi rantaa pitkin lähemmäksi reservikomppaniaa tulisivat lehden 
tiedon mukaan sairashuone ja lääkärin, upseerien ja rykmentin päällikön asunnot sekä kaikkein 
kauimmaiseksi Tyysterniemelle sauna-ja pesuhuoneet. Muut rakennukset sijoittuisivat näiden päära¬ 
kennusten ympärille sen mukaan kuin terveys- ja paikallisolosuhteet vaativat. Yleisten rakennusten 
ylihallitus oli lehden mukaan jo sopinut Lappeenrannan rautatieasemapäällikön kanssa neljän mil¬ 
joonan tiilen hankkimisesta kasarmirakennuksiin. Suurin osa kasarmirakennuksista tuli nimittäin 
lehden mukaan, vastoin Suomen muita kasarmirakennuksia, tehtäväksi kivestä. 

Artikkelin mukaan olisi kasarmien, sauna-ja pesuhuoneiden ja sairas-ja leipomohuoneiden lisäksi 
tallitkin rakennettu kivestä. Suurin huomio rakennuksissa oli pantu terveysopillisiin suhteisiin. Lattiat 
oli kasarmeissa ja sairaalassa suunniteltu kuperiksi, eikä täytteenä käytetty sammalta, vaan ainoastaan 
asfalttia ja puhdasta soraa. Ilmanvaihto oli suunniteltu mahdollisimman helpoksi ja yksinkertaiseksi. 
Kaikki liina-ja muut vaatteet tultaisiin puhdistamaan ennen pesua erityisesti tätä tarkoitusta varten 
laitetuissa huoneissa höyrylaitoksella mahdollisista tartuntataudeista. Tällä pyrittiin samaan rykmentin 
miesten sairastuvuus vähäisemmäksi kuin muualla. Lehden mukaan ylihallituksen suunnitelma oli 
Suomen oloihin nähden suurenmoinen. Piirustukset oli jo jätetty senaatin sotilastoimikunnan käsitel¬ 
täviksi. Kustannusarvio nousi lähes 1 1/2 miljoonaan markkaan. 

Ylihallitus työsti suunnitelmia edelleen vuoden 1889 aikana. Se lähetti 20.12 1889 sotilastoimi- 
tuskunnalle kasarmialueen 19 rakennuksen piirustukset ja kustannusarviot. Sen mukaan neljän 
eskadroonanpäällikön asuintalosta oli luovuttava kustannusten vuoksi - nyt kustannukset nousivat jo 
1 463 840 markkaan. Ylihallitus pyysi myös toimittamaan rakentamiseen varatut rahat tililleen, jotta 
vuoden 1890 aikana saataisiin valmiiksi suunnitellut 10 rakennusta. 

Tammikuun 28. päivänä 1890 senaatti vahvisti laaditut piirustukset ja kustannusarviot ja myönsi 
samalla ylihallitukselle 1 469 840 markkaa rakennuskustannuksiin. Vuonna 1890 tuli ylihallituksen 
esityksestä rakentaa rakuunarykmentin päällikön asunto n:o 1 ja sen ulkohuone n:o 2, upseerien 
kokoushuone eli upseerikerho n:o 6, kasarmirakennus n:o 10, vartiorakennus n:o 12, perheellisten 
aliupseerien asunto n:o 15, leipomo n:o 18, sauna-ja pesutupa n:o 20, paja n:o 21, tallit n:ot 23 ja 24, 
sairaitten hevosten tallit n:ot 29 ja 29A, sairaala n:o 38, sairaalan talousrakennus n:o 39, ruumishuone 
n:o 40 ja tarpeen mukaan rakennettavat ulkohuoneet ja heinäladot n:ot 41. Loput rakennukset senaatti 
määräsi rakennettaviksi vuosina 1891 ja 1892. 

Vielä vuoden 1890 lopussa keskusteltiin kasarmialueen vesijohtojärjestelmästä, mutta varsinaisia 
päätöksiä ei vielä tehty. Senaatti myönsi syksyllä 1890 pieniä lisämäärärahoja tarvittaviin rakennus¬ 
töihin, esim. tallin pilttuiden savipohjan laittoon ja sisäseinien päällystämiseen, leivinuunin tekoon 
sairaalan talousrakennukseen, ruumishuoneen asfalttilattiaan ja muuten valmiiden rakennusten 
viimeistelytyöhön. Yhteensä summa nousi 46 804 markkaan. 

Vuosien 1891 ja 1892 ohjelmaan määrättyjen rakennusten lisäksi päätettiin vielä tehdä eräitä 
rakennuksia. Senaatin 5 huhtikuuta 1892 päiväämän päätöksen mukaan aloitettiin suunnitelman 
viimeinen vaihe: aiemmin rakentamattomat henkilökunnan asunnot apurakennuksineen. Ne val¬ 
mistuivat ja luovutettiin rakuunarykmentille maaliskuussa 1893. 


9.7.4 Rakennustyöt 

Suomen rakuunarykmentin rakennustyöt Lappeenrannassa kestivät varsinaisesti kesästä 1889 a kesään 
1893. Hankkeesta keskusteltiin jo vuoden 1889 alussa yleisesti lappeenrantalaisten kesken, sillä sitä 
koskevista materiaali-ja urakkatarjouksista ilmoitettiin tammikuussa sanomalehdistössä. Rakuu¬ 
noiden kasarmihankkeen yksityiset urakoitsijat valittiin Lappeenrannan maistraatissa pidetyissä huuto¬ 
kaupoissa. Aluksi oli vaikeata saada urakoitsijoita työlle, sillä yksikään heistä ei hyväksynyt yleisten 
rakennusten ylihallituksen tarjoamaa korvausta. Sitä edellytettiin kohotettavan 20 000 markalla. Yli¬ 
hallitus saikin senaatin sotilastoimikunnalta useaan otteeseen lisävarojapa urakkajärjestelmään oltiin 
ainakin ylihallituksen vuosikertomuksen mukaan tyytyväisiä. 

Yleisten rakennusten ylihallitus sai rakennusaineiden hankintaan 50 000 markkaa jo tammikuussa 
1889 ja vielä huhtikuussa 85 000 markkaa tiilien ja kalkin ostoon. 

Tarvikkeita saapui työmaalle jo varhain vuoden 1889 alusta. Sebastian Gripenberg antoi 15.1. 1889 
puutavaran laadusta ja säilytyksestä tarkat ohjeet; puut piti kaataa talvella, hirret tyvestä vähintään 
8 tuumaa ja latvasta 6 tuumaa paksuja. Lappeenrannassa kuulutettiin 17.1. puutavaran toimi- 
tushuutokauppa, joka pidettiin 26.1. Tarjousten perusteella maistraatti suositteli puutavaran toimitta¬ 
jiksi lappeenrantalaisia asemapäällikkö Alfred Söderbergiä, kauppias Kristian Haikalaa ja Lauritsalan 
kartanon omistajan eversti Emil von Haartmania. 

Täällä tarvike-ja urakkatarjouksia hoitanut Julius Siren lähetti ylihallitukseen jo 19.2.1889 kirjeen 
yhdessä rakennusmestarien J.A. Westerlundin ja K. Nenosen kanssa, esitti hintavertailun saatavilla 
olevasta puutavarasta ja ehdotti sen ostoa asemapäällikkö Söderbergiltä. 

Ylihallitus piti kuitenkin von Haartmanin tarjousta halvimpana, ja helmikuun alussa hänet valittiin 
päätoimittajaksi. Ylimääräinen arkkitehti Julius Siren määrättiin ylihallituksen puolesta valvomaan 
muun muassa puutavaran toimitusta. Jo 24.2.1889 Julius Siren, K. Nenonen ja J. Westerlund 
rakennustyömaalla kuittasivat ensimmäisen hirsi-ja parruerän vastaanotetuksi eversti von Haartmanil¬ 
ta. Hänen toimitussopimuksensa arvo oli 41 030 markkaa; yksi hirsisyli maksoi silloisessa rahassa 69 
penniä. 

Lybeckin apulaisena Lappeenrannassa toimiva arkkitehti Julius Siren tutki vuoden 1889 alussa 
ylihallituksen määräyksestä Lappeenrannan seudulla rakennustyöhön tarvittavan tiilen ja kalkin 
saantia. Hän raportoi 11.3. 1889 neljästä varteenotettavasta tiilitehtaasta. Skinnarin tehdas sijaitsi 
Saimaan rannalla, maantietä kaupungista länteen noin kuuden virstan päässä. Tehtaassa oli kaksi 
uunia, joista toinen tuotti Sirenin mukaan 100 000 tiiltä, toinen 60 000. Valmiina siellä oli 170 000 
tiiltä ja elokuuhun mennessä se saisi noin 300 000 lisää. Vaaleista tiilistä tehdas laskutti 25 markkaa 
1 000 kappaleesta, tummista ja pinnaltaan palaneista 35 markkaa 1 000 kappaleesta. Kuljetus maksoi 
erikseen noin 10 markkaa 1000 kappaleelta. Siren totesi Skinnarin tehtaan tiilien laadun olevan 
parasta seudulla. 

Kaupungista itään noin neljän virstan päässä Saimaan kanavan varrella sijaitsivat Oittisten ja 
Bambergin tehtaat vierekkäin. Niillä ei ollut valmiita tiiliä, mutta kesän aikana ne pystyisivät 
valmistamaan noin 300 000 tiiltä. Oittisten tehdas pyysi 55 markkaa 1 000 tiileltä. Neljäs mahdollinen 
toimittaja asemapäällikkö Söderberg tarjosi tiiliä Saimaan rannalla sijaitsevalta tilaltaan 45 markalla 1 
000 kappaleelta. Elokuuhun mennessä Söderberg lupasi valmistaa yli 100 000 kappaletta. 

Muita tiilitehtaita ei Sirenin mukaan ollut kaupungin lähistöllä paitsi kaupunkilaisten omaan tar¬ 
peeseen tiiliä tuottavaa tehdasta kaupungin lähellä Mikonsaaressa. Seuraavaksi lähimmät tehtaat 
olivat Viipurissa. Kalkkia Siren totesi saatavan kauppaneuvos Jakowleffiltä, jolla oli kaksi kalkkiuunia 

rantatien varrella vähän matkan päässä kaupungista. Hinta oli 2 markkaa tynnyriltä sammutetusta ja 
35 penniä puudalta sammuttamattomasta kalkista. 

Mahdollisia tiilentoimittajia haastateltiin vielä 21.—22.3. Lappeenrannassa kaupungin hotellissa. Tiilet 
tilattiin huhtikuun alussa Alfred Söderbergiltä. 

Ensimmäiset tilitykset Lappeenrannassa merkittiin tilikirjaan helmikuussa 1889. Tällöin, 9.2. ja 27.2. 
maksettiin Emil von Haartmanille kummassakin erässä 10 000 markkaa. Alkuvaiheen kuittaukset 
olivatkin pääosin tavarantoimittajien, von Haartmanille useaan otteeseen maksettujen summien 
jälkeen osoitti asemapäällikkö Alfred Söderbergin kuittaus 8.4. rakennustarvikkeiden saapumisen. Yli¬ 
määräinen arkkitehti Julius Siren kuittasi ensimmäisen palkkionsa Lappeenrannassa 13.6., arkkitehti 
John Lybeck taas 10.7.1889. 

Lybeck valvoi työmaata ja raportoi Lappeenrannasta Helsinkiin. Joskus hän osoitti kirjeet yleisten 
rakennusten ylihallitukselle, joskus suoraan “Tili Öfverdirektören Högvälborne herr Baron Seb. 
Gripenberg”. Lybeckin apulainen Siren raportoi myös suoraan ylihallitukselle useimmiten tilittäen 
vastaanotettua rakennusmateriaalia. 

Kevään 1889 koittaessa tarvikkeita alkoi saapua rakennuspaikalle yhä enemmän. 2.5. ja 10.5. 

1889 tuli Lappeenrantaan eversti v. Haartmanin puutavaraa, ja 11.6. 1889 mennessä oli kaupunkiin 
toimitettu yhteensä 45 276 kuutiojalkaa lankkuja ja lautoja. Tavaroiden toimituksesta huolehti 
asemapäällikkö A. Söderberg. 

Keväällä 1889 tarkennettiin vielä rakennussuunnitelmaa asemakaavan osalta. Lybeck, arkkitehti Siren 
sekä Lappeenrannassa olevat rakennusmestarit ehdottivat Lybeckin 30.7.1889 päiväämässä kirjeessä 
ylihallitukselle joitakin pieniä muutoksia maanmittausinsinööri Hannikaisen laatimaan kasarmi- 
koostumaa koskevaan karttaan. 

Karttasuunnitelmaan verrattuna kasarmirakennusten ja halkoliiteri/käymälöiden etäisyyttä 
oli vähennetty 180 jalasta 120 jalkaan. Muutos johtui maastosta. Jos etäisyys olisi säilytetty 
suunniteltuna, olisi kaavassa rinteen puolella sijainneiden tallin n:o 22 ja maneesin n:o 37 osalla jou¬ 
duttu hankaliin perustustöihin. Toinenkin muutos johtui maaston muodosta. Soittajien tallia n:o 26 piti 
siirtää hiukan alemmaksi Saimaata kohti, viettävästä rinteestä tasaisemmalle alueelle. 

Ylihallituksen saaman kirjeen mukaan kasarmialueen tielinjat mukautuivat melkein itsestään maaston 
muotoihin. Yksi tie johti Saimaan rantaviivan suuntaisena maneesilta komentajan asunnon ohi. 
Asuintalot ja upseerikerho jäivät tien ja Saimaan väliselle alueelle. Komentajan asunnon kohdalta 
lähti taas pyöreällä kukkulalla sijaitsevan kanslian ohi kasarmeille johtava länsi-itäsuuntainen tie. 

Kirjeen kiijoittaja Lybeck halusi muuttaa myös upseerikerhon sijaintia. Alempi tasanne rinteellä oli 
rakennukselle määrätyssä paikassa liian ahdas, jotta tiekin olisi mahtunut siihen rakennuksen lisäksi. 
Ainakin tie olisi vaatinut liian suuria kaivutöitä. 

Lähellä oli kuitenkin yhtä kaunis paikka, josta Lybeck nimenomaan mainitsi olevan yhtä hienon 
näköalan Saimaalle ja jonka lähellä oli myös puita. Tämän paikan etuna oli se, että siihen oli helppo 
suunnitella ajoneuvojen kääntöpaikka. Lisäksi etäisyys sairaalaan ja kansliaan oli vielä sopiva. 
Komentajan talo pienempänä taas voitiin sijoittaa aiemmin osoitetulle upseerikerhon paikalle. Alueen 
puusto tuli siistiä ja tehdä puistomaiseksi. 

Lybeck esitti vähäisempinä muutoksina pienemmän saunan ja leipomon sijoittamista tiiviimmin 
ja pajan siirtämistä hiukan sivummalle. Pajan Lybeck halusi siirtää pois mieluummin paviljongille 
kuuluvalta paikalta: se kasvoi kaunista metsää ja siitä oli hieno näköala. Lybeck esitti myös eräitä 
muutoksia sairaalan alueeseen ja kasarmin edustan esplanadiin. Näitä hän ei sentään pitänyt kovin kii¬ 
reellisinä, vaan katsoi niiden voivan odottaa Gripenbergin käyntiä Lappeenrannassa. Tällöin Lybeck 
voisi esitellä muutosehdotukset suoraan ylijohtajalle. 

Lybeck lähetti Gripenbergille 30.7.1889 toisenkin kirjeen ja raportoi erikseen rakennustöiden edistymi¬ 
sestä. Ne olivat jähmeän alun jälkeen päässeet käyntiin joskin hitaasti. Heinäkuun lopussa perustus- 
kaivannot kasarmia ja verstasrakennusta varten olivat lähes valmiina. Muuraus edistyi ja kasarmin 
sokkelityötä aloitettiin juuri. Maneesin paikka oli katsottuja se oli määrä seuraavana päivänä paalut¬ 
taa. Lybeckin mukaan töitä viivästytti huono sää ja lakko työmaalla. 

Ehdottamiinsa muutoksiin Lybeck toivoi Gripenbergin suostumusta sähkeitse, minkä jälkeen perustus- 
kaivu voisi alkaa. Lybeck sanoi kaupungin edustajien vastustaneen muutoksia jossain määrin ja 
kaipasi siksi Gripenbergin kantaa niihin kirjallisesti. 

Lybeck pyysi 5.7.1889 ylihallitusta lähettämään Lappeenrantaan valmiit detaljipiirustukset 
kasarmeihin tulevista rautapylväistä ja palkeista sekä kaipaamiaan yhdistetyn halkovajan ja latriinin 
sekä kanslian ulkohuoneen kustannusarvioita. Hän toivoi myös keittiön piirustuksia toimitettavaksi 
Lappeenrantaan, kunhan ehdotus oli saatu valmiiksi. 

Heinäkuun 19:ntenä 1889 Lybeck moitti kirjeessään urakoitsija Leander Kronholmia laiminlyönneistä 
ja vitkastelusta työn aloittamisessa. Lybeck antoi jo pitkälle edistyneen kesän hälyttämänä myös 
tiukkoja määräyksiä urakoitsijalle. Muun muassa kottikärryjä ja rakennustelineitä tuli hankkia vä¬ 
littömästi, kivitöiden johto piti järjestää ja lisätä työväkeä suurimpaan mahdolliseen. Urakoitsijan oli 
myös hyvä olla itse enemmän paikalla, järjestää työmaalle nopeasti paja sekä hankkia muuraus- ja 
kivityön johtaja. 

Rakennustyöt kangertelivat vielä elokuun puoliväliin mennessä. Lybeck valitti 15.8. 1889 päivätys¬ 
sä kirjeessään Gripenbergille, ettei rakennustyö edistynyt hänen toivomaansa vauhtia. Senaattori, 
kenraali Procope oli edellisenä sunnuntaina käynyt Lappeenrannassa tarkastusmatkalla. Tällöin oli 
päätetty aloittaa muuraustyö mahdollisimman pian. Urakoitsija Kronholm ei kuitenkaan pystynyt 
tähän vielä. 

Rakennustöitä seurasi lehdistökin. Kesän 1889 asevelvollisten leirin kynnyksellä kaupunkiin 
saapuneiden tarkka-ampujapataljoonien miehet tutkivat innokkaasti uuden suomalaisen aselajin, 
ratsuväen, kasarmien rakennustöitä. Uuteen Suomettareen lähetetyn kirjeen mukaan rakennuspaikkaa 
olikin “mittailtu ristiin rastiin, niinkuin muija sairasta poikaansa, ja tottapa siitä hyvä tulee”. 

Nimimerkki “Työmies” taas lähetti Kaiku-lehdelle 16.8.1889 päivätyn kirjeen, joka käsitteli 
rakuunoiden kasarmien rakentamista. Nimimerkin mukaan Lappeenranta vaurastui jatkuvasti kokonsa 
ja maineensa puolesta. Nimenomaan sotavarustuksien suhteen kaupunki oli merkittävä. Näistä kir¬ 
joittaja mainitsi entiset sotaväen kasarmit, kesäleiripaikan sekä parhaillaan rakennettavat ratsuväen 
kasarmit, tallit, maneesit, kansliat ym. 

Työssä käytetty urakkajärjestelmä ei työmiestä miellyttänyt. Kirjoittaja tiesi, että rakuunakasarmien 
ensimmäisen vuoden työt oli ottanut tehdäkseen viipurilainen rakennusmestari 224 900 markalla, 
joka alitti valtion arvion. Varsinaiset työt oli kirjoittajan mukaan aloitettu heinäkuun puolivälissä. 
Työnjohtajat olivat valtion puolesta. Nimimerkki piti urakoitsijan käyttöä vääränä kansan ja työmies¬ 
ten hyväksikäyttönä, sillä valtion säästäessä varojaan ja myöntäessä työn halvan tarjouksen tehneelle 
ei työn saanut urakoitsija maksanut työntekijöille kunnollista palkkaa. 

Ensimmäisen 33:n tarkka-ampujan komennuskunnan saapuessa rakuunarykmenttiin Lappeenrantaan 
syyskuun puolivälissä 1889 ei vielä yksikään kasarmi ollut valmis. Yhden kasarmin tiiliseiniä 
oli muurattu noin kyynärän verran ja muutamien muiden rakennusten kivijalat olivat valmiina. 
Komennuskunta majoitettiinkin leirikentälle Turun pataljoonan leirirakennuksiin, ja se käytti 
Uudenmaan pataljoonan keittiötä ja ruokailutilaa. Kasarmialueen rakennustöiden ohella komen¬ 
nuskunnan 40 hevoselle rakennettiin leirialueelle talli ja hevosten hoitajan asunto syksyllä 1889. 

Savo-lehti kertoi syyskuun puolivälin kasarmien valmistuvan joutuisasti, ja kaksi tiilirakennusta oli 
jo muurattavana. Toisesta tuli kolmekerroksinen, toisesta kaksikerroksinen, joskin viimeksimainitun 
toinen kerros rakennettaisiin puusta. Jälkimmäinen lehden mainitsema rakennus siis itse asiassa oli 
verstas. Toistenkin rakennusten perustuksia tehtiin jo - tekeillä oli viisi rakennusta, ja seuraavana kesä¬ 
nä piti olla kahdeksan erillistä rakennusta valmiina. 

Työssä oli 350-400 miestä, muutamia naisiakin. Näistä noin 60 oli muurareita, kivimiehiä oli toista 
sataa, loput kirvesmiehiä ja muita työmiehiä. Palkkaa muurari sai 25-40 penniä tunnilta, kivimies 
22-27 penniä, kirvesmiehet saivat 2-3,40 markkaa päivässä ja muu työväki korkeintaan 2,25 markkaa 
päivää kohden. Lehti kertoi yleensä viikolla työmiesten elämä olevan siivoa, mutta pyhäisin ja etenkin 
palkanmaksupäivinä “kuuluu huudon mölinöitä joka taholta ja humalaisia vilisee kuin 'kirjavia 
kissoja’ kadut täynnä”. Työväki yleensä napisee, kun valtio antaa parhaat työt urakkalaisille, jotka 
eivät maksa kunnon palkkaa. “Sentähden sanovat muutamat juopottelevansakin, kun on niin vähän 
palkkaa”. 

Lybeck sopi ylihallituksen määräämänä ruokalan rakentamisesta urakoitsija Leander Kronholmin 
kanssa syyskuun 19. päivänä. Samana päivänä lähettämässään kirjeessä hän kertoi pohjatöiden olevan 
pääasiassa valmiina ja siis voitavan siirtyä muuraamaan. 

Muurauksen päästyä alkuun edistyivät työt jo nopeasti. Lokakuun 10. päivänä 1889 Lybeck ilmoitti 
kasarmin nousseen toisen kerroksen ikkunoiden puoliväliin. Kattotuolit oh kasattu valmiiksi. 

Verstas oh lähes kokonaan muurattuja vain vesikattoa vailla. Talli oh lähes valmis, sen kattotuolit jo 
paikallaan, ja eristäminen oh jo suoritettu. Maneesiin alettiin asettaa vasta toista hirsikerrosta paikal¬ 
leen. Senkin kattotuolit oh sentään tehty valmiiksi etukäteen. Kanslian kattotuolit olivat paikallaan 
ja laudoitusta laitettiin parhaillaan. Ruokalarakennuksessa viimeisteltiin sokkelia, mutta kellarissa 
jatkettiin perustustöitä ja kaivamista. Varusvarastossa alkoivat kirvesmiestyöt. Viljamakasiinissa oh 
perustus valmis ja betonilattian valu aloitettaisiin pian. 

21.10. 1889 John Lybeck lähetti Gripenbergille sairaalan alueen tarkennetun kaavasuunnitelman. 

Lokakuun lopussa kasarmin molemmat siivet oh muurattuja kattotuoleja asennettiin parhaillaan. 
Keskiosassa työ oh edistynyt konsolien kohdalle, ja tarvittavat muototiilet oh pääosin jo hakattu. 
Ruokalan muurausta vasta aloitettiin. Verstasrakennuksessa asennettiin kattovasoja, tallissa oh 
kattotuolit ja ulkolaudoitus jo paikoillaan. Maneesissa olivat hirsikerrat jo niin korkealla, että Lybeck 
31.10.1889 kertoi aivan marraskuun alussa päästävän asentamaan kattotuoleja paikoilleen. 

Varusvaraston työ edistyi hitaasti, ja Lybeck arveli sen valmistuvan vasta uutena vuonna (1890). 
Rakennus tuotti muutenkin huolta. Eversti Schauman valitti Lybeckille useaan kertaan sen olevan 
liian pieni varusvarastoksi. Lybeck ehdotti Gripenbergille lisätilan saamiseksi ulkoseinien nostamista 
neljällä hirsikerralla. Näin saataisiin rakennukseen iso ullakko. Sitä valaisisivat kattoikkunat ja sinne 
johtaisi kevyt portaikko. Kanslian katto oh valmis. Lybeck kuitenkin valitti levysepän olevan hidas ja 
haluton ja oh siksi ottanut uuden miehen verstaan kattotyöhön. Viljamakasiinin pohja oh betonilaarei- 
neen valmis ja seinien salvostaminen alkamassa. 

Kasarmirakennus oh marraskuun alussa 1889 edennyt jo niin pitkälle, että Lybeck suositteli 
kirjeessään 6.11. ylihallitukselle maksettavaksi urakoitsija Leander Kronholmille 60 000 markkaa eli 
toisen maksuerän urakkasummasta. 

Lybeck raportoi jälleen 7. joulukuuta 1889 töiden edistymisestä. Verstasrakennuksen peltikatto oh 
valmistunut. Varusvaraston katto oh laudoitettuja peltien laittoa aloitettiin. Viljamakasiinin seinien 
salvos oh myös päässyt alulle. Verstasrakennuksessa ja kasarmissa olivat välikatot osittain valmiita. 

Mikkeliläiselle Suomi-lehdelle kertoi vuoden lopussa nimimerkki “Heikki” Lappeenrannasta Suomen 
rakuunarykmentin kasarmialueesta. Töistä oh joulukuun puolivälissä jo melkein valmiina suuri 
kolmekerroksinen toista eskadroonaa varten määrätty tiilirakennus. Siinä oh katto päällä ja välikat- 
tojen kannattimia asennettiin. Kanslia, verstasrakennus, talli ja iso harjoitusmaneesi olivat myös 
“katon alla”. Nyt tehtävien rakennusten tuli olla valmiina vuoden 1890 maaliskuun alussa. 

John Lybeck jatkoi töitä Lappeenrannassa talvella 1890. Ensimmäisinä oireina uuden vuoden 
työsuorituksista Lybeck lähetti tammikuun 15. päivänä 1890 Gripenbergille kustannusarviot 
halkoliiteristä, heinäladosta ja ulkohuoneesta. 

Tammikuussa pidettiin myös julkinen huutokauppa kahden tallin rakentamisesta. Alimman tarjouksen 
teki rakennusmestari Felix Wuorinen Viipurista pyytäen 74 500 markkaa. Muut tarjoukset osuivat 
hämmästyttävän lähelle, sillä lähinnä edullisin lappeenrantalaisen urakoitsijan tarjous ylitti vain 
sadalla markalla Wuorisen tarjouksen. Myöhemmin Wuorinen lupasi tehdä tallit 68 000 markalla. 
Lybeck puolsi kirjeessään 2.2.1890 Wuorisen valintaa urakoitsijaksi. Urakkasopimus solmittiin saman 
kuun 13. päivänä. 

Urakoitsija Leander Kronholm aiheutti taas hankaluuksia. 12.7.1889 tehdyn urakkasopimuksen perus¬ 
teella piti ruokalan ja kasarmin olla valmiina jo 20.3.1890. Sebastian Gripenberg pidensi kuitenkin 
käydessään 17.2.1890 Lappeenrannassa vaikeuksissa olevan urakoitsijan sopimusaikaa 1.8. 1890 asti. 
Kronholm oh saanut Viipurista F. Sergejeffin ja Seth Sohlbergin allekirjoittaman takuukirjeen urakan 
töille ja ennakoille. Helmikuun lopussa Kronholm pyysi 40 000 markan ennakkoa saattaakseen työt 
loppuun. 

Helmikuussa 1890 käytiin myös seuraava laaja useiden rakennusten urakkakilpailu. Sen voitti viipuri- 

lainen Antti Wiklund. 423 680 markan arvoinen urakka solmittiin 25.2. 1890. 


Maaliskuun loppupuolella valmistui verstasrakennus. Rykmentin opetuskomennuskunta majoitettiin 
väliaikaisesti tähän alaosaltaan tiiliseen ja yläosaltaan puiseen rakennukseen. Rakuunoiden hevoset 
sijoitettiin valmistuneeseen talliin, myöhempään toisen eskadroonan talliin. 

Yleisten rakennusten ylihallituksen arkkitehtien ohella rakuunain komentaja everstiluutnantti 
Schauman seurasi rakennustöitä Lappeenrannassa. 19.3.1890 hän esimerkiksi lähetti ylihallitukseen 
kirjeen, jossa toivoi tallin heinävarastoon lattiaa, jottei heinien alin kerros sekoittuisi hiekkaan ja 
saveen ja siten menisi pilalle. 

14.4.1890 rakuunarykmentti puuttui taas eräisiin upseerikerhon rakennustöiden yksityiskohtiin ja 
huomautti useista rakennuksissa ilmenneistä pienehköistä puutteista. Kenraalimajuri Renvall taas 
käydessään Lappeenrannassa huhtikuun 26. päivänä 1890 tarkasti joukkojen lisäksi kasarmiraken¬ 
nuksen, tallin ja talousrakennuksen. 

Kiireisen loppusyksyn ja talven hiljaiselon jälkeen rakennustyöt nopeutuivat varhain keväällä 
1890. Lybeck raportoi huhtikuun 24. päivänä töissä olevan 450 miestä ja 50—60 hevosta ajajineen. 
Lukumäärä kasvaisi Lybeckin mukaan vielä. Rakennustarvikkeita riittäisi. 

Rakennustyöt olivat myös jo edistyneet. Sairaalaryhmän ulkorakennus oli melkein valmis ja 
kattamista aloitettiin juuri. Talousrakennuksen sokkeli oli lähes valmiina ja itse sairaalan seinistä oli 
2/3 muurattu. 

Muista rakennuksista oli leipomon sokkeli valmis ja muurausta oltiin valmiita aloittamaan. 

Saunankin sokkeli oli melkein valmis. Komentajan talossa olivat perustukset ja sokkeli valmiina ja 
seinähirsien ja kattotuolien kasaamista valmisteltiin. Rakennuksen ulkohuoneessa oli pohjatyöt tehty. 
Upseerikerhon sokkelia alettaisiin tehdä heti, kun paremmat kivityömiehet olisivat lopettaneet työnsä 
leipomossa. 

Pajassa oli pohja kaivettuja perustusten tekoa aloitettiin. Sama tilanne oli sekä suuressa että pienessä 
sairastallissa. Eskadroonan tallissa n:o 22 koottiin kattotuoleja, tallissa n:o 23 oli vasta perustukset 
tehty. 

Kasarmi oli saanut peltikaton, samoin sairaalan vieressä sijainnut ruumishuone. Urakoitsija Kronhol¬ 
min työt olivat pääosin valmiit. Kasarmin ikkunoissa oli vielä puutteita, ruokalassa ruokasalin katto 
laudoitettaisiin myöhemmin, maneesissa sisäkaton slammaus ja muurattujen pintojen rappaus puuttui 
vielä huhtikuun lopussa. Pieniä puutteita oli muun muassa urakkaan kuuluneiden ulkohuoneiden 
maalauksessa. 

Varusvarasto tuotti edelleen ongelmia. Vanhaa varastoa oli korotettu, mutta silti tarvittiin uusi varasto, 
jossa olisi erilliset huoneet satuloille, vaatteille ja kivääreille. Kirjeessään ylihallitukselle Lybeck 
valitti, että paljon vaivaa olisi säästetty, jos rykmentti olisi itse ehdottanut piirustuksiin, kuinka kaikki 
olisi pitänyt järjestää. 

Suomen rakuunarykmentti valitti vielä toukokuun 21. päivänä 1890 ylihallitukselle varusvaraston 
ikkunaluukkujen lukittavuudesta. Helsingistä pyydettiin Lybeckiltä selvitystä ja Lybeck vastasi 
moitteisiin kirjeessään ylihallitukselle. Samassa kuussa rykmentti valitti myös verstaan rännien olleen 
valmiina mutta asentamatta jo kaksi kuukautta. 25.7. 1890 John Lybeck raportoi kiistakapulana olleen 
varusvaraston sisutustöiden vihdoin valmistuneen. Ne maksoivat yhteensä 1 798 markkaa. 

Eversti Schauman puuttui myös komentajanasunnon rakennustöihin. Lybeck näet valitti 31.5.1890 kir¬ 
jeessään ylihallitukselle, että Schauman oli omavaltaisesti, vastoin senaatin hyväksymiä piirustuksia, 
määrännyt palvelijanhuoneen ja keittiön välisen oven pantavaksi umpeen. Lybeck määräsi oven taas 
avattavaksi. 

Rakennustöihin kuului tässä vaiheessa myös heinävaa’an teko. Se valmistui kesäkuun lopussa 1890. 
Kustannukset olivat 1 505 markkaa. Sen rakensi urakoitsija Kronholm. 

Kasarmialueen rakentamisen ollessa kesällä 1890 kiivaimmillaan kaupungissa liikkui runsaasti 
työväkeä. Lappeenrannan Uutisten mukaan kauttakulun aiheuttivat puheet siitä, että työväellä olisi 
Lappeenrannassa “oikein kultainen aika”. Tässä lehti näki paljon perääkin, sillä kasarmirakennuksil- 

la tarvittiin väkeä. Palkat eivät olleet kovin hyvät, mutta vastasivat lehden mukaan hyvin rautatiellä 
tarjottuja etuja. 

Lybeck ilmoitti 16.8.1890 ylihallitukselle Leander Kronholmin rakennusten tulleen valmiiksi. Tarkas¬ 
tuksen jälkeen ne hyväksyttiin ja urakoitsijalle maksettiin viimeinen urakkasumma. Viimeistely 
kuitenkin jatkui vielä verstasrakennuksessa ja kansliassa. Kronholm rakensi edellä mainittujen lisäksi 
kasarmialueelle yhden kasarmin, ruokalan, upseerikerhon ja erilaisia pienempiä rakennuksia. 

Marraskuun ensimmäisenä päivänä 1890 tuli Suomen rakuunarykmenttiin ensimmäiset asevelvolliset. 
Alokkaiden saapuessa oli kasarmialueen rakennuksista jo niin moni valmistunut, että rykmentti pystyi 
toimimaan. Kasarmissa tosin asuivat ahtaissa tiloissa kaikki kolme eskadroonaa, jotka oli perustettu 
asevelvollisten saapuessa, ja rakennuksesta oli vielä yksi siipi perheellisten aliupseerien käytössä. 

Rakennukset luovutettiin virallisesti saman kuun 25. päivänä. Suomen rakuunarykmentti sai yleisten 
rakennusten ylihallituksen luettelon mukaan seuraavat rakennukset: 

(1) Rykmentin komentajan asunto 

(2) Asunnon ulkohuone 

(7) Rykmentin kanslia, jossa oli asunnot yhdelle perheelliselle ja kolmelle naimattomalle kirjurille 

(8) Kanslian ulkohuone 

(9) Kasarmirakennus 

(12) Vartiorakennus, jossa oli myös pidätettyjen tilat 

(13) Ruokala 

(14) Verstasrakennus, jonka yläkerroksessa oli asuntoja yhdeksälle perheelliselle aliupseeristoon tai 
miehistöön kuuluvalle 

(15) Asuntoja 16 perheelliselle aliupseerille tai miehistöön kuuluvalle 

(17) Ulkorakennus rakennuksiin 14 ja 15 

(19) Varas varasto 

(21) Paja 

(22) Talli yhdelle eskadroonalle 

(23) Talli yhdelle eskadroonalle 

(24) Talli yhdelle eskadroonalle 

(29) Sairastalli 24 hevoselle 
(29A) Sairastalli 8 hevoselle 

(30) Viljamakasiini 

(31) Kaksi heinälatoa ja vaakahuone 
(34) Halkoliiteri ja käymälä 

(36) Maneesi 

(39) Sairaalan talousrakennus 

(40) Ruumishuone 

(41) Ulkohuone, rakennuksen luovutuspäivä luettelon mukaan 25.11.1890 

(18) Leipomorakennus, rakennuksen luovutuspäivä luettelon mukaan 5.12.1890 

(20) Sauna ja pesutupa 
(6) Upseerikerho 

Arkkitehti Lybeck ja eversti Schauman eivät tulleet kovinkaan hyvin toimeen keskenään. Elokuussa 
1890 Schauman valitti Suomen sotaväen päällikköhallitukselle, että Lybeck käytti komentajan kanssa 
käydyssä virallisessa kirjeenvaihdossa epäasiallista sävyä. Riitaa oli tullut ainakin komentajan taloon 
valittavasta tapettimallista. 

Lybeck taas vastasi 29. syyskuuta 1890 ylihallituksen tiedusteluun, että rakuunarykmentin kolmas 
talli olisi valmiina luovutettavissa lokakuun alussa. Hänen mielestään talliin olisi jo aiemmin voitu 
hyvin sijoittaa 48 hevosta, jos vain rykmentti olisi ollut halukas yhteistyöhön. Lisäksi Lybeckin 
mukaan syksyllä leirikokouksessa käytetyt tallit olisivat olleet aivan hyvin käytettävissä, eikä Lybeck 
käsittänyt, miten Schauman oli voinut unohtaa niiden olemassaolon, vaikka oli niitä jo kerran syksyllä 
käyttänyt. 

Rakuunarykmentti piti kasarmialuetta liian pienenä. Tämän vuoksi rakennukset jouduttiin sijoittamaan 
paloturvallisuuden kannalta liian lähekkäin. Alueen ratsupihat olivat huonoja, eikä alueella ollut 
tilaa, johon koko rykmentti olisi mahtunut kerralla ojennukseen. Rykmentin pitämän päiväkirjan 
mukaan jotain pystyttiin kuitenkin, tosin vaivoin, pelastamaan. Sen mukaan rykmentin komentajan 
everstiluutnantti Schaumanin vaikutuksesta siirrettiin kolmen uuden tallin paikka alkuperäisestä 
suunnitelmasta vähän kauemmaksi ja saatiin siten hieman suurempi aukio. Kasarmin asukkaita kiusasi 

käymälöiden syrjäinen sijainti itse kasarmien ulkopuolella. Rykmentin pajakin oli liian pieni, eikä sen 
kapasiteetti tahtonut riittää paljoon kengitystyöhön. 

Ilmeisesti juuri Schaumanin vaatimien muutosten vuoksi tammikuussa 1891 laadittiin kasarmialueesta 
uusi, täsmennetty kartta, joka hyväksyttiin myös sotilastoimituskunnassa. 

Leander Kronholmin rakentamassa 1. eskadroonan tallissa havaittiin helmikuussa 1891 suuria 
vesivahinkoja, jotka tuotti Lybeckin mukaan katolle keräytynyt lumi ja liian ohuen eristeen läpi 
tiivistynyt vesi. Lybeckjoutui edelleen vuoden 1891 alussa vastaamaan ylihallitukselle rakuu- 
narykmentin senaatille lähettämiin valituksiin, jotka koskivat kasarmikoostuman rakennuksissa 
ilmenneitä puutteita. 26.2. 1891 ylihallituksen saaman kirjeen mukaan ongelmia ilmeni muun 
muassa tallien ja muidenkin rakennusten kattorakenteissa — katot vuotivat. Kasarmeissa uunit savut¬ 
tivat pahasti; tämän vian poisti nuohous. 

Urakoitsija Anders Wiklundin kanssa solmittiin 17.2.1891 toinen suuri urakkasopimus. Siinä Wiklund 
lupasi 260 000 markalla rakentaa muun muassa kasarmin ja kolme eskadroonantallia. Lokakuun 
ensimmäisenä päivänä 1891 rakuunarykmentti otti vastaan toisen kasarmin ja lopullisesti Wiklund sai 
rakennustyönsä valmiiksi vuoden 1891 marraskuussa. Vuonna 1891 valmistui kasarmirakennus n:o 
10, 40 vuoteen sairaala n:o 38, tallit n:ot 25, 26, 27 sekä yhdistetty halko varasto ja käymälä n:o 35. 

Wiklund urakoi lisäksi vuoden 1892 aikana valmistuneen kolmannen eli viimeisen kasarmin n:o 11, 
trumpetistien 75 hevosen tallin n:o 28, vaunuvajan n:o 32 ja yhdistetyn vajan/käymälän n:o 42. 

Saimaan pintatasoa paljon korkeammalla sijaitsevana ja runsaan hevosmäärän vuoksi kasarmialueen 
katsottiin tarvitsevan vesijohdon. Vesijohtoasia oli esillä jo rakentamisen alusta alkaen. Kustannusten 
ohella ongelmana oli kuitenkin kokemattomuus tällaisen järjestelmän rakentamisessa. 

Vesijohto-ja viemärijärjestelmän suunnitelma laadittiin ensin tie-ja vesirakennusten ylihallituksessa. 
Tämä ehdotus ei kuitenkaan tyydyttänyt eikä sitä toteutettu, vaan suunnitelman ja kustannusarvion 
laatiminen annettiin insinööri Robert Huberille. Hänellä oli yleisten rakennusten ylihallituksen 
mukaan “suurin kokemus näissä asioissa”. 

Huberin ehdotus hyväksyttiinkin senaatissa kesäkuussa 1891 ja kustannusarvioltaan 64 000 markkaan 
nousevia vesijohto-ja viemäröintitöitä päästiin tekemään. Ne valmistuivat vuonna 1892. Vesijohto oli 
alueella erittäin tarpeellinen, sillä alueella oli valmistuttuaan 800 hevosta ja yhtä monta miestä. Ennen 
vesijohtojen saamista olivat kasarmialueella jo majailevat opetuskomennuskunta ja ensimmäiset 
asevelvolliset joutuneet kolmasti päivässä juottamaan hevoset lähes kilometrin päässä sijaitsevassa 
rannassa ja talvella vetämään veden rannasta talleille ja kasarmeihin. 

Vesijohdon ja pumppausjärjesteinään suunnittelun ja urakoinnin kustannukset olivat 64 000 markkaa. 
Pumppausjärjestelmää varten rakennettiin rantaan pumppuhuone ja sen yhteyteen pumpunhoitajan 
asunto. Pumppu syötti veden ylös mäelle 60 000 litraa vetävään lämmitettävään säiliöön, joka oli ka¬ 
sarmin ullakolla. Säiliöstä vesi johdettiin kasarmien pesuhuoneisiin, keittiöihin, talleihin, maneesiin, 
upseerien leipomoon ja perheellisen alipäällystön asuntolan edessä sijainneeseen vesipostiin. Vesijoh¬ 
tojärjestelmään liittyi myös viemärijärjestelmä. Jätteet aiottiin aluksi poistaa Saimaaseen viemäriä 
pitkin. Tästä kuitenkin kaupungin vastustuksen ja oman tuloveden pilaantumisen pelossa luovuttiin, ja 
viemärit johtivat yhteen isoon ja useaan pienempään jätekaivoon. 

Senaatin 5. huhtikuuta 1892 päiväämän päätöksen perusteella voitiin aloittaa kasarmikoostuman 
viimeisten tilojen rakentaminen. Huhtikuun 30. päivänä 1892 käytiin niistä urakkakilpailu, ja 
tarjouksia tekivät P. Roiha, A. Wiklund, H. Lohman, R Wuorinen ja J. Mantila. Urakkasopimus 
solmittiin seuraavan kuun alussa H.E. Lohmanin kanssa 141 000 markasta. Viimeisinä rakennettiin 
adjutantin, eläinlääkärin ja naimattomien upseereiden asuntola n:o 3 (rakennuksen alakerta kivestä, 
yläkerta puusta), neljän eskadroonankomentajan asuintalo n:o 4 (rakennuksen alaosa kivestä, ylä¬ 
kerta puusta), ulkorakennus n:o 5 edellä mainittuihin rakennuksiin, leivintupa n: 5A upseeriperheille 
ja upseerikerholle ja asuinrakennus n:o 16 kerhohuoneistoineen alipäällystölle. Ne luovutettiin 
rakuunarykmentille maaliskuussa 1893. 

Hankkeen kustannukset olivat vuoden 1892 kuluessa nousseet 1 850 056 markkaan. Tämän jälkeen 
seuraaville vuosille myönnettiin vain pienehköjä määrärahoja remontti-ja täydennystöitä varten. 
Rahaa kului muun muassa työpajarakennuksen sisustuksen muuttamiseen, kuormaston vajan rakenta¬ 
miseen ja likakaivon sekä paloportaitten tekoon. 

Viimeiset varsinaista rakennustyötä koskeneet tilitykset tehtiin Lappeenrannassa vuoden 1893 
alkupuolella. Helmikuussa ja maaliskuussa maksettiin urakoitsija H.E. Lohmanille yhteensä 10 000 
markkaa, Helsingfors Asfalt Aktiebolagille maksettiin kaksi pienempää summaa. John Lybeck kuittasi 
maaliskuun neljäntenä vielä yhden 705 markan suuruisen palkkiosumman, vesijohtoverkon urakoinut 
Robert Huber kuittasi viimeisen summan 17.3. Vielä 18. huhtikuuta oli tilikirjassa yksi kuittaus, 
jolloin maksettiin H.E. Lohmanille 8 000 markkaa. 

Täydennystyönä johdettiin sairaalaan vesi vuonna 1894 samalla kun vesijohto vedettiin kasarmialueen 
varaajasta leirikentälle. 

Hiukan suurempia muutostöitä tehtiin vuonna 1895. Porvoon hiippakunnan tuomiokapituli teki 
aloitteen huoneiston hankkimiseksi jumalanpalveluksia varten rakuunarykmentissä. Aloite tutkittiin 
ja todettiin sen toteutuvan liittämällä rykmentin keittiö-ruokalan ruokasaliin pieni lisärakennus, johon 
sisustettiin alttari ja sakaristo ja jonka voi liukuovin erottaa varsinaisesta ruokasalista. Senaatti hy¬ 
väksyi ylihallituksen laatiman ehdotuksen 7. helmikuuta 1895 ehdolla, ettei suunnitelmassa esitettyjä 
mahdollisia parvia rakennettaisi ja jumalanpalvelushuoneiston saarnastuoli tehtäisiin liikuteltavaksi 
siten, että se voitiin palveluksen ajaksi työntää esiin ja taas poistaa suljettuun osastoon. Senaatti 
edellytti myös ruokalan asfalttilattian maalausta ja vahausta. Muutostyöt ruokalarakennuksessa 
maksoivat hiukan yli 5 000 markkaa. 

Suomen rakuunarykmentin kirkkoon hankittiin myös tarpeelliset liturgiset välineet. Senaatti määräsi 
sotakomissariaatin tallettamista vanhoista kirkkoastioista yhden suuren ja yhden pienen rippikalkin 
leipätarjottimineen sekä kaartinpataljoonan käytössä olleet kalkkiliinan ja messukasukan annettavaksi 
Lappeenrantaan. 

Senaatti hyväksyi helmikuussa 1895 myös rakuunarykmentin komentajan anomuksen muutostöiden 
suorittamiseksi upseerikerhon rakennuksessa. Sisäseinä piti purkaa tilan aikaansaamiseksi kerhon 
biljardipöydälle. Senaatti hyväksyi muutoksen ehdolla, ettei se aiheuttaisi kustannuksia kruunulle ja 
että se suoritettaisiin Viipurin lääninrakennuskonttorin esimiehen valvomana. Vuonna 1895 tehtiin 
myös pienehköjä muutoksia rykmentin varushuoneessa. 

Maaliskuun 26. päivänä vuonna 1896 paloi rykmentin paja. Se korjattiin vielä samana vuonna. 

1898 rakennettiin rykmentin palokalustolle huopakattoinen ja ristikkorakenteinen lautavaja. Vuosire- 
monttien yhteydessä myös ojitettiin ratsastuspihoja keväisen tulvaveden poistamiseksi. 

Vuonna 1898 rykmentin hevosissa esiintyi vaikeaa keuhkomätätautia. Sen arveltiin aiheutuvan 
tallien lattioiden huonoudesta. Vika korjattiin puhdistamalla tallit ja uusimalla kahden tallin latt- 
iapäällystykset. Tallien ympärystä kuivattiin ojittamalla. Vielä vuonna 1901 liitettiin vesijohto 
saunaan ja pesutupaan sekä rakennettiin sinne “desinfektiolaitos”. 

Suomalaisten viranomaisten rakennustyöt rakuunarykmentin kasarmialueella loppuivat 
rakuunarykmentin lakkautuessa. Venäjän insinöörihallinto siirtyi rakennustöiden johtoon 29.1.1902, 
jolloin kasarmialue rakennuksineen siirrettiin venäläisille joukoille. 


9.7.5 Suomen rakuunarykmentin rakennukset 

Rakuunarykmentin rakennukset sijoitettiin alueelleen pääosin aiempien suunnitelmien mukaan. 
Pääryhmä - kanslia, kasarmi-ja keittiörakennukset, tallit, työhuoneet ja perheellisten aliupseerien ja 
rakuunoiden asunnot - sijoitettiin noin 90 metriä Saimaan yläpuolella sijaitsevalle alueelle. Näiden 
läheisyydessä sijaitsi myös kaupungin uusi kansakoulu. Upseerien asunnot ja kerho sijoitettiin 
Saimaan rantaan ns. Upseeritien varteen. 

Alemmalle tasanteelle rakennettiin soittajien tallit, heinäladot ja liiterit. Saimaan rantapenkereelle 
tehtiin upseerien asunnot ja kerho. Aivan rannan läheisyyteen sijoitettiin leipomo, sauna ja pesutupa. 
Sairaala rakennettiin erilleen muusta kasarmialueesta lähelle leirialueen sairaalarakennuksia. 
Rakennusten sijoittelua yleisten rakennusten ylihallitus perusteli v u o s i k e r to m u k s e s s a a n:' ’ t ä t e n tuli 
joka eri rakennus mahdollisimmasti terveellisimmälle sijalle, valoisiksi, ei liian lähelle toisiaan sekä 
hyvälle ja kuivalle santaperustukselle"’. 

Ylihallituksen perustelut kertovat rakuunarykmentin rakennusten asemakaavallisen sijoittelun 

noudattaneen samoja periaatteita kuin tarkka-ampujien kasarmialueita perustettaessa. Näiden 
kasarmien piirustukset laati yleisten rakennusten ylihallituksessa arkkitehti August Boman. Kasarmit 
noudattivat paviljonkijärjestelmää, jonka Boman omaksui Pekka Laineen arvion mukaan opintomat¬ 
koillaan Pohjoismaissa ja muualla Euroopassa. 

Paviljonkijärjestelmä, jonka piti estää tartuntatautien leviäminen, kehitettiin Krimin sodan jälkeen 
Englannissa. Se suosi yksikerroksisia rakennuksia ja toimintojen eriyttämistä. Majoitustilat tehtiin 
valoisia ja ilmavia - ikkunat vastakkaisilla puolilla majoitustilaa. Järjestelmää sovellettiin sairaaloihin 
ja kasarmeihin, ja se levisi laajalti Eurooppaan 1850-luvun jälkipuolella. 

Bergin mukaan Saksassa järjestelmästä omaksuttiin toimintojen ja majoitustilojen eriyttäminen. 

Niinpä vuonna 1874 keisari Vilhelm 1 käski rakentaa kasarmin jokaiseen kerrokseen noin kahden 
metrin sivukäytävän ja siitä yhteyden paloturvalliseen porraskäytävään. Ruokalat ja muut vastaavat 
toiminnot tuli sijoittaa omiin rakennuksiinsa. Saksalaisia kasarmeja Berg piti parhaina koko Eu¬ 
roopassa, ja ainakin Ruotsissa ne toimivat esikuvana aina 1900-luvulle saakka. 

Suomessa paviljonkiperiaatetta pidettiin ainakin 1890-luvun puolivälissä parhaana mahdollisena 
hygieenisesti. Koska se vaati paljon tilaa, sen katsottiin vähentävän niitä terveydellisiä haittoja, joita 
suuren väkimäärän kasautuminen aiheutti. Pidettiin myös edullisena, että järjestelmän sotilaallinen 
perusyksikkö eli komppania asui ja toimi muuten mahdollisimman itsenäisenä ja erillisenä osastona. 
Suomen kasarmialueista useimmat edustivat tätä rakennustapaa, poikkeuksena vain pääkaupungin 
kasarmit. Lappeenrannan rakuunakasarmien katsottiin noudattavan järjestelmää osittain. Täällähän 
majoitettiin kuhunkin kasarmiin enemmän sotilaita kuin tarkka-ampujapataljoonien yksikerroksisiin 
puukasarmeihin. 

Ylihallitus perusteli vuosikertomuksessaan Lappeenrannan kasarmien rakentamista kivestä kaksi-, 
osin kolmikerroksiseksi muun muassa korjauskustannusten säästöillä ja paloturvallisuudella. Lisäksi 
näin saatiin tilaa rakuunoille tärkeille ratsupihoille. 

Sotilaatkin puolsivat ylihallituksen kantaa. Ennen rakennustöiden alkua päällikköhallituksen 
adjutantti everstiluutnantti Bläfjeld esitti jopa harkittavaksi kasarmien korvaamista yhdellä isolla 
kivirakennuksella, jolloin alueelle olisi saatu lisää tilaa. Yleensä BläJjeld kannatti mahdollisimman 
monen puurakennussuunnitelman muuttamista kiviseksi, jolloin säästettäisiin ajan mittaan korjauskus¬ 
tannuksia. Muutoksia ei kuitenkaan toteutettu. Joka tapauksessa vielä vuonna 1895 Finsk Militär 
Tidskriftissä ilmestynyt Lappeenrannan kasarmirakennuksista kertova artikkeli piti kolmikerroksista 
konstruktiota edullisempana eskadroonien majoitustapana kuin esimerkiksi yksikerroksisia 
puukasarmeja - jos olisi rakennettu kuudelle eskadroonalle yksikerroksiset kasarmit, olisi joukkojen 
tarvitsema vapaa tila jäänyt liian vähäiseksi. 

Lappeenrannan kasarmialueen rakennukset ja toiminnot eriytettiin saksalaisten kasarmien tapaan 
toisistaan - vältettiin siis yhtenäistä rakennusblokkia. Majoituskasarmeissa oli lisäksi saksalaiseen 
tapaan sivukäytävä. Tätä oli sovellettu ennenkin suomalaisessa sotilasarkkitehtuurissa. Varhainen esi¬ 
merkki siitä on Helsingissä. Katajanokan merikasarmin jälkeen seuraava merkittä sotilasrakennus eli 
Suomen opetuspataljoonan kasarmi, myöhemmin Kaartin kasarmina tunnettu, poikkesi miehistökasar- 
min pohjakaavassa Katajanokan avoimesta kasarmisaliratkaisusta. 

Sinisalon mukaan Engel noudatti vuonna 1818 laatimissaan piirustuksissa miehistökasarmin pohja¬ 
kaavassa Suomen sotaväen ylitarkastajan H. C. Reuterskiöldin ohjeita. Tämän mielestä mukavan ja 
terveellisen asumisen vuoksi oli mitoitettava erilliset majoitustilat aina 18--20 miehelle. Tupien edessä 
tuli olla leveä sivukäytävä, jota voisi käyttää aseharjoitteluun ja sulkeisiin. Käytäviin voisi tarvittaessa 
majoittaa reserviläisiäkin. Sivukäytävät sijoitettiin kasarmin kaikissa kerroksissa kadun puolelle, kah¬ 
deksan tupaa ja porrashuone niiden keskellä riviin pihan puolelle. 

Sivukäytävä rakennettiin asevelvollisuuslain aikana läänien tarkka-ampujapataljoonien 
puukasarmeihin sekä Helsingissä Uudenmaan pataljoonan kasarmiin. Lappeenrannan rakuunain kol¬ 
men kasarmin U-volyyminen ja sivukäytävällinen pohjakaava muistuttaakin samoja ratkaisuja. Erityi¬ 
sesti Lappeenrannan kasarmit lähestyvät Uudenmaan pataljoonan tiloja sisäänkäynnin järjestelyssä. 
Molemmissa se oli julkisivun puolella eli U:n ulkosyrjällä, rakennuksen keskiosassa. 

Lappeenrannan rakuunakasarmit jatkoivat kotimaista perinnettä ja liittyivät samalla 1700-luvun 
sotilaskaavoituksen ja rakentamisen tapaan myös ajanmukaisiin eurooppalaisiin valtavirtauksiin. 
Kasarmialueen suunnittelija Sebastian Gripenberg oli jo ulkomaisissa joukoissa palvellessaan 

tutustunut kasarmirakentamiseen ainakin Venäjällä ja Itävallassa. Opintomatkoillaan hän lienee 
perehtynyt muidenkin Euroopan maiden vastaaviin tapoihin. 

Voidaan lisäksi todeta, miten rakuunakasarmien jäsentely muistutti ratkaisuiltaan ylihallituksen 
kirjastossa olevan Deutsches Bauhandbuchin ratsuväkikasarmeja varten laadittua mallipiirustusta 
ja varsinkin samassa kirjassa esitettyä, Tilsitiin viidelle eskadroonalle rakennettua kasarmialuetta. 
Suomen rakuunarykmentin alueen asemakaava on ratkaistu sotilaiden majoitustilojen, erillisten 
talousrakennusten ja tallirakennusten rajaamien kolmen ratsastuspihan osalta samoin kuin Tilsitissä. 
Saksalainen teos painettiin vuonna 1884, siis vain viisi vuotta ennen Lappeenrannan kasarmien 
suunnittelun alkua. Hyvällä syyllä voi myös olettaa, joskaan ei aukottomasti todistaa, Gripenbergin 
tutustuneen niihin mallipiirustuksiin saatuaan tehtäväksi suunnitella Suomeen kokonaan uuden 
rakennuskoostuman, ratsuväen kasarmialueen. Ainakin hän saattoi tutustua ylihallituksen kirjastoon 
tunnollisena virkamiehenä ja uutena ylijohtajana. 

Gripenbergin suunnitelmaa ei voi kuitenkaan pitää kopiona mainitusta kirjasta, vaan hän sovelsi 
hyväksi havaittua mallia kasarmien pohjakaavoissa ja varuskunta-alueen asemakaavassa. Samaa kasar¬ 
mirakennusten pohjakaavan sovellusta edustivat myös helsinkiläinen Uudenmaan tarkka-ampujien 
kasarmi, joka itse asiassa muistutti eurooppalaisia vertailukohtia enemmän kuin Lappeenranta, ja 
myös läänien tarkka-ampujapataljoonien komppaniakasarmit. 

Kasarmien julkisivut oli linnoituksen 1700-luvun sotilaskasarmien tapaan tehty tiilestä. Gripenberg 
jätti kuitenkin tiilen rappaamatta. Ylihallituksen vuosikertomuksen mukaan rappaamattomuus sekä 
ulkoa että sisäpuolelta johtui säästäväisyyssyistä. Lisäksi on lisäksi huomattava, että punatiiliraken- 
taminen oli Suomen julkisessa rakentamisessa verraten yleistä. Jo 1850-luvulta lähtien alettiin korjaus¬ 
kustannusten säästämiseksi välttää julkisten rakennusten rappaamista. Voi myös todeta, että aivan 
kasarmialueen viereen juuri ennen sen rakentamista valmistuneessa koulurakennuksessa oli punatii¬ 
liset rappaamattomat julkisivut. Pääkaupungin Uudenmaan pataljoonan kasarmit olivat punatiilisiä ja 
Gripenberg oli itsekin suunnitellut jo aiemmin punatiilisiä rakennuksia. 

Punatiiliset, gotiikasta tai renessanssista koristeaiheensa poimivat tiilikasarmit olivat yleisiä 
muuallakin romantiikkaa ja historismia elävässä Euroopassa. Ainakin Saksan ja Itävallan 
kasarmirakennukset jätettiin usein rappaamatta. Puuttumatta tarkemmin ulkoarkkitehtuurin histo¬ 
riallisiin esikuviin tai arkkitehtuurin viestiin kansalaisille mainittakoon kuitenkin, miten Suomen 
rakuunarykmentin lääkäri Maximilian Buch vuonna 1891 Euroopan kasarmialueille suuntautuneen 
opintomatkansa raportissa muun muassa luonnehti erään Wienin keskustassa sijainneen kasarmin 
muistuttuvan keskiaikaista linnoitusta. 

Suomen rakuunarykmentin kasarmien ulkoarkkitehtuuri on kuitenkin huomattavasti hillitympää kuin 
Buchin Wienissä näkemät kasarmit. Lappeenrantalaisen tyylin lähtökohtia selviteltäessä todettakoon 
ensin, että pääosa rakennuksen pinnan koristeaiheista sekä jako korkeampaan keskiosaan ja 
sivurisaliitteihin esiintyi yleisesti Suomen rakennustaiteessa 1800-luvulla. Kiintoisa vertailukohta on 
hiukan aiemmin valmistunut Uudenmaan pataljoonan kasarmikoostuma. Tähän verrattuna Gripenberg 
käytti erilaista ja kuten edellä on mainittu, hillitympää muotokieltä. 

Rakuunakasarmien arkkitehtuurin voi ainakin osin liittää Gripenbergin tyyliin. Urho Äberg luonnehti 
Gripenbergin kuolinvuonna 1925 oman aikansa käsitysten mukaisesti tämän arkkitehtuuria ja totesi 
sen liittyvän lähinnä 1800-luvun loppupuolella vallalla olleeseen renessanssiin. Tyyli ei Äbergin 
mielestä suvainnut ehjiä rauhallisia pintoja, vaan käytti ylenmäärin erilaisia arkkitehtonisia motiiveja 
ja sijoitteli tuhlaillen fasadeihin ornamentteja ja pintakoristeluja. 

Äbergin mukaan Gripenberg kuitenkin pyrki selvempään ja rauhallisempaan arkkitehtoniseen jäsen¬ 
telyyn kuin tyylin tyypillisten edustajien. Hän näki Gripenbergin etsineen taiteellisia vaikutuksia 
eri rakennusosien keskinäisten suhteitten avulla Frans Sjöström tavoin, jonka oppilaana ja toi¬ 
mistoapulaisena hän aikaisemmin oli. 

Eri rakennusosien keskinäisen suhteen merkitykseen rakuunakasarmien arkkitehtuurissa viittaa myös 
Gripenbergin allekirjoittamassa ylihallituksen vuosikertomuksessa ainoa niiden tyyliä arvottava lause. 
Siinä mainitaan kasarmien osin kaksi-, osin kolmikerroksisesta rakennustavasta: “Tällä rakennus¬ 
tavalla voittivat — rakennukset ulkomuodoltaan—”, Gripenberg näyttää siis rakuunakasarmeissa 
kuten usein muussakin arkkitehtuurissaan valinneen tehokeinoksi mieluummin rakennusosien ryh- 

Suomen rakuunarykmentin rakennukset ja niiden valmistumisvuodet 


N: O 

RAKENNUS 

VUOSI 

N:0 

RAKENNUS 

VUOSI 

1 

Komentajan talo 

1890 

22-27 

Tallit 


2 

Ulkorakennus 

1890 


22 

1890 

3 

Ups. asuinrak. 

1893 


23 

1890 

4 

Ups. asuinrak. 

1893 


24 

1890 

5 

Ulkorakennus 

1893 


25 

1891 

5A 

Ups. leivintupa 

1893 


26 

1891 

6 

Upseerikerho 

1890 


27 

1891 

7 

Kanslia 

1890 

28 

Trumpet. talli 

1892 

8 

Ulkorakennus 

1890 

29 

24 hcv. sairastalli 

1890 

9-11 

Kasarmirakennukset 


29A 

8 hev. sairastalli 

1890 


9 

1890 

30 

Kauravarasto 

1890 


10 

1891 

31 

Heinäladot (6 kpl) 

1890. 1891 


11 

1892 

31A 

Vaakarakennus 

1890 

12 

Päävartio 

1891 

32 

Vaunuvaja 

1892 

13 

Ruokala 

1890 

33 

Kuorm. vaunuvaja 

1893 

14 

Vcrstas/asuinrak. 

1890 

34.35 

Halkovaja/kävmälä 


15 

Aliups. asuinrak. 

1890 


34 

1890 

16 

Aliups. asuinrak. 

1893 


35 

1891 

17 

Ulkorakennus 

1893 

36.37 

Maneesi 

1890 

18 

Leipomo 

1890 

38 

Sairaalarakennus 

1891 

19 

Varusvarasto 

1890 

39 

Sairaalan talousr. 

1890 

20 

Sauna ja pesutupa 

1890 

40 

Ruumishuone 

1891 

21 

Paja 

1890 

41 

Sair. ulkorak. 

1890 




42 

Liiteri/käymälä 

1892 




43 

Pumppuh./asunto 

1892 




44 

Palokalustovaja 

1898 


196 








































































mittelyn tiilipinnan runsaan koristelun sijasta. Tähän liittyen voi pitää sivurisaliittien ja korkeamman 
keskusosan kattojen komplisoituja taitoksia ja suhteita merkittävänä osana rakennusten arkkitehtuuria. 

Rakuunakasarmien ulkoarkkiteh tuuri in nähden todettakoon vielä, että nyt toteutettiin Suomen 
ensimmäistä tämänkaltaista instituutiorakennusta. 1800-luvun lopun arkkitehtien tärkeimpänä 
tehtävänä onkin todettu uusien instituutiorakennusten kehittäminen uusille yhteiskuntatekijöille. 
Tehtävä toteutettiin ulkoarkkitehtuurin osalta etsimällä historiasta uudelle rakennukselle sen käyttöä 
vastaava tyyli. 

Asevelvollisuuslain sanelemalle uudelle instituutiolle, asevelvollisuusarmeijalle rakennettujen 
maaseutukaupunkeihin sijoitettujen puukasarmien tyyliksi valittiin klassismi. Sen puitteissa viittaus 
sotilaisiin ja sotilaallisuuteen hoidettiin selkeästi klassismin perinteistä muotokieltä käyttäen 
valitsemalla ulkoarkkitehtuurin pylväsmalliksi karu doorilainen järjestelmä. 

Viljon mielestä vuosien 1875-1895 välisen arkkitehtuurin tyyli ei ollut kovin yhtenäistä, vaan siinä 
näkyivät monet tekijät, esimerkiksi arkkitehdin oma makuja muoti. Siten sen kauden arkkitehtuurista 
puuttuu selkeä normistoja yksittäisten arkkitehtien tuotannossakin erottuu tyylimuutoksia. 

Hiukan myöhemmin Helsinkiin rakennetun Uudenmaan pataljoonan tiilisiin miehistökasarmeihin 
sovelletussa pyörökaarityylissä esiintyi gotiikan ja renessanssin aiheita. Lappeenrannan ra¬ 
kuunakasarmien tyyli taas siirtyi klassismin aiheisiin. Helsingissä käytettiin gotisoivasti ikkunoiden 
pyörökaaria, pyöröikkunoita ja kattoratsastajia. Nämä tyylielementit puuttuivat Lappeenrannasta. Sen 
sijaan Gripenbergin käyttämät tyylielementit - koko pystyseinän mittaiset liseenit eli muurinauhat, 
ikkunankehykset ja liseenin “tukema” räystään alapuolinen friisi - viittaavat klassismin ja osin toki 
renessanssinkin muotokieleen. Muutosta selittänee osin vuoden 1890 vaihteen tienoilla Suomen arkki¬ 
tehtuurin suunnanmuutos. Ylihallitus siirtyi tällöin Viljon mukaan arkkitehtuurissaan klassismiin, ja 
ylijohtaja Gripenbergillä oli siinä ratkaiseva rooli. 

Sinänsä kasarmien ulkoarkkitehtuuri kytkeytyy Suomessa jo vuosikymmeniä aikaisemmin 
esiintyneeseen vapaaseen klassismiin. Kasarmien liseenit kyllä kantavat periaatteessa räystään alla 
sijaitsevaa friisiä, mutta friisinä toimivat ullakon ikkunat ja niiden väliset kasetit. Lisäksi kolmannen 
kerroksen osoittava vaakalista on luonteeltaan atektoninen - liseenit kannattavat vain kattokerrosta. 

Kasarmirakennusten seinäpinnan sinänsä yksinkertaisen jäsentelyn juuret ulottuvat siten perinteisen 
klassismin aiheiden ohella muuallekin ajan tyyleihin. Jotkut julkisivujen yksityiskohdat on 
esimerkiksi liitetty englantilaiseen Tudor-gotiikkaan. 

Siirtyminen puukasarmeista punatiilikasarmeihin voidaan liittää myös yleisempään muutosproses¬ 
siin yksikerroksisten puutalojen leimaamista esiteollisista kaupungeista kohti teollistuneen yhteisön 
kivikaupunkeja. Tältä kannalta tarkka-ampujapataljoonien puiset ja yksikerroksiset kasarmialueet 
noudattavat perinteisen suomalaisen ruutukaavaan rakennetun puukaupungin rakennustapaa. Punatiili¬ 
set, historistista arkkitehtuuria edustavat kasarmit taas ilmentävät muuttunutta kaupunkia, johon 
teollistuminen oli jo tuonut mukanaan tiilisiä tuotantorakennuksia. 

Jäljempänä Suomen rakuunarykmentin kasarmialueen rakennuskohtaisessa kuvauksessa ei enää 
puututa tarkemmin erillisten rakennusten valmistumisjärjestykseen tai yksittäisiin rakennustöihin. 
Rakennuksen nimen jäljessä oleva numero vastaa ylihallituksen rakennuspiirustusten rakennusnume- 
rointia. Numero viittaa myös kaavion rakennusnumerointiin. 

Kasarmialueen rakennus n:o 1, yksikerroksinen rykmentinkomentajan talo, sijaitsi alueen 
länsirannassa hiukan kauppias Reichardtin huvilasta kaakkoon. Pohjakaavaltaan u-volyymi- 
seen rakennukseen oli kaksi sisäänkäyntiä u:n sakaroista, jotka olivat kohti ylärinteen puolella 
kulkevaa tietä. Talon tienpuoleisella sivulla sijaitsi keskellä iso kolmeikkunainen ruokasali, jonka 
molemmilla puolilla olivat palvelijoiden tilat, eteiset ja keittiö. Järven puolella sijaitsi neljän huoneen 
- lastenhuoneen, makuuhuoneen, salongin ja rakennuksen kulmassa sijaitsevan huoneen ryhmittymä. 
Huoneita liittivät yhtenäiseksi tilasarjaksi lähellä ulkoseinää samalla tasolla sijaitsevat kaksoisovet: 
avattuina ne tarjosivat rakennuksen päästä päähän vapaan näkymän. Keskellä sijaitseva salonki oli 
huoneista suurin ja siitä johti ovi tien puolella taloa sijaitsevaan ruokasaliin. Toiminnoiltaan rakennus 
jakautui kahteen osaan. Lähempänä Reichardtin huvilaa sijaitseva pää oli rykmentin komentajan ja 
hänen perheensä käytössä. Siellä oli kaksi lastenhuonetta, keittiö, palvelijanhuone ja makuuhuone. 
Talon toinen pää voitiin omine sisäänkäynteineen eristää virka-asioiden hoitoon. Tätä kuvastaen 
merkittiin kahden tämän päädyn huoneen käyttötarkoitukseksi piirustuksiin “Herrns rum” - täällä 

Rakennus n:o I: Komentajan asunto. (VA). 


voitiin pitää muun muassa rykmentin upseereiden käskynjako. 

Talon julkisivu koostui kahdesta ulkonevasta sivurisaliitista ja niiden keskelle jäävästä rakennusrun- 
gosta. Sivurisaliitteja korosti päätykolmio. Rikkaimmin muotoiltu oli rakennuksen “virallinen”, 
virka-asioiden hoitoon tarkoitettu pääty. Sokkelin yläpuolen vaakalautojen jälkeen seurasi lyhyt 
vaakalistaan päättyvä pystylaudoitus. Tämän jälkeen seinän peitti kulmien pystylautojen rajaama 
vaakalaudoitus, kunnes tultiin parioven katoksen yläpuolelle. Siinä vaakalaudoitus päättyi vaaka- 
listaan, jonka yläpuolella oli lyhyestä pystylaudasta koostuva horisontaali kaistale, joka palkisten 
tapaan “tuki” sen yläpuolella sijaitsevaa vaakalautalta karniisia. Näin päätyyn muotoutui klassisen 
arkkitehtuurin tympanonia jäljittelevä tila. Päätykolmion keskiosan peitti pystylaudoitus, ja keskelle 
sitä oli sijoitettu ullakolle avautuva y-kehyksinen ikkuna. Räystäslinjan alustaan oli sijoitettu 
konsolinvistö ja päätykolmion katolle rakennuksen ainoa kattoratsastaja. 

Muualla rakennuksessa tyydyttiin vaatimattomampaan muotoiluun. Seinien alaosassa oli vaakalaudan 
rajaama pystylaudoitus, varsinainen seinä oli vaakalaudoitettu ja räystään alaosa oli jälleen vuorattu 
pystylaudoituksella. Huomionarvoisaa oli kuitenkin pystyvuorauksen jäsentely. Siihen oli sijoitettu 
varsinaisesta seinäpinnasta ulkonevia lautoja friisimäiseksi kokonaisuudeksi. Alemman pystyvuori- 
laudoituksen ulkonevat laudat oli sijoitettu T-puitteisten ikkunoiden kehyslautojen kohdalle, yläosan 
pystyvuorauksessa “triglyyfit” olivat tiheämmässä. Siten laudoitus ei ollut pelkästään dekoratiivinen 
elementti, vaan seinäpinnasta ulkoilevilla pystyillä laudoilla ja niiden jatkona olevilla ikkunakehyksil¬ 
lä luotiin klassismin tektoninen jäsentely - illuusio siitä, että ne tukivat yläpuolella olevaa “friisiä”. 

Komentajan asuinrakennuksen ulkorakennus (rakennus n:o 2) sijaitsi asuinrakennuksen 
pohjoispuolella, Reichardtin huvilatontin vieressä. Rakennus oli suorakaiteen muotoinen ja satu¬ 
lakattoinen. Molemmissa päädyissä oli kapeat eteiset. Toisessa päädyssä oli rengille tarkoitettu 
eteisen ja lämmitettävän tuvan muodostama asunto, keskellä vaunuliiteri, toisessa päädyssä talli, 
josta pääsi myös ullakolle, ja viimeisenä rakennuksen kapeammassa päätyosassa kahden erillisen 
huoneen muodostama käymälä. Sinne johtivat ulkoportaat komentajan talon puolelta sekä myös 
ulkorakennuksen takaa. 

Rakennuksen julkisivussa oli jykevähkön sokkelin päällä olevan vaakalaudan päälle sijoitettu lyhyt 
pystylaudoitus, sitten seurasi pääosan seinäpinnasta kattava vaakalautavuoraus ja räystään alla jälleen 
pystyvuoraus. Julkisivun jaottelivat osiin laudasta muodostetut pystypilasterit sijoitettuina väliseinien 

kohdalle. Näin julkisivusta muodostui symmetrinen sommitelma keskustassa kaksi-ikkunainen 
vaunuvaja. Keskellä oli kuusipeilinen vaunuvajan ovi, jonka peilit oli vuorattu vinolaudoilla. Tallin 
toisella puolella oli rengin asunto, jossa oli kuusiruutuinen ikkuna. Tallin ovi vastasi rakenteeltaan 
vaunuvajan ovea, mutta sen yläosassa oli lisäksi ikkuna. 

Upseerien asuinrakennus n:o 3 sijaitsi Reichardtin huvilan pohjoispuolella. Muiden upseeritalojen 
tapaan se oli sijoitettu Upseeritien ja rannan väliin. Sebastian Gripenbergin allekirjoittamien 
piirustusten mukaan rakennus oli tarkoitettu adjutantin, eläinlääkärin, ratsumestarin ja neljän 
nuoremman upseerin käyttöön. Kaksikerroksinen aumakattoinen rakennuksen pohjakerros oli kivestä 
ja yläkerros puusta. Siihen oli kaksi sisäänkäyntiä päistä ja kolmas tienpuoleiselta pitkältä sivulta. 
Järven puoleiselle sivulle oli sijoitettu molempiin kerroksiin yhteensä neljä parveketta. Pitkän sivun 
sisäänkäynnin jatkona oleva käytävä ulottui puoliväliin rakennusta. Käytävästä oli portaat yläkertaan 
sekä ovet molemmille puolille alakerran keskiosassa kulkevaa eteiskäytävää. Keskiosan sisäänkäynti 
jakoi siten osittain talon kahteen erilliseen huoneistokokonaisuuteen. Kummallakin huoneistolla oli 
oma keittiönsä rakennuksen tienpuoleisissa kulmissa. Päätyjen ovista päästiin porraskäytäviin ja niistä 
juuri näihin molemmissa kerroksissa sijaitseviin keittiöihin. 

Keskikäytävän kahteen osaan jakaman talon Reichardtin huvilan puoleinen osa oli isompi kuin toinen 
puoli. Siellä sijaitsi keittiön lisäksi tien puolella kaksi nuoremmille upseereille tarkoitettua huonetta. 
Niihin oli käynti eteiskäytävästä ja niitä yhdisti vielä toisiinsa väliovi. Eteiskäytävästä pääsi myös 
rakennuksen päädyssä sijaitsevaan kapeaan huoneeseen ja siitä taas eteläisimpään kulmahuoneeseen. 
Tästä oli edelleen sisäänkäynti isoon huoneeseen jossa oli myös parveke. Sen käytävän puoleiset 
kulmat oli taitettu. Parvekehuoneesta oli taas ovi seuraavaan huoneeseen ja vielä sen jatkona oli yksi 
pieni huone. Kaikki nämä huoneet oli merkitty nuorempien upseereiden käyttöön — rannanpuoleisten 
neljän huoneen pariovet oli sijoitettu samaan linjaan lähelle ikkunoita. Näin voitiin saada huoneista 
yhtenäinen tila. Kaikista huoneista lukuun ottamatta sisäänkäynnin jatkona sijainnutta pientä huonetta 
oli kuitenkin myös ovi suoraan eteiskäytävään. Huoneet voitiin siis muunnella erillisiksi asunnoiksi 
tai yhtenäiseksi huoneistoksi. Pohjoispäädyn huoneet oli sijoitettu yhdeksi neliömäiseksi huoneistoksi. 
Pääsisäänkäynti johti pieneen eteiseen. Tien puolella oli makuuhuoneeksi merkitty huone, josta oli 
käynti pieneen huoneeseen ja edelleen jo aiemmin mainittuun kulmakeittiöön. 

Rannan puolella sijaitsi kolme huonetta. Keskellä oli salonki, talon toisen päädyn parvekehuoneen 
tapaan kulmistaan taitettuja suurempi kuin muut huoneet. Siitä oli myös ovi parvekkeelle. Salongin 
toisella puolella oli suorakaiteen muotoinen huone ja kulmassa ruokasali. Yläkerran huonejako vastasi 
alakerran huonejakoa. Reichardtin huvilan puoleinen pääty oli kuitenkin yhtenä huoneistona, kun ala¬ 
kerran vastaavat huoneet olivat useamman nuoremman upseerin käytössä. 

Hieman viettävään maastoon sijoitetussa asuintalossa oli järven puolella jykevistä harkoista muurattu 
sokkeli. Kivijalka nousi niin korkealle, että siihen voitiin rakentaa koko talon mittainen kellari. 
Sokkelin päällä lepäsi alemman kerroksen muodostava tiilinen asuinkerros. Tämän päällä oli puinen 
yläkerta sekä korkea aumakatto. Rakennuksen ulkoarkkitehtuuria luonnehtivat pitkät horisontaali¬ 
set sokkelin ja asuinkerrosten sekä niiden välisten voimakkaasti profiloitujen listojen muodostamat 
lamellit. Julkisivua elävöittivät ikkunan kehyslaudat. Näissä oli erityisesti rakennuksen keskikohtaa 
korostettu muotoilemalla kehyslautoja monipuolisemmin ja suurentamalla ikkunoita. Tiilisessä 
alakerrassa oli ikkuna-aukkoja tyydytty koristamaan ylä-ja alapuolelta vaakasuorilla koristelistoilla, 
mutta alakerrassakin olivat keskimmäiset kaksi ikkunaa leveämmät. 

Toinen julkisivuja rikastava tekijä olivat sveitsiläistyyliset parvekkeet ja ulkoportaat katoksineen. 
Alakerran parvekkeita tuki neljä klassisistista pylvästä, joiden keskelle oli avattu oviaukko 
sokkelikerroksen kellariin. Vielä on ulkoarkkitehtuurista huomattava rakennukselle ulkonaista mah¬ 
tavuutta antava korkea aumakattoja friisimäinen räystäslista sen alapuolella. Korkeaa aumakattoa 
lienee pidettävä esteettisenä valintana, sillä ullakolle ei piirustusten mukaan johtanut portaita eikä 
siinä ollut ikkunoita. Sitä ei siis käytetty esimerkiksi säilytystilana. 

Upseerirakennukselle n:o 3 on läheinen vertailukohta sen viereinen upseerien asuinrakennus n:o 4. 

Sen piirustukset on Seb. Gripenberg päivännyt samana päivänä ja rakennusmateriaali, pohjakaava ja 
julkisivut ovat monin paikoin samankaltaisia. Identtisiä talot eivät kuitenkaan ole. 

Pohjakaavassa rakennuksen n:o 3 suorakaiteen muotoiseen kokonaisuuteen oli lisätty päihin pienet 
porraskäytävien muodostamat ulokkeet. Siten pohjakaavasta muodostui u-volyyminen kokonaisuus. 
Rakennuksen n:o 3 tapaan oli nelosessa keittiöt taloon kulmissa, ja sen pohjakaava noudatti kolmo¬ 
sen tapaan järjestelmää, jossa rakennuksen jakoi huoneistoihin keskiosan pääsisäänkäynnin jatkona 

Rakennus n:o 4: Upseerien asuinrakennus. (VA) 


oleva, puoleen väliin rakennusta ulottuva porraskäytävä/eteinen ja siitä erkaneva, huoneiden koon 
mukaan polveileva keskikäytävä. Huonetilat oli jäsennelty samoin kuin rakennuksessa kolme. Kulla¬ 
kin neljällä eskadroonanpäälliköllä oli talossa eteisten ja keittiön lisäksi viisi huonetta. 

Nelosen julkisivut poikkesivat kolmosesta runsaammin koristeltuina. Kolmosen tapaan rakennus 
jakaantui kolmeen horisontaaliin lamelliin - sokkeliin, tiiliosaan ja vaakalaudoitettuun yläkerrokseen. 
Kun rakennuksessa kolme oli muun muassa ikkunoita suurentamalla pyritty korostamaan julkisi¬ 
vun keskiosaa, korostettiin rakennuksessa neljä rakennuksen kulmia. Tien puolella tähän viittasivat 
jo sivurisaliitit, ja rannanpuoleisessa julkisivussa reunimmaiset ikkunat olivat isompia ja kehykset 
koristellumpia kuin keskiosassa. Toisessa kerroksessa oli kulmiinkin sijoitettu vaaka vuorauksesta 
pystylaudoin erotetut päätykolmiot. Niiden koristeaiheena olivat yläkerran leveiden ikkunoiden 
lisäksi pienet ullakkoikkunat, räystäslinjassa rykmentin komentajan talon tapaan konsolirivi ja katolla 
kattoratsastaja. 

Upseeriasuntojen vieressä sijaitsi niiden ulkorakennus, rakennus n:o 5. Sen keskellä oli käymälä ja 
päädyissä varastohuoneet. Koska käymälän lattiataso nousi muuta rakennusta ylemmäksi, oli sinne 
johtava ovi molemmille sivuille viettäville portaineen nostettu keskellä rakennuksen pitkää sivua. 
Varastoihin päästiin päätyihin rakennettuja luiskia pitkin. Pystylautavuoratussa rakennuksessa oli 
vielä kaksi ilmanvaihtotorvea. 

Upseerien asuintalojen käyttöön rakennettiin myös yhdistetty pesutupa ja leipomo, rakennus n:o 5A. 
Tiilinen suorakaiteen muotoinen ja satulakattoinen rakennus sijaitsi hiukan komentajan talosta pohjoi¬ 
seen, upseeritalojen editse kulkevan tien toisella puolella. Talon pohjakaava oli hyvin yksinkertainen. 
Ovi oli toisessa päädyssä, jossa olevasta eteisestä oli käynti alakerran leipomo- ja pesutupaan sekä 
matalampaan toiseen kerrokseen. Kaksi leivinuunia ja lämmitettävä pesupalju sijaitsivat talon toisessa 
päädyssä. Yläkerta avattavine puuluukkuineen lienee tarkoitettu pyykin kuivatukseen. Tiilifasadia 

koristi vain kerrosten välien lista ja ensimmäisen kerroksen kaksoisikkunoiden pyörökaariset kehyk¬ 
set. Ainoastaan tässä rakennus näyttää käytetyn pyörökaarta edes jossain määrin julkisivun detaljoin- 
nissa. 

Tärkeitä rakennuksia kasarmialueella olivat rakuunarykmentin henkilöstökerhot. Alipäällystön 
kerhohuoneisto oli sijoitettu Lappeenrannan kansakoulun viereisen asuinrakennuksen toiseen päätyyn 

- nykyisin kerholla on oma rakennuksensa. Upseerikerho toimii kuitenkin edelleen samassa rakennuk¬ 
sessa kuin rakuunarykmentinkin aikana. Upseerikerhojen on katsottu olleen suomalaisten joukkojen 
keskuudessa tärkeitä etenkin naimattomille upseereille. Kerholla syötiin muun muassa aamiainen ja 
juotiin päiväkahvi. Lappeenrannan tapaisissa maaseutukaupungeissa, joissa upseerikerhoilla pidettiin 
muun muassa teatterinäytäntöjä ja konsertteja, kerhon merkitys sosiaalisessa elämässä oli lisäksi tär¬ 
keä. 

Upseerikerho (rakennus n:o 6) suunniteltiin kaksikerroksiseksi puurakennukseksi. Se sijoitettiin 
länsirannan tien eteläpäähän. Kerhotalon yläkerroksen päädyissä sijaitsivat asunnot naimattomille up¬ 
seereille. Niillä oli oma sisäänkäynti päädyistä portaikon ja eteisen kautta. Matalammassa keskiosassa 
sijaitsevasta vestibyylistä pääsi musiikkilehterille, joka avautui ensimmäisen kerroksen juhlasaliin. 

Sali toimi ensimmäisen kerroksen pohjakaavan keskipisteenä, jota korosti lähes kuuden metrin 
huonekorkeus ja seinien pilasterikoristelu. Sali avautui järven puoleiselle terassille, jolta oli hieno 
näköala. Salin toisella puolella sijaitsi ruokasali ja pieni kulmahuone. Toisella puolella oli salin 
viereisen huoneen käyttötarkoitukseksi merkitty biljardisali. Päädyssä oli kaksi upseeriasunnoksi 
merkittyä huonetta. Tien puolella rakennusta oli keittiötilat, palvelijahuoneet, pääovelta saliin johtava 
eteinen ja yksi upseeriasunto. 

Rakennuksen pääjulkisivu avautui järvelle. Upseerikerhossa Gripenberg varioi pohjakaavan H-teemaa 
piirtämällä rakennuksen keskiosan matalammaksi kuin sivusiivet, siis päinvastoin kuin esimerkiksi 
sotilaskasarmeissa, joissa keskiosa oli korkeampi. Gripenberg kuitenkin korosti keskiosaa avaamalla 
salista koko huoneen korkuiset ikkunat terassille ja muodostamalla sivusiipiin juhlasalin puoleisiin 
sivuihin kokonaan uudet pilastereilla erotetut, konsolein ja vertikaalisin ikkunasommitelmin 
korostetut päädyt. Julkisivun pystylautaverhousta jäsenteli sokkelin yläpuolella ensin vaakalista 
alakerroksen ikkunoiden alareunan tasalla ja toinen rakennuksen yläosassa, josta pystylaudoitus jatkui 
räystäslinjaan saakka. 

Rakuunarykmentin kanslia (n:o 7) sijoitettiin kasarmialueen ylätasanteen äärimmäiseen 
etelänurkkaan, osapuilleen samaan linjaan kuin kolme kasarmirakennusta. Kuten aiemmin mainittiin, 
vältettiin rakennuksessa senaatin toivomuksesta taitettuja seiniä. Siitä tuli siis suorakaiteen muotoinen 

— ja epäilemättä halvempi kuin pohjakaavaltaan monimutkaisempi ehdotus. Satulakattoiseen 
puurakennukseen oli kaksi sisäänkäyntiä. Kasarmialueen puolella pitkän sivun keskellä olevasta 
ovesta päästiin eteiseen, jota tarvittaessa käytettiin myös sotaoikeuden odotushuoneena. Sen toisella 
puolella oli käymälä ja kassanhoitajan huone, toisella puolella vanhemman kirjurin kaksihuoneinen 
asunto. Sotaoikeuden istuntosalina oli eteisestä suoraan eteenpäin sijainnut kolmi-ikkunainen arkis- 
tohuone. Sen toisella puolella oli huone taloudenhoitajalle ja vanhemman kirjurin asuinhuoneiden 
vieressä kolmelle kirjurille tarkoitettu asuinhuone. Kirjureiden asuntojen ulko-ovi oli rakennuksen 
päädyssä, josta pääsi myös ullakolle. 

Rakennuksen järvelle päin avautuvan julkisivun järjestely oli selkeän klassistinen. Rakennus oli 
vuorattu sokkelista lukien pysty-, vaaka-ja pystylaudoitusvyöhykkein. Vaakalaudoitus peitti siten 
seinän keskiosan. Tätä lautavuorausta sitten jäsenneltiin eri vuoraukset erottavien vaakalautojen 
ja vuorauksen päällä olevien pystylautojen avulla. Vaakalaudoin luotiin illuusio palkistosta ja 
pystylaudoin pilastereista tai pylväistä, jotka tukivat palkistoa ja viime kädessä rakennuksen kattoa. 
Kulmapilasterit ja kaksi muuta pilasteria jakoivat julkisivun kolmeen eri lohkoon. Keskellä sijaitsi 
kolmi-ikkunainen osa, jonka takana sijaitsi sotaoikeuden istuntosali. Laidoilla olivat symmetrisesti 
kaksi-ikkunaiset päätyosat. Julkisivun symmetriaa korosti savupiippujen sijainti sen pystypilasterei- 
den kohdalla. Poikkeuksena rakennuksen julkisivun muuten tektonisesta käsittelystä voidaan pitää 
ikkunoiden kehysten käsittelyä. Ikkunakehysten kohdalla oli alempaan pystylaudoitukseen sijoitettu 
seinäpinnasta ulkonevat pilasterit, jotka “kannattivat” ikkunoiden kehyslautoja. Niiden jatkeena ei 
kuitenkaan ollut rakennuksen yläosan vaakalautaa kannattavia pilastereita, vaan sitä “tuki” ainoastaan 
julkisivun neljä korkeaa pilasteria. Kenties alareunan lyhyillä pilastereilla haluttiin vain luoda illuusio 
jykevästä perustuksesta ja muualla pyrittiin kevyempään vaikutelmaan. 

Rakennuksen päätyjulkisivussa vuorilaudoitus jatkui Seb. Gripenbergin allekirjoittamien piirustusten 

mukaan samanlaisena kuin pitkällä sivullakin. Päätyyn ei ollut sijoitettu lainkaan ikkunoita paitsi 
ullakolle valoa antavaa pientä ikkunaa ja sen alla oven päällä sijainnutta pientä ikkunaa. Niiden 
välissä oven yläpuolella oli pieni katos. Päädyssä ei ollut julkisivua jaottelevia pilastereita lukuun 
ottamatta kulmien pystypilastereita, jotka “kannattivat” päädyn kehyslaudoilla seinäpinnasta irrotettua 
päätykolmiota. 

Kanslian ja upseerikerhon yhteinen ulkorakennus (n:o 8) sijaitsi niiden välisessä rinteessä. 

Rakennus oli muuten puinen, mutta rinnetontin vuoksi oli alarinteen puolella yli kaksi metriä korkea 
maanpäällinen kellarikerros. Sinne oli käynti alarinteen puolelta, yläkertaan ylärinteen puolelta eli 
kanslian suunnasta. Rakennuksen luoteispäädyssä oli käymälä ja keskellä halkoliiteri. Nämä toiminnot 
toistuivat molemmissa kerroksissa. Toisessa päädyssä sijaitsivat alakerrassa kellari ja yläkerrassa 
ruoan ja jauhojen varastotila. Kellari-ja varasto-osasta ei ollut ovea muualle rakennukseen, mutta 
siellä oli muusta rakennuksesta poiketen portaat yläkerroksesta alakertaan. Ruokaosastoa lukuun 
ottamatta alakerta oli eriytetty kerholle ja yläkerta kanslialle. Ulkoasultaan satulakattoinen rakennus 
oli koristelematon. Puuosan pääty oli pysty- ja alaosa vaakalaudoitettu. Käymäläpäädyssä oli lisäksi 
ilmanvaihtotorvi. 

Varuskunta-alueen kasarmit (n:ot 9, 10 ja 11) sijaitsivat alueen kaakkoisreunaa rajaamaan 
muodostetun esplanadin varrella. Keskenään samanlaisten rakennusten pohjakaavat olivat H- 
volyymisia. Keskiosaan oli kuitenkin sijoitettu siitä erkaneva, lähes yhdeksän metriä pitkä 
pesuhuoneen ja porraskäytävän muodostama sakara. Rakuunoiden makuusalit, tuvat, sijaitsivat 
rakennuksen esplanadin puoleisella sivulla. H:n sakaroissa oli tuvat, joihin oli merkitty 27 vuodepaik¬ 
kaa. Vaakasakarassa oli kaksi tupaa, joissa molemmissa 28 vuodetta. Vuoteet oli tuvissa sijoitettu 
neljän vuoteen ryhmiin tuvan keskelle sekä yksittäisiin makuutiloihin sisäseinien puolelle. Keskellä 
tupia sijaitsivat välipohjia tukevat rautapylväät. 

Vaakasakaran tupien välissä oli aliupseereiden käyttöön merkitty huone, jossa oli neljä vuodepaikkaa. 
Tuvista ja aliupseerien huoneesta oli käynti yli neljä metriä leveään käytävään. Siitä taas oli edelleen 
ovet H:n pystysakaroiden kasarmialueen puoleisiin tiloihin. Näitä olivat symmetrisesti vastapäisissä 
siivissä sijaitsevat varusvarasto ja vapaaehtoisten kahdeksalle hengelle mitoitettu tupa. Äärimmäisenä 
sakaroiden päissä sijaitsi kouluhuone ja pieni kanslia, toisessa päässä kenttävääpelin kaksihuoneinen 
asuntoja sen rakennuksen kulmassa sijainnut portaikko. Rakuunoiden portaikkona toimi jo edellä 
mainittu rakennuksen keskiosasta ulkoneva pesuhuone/portaikko. 

Pohjakaava oli ensimmäisessä ja toisessa kerroksessa lähes sama. Kolmannen kerroksen keskiosassa 
oli edelleen samat tilat kuin alemmissa kerroksissa, mutta huonekorkeus oli Seb. Gripenbergin 
allekirjoittamissa piirustuksissa pudotettu 4,59 metristä 3,67 metriin. Rakennuksen kolmikerroksista 
keskiosaa matalammissa H:n pystysakaroissa kolmannen kerroksen tilalla oli ullakko. Tästä oli 
kuitenkin poikkeus toisen sivusakaran kasarmialueen puoleisessa päädyssä, johon oli huonekorkeutta 
madaltamalla muodostettu kolme asuinkerrosta. Kolmannessa kerroksessa oli kaksi kahden huoneen 
asuntoa perheellisille plutoonan aliupseereille. (Huonekorkeudet olivat alkaen ensimmäisestä kerrok¬ 
sesta 3,35, 3,35 ja 3,15 metriä; muualla kasarmirakennuksessa 4.59 metriä). 

Kasarmien pääjulkisivu oli kohti kaakkoa, kasarmialueen reunaa ja sinne suunniteltua puistokatua. 
Julkisivut jäsentyivät korkeammaksi keskiosaksi ja niiden sivurisaliiteiksi. Kaikissa oli aumakatto. 
Sivurisaliittien reunoihin tiilimuurauksella profiloidut kaksoisliseenit kannattivat räystään alaista 
friisiä. Sivusiipien keskellä oli päällekkäin kaksi valeikkunaa. Näiden päällä olevassa friisissä oli 
kaksi ullakolle valoa tuovaa pientä ikkunaa. Kolmikerroksiset keskiosat oli jaoteltu muurauksella ulko¬ 
seinästä profiloiduin liseenein kolmeen osaan. 

Keskelle kahden liseenin väliin jäi suoraan aliupseerien tupaan johtava, rikkaasti koristellun kehyksen 
rajaama kaksoisovi, jonka päällä olivat toisen ja kolmannen kerroksen aliupseeritupien ikkunat. 
Sisäänkäynnin molemmille puolille jäivät julkisivulohkot, joissa oli neljä ikkunaa. Kolmatta kerrosta 
erottivat julkisivussa kolmannen kerroksen ikkunoiden alareunan tasolla kulkevat hammaslistat. 
Ikkunoiden yläosassakin oli hammaslista, joka aina ikkunoiden kohdalla muodosti niille osittaisen 
kehyksen. Ikkunoiden kehyksissä oli ylipäätään niukat koristeaiheet. Räystään alla kulkevassa 
friisissä oli aina ikkunarivistön kohdalla ullakkoa valaiseva pieni kaksoisikkuna. 

Kasarmien sivujulkisivujen silmiinpistävin piirre oli rakennuksien erikorkuisten osien porrasteinen 
aumakatto. Jyrkimmillään se oli keskiosan miehistötupien yläpuolella, siis pääjulkisivulla, mutta 
porraskäytävän kohdalla se oli matalammalla. Nämä keskikaton osat yhdisti räystään alapuolella 
kulkeva friisi. Tämän tason alapuolella oli sivusiipien katto, jota myös kiersi räystään alapuolinen 
oma friisi. Siinä oli seinän ikkunarivistöjen kohdalla ullakon kaksoisikkunat. Sivuseinää jakoivat 


204 





































































































































rakennuksen kulmissa ja keskellä kulkevat kaksoispilasterit kahteen osaan. 

Näistä toisessa puistokadun puolella kahdessa kerroksessa olevat suuret kahdeksanruutuiset ikkunat 
valaisivat sivusiipien miehistötupia. Ikkunoiden yläpuolelle oli pääjulkisivun ikkunoiden tapaan 
muurattu U-volyymiset kehykset, toisen kerroksen ikkunoissa oli vielä alakehys, ja alemman 
kerroksen ikkunoiden alalistan muodosti seinäpinnasta erkaneva muurattu kehys. Toisen osan sivujul- 
kisivusta muodostivat kasarmialueen puoleisissa osissa sijaitsevat kenttävääpelien ja vapaaehtoisten 
asuintilat. Kasarmien tämän osan madalletun huonekorkeuden aikaansaamat kolme asuinkerrosta 
näkyivät myös sivujulkisivun kolmessa kerroksessa olevista kuusiruutuisista ikkunoista. Niitä ei 
ylimmän ikkunarivistön alareunaa pitkin kulkevaa listaa lukuun ottamatta koristeltu. Alimman ik- 
kunakerroksen tasalla johti asuntoihin vielä kaksoisovi. 

Päävartio (n:o 12) sijaitsi kasarmialueen itäkulmassa, julkisivu kohti alueen kaakkoisreunan esplana- 
dikatua. Rakennus oli puinen, yksikerroksinen ja aumakattoinen. Pohjakaava oli T-volyyminen. 
Pitkässä siivessä sijaitsivat 12 arestiselliä keskikäytävän varrella. Ne olivat kooltaan 2,90 x 2,07 
metriä, huonekorkeus 3.40 metriä. Sellien jatkona oli käymälä ja ullakolle vievät portaat. T:n lyhyessä 
osassa sijaitsivat vartiomiehistön huoneet. Keskellä oli iso, Seb. Gripenbergin allekirjoittamissa 
piirustuksissa vahtihuoneeksi nimetty huone, sen toisella puolella miehistölle tarkoitettu iso huone 
ja toisella puolella aliupseerien ja upseerien huoneet. Rakennuksen sisäänkäynti oli keskellä T:n 
lyhyttä osaa. Ulkopuolella oli leveä aidattu kuisti, johon oli askelmat kolmelta suunnalta. Kuistilta 
oli ovi noin kaksi metriä pitkään ja neljä metriä leveään, rakennuksen sisään vedettyyn tasoon. 

Tältä sisäkuistilta oli erillinen sisäänkäynti itäkulman upseerihuoneeseen ja toinen vahtihuoneeseen. 
Ulkokuistin portailta vahtihuoneeseen ja edelleen vahtihuoneesta sellien keskikäytävälle oli käynti 
suoraa linjaa pitkin. 

T-volyymisen vartiorakennuksen pääjulkisivun muodosti T:n lyhyempi osa. Sokkelista kohosi 
muiden kasarmialueen puurakennusten tapaan pystylaudoitus, sen päällä vaakalaudoitus ja ylimpänä 
aumakaton räystään alla kasetoitu pääasiassa pystylaudasta muodostettu vyöhyke. Julkisivun sivuilla 
tyydyttiin koristeaiheissa kulmapilasteriin, ikkunoiden alareunan tasolla sijaitsevaan vaakalautaan ja 
niiden sivupuitteita alaosan pystylaudoituksen päällä “tukeviin” pilastereihin. Julkisivun koristeaiheet 
korostivat rakennuksen pääsisäänkäyntiä ja osoitti samalla sen takana olevan vartiohuoneen ja sellien 
keskikäytävän paikan. Kuistia kannattivat koristeelliset pilarit ja sitä koristi vielä balustradikaide. 
Sisäänkäynnin molemmin puolin olivat taas kaksitoistaruutuiset ikkunat ja kaksoisovelle oli veistetty 
klassistinen kehys. Oven yläpuolelle oli tehty pieni päätykolmio ja sen päälle kattoratsastaja. 

Rakuunarykmentin keittiö-ja ruokalarakennus eli artelli (rakennus n:o 13) sijoitettiin alueen kolmesta 
kasarmista keskimmäisen eteen, tallien ja maneesin reunustaman keskusaukion kaakkoisreunalle. 
Rakennuksen keskusosa oli ruokasalina, ja kummassakin päädyssä oli kolme erillistä keittiötä - siis 
yksi keittiö kutakin eskadroonaa varten. Ruokala oli kokonaan avointa tilaa ilman väliseiniä. Kattoa 
tukivat kahdessa rivissä kulkevat pylväät. Näiden väliseltä osalta sisäkatto oli nostettu korkeammalle. 
Ruokalan seitsemän pitkää pöytää oli sijoitettu pylväiden väliin siten, että ne aina yhdistivät vastak¬ 
kaisella puolella ruokalaa olevat pylväät. Ruokalaan oli - paitsi keittiöistä - myös kaksi sisäänkäyntiä 
suoraan ulkoa. Ne sijaitsivat keskusaukion puolella rakennusta ja olivat aivan ruokalaosan reunoissa. 
Keittiöihin käytiin päädyistä niiden välissä sijainneiden eteisten kautta. Molemmissa päädyissä oli 
siten kaksi eteistä. Kasarmien puoleisista eteisistä oli käynti myös rakennuksen kellariin. Se oli koko 
artellin ruokasalin laajuinen ja holvattu. Valoa sinne saatiin kahdesta kasarmien puoleisen sivun sokke¬ 
liin tehdystä aukosta. 

Rakennuksen pääjulkisivu oli keskusaukion puolella. Fasadi koostui leveästä keskiosasta, sen 
reunoissa sijaitsevista, päätykolmioiden korostamista sivurisaliiteista, joissa olivat oviaukot, sekä 
risaliitteja hiukan kauempana sijaitsevista pulpettikattoisista reunimmaisista keittiöistä. Julkisivun 
vuorilaudoitus noudatti samaa järjestelmää kuin useissa muissakin kasarmialueen puurakennuksissa. 
Sokkelin yläpuolella oli pystylautavuoraus, sen päällä vaakalautavyöhyke, jossa sijaitsivat ikkunat, 
ja kolmantena räystään alla taas pystylautavuoraus. Artellissa ylimpänä oli vielä kasetointi. Vaihtelua 
lautapintaan saatiin aikaan jatkamalla ikkunoiden kehyslautoja lautapilasterein ja sijoittamal¬ 
la rakennuksen keskiosaan ikkunoiden välisiin vyöhykkeisiin kasetoitua vyöhykettä “tukevat” 
lautapilasterit. Sivurisaliittien koristeaiheet olivat kuusipeiliset kaksoisovet, oven yläpuoliset katokset, 
katoksen yläpuolelle sijoitetut rombin muotoiset ikkunat ja päätykolmiot. 

Kun upseeriston asunnot sijoitettiin kasarmialueen länsireunaan lähelle Saimaan rantaa, päädyttiin 
alipäällystön ja perheellisen miehistön asunnot sijoittamaan kasarmialueen toiselle, kaupungin 
puoleiselle laidalle. Näistä kolmesta rakennuksesta kauimpana luoteessa oli rakennus n:o 14, yh- 

distetty verstas-ja asuinrakennus. Sen tiilirakenteisessa alakerrassa sijaitsivat työpajat räätälille, vaat¬ 
teiden leikkaajalle, suutarille, satulasepälle, puusepälle ja asesepälle. Yläkerrassa sijaitsivat asuinhuo¬ 
neet. 

Rakennuksen pohjakaava oli selkeä. Pääjulkisivulla oli kaksi sisäänkäyntiä, jotka jatkuivat yli 
suorakaiteen muotoisen rakennuksen puolivälin ulottuvana eteiskäytävänä. Eteisistä oli ovet käytävän 
molemmin puolin sijaitseviin työhuoneisiin. Keskellä rakennusta sijaitseviin suuriin työhuoneisiin 
oli käynti molemmista eteisistä. Verstaitten eteiskäytävät päättyivät heti perimmäisten verstaiden ovi¬ 
aukkojen jälkeen muurattuihin seiniin. Näiden seinien takana sijaitsivat kuitenkin yläkerran asuntoihin 
johtavat portaikot, joiden ulko-ovi oli rakennuksen toiselta sivulta. Työhuoneet ja asuinrakennus oli 
siten eristetty toisistaan eikä niiden välinen kulku ollut sisäkautta mahdollista. 

Yläkerroksessa porraskäytävien jatkona olleet eteiset ulottuivat läpi rakennuksen. Niistä päästiin asuin¬ 
huoneisiin. Toiseen päätyyn oli sijoitettu kolme yhden huoneen asuntoa komero- ja välieteistiloineen, 
toisessa päädyssä oli kaksi huoneen ja keittiön muodostamaa asuntoa. Keskellä rakennusta oli neljä 
yhden huoneen asuntoa, joista jokaiseen kuului vielä ikkunaton 2,6 x 2 metrin suuruinen huone. 

Rakennuksen ulkoarkkitehtuuri oli koruton. Alaosan muodosti sokkeli ja reunoiltaan voimakkaasti 
profiloitu tiilinen osa. Sen yläpuolella oli kapea pystylaudalla vuorattu suikale, joka ulottui yläkerran 
ikkunoiden alareunan tasolla sijaitsevaan vaakalautaan. Siitä jatkui vaakalautavuoraus kasetoituun 
räystään alareunaan ja korkeahkoon aumakattoon asti. Ikkunat oli profiloitu niukasti - tiilisessä 
alakerroksessa oli ikkunain yläosaan muurattu kehyslista, ja yläkerran kehyslautoja ei ollut koristeltu. 
Ikkunoiden sijoittelu korosti kuitenkin rakennuksen keskiosaa. Sekä verstashuoneisiin että yläkerran 
asuntoihin oli rakennuksen keskelle sijoitettu pari-ikkkunat. Näin muodostui rakennuksen pitkille 
sivuille oviaukkojen väliin kaksi pari-ikkunaa, kun rakennuksen päädyissä oli vain yhdet ikkunat. 

Yhdistetystä verstas-ja asuinrakennuksesta kaakkoon, aivan Nikolain linnakkeen vallien kohdalla, 
sijaitsi 16 perheellisen aliupseerin ja miehistön asuinrakennus n:o 15. Suorakaiteen muotoiseen 
puurakennukseen oli sisäänkäynti molemmilta puolin. Niiden jatkeena oli kaksi koko talon lävistävää 
eteistä, joista johtivat myös portaikot yläkertaan. Niiden molemmin puolin oli symmetrisesti sijoitettu 
keittiön ja huoneen asunnot. Porraskäytävästä oli ovi aina keittiöön, jonka jatkona oli suurempi asuin¬ 
huone. Toisen kerroksen huonejärjestely oli samanlainen. Yhteensä molemmissa kerroksissa oli kah¬ 
deksan kahden huoneen asuntoa. 

Asuinrakennuksen julkisivu oli sokkelin päältä pysty laudoitettu ensimmäisen kerroksen ikkunoiden 
alareunan tasolla sijaitsevaan vaakalautaan asti. Siitä alkoi vaaka vuoraus, joka jatkui räystäslistan 
friisimäiseen pystylaudoitukseen ja taas päätykolmioiden tasalla vaihtui kasetoinniksi. Julkisivuja 
elävöittivät ja oviaukkoja korostivat ovien yläpuoliset päätykolmiot. Ne käsittivät vaakalaudoituksen 
päälle sijoitetut, koko rakennuksen korkuiset pystypilasterit, niiden “tukeman” ikkunallisen päätykol¬ 
mion, räystäslistan alapuolen kasetoinnin ja päätykolmion katon kattoratsastajan. Pystypilareiden 
väliin jäivät kaksoisovet ja niiden päälle sveitsiläistyyliset katokset. Niiden yläpuolella oli klassistisin 
ikkunapuittein varustettu porraskäytävää valaiseva ikkuna. 

Päätykolmiota vaakalaudoitetusta vuorauksesta erottavien pilastereiden lisäksi oli vastaavat pilasterit 
sijoitettu myös rakennuksen kulmiin. Kiintoisa piirre pilastereissa oli se, että räystään alla oleva ja 

alimman ikkunakerroksen alapuitteena toimiva vaakalauta muodosti pystypilastereiden kohdalle 
klassistisen kapiteelia muistuttavan rakenteen. Pystypilastereiden jaotteleman julkisivun rakennetta 
voidaan kuvata kaaviolla a/b/aa/b/a, jossa a vastaa kolmea ikkunaa ja b päätykolmiota. Rakennuksen 
päätyjulkisivuissa ei ollut ikkunoita, ja vuorilaudoitus vastasi pitkän sivun pysty-vaaka-pysty - 
järjestelmää. 

Asuinrakennus n:o 16 sijaitsi muiden alipäällystön rakennusten jatkeena kasarmialueen 
poikki kulkevan tien kaakkoispuolella. Rakennuksen julkisivut ja pohjakaava olivat identtiset 
asuinrakennuksen n:o 15 kanssa lukuun ottamatta luoteispäätyyn sijoitettua alipäällystön kerho- 
huoneistoa. Siksi oli rakennettu suorakaiteen muotoisen rakennusrungon päätyhuoneistojen jatkoksi 
kapeampi, hiukan yli kolme metriä korkea ja seiniltään taitteinen lisäke. Näin muodostui alakerran 
kaksi päätyhuoneistoa ja lisäkkeen käsittävä kerhohuoneisto. 

Perheellisten aliupseerien asuinrakennusten n:o 14 ja n:o 15 välissä sijaitsi niiden ulkorakennus 
(rakennus n:o 17). Suorakaiteen muotoisessa puutalossa sijaitsi neljä varastohuonetta ja käymälä. 
Rakennuksessa ei käytetty erityisiä koristeaiheita, vaan pääosin vaakalaudoitettuihin julkisivuihin 
toivat vaihtelua vain ikkunat ja ovien vinolaudalla vuoratut peilit. Tilojen ryhmittely oli kuitenkin 
ratkaistu kiinnostavalla tavalla. Varastotilat oli sijoitettu ilmeisestikin hygieenisistä syistä rakennuksen 
päätyihin ja asuntojen puoleiselle sivulle. Niiden puolelta johti kuitenkin leveä porttikäytävä 
rakennuksen läpi toisella sivulla sijaitsevaan sisäpihaan. Sitä kiersi ylös nostettu terassi, jolta oli 
käynti käymälätiloihin. 

Kasarmialueen länsinurkkaan, aivan Saimaan rantaan, rakennettiin leipomorakennus (numero 
18). Suorakaiteen muotoinen ja aumakattoinen rakennus tehtiin tiilestä. Ovi oli rinteen puolella. 

Siitä avautui eteinen, josta oli käynti myös ullakolle. Rakennuksen toisen puoliskon muodosti kol- 
miuuninen leipomo aputiloineen ja toisen osan holvattu makasiini, joka oli avoin koko rakennuksen 
leveydeltä. Julkisivuja koristivat ikkunoiden ja oven kehykset, sokkelin yläpuolelle ja rakennuksen 
kulmiin muuratut leveät liseenit sekä räystään alapuolen friisimäinen tiilikoristelu, jonka lomaan oli 
sijoitettu ullakon ikkunat. 

Rakuunarykmentin varusvarasto (rakennus n:o 19) sijaitsi kasarmialueen etelänurkassa kanslian 
vieressä. Se oli suorakaiteen muotoinen ja satulakattoinen puurakennus. Se oli ulkoasultaan 
vaatimattomasti koristeltu. Se oli vaakalaudoituksella vuorattu, ja laudoituksen päällä oli välisei¬ 
nien kohdalla ja kulmissa pystylaudat. Ikkunoiden kehykset oli niukasti koristeltu. Kasarmeille 
päin sijoitetussa julkisivussa oli kolme vinolautapeileillä varustettua kaksoisovea. Rakennuksen 
pohjakaavan muodostivat päädyissä olevat varastohuoneet, joihin oli omat sisäänkäynnit. Keskellä 
oleva tila oli jaettu kahteen osaan, joihin molempiin oli ovet eri puolelta rakennusta. Kasarmeille päin 
olevan pitkän sivun puoleisesta huoneesta pääsi myös korkealle ullakolle, jonne oli myös rakennettu 
varastohyllyjä. 

Leipomon viereen rakennettiin yhdistetty sauna-ja pesutupa (rakennus n:o 20). Se oli leipomon 
tapaan tiilinen, suorakaiteen muotoinen ja aumakattoinen rakennus. Sille loi erikoisen ulkonäön 
puuluukuin varustettu korkea ullakkokerros. Se lienee rakennettu vaatteiden kuivatusta varten. 
Luukkujen osalta tavoiteltiin julkisivuun vaihtelua sijoittamalla laudoitus vuorotellen vaaka-ja 
pystysuuntaan. Luukkujen alapuolelle julkisivuun oli sijoitettu tiilikrenelointi, ja seinäpintaa reunusti 
leveä muurattu lista. Rakennuksen ikkunat olivat kuusiruutuisia ja lähes kehyksettömiä. Toisessa 
päädyssä olevan saunan kohdalla oli pitkille sivuille tehty valeikkunat. Koristeellisuutta rakennukseen 
toi katon koristeellisten savupiippujen ja puuluukuin varustettujen ilmanvaihtoputkien vaihtelu. 

Rakennuksen toiseen päätyyn oli siis sijoitettu sauna. Sen lauteet olivat keskellä suorakaiteen 
muotoista tilaaja kiukaat molemmissa päädyissä. Saunan vieressä oli pukuhuone ja huone, jossa 
lämmitettiin vettä. Väliseinän takana toisessa päädyssä oli pesutupa ja mankelihuone. Käynti ulla¬ 
kolle oli mankelihuoneen vieressä sijainneesta eteisestä. Vielä rakennuksessa oli erillisillä sisäänkäyn¬ 
neillä varastetut ammeellinen pesuhuone ja pieni pesutupa, jotka lienevät olleet tarkoitetut upseerien 
käyttöön. 

Leipomon ja pesutuvan koillispuolella, kasarmialueen rajalla sijaitsi paja (rakennus n:o 21). Se 
koostui suorakaiteen muotoisesta keskusrakennuksesta, jossa sijaitsivat kaksi väliseinän erottamaa 
pajaa. Keskiosaan oli liitetty kummallekin pitkälle sivulle kolme pienempää huonetta hiilen ja materi¬ 
aalien säilytystä varten. Näiden huoneiden ulkoseinän suuntaisesti koko pajaa kiersi pylväiden varaan 
perustettu, hiukan yli rakennuksen puolivälin korkeuteen nouseva ulkokatos. Sen yläpuolella oli 
päätyseinissä isot puolikaaren muotoiset ikkunat. 

Tallit (n:ot 22, 23, 24, 25, 26 ja 27) oli sijoitettu kasarmialueen poikki kulkevan tien luoteispuolelle 
jättäen niiden väliin tuulelta suojattuja ratsastuspihoja. Kukin talli oli suunniteltu yhden eskadroonan 
tarpeisiin; kussakin niissä oli 116 pilttuuta. Pilttuut oli sijoitettu rakennuksen keskelle kahteen riviin 
sekä rakennuksen reunoille yhteen riviin. Siten koko tallin pituisten keskikäytävien molemmilla 
puolilla oli aina pilttuu. Ne olivat 6 jalkaa leveitä ja 10 jalkaa pitkiä. Pilttuitten lisäksi talleissa oli 
vielä “boxit” neljälle hevoselle.Tallien päädyissä olivat tilat kuivikkeita, heinää ja kauraa varten. 
Näiden säilytystilojen välissä oli eteiset, joista päästiin tallin keskuskäytäville. Niiden molemmin 
puolin oli tehty puiset juottokaukalot hevosille. Tallin keskellä oli ovet, joista päästiin kulkemaan 
tallin läpi. 

Tallit tehtiin ylihallituksen suunnitelmien mukaan ilman vinttiä; katonkannattimet olivat näkyvissä 
sisäpuolelta. Kannattimien yläpuolella oli laudoitus kannattamassa sahajauhotäytettä. Sen päällä oli 
myös pärein peitetty laudoitus. Tallien pilttuiden lattiat olivat tiiviisti poljetusta savesta ja käytävät oli 
kivetty. 

Suorakaiteen muotoiset rakennukset oli vuorattu vaakalaudoituksella. Ulkoarkkitehtuurille oli 
ominaista matala seinäosa (3,90 metriä) ja korkea satulakatto (4,74 metriä). Katon korkeutta 
ja “goottilaisuutta” korosti vielä viisi ilmanvaihtoa varten katolle rakennettua ja vinoikkunoin 
varustettua hattua tai lanterniinia. Toisena kiintoisaa ja osittain myös gotiikasta muistuttavana piirteen 
kattoa tukeva puurakenne jätettiin sekä sisällä että ulkopuolella täysin näkyviin. Ulkopuolella oli sään¬ 
nöllisin välimatkoin sijoitettujen kattotukien väliin avattu seinän yläosaan pieni kaksoisikkuna, jonka 
keskipuite oli aina pilttuiden seinämän kohdalla. Kutakin pilttuuta vastasi siten yksi ikkunaruutu. 
Rakennuksen keskellä olevia sisäänkäyntejä korostivat päätykolmiot. Myös rakennuksen kaksoisovien 
yläpuolella oli kolmion muotoiset, vinoruutuiset ikkunat. 

Eskadroonien tallien lisäksi oli trumpetistien ja kuormaston hevosille oma, pienempi talli (rakennus 
n:o 28). Rakennus oli erillään eskadroonien talleista. Se oli luoteisenkasarmialueen rakennusryhmän 
suurin rakennus. Sen ulkonäköjä pohjakaava vastasi lähes täysin eskadroonien talleja. 

Sairaille hevosille tarvittiin kasarmialueella omat tallinsa. 24 hevoselle tarkoitettu sairastalli 
(rakennus n:o 29) oli kasarmialueen luoteisnurkassa, ortodoksisen hautausmaan vieressä. Rakennus 
oli ulkoasultaan vaakalaudalla vuorattuja satulakattoinen. Pituutta sillä oli lähes 60 metriä. Hevosten 
pilttuut sijaitsivat aiempaan tapaan keskellä rakennusta. Uunit oli sijoitettu ulkoseinille. Savu¬ 
piippujen ohella oli katolle vedetty myös ilmanvaihtotorvet. Talliin oli käynti päätyjen lisäksi myös 
pitkien sivujen keskeltä. Ilmeisestikin sairastallin tarvitseman paremman lämpöeristyksen vuoksi oli 
rakennukseen lisätty porstuat. Rakennuksen päädyissä sijaitsivat eläinlääkärin hoitohuoneet, apteekki 
ja varastohuoneita. 

Suuren sairastallin viereen oli rakennettu kahdeksalle hevoselle talli (rakennus n:o 29A). Suorakaiteen 
muotoiseen ja satulakattoiseen puurakennukseen oli käynti molemmista päädyistä. Keskelle oli 
sijoitettu kahdeksan pilttuuta ja kulmiin laitettu kaksi uunia. Kattorakennetta ja ullakkoa tukivat 
keskeltä pilttuiden kulmauksissa sijaitsevat pylväät. Ulkoarkkitehtuuriltaan rakennus oli suuremman 
sairastallin tapaan vaatimaton. Vaakalaudoituksella vuorattu seinäpinta jaoteltiin lohkoihin pysty¬ 
laudoilla. Pitkän sivun kolmeen keskimmäiseen kenttään oli sijoitettu kuhunkin vinoruutuinen pari- 
ikkuna. Päädyissä oli vaakalaudoitus pitkän sivun tapaan jaettu ovien molemmin puolin pystylaudoilla 
erillisiin kenttiin. Lisäksi oven yläpuolinen vaakalauta muodosti päätyyn päätykolmion. Sen keskellä 
olevassa kentässä oli luukku ullakolle ja sen yläpuolella kaksi valoaukkoa. Oviaukon päällä oli vielä 
kolmion muotoinen ikkuna ja sen päällä katos. 

Rakuunarykmentille tärkeä kauramakasiini (rakennus n:o 30) sijoitettiin alueen pohjoisreunaan tallien 
kupeeseen. Varasto oli satulakattoinen, suorakaiteen muotoinen rakennus. Siihen tuli mahtua 200 
000 kiloa eli 4 300 hehtolitraa kauraa. Se varastoitiin keskikäytävän molemmilla puolilla sijaitseviin 
huoneisiin, joita molemmin puolin oli kolme. Varastohuoneet olivat korkeat, piirustusten mukaan 4,55 
metriä. Keskikäytävästä johtivat myös portaat ullakolle. Rakennus oli vuorattu vaakalaudoituksella. 
Julkisivua koristivat vain oviaukon ja ullakon luukun vinolaudoitus, niukasti muotoillut kehyslaudat 
ja oviaukon molemmilla puolin ja kulmissa sokkelista räystääseen ulottuvat pystylaudat. 

Rykmentin heinäladot (rakennukset n:ot 31) sijoitettiin kasarmialueen luoteisnurkkaan siten, että 
niiden ja trumpetistien tallin edustalle muodostui piha. Heinälatoja oli aikaisemmissa suunnitelmissa 
kahdeksan, mutta niitä rakennettiin kuitenkin vain kuusi. Ladot olivat lähes 25 metriä pitkiä ja 12 
metriä leveitä rakennuksia. Korkeutta sivuseiniltään ylöspäin kapenevilla ladoilla oli yli kuusi metriä. 

Yläkuvassa talleja esittelevä piirustus. Alakuvassa harjoituksia vanhan maneesin ja tallien edessä. 
IVA. F.KM). 

Oviaukot ja ylisten luukut sijaitsivat päädyissä. Seinät oli vaakalaudoitettu, päätykolmiot taasen pys- 
tylaudoitettu. Heinävajojen viereen rakennettiin myös vaakarakennus (n:o 3IA). Se oli pieni, lähes 
neliön muotoinen ja satulakattoinen. Yhdellä sivulla oli kuusiruutuinen ikkuna antamassa sisälle 
valoa. Punnittavat kuormat voitiin ajaa rakennuksen sisään toisen puolen pariovista ja toiselta puolelta 
taas ulos. Rakennus oli vuorattu pystylaudalla. 

Vaunuliiteri (rakennus n:o 32) oli rakennettu heinälatojen koillispuolelle kasarmialueen rajalle. 
Satulakattoinen ja suorakaiteen muotoinen vaja oli varustettu pariovilla. Kattoa tukivat keskeltä 
parrut. Seinät olivat leveästä pystylaudasta. Vaunuliiterin viereen rakennettiin myös kuormastolle 
suuri, 46.5 x 11.5 metrinen vaunuvaja (rakennus n:o 33). Siinä oli pitkällä sivulla kuusi oviaukkoa 
ja yksi päädyssä. Rakennus muistutti pienempää vaunuvajaa, joskin siinä oli katon tukirakenteet 
rakennettu itsekantaviksi. Myös kuormaston vaunuvajan seinät olivat pystylaudasta. 

Kasarmien edustalle, molemmin puolin keittiö-ja ruokalarakennusta sijoitettiin yhdistetyt 
halkoliiteri-ja käymälärakennukset (n:ot 34 ja 35). Yli 35 metriä pitkien, suorakaiteen muotoisten 
ja satulakattoisten puurakennusten keskiosat toimivat halkovarastona. Ruokalan puoleisissa pää¬ 
dyissä oli kolme erillistä huonetta. Näistä ei ollut ovea liiterin puolelle, vaan vain ruokalaan päin. 
Ulommat päädyt toimivat kasarmien käymälöinä. Ne oli jaettu kolmeen erilliseen osastoon, joihin 
käytiin kaksipuolisen ulkoportaan ja kuistin kautta. Portaan alapuolella sijaitsivat huoltoluukut. Valoa 
saatiin päätyjen kaksimutuisista pystyikkunoista ja ullakon kuusiruutuisista ikkunoista. Käymälöiden 
ilmanvaihtoa varten sijoitettiin väliseinien kohdille katolle johtavat ilmanvaihtotorvet. 

Kasarmialueen maneesi (rakennus n:o 36) rakennettiin tallirakennusten viereen, jolloin se sulki 
alueen keskellä olevan aukion luoteesta. (Toinen maneesi n:o 37 jätettiin rakentamatta). Rakennus 
oli isokokoinen: yli 83 metriä pitkä, 23 metriä leveä ja lähes 14 metriä korkea. Siinä oli kolme si¬ 
säänkäyntiä. Päissä sijaitsivat porstualliset sisäänkäynnit ratsastajille ja keskellä pitkää sivua rikkaasti 
koristellulla eteisellä varustettu sisäänkäynti. Pitkällä sivulla sijainneen oviaukon kohdalle ei aluksi 
suunniteltu porstuaa, mutta everstiluutnantti Schaumanin toivomuksesta keskiovien taakse lisättiin 
yksinkertainen eteinen. 

Rakennus oli sisäpuolelta avoin koko rakennuksen mitalta. Reunaa kuitenkin kiersi suojus, jonka 
takana katsojat saattoivat oleilla ja joka toisaalta suojasi myös hevosia törmäykseltä katon tukiraken¬ 
teisiin. Suojuksessa oli aukot pitkillä sivuilla sijainneiden uunien kohdalla. Näiden neljän uunin 
lisäksi myös rakennuksen kulmissa oli uunit. Silmiinpistävää rakennuksen interiöörissä olivat 
näkyviin jätetyt katon tukirakenteet — maneesissa oli vain aivan pieni ullakko. Rakenteet olivat 
muuten puuta, mutta räystään kohdalta oli seinien pullistumista estämään asennettu rautatangot, jotka 
oli sidottu vielä erillisillä tangoilla ylälappeeseen. Rakennuksen sisustukseen kuului lisäksi suuri peili, 
jonka avulla ratsastaja pystyi korjaamaan ratsastusasentoaan. 

Maneesin ulkoarkkitehtuurissa vallitseva elementti oli yli kahdeksan metriä korkea satulakatto. Myös 
sen esiinjätetyt ja seinäpinnasta ulkonevat tukirakenteet jäsensivät seinäpintaa. Rakenteet oli sijoitettu 
aina ikkunoiden väliseen lohkoon. Muuten rakennuksen pitkän sivun seinäpinta koostui sokkelin 
yläpuolelle sijoitetusta, pystylaudoituksella vuoratusta kentästä, sen päällä olevasta vaakalaudasta, 
joka samalla toimi ikkunoiden alapuitteena, ja räystääseen asti ulottuvasta vaakalaudoituksella 
vuoratusta osasta. Ylemmässä osassa sijaitsivat kaksitoistaruutuiset ikkunat. Niiden yläpuite oli 
nostettu aivan räystään tasolle ja sivupuitteet jatkuivat lautapilastereina alemman lautavuorauksen 
päällä sokkeliin asti. Näin saatiin aikaan illuusio raskasta kattoa kannattavasta rakenteesta. Vaihtelua 
maneesin pitkän sivun julkisivulle toivat kohdat, joissa sisäpuolella oli uuni — näihin neljään kohtaan 
oli ulkoseinään jätetty pelkkä laudoitus. Julkisivua jäsensivät myös päätyjen pulpettikattoiset porstuat 
ja keskellä rakennusta sijainnut, päätykolmion korostama sisäänkäynti. Päätyeteisten pitkän sivun 
puolelle oli seinässä yhdet ikkunat. Seinän lautavuoraus noudatti samaa järjestelmää kuin pitkissä 
seinämissäkin. Pulpettikaton kohta oli vuorattu pystylaudalla, jonka poikki kulki räystäslinjan tasalla 
vaakalauta. Katolle oli sijoitettu vielä yksi päätyseinää tukeva puu. 

Keskeltä pitkää sivua erkani kymmenen metrin levyinen ja lähes kuuden metrin pituinen eteinen. 
Oviaukko oli kohti tallien väliin jäävää kasarmialueen keskusaukiota ja koristeaiheistaan päätellen 
maneesin pääsisäänkäynti. Eteisen keskellä sijaitsivat pariovet ja niiden päällä kolmion muotoinen 
ikkuna. Oven molemmilla puolilla ja sivuseinillä oli kahdeksanruutuiset ikkunat. Eteisen alaosa oli 
seinäpinnan tapaan pystylaudoitettu, aumatun katon alapuolella oleva osa taas vaakalaudoitettu. 
Oviaukkoa korosti eteisen katolle sijoitettu klassistinen päätykolmio. Räystäslinjan päällä sijaitsivat 
doorilaisen järjestelmän palkiston arkkitraavia ja friisiä kuvaavat koristeaiheet sekä niiden päällä 
kattolistoitus ja päätykolmio. Ylimmäisenä päätykolmion huipulla oli vielä lipputanko. 

Maneesin päätyjen eteiset olivat pulpettikattoisia. Eteisten ovien molemmilla puolilla oli pitkän 
sivun eteisen tapaan ikkunat ja päätyseinässä eteisen ikkunoiden tasalla molemmilla puolilla 
kolmoisikkunat. Eteisen yläpuolelle seinään oli sijoitettu iso kolmoisikkuna, jonka yläosa oli 
vinoruudutettu. Tämän molemmilla puolilla oli vielä pyöröikkunat. Seinän vuorilaudoitus noudatti 
räystäslinjaan saakka pitkän sivun vuorausta. Päätykolmio oli vuorattu pystylaudalla ja jaettu 
lautapilasterein viiteen lohkoon. Räystään alareuna oli kasetoitu. 

Kasarmialueen sairaala (n:o 38) sijaitsi erillään kasarmeista leirialueen pohjoispuolisella 
mäellä. Tiilinen kaksikerroksinen rakennus noudatti pohjakaavaltaan osittain H-volyymisia 
kasarmirakennuksia. Sairaalassa oli kuitenkin jätetty rakennuksen takana sijaitsevan porraskäy¬ 
tävän vieressä sijainneet H:n sakarat pois. Siten sairaalarakennuksesta muodostui U-volyyminen 
kokonaishahmo, jonka julkisivu oli kaakkoon, talousrakennusten suojaamalle etupihalle. 

Rakennukseen oli sisäänkäynti alemmasta kerroksesta rakennuksen takaa porraskäytävästä sekä 
edestä keskeltä rakennusta. Julkisivun puolen sisäänkäynti oli samanlainen kuin kasarmien 
aliupseerien tupaan johtanut oviaukko. Sairaalassa oviaukon jatkeena ei ollut suoraan asuinhuonet¬ 
ta vaan eteinen, josta oli käynti sen toisella puolella sijaitsevaan päivystäjän huoneeseen ja toisella 
puolella vastaanottohuoneeseen. 

Vastaanottohuoneesta oli käynti vielä lääkärin huoneeseen. 

Porraskäytävästä päästiin alemmassa kerroksessa samassa rakennuksen osassa sijaitseviin pesutiloihin 
ja keskiosan takareunassa olevaan leveään käytävään. Sinne pääsi myös julkisivun puoleisesta 
eteisestä. Käytävän järjestely vastasi kasarmirakennusten pohjakaavan käytävän sijoittelua. Käytävän 
päissä oli pienemmät potilashuoneet yksittäispotilaille ja sivusiivissä isot, seitsemälle potilaalle tarkoi¬ 
tetut sairassalit. Eteläisen sairassalin ja päivystäjän huoneen välissä oli vielä apteekkihuone. 

Toiseen kerrokseen oli käynti takaosan porraskäytävästä. Samassa rakennuksen osassa sijaitsivat 
edelleen pesutilat ja yläkerroksen pohjakaava vastasi muutenkin pitkälle alakerrosta. Käytävä 
oli ylhäällä kuitenkin koko rakennuksen pituinen ja siitä oli käynti kaikkiin julkisivun puoleisiin 
huoneisiin. Huoneista ei ollut keskinäistä yhteyttä. Julkisivun puoleisista huoneista oli alakerran 
eteistä, päivystäjän huonetta ja vastaanottohuonetta vastaavista tiloista yhdistetty yksi kahdeksan 
hengen sairassali. Tämän toisella puolella oli kahden hengen sairashuone ja toisella puolella 
operaatiohuone. Sivusiivissä oli alakerran tapaan seitsemän hengen sairassalit. Käytäväosa ja porras- 
käytävä olivat sairaalarakennuksessa — kuten kasarmeissakin — holvattuja. 

Sairaalan sisäseinät ja katot oli kasarmeista poiketen rapattuja maalattu öljyvärillä. Tätä perustel¬ 
tiin terveyssyin. Sairaalassa oli tilaa 40 sängylle. Jokaista vuodetta kohti oli laskettu pinta-alaksi 
10,3 neliömetriä ja ilmaa 43,2 kuutiota. Kasarmeissa vastaaviksi luvuiksi oli saatu 4,5 ja 19,5, 
joten sairaalassa katsottiin tarvittavan runsaasti enemmän väljyyttä. Sairaalaa lämmitettiin peltipääl- 
lysteisillä uuneilla, ja lisäksi oli ilmanvaihtoa varten rakennettu kaksi hormia, joita lämmitettiin 
rautakamiinalla. 

Sairaalarakennuksen julkisivuissa käytettiin samoja koristeaiheita kuin kasarmeissakin. Pääjulkisivu 
koostui kolmesta osasta - keskiosasta ja sen sivurisaliiteista. Myös aumakatto, räystäänalusfriisi ja ik¬ 
kunoiden puitteet oli muotoiltu pitkälti samankaltaisesti. Sairaalarakennuksen keskiosa ei kuitenkaan 
ollut kasarmien tapaan kolmikerroksinen. Sitäkin oli tosin korostettu nostamalla sen katto sivusiipiä 
korkeammalle. 

Sairaalassa oli ikkunapinta-alaa lisätty muodostamalla keskiosaan kaksoisikkunoita ja sijoittamalla 
kumpaankin sivurisaliittiin julkisivun puolelle molempiin kerroksiin kolmoisikkunat. Kasarmeissa 
tyydyttiin keskiosassa yksittäisiin ikkunoihin ja sivusiivissä oli julkisivun puolella vain valeikkunat. 
Sivujulkisivuissa oli potilashuoneiden ikkunat koristeltu ylä- ja alapuolen kehyksellä, ja sisäpuolen 
huonejakoa osoittivat muuratut listat, “palkistot”. 

Sairaalan talousrakennus (n:o 39) sijaitsi sairaalarakennuksesta kaakkoon, sairaalarakennuksen eteen 
muodostetun pihasommitelman toisena sivurakennuksena. Rakennuksen tiilisessä alakerrassa oli 
pääasiassa työtiloja, puisessa yläkerroksessa olivat sairaalan henkilökunnan asunnot. Rakennuksen 
pohjakaava perustui periaatteessa keskikäytävään, jonka molemmilla puolilla sijaitsivat työtilat ja 
asuinhuoneet. Käytävä ei ollut kuitenkaan avoin läpi rakennuksen. 

Suorakaiteen muotoiseen rakennukseen oli kolme oviaukkoa. Länsipäädyn eteisestä päästiin 

taloudenhoitajan kaksihuoneiseen huoneistoon ja rakennuksen eteläreunassa sijaitsevaan keittiön, 
varastohuoneen ja mankelihuoneen ryhmittymään. Eteisestä oli myös portaat toiseen kerrokseen. 
Itäpäädyn eteisestä päästiin välieteisen kautta kosthollarin huoneen vieressä sijaitsevaan pesutupaan 
ja mankelihuoneeseen sekä desinfiointihuoneisiin. Pohjoispuolelta eli sairaalan edustan puolelta ei 
ollut lainkaan sisäänkäyntiä rakennuksen tiiliseen alakertaan, vaan ovesta käytiin suoraan yläkerran 
asuntoihin johtavaan portaikkoon. Siitä päästiin rakennuksen päädyssä sijaitseviin kahteen välskärin 
huoneeseen, viidelle palvelijalle tarkoitettuun huoneeseen ja rakennuksen kulmassa sijainneeseen 
päällysmiesten huoneeseen. Toinen sisäänkäynti yläkerran asuntoihin oli siis länsipäädystä. Siellä 
portaikko ja eteinen muodostivat rakennukseen keskikäytävän, jonka toiselle puolelle jäi perheellisen 
välskärin kaksihuoneinen asuntoja toiselle puolelle samanlaiset perheelliselle välskärille ja pääl- 
lysmiehelle tarkoitetut asunnot. Päällysmiehen asunnon molempiin huoneisiin oli käynti käytävästä, 
joten asunnon voi muunnella kahdeksi yhden huoneen asunnoksi. Keskikäytävältä johtivat vielä 
portaat ullakolle. 

Rakennuksen ulkoasu noudatti niukkaa muotokieltä. Sokkelista kohosi tiilinen alakerta, jota elävöitti¬ 
vät ainoastaan muuratut ikkunakehykset. Kasarmialueen upseerien asunnoista ja yhdistetystä verstas- 
ja asuinrakennuksesta poiketen ei sairaalan talous-ja asuinrakennuksessa käytetty tiiliosan kulmia 
profiloimaan liseeniä. Myös ikkunoiden kehysmalli oli erilainen. Tiiliosan yläpuolella oli kuitenkin 
voimakkaasti profiloitu lista, ja sen päällä rakennuksen puuosassa oli lyhyt lamelli pystylaudoitusta, 
joka päättyi ikkunoiden alaosan vaakalautaan. Siitä eteenpäin alkoi vaakalautavuoraus, jota raken¬ 
nuksen kulmissa rajasivat pilasterimaiset kulmalaudat. Puuosan ikkunoiden kehyslautoja ei ollut 
koristeltu. Räystään alapuolella oli jälleen kapea pystylaudoitus ja sen alla sijaitsevien ikkunoiden 
tasalla kuusi ullakolle valoa tuovaa aukkoa. Pystylaudoituksen ja aukkojen vuorotellessa syntyi 
aumakaton alle friisimäiseltä vaikuttava rakenne. 

Rakuunarykmentin ruumishuone (rakennus n:o 40) sijoitettiin sairaala-alueen pohjoisnurkkaan. Se 
tehtiin puusta ja oli kooltaan 3,86 x 4,90 metriä. Kuuden metrin korkeus oli poikkeuksellisen iso 
ulkomittoihin nähden. Tällä lienee haluttu antaa rakennukselle juhlavampaa leimaa. Rakennukseen oli 
käynti lyhyellä sivulla sijaitsevasta eteisestä. Takaseinällä oli uuni. Pitkällä sivulla antoi rakennukseen 
valoa kolme ikkunaa, ja ulko-ovenkin yläpuolella oli kolmoisikkuna. Satulakattoisen rakennuksen 
seinäpinta oli alaosastaan vuorattu vaakalaudoituksella, ja ullakon osuus oli pystylaudoitettu. 
Rakennuksen käyttötarkoituksesta kertoi Seb. Gripenbergin ja Jac. Ahrenbergin allekirjoittamissa 
piirustuksissa eteisen katolle piirretty risti. Kolmoisikkunoiden valinta ikkunamalliksi voidaan myös 
tulkita “kirkolliseksi” viittaukseksi. 

Sairaalan alueella talousrakennuksen eteläpuolella sijaitsi sairaalan ulkosuoja (rakennus n:o 41). 
Satulakattoinen, suorakaiteen muotoinen rakennus käsitti toisessa päädyssä käymälän, keskellä ison 
varastotilan ja päädyn pienemmän varaston. Varastojen ovet olivat pitkän sivun keskellä ja päädyssä. 
Käymälään käytiin päädystä ja molemmilta sivuilta ulkorappusten ja terassin kautta. Kasarmialueen 
muista käymälöistä poiketen oli jokainen käymälän 12 kopista eristetty väliseinin oman ovensa 
taakse. Tämä osoittanee, että sairaalassa pyrittiin tarkempaan hygieniaan kuin muualla kasarmi- 
alueella oli tarpeen. Käymälässä oli myös ilmanvaihtotorvi. Ulkoarkkitehtuuriltaan pystylaudalla vuo¬ 
rattu ulkorakennus oli täysin koristelematon lukuun ottamatta peiliovia ja isomman varastohuoneen 
kaksoisoven kehyslautoja. 

Heinälatojen viereen kasarmialueen luoteisreunaan rakennettiin liiteri maalitauluille, ja samaan 
rakennukseen tehtiin myös käymälä (rakennus n:o 42). Liiteri oli suorakaidepohjainen, satulakattoinen 
ja ulkoasultaan koristelematon pystylaudoitettu rakennus. Sen jakoi keskeltä väliseinä kahteen 
erilliseen varastotilaan, joihin oli omat sisäänkäynnit Saimaan puoleiselta sivulta. Käymäläosa oli 
rakennettu erilliseksi lisäkkeeksi viereisen heinäladon puolelle rakennusta. 

Kasarmialueen vesijohtojärjestelmää hoitamaan tarvittiin vettä Saimaasta nostava pumppu, 
sen suojaksi pumppuhuone ja pumppua hoitamaan palkatulle miehelle asunto. Näitä varten 
rakennettiin aivan kasarmialueen länsireunaan Saimaan rantaan yhdistetty koneenkäyttäjän asunto 
ja pumppuhuone (rakennus n:o 43). Yksikerroksisen, aumakattoisen rakennuksen toinen pääty oli 
tiilinen. Tämä osa rakennusta toimi pumppuhuoneena. Väliseinän takana oli koneenkäyttäjän puisen 
asunnon eteinen. Siitä oli käynti asuntoon, joka käsitti keittiön, tuvan ja pienen eteisen jatkona olevan 
varastohuoneen. Rakennuksen tiiliosa oli muurattua kehyslistaa lukuun ottamatta koristelematon. 
Puuosassa oli myös reunalistat, ja väliseinän paikkaa osoitti lautapilasteri. Puuosan julkisivussa oli 
kolme kuusiruutuista ikkunaa. Seinäpintaa elävöittivät kehyslaudat sekä oven peilien vaaka-ja pysty¬ 
laudoitus. Räystään alaisessa kapeassa vyöhykkeessä oli kaksi ullakkoa valaisevaa aukkoa. 

Kasarmialueen oltua jo pitkään valmiina täydennettiin rakennuksia vielä palokalustovajalla 
(rakennus n:o 44). Rakennus sijoitettiin alueen luoteiseen rakennusryhmään trumpetistien tallin 
koillispäädyn puolelle. Seb. Gripenbergin vuonna 1897 allekirjoittamien piirustusten mukaan vaja 
oli suorakaidepohjainen ja satulakattoinen puurakennus. Päädyssä johti sinne luiska ja leveät pa¬ 
riovet. Toiseen päätyyn oli sijoitettu kaksi uunia. Rakennuksen julkisivuissa oli sokkelin yläpuolella 
pystylaudalla vuorattu vyöhyke, sen päällä vaakavuoraus ja räystään alla ja päätykolmioissa jälleen 
pystylautavuoraus. Pitkää sivua elävöittivät lisäksi kahden ikkunan klassistiset kehyslaudat. 


9.7.6 Venäläisten joukkojen rakennukset 1910-luvulla 

Lappeenrannan ympäristön erilliset sotilasalueet: reserviparakit, rakuunakasarmit, linnoitus ja 
koko leirialue, siirtyivät venäläisten joukkojen käyttöön Suomen armeijan lakkauttamisen jälkeen. 
Viimeisinä autonomisen Suomen armeijan Lappeenrannan sotilasrakennuksista luovutettiin 
reservikasarmit venäläisille vuonna 1904. Lappeenrannassa oli taas pelkästään venäläinen varuskunta. 

Joukko-osastojen vaihdos ei aluksi aiheuttanut muutoksia sotilasrakentamiseen. Tärkeintä varuskunta- 
aluetta eli rakuunoiden kasarmialuetta ei täydennetty, vaan kunnostettiin entisiä rakennuksia. Alueella 
toimi edelleen ratsuväki — vain joukko-osaston kansallisuus vaihtui. Vuodelta 1907 eräässä puolus¬ 
tusministeriön Lappeenrannan rakennustoimistossa säilyneessä vesijohtoverkon laajentamiseen liitty¬ 
neessä kartassa näkyy kuitenkin lisärakennussuunnitelma. 

Uudet, silloisen 55. rakuunarykmentin kasarmialueen rakennukset tuli kartassa esiintyvän 
hahmotelman mukaan sijoittaa alueen ylätasanteelle. Hahmotelman mukaan artellin eli 
ruokalarakennuksen molemmin puolin sijainneiden halkovajan ja käymälän tilalle suunniteltiin kahta 
isompaa rakennusta. Vesijohtoverkkoon liitettävät pesutupa ja kuivakäymälät taas aiottiin sijoittaa 
kasarmien sisälle, keskiosan portaikon kohtaan rakennuksen korkuiseksi jatkeeksi. 

Keskiaukion molemmin puolin sijaitsevien tallien väliin suunniteltiin uudisrakennuksia. Nähtävästi 
idänpuoleisin talli ja senja alipäällystön asuntojen välinen käymälä aiottiin purkaa ja raken¬ 
taa tilalle kaksi uutta tallia tai muuta rakennusta. Keskusaukion molemmin puolin olisi nyt siis 
sijainnut kummallakin puolen kolme rakennusta. Rakennuskantaa tiivistettiin lisää maneesin 
takana. Maneesin ja trumpetistien tallin väliin tuli yksi uudisrakennus ja sen länsipuolelle vanhan 
puutallin taakse vielä toinen samankokoinen. Vielä oli hahmotelmassa piirretty sairastallien viereen 
T-volyyminen rakennus."Käymälätomien” rakentaminen lykkäytyi kuitenkin vuoteen 1910. Siihen 
liittyvän asemakartan mukaan vielä tällöin myös ruokalarakennuksen molemmin puolin sijainneet 
halkovarastot olivat ennallaan. 

Suomeen rakennettiin 1910-luvulle tultaessa venäläisille joukoille uusia varuskuntia lähinnä 
Pietarin rautatien varteen ja rannikolle: Kouvolaan, Korialle, Hennalaan, Riihimäelle ja Dragsvikiin. 
Kasarmeja ja muita sotilasrakennuksia tehtiin lisää myös Santahaminaan, Tuusulaan, Hämeen¬ 
linnaan, Haminaan ja Lappeenrantaan. Näin haluttiin sekä varautua suomalaisten kapinan varalta 
että varmistaa Pietari-Helsinki-linj a kenties Ruotsin avulla tapahtuvaa Saksan maihinnousua 
vastaan. Suomeen oli saatava sijoitetuksi kolmas prikaati siellä jo olevien kahden lisäksi. Kasarmien 
rakentamista pidettiin välttämättömänä, sillä majoitus yksityisasuntoihin tuntui mahdottomalta pai¬ 
kallisen väestön eli siis suomalaisten vihamielisyyden vuoksi. 

Kasarmien rakentaminen oli pitkälti Venäjän keskussotilasjohdon projekti. Autonomisen Suomen 
viranomaiset eivät oman armeijan lakkauttamisen jälkeen ottaneet siihen osaa. Myös yleisten 
rakennusten ylihallitus pysyi siitä syrjässä, ja kasarmien suunnittelusta ja rakentamisesta vastasivat 
Venäjän sotilasinsinöörit. Kun Suomen kuitenkin tuli osallistua edelleen valtakunnan sotilasmenoihin, 
oli rakennuskustannuksia maksettava. Esimerkiksi venäläisille joukoille Lappeenrantaan tehdyistä 
sotilasrakennuksista maksettiin 500 000 ruplaa. 

Luntinen ilmoittaa Venäjän sotaministeriön esittäneen kasarmien rakentamiseen käytettäväksi 
vuoden 1910 lisäbudjetista 11 784 000 ruplaa. Rahaministeri Kokovcov vastusti menoerää, mutta 
ministerineuvosto puolsi kasarmien rakentamista. Venäjän sotaministeri Suhomlinov halusi majoittaa 
uusiin kasarmeihin joukot jo ennen talvea 1909—1910. Tämä ei kuitenkaan onnistunut paitsi rahoi¬ 
tusongelmien muun muassa tonttien luovutusten hitauden vuoksi. Aluksi tehtyjen vapaaehtoisten 
maakauppojen jälkeen käytettiinkin nopeutettua pakkolunastusta muun muassa Kouvolassa, Korialla, 
Tampereella, Riihimäellä ja Dragsvikissa. 

Kaavio vanhalle Suomen rakuuna- 
rykmentin kasarmialueelle rakenne¬ 
tuista uudisrakennuksista vuoteen 
191S mennessä. Tummennetut ra¬ 
kennukset kaaviossa ovat vanhoja ja 
numeroidut valkoiset uusia rakennuk¬ 
sia. 

(!) Kasarmirakennus (2) Kasarmi¬ 
rakennus (3) Yksikerroksinen tiilira¬ 
kennus, jota vuonna 191S käytettiin 
kasarmitta mutta siirtyi myöhemmin 
esikunnan käyttöön (4) Ruokalara- 
ken uus (5-16) Varastot (17) Kellari- 
rakennus (18-24) Tallirakennukset 
(n:o 24 väliaikainen talli) (25) Talli¬ 
rakennuksen sokkeli (26) Leipomo 
(27) Ruuti kellari 

Kaavion lähteinä ovat olleet VA:n 
piirustukset sekä PLM:n Lappeen¬ 
rannan rakennustoimiston kartat. 


Ortodoksinen varus¬ 
kuntakirkko, joka itse¬ 
näistymisen jälkeen 
muutettiin Lappeen¬ 
rannan kaupunkiseu¬ 
rakunnan kirkoksi. 
(EKM). 

Lappeenrannan uusien sotilasrakennusten työt olivat Castrenin mukaan ainakin periaatteessa salaisia. 
Kaikessa hiljaisuudessa kaupungissa kuitenkin havaittiin linnoituksen ylätasanteelle Kaupunginlahden 
puoleiselle reunalle kohoavan korkeita tiilisiä majoitusrakennuksia sekä rakuunarykmentin 
kasarmialueelle useita tiilirakennuksia. Paikalliseen byrokratiaan ja siten myös arkistoainekseen 
rakennustyöt jättivät leimansa tänne pitkähköksi ajaksi sijoitetun sotilasrakennuskomitean vuoksi — 
sen majoittamiseen nimittäin jouduttiin maksamaan majoitusrahaa. 

Tiivistynyt sotilasrakentaminen näkyi myös maankäyttöriitoina kaupungin ja sotilasviranomaisten 
välillä. Esimerkiksi kasarmialueen vieressä sijainnut Nikolain etulinnake oli 1800-luvulla siirretty 
muiden linnoituslaitteiden tapaan kaupungin haltuun. Keväällä 1911 kuitenkin kenraalikuvernööri 
pyysi alueen luovuttamista venäläisille joukoille kirkon tontiksi. Kaupunkia ei Castrenin mukaan 
sortokauden pahetessa erityisesti kiinnostanut nähdä keskellä kaupunkia venäläistä sotilaskirkkoa. 

Valtuusto lykkäsi asiaa vuoteen 1912 ja yritti estää rakennustyöt muun muassa vedoten muinaistieteel- 
liseen toimikuntaan, mutta ei onnistunut. Sotilaskirkon peruskivi laskettiin 29.6.1913, mutta rakennus¬ 
työt keskeytyivät jo seuraavana vuonna. Itsenäistymisen myötä kirkko siirtyi kaupungin seurakunnalle 
ja muutettiin luterilaiseksi. Vuonna 1915 taas venäläinen sotilasrakennuskomitea ja kaupunki kiiste¬ 
livät kaupungin suorittamista satamatöistä. Samassa yhteydessä komitea ilmoitti linnoituksen kuulu¬ 
van Venäjän kruunulle. 

Lappeenrannan varuskunnan rakennustoimistossa säilyneen piirustusaineisto viittaa siihen, että 
rakennuksia alettiin tehdä vasta vuonna 1914, joskin jo vuodelta 1910 on säilynyt joitakin uusien 
rakennusten suunnitelmapiirustuksia. 

Osa kasarmeista lienee Lappeenrannan majoituslautakunnan lausuntojen mukaan ollut valmiina jo 
vuonna 1915. Vuonna 1917 valtuusto totesi sotilasrakennushankkeet jo rauhan aikana päätetyiksi 
eikä töissä enää sen tietojen mukaan ollut työväkeä. Sotilasrakennuskomitealle myönnettiin kuitenkin 
majoitusrahaa vielä vuoden 1917 loppuun asti. 

Uudet sotilasrakennukset sijoitettiin — jo vuonna 1907 esiintyneiden hahmotelmien tapaan — 
lisärakennuksina vanhoille alueille. Varsinaista uutta kasarmialuetta ei siis perustettu. Suomen 
rakuunarykmentin kasarmialueen asemakaava säilyi lisärakentamisenkin myötä ranta-alueen 
upseerien asuinalueen ja osin ylätasanteen osalta. Esimerkiksi keskusaukio, ylätasanteen Nikolain 
linnakkeen puolinen sivusta ja eteläosan esplanadi osin jäivät aiempaan asuun. Uudet tallit kuitenkin 
täyttivät aiemmat tallienväliset ratsastuspihat, ja kasarmialueen pohjoisosan väljyys katosi uusien 
varastojen ja tallien jälkeen - vanhan maneesin pohjoispuolelle sijoitettiin toistakymmentä uutta 
sotilasrakennusta. 

Rakuunarykmentin kasarmialueella merkittävimmät rakennukset olivat kolmen vanhan 
rakuunakasarmin täydennykseksi rakennetut kaksi uutta kaksikerroksista kasarmirakennusta. Lisäksi 
rakennettiin muun muassa ruokala, leipomoja mestareitten asuin-ja verstasrakennus. Useimmat 
uudisrakennukset olivat kuitenkin talleja ja varastoja. Vuoteen 1918 mennessä kasarmialueelle oli 
rakennettu yhteensä 26 uutta sotilasrakennusta. Vaikka valtaosa niistä sijoitettiinkin rakuunoiden 
kasarmialueelle, niin myös linnoitukseen rakennettiin kolme isoa kaksikerroksista päällystön 
asuintaloa ja eräitä muita sotilasrakennuksia. 

Rakennusten ulkoasu oli hyvin yhtenäinen. Kaikkien materiaalina oli punatiili ja lähes kaikki ne 
olivat suorakaiteen muotoisia ja satulakattoisia. Niiden arkkitehtuuri ei siten nojannut Gripenbergin 
suunnittelemien rakennusten tavoin rakennusmassan veistokselliseen ryhmittelyyn, vaan lähinnä 
julkisivujen koristeluun. 

Julkisivut taas edustivat historistista punatiiliarkkitehtuuria, joka oli 1800-luvun loppupuolella 
ja vielä 1900-luvun alussakin muodikas tyyli. Koristeaiheet nojasivat tiilen materiaalina suomiin 
mahdollisuuksiin. Julkisivuja jäsensivät liseenit ja räystään alainen tiilinen hammaslista. Niitä voitiin 
käyttää myös oviaukkojen korostamiseen. Oviaukkoja saatettiin korostaa jatkamalla ovea reunustavia 
liseenejä yli räystäslinjan ja muodostamalla siten frontoni. Useimpien rakennusten yläosassa esiintyi 
palmettikoriste. Liseeneiden kohdalla se oli luonteeltaan kapiteeli, mutta päädyissä sitä käytettiin atek- 
tonisesti, ilman että sitä olisi “tukenut” mikään rakenne. Kokonaisuudessaan seinäpinnasta ulkonevat 
muuratut palmetit yhdistettynä hammaslistaan ja katon sakaraharjaan voidaan nähdä historistisena 
viitteenä gotiikan linna-arkkitehtuuriin. 

Koristeaiheiden mahdollisten historiallisten esikuvien ei tarvinnut tulla Keski-Euroopasta, vaan 

Venäjällä voitiin epäilemättä käyttää omien linnojen, puolustusluostareiden tai vaikkapa Moskovan 
Kremlin muurin tiiliarkkitehtuurin aiheita. Punatiilen historistinen käyttö tunnettiin myös venäläisten 
joukkojen aiemmin Suomeen tuottamissa sotilasrakennuksissa. 1910-luvun tiilisten sotilasrakennusten 
voidaan katsoa jatkavan samaa arkkitehtuuriperintöä kuin esimerkiksi Suomenlinnaan 1880-luvun 
alussa rakennettu punatiilinen tykistömaneesi. 

Todettakoon, että Suomessa 1800-luvun loppupuolella sovellettiin ortodoksisiin kirkkoihin ns. 
vanhavenäläistä tyyliä. Se käytti Venäjän ja Bysantin vanhan rakennustaiteen 
aiheita. Ainakin Tampereen ortodoksinen kirkko toteutettiin punatiilisenä. Myös Lappeenrantaan 
rakenteilla ollut, alun perin suomenmaalaisen rakuunarykmentin sotilaskirkoksi tarkoitettu rakennus 
oli punatiilinen. Akateemikko Georg Koshkovin vuonna 1912 laatimien piirustusten mukaan aloite¬ 
tut rakennustyöt keskeytyivät vuonna 1914. Sodan jälkeen rappeutumaan päässyt kirkko muutettiin 
Ilmari Launiksen suunnitelmien mukaan luterilaisen kaupunkiseurakunnan kirkoksi. 

1910-luvulla Suomeen tehtyjen sotilasrakennusten arkkitehtuuriaiheita ei ole toistaiseksi 
perusteellisesti analysoitu eikä vertailtu. Lappeenrannan rakennusten arkkitehtuuri näyttää kuitenkin 
noudattavan hyvin tarkkaan muualle tehtyjen rakennusten muotokieltä. On kuitenkin epävarmaa, onko 
niille identtisiä vastineita muualla. 

Rakennuksista kasarmeissa käytettiin julkisivuissa runsaimmin koristeaiheita. Esimerkiksi 22. 
mörssäritykistörykmentille rakennetun kaksikerroksisen kasarmin (kaavion rakennus n:o 2), 
suorakaiteen muotoisen ja satulakattoisen rakennuksen julkisivuja jäsensivät liseenit ja räystään ala¬ 
puolinen tiilinen hammaslista. Pitkällä sivulla symmetrisesti sijainneita oviaukkoja korostivat fronto- 
nit. Ne oli muodostettu jatkamalla ovea reunustavia liseenejä yli räystäslinjan. Liseenien yläosaan oli 
sijoitettu palmettikoristeet. Oven yläpuolelle oli osin hammaslistalla koristettuun kehykseen sijoitettu 
ikkuna. 

Rakennuksen yläkerran ikkunoiden yläpuolista kaarta korosti lakikiven omainen tiilikoriste. 
Rakennuksen päädyssä ikkunoita oli vain yksi kerrosta kohden keskellä rakennusta. Myös ullakon 
kohdalle oli sijoitettu ikkuna. Ikkunoiden yläpuolelle oli neljällä palmetilla ja hammaslistalla muo¬ 
dostettu frontoni, joka muutti satulakaton linnamaiseksi sakaraharjaksi. Hammaslista jatkui edelleen 
räystääseen asti, jossa liseenit “tukivat” rakennetta. Räystään päällä oli vielä kulmissa vastineet 
katonharjan sakaroille. 

Pohjakaavan päädyissä porraskäytävien takaisessa rakennusosasta sijaitsivat käymälät, kanslia ja 
päällystön käytössä olleet huoneet. Miehistön majoitustila keskellä rakennusta oli periaatteessa avoin, 
mutta tukimuurit jakoivat sitä jossain määrin. Makuusijat oli jaettu kymmeneen 12 sängyn tai laverin 
ryhmään keskilattian molemmin puolin. Kasarmiin tuli majoittaa yksi patteri. 

Rakuunoiden kasarmialueen toinen kasarmi (rakennus n:o 1) kohosi aivan sen kaakkoisnurkkaan. 
Kasarmi peitti alleen osan esplanadin puista. Rakentamalla kasarmi aivan alueen laitaan saatiin 
kasarmialueen puolelle pieni kokoontumis-ja harjoitusaukio. 11. suomenmaalaiselle tarkka-ampu- 
jarykmentille tehty rakennus oli suurin alueen kasarmeista. Sen julkisivujen muotokieli noudatti 
artellin viereen rakennetun kasarmin tiilikoristeiden muotoja. Rakennuksen suurempi koko edellytti 
enemmän ikkunoita. Samoin oviaukot ja risaliitit sijaitsivat toisin kuin toisessa kasarmissa. Oviaukot 
olivat poikkeuksellisesti molemmissa päädyissä. Tämän aiheutti kenties rakennuksen ahdas sijainti 
alueen kulmassa. Julkisivun sivurisaliitit osoittivat pohjakaavan porraskäytävien sijainnin ja keskiosan 
risaliitti taas rakennuksen keskustan pienemmän huonejaon. 

Rakennuksen pohjakaava noudatti samoja periaatteita kuin artellin viereen rakennettu kasarmi. 
Isommassa kasarmissa pohjakaava kuitenkin kaksinkertaistui. Pohjakaavatyyppiin oli lisätty keskelle 
ilmeisestikin aliupseerien käytössä tai säilytystiloina toimivia huoneita. Niiden molemmilla puolilla 
taas sijaitsivat peilikuvina majoitussalit ja päädyn pesutuvat, käymälät, portaikot ja toimistohuoneet. 

Linnoituksen kaksikerroksisissa asuintaloissa esiintyivät jälleen tyypillinen hammaslistakoriste 
sekä kasarmeja vielä hiukan useammin palmettikoristeet. Kasarmeista niitä erotti sivurisaliittien 
frontonipääty. Kun kasarmeissa julkisivujen frontonit päättyivät tornimaisina sakaraharjaan, oli 
asuinrakennuksissa tornimaisuus vaihdettu päätykolmioon. Toisaalta päätykolmionkin katkaisi 
huipultaan sakaraharja. 

Yksikerroksisen ruokalarakennuksen julkisivut jäsentyivät kasarmien tapaan. Keittiöt sijaitsivat 
päädyissä ja rakennuksen keskiosa oli avointa rautapylväillä tuettua ruokalatilaa. Leipomoja 

mestareiden verstasrakennus olivat julkisivuiltaan koristelemattomia. 

Lappeenrantaan rakennettujen varastojen (rakennukset n:ot 5—17) julkisivujen tiilikoristelu oli 
niukempaa kuin muissa rakennuksissa. Usein kalterin suojaamia ikkunoita koristivat yksinkertaiset 
ikkunanpenkit. Räystäslista oli vain lievästi profiloitu, eikä hammaslistaa esiintynyt. Pohjakaavat 
olivat avoimia, rakennuksen keskellä sijaitsivat kattoa tukevat pilarit. 

Pääosa varastoista oli rakennettu tykistölle. Tykistövarastoissa julkisivuja koristivat jykevät liseenit. 
Seinäpinnalla ne olivat yksittäisiä, mutta rakennuksien tukevuutta korostamaan oli kulmiin sijoitettu 
kaksoisliseenit. Hiukan seinäpinnan puolivälin yläpuolella oli liseenit vahvasti profiloitu, ja sitten 
liseeni jatkui koristelemattomana muurinauhana räystääseen. Liseeneillä lienee oma merkityksensä 
seinän tukirakenteena, mutta samalla ne osoittivat rakennuksen käyttötarkoituksen. Profilointi muistut¬ 
taa jossain määrin kapiteelia ja samalla luo illuusion romaanistyyppisestä, paksua muuria tukevasta 
tukipilarista, mahdollisesti myös ruutikellarista. 

1910-luvun tallit (n:ot 18-23) tunnisti muiden tiilirakennusten joukosta pienistä ikkunoistaan ja katon 
ilmanvaihtoputkien hatuista. Kuusiruutuisten ikkunoiden alapenkit oli koristeellisesti muurattuja 
kukin ikkuna sijoitettu leveän liseenin erottamaan vyöhykkeeseen. Ullakkoikkunat olivat puolikaaren 
muotoisia. 

Rakennusten päädyissä oli pulpettikattoiset porstuat. Niihin oli käynti sivuilta ja niihin oli sijoitettu 
myös varastohuoneet. Isompien tallien keskiosaan oli lisäksi sijoitettu tallin levyinen, molemmille 
sivuille aukeava eteinen. Pilttuut oli ryhmitelty porstuoista alkavien käytävien molemmin puolin. 
Rakennuksen keskelle oli sijoitettu kattoa kannattava pilarisarja. Tallit olivat yleensä suorakaiteen 
muotoisia ja satulakattoisia. Tästä mallista poikkesi kuitenkin T-volyyminen sairastallityyppi. 

Erilainen pohjakaava volyymi johtui hoitotilojen sijoittamisesta rakennukseen. Näin voitiin myös 
eristää mahdollisesti tarttuvia tauteja sairastavat hevoset. Talliosien julkisivuja leimasi sama 
kuusiruutuisen pienen ikkunan malli kuin muissakin talleissa, mutta hoitotiloissa ikkunakoko oli 
suurempi. 

9.8 Kaupunkiyhteisön muista rakennuksista 

Vuoden 1812 liitoksen yhteydessä todettiin valtion omistavan linnoitusniemellä lakkautetun 
Kyminkartanon provinssikanslian talon kivisine kassakellareineen, talleineen ja talousrakennuksineen. 
Kaupunkikin oli rakentanut linnoitukseen kaksi sotilasasuntolaa, joita käytettiin ainakin vielä 
1812. Suuressa esikaupungissa oli siviilihallinnolla lakkautetun rajatuliin rakennus ja piirikoulu. 
Kaupunkiyhteisön tärkeimpiä julkisia rakennuksia olivat vaatimaton raatihuone ja ortodoksinen 
kirkko linnoituksessa sekä Suuressa esikaupungissa kaupungin ja Lappeen pitäjän yhteinen lute¬ 
rilainen kirkko, kaupungin vuonna 1780 rakentama koulutalo, sairaala ja Lappeen pitäjäntupa. 

Vuoden 1812 jälkeen kaupunkiin rakennettiin edelleen 1700-luvun tapaan yhteisön toimintojen 
vaatimia tiloja, muun muassa uusi raatihuone ja useita koulutaloja. Linnoituksessa muunnettiin 
vanhoja sotilasrakennuksia kehruuhuoneeksi ja vankilaksi ja rakennettiin myöhemmin uusi puna¬ 
tiilinen sellivankila. 

Vuonna 1856 arvioitiin Venäjän valtion omistavan Lappeenrannassa rakennuksia 58 625 hopearuplan 
ja Suomen valtion samoin 32 000 hopearuplan arvosta. Viimeksimainituista arvokkaimmat olivat 
kehruuhuoneen rakennukset ja tarkka-ampujapataljoonan 1200 hopearuplan arvoinen varushuone. 

Ennen 1880-lukua muiden valtion rakennuksia kuin sotilasrakennuksia oli Lappeenrannassa vähän. 
Tilasto Viipurin läänin valtionrakennuksista 1880-luvulla sisälsi täältä ennen ratsuväen kasarmien 
valmistumista vain kolme kruunun varoin korjattavaa rakennuskohdetta - 29. reservikomppanian ra¬ 
kennukset, työvankila ja keisarin talo. 

Autonomian kauden loppupuolella Lappeenrannan kaupunkiin ilmaantui yhä enemmän julkisia 
rakennuksia. Tosin on huomattava, että enemmistö niistä oli yhä sotilasrakennuksia. 

Valtion ja kaupungin ohella tarvitsivat myös palvelut, teollisuus ja yhdistystoiminta nyt runsaammin 
rakennuksia. Jotkut niistä, kuten apteekit tai kahvilat, eivät tosin välttämättä erottuneet kovin paljoa 
yksityistaloista. Teollisuusrakennukset usein tiilisinä erottuivat muista, mutta niitä ei yleensä sijoitettu 
kaupungin keskustaan. Kaupunkiin rakennettiin tai joskus muunnettiin vanhoista taloista esimerkiksi 
kolerasairaala, köyhäintalo, kaksi apteekkia, palokunnan talo, työväenyhdistyksen talo, Seurahuone ja 
kaksi hotellia, asemarakennus ja ns. keisarin talo. 

Tattia nl ? ä& L -a>aratan 



Viereisellä sivulla Lappeenrannan Iceisaritalo, Kirkkokadun ja Raastuvankadun puoleiset julkisivut 
sekä tontin asemapiirros. (VA). 

Keisarin talo sai alkunsa vuoden 1885 keisarivierailun yhteydessä kaupungin ostettua Fontellin 
talon keisarin majapaikaksi, keisarintaloksi. Sinne vedettiin vesijohto ranntakaivosta ja myöhemmin 
Rantapuistoon sijoitettiin höyrykone sähkön saamiseksi. Talon korjaustyöt suunnitteli Jac. Ahrenberg, 
ja siitä koiti pian paikallinen nähtävyys, jota kylpy vieraat ja matkailijat kävivät katsomassa. 

Useat kaupungin uusista rakennuksista liittyivät tavalla tai toisella sotaväen läsnäoloon kaupungissa. 
Upseeristo perheineen käytti julkisista laitoksista etenkin kasinoa ja kylpylää. Osin sotaväeltä 
toimeentulonsa savat esimerkiksi parturinliikkeet ja 1900-luvun alussa perustettu kaupungin en¬ 
simmäinen kahvila. 

Julkisten rakennusten ohella voidaan vielä luoda katsaus yksityistaloihin. Ne jatkoivat pitkään 1700- 
luvun puutaloperinnettä. Parempaa lappeenrantalaista asumistasoa kuvaa keskustelu, joka käytiin 
venäläisen kenraalimajuri Labrazinoffin saapuessa vuonna 1829 kaupunkiin muutamia päiviä ennen 
ilmoitettua aikaa. Hän moitti majapaikkaansa kauppiaanleski Olga Dmitrijeffin taloa. Maistraatti 
puolustautui selittäen, että kaikki kaupungin rakennukset olivat “vanhanaikaista arkkitehtuuria”; 
lesken talo ei ollut mitenkään huono, vaan sinne oli ennenkin majoitettu kenraaleja. Talossa oli 
maistraatin mukaan suuri sali erillisine sisäänkäytävineen, kaksi kamaria sekä huoneita palveluskun- 
nalle. 

Lappeenrannan kaupunkitaloille oli monin paikoin tyypillistä korkea sokkeliosa. Tätä vaati maaston 
topografia — rinteeseen kaavoitetun asutuksen korkeuserot olivat suuret. Yksittäisten rakennusten 
ulkonäöstä on säilynyt joitakin tietoja. Esim. Lappeenrantaan vuonna 1835 asettunut professori A.E. 
Afzelius korjasi Tyysterniemen päärakennusta eli aiempaa Saimaan laivaston komentajan asuintaloa 
maalaamalla sen keltaisella öljy värillä. Katto oli punainen ja ovet, ikkunanpielet ja pilasterit maalattu 
helmenharmaalla. 

1830-luvulta säilyneet palovakuutuskirjat kertovat keltaisen julkisivuvärin olleen muissakin 
rakennuksissa yleinen. Nurkkalaudat olivat valkoisia. Talot olivat yksikerroksisia ja korkeudeltaan 
12-15 kyynärää. Talo saattoi olla jopa 40 kyynärää pitkä. Katot olivat yleensä päreestä ja ainakin 
joissakin tapauksissa maalatut punaisiksi. Suuren Esikaupungin vakuutetut rakennukset olivat vuotta 
1812 nuorempia. Pohjakaavoista palovakuutukseet eivät anna tarkkoja tietoja, mutta esimerkiksi 
pormestari Äkerblomin vuonna 1812 valmistuneessa rakennuksessa oli yksi sali, viisi kamaria, 
ruokavarasto, yksi keittiö, eteinen ja kaksi porstuaa. Palovakuutus mainitsi myös neljä kaakeliuunia. 

1860-luvulle tultaessa ainakin palovakuutettujen rakennusten korkeudeksi näyttää vakiintuneen 
12 kyynärää. Usein vinkkelin muotoiset rakennukset olivat 20-50 kyynärää pitkiä. Tonttien 
ympärysaidan korkeudeksi mainittiin useimmissa tapauksissa 4 kyynärää. Sekä lautavuoratut ra¬ 
kennukset että aidat oli useimmiten maalattu öljyvärillä. Joissakin rakennuksissa oli jo rautapeltiset 
katot. 

1880-luvun loppupuolella yksityinen rakennustoiminta vilkastui. Esimerkiksi Uusi Suometar kertoi 
rakennusinnon Lappeenrannassa nousseen vuonna 1889; etenkin Palloon oli kesän aikan rakennettu 
paljon. Kaupungissa asui lehden mukaan valtion rakennuksia varten kaksi rakennustaiteilijaa eli 
arkkitehtia ja useita rakennusmestareita, joilta yksityisetkin saivat tarpeellisia tietoja. Suomen 
rakuunarykmentin rakennustyöt heijastuivat siten laajemminkin ympäristöön. 

Vuonna 1887 Lappeenrannassa poikennut Fredrik Chydenius totesi kaupungin rakennukset 
maalatun yleensä joko keltaiseksi tai harmaaksi. Punaista väriä oli vain joissakin ulkorakennuksissa. 
Seurahuoneen ja apteekin ohella oli eräitä muitakin rakennuksia rapattu. Katot olivat valta-osaltaan 
pärekattoja, mutta myös asfaltti-ja peltikattoja. Nämä Chydenius mainitsi maalatun vaaleanvihreiksi. 

Palovakuutukset vahvistavat Chydeniuksen tiedot. Katemateriaalina mainitaan yhä useammin rauta- 
pelti tai asfalttihuopa. Rakennusten koot ja korkeudet pysyivät ennallaan. Iso osa vakuutetuista 
rakennuksista oli ainakin 1800-luvun loppupuolella matalia, vinkkeliin rakennettuja kadunkulma- 
taloja. 

1880-luvun jälkeen yksityisrakennuksissa kuitenkin ilmeni jo vaihtelua materiaaleissa ja 
joissakin yksityiskohdissa. Rakennuskorkeus kuitenkin pysyi matalana huolimatta muutamista 
kaksikerroksisista rakennuksista. Eräissä taloissa muun muassa oli “pylväskatos”, jolla lienee tarkoi¬ 
tettu kuistia. Esimerkiksi pankinhoitaja Juho Pelkosen vuonna 1892 kokonaan uudelleen rakennetussa 
talossa katos oli yli 5 metriä pitkä, yhtä leveä ja yli 4 metriä korkea. Pylväskatos sijaitsi pihan 
puolella. 

1890-luvulla vakuutuksissa mainitaan rakennusosina usein kellarihuoneet, joissa asuttiin faijoissa 
sijaitsi esimerkiksi leivintupa. Kellarit lienevät rinteisessä Lappeenrannassa olleet maanpäällisiä ja 
ilmeisesti myös ikkunallisia. 

Ensimmäisenä yksityisenä Lappeenrantaan kivitalon rakentaneella kauppias Christian Haikalalla oli 
tontillaan hirsinen asuinakennus n:o 1 sekä tiilestä vuonna 1887 rakennettu kaksikerroksinen rakennus 
n:o 2. Puurakennuksen mitat olivat 17,70x9 metriä ja vinkkelin toisessa sivussa 14x5,30 metriä. 
Rakennuksen korkeus oli palovakuutuskirjan mukaan “kivijalasta katonrajaan” 5,20 metriä. Uusi 
kaksikerroksinen tiilirakennus oli 13,70 meriä pitkä, 11,10 metriä leveä ja 9 metriä korkea “maasta 
katonrajaan”. Rakennuksen alakerrassa olivat puodit ja muutama kamari. Yläkerrassa oli kolme 
asuinhuonetta, keittiö, eteinen ja porraskäytävä. Ullakolla oli lisäksi yksi lämmitettävä huone. Tontin 
kolmas asuinrakennus n:o 3 oli rakennettu vuonna 1894. Sen alakerta oli tehty tiilistä ja yläkerta 
hirsistä. Se oli vuorattu laudalla ja katettu muiden rakennusten tapaan rautapeltikatolla. Talon pituus 
oli 25,94 metriä, leveys 11 metriä ja korkeus maasta katonrajaan 8,20 metriä. 

1890-luvun palovakuutuksiin ei enää merkitty samalla tapaa puutarhatontteja kuin 1800-luvun 
alkupuolen karttoihin. Tonteilla oli kuitenkin rakennusten lisäksi edelleen tilaa huolimatta 
kaupunkialueen lisärakentamisesta. On epävarmaa, jäivätkö puutarhat pois palovakuutuskartoista 
siksi, että niiden merkitsemistä ei enää pidetty niin tärkeänä palontorjunnan kannalta vai eikö niitä 
vain enää tonteilla ollut. Tyhjät tontit joka tapauksessa olivat vähentyneet. 

Kuitenkin esimerkiksi kunnallisneuvos Emil Hanenin talo sijaitsi tontin keskellä, ja sitä erotti 
Kauppakadusta puutarha. Talo korjattiin palovakuutuksen mukaan kokonaan vuonna 1889 ja 1895. 
Yksikerroksisen puurakennuksen mitat olivat 14,6x5,7 metriä ja etel. siv. 17,6x5,5 metriä. Korkeus 
oli 4,4 metriä. Vuonna 1897 Hänen rakennutti taloonsa tornin. Se oli 7,5 x 5,5 metrin kokoinen ja sen 
kokonaiskorkeus kivijalasta katonrajaan 6 metriä. Palovakuutuksen mukaan tornissa oli “1 suvihuone 
palkongin kanssa”. Hanenin talo sijaitsi aivan Kauppakadun eteläpäässä avoimen kentän vieressä. 
Torni rakennettiin kenties kaupunkilaisten suosimaa ajanvietettä eli sotaharjoitusten seuraamista 
varten. 

Kaupunkitaloissa vallitsi 1820-luvulta lähtien empiretyyli. Ulkolailta vuorauksin ja seinän pin¬ 
taan sijoitetuin koristeaineksin kivirakennuksia jäljitellyt puuempire poikkesi Toivasen mukaan 
Lappeenrannassa Länsi-Suomen puuempirestä muun muassa pilareiden ja pilastereiden vähäisyydes¬ 
sä. Kuitenkin esimerkiksi matala ullakkokerros sekä rakennusten hiekkakiven väriä muistuttava kel¬ 
tainen väri olivat yhteistä Lappeenrannan ja muun Suomen puuempirelle. 

1860-luvulta lähtien suomalaiselle arkkitehtuurille tyypillistä vapaata tai “hajoavaa” klassismia ei ole 
havaittu ainakaan Lappeenrannan säilyneissä puutaloissa. Uusrenessanssia taas käytettiin esimerkiksi 
kauppias Christian Haikalan kaksikerroksisessa asuin-ja liikerakennuksessa. Merkittävä säilynyt 
uusrenessanssirakennus on vuonna 1899 suunniteltu oluttehtaan julkisivu. Uusrenessanssiin kuulu¬ 
vissa puurakennuksissa käytetty sorvityyli esiintyy täällä runsaammin. Sitä toteuttivat merkittävimmin 
Lappeenrannassa Toivasen mukaan rakennusmestarit E.J. Holpainen ja Petter Roiha sekä arkkitehti 
Waldemar Backmansson. 

Jugend esiintyy Lappeenrannassa arkkitehtuurityylinä vasta vuodesta 1905 lähtien. Lappeenrannassa 
siihen siirtyivät johtavat rakennusmestarit, jotka aiemmin käyttivät töissään lähinnä sorvityyliä. 
Kauden tärkein rakennus oli Johan Edv. Jaakkolan rantatorille suunnittelema, vuonna 1907 rakennet¬ 
tu ns. Jaakkolan kirkko. Se toimi vaakahuoneena ja lihantarkastamona, myöhemmin ravintolanakin. 
Säilynyt esimerkki Lappeenrannan jugend-taloista on Valtakadun ja Snellmaninkadun kulmassa 
sijaitseva ns. Kinnusen talo. 

9.9 Kaupunkirakenteen vaikuttaneet tekijät autonomian kaudella 

Liisa Castrenin mukaan kaupunkiin sijoitettu sotaväki muodosti kaupungissa vahvasti vaikuttavan 
tekijän, joskin se samalla hänen mukaansa eristäytyi omaan maailmaansa. 

Vaikka Castren tarkoittanee tällä pääasiassa ihmisten välistä vuorovaikutusta, niin voidaan havaita 
seikan heijastuvan selkeästi myös kaupunkirakenteessa. Sotilasalueet oli fyysisesti erotettu muusta 
kaupungista esimerkiksi aidalla, puistokadulla tai vallituksilla. 

Kiintoisa kaupunkirakenteen kehittymistä etenkin autonomian kauden alussa hallinnut tekijä oli 
linnoitusesplanadin rakennuskielto. Esimerkiksi vuodelta 1832 Castren merkitsi muistiin tapauksen, 
jossa paikallismajuri Govinius halusi rajoittaa Esplanadin varrella sijainneen Kuffschinoffin talon 
korjaustöitä, sillä talon katsottiin kuuluvan linnoitusesplanadialueeseen. Asiasta pyydettiin lausuntoja 
läänin maaherraa myöten - tämä kehotti maistraattia alistumaan tässä paikallismajurin määräykseen. 
Kuitenkin insinööripiirin päällikkö eversti Peiher antoi luvan rakennustöihin. 

Esplanadi vyöhykkeen rakennuskieltoa valvottiin edelleen, ja maistraatin piti lisäksi laatia luettelo 
riidanalaisen alueen taloista. Kaupunki halusi kyllä rakentaa linnoitusesplanadille, sillä idässä 
kirkkoherran virkatalo esti esikaupungin laajentamisen ja kaupungin muu maaomaisuus oli erillään 
kaupunkialueesta. Maistraatti esittikin esplanadin rakennuskiellon poistamista ja alueiden hankkimista 
pappilan maista, mutta esitys ei toteutunut. 

Vuonna 1846 kaupunki sai vaihdetuksi venäläisten sotilaiden kaupungin ja linnoituksen välissä 
sijainneet viljelypalstat kauempiin peltoalueisiin. Näin voitiin kaavoittaa lisää tontteja, täydentää 
vanhoja ja oikoa katuja. 



Kaupungin matalasta rakennuskannasta erottui 1800-luvun lopussa muutama muita korkeampi 
puurakennus. Nikolain e tutin nukke en näkötornista otetussa kuvassa nämä erottuvat selkeästi. Kuvas¬ 
sa vasemmalla matalahko raatihuone ja sen kellotorni, siitä oikealle Lappeen kirkko, sen oikealla 
puolella ruiskuhuoneen palotorni ja äärimmäisenä oikealla Lappeen kirkon kellotapuli. IEKM). 

Varuskunta tuntui kaupungin maankäytössä tarviten paitsi tietyn alueen rakennuksiaan varten, 
myös ympäristöstään ja mielellään vielä läheltä kirkkoa hautapaikkoja. Suomalaisten joukko- 
osastojen vainajat kätkettiin luterilaiseen kirkkomaahan, Venäjän joukkojen ortodoksit kaupungin 
Paldossa sijaitsevaan ortodoksiseen hautausmaahan. Kun tämä alkoi kaupunginosassa vilkastuneen 
rakennustoiminnan takia käydä ahtaaksi, hankittiin 1890-luvun alussa Viipuriin johtavan tien varresta 
kaksi hautausmaata, toinen ortodoksisille siviileille ja toinen sotilaita varten. Senaatti määräsi Viipurin 
läänin kuvernöörin yhdessä sotilasviranomaisten kanssa etsimään hautausmaan paikkaa Lappeen¬ 
rannan venäläiselle sotaväelle. Tontin mittasi maanmittari A. Hannikainen, joka lausunnossaan myös 
mainitsi mäntyä kasvavan paikan kauniiksi ja soveltuvaksi hautausmaaksi. 

1830-luvulta lähtien kaupungin rakentamista alkoi - muun Suomen tapaan - säädellä palontorjunta. 
1830-luvun alkupuolella osa kaupunkilaisia liittyi koko maan käsittävään palovakuutusyhtiöön. 
Ongelmaksi kuitenkin koitui kaupungilta puuttuva rakennus- tai palojärjestys, jota palovakuutusyhtiö 
kipeästi tarvitsi vakuutussopimuksia varten. Rakennus-ja palojärjestys laadittiin vuosina 1836-1837 
kuvernöörin vaatimissa kokouksissa. Vuonna 1837 laaditusta ja kuvernööri C.G. Mannerheiminkin 
hyväksymästä ehdotuksesta vahvisti senaatti vuonna 1840 vain palojärjestyksen. Rakennusjärjestys 
hyväksyttiin vasta vuonna 1847. Samana vuonna mittasi maanmittari W. Calonius kaupungin maat ja 
tontit, minkä perusteella laadittiin uusi kaupunginkartta. 

Ennen uutta rakennusjärjestystä käskettiin jo osittain tulipalojen torjumiseksi vuonna 1835 talon¬ 
omistajia kunnostamaan sorastamalla toisesta kaupunginosasta linnoitukseen vievä tie sekä tie 
Paldoon. 1840-luvulla kupungin katujen ja rakennusten kuntoon alettiin kiinnittää juuri paloturvalli- 
suussyistä entistä enemmän huomiota. Se tarkastettiin säännöllisesti ja rappeutuneiden rakennusten 
omistajat määrättiin kunnostamaan tai purkamaan ne. 

Uusi rakennusjärjestys velvoitti maistraatin johtamaan kaupungin rakennusjärjestystä. Jotta 
rakennussääntö olisi saatu yleiseen tietoon, se myös käännettiin suomeksi ja painettiin. 
Paloturvallisuuden vuoksi kaupunki sai myös oikeuden tarkastaa 200 sylen etäisyydellä kaupungin 
rajasta sijaitsevat rakennukset. Ainakin pappilan maille kaupungin rajan itäpuolelle oli muodostunut 
pienasutusta. Castrenin mukaan rakennusjärjestyksen tultua voimaan yritettiin kuitenkin valvoa 
erityisesti kaupunkin keskustassa eli Kauppakadulla sijainneiden rakennusten kuntoa ja rakentamista. 

Maistraatti alkoi rakennusjärjestyksen valmistuttua valvoa linnoituksenkin kaupunkikuvaa ja 
puuttui esimerkiksi invalidikomennuskunnan kasarmien taakse lampoloiksi ja varastoiksi kyhäämiin 
puisiin vajoihin. Näitä ei vastustettu sinänsä, mutta koska ne näkyivät kadulle, pyydettiin kruu¬ 
nua rakentamaan niiden ympärille lauta-aita. Vuonna 1851 maistraatti myös siivoutti linnoituksen 
alueen - täällä oli maistraatin mukaan rikat heitetty kasarmin ikkunasta suoraan kadulle - ja lähetti 
siitä koituneen laskun varuskunnalle. Tämä myös maksoi sen. Seuraavaksi vuodeksi varuskunnan 
päällikkö jo tarjosikin linnoitusalueen siivousta urakalle. 

Vuonna 1853 rakennusjärjestykseen ehdotettiin lisäys, jossa paloturvallisuuden vuoksi esitettiin 
ensinnäkin vaarallisten kattomateriaalien kieltoa ja toiseksi puistokatujen ja torien perustamista. 
Lisäykset eivät kuitenkaan Castrenin mukaan toteutuneet, sillä porvaristoja muut talonomistajat 
eivät pitäneet kaupungin maastoa puistokatujen tai torien perustamiseen sopivana. Palonarkojen kat- 
eaineiden eli pärekaton kieltämistä ei taas pidetty asukkaiden varattomuuden vuoksi mahdollisena. 
Tässä vaiheessa käyty keskustelu ei muuttanut rakennustapaa, mutta muita palontorjuntaa koskevia 
määräyksiä saunoista, uuneista, palokalustosta ja tupakanpoltosta annettiin. 

Paloturvallisuutta koskenut keskustelu käynnisti rantapuiston perustamisen. Puistolla ei ollut juuri 
merkitystä palovyöhykkeiden erottajana, sillä sen takana ei asuttu. Enemmän lieneekin yllyttänyt se, 
että kun linnoitusesplanadille ei saanut rakentaa taloja, niin sinne syntyi muita kaupunkitoimintoja. 
Joka tapauksessa vuonna 1853 alettiin kenraalikuvernöörin luvalla rakentaa linnoitusesplanadin etelä¬ 
osaan ja nykyisen kaupunginlahden rantaan puistoa. Sinne istutettiin puita ja raivattiin polkuja. 

Palolaitos tuotti kaupunkiin myös uuden julkisen rakennuksen eli ruiskuhuoneen. Se rakennettiin 
vuonna 1860 Kauppakadun ja Kuninkaankadun risteykseen. Hirsirakennuksen suunnitteli Viipurin 
kaupunginarkkitehti N.E. Brusin, joskin intendentti Lohrman muutti Castrenin mukaan piirustuksia 
hiukan ennen niiden hyväksymistä. Rakennuksessa oli sen valmistuttua 48 jalkaa korkea vahtitorni, 
kaksi vartijan asuntoa, päävahti ja lisäksi viisi vankiselliä. 

1880-luvulta lähtien kaksi tekijää näyttää hallinneen kaupunkirakenteen muutosta. Toinen oli kaupun- 

gin kehittäminen kylpylä-ja huvilakaupungiksi ja toinen sotilaallisen läsnäolon voimistuminen. 

Kylpylaitos ja etenkin sen johtaja Maximilian Buch vaikutti etenkin kulttuurisesti ja myös fyysisen 
kaupunkikuvan kannalta muutenkin merkittävästi. Hän sai aikaan muutoksia rakennusjärjestykseen 
sekä laajensi ja korjasi kylpylaitosta. Sen rantaa täytettiin ja alueelle istutettiin jasmiini-ja 
sireenipensaita. Buch rakennutti myös taloja ja esitti luentosarjassaan “Mitä kaupunkimme tulee tehdä 
tullakseen rikkaaksi” kaupungin kaunistamista, sopivia kävelyteitä ja jo aiemmin esittämäänsä huvila- 
asutuksen kaavoittamista Kimpiseen. 

Lappeenrannan asemakaavakehitykseen vaikutti 1880-luvun alussa useampi sotilaallinen taho. 
Viipurin pataljoonan reservikomppania tarvitsi parakkialuetta ja erillistä harjoituskenttää. Venäläinen 
sotaväki käytti edelleen jo aiemminkin vuokraamaansa harjoituskenttää, ja uutena tekijänä tuli 
mukaan myös suomalaisten asevelvollisten pataljoonien leirikentän hanke. 

Kun linnoitusesplanadeille ei voitu levittää kaupunkiasutusta, keksittiin yrittää niiden muuttamista 
puistoiksi. Vuonna 1885 kaupunki esitti senaatille, että linnoituksen ja esikaupungin välialue 
voitaisiin käyttää puiston laajentamiseen. Tätä perusteltiin erityisesti sillä, että alueen notkosta nousi 
epäterveellistä sumua. Senaatin sotilastoimituskunta luovutti rantapuiston ja ratapenkereen välialu¬ 
een kaupungille puistoksi. Samaan aikaan suunniteltiin puistoa myös Kimpisen etulinnakkeen luokse 
pappilan maille. 

Leirikenttä sulki kaupungin kasvun lounaaseen. Toisaalta valtavan laaja kenttä ja telttojen sekä leirira- 
kennusten kaupunki osaltaan liittyi kaupunkirakenteeseen sen laidalta. Kenttää käyttivät myös kau¬ 
punkilaiset harjoitusten välillä laitumena. Harjoitusten aikana kaupunkilaiset kerääntyivät katsomaan 
sotaharjoituksia, ja kentällä järjestettiin joskus myös sotilaiden kanssa suurempia tapahtumia. Esimer¬ 
kiksi juhannusaattona 1885 kukin pataljoona rakensi kokon, jotka iltahuudon jälkeen sytytettiin. 
Kokkojen ympärillä pidettiin karkelolta ja kilpailuja. Juhannuspäivänä leirin telttarivejä kuvattiin 
ihanaksi vihertäväksi lehtipuistoksi - jokaista telttaa ympäröivät koivun, tuomen ja kukkivan pihlajan 
oksat. 

Kaupungin piti majoittaa venäläistä sotaväkeä 1800-luvun jälkipuolelle asti. Nyt siihen sentään saatiin 
valtiolta rahakorvaus, joka 1870-lvulla oli vuosittain 2000—3500 markan tienoilla. Vuoden 1882 
alussa voimaantullut asetus vapautti rauhanaikaisesta majoituksesta. 

Rakuunarykmentin asettuessa Lappeenrantaan todettiin kaupungissa tarvittavan lisää majoitustilaa. 
Vuoden 1889 alussa 20 kiinteistönomistajaa anoi senaatilta valtion lainaaja saikin yhteensä 250 000 
markkaa rakennuskustannuksiin. Laina jaettiin hakijoille siten, että laina sai peittää kustannuksista 
vain puolet ja joka tapauksessa alle 40 000 markkaa. Vuonna 1890 oli kaupungissa jo rakenteilla 10 
taloa. 

Majoitusvelvollisuus loppui ja toisaalta Lappeenrannan kylpylätoiminta ja siihen liittyvän vieraiden 
majoitustoiminta virisi 1880-luvulla. Kenties Lappeenrannassa koko sen linnoitus-ja varuskuntakau- 
punkina toimimisen ajan jatkunut majoitusvelvollisuus helpotti myös kaupungin suuntautumista 
matkailukaupungiksi tai ainakin loi edellytykset kaupungin kokoon nähden laajahkoon majoitus¬ 
toimintaan. 

10 JOUKKO-OSASTOT VUODEN 1812 JÄLKEEN 


10.1 Venäläiset joukot 

Lappeenrannassa toimi linnoituksen lakkauttamisen jälkeen pysyvästi invalidikomennuskunta. 
Ajoittain täällä oli myös esikuntakomennuskunta, joka käsitti upseerin ja 33 miestä. Vakinaista 
sotilaspäällystöä oli liitosvuonna 1812 paikallismajuri, armeijan majuri Carl von Brakel, satama- 
päällikkö, luutnantti Gustaf Linbom, paikallismajurin adjutantti Vasili Biukov, invalidikomennus- 
kunnan päällikkö luutnantti Gottfried Julius ja sen luutnantti Anton Dubinin. Sotilaiden muonituksesta 
vastasi muonituspäällikkö Kusma Bessonov. Lappeenrannan ainoa lääkäri vuonna 1812 oli Castrenin 
mukaan varuskunnan lääkäri Feodor Bjukov, joka seuraavana vuonna nimitettiin piirilääkäriksi. 

Vuonna 1812 heijastui vielä Castrenin mukaan Napoleonin Venäjän retki Lappeenrantaan monina 
läpimarsseina ja tilapäismajoituksina. Vuoden 1812 lopussa ilmoitettiin varsinainen varuskunta 
300-600 miehen vahvuiseksi ja varuskunnan ulkopuolisten kenttärykmenttien osia oleskelleen kau¬ 
pungissa 400-600 miestä. Varuskunnan sairaalassa oli vuoden 1812 lopussa 25 potilasta. Kaupungin 
kokonaisväkiluku oli ilman sotilaita 210 henkeä. 

Vuonna 1812 oli Saimaan laivasto jo hajotettu, mutta Tyysterniemessä oli vielä siis paikalla 
satamapäällikkö Gustaf Linbom, ja laivaston rakennuksiin oli asetettu sotilasvartio. Vuoden 1813 
lopussa majaili laivaston tiloissa suomenmaalaisen rakuunarykmentin osastoja kaupungissa 44. jääkä- 
rirykmentin krenatöörikomppania. Myös vuonna 1815 oli 44. jääkärirykmentin miehiä runsaasti ma¬ 
joituksessa. 

Lappeenrannan varuskunnan päällikkönä toimi 1800-luvun alkupuolella paikallismajuri ja 
myöhemmin komendantin nimellä toiminut upseeri. Ensimmäisenä varuskunnan päällikkönä lin¬ 
noituksen lakkauttamisen jälkeen toiminut paikallismajuri Brakel siirtyi syksyllä 1814 Ruotsinsalmen 
linnoitukseen eli Kotkaan. Hänen tilalleen tuli Bubekin. Tätä seurasi vuonna 1818 majuri Johan 
Magnus Govinius, joka myöhemmin ylennettiin everstiluutnantiksi. Govinius oli edelleen 
komentajana vuonna 1835, linnoituslaitteiden kaupungille luovuttamisen aikana. 

Everstiksi ylennyt Govinius ja invalidikomennuskunnan päällikkö N. Jakovlev kuolivat vuoden 1848 
lopussa varuskuntaan levinneeseen koleraan. Heidän jälkeensä toimi sekä invalidikomennuskunnan 
päällikkönä että paikallismajurina kapteeni Wegen. Paikallismajuriksi tuli vuonna 1849 majuri 
Kanille. Hänen ja kaupunkilaisen suhteet kiristyivät. Castrenin mukaan kaupunkilaiset jopa anoivat 
syksyllä 1853 Kandien siirtämistä toiselle paikkakunnalle. Sodan kynnyksellä tähän ei kuitenkaan 
suostuttu. 

Varuskunnan päällikkö Kanille siirtyi vuonna 1861 pois Lappeenrannasta. Hänen tilallaan toimi 
ilmeisestikin aluksi invalidikomennuskunnan päällikkö Uggla, kunnes 1863 hänet korvasi majuri 
Theodor Aminoff. Tämä kuoli jo samana vuonna, ja uudeksi paikallismajuriksi tuli kapteeni, sittem¬ 
min everstiluutnantti Wilhelm Wikberg. Vuonna 1878 oli Lappeenrannan linnoituksen paikallis- 
majurina Brilkin, joka joidenkin lähteissä tarkemmin erottelemattomien rikkeiden jälkeen pidätettiin 
ja lähetettiin Viipuriin sotaoikeuteen. Hänen tilalleen tuli Viipurista paikallisadjutantti Klemm. 

Theodor Klemm oli alun perin saksalainen, osallistui Sevastopolin piiritykseen ja haavoittui siellä. 
Klemmin ja kaupungin välillä oli Liisa Castrenin mukaan hyvä suhde. Klemm oli Lappeenrannassa 
kuolemaansa vuonna 1891 saakka. Hänen jälkeensä tuli paikallismajuriksi everstiluutnantti Trusta- 
levski, joka mainitaan varuskunnan komendanttina vielä vuonna 1901. 

Varuskunnan kasvaessa 1900-luvun alussa lakkautettiin paikallismajurin virka ja tilalle tuli komen¬ 
dantti. Tässä virassa näyttävät vuoteen 1914 saakka toimineen suomenmaalaisen rakuunarykmentin 
everstin arvoiset komentajat. Esimerkiksi vuonna 1910 oli komendanttina suomenmaalaisen ra¬ 
kuunarykmentin komentaja eversti Vannovski. Hänen ylettyään kenraaliksi tuli komendantiksi eversti 
Skoropadski. Vuonna 1917 komendanttina oli eversti Filippov. 

Linnoituksen lakkauttamisesta 1860-luvulle asti toimi kaupungin pääasiallisena varuskuntajoukkona 
muutaman sadan miehen vahvuinen invalidikomennuskunta. Sen päällikkö luutnantti Gottfried Julius 
palveli Lappeenrannassa yli 70-vuotiaaksi saakka. Erottuaan ilmeisesti aivan 1820-luvun alussa 
kaupunkilaisten keskuudessa suosittu Julius jäi Lappeenrantaan ja kuoli 80-vuotiaana vuonna 1827. 

lnvalidikomennuskunnan tehtävistä vartiopalveluksen ja sotilaallisten harjoitusten ohella voidaan 
mainita, että siitä muun muassa komennettiin 1820-luvulla 10 sotilaan osasto vänrikki Saveljevin 
johdolla valvomaan järjestystä markkinoilla. Järjestyksenpito tosin päättyi joskus tappeluihin soti¬ 
laiden ja markkinaväen Kesken. Lisäksi invalidikomennuskunnasta oli 25 miestä varattu käyttämään 
tarpeen vaatiessa suurta paloruiskua. 

Luutnantti Juliuksen jälkeen komennuskunnan johtoon ainakin vuodesta 1822 alkaen tuli aliluutnantti 
Jaeschenkov. Uutta komentajaa moitittiin heikosta kurinpidosta, ja kaupunkilaiset ehdottivat maaher¬ 
ralle lähettämässään kirjeessä, että hänen tilalleen valittaisiin invalidivänrikki Saveljev, joka oli 
hoitanut komentajan virkaa sijaisena Juliuksen eron jälkeen. 

Jaeschenkov oli kuitenkin päällikkönä pääosan 1820-lukua. Ainakin vuodesta 1827 alkaen seurasi 
häntä vänrikki Tarasejovits. Vuodesta 1826 alkaen varuskuntaa täydensivät sekä Haminan että 
Lappeenrannan invalidikomennuskunnat. Haminan komennuskunnan päällikkö oli vänrikki Schalejev. 

1820-luvun lopussa marssi jälleen runsaasti joukkoja kaupungin ohi. lnvalidikomennuskunnan 
vahvuus oli tällöin noin 100 miestä. Lisäksi vuosina 1818—1820 majaili Lappeenrannassa myös 5. 
tykistökomppania. Tänä aikana invalidikomennuskunta oli majoitettuna linnoituksen kasarmien sijasta 
kaupunkilaisten taloihin. 

lnvalidikomennuskuntaa pyrittiin tämän jälkeenkin majoittamaan majoitusvelvollisiin taloihin. Näin 
säästyi kustannuksia, ja samalla kasarmit vapautuivat ohimarssivien tai Lappeenrantaan leirille 
tulevien joukkojen käyttöön. Vuonna 1829 kaupunki sai kuitenkin uuden maaherran hyväksymän ma- 
joitusjärjestelmän, jonka perusteella invalidikomennuskunta sijoitettiin taas linnoituksen kasarmeihin. 
Kaupunkilaiset joutuivat kuitenkin toimittamaan heille valon, polttopuut ja taloustarvikkeet. 

Kesäisin Lappeenrannassa kävi harjoituksissa ainakin Viipurin jalkaväkirykmentti. Esimerkiksi 
heinäkuussa 1817 saapui Lappeenrantaan sen päällystöpataljoona. Sen komentaja eversti Krafström 
otti aluksi käyttöön linnoituksen länsirannan provinssikanslian rakennuksen eli maaherran talon, jossa 
oli aiemminkin majoittunut venäläisten joukkojen upseereita, ja kaksi kasarmia. Näistä pataljoona 
kuitenkin joutui luopumaan, sillä ne oli jo varattu tulevaa kehruuhuonetta varten. Jalkaväkirykmentin 
pataljoona oli Lappeenrannassa ainakin kesäisin vuoteen 1819 asti. Vuoden 1822 kesällä olivat 
kaupungissa jälleen Viipurin ja Savonlinnan pataljoonat sekä lisäksi osasto kasakoita. 

Ensimmäiset laajemmat autonomian kauden leiriharjoitukset pidettiin 11. elokuuta 1819. Silloin 
Lappeenrannan, Viipurin ja Savonlinnan jalkaväkirykmenttien Lappeenrannassa leirillä olevat 
pataljoonat ja kaksi yhteensä 20 tykin kenttätykistökomppaniaa pitivät suuren sotaharjoituksen 
Lappeenrannan edustalla. Harjoitus päättyi Nikolain etulinnakkeen valloitukseen. 

Harjoitukset pidettiin yleensä kaupungin edustalla sijainneella tasaisella kentällä. Liisa Castrenin 
mukaan tämä sijaitsi Suuren esikaupungin länsipuolella, Nikolain etulinnakkeen eteläpuolella. 

Aluetta nimitettiin Joutsenkentäksi, ja sen paikalle rakennettiin myöhemmin suuri leirikenttä. Alue oli 
harjoituskäytössä jo ennen vuotta 1812. Ensimmäisen kerran kenttää laajennettiin vuonna 1821. 

Kaupunkilaisten oli 1820-luvulla ja 1830-luvulla edellisen vuosisadan tapaan majoitettava sotaväkeä 
taloissaan. Majoitusta ei kuitenkaan tarvinnut antaa lukuun ottamatta satunnaisia ohimarsseja. 
Majoitusvelvollisia taloja esimerkiksi vuonna 1830 oli 55 kappaletta, vuonna 1832 79. Vaikka ma¬ 
joitusta ei normaalisti tarvinnutkaan antaa, piti kaupunkilaisten kuitenkin hankkia polttopuut ja 
valaistustarpeet linnoituksen sotilaille. Rasitusta pidettiin Castrenin mukaan kuitenkin lievänä ja 
jopa muisteltiin vanhoja hyviä aikoja, jolloin kaupunki oli rajalinnoitus ja runsaasta sotaväestä oli 
elinkeinoelämälle paljon hyötyä. 

Ajoittain majoitusrasitus kuitenkin nousi ankaraksi. Esimerkiksi vuonna 1844 oli kaupungissa 
runsaasti läpimarsseja ja majoitusrasitus kohosi niin suureksi, että kaupunkilaiset anoivat 
kuvernööriltä sen lieventämistä. 

Varuskunta lisäsi kaupungin kauppiaiden tuloja 1800-luvun alkupuolellakin. Käsityöläisten kannalta 
asia ei kuitenkaan ollut näin valoisa,sillä varuskuntajoukoissa oli usein taitavia ammattimiehiä, joita 
ammattikuntasäännöt eivät sitoneet ja jotka eivät maksaneet veroa ja pystyivät siten kilpailemaan 
myös edullisemmin hinnoin. Sotilaskäsityöläiset tai heidän perheenjäsenensä kiertelivät usein taloissa 
myymässä tuotteitaan. Lisäksi myytiin hyväksi mainittua leipää, joko sotilaiden omia annoksia tai itse 
leivottuja. 

Invalidikomennuskuntaa johti 1830-luvulle asti vänrikki S. 

Tarasejovits. Vuoden 1834 alusta majaili kaupungissa sekä Haminan että Lappeenrannan invali- 
dikomennuskunnat. Niiden yhteisenä päällikkönä oh aluksi aliluutnantti Schalejev ja keväästä 1836 
lähtien luutnantti N. Jakovlev. Koleraan kuolleen Jakovlevin jälkeen komennon sai vuonna 1849 ali¬ 
luutnantti Feodorov. 

Feodorovin oli ilmeisestikin korkean iän vuoksi vaikeata pitää kuria komennuskunnassa, jonka 
sotilaat tällöin olivat Castrenin mukaan suureksi osaksi aikaisemmin varkauksista ja muista rikoksista 
tuomittuja. Useiden varkaustapausten jälkeen komennuskunnalle asetettiin uusi päällikkö, kaptee¬ 
ni Lindegren. Hänen kautensa jäi lyhyeksi, sillä ainakin jo vuonna 1853 oh invalidien esimiehenä 
luutnantti Blumenthal, jota kaupunkilaiset kehuivat, hän kun kovalla kurinpidolla esti epäjärjestyksen 
ja varkaudet. 

Vuonna 1855 oli invalidikomennuskunnan tilapäisenä päällikkönä aliluutnantti O. Uggla. 

Myöhemmin toimi vakinaistettiin ja Uggla oh komennuskunnan päällikkönä aina 1860-luvulle asti. 
lnvalidikomennuskunta siirtyi lopullisesti kaupungista pois keväällä 1863. 

Krimin sota 1850-luvulla vilkastutti elämää Lappeenrannassa, sillä rannikkotietä pidettiin osin 
vaarallisena. Siten joukkoja ja tarvikkeita siirrettiin sisämaan eli Lappeenrannan kautta. Ensimmäinen 
sodan takia kulkenut joukko-osasto oh Castrenin arvion mukaan 23. jalkaväkidivisioonan prikaati 
kenraalimajuri Tsekmarevin johdolla. Suuri tapaus oli Suomen kaartin saapuminen marssillaan tänne 
3. huhtikuuta 1854. Samanaikaisesti tuli kaupunkiin venäläinen reservipataljoona, ja tänne sijoitettiin 
uusi 7. arrestanttikomppania, jossa oli 240 miestä. 

Arrestanttikomppanioihin koottiin Venäjän armeijassa muun muassa irtolaisia, velallisia ja 
pikkurikollisia. Niitä saatettiin käyttää rakennustöihin tai muuhun ruumiilliseen työhön. 

Syksyllä 1854 sijoitettiin kaupunkiin tykistöä, krenatööridivisioonan patteri, ja marraskuussa 1854 
majoitettiin linnoitukseen talveksi myös kevyt tykistöpatteri, jossa oli parisataa sotilasta. 

Arrestanttikomppania tuli Ahvenanmaalta ja sen päällikkönä toimi vänrikki Sisin. Tykistöpatteria johti 
kapteeni Bogdanov. Tykistöpatteri harjoitti talvella 1854-1855 kovapanosammuntaa sekä leirikentällä 
että linnoitusniemeltä Vöisalmeen päin. Tykistö lähti pois maaliskuussa 1855. Arrestanttikomppania 
taas siirrettiin marraskuussa samana vuonna Käkisalmeen. Talvella 1854-1855 majoitettiin kaupun¬ 
kilaisten taloihin myös suomenmaalaisen linjapataljoonan 6 upseeria, 9 aliupseeria ja 48 miestä. 
Venäläinen reservipataljoona harjoitteli kaupungin ulkopuolella leirikentällä eli “äksierauslakeudella" 
kuten aluetta lehdistössä kutsuttiin. 

Kaupunkiin sijoitettujen joukkojen runsauden vuoksi tuli kaupunkiin myös muonituspäällikkö 
kanslioineen. Tilanahtauden takia majoitettiin 20 invalidikomennuskunnan perhettä Lappeelle neljään 
taloon. Osa invalidikomennuskunnasta taas majoitettiin kasarmin sivurakennukseen ja 50 kaupunki¬ 
laisten taloihin. Arrestantit majailivat linnoituksen kahdessa kasarmissa. 

Keväällä 1855 oh Castrenin mukaan jälleen ainakin kahdeksan läpimarssia ja syksyllä noin 
kahdensadan miehen vahvuisten osastojen marsseja. Keväällä 1855 määrättiinkin, että asukkaiden 
piti jättää poistuessaan talostaan sille vartija päästämään mahdolliset majoitettavat sisään. Kesäkuussa 
1855 sijoitettiin linnoitukseen Kotkasta saapunut 50-miehinen rangaistuskomennuskunta. 

28. Donin kasakkarykmentti oli kaupungissa toukokuun alusta heinäkuuhun 1855. Talveksi 
1855-1856 kaupunkiin sijoitettiin taas tykistöä, nyt 2. kevyt tykistöpatteri. Tämä siirrettiin keväällä 
Haminaan. Talveksi 1856—1857 tänne sijoitettiin venäläinen 1. reservin tarkka-ampujapataljoona. 

Venäläisten joukkojen sairaita sotilaita hoidettiin ennen oman sairaalan rakentamista ja ainakin 
vuosina 1854—1855 punatautiepidemian aikaan tohtori Dammertin sairaalassa. Myöhemmin sotilaita 
siirrettiin tilapäiseen sairaalaan kanavallepa vuosina 1855-1856 kaupunki rakensi Puhakan alueelle 
sotilassairaalan, jonka rakennukset myöhemmin siirtyivät Viipurin tarkka-ampujien käyttöön. 

1850-luvun sotajoukkojen runsautta Lappeenrannassa voi vertailla myös muuhun Suomeen. Kun 
autonomian kaudella suomalaisen ja venäläisen sotaväen määrä vuosina 1810-1900 pysytteli nor¬ 
maalisti (lukuun ottamatta pientä Puolan kriisin vuosina 1830 ja 1831 aiheuttamaa nousua) alle 20 
000 miehenä, se nousi 1850-luvun alussa 60 000 miehen tienoille. 

Vuoteen 1862 mennessä oli Lappeenrannassa jo Krimin sodan aiheuttamat majoitusongelmat ohitettu. 
Sodan jälkeen venäläisistä joukoista sijoitettiin Castrenin mukaan Lappeenrantaan pysyvästi 1. 
suomenmaalainen tykistöpatteri päällikkönään eversti Lopzov. Patteri harjoitteli usein kaupungin 
lähellä leirikentällä, siellä tosin vain tyhjin panoksin. Kovapanosammunnat suoritettiin kesästä 1858 
lähtien ns. Lavolan nummella eli kaupungista Haminan tietä sen itäpuolella. Harjoituskenttä toimi 
Joutsenkentän tavoin väliaikoina kaupungin laitumena. 

Tykistö pysyi Lappeenrannassa edelleen vuonna 1859. Tällöin varuskuntainsinööri alikapteeni Titov 
mainitsi raportissaan aloittaessaan työt hänelle kuuluvassa rakennuspiirissä, että tykistön alemman 
miehistön käytössä oleva tiilikasarmi kaipasi valkaisua ja rappausta. Keväällä 1862 vaihtui tykistön 
eli 1. suomenmaalaisen tykistöpatterin komentajan Lopzovin tilalle everstiluutnantti von Medemin. 
Vuonna 1866 taas mainittiin tykistön päällikkönä Raijetski. Tykistö oli varuskuntana pitkään ja asui 
linnoituksen kivikasarmeissa, joista ainakin yhtä korjattiin vielä vuonna 1873 23. tykistörykmentin 
lukuun. Vuonna 1877 Östra Finland-lehti taas mainitsi Lappeenrannassa “jo vuosia olleen” tykistöpat- 
teriston lähteneen 30. toukokuuta kesäleirille Parolaan. 

Tykistön ohella majaili vuosina 1862-1865 Lappeenrannassa 92. Petshoran jalkaväkirykmentin 
esikunta ja kolme sen tarkka-ampujakomppaniaa. Yksi rykmentin pataljoonista asui Lappeenrannan 
lähellä Hanhijärven kylässä. Rykmentin komentajana oli tällöin eversti J. Konoplianski. Vuosina 
1865— 1877 oli varuskuntana vuoroin 91. Dvinan jalkaväkirykmentin neljäs ja viides pataljoona. 
Täältä käsin ne kävivät leiriharjoituksissa pääosin Parolassa. 

1860-luvun lopussa oli kaupungissa myös ainakin 90. Onegan jalkaväkirykmentti tai ainakin sen osia, 
sillä vuonna 1868 käsiteltiin Lappeenrannan raastuvanoikeudessa juttua, joka koski sen rykmentin 
saunarannassa hukkunutta sotilasta. 

1860-luvulle saakka oli venäläisiä joukkoja Suomessa yhden jalkaväkidivisioonan verran. Divisioona 
oli periaatteessa sama, vaikka sen numero välillä vaihtuikin (23, 19, 21 ja 22). Lisäksi oli esim. 
linnoitusjoukkoja ja kasakoita. 1870-luvulla oli autonomisessa Suomessa venäläisistä joukoista 23. ja 
1880-luvulla 24. divisioona. 1870-luvun jälkeen oli venäläisiä varuskuntia Lappeenrannan ohella Hel¬ 
singissä, Turussa, Hämeenlinnassa, Viipurissa, Haminassa, Kotkassa ja Loviisassa. 

Kesällä 1883 majaili Lappeenrannassa 4. pataljoona 93. irkutskilaisesta jalkaväkirykmentistä. Tällöin 
heräsi kysymys joukkojen harjoitus-ja leiripaikasta. Keskustelu liittyi osin kaupunginvaltuustossa 
reservikomppanian alueen ja leirialueen hinnasta käytyyn keskusteluun syksyllä 1883 ja valaisee 
jossain määrin myös venäläisten joukkojen läsnäoloa Lappeenrannassa. Viipurin läänin lääninkonttori 
nimittäin lähetti kaupunkiin 2 145 markan maksun reservikomppanian alueesta. Kaupungin tilien 
mukaan se oli ainakin syyskuussa 1866, elokuussa 1867 ja syyskuussa 1869 saanut valtion varoista 
696 markan korvauksen venäläisen sotaväen mainittuina vuosina leireihin, harjoitteluun ja maaliinam- 
muntaan käyttämästä maa-alasta. Aluekin mainittiin - venäläiset olivat harjoitelleet alueella, josta 
kolmasosa oli nyt tulossa reservikomppanian harjoituskentäksi. Maksuja oli kenties suoritettu vuosina 
1868 ja 1865, monina edeltävinä vuosina ja ainakin vuoden 1869 jälkeen, jolloin venäläistä sotaväkeä 
majaili kaupungissa. 

Kaupungin edusmiesten mukaan venäläinen sotaväki oli myöhempinä vuosina pitänyt suuremmat 
leirinsä Parolassa. Lappeenrannan kentällä oli harjoiteltu vain noin kolme viikkoa vuodessa. Näin 
kaupunki oli voinut käyttää sitä suurimman osan kesästä laitumena ja saanut siitä pienempää, 200 mar¬ 
kan vuosikorvausta. 

Vuoteen 1892 asui linnoituksen kasarmeissa patteri 24. jalkaväkidivisioonasta. Vuonna 1892 se 
siirrettiin Pihkovan kuvernementtiin. Syyskuussa 1892 muodostettiin suomenmaalainen tarkka- 
ampujaprikaati, jonka 3. rykmentistä siirrettiin kaksi komppaniaa Lappeenrantaan. Kun rykmentin 
esikunta siirrettiin vuonna 1895 Haminasta Viipuriin, majoitettiin Lappeenrantaan viisi komppaniaa 
prikaatista. 1890-luvun lopussa kuitenkin suuren tilanahtauden vuoksi suunniteltiin viidettä 
komppaniaa sijoitettavaksi Haminaan, jonne oli jo aiemmin lähetetty komppania Viipurista. 

Varsinaisten joukko-osastojen ohella Lappeenrannassa kävi myös yksittäisiä sotilaita. Heistä useat 
olivat naimisissa lappeenrantalaisten kanssa ja päässeet tänne joukko-osastostaan lomalle tai muista 
syistä. Vuodelta 1860 alkavien luetteloiden mukaan sotilaat olivat nimistä päätellen venäläisiä ja 
suurin osa muutti myöhemmin pois kaupungista. Vuosina 1860-1892 kirjattiin Lappeenrannassa 40 
tällaista eripitkiä aikoja asunutta ja sotilaaksi mainittua henkilöä. 

Vuonna 1910 oli Lappeenrannassa viidestä rykmentistä yhteensä 10 000 miestä, suuri osa kuitenkin 
leirillä. Leirikokouksia pidettiinkin säännöllisin väliajoin. 

Vuonna 1912 oli Lappeenrannassa yllättäen majoitettava liki neljäsataa sotilasta. Joukkoja ei nyt 
kuitenkaan enää sijoitettu aiempaan tapaan yksityistaloihin, vaan sekä kaupunkilaisten että rykmentin 
komentajan toivomuksesta sotilaat majoitettiin kansakoululle. Seuraavana vuonna ja sotavuosina 
jouduttiin sotilaita taas sijoittamaan yksityismajoitukseenkin. 

Lappeenranta pääsi vähällä varuskunnasta. Majoituskulut olivat esimerkiksi vuonna 1876 hiukan yli 
6 000 markkaa. Samaan aikaan kaupunkilaisia oli 1 131. Vuonna 1878 Lappeenranta maksoi sotilas- 
majoituskuluja yli 7 000 markkaa; samaan aikaan esimerkiksi lähimmistä kaupungeista Hamina yli 
26 000 ja Viipuri 119 000 markkaa. Lappeenrannassa oli läänin kuvernöörin mukaan vuonna 1878 
asukkaita 1 119, Haminassa 2 734 ja Viipurissa 9 320 henkeä. 

Liisa Castrenin mukaan suhteet kaupunkilaisten ja venäläisten sotilaiden välillä olivat 1890- 
luvulle asti sangen hyvät. Venäläisten sotilaiden harjoituksia käytiin katsomassa harjoituskentän 
laidalla ja kuunneltiin mieluusti sotilassoittokuntaa, joka soitti myös kylpylaitoksessa ja kaupungin 
juhlissa. Hyvät suhteet ainakin upseeristoon olivat toisaalta luontevia, sillä vuosina 1830-1850 
saattoi autonomisen Suomen venäläisissä joukoissa olla suomalaisia upseereita jopa puolet heidän 
määrästään. 

Vielä pitkälle 1890-luvullekin venäläisten ja suomalaisten joukkojen välit olivat ainakin päällystön 
kesken korrekteja. Esimerkiksi kun Lappeenrantaan siirrettiin vuonna 1892 kaksi komppaniaa 3. 
suomenmaalaisesta tarkka-ampujarykmentistä, niin autonomisen Suomen rakuunarykmentti järjesti 
saapuneille tervetuliaisiksi päivällisen ja Kazanzovin mukaan vieraanvaraisuutta osoittaen tarjosi 
upseerikerhonsa saapuneiden käyttöön. Kun tarkka-ampujaprikaatin oma upseerikasino avattiin 
vuonna 1895, kutsuttiin rakuunaupseerit puolestaan juhlallisiin avajaisiin. Niihin tuli muun muassa 
Viipurista rykmentin komentaja Kurganovits. Juhlan päätteeksi rakuunarykmentin upseereille 
annettiin kutsukortit jotka oikeuttivat heidät käymään 3. rykmentin upseerikerhossa. 

Vuosina 1864-1905 muodostivat Suomeen sijoitetut joukot Suomen sotilaspiirin, jonka komentajana 
oli kenraalikuvernööri. Tämän jälkeen alistettiin joukot Pietarin sotilaspiirille. 

Lappeenrannan varuskunta koostui vuoden 1864 jälkeen suomalaisten joukkojen ohella seuraavista 
Venäjän joukoista: vuosina 1864-1865 92. Petshoran jalkaväkirykmentin esikunta ja kolme komppa¬ 
niaa, vuosina 1865-1877 91. Dvinan jalkaväkirykmentistä vuoroin 4. ja 5. pataljoona, vuosina 
1878-1879 92. Petshoran jalkaväkirykmentin kolme komppaniaa, vuosina 1880-1883 92. Petshoran 
jalkaväkirykmentin 1. ja 4. pataljoona, vuosina 1884-1892 24. tykistörykmentin 1. patteri, vuosina 
1889-1892 93. Irkutskin jalkaväkirykmentin 1. pataljoona, vuosina 1893-1898 3. suomenmaalaisen 
tarkka-ampujarykmentin kolme komppaniaa, vuosina 1898-1902 4. suomenmaalaisen tarkka- 
ampujarykmentin 2. pataljoona, vuosina 1902-1910 8. suomenmaalaisen tarkka-ampujarykmentin 2. 
pataljoona, vuosina 1910-1914 11. suomenmaalainen tarkka-ampujarykmentti, vuosina 1901-1914 
55. suomenmaalainen rakuunarykmentti (järjestysnumero joulukuusta 1907 alkaen 22). 

Joidenkin joukko-osastojen osalta tiedetään myös komentajien nimet. Kazanzov ilmoittaa Petshoran 
rykmentin komentajaksi 1860-luvulla eversti Julian Konopljanskin. Varuskunnan tykistöjoukko- 
osastoa eli 1. patteria taas johti vuoteen 1889 asti eversti Maltsevski ja vuosina 1890-1892 eversti 
Tsyklinski. 4. suomenmaalaisen tarkka-ampujarykmentin komentaja oli 1890-luvulla eversti 
Gannenfeldt. 

4. suomenmaalaisen tarkka-ampujarykmentin komentajana oli vuosisadan vaihteen jälkeen 
everstiluutnantti Zdanov. 

Vuonna 1901 muodostetun 8. suomenmaalaisen tarkka-ampujarykmentin esikunta ja 1. pataljoona 
olivat Viipurissa. Lappeenrannassa olevan 2. pataljoonan komentaja oli ainakin vuonna 1910 
everstiluutnantti Jakimov. 

Lakkautetun Suomen rakuunarykmentin tilalle tullut suomenmaalainen rakuunarykmentti pysyi 
Lappeenrannassa aina vuoteen 1914 saakka. Vuoden 1901 lopussa muodostetun uuden rykmentin 
komentajaksi määrättiin suomalaissyntyinen, Hiitolassa syntynyt Aleksander Grigorkoff. Hän 
oli palvellut Suomen rakuunarykmentissä vuosina 1890-1896 ja sen jälkeen muun muassa 
Arkangelogorodin rakuunarykmentin komentajana. 

55. suomenmaalainen rakuunarykmentti muodostettiin erottamalla useista eri venäläisistä 
rakuunarykmenteistä kustakin joukkue uuteen rykmenttiin. Uusien rakuunoiden tulosta järjestettiin 
juhlava tapahtuma. Kazanzov kertoo vielä, että vuoden 1901 puolella saapunutta ensimmäistä 8 
upseerista ja 320 miehestä koostunutta osastoa vastaan rautatieasemalle saapui koko Lappeenrannan 
varuskunta 4. suomenmaalaisen tarkka-ampujarykmentin 2. pataljoona etunenässä. Tarkka-ampujat 
ottivat rakuunat vastaan voimakkain hurraa-huudoin. Rakuunaosaston järjestyttyä radan viereen 
rivistöön ojensi tarkka-ampujien 2. pataljoonan komentaja everstiluutnantti Zdanov vertauskuvallisen 
leipä-ja suolalahjan eversti Grigorkoffille. Osaston saapumisen johdosta lähetti myös 4. rykmentin 
komentaja onnittelusähkeen Viipurista. Seuraavina päivinä saapui Lappeenrantaan vielä kaksi muuta 
osastoa uutta rakuunarykmenttiä. 

Eversti Grigorkoffin ilmoitettua Bobrikoville rykmentin perustamisesta lähetti Bobrikov rykmentille 
tervehdyksensä, jossa toivoi rykmentin sulautumista yhdeksi toverilliseksi perheeksi ja yhtä 
maineikkaaksi kuin ne ratsuväkirykmentit, jotka olivat joukko-osastoon lähettäneet kaaderijoukkonsa. 
Bobrikov myös ilmaisi luottavansa siihen, että suomenmaalainen rakuunarykmentti tulisi palvelemaan 
uskollisesti tsaaria ja suurta Venäjää. 

Rykmentin alku oli k Liiterikin Kazanzovin mukaan työlästä aikaa, sillä Venäjän ratsuväkirykmentit 
eivät suinkaan lähettäneet uudelle rykmentille parhaimpia rakuunoitaan, vaan pikemminkin niitä, 
joista halusivat päästä eroon. Vaatetus saatiin vähitellen yhtenäiseksi, punaisiin olkalappuihin ilmestyi 
rykmentin numero 55 ja Suomen rakuunarykmentin hevoset saivat uudet venäjänkieliset nimet. Alku¬ 
vaiheessa paikalla olleen Suomen rakuunarykmenttiin kuuluneen silminnäkijän kertomuksen mukaan 
uutta rykmenttiä ja sen hallitsemaa kasarmialuetta ei järjestyksen ja puhtauden puolesta kuitenkaan 
voinut verrata aiempaan. 

Rykmentti vietti ensimmäistä vuosipäiväänsä 25.12.1901. Vuosijuhlan vieraaksi oli kutsuttu 
Lappeenrannan komendantti everstiluutnantti Trustalevski ja kaikki 4. suomenmaalaisen tarkka- 
ampujarykmentin 2. pataljoonan upseerit. Vuonna 1903 vihittiin suomenmaalaisen rakuunarykmentin 
standaari. Lipun vihki Suomen ortodoksinen arkkipiispa Nikolai. 



Suomen rakuunarykmenttiä seurasi Lappeenrannan rakuunakasarmeilla venäläinen joukko-osasto, 
Suomenmaalainen rakuunarykmentti. Joukko-osastosta Yhdysvalloissa vuonna 1959 julkaistussa 
muistelmakirjassa varuskuntakaupunki Lappeenranta näyttäytyy haikeiden muistojen kohteena. 
Kaupunki muistettiin lähellä Pietaria sijainneena, pienenä mutta miellyttävänä kylpyLikaupunkina. 
Emigroituneiden upseerien muistoissa elivät edelleen kaupungin kauniit neidot, luonnonkaunis 
Saimaa, koivut ja Suomen valkeat yöt. Rykmentin Lappeenrannassa viettämään aikaan symboloitui 
muistelmissa keisarikunnan sotaan ja vallankumoukseen päättynyt loisto ja kauneus. Kuvassa 
muistelmakirjan kuva rykmentin upseeristosta puolisoineen upseerikerholla vuonna 1913. (EKM, 
Finljandskie dragiini 1959). 

Suomenmaalaisen rakuunarykmentin komentajia. Vasemmalla rykmentin komentajaksi vasta Lap¬ 
peenrannasta lähdön jälkeen tullut eversti ja kreivi Melikov, oikealla ylhäällä rykmentin ensimmäi¬ 
senä vuosina apulaiskomentajana toiminut eversti, persialainen prinssi Safi-han. keskellä eversti 
Sevits, vasemmalla alhaalla eversti Vannovski ja oikealla alhaalla ukrainalainen eversti Skoropadski. 
(SA-kuva. Finljandskie dragiini 1959). 


Lappeenrannan kaudella rykmentin komentajina toimivat. 

eversti Aleksander Grikorgoff 
eversti Aleksander Sokolovski 
eversti Sergei Vannovski 
eversti Pavel Skoropadski 
eversti Jevgeni Sevits 
eversti Nikolai Golovin 

Rykmentin komentajana vuonna 1910 toiminut eversti Skoropadski nousi myöhemmin itsenäisen 
Ukrainan hetmanniksi. Hänen jälkeensä komentajana ollut eversti Sevits toimi myöhemmin Nikolai 
II:n adjutanttina. 

Vuosina 1914-1915 Lappeenrannassa ryhdyttiin laajentamaan varuskuntaa suurimittaisesti. Uudet 
sotilasrakennukset oli tarkoitettu 22. mörssäritykistödivisioonan pattereille, 3. suomenmaalaisen 
tykistödivisioonan vuoristopatteristolle ja 11. suomenmaalaiselle tarkka-ampujarykmentille. 

Castren mainitsee Lappeenrannassa majailleen sodan aikana monia eri joukko-osastoja 
ja erikoisjoukkoja. Kaupungissa oli sotilaita 105., 106. ja 115. tykistödivisioonasta, 367. 
jalkaväkirykmentistä ja sen tykistöstä, 172. ja 181. jalkaväkirykmentistä ja 9. Turkestanin tarkka- 
ampujarykmentistä. Pitempään oli linnoituksessa 6. hevossotnia. Lisäksi kaupungissa majaili Kubanin 
kasakoita, autokomppania, suomenmaalainen piirievakuaatiovirasto, tarkastuskomitea ja vuodesta 

1916 toipuvien sotilaiden komennuskunta. 

Venäläinen varuskunta pysytteli erossa vielä vuoden 1905 suurlakon tapahtumista Lappeenrannassa. 
Lakon alettua tosin siitä siirrettiin ilmeisesti Pietariin kaksi eskadroonaa ja kaksi jalkaväen 
komppaniaa. Varuskunnan komendantti lupasi, ettei kansalaisten kokouksia häirittäisi. 

Venäjän vallankumous vuonna 1917 sen sijaan aiheutti merkittäviä muutoksia myös 
varuskuntakaupunki Lappeenrannassa ja sen varuskunnassa. Toivasen mielestä suuri venäläinen 
varuskunta osaltaan lietsoi voimakkaasti Lappeenrannan asenteita Venäjällä maaliskuussa tapah¬ 
tuneeseen vallankumoukseen. Tämän puhjettua varuskunnassa perusti myös Lappeenrannan työväestö 
17.3. työväen järjestävän komitean ja kansanmiliisin - Toivanen arvelee, että kansanmiliisin perus¬ 
tamisen sai aikaan nimenomaan venäläinen sotaväki. 18.3. sotaväki laski Pietarin esimerkin mukaan 
Lappeenrannan linnoituksen vankilasta vangit vapaaksi. Kun seuraavana päivänä selvisi, etteivät 
vangit olleetkaan poliittisia vaan rikollisia, auttoi sotaväki miliisiä pidättämään jälleen heidät ja suurin 
osa saatiinkin kiinni. 

Maaliskuun lopussa, kun Pietarissa haudattiin vallankumoustaistelun uhreja, pidettiin myös 
Lappeenrannan rantatorilla vainajien muistojuhla, johon osallistui venäläinen sotaväki ja suomalainen 
työväki. Tilaisuudessa muun muassa työväenyhdistyksen soittokunta soitti Kansainvälisen, johon 
yleisö yhtyi. Toinen suuri joukkotapahtuma samana vuonna oli vappujuhla, joka vietettiin marssin 
päätteeksi Tyysterniemen juhlakentällä. Vallankumouksen valtataistelukin näkyi Lappeenrannassa: 
Toivasen mukaan venäläinen sotaväki jakaantui jo kesällä 1917 mensevikkeihin ja bolsevikkeihin. 

Kubanin kasakat lähtivät kaupungista joulukuun alussa 1917, mutta ainakin varuskunnan päällikkö 
ja upseerit olivat vielä tällöin kaupungissa. Liisa Castrenin mukaan ei ole kuitenkaan todettavissa, 
kuinka paljon kaupungissa tällöin enää oli venäläisiä joukkoja. Joukkoja siirtyi vähitellen pois, 
mutta vielä vuoden 1918 alussa oli ainakin linnoituksessa venäläisiä sotilaita. Lappeenrannassa ei 
varuskunnassa levottomuuksista huolimatta päädytty tappoihin kuten esimerkiksi Viipurissa, jossa 
linnoituksen komendantti ja viisi muuta upseeria surmattiin. 


10.2 Suomalaiset joukot ennen asevelvollisuuslakia 

Suomen sodan jälkeen lakkautetun Ruotsi-Suomen armeijan tilalle perustettiin osittain aiempien 
joukkojen miehistöstä vuosina 1812-1813 kolme suomalaista jääkärirykmenttiä. Jokainen niistä 
jäsentyi kahteen 600 miehen pataljoonaan. Joukkojen kokonaisvahvuus oli yhteensä 3 600 miestä. 
Rykmentit oli sijoitettu Turkuun, Vaasaan ja Viipuriin. 

Joukot hajotettiin vuonna 1830, jolloin perustettiin ja sijoitettiin Katajanokalle “Ensimmäinen 
Suomen meriväestö”. Tämä oli vuoteen 1846 asti jo aiemmin perustetun Suomen kaartin eli 
“Henkivartion Suomen tarkka-ampujapataljoonan” kanssa ainoa suomalainen sotilasosasto. Vuonna 
1846 esitti senaatti neljän uuden pataljoonan perustamista, mutta näistä saatiin aikaan vain Turkuun 
sijoitettu Suomen krenatööritarkka-ampujapataljoona. Krimin sodan syttyessä suomalaisen palkka- 
armeijan määrä oli 3000 miehen tienoilla. Sotilaiden lukumäärää nostettiin sodan vuoksi ruotuväellä. 
Väkirikkaasta Turun ja Porin läänistä perustettiin kaksi ruotupataljoonaa ja kaikista muista yksi. 
Kuhunkin pataljoonaan tuli 600 miestä. Yhteensä miesten luku nousi lähelle 9 000:ta. Miehistä 
oli suurin osa eli noin 5 400 ruotumiehiä, loput pestattuja. Sodan loputtua 1856 kaikki pataljoonat 
pidettiin voimassa, mutta niiden miesluku vähennettiin puoleen. 

Sodan loputtua, Nikolai Ln kuoltua ja Aleksanteri Il:n noustua Venäjän johtoon uudistettiin maan 
sotalaitoksen kankeaksi ja byrokraattiseksi osoittautunut rakenne. Demobilisoinnin jälkeen oli 
Venäjän Euroopan puoleisessa osassa yksi kaartin- ja yksi krenatööriarmeijakunta sekä kuusi ar¬ 
meijakuntaa. Jokaisessa armeijakunnassa oli kolme divisioonaa. Lisäksi oli erillisiä joukkoja, muun 
muassa 28 tarkka-ampujapataljoonaa, ratsuväkeä ja tykistöjoukkoja. 

Suomen sotalaitosta ei sodan jälkeen demobilisointia lukuun ottamatta saatu perusteiltaan 
uudistetuksi, joskin tähän kyllä pyrittiin kenraalimajuri Casimir von Kothenin johtamassa komiteassa. 
Armeijan rakenne perustui vielä motujakoon. Näin 2—5 taloa muodostivat ruodun, joka varusti sota¬ 
miehen varusteineen kruunun palvelukseen ja antoi rauhan aikana miehelle torpan ja viljelysmaata. 
Nämä ruotujoukot muodostivat yhdeksän ruotutarkka-ampujapataljoonaa. Ne talot, jotka eivät 
varustaneet sotamiestä, joutuivat maksamaan maksuajosta kertyi ns. sotilasrahasto. Sillä pidettiin 
yllä vähäisiä värvättyjä joukkoja - kaartia, meriekipaasia ja krenatööritarkka-ampujapataljoonaa. 


232 




Pataljoonat lakkautettiin vuonna 1868, jolloin suomalaisista joukoista jäi jäljelle enää 600 kaartilaista 
ja 100 merisotilasta. Uudelleen suomalaisten joukko-osastojen perustaminen tuli ajankohtaiseksi, kun 
Venäjän sotalaitos vuonna 1874 uudistettiin yleisen asevelvollisuuden pohjalta. 

Suomalaisista joukko-osastoista ilmaantui Lappeenrannan seudulle ensimmäisenä Viipurin 
jääkärirykmentti. Se saatiin kokoon nopeasti, ja sen toiminnan lasketaan alkaneen 11.11. 1812. 
Seuraavan vuoden maaliskuussa rykmentti siirrettiin vartiopalvelukseen Pietariin, jossa se oli elokuun 
loppuun vuonna 1814. Kesällä 1815 se jaettiin kahteen pataljoonaan. Toinen niistä siirrettiin syksyl¬ 
lä 1817 Vaasaan ja osin siitä muodostettiin seuraavana vuonna opetuspataljoona, joka taas siirrettiin 
vuonna 1824 Helsinkiin. 

Toinen rykmentin pataljoonista oli ns. miliisipataljoona, joka oli koolla harjoituksissa kuukauden 
ajan vuosittain. Vuonna 1817 määrättiin Viipurin läänin rykmentin pataljoonan kokoontumispaikaksi 
Lappeenranta. Päätöksen mukaan Lappeenrantaan sijoitettiin varusvarastoja sekä suunniteltiin mars¬ 
sireitit kokoontumispaikalle ja sieltä pois. Pataljoonan päällystö saapui Lappeenrantaan jo 23. touko¬ 
kuuta. Päällystökokous kesti kuun loppuun asti, jonka jälkeen suurin osa päällystöstä lähti noutamaan 
komppaniansa Lappeenrantaan. 

Lappeenrannassa komppaniat järjestäytyivät ja majoittuivat. Harjoitukset pidettiin kaupungin 
ulkopuolella, kentällä joka 1880-luvulla laajennettiin suureksi leirikentäksi. Harjoitukset jatkuivat 
heinäkuuhun, jonka jälkeen komppaniat kotiutettiin. Harjoituksia johti pääosin everstiluutnantti H. 
Wärnhjelm. Pataljoonaa kävivät tarkastamassa Lappeenrannassa rykmentin komentaja everstiluut¬ 
nantti A. Brobergja senaattori, kenraalimajuri H.C. Reuterskjöld. Harjoituksista jäi kaupunkiin 
muistoksi rykmentin pystyttämä Lappeenrannan taistelun muistomerkki. 

Vaikka Viipurin rykmentti ei ollut Lappeenrannassa varuskuntana, olivat kesäharjoitukset Castrenin 
mukaan säännöllisiä ja usein rykmentti jätti talveksi vartijan harjoitusten aikana asuttamilleen 
vanhoille Saimaan laivaston rakennuksille. Vuoden 1825 jälkeen ei niissä kuitenkaan niiden 
rappeutumisen vuoksi voitu enää asua, ja sen jälkeen rykmentti lienee majoitettu joko telttoihin, 
Lappeen harjoituskentän läheisiin kyliin, kaupunkilaisten taloihin tai linnoituksissa tyhjillään olleihin 
kasarmeihin. 

Kun jääkärirykmentit hajotettiin vuonna 1827, jatkoi sijaan perustettujen tarkka-ampujapataljoonien 
6:s Viipurin pataljoona edelleen leiriharjoituksia. Suomalaiset tarkka-ampujat olivat Lappeenrannan 
edustalla leirillä vielä kesällä 1830. Tämän jälkeen pataljoonat lakkautettiin. Viipurin rykmentin 
komentajana toimi Viipurin läänin maaherra Carl Stjernvall. Hänen jälkeensä nimitettiin komentajaksi 
everstiluutnantti A. Broberg. 

Uuden vaiheen Lappeenrannan suomalaisten joukko-osastojen historiassa aloitti 9. Viipurin tarkka- 
ampujapataljoonan perustaminen. Täällä valmisteltiin vuosien 1855 ja 1856 vaihteessa ruotujakoisen 
9. Viipurin tarkka-ampujapataljoonan sijoittamista. Sen komentaja majuri Paul Bruun asettui 
Lappeenrantaan heti vuoden alusta tekemään järjestelyjä. Kaupunkiin varustettiin osastoa varten 
varustettiin sairaalana tohtori Dammert myi pataljoonan varusvarastoksi tontin numero 19 toisesta 
kaupunginosasta. Tontti sijaitsi Kuninkaankadun varrella kaupungin laidassa leirikentän puolella. 
Lisäksi kaupunki rakensi pataljoonalle pajan ja asukkaat majoittivat seitsemän upseeria. 

Viipurin tarkka-ampujapataljoona kokoontui ensimmäisen kerran jo helmikuussa Heinjoella, jossa 
sen tarkasti kuvernöörin apulainen eversti Aminoff. Tämän jälkeen harjoitukset pidettiin Lappeenran¬ 
nassa. Pataljoonan palvelus alkoi poikkeuksellisesti, sillä vuonna 1856 tarkasti edellisenä vuonna 
valtaistuimelle noussut keisari Aleksanteri 11 Suomen matkallaan tarkka-ampujat Lappeenrannassa. 
Keisarin saapuessa Lappeenrantaan 29. maaliskuuta 1856 olivat tarkka-ampujat vielä kaupungissa 
ja keisari tarkasti joukot raatihuoneen edustalla. Majuri Bruunin toimiessa tulkkina keisari kyseli 
Castrenin mukaan muun muassa miesten ampumataitoa, jota nämä eivät lyhyen harjoitusajan 
vuoksi vielä olleet ehtineet harjoitella. Suomalaisten joukkojen ohella keisarin vierailua juhlistivat 
myös venäläiset tykkimiehet seisten rintamassa keisarin ruokailupaikan kauppias Savanderin talon 
edustalla. Keisari tarkasti myös kaupungin sotilassairaalan. 

Tarkka-ampujien ruotumiehet lienevät kesästä 1857 lähtien harjoitelleet säännöllisesti 
Lappeenrannassa. Vakituisempaa kaupungissa oloa merkitsi vuonna 1862 viidelle aliupseerille ja 
22 miehelle järjestetty erityisharjoituskokoussarja, jota varten kaupungista vuokrattiin erillinen kou- 
luhuone. 

Majoitusongelmista huolimatta kaupunkilaiset halusivat Viipurin tarkka-ampujien sijoittamista 
Lappeenrantaan. Castrenin mielestä intoa lisäsi se, että kyseessä oli suomalainen joukko-osasto, ja 
toisaalta se, että monet kaupunkilaiset saivat sotaväestä myös tuloja. Erityisesti liike-elämä vilkastui 
Krimin sodan aikana. 

Monet 600 miehen määrävahvuisen joukon jäsenistä olivat myös kotoisin Lappeenrannasta. Ainakin 
1860-luvun alussa solmittiin myös useita avioliittoja lappeenrantalaisten kanssa. Liisa Castrenin 
mukaan Viipurin ruotutarkka-ampujista kaupungin elämässä näkyi erityisesti sen komentaja Paul 
Bruun ja pataljoonan adjutantti alikapteeni Valfrid Colliander. Herännäisiin kuulunut Colliander har¬ 
rasti erityisesti koulutuskysymyksiä, perusti kaupunkiin kadettikouluun johtavan valmistuskurssin, 
piti yleisölle historiallisia esitelmiä ja saavutti suosiota "laajoilla tiedoillaan ja mestarillisella, lähes 
voittamattomalla esitystavallaan”. Colliander kuoli vuonna 1860 alle 30-vuotiaana. 

Muutkin suomalaiset ruotutarkka-ampujapataljoonat saattoivat harjoitella Lappeenrannassa. Har¬ 
joituksiin lähtö oli pataljoonien sijoituspaikoilla merkittävä tapahtuma. Esimerkiksi 4:nnen eli 
Kuopion pataljoonan 2. ja 3. komppanian lähtiessä kesäkuun alussa 1855 vesitse Lappeenrantaan tuli 
kaupunkiin lähtöä seuraamaan suuri joukko ihmisiä, jotka Kuopio Tidningin mukaan elämöivät koko 
päivän kaupungissa. Kun lähdön hetki koitti, oli Kuopion satama täynnä ystäviä, sukulaisia ja uteli¬ 
aita. Väki hiljeni vasta kun alettiin rukoilla, laulettiin virsi ja pataljoonan saarnaaja maisteri Bläfield 
- ehkäpä Krimin sodan innoittamana - aloitti puheensa sanoin "Kun herra on kanssamme, niin kuka 
voisi olla meitä vastaan” ja jatkoi samaan tapaan. Kun laiva vihdoin lipui satamasta, sitä seurasivat 
hurraa-huudot. 

Lappeenrantaan, tai oikeamminkin Lauritsalaan, höyrylaiva Seura ja sen vetämät kolme lotjaa, johon 
miehet oli lastattu, saapuivat 7.6. Lappeenrannassa joukkueet harjoittelivat kaupungin lähellä olevalla 
kentällä ja odottivat samalla kuormastansa saapumista Kuopiosta aina 21. päivään saakka. Tämän 
jälkeen pataljoona lähti Haminaan. 

Vuoden 1857 syksyllä oli Viipurin ruotutarkka-ampujien neljäs komppania jälleen seitsemän viikon 
ajan komennuksella Lappeenrannassa. Komppania harjoitteli täällä sotimisen lisäksi muitakin taitoja. 
Leirin päätteeksi järjestettiin komppanialle kokeet, joita seuraamaan pataljoonan komentaja oli 
kutsunut lappeenrantalaisiakin. Viborg-lehden kirjeenvaihtajan mukaan tilaisuudessa laulettiin ensin 
muutamia virsiä ja miehistö lauloi sen jälkeen neliäänisesti. Tämän jälkeen pataljoonan adjutantti 
Colliander kuulusteli miehistöltä aritmetiikkaa. Seuraavaksi vuorossa oli maantiede, joka lehden 
mukaan oli kaikkein mielenkiintoisin osa testistä. “Ilman liioittelua voi todeta, että se, kuka ei ollut 
läsnä tuota testiä katsomassa, ei voi ymmärtää, kuinka suuren eron lyhyt 7 viikkoa voi tehdä ihmisen 
tietämykseen. Kaikki maailman suuret satamat, meret, kaupungit jne. sanottiin ja osoitettiin kartalta 
tarkasti.” 

Lehti ihmetteli edelleen, kuinka miehistö oli oppinut tuon kaiken, kun samaan aikaan oli vielä 
harjoiteltuja ammuttu. Suurimman ansion katsottiinkin kuuluvan luutnantti Collianderille, jolla oli 
ollut intoa opettaa sotilaita. Kuulustelun jälkeen majuri Bruun kiitti luutnanttia ja miehistöä ja jakoi 
20 parhaalle palkinnoksi suomenkielisen Uuden Testamentin. Lisäksi saatiin vielä keittoa ja piirakkaa. 

Viipurin ruotutarkka-ampujat harjoittelivat maaliinampumista kaupungin lähikentällä, nykyisen 
lentokentän alueella. Esimerkiksi Lappeen kirkossa luettiin 29.4.1860 kuulutus, johon oli kirjoitettu: 

"Kuuloitus ! 

Tämän kautta tiedä annetaan että. Maanantaista siintä 7.p. ensitulevasta Touko kuusta aikain ja sitten 
joka päivä eteenpäin, Sotaväki harjoitta maalin ampumista Laagerin kangalla sillä paikalla kusta 
ennenkin sellaista ampumista on pijetty; jinga tähen vaaroitetaan lähestymästä mainittua kangasta ja 
karjaansa sinne laskemasta. 

Lappeenrannassa 9:nen Jaetun Tarkk’ampuja pataljonan kansselista sinä 27. päivä Huhti 
kuuta 1860 

Överstelöjtnant Bruun” 

Pataljoonan komentaja everstiluutnantti Paul Bruun erosi vuonna 1867 everstin virasta mutta jäi 
edelleen kaupunkiin asumaan. Viipurin tarkka-ampujien Lappeenrantaan komennetun pataljoonan 
komentajaksi tuli Bruunin jälkeen everstiluutnantti August Bergensträle. Suurten nälkävuosien 
yhteydessä suomalaiset motutarkka-ampujapataljoonat kuitenkin lakkautettiin ja näin myös Lappeen¬ 
rannassa kokoontunut Viipurin tarkka-ampujapataljoona hajotettiin syksyllä 1868. 

Viipurin ruotupataljooncm upseerit Parolan leirikokouksessa vuonna 1864. Ylimmässä rivissä vasem¬ 
malta luutnantit F. Alopaeus ja IV. Gahmberg. keskirivissä luutnantti K. Lindberg, esikuntakapteeni 
I. Mölse. komentaja eversti P. Bruun, kapteeni O.K. Lind. esikuntakapteeni E.F. Lyra. luutnantti N. 
Bruun ja luutnantti A. Schoultz. Edessä luutnantit A. Wahlberg ja M. Sallinen. (Museovirasto, 
historian kuva-arkisto). 

10.3 Lappeenrannan reservimiehet 


Vuoden 1878 asevelvollisuuslain mukaan arvottiin kutsunnassa osa miehistä palvelemaan 
vakinaisessa väessä kolme vuotta. Mutta jos asevelvollinen sai kyllin korkean arpalipun, määrättiin 
hänet reserviin. Reserviläisiä taas koulutettiin viisivuotisen reservikauden kolmena ensimmäisenä 
kesänä yhteensä 90 vuorokautta. Reserviläisten koulutusta varten määrättiin kuulutuksella 
helmikuussa 1882 jokaiselle maan tarkka-ampujapataljoonalle oma reservipiirinsä, joissa kussakin oli 
neljä reservikomppaniaa. 

Lappeenrantaan sijoitettiin 8. Viipurin pataljoonan reservipiiriin kuuluva 29. reservikomppania. 
Vuonna 1882 suurin oli Turun piiri, jossa kutsuntaan osallistui 1 435 miestä. Koko maasta oli yh¬ 
teensä 8 666 reservimiestä. Viipurin piirissä reservimiehiä oli vähiten - 789 miestä. Nämä jakautuivat 
vuoden 1882 kutsunnassa seuraavasti. 


29. komppania 

237 miestä 

30. 

239 

31. 

147 

32. 

163 


29. reservikomppanian alueeseen kuuluivat Viipurin kaupunki, Viipurin maaseurakunta, Johanneksen 
pitäjä, Koiviston ja Säkkijärven pitäjät. Lappeenrannan kaupunki. Lappeen ja Taipalsaaren pitäjät. 

Lappeenrannan reservikomppanian ensimmäiseksi päälliköksi nimitetty Berndt von Hertzen sai 
vakinaiseksi alipäällystöksi vääpeli Waldemar Sirenin ja kouluttaja-aliupseereiksi nuoremmat aliup¬ 
seerit, joilla oli sangen keisarilliset etunimet Aleksanteri Jaatinen, Aleksanteri Träskman ja Kons¬ 
tantin Wanhanen. Tämän vakituisen päällystön lisäksi määrättiin kesiksi kouluttajat Viipurin tarkka- 
ampuj apatalj Oonasta. 

Lappeenrannan reservikomppanian ensimmäiseksi kesäksi komennettiin siihen kesäkuun lopussa 
1883 Viipurin tarkka-ampujapataljoonasta välskäri Wilhelm Stenholm, signalistit Tuomas Kukkoja 
Matti Korman sekä 14 tarkka-ampujaa. Vielä heinäkuun alussa saapui opetusupseeri vänrikki Hellman 
paikalle. 

Heinäkuun alkupuolella reservikomppania alkoi saada Viipurin tarkka-ampujapataljoonasta välineitä 
reservikokouksen tarpeisiin. Heinäkuun neljäntenä saapunut materiaali antaa jonkinmoisen kuvan re¬ 
servikomppanian koostumuksesta, varustuksesta ja yleisemminkin sen esineellisestä ympäristöstä. 

Heinäkuun neljäntenä 1883 reservikomppaniaan saapui 

Patjanpäällisiä 302, Tyynyjä 302, Hihnoja päällystakkeihin solkineen 302, Telttoja 2, Telttatarpeita, 
Nappeja 2, Tukia 2, Kulmapaaluja 8, Nuorakimppuja 2, Kuppeja 8, Paaluja 8, Nappuloita 40, Koneita 
tarpeineen huoneampumiseen 8, Patruunataskuja 47. Komppanian sairaalaan toimitettiin Paitoja 12, 
Alushousuja 12, Lakanoita 24, Tyynyn päällisiä 18, Esiliinoja 3, Patjanpäällisiä 6, Pyyheliinoja 6, 
Yönuttuja 6, Villapaitoja 3. 

Hiukan myöhemmin komppaniaan toimitettiin vielä Lakkeja 302, Päällystakkeja 302, Asetakkeja 
302, Vöimistelupaitoja 302, Liinahousuja 302, Kaulaliinoja 302, Mustattuja saappaita 152, 
mustaamattomia saappaita 57, Uusia kiväärejä pistimineen 296, Vanhoja kiväärejä huoneampumista 
varten 8, 

Suolivöitä 301, Solkia ja renkaita suolivöihin 301, Sapeli vääpelille 1, Suolivyö sapeliin 1, 
Ruuvitalttoja 296, Pesureita 296 ja Pesumukeja 296. 

Heinäkuun kuudentena 1883 reservikomppaniaan saapui pääosa eli 208 reservimiestä. Samana 
päivänä pidetyssä lääkärintarkastuksessa todettiin saapuneista miehistä 36 sotapalvelukseen 
kelpaamattomaksi. Seuraavana päivänä nämä poistettiin rullista. Myöhemmin lehtitiedot kertoivat 
Lappeenrannassa reservimiehiä ilmoittautuneen riviin 214 läsnäolevaa ja 26 jääneen pois. Reser- 
vimiesten käytös oli lehtitietojen mukaan yleensä hyvää, joskin viimeisenä iltana oli Lappeenrannassa 
vietetty meluisaa elämää. 

Seuraavana aamuna alkoi komppanian tarkkaan säännelty arki. Reservimiesten käsikiija opasti seuraa¬ 
vasti: “joka aamu, heti noustuansa, tulee hänen panna järjestykseen makuusijansa, harjata vaatteensa, 
puhdistaa napit, saappaat ja hihnat; huolellisesti paikata se mikä ehkä on rikki mennyt; tarkastaa 

ja pyyhkiä kiväärinsä; pestä kasvonsa, kaulansa, korvansa ja kätensä, huuhtoa suunsa ja kammata 
tukkansa, jonka tulee olla lyhyeksi leikattu, mutta ei ajeltu niskasta ja ohimoilta. Sittenkuin hän on 
lukenut aamurukouksensa, on hän valmis menemään aamutarkastukseen“. 

Alkuvaiheessa reservimiehillä oli edessä tukan leikkuu, saunominen ja varusteisiin tutustuminen. 
Tämän jälkeen alkanut koulutus Saarisen mukaan sisälsi pääasiassa ampuma-ja yleistä koulutusta, 
ampumakoulutusta hivenen painottaen. Tämä alkoi aseen käsittelystä, siirtyi tähtäysharjoituksiin 
ja paukkupatruuna-ammuntaan ja päätyi kovapanosammuntoihin. Aseena oli 1870-luvulla Venäjän 
jalkaväen käyttämä 4 linjan kivääri eli kehittäjänsä, amerikkalaisen kenraali Berdanin mukaan kut¬ 
suttu ase. Yleinen sotilaskoulutus käsitti sulkeis-ja avoharjoituksia, marsseja ja manöövereitä sekä 
sotilasvoimistelua. Lisäksi opetettiin jonkin verran muassa lukemista, laskentoa ja kiijoitusta. Päivät 
olivat lyhyen koulutusajan vuoksi pitkiä. Aamupäiväpalvelus kesti yleensä klo 8-11 ja ruokatauon 
jälkeen klo 15-18. Vapaa-ajastakin kului osa harjoituksiin. 

Ensimmäisen kerran reservikomppaniasta pääsi heinäkuun puolivälissä kirkkoon 25 miestä ja 
aliupseeria vänrikki Hellmanin johdolla. Osa reservimiehistä ei jaksanut koko harjoitusaikaa. 16. 
heinäkuuta jouduttiin neljä miestä päästämään “kivuliaisuuden vuoksi” kotiin. Toisaalta myös yksi 
sairauden takia 6. päivän ilmoittautumisesta myöhästynyt reservimies saapui komppaniaan vasta 18. 
päivänä. 

Reservikomppaniassa tuotti ongelmia aluksi eräs komppanian aliupseeri. Hän kävi luvatta kaupungis¬ 
sa, hankki luvattomalla tavalla viinaa ja joi itsensä kolmen komppaniaan komennetun Viipurin tarkka- 
ampujan kanssa juovuksiin. Rangaistukseksi syylliset määrättiin arestiin, joka kuitenkin muutettiin “2 
tuntiin kiväärillä”. Myöhemmin kyseinen aliupseeri lähetettiin juopumuksen ja epäasiallisen kielen¬ 
käytön takia Viipurin pataljoonaan rangaistavaksi. 

Reservimiehet pääsivät lauantaisin kotilomalle, jolta oli palattava sunnuntai-iltana. Niille, jotka eivät 
esimerkiksi pitkän matkan vuoksi halunneet käyttää kotilomaa, järjestettiin kenraalikuvernöörin 
vuonna 1886 antaman määräyksen perusteella sunnuntai-iltoina lauluharjoituksia, pelejä, tansseja 
muuta vastaavaa. 

9.8.1883 reservikomppaniaan tuli toinen reservimiesten erä. Nyt olivat vuorossa vuoden 1882 kutsun¬ 
nan reservimiehet, joita saapui komppaniaan 240. 

Reservimiesten palvelus ei päättynyt ensimmäisen kesän päiviin, vaan vielä oli käytävä komppaniassa 
kahden kesän aikana. Ensimmäisenä kesänä oltiin komppaniassa 45 vuorokautta, toisena 30 ja kolman¬ 
tena 15 vuorokautta. 

Syyskuun lopussa 1885 piti Viipurin pataljoonan päällikkö eversti Malien reserviiniehille 
lopputarkastuksen. Sen kohteena olivat kolmannen kesänsä harjoitukset päättävät reservimiehet eli 
siis vuonna 1883 aloittaneet. Kaksipäiväisessä tarkastuksessa tutkittiin ensin ampumataitoja sen 
jälkeen oli manööveri isolla leirikentällä. Ensimmäiset reservimiehet saivat tarkastajalta runsaasti 
kiitosta ja lähtivät perjantaipäivänä, Lappeenrannan Uutisten mukaan, “täysin oppineina viimeisen 
kerran kokouspaikastaan 11 . 

Reservikomppaniajärjestelmää kritisoitiinkin. Lappeenrannan reservikomppanian lopettaessa syksyllä 
1886 senvuotiset harjoituksensa pohti Östra Finland-lehti reservikomppaniajärjestelmän tehoa. Kat¬ 
soja ei lehden mukaan voinut asettaa reservimiesten harjoituksille kovin suuria vaatimuksia; oli 
selvää, ettei metsästä tullut maajussi voinut kolmessa kuukaudessa oppia kaikkea niin hyvin kuin 
aktiivipalvelusmiehet kolmessa vuodessa. Siksi reservimiesten kanssa pitäisikin keskittyä vain 
sodankäynnin kannalta tärkeimpiin taitoihin, kuten esimerkiksi maaliinampumiseen. Yleensä pitäisi 
koulutusajan 90 päivää olla lehden mukaan vain yhdessä kesässä. 

Lehti puuttui myös aikaisempina vuosina 29. reservikomppaniassa esiintyneisiin kouluttajien 
väkivaltaan ja raakuuksiin. Tällaisen oli nyt todettu vähentyneen. Kirjoittaja oli kuitenkin sydämisty- 
nyt siitä, että reservikomppanian päällikkö oli määrännyt vierailukiellon komppaniaan. Koskaan 
aikaisemmin ei edes aktiivipataljoonissa ollut tehty näin. Kirjoittajan mielestä oli alhaista, ettei yleisö, 
joka sentään piti yllä varuskuntaa, päässyt käymään poikiensa “kotiin”. 

Lappeenrannan reservikomppanian toiminta jatkui ensimmäisten vuosien mallin mukaan aina vuoteen 
1899 asti. Joskus komppania harjoitteli myös vakinaisen pataljoonansa kanssa joko leirikokouksen 
tai muussa yhteydessä. Tällöin harjoitukset liittyivät Viipurin pataljoonan toimintaan. Esimerkiksi 
vuoden 1884 matkasta kertoi llmarinen-lehti elokuun numeroissa. 

Piirustus Lappeenrannan komppanian parakkirakennuksesta ja tapparapeitsin koristellusta portista. 
(SA-kuva) 

Pataljoona herätettiin Viipurissa keskiyöllä ja lähti marssille kohti Lappeenrantaa kello kolmen ai¬ 
kaan. Ennen lähtöä nautittiin ruoaksi hernekeittoa. Lappeenrantaan saavuttiin marssin jälkeen juhla¬ 
vissa merkeissä. Pataljoona marssi Porilaisten marssin soidessa ja suuren ihmisjoukon seuraamana 
halki kaupungin. Leiripaikka oli Lappeenrannan reservikomppanian harjoituskentällä, jonne 
päästyään Viipurin tarkka-ampujat pystyttivät teltat, söivät ja joivat. Leiriohjelmaan kuului taistelu- 
harjoituksia, joita käytiin välillä yhdessä reservikomppanian kanssa. Yhtenä päivänä tarkka-ampujat 
pääsivät Lappeenrannan torille, jossa kaupunkilaiset kestitsivät vieraita viinaryypyillä, oluella ja ni¬ 
suilla. Kaupungin edustaja piti lisäksi torilla puheen, jossa kiitti pataljoonaa hyvästä käytöksestä ja 
toivotti onnea. Viikon kestäneiden harjoitusten jälkeen pataljoona palasi jälleen marssien Viipuriin. 

Myös vuonna 1889 Viipurin pataljoona kävi Lappeenrannassa. Marssi alkoi 18.7. ja kesti kolme 
päivää ja kaksi yötä. Matka oli niin rankka, että lopussa tarvittiin jo sairaskärryjäkin avuksi. Perille 
päästyä käskettiin osa pataljoonan miehistä heti ampumaharjoituksiin, jotta nähtäisiin, miten väsyneet 
marssista tulleet miehet ampuivat. Lisäksi alkoi sataa. Tämän jälkeen sentään päästiin syömään herne¬ 
keittoa ja jokainen sai vapaasti levätä. Seuraavana päivänä osa miehistä laskettiin kirkkoon. 

Maanantaina alkoivat harjoitukset, Viipurin Sanomien mukaan tehtävinään muun muassa välimatkan 
arviointi, etuvartiopalvelus, kenttäammunta, sapöörihautojen kaivuja ketjuäksiisi. Kerran oli myös 
“trevoka” eli hälytys ja sen jälkeen lehden mukaan alkoi pikkusota. 2.8. pidettiin ampumakilpailu. 5.8. 
juhlittiin pataljoonan vuosijuhlaa. Ensin pidettiin kirkkoparaati soveliaalla paikalla lähellä olevassa 
metsässä, minkä jälkeen soitti soittokunta. Sitten piti pastori Lindholm saarnan ja rukouksen, lähinnä 
keisarin puolesta. Tämän jälkeen piti pataljoonan komentaja puheen. Lopuksi hurrattiin useaan ottee¬ 
seen: muun muassa keisarille, Suomelle, Suomen sotaväelle, kenraalikuvernöörille, kenraaliluutnantti 
Ramsaylle ja miehistölle itselleen. Päivällisellä miehistöä kestittiin Viipurin Sanomien mukaan “aika 
tavalla”. Normaalin annoksen lisäksi joka miehelle annettiin nisuleipä, vähän sianlihaa ja potaattihöys- 
tettä. Takaisin Viipuriin lähdettiin 6.8. Matkalla oli vielä marssin ensimmäisessä yöpymispaikassa 
taisteluharjoitus Lappeenrannan reservikomppanian kanssa. 

Reservikomppanian normaalielämästä poikkesivat vuoden 1885 kesän harjoitukset keisarin 
vieraillessa Lappeenrannassa. Reservikomppania, jossa vuoden 1883 kutsunnan miehet olivat kolman¬ 
nen kesän harjoituksissaan, osallistui viidentenä elokuuta paraatiin ja seuraavana päivänä manöö- 
veriin, jota keisari seurasi. Komppania sai keisarin kiitokset sotilaallisista taidoistaan ja lisäksi Alek¬ 
santeri kysyi, kuinka kauan komppania oli ollut koottuna harjoitukseen. 

Rudolf Hoffsiröm komensi Lap¬ 
peenrannan reser\’ikomppaniaa 
keisarivierailun aikana. (Museo¬ 
virasto. historian kuva-arkisto). 



239 



Otto Werner Palmroth. (Museo¬ 
virasto. historian kuva-arkisto). 



Loppuparaatin jälkeen saatiin tietää keisarin käyvän reservikomppanian parakeilla. Nyt miehet 
marssitettiin pikavauhtia komppaniaan ja ryhmitettiin ilman kivääreitä molemmin puolin miehistö- 
parakin sisäänkäyntiä. Pian keisari saapuikin puolisonsa seurassa lipuin ja kukkaköynnöksin koristel¬ 
lulle alueelle. Ensin keisaripari astui sisään miehistöparakkiin, joka tarkastettiin perusteellisesti. 
Samalla keisari kyseli reservimiesten koulutuksesta, lukumäärästä ja heidän tekemisistään talven 
aikana. Aleksanteri oli ainakin reservikomppanian päällikön raportin mukaan tyytyväinen parakin 
mukavuuteen ja erityisesti ilmanvaihdon toimivuuteen. 

Parakilta käveltiin upseeritaloon, jota keisari piti huoneet nähtyään tarkoituksenmukaisena ja 
viihtyisänä. Erityisesti ihailtiin verannalta Saimaalle avautuvaa näköalaa. Upseeritalolta käveltiin 
komppanian keittiölle, jossa keisaripari maistoi valmistuvaa ruokaa. Komppanianpäällikkö 
Hoffströmin mukaan ruokalajina sattui olemaan hernekeittoa, jonka keisarilliset makutuomarit ar¬ 
vostelivat erittäin hyväksi. Ylipäätään keisari piti myös keittiötiloja toimivina. Tämän jälkeen katsel¬ 
tiin vielä komppanian muita rakennuksia, ja sitten keisaripari siirtyi kaupunkiin. 

Hernekeiton osuminen ateriaksi ei ollut ihme, sillä reservimiesten ruokalista sisälsi pääosin keittoja 
suolakalan ohella. Reservimiesten ruokavaliosta voidaan ottaa esimerkiksi vuoden 1895 viikoittain 
samana pysynyt ruokalista. 


Päivä 

Aamiainen 

Lounas 

Päivällinen 

Su 

Suolakala ja tee 

Perunakeitto 

Velli 

Ma 

Suolakala ja tee 

Hernekeitto 

Velli 

Ti 

Suolakala ja tee 

Kaalikeitto 

Puuro 

Ke 

Suolakala ja tee 

Hernekeitto 

Velli 

To 

Suolakala ja tee 

Kaalikeitto 

Puuro 

Pe 

Suolakala ja tee 

Hernekeitto 

Velli 

La 

Suolakala ja tee 

Hernekeitto 

Puuro 


Vuoden 1885 leiri ja keisarivierailu meni ilmeisesti kaikin puolin hyvin, sillä Suomen sotaväen 
päällikkö kiitti elokuun lopussa kaikille leiriin osallistuneille joukko-osastoille lähettämässään 
kiertokirjeessä niitä hyvästä suorituksesta. Reservikomppaniaan saapuneessa kiertokirjeen suo¬ 
mennoksessa Ramsay kirjoitti muun muassa: 

“Jo ennen leirikokouksen alkua olin minä täydellisesti vakuutettu siitä, että jokainen upseeri, niin 
myös joka ainoa alipäälliköistä ja miehistöstä tekisivät kaikkia, jotta joukot Hänen Majesteettinsa 
tarkastaessa esiintyisivät paraiten. Ja tämä minun vakuutukseni toteentui täydellisesti...” 


Viipurin pataljoonan reservipiirin esikuntaupseereina olivat everstiluutnantit Carl Julius Stjernvall ja 

Oskar Adolf Järnefelt. Lappeenrannan reservikomppanian päällikköinä toimivat 

majuri Berndt von Hertzen 

everstiluutnantti Berndt Hoffström 

kapteeni Emanuel Wikberg 

kapteeni Otto Palmroth 


Lappeenrannan reservikomppania piti viimeiset harjoituskokoukset kesällä 1899. Lopullisesti komp¬ 
panian toiminta lakkautettiin vuonna 1902. 


Pentti Viskarin laatiman Lappeenrannan reservikomppanian vahvuuksia eri kesinä seuraavan taulukon 
mukaan harjoituksissa kävi komppanian toiminnan aikana yhteensä 7042 reservimiestä. 


Eri vuosina vahvuus jakautui seuraavasti 


Kesä Komppanian kokonaisvahvuus kesän aikana 


1883 

448 

1893 

368 

1894 

375 

1895 

351 

1896 

331 

1897 

355 

1898 

397 

1899 

467 

1884 

613 

1885 

579 

1886 

469 

1887 

422 

1888 

359 

1889 

420 

1890 

384 

1891 

352 

1892 

352 

1893 

368 

1894 

375 

1895 

351 

1896 

331 

1897 

355 

1898 

397 

1899 

467 

Komppanian alue ja rakennukset vuonna 1886. (VA). 

11 LEIRIKOKOUKSET 


11.1 Ensimmäiset leirit vuosina 1885 ja 1888 

Alkukesällä 1885 pidettiin Lappeenrannassa ensimmäinen suuri suomalaisten asevelvollisten 
leiri. Tarkka-ampujapataljoonat, lehtitietojen mukaan yhteensä noin 4 500 miestä saapuivat 
varuskunnistaan Lappeenrantaan. Suurin osa niistä matkusti junalla, Viipurin pataljoona marssija 
Saimaan seudun pataljoonat tuotiin vesitse. Mikkelin tarkka-ampujapataljoona tuli tänne neljällä 
lotjalla ja kahdella höyryaluksella. Miehistö sijoitettiin lotjiin ja upseerit tulivat höyrylaivalla. Mikke¬ 
lissä käytiin lähtöpäivänä 14.6. ensin kirkossa lähtörukouksessa ja siirryttiin rankassa vesisateessa 
aluksiin. Matkalla pataljoonan soittokunta soitti ja laulajat lauloivat. Matka kesti yli yön ja seuraavana 
päivänä oltiin Lappeenrannassa. 

Asevelvollisten sotilaiden matka Lappeenrannan leirille herätti väestössä suurta kiinnostusta. Muun 
muassa Turun pataljoonan matkatessa junalla kohti Lappeenrantaa oli kaikilla pysähdysasemilla 
kasapäin uteliaita. Viipurin pataljoona tuli muista pataljoonista poiketen leirille marssien. Viipurissa 
saatteli sotilaita runsas joukko, jonka llmarinen-lehti väitti suurimmalta osaltaan koostuneen “nuorista 
tyttö-hempukoista”. Sotilaat marssivat ensin kymmenen virstaa, kunnes lepäsivät ja sammuttivat 
janoaan lähitaloista ostetulla maidolla. Yöpymispaikkaan Torikan kylään saavuttiin laulaen ja musii¬ 
kin soidessa. Seuraavana päivänä päästiin Lappeenrantaan. Siellä oli useita pataljoonia ihmette¬ 
lemässä pölyisiä ja matkasta väsyneitä marssijoita. Leirillä levättiin hetki, moni asevelvollisista 
ensimmäistä kertaa “vaatteesta tehdyssä tuvassa”. Tämän jälkeen saatiin hernekeittoa, jota “pojat 
halulla popsivat aikalailla”. 

Kaksi tykkipatteria saapui Lappeenrantaan rautateitse heinäkuun alussa. Tykistöosaston mukanaolo 
oli uutta monille asevelvollisista, joista Kaiku-lehden mukaan “useimmat eivät ole koskaan nähneet 
kanuunaa”. 

Kesä-ja heinäkuun vaihteessa leirille tuli myös 18 kadettia Haminan kadettikoulusta ottamaan osaa 
harjoituksiin. Kadetit erottuivat leirillä punalakkisina; niitä he joutuivat pitämään, kunnes suorittivat 
kokeen, jonka jälkeen saivat päällystöunivormut ylleen. 

Hämeen Sanomien Lappeenrannan leiriltä saaman kirjeen mukaan kaupungin ennen niin hiljainen 
elämä muuttui sotilaiden saavuttua tavattoman vilkkaaksi. Maaseudun asukkaat toivat tavaroita 
kaupunkiin, jossa ne menivät hyvin kaupaksi. “Tämä siis vähän virkistää elämää näissä yksinäisissä 
seuduissa, joiden keskellä Lappeenrannan kaupunki sijaitsee.” Leiriä varten saapui tänne Viipurista 
useita ajureita. Ratsupoliisejakin oli lähetetty valvomaan yleistä järjestystä leiripaikan läheisyydessä. 

Leiri herätti siviiliväessä suurta uteliaisuutta ja sitä kävivät päivittäin katsomassa “korkeammat ja 
alemmat vieraat; sillä kaikilla, alkaen kreivistä mökkiläiseen saakka, on täällä omaisiansa.” Leiriä 
katsomaan tulleita uteliaita kiinnostivat mahdollisten omaisten lisäksi teltat ja muut sotilaiden 
tarvikkeet; ehkä eniten huomiota herättivät kuitenkin sotilaiden harjoitukset ja sotilaiden neliääninen 
laulu, jollaista ei liene ainakaan yhtä laajassa mitassa paikkakunnalla aiemmin kuultu. Laulua 
harrastettiin runsaasti, aina harjoitusten jälkeen komennettiin komppanioissa laulajat eteen ja 
marssikäskyllä alkoi myös laulu. 

Lehdistön mukaan ennen leirikokousta pelättiin Lappeenrannassa jonkin verran yleisen järjestyksen 
häiriöitä. Leirin alussa tämä ilmeni sotamiesten vieroksuntana. Eräs Uuden Suomettaren haastattelema 
Oulun pataljoonan mies kertoi, että ihmiset Lappeenrannassa näyttivät kammoavan heitä, varsinkin 
naiset: “jos kuitenkin sattumalta kohtasivat joitakuita sotamiehiä, niin heti tekivät näin” (tämän sa¬ 
noessaan peitti hän silmänsä kämmenellään) “vaikka kyllä sormien välistä tirkistelivät, kuin hiiri 
lattianraosta.” “Luulivat kai”, lisäsi hän, “meitä samanlaisiksi kuin ryssät Parolan leirissä”. Uuden 
Suomettaren kirjeenvaihtaja piti pelkoa turhana, sillä leirissä pidettiin hyvää kuria ja sotamiesten 
käytös oli moitteeton. Tämän kaupunkilaiset tunnustivatkin lehden mukaan leirin loppupuolella ja ko¬ 
kousten toivottiin jatkuvan tulevaisuudessakin. 

Sotaväen ja siviiliväestön suhteissa ilmeni joskus kitkaakin. Lappeenrannan Uutiset kertoi 22.9.1885 
kaupungissa kesäisen suuren sotaharjoituksen aikana erään ajurin sanoneen kauppias Ruotzin puodin 
kohdalla tykkiväen läsnäollessa “perkele”. Tästä eräs kaupunkiin sijoitetun tykkiväen upseeri kapteeni 
Staecker, pahastui niin, että lähetti kirjeen maistraatille vaatien ajurin rankaisemista. Maistraatti ei 
lehden mukaan voinut kuitenkaan tehdä mitään, sillä ajurin numeroa ei saatu selville. Maistraatin 

Suomen sotaväen päällikkö, 
paroni Georg Ramsay. 



käytöksestä sydämistynyt kapteeni valitti edelleen Helsinkiin. 

Asevelvollisten leirin arkea olivat ampumakoulutus ja tarkastukset, taistelu-ja paraatiharjoituk- 
set. Harjoittelua motivoi erityisesti odotettu keisarivierailu. Osin tähän liittyen pidettiin kenraali 
Ramsaylle jo 26.6. 1885 paraati, jota johti Viipurin pataljoonan komentaja Wallen. Siinä kahdeksan 
asevelvollista pataljoonaa muodostivat yhdessä kaksi prikaatia, ja vain kaartin pataljoona oli erikseen. 

Samana päivänä saapunut kenraalikuvernööri Heiden kiersi seuraavana päivänä Ramsayn ja 
kuvernööri von Daehnin kanssa leirissä. Kierroksen päätteeksi kuultiin muutamia musiikkikappaleita, 
joita esitti 220-miehinen kuoro. Esityksiä pidettiin mainioina ja kapellimestari Leanderia kiitettiin 
kovasti. Lappeenrannasta Heiden matkusti Pietariin ilmoittamaan leirikokouksesta keisarille. 

Turkulainen Aura-lehti julkaisi Lappeenrannan leiriltä 30.6.1885 lähetetyn kirjeen, jossa nimimerkki 
“Jäykkä” kertoi leirialueella olleen juhannuksena toistakymmentä kokkoa. Leirillä vietettiin vapaa- 
aikaa ja musiikki soi. Lopuksi kirjeen mukaan alettiin tanssia Karjalan kaunotarten kanssa. Leirillä oli 
ennen juhannusta jo ensimmäinen yhteinen paraati, jota komensi kenraaliluutnantti Ramsay. Tämä ei 
onnistunut kiitettävästi, sillä kirjeen mukaan kuuma, helteinen päivä oli veltostanut miehet ja hirveä 
pölyjä tuhka, joka nousi epätasaisesta nurmesta, teki kaunomarssin ja juoksun lähes mahdottomaksi. 

Perjantaina iltapäivällä kokoontuivat leirijoukot telttarivien eteen etulinjalle juhlapukuisina. Kenraali- 
kuvernööri kulki rintamaa pitkin ja tervehti venäjäksi jokaista pataljoonaa. Kunkin pataljoonan soit¬ 
tokunnat soittivat pataljoonansa marssia Heydenin kulkiessa ohi. Auran saaman kirjeen mukaan tällä 
tavalla otettiin aina leiriin saapuvat korkeammat päälliköt vastaan. Tapaa nimitettiin “leiriin sisään¬ 
otoksi”. Juhannuksen jälkiviikolla ei leirillä tavanomaisten harjoitusten ja ampumisen lisäksi ollut 
merkittäviä tapahtumia. Kirjeen kirjoittajan mukaan leiriläiset kävivät päivittäin uimassa Saimaassa, 
jonne oli telttalinjasta matkaa vain puoli virstaa. Uimarannalla oli ajoittain jopa 2000-3000 miestä. 

2.7. 1885 päivätty kirje kuvasi edelleen leirielämää. Kiirettä oli pitänyt ja kuivaa. “Koko leiriolomme 
ajan on ollut yhtäläinen pölytys sillä ainoastaan kolme erää on satanut... Harjoitusten välitunnit 
on aina siivoustöitä, jos ei itse kentällä ja telttalinjalla, niin sitten telttarivien takaisessa metsässä, 
joka puiston tapaiseksi siivotaan ja tasataan.” Harjoituksia kirjoittaja piti rankkoina ja monen olikin 
täytynyt lähteä rivistä kesken harjoituksen. Jotkut valittivat rintaansa ja monilla olivat jalat kipeitä. 
“Saadaan nähdä, jos eletään, että monen keuhkot ovat perin turmeltuneet kun leiriaika loppuu tuosta 

tuhkasta ja mudasta, jota joka askeleella savupilvenä sieraimiin tupruaa”. Ramsay piti 2.7. taas 
paraatin, ja nyt se onnistui hyvin. 

Heinäkuun helle lisäsi leiriharjoitusten raskautta. Esimerkiksi heinäkuun lopussa oli yli 30 astetta 
varjossa ja harjoitukset tehtiin kuuma talvilakki päässä, hartioilla sinellirulla kattiloineen ja raskas 
kivääri kädessä. Oulun lehti näki asiassa valoisammankin puolen: palkintona oli erinomaisen hyvä 
ruokahalu, hyvä terveys ja sikeä, makea uni. Erityisen rasittava harjoitus oli heinäkuun lopussa. 

Ensin marssittiin ja juostiin ampumaketjussa virstamääriä kovassa helteessä metsien läpi ja viimein 
rynnäköitiin vanhoja linnoitusvalleja vastaan, joille kiivettiin toisten olkapäiltä. Samana iltana 
tiili vihdoinkin rajuilma. Satoi niin rankasti, että koko leirikenttä oli yhtenä järvenä; kaartin pa¬ 
taljoonan teltat olivat vähän ylemmällä maalla, mutta Uudenmaan, Turun ja Vaasan pataljoonan 
alueella oli paikoin vettä polvia myöten. Hämeen Sanomat kertoi vettä olleen niin runsaasti, että eräs 
asevelvollinen oli uinut ulos teltastaan. 

Auralle 20.7.1885 lähettämässään kirjeessä leiriläinen kertoi Ramsayn alkaneen pitää 
ampumatarkastuksia Suomen sotaväelle. Torstaina oli Turun ja Hämeen pataljoonien tarkastukset. 
Turun pataljoonan ammunta onnistui erinomaisesti - kirjoittajan mukaan komppanioiden yhteistu¬ 
los oli ‘‘yli oivallinen, kaikkien arvolauseitten ulkopuolella”. Ramsay oli kiittänyt ampujia kahdesti. 

3. heinäkuuta odotti Turun pataljoonaa Ramsayn pitämä miehistön yleinen katselmus ja kanslian ja 
kassavarain tarkastus. 

Hufvudstadsbladetin toimittaja kuvasi elävästi ennen keisarivierailua pidettyjä paraatiharjoituksia. 
Kirjoittaja lähti kaupungista leirille aamulla klo 8.30. Siellä oli jo täysi hyörinä päällä. Eri pataljoonat 
harjoittelivat jo kello seitsemästä alkaen. Kenraaliluutnantti Ramsayn tiedettiin tulevan kello 
kymmeneltä pitämään harjoitusparaatia. “Hetken vain ehtivät joukot levätä, kun trumpettisignaalit 
kutsuivat ja pataljoonat astuivat musiikin tahdissa kentälle. 5000-6000 miestä järjestyi nopeasti. Ensin 
Ramsay teki kierroksen joukkojen läpi ja tervehti niin päällystöä ja miehistöäkin. Sitten hän nousi 
ratsaille ja siirtyi kentän länsipuolelle adjutantteineen. Eri soittokunnat olivat taas toisella puolella 
kenttää. Kun oli soitettu marssi, paraati alkoi.” Hufvudstadsbladetin mukaan hikipisarat helmeilivät 
kesäkuumuudessa sotilaiden kasvoilla ja paksu pölypilvi leijaili marssijoiden ympärillä. Ramsay oli 
tyytymätön ensimmäiseen harjoitukseen, joten se toistettiin vielä. Sen jälkeen seurasi juoksumarssi, 
ja kun Tyytyneet, mustanaamaiset miehet juoksivat Ramsayn ohi, hän huusi komppanialle venäjäksi 
joko “slava” tai “haraso”, tai sitten ei mitään; tämä tuomio lankesi useimmille komppanioille. Myös 
juoksumarssi jouduttiin ottamaan uudelleen. Tämän jälkeen paraatiharjoitus päättyi. 

Leiripalvelus oli hyvin rasittavaa. Erilaisia harjoituksia oli päivittäin. Esimerkiksi ampumarata sijaitsi 
2-3 virstaa leiristä ja sinne jouduttiin lähtemään kello neljältä aamusta harjoituksen kestäessä kello 
12:een asti. 

Leirin päiväjärjestys oli Oulun Lehden mukaan seuraava. 

5.30 Herätys 

6.00 Aamutee 

6.30 Harjoitukset alkavat 

11.00 Liha-annosten jako (1/2 naulaa) 

11.30 Uimaan 

12.00 Vahtien vaihto 

12.30 Päivällinen ja pieni päivällisuni 

16.30 lltapäiväharjoitukset alkavat 

19.30 Illallinen 

21.00 Iltahuuto 

Aamiaiseksi saatiin teetä ja kaksi sokeripalaa, ruisleipää sai niin paljon kuin jaksoi syödä ja lisäksi 
annos silliä. Illallisella voitiin puuron sijasta antaa teetä sillin tai juuston kanssa. Välillä tarjottiin 
myös maitoa tai piimää. Joissakin yksiköissä, ainakin Vaasan pataljoonassa, sai aterioilla sahtiakin. 
Uuden Suomettaren mukaan leiriruoan laatua ei moitittu, joskin jotkut pitivät sitä yksitoikkoisena. 
Ruoka syötiin joissakin pataljoonissa fajanssiastioista, joissakin puukupeista ja joissakin varusteisiin 
kuuluvista metalliastioista. 

Tyysterniemen leipomossa valmistettiin Uuden Suomettaren mukaan “kuivaa läpileipää eli kyrsää”. 
Kotitienoillaan leireilevät Itä-Suomen pataljoonat kuitenkin söivät pehmeää ruisleipää. Aiemmin 
oli ollut tapana jakaa annos viinaa sotamiehelle erityisesti rasittavimpien harjoitusten jälkeen, mutta 
Lappeenrannan leirillä tämä ollut enää käytössä. Sen sijaan joskus saatiin olutta. 

Ruoka-annoksia pidettiin hyvinä. Kahdesti päivässä saatiin teetä, sitten 1/2 naulaa lihaa, päivälliseksi 
oli herne- tai perunasoppaa ja puuroa ja illalliseksi puuroa tai velliä. Leipä oli ainakin Oulun 
Sanomien saamien leirikuulumisien mukaan hyvin maukasta. Oulun Sanomat myös kertoi, että monet 
vapaaehtoiset, joiden täytyi itse kustantaa elatuksensa, söivät artelleissa sotamiesten ruokaa, vaikka he 
olisivat voineet käyttää myös upseeriravintoloita. Ruoka myös riitti, sillä kruununvouti oli jo talvella 
1885 kerännyt Lappeelta ruokaa seuraavan kesän leiriä varten. 

Teltoissa oli tietenkin hankalampi asua kuin kasarmiolosuhteissa. Miehillä oli mukanaan runsaasti 
varusteita, joiden säilytys ahtaissa teltoissa tuotti omat vaikeutensa. Lisäksi täällä piti olla koko ajan 
valmiustilassa hälytyksen varalta. Rauman Lehdessä julkaistujen Lappeenrannan leirimuistelmien 
mukaan Turun pataljoonalle tuli kuitenkin vain kerran kiire. Sateisena aamuyönä useat asevelvolliset, 
nukuttuaan siihen asti täydessä varustuksessaan, riisuutuivat ja arvelivat, ettei hälytystä enää an¬ 
nettaisi. Silloin kuitenkin alkoivat jokaisessa vahdissa olevat torvensoittajat soittaa hälytystä. Kaikki 
yhdeksän pataljoonaa saatiin kuitenkin kentälle nopeasti. Siellä Ramsay tervehti joukkoja ja kertoi 
mistä päin vihollinen oli hyökännyt. Tätä vastaan sitten sodittiinkin seuraavaan puoleen päivään asti. 

Asevelvolliset saivat ainakin eräinä sunnuntaina käydä kaupungissa, mutta ravintolassa käyntiä ei 
suvaittu. Laatokka-lehden kirjeenvaihtaja nimimerkki J.L. kuvasi tilannetta näin: “Ikäpuolella saa 
osa luvan kävellä kaupungissa, vaan ei päällikköjen nähden kapakassa. Tämä on hyvä ja kiitettävä 
tapa. Mutta ompa kyllä tiedetty keinoja keksiä tämänkin hankaluuden poistamiseksi asevelvollisil- 
tamme. On näet asetettu kaupungin syrjäpuoleen likaisenlainen anniskelu (kapakka), jossa asevelvol¬ 
liset saavat vapaasti pitää juoma-seurojansa, sillä semmoiseen kapakkaan ei minkäänlainen upseeri 
velvoita itseänsä käymään, kun kaupungin keskellä on puhtaampia ja kaikinpuolin hienompia 
kokonaista neljä. Tämä anniskelu on mielestäni suuri turmeluksen pesä; ikävin, hyvin ikävin silmin 
katselin tuota kurjaa paikkaa, mikä on tuohon tiensyrjään asetettu koko maamme turmioksi.” 

Auraan lähetetyssä kirjeessä taas valitettiin, että huvitukset eivät tyydyttäneet kaikkia, sillä Mikkelin 
pataljoonasta oli karannut kolme asevelvollista - kirjoittajan mukaan “niitä herran heikoimpia”. 

Karkaamiset uhkasivat lisääntyä, sillä elokuun alussa Auran saaman kirjeen mukaan oli seitsemän 
leirin päävahtiin lukittua asevelvollista yrittänyt pakoa. Eräs vaasalainen oli näet saanut kuljetetuksi 
puukkonsa arestiin ja nyrhinyt sillä lattiaparrut poikki. Pakoyritys tuli kuitenkin ajoissa ilmi ja 
ehdittiin estää. 

Leirillä sattuneet rikkomukset rangaistiin yleensä kahdella tavalla. Rangaistu voitiin panna arestiin tai 
asettaa täysissä varusteissa seisomaan linjalle. Viimeksimainittua pidettiin vaikeampana kestää, sillä 
siinä oli siedettävä seisomisen lisäksi muiden ilkkuminen. Myös sota-oikeutta tarvittiin käsittelemään 

vakavampia rikkomuksia. 

Sunnuntai-iltaisin suurin osa miehistä laskettiin lomalle kaupunkiin tai matkoille sen lähiympäristöön. 
Leirille jääneet huvittelivat pelaamalla krokettia, lyömällä palloa tai heittämällä keilaa. Lisäksi 
laulettiin ja tanssittiin viulun tai hanurin tahdissa - tosin ilman tyttöjä. Yleensä tarkkailijat pitivät 
leirin elämää sangen siivona ja hiljaisena, rähinää ja juopuneita ei näkynyt. Kaupungilla kulki myös 
patrulleja tarkastamassa, että kaikilla oli lomalaput. Kaupungista lomalta saapuneista Uuden Suomet- 
taren mukaan oli humalassa vain yksi, mutta tämäkin koetti sitä salata. Kirjeenvaihtaja piti tilannetta 
lähes ihanteellisena mutta huomasi, että leikkiä laskevien sotamiesten keskuudesta jotkut käyttivät 
törkeitä kirosanoja: eikö tätäkin voisi rangaistuksen uhalla kieltää? 

Kello yhdeksältä pidettiin iltahuuto, jolloin päiväksi lomalle laskettujen oli oltava leirillä. Tosin 
voitiin luotettavaksi tunnetuille miehille myöntää parin tunnin pidennys loma-aikaan. Tämän jälkeen 
ei kukaan saanut enää lähteä leiriltä; nukkumaan saatiin käydä oman mielen mukaan. 

Ilmarisen kirjeenvaihtajan mukaan leiriltä käytiin vapaahetkinä ihailemassa Imatran koskea. 
Sotaväkeen kuuluva kirjeenvaihtajakin oli 50 aliupseerin mukana erikseen vuokratulla “Leporello”- 
höyrylaivalla. Sillä ajettiin Joutsenon rantaan ja jatkettiin sieltä jalan koskelle, jota katseltiin 
“tehokkaan vaikutuksen vallassa”. 

Imatran lisäksi jotkut leirillä olijat ajoivat höyrylaivalla Lauritsalaan ja erityisen useasti käytiin Sai¬ 
maan kanavalla. Lappeenrannassa oli myös “Don Juan”-niminen höyrylaiva, jolla leiriltä käytiin 
Punkaharjua ihailemassa. Juhlatunnelmaa lisäsi kaupungin ja leirin välialueelle sijoitettu karuselli. 
Leirikentän viereen rakennetussa esitystilassa esitelmöi “loihtutaiteen profesori” tyttärensä neiti 
Rudolphinen kanssa “loihtutempuistaan ja sukkeluuksistaan”. Sama norjalainen taikuri kauniine 
tyttärineen esiintyi myös kaupungin kylpylän salongissa. Yleisöä oli kuitenkin vähän, sillä erään 
kirjeenvaihtajan mukaan “Arvoisat lappeenrantalaiset pysyttelevät mieluummin verhojensa takana...”. 
Tämä oli kuulemma yleistä maamme pikkukaupungeissa. 

Iltaisin kokoontuivat kaikki yhdeksän soittokuntaa soittamaan keisaripavilj ongin eteen. Helsingfors 
Dagblad piti ensembleta todella hyvänä etenkin ottaen huomioon lyhyen yhteisen harjoitteluajan. 
Tämäkin toiminta keskeytyisi pian, sillä kaartin soittokunta oli määrätty mukaan keisariparin saaristo- 
kierrokselle kunhan keisarilliset saapuisivat. 

Kuopion pataljoonan laulajat niittivät eri yksiköiden laulajista eniten mainetta. Nämä lähetettiin 
heinäkuun alkupuolella ennen keisarin saapumista leirille Koiviston ankkuripaikalle laulamaan keisa- 
riparille; mukana seurasi myös kaartin pataljoonan soittokunta kapellimestari Leanderin johdolla. 

Ruotsinkielinen jumalanpalvelus pidettiin kaartin pataljoonan telttaryhmän vieressä, varjoisassa 
paikassa vastikään puistoksi raivatussa metsässä. Alttari oli rakennettu lautalavalle ja koristeltu 
sinisellä sametilla ja hopeoidulla ristillä. Suomenkielinen palvelus taas oli Viipurin pataljoonan 
telttojen kohdalla. Täällä tyydyttiin maalaamattomista laudoista tehtyyn kateederin tyyppiseen 
saarnastuoliin. Jumalanpalveluksissa ei käynyt kovin runsaasti asevelvollisia, sillä niissä käyminen oli 
vapaaehtoista. 

Leirin juhannusjuhliin oli kokoontunut myös siviiliväestöä. Näin asevelvolliset pääsivät Sanomia 
Turusta -lehden mukaan ensimmäisen kerran tapaamaan “Karjalan impiä”. Miesten huvitellessa 
leirikentällä kokkojen leiskuessa kokoontui päällystö leirin oikealle siivelle, jossa pidettiin puheita, 
juotiin maljoja ja Kuopion pataljoonan kuoro lauloi. 

Lappeenrannan leirikokouksen yhteydessä kiinnitettiin erityistä huomiota alkokoholin käytön 
säännöstelyyn. Ennen leiriä toivottiin lehdistössä, ettei kenellekään annettaisi anniskeluoikeutta leirin 
yhteydessä. Sen sijaan sotilaiden olisi saatava kohtuullisin hinnoin ostaa ruokatavaraa. Lähiseudun 
maanviljelijät voisivat viedä leirin keittiöiden luokse piimää ja maitoa myytäväksi aamuin ja illoin. 
Tarvittaisiin myös kauppapuoti lähellä leiriä myytävinään sotilastarpeita: rasvoja ja musteita jalkinei¬ 
siin, nahkaa ja muita tarpeita saappaitten paikkaamiseen; paperia, kirjekuoria ja postimerkkejä kir¬ 
jeisiin; verkaa, nappeja, hakasia, lankoja ja nauhaa ym. vaatteiden korjaamiseen. 

Lisäksi ei haittaisi, jos leirin lähellä ravintolakin (siis raittiusravintola) tarjoaisi kohtuullisin hinnoin 
ruokaa ja erilaisia raittiusjuomia. Ilmarisen mukaan “Siellä kun Suomen nuori sotaväki tutustuu 
toisiinsa, niin olisipa joskus lomahetkinä (esim. jonakin raukkana sadeiltana, jolloin ei sotilaista ole 
kuivaa paikkaa muualla kuin kainalon alla) sangen soveliasta istahtaa hetkeksi toverien kera pöydän 

Rakuunarykmentin ja Uudenmaan pataljoonan upseereita vuonna 1896 leirikentän keisaripaviljon- 
gin edustalla. (EKM). 


ääreen, (höyryävä kuppi nenän alla tuota maailman mainiota tschajua), juttelemaan ja mielipiteitä 
vaihtamaan tämän suuren Suomemme erinomaisista luonnon ihanuuksista.” Ilmarisen kirjeenvaihtaja, 
nimimerkki Jukolan Juhani, korosti lopuksi leirin kasvattavaa henkeä - mikäli noudatettaisiin 
raittiutta, säädyllisyyttä, tarkkaa velvollisuudentuntoa ja yhteistä sopusointuista toveruutta - tällöin 
voitaisiin yhtyä runoilijakuninkaan mainioihin runonsäkeisiin: 

“Viel osatahan voittaa, 

Oi kiitos Jumala! 

Viel elää isäin henki, 

On Suomess’ urhoja”. 

Ilmarinen kantoi vielä myöhemminkin huolta sotilaiden siveellisyydestä, jota pidettiin myös armeijan 
voiman lähteenä. 

Ilmarisen kirjeenvaihtaja raportoi harjoitusten ollessa jo käynnissä, miten lehden evästykset raittiuden 
ja siveellisyyden noudattamisesta toteutuivat käytännössä. Leirin takalinjalla oli “pari pientä, sievää 
myymälää”. Toisessa myytiin limonadia ja seltteriä ym. kivennäisvesiä, toisessa myymälässä oli 
kahvila. Kahvin hintaa ja makua eivät asevelvolliset kuitenkaan kiitelleet. Kuitenkin kirjeenvaihtaja 
piti kahvilaa sangen toivottavana, “koska tuo kahvi-kulta on eräs niistä ylellisyyksistä joka ei pane 
miesten päätä pyörälle eikä töppösiä taivasta kohden”. 

Maitoa ja muita vastaavia tarvikkeita oli kaupan vähän ja hinnat epävakaita. Jos myyjä tuli leiriin, 
kauppa kävi ja toista myyjää ei näkynyt lähettyvillä, niin tuotteiden hinnat nousivat. Myöhemmin 
leirin kahvilaa käytettiin jo vilkkaasti, kahvin hinta alentui kohtuulliselle tasolle ja sieltä sai myös 
ruokaa ja sotilastarvikkeita. 

Eri raportoijat pitivät leirin järjestystä hyvänä. Hämeen Sanomien kirjeenvaihtajan mukaan tähän 
“luultavasti pääasiallisesti vaikuttaa se seikka, että viinaa on, rangaistuksen uhalla, kielletty viljelemäs- 
tä”. 


Ilmarisen kirjeenvaihtajan mukaan tavoitti leirin vallesmanni kuitenkin 16. heinäkuuta leirin takaises¬ 
sa metsässä viinan salakauppaan. “Viina-astiat olivat huolellisesti maahan kaivetut 7 lekkeriä, jota 
nuo lurjukset olivat viekoitelemassa sotilaillemme, tuota ‘metelivettä' koettaneet kaupitella, saaden 
siten törkeällä vääryydellä ansaittuja rahoja.” Viina ja rahat takavarikoitiin ja kauppiaat lähetettiin 
Lappeen nimismiehen huostaan. Myöhemmin 25. päivän iltana oli leirin ohjelmassa pastori Bergrot¬ 
hin esitelmä raittiudesta. Se aiottiin pitää leirin vasemmalla sivulla, samalla paikalla, jossa toi- 
mitettiiin suomenkielistä jumalanpalvelusta. Pastori Bergrothin pitämä raittiusesitelmä keräsi Sanomia 

Turusta -lehden mukaan hyvin vähän kuuntelijoita; se oli silti “mitä pontevinta laatua”. 

Jyrkästi kielletyn viinakaupan ohella leiriltä karkoitettiin Uuden Suomettaren mukaan “eräänlaiset 
huonomaineiset naiset, jotka mielellään ilmestyvät sotaleirien läheisyyteen”. 

Heinäkuun lopussa harjoiteltiin jo päivittäin keisarin ja keisarinnan tulevan vierailun aikana 
tapahtuvaa suurta”manööveriä”, sotaharjoitusta varten, samoin pataljoonien välistä kilpasoutua. 
Heinäkuun 28:ntena pidettiin soutukilpailu, jossa jokaista pataljoonaa edusti neljä venettä, joissa 
upseerit pitivät perää. Nopein oli Viipurin pataljoonan vene. Saman päivän aamuna Lappeenrantaan 
saapunut kenraalikuvernööri piti aamupäivällä paraatikatselmuksen ja illalla tykkien jyrinän ja kivää¬ 
rien paukkeen säestämän sotaharjoituksen. 

Keisarivierailua odoteltaessa luotiin leirillä tunnelmaa juhlimalla keisarinnan nimipäivää 3. elokuuta. 
Sen aloitti kello 11 rukoustilaisuus. Joukot kokoontuivat kahteen nelikulmioon, ensimmäisessä 
Kaartin pataljoona ja neljä ensimmäistä tarkka-ampujapataljoonaa Uudenmaan pataljoonan telttojen 
edustalle, toisessa muut pataljoonat ja Lappeenrannan reservikomppania Hämeeenlinnan pataljoonan 
telttojen eteen. Samalla paikalla pidettiin myös jumalanpalvelus. Sitten esitettiin hymni “Kolj Slav- 
jen” ja virsi “Vär Gud är oss en väldig borg”. Tämän jälkeen joukot siirtyivät leirin eteen, jossa kenraa¬ 
liluutnantti Ramsay tervehti niitä. Tilaisuus päättyi hurraa-huutoihin ja musiikkijoukkojen soittamaan 
Venäjän kansallislauluun “Jumala tsaaria suojelkoon”. 

Ns. kenraaliparaatissa pataljoonat marssivat plutoonittain kentälle ja muodostivat renkaan muotoisen 
jonon. Ramsay tarkasti hänen ohitseen marssivat joukot. Kenraalin kohdalla asevelvolliset tervehtivät 
häntä venäjäksi ja soittokunnat soittivat marssia. Ramsayn mukana leiriharjoituksia johti ainakin 
heinäkuun puolivälissä kenraalimajuri Enckell, joka edusti Pietarin sotaministeriössä Suomea. 

Tykistö otti muiden joukkojen tapaan osaa harjoituksiin ja paraateihin. Sitä seurattiin mielenkiinnolla, 
sillä asevelvollisten joukoilta puuttui oma tykistö. Sanomia Turusta -lehti kertoi, että eräänä 
lauantaina Ramsayn pitämässä paraatissa patteri juoksuparaatissa pysähtyi yhtäkkiä Ramsayn eteen ja 
“ampua jymähytti neljästä tykistä yhtäaikaa”. 

Kenraalikuvernööri Heyden saapui 28.7. taas Lappeenrantaan. Edellisenä päivänä pidettyyn 
harjoitukseen kaikki leirijoukot ottivat osaa. Tuntia ennen harjoituksen alkua siirtyivät Uudenmaan, 
Turun ja Vaasan pataljoonat sekä kaksi plutoonaa tykistöä leirikentän yli rautatieaseman vastaiseen 
suuntaan ja toinen osasto, joka käsitti Oulun, Kuopion, Mikkelin, Hämeen ja Viipurin pataljoonat ja 
lopun tykistön, leiriytyi rautatieaseman lähistölle. Ensimmäinen osasto sai käskyn tehdä hyökkäys 
leiriytynyttä ylivoimaista vihollista vastaaan; se joutui kuitenkin perääntymään lähes entiseen 
paikkaansa, sillä toinen osasto alkoi kiertää hyökkäävän osaston oikeaan sivustaan. 

Ramsayn lauantaisin pitämissä paraateissa saattoi kenraali huutaa hyvin marssineelle komppanialle: 
“Hyvin, pojat!”. Tähän vastattiin “Ahkeruus on ilomme, herra paroni”. Heinäkuun loppupuolella 
huudot kuitenkin vaihdettiin venäjäksi, sillä harjoiteltiin keisarin tuloa varten. 

Ajankohtaiset kielikysymykset heijastuivat myös Lappeenrannan leirille. Uusi Suometar arvosteli 
leirin jälkeen sitä, että upseerit käyttivät liian vähän Suomen kieltä. Sotamiesten puhuttelu suomeksi 
olisi lehden mukaan erityisen suotavaa, kun komennuskielenä oli venäjä. Oli pelättävissä syntyvän 
katkeruutta, kun sotilaiden enemmistölle oli sekä venäjän että ruotsin kieli vierasta. Tästä oli jo oi¬ 
reita, kun juhannuspäivänä pidetyissä Kuopion pataljoonan komentajan hautajaisissa ei käytetty yh¬ 
tään suomenkielistä sanaa. 

Myös Aura-lehden heinäkuun alussa 1885 saama kirje valaisee kielenkäyttöä leirillä. Kirjoittajan 
mukaan suomalainen ja ruotsalainen kulkivat täälläkin päin Suomea rinnatusten, ei ainostaan 
Lappeenrannan kaupungissa - josta tosin löytyi myös paljon venäjää puhuvia - vaan myös leirissä. 
Esimerkiksi iltasoitossa asettuivat kaikki komppaniat paikoilleen iltakatsastukseen ja yhteisiin 
rukouksiin. Yhdessä komppaniassa rukoiltiin kirjoittajan mukaan suomeksi, toisessa ruotsiksi. 

Yhdessä pataljoonassa luettiin vääpelin päiväkäskyt suomeksi ja toisessa ruotsiksi. Päiväkäskyt kirjoi¬ 
tettiin molemmilla kielillä, kirjoittajan mukaan vain Viipurin ja mahdollisesti Kuopion ja Hämeen 
pataljoonissa ne ilmestyivät ainoastaan suomeksi. 

Viipurin Sanomat kertoi heinäkuun lopussa leirijoukkojen jo edistyneen sotilaallisissa taidoissa; 
rivit olivat nyt paljon suoremmat ja kulku tasaisempaa ja vakaampaa kuin leirin alussa. Parhaita 
pataljoonista tässä olivat kaartin ja Hämeenlinnan pataljoonat. Lehti kertoi myös Lappeenrannan 

Keisarivierailua 4.K. IHH5 odoteltaessa kaunistettiin kaupunkia ja leiriä. Keisarintalo laiteltiin 
kuntoon, kirkko oli kunnostettu ja kaupunki koristeltiin seppeleillä ja lipuilla. Rautatieasemalta 
kaupunkiin tultaessa oli kaupungin "sisääntulon " luokse pystytetty kunniaportti. joka oli koristettu 
lipuilla. Leirissä oli taas ns. ensimmäinen linja eli lähinnä kenttää oleva teltlalinja koristeltu. Ajan 
lehtitietojen mukaan tyylikkäästi toteutettu koristelu oli arkkitehti Ahrenbergin suunnittelema. Jokai¬ 
sen pataljoonan telltarivin eteen oli sijoiteltu kahdeksan lipuin koristeltua salkoa, joihin oli kierrel¬ 
ty kuusenhavuja ympärille. Salot oli yhdistelty kukkaseppeleillä. Kaksi korkeinta salkoa oli aina 
sijoitettu keskelle. Niitä koristivat neljän lipun lisäksi Suomen vaakuna ja asianomaisen iHituljooiuin 
kotiläiinin vaakuna. Kuva lehdestä “Putesestvie Ih hnperatorskih Velizest". Vsemimaja illustrazija 
IRH5. Heidän kuninkaallisten majesteettiensa vierailu Suomessa IS85. IMuseovirasto, historian 
kuva-arkisto). 


reservikomppanian toisvuotelaisten ottaneen osaa katselmukseen. Nämä eivät tietenkään vetäneet 
vertoja vakinaiselle väelle “tasaisessa kuljeskelussa”, mutta lehden mukaan reservikomppanioiden 
oikea paikka olikin taistelussa. Lehti toivoikin, etteivät komppaniat taistelukentällä antaisi aihetta 
nauruun, kuten oli käynyt lauantain katselmuksessa, jossa yksi mies juostessaan kompastui ja kaatui. 

Lappeenrannan leiri ja keisarin vierailu leirillä herätti kiinnostusta myös maan rajojen ulkopuolella, 
sillä muun muassa englantilainen Standard-lehti lähetti kirjeenvaihtajan seuraamaan leiriharjoituksia. 

Keisariparin saapumista edeltävän viikon perjantaina kaupunkiin tuli 110 hovivirkamiestä sekä 
lauantaina 100 hevosta ja noin 40 vaunua keisariparille ja muille korkeille vieraille. 

25.7 päivätyssä kirjeessä kertoi Aura lukijoilleen Lappeenrannan leiriläisten odottavan jo keisarin 
tuloa. Hän saapui vihdoin tänne 4.8.1885. Sotilaat ottivat rautatien varteen asettuneina vieraat hurraa¬ 
huudoin vastaan. Samana iltana keisari tarkasti leirin. Pataljoonat asettuivat etulinjaan kivääreittä ja 
keisari ratsasti joukkojen ohi tervehtien jokaista pataljoonaa erikseen. 

Seuraavana päivänä pidetty paraati onnistui hyvin. Kuudentena elokuuta keisari tarkasti 
sotaharjoituksen, joka myös onnistui hyvin. Jokaiselle miehelle oli annettu 60-100 patruunaa, jotka 
harjoituksessa ammuttiin parissa tunnissa. Lisäksi tykistöosaston kahdeksan tykkiä ampui lähes tauko- 
amattomasti, joten - Rauman Lehden mukaan - “voi arvata, ettei paukkeesta ollut puutetta”. 

Keisarivierailun musiikillisesta annista vastasi noin 300 miehestä koottu laulukuoro laulaen vie- 

raille heidän ollessaan illallisella. Kun useita lauluja oli jo laulettu, tulivat keisari ja keisarinna 
valkeassa kesäpuvussaan kiittämään kuoroa. Tällöin laulettiin vielä “Maamme” ja “Keisarin 
hymni”. Lappeenrannan kaupunki oli vierailun kunniaksi liputettu ja juhlavalaistu. Leiri taas oli 
Rauman Lehden mukaan kuin tulimeri ilotulituksen valossa. Vierailu päättyi keisarin lähtiessä 7.8. 
Lappeenrannasta Helsinkiin. Asemalla laulettiin jälleen Keisarin hymni. Keisari lahjoitti jokaiselle 
sotilaalle ruplan, josta miehet saivat Suomen rahassa neljä markkaa. 

Lappeenrannan Uutiset kertoi leirikentän tyhjenneen jo 11.8. mennessä. Nuoremmat esiupseerit 
jäivät Lappeenrantaan harjoittelemaan 11.8. - 23.8. väliseksi ajaksi. Ohjelmaan kuului marssileirin 
perustaminen, etuvartioiden asettaminen, oman aseman puolustaminen, vihollisen aseman valloit¬ 
taminen ja marssijärjestys sodan aikana. Harjoitukset tehtiin itsenäisesti ja tarkastettiin ja korjattiin 
esikuntapäälliköiden, everstien Boxströmin ja Palinin johdolla. 

Suomalaisten pataljoonien vuosipäiväksi määrättiin myöhemmin 5.8. edelläkuvatun keisariparaatin 
mukaan. 

Vuoden 1885 Lappeenrannan leiriharjoituksen päätteeksi toivoi Uusi Suometar manöövereihin 
mukaan ratsuväkeä. Lehden mukaan tällöin toisiaan vastaan asetetut sotajoukot voisivat toimia 
itsenäisesti eivätkä pelkästään tarkan ennakkosuunnitelman mukaan. Siten harjoituksista saatava 
hyöty olisi suurempi. 

Hufvustadsbladetin toimittaja piti asevelvollisten koulutuksessa tärkeämpänä sotilaille tärkeitä taitoja 
kuten ampumista, manöövereitä jne. kuin paraatiharjoituksia, joiden tavoitteena kirjoittaja näki sotilai¬ 
den saamisen käveleviksi ja juokseviksi koneiksi. Koko leiriajan tehtiin muutama tunti paraatihar¬ 
joituksia joka lauantai. Tätä kirjoittaja piti liikana; ajan olisi voinut käyttää hyödyllisempiin harjoituk¬ 
siin. Päällystöllä toki oli vuoden 1885 keisarivierailussa hyvä syy harjoitella paraatia - vierailun 
ohjelmaanhan kuului myös suuri paraati. 

Laatokka-lehden mukaan asevelvolliset Lappeenrannan leirillä tunsivat itsensä sotilaina isänmaan 
puolustajiksi, ja lisäksi kansallistunne oli heissä heräämässä. Sotilaista olikin tulossa kunnon kan¬ 
salaisia ja isänmaan ystäviä. Kirjoittaja toi esiin myös armeijan merkityksen kansan sivistäjänä: 
oli toivottavaa, että kansaan tarttuisi hyviä tapoja, sivistystä ja kansallistunnetta sotilaiden palattua 
kotiin. Tähän oli hyvät edellytykset, sillä “Harvoin sain kuulla heidän keskuudessaan epäsiveellisiä 
ja kirosanoja, vaan ainoastaan viatonta leikkiä ja semmoisia miehuullisia keskusteluja, jotka kyllä 
sopivat miesten ja kunnon sotilasten keskuudessa”. 

Lappeenrannassa pidettiin seuraava suomalaisten joukkojen kesäleiri jälleen kahden vuoden kuluttua, 
vuonna 1888. Nyt miesmäärä nousi kesäkuun puolivälistä lähtien noin 4500 henkeen. Harjoituskenttä 
oli jo jonkin verran nurmettunut, mutta pölisi kyllä edelleen. 

Leirin ohjelma noudatti vuoden 1885 mallia paitsi keisarivierailua. Kesällä 1888 sotaväen ja kaupun¬ 
kilaisten välit lämpenivät edelleen, uteliaita vieraili leirillä ja asevelvolliset järjestivät usein tans¬ 
seja leirikentällä. Illalla leirijoukkojen soittokunnat kävivät kaupungin rantapuistossa soittamassa. 
Alkoholikäytön katsottiin osin uuden väkijuoma-asetuksen ansiosta edelleen vähentyneen. 

Uutta väriä leirijoukkoihin toi heinäkuun viimeisellä viikolla ratsuväki. Ratsuväkiosasto venäläisestä 
henkikaartin rakuunarykmentistä käsitti kaksi eskadroonaa eli noin 300 miestä ja hevosta. Lappeen¬ 
rannan Uutiset määritteli ratsuväen olevan leiriharjoituksissa kuvaamassa miehistölle “tämän aselajin 
omituisuuksia, keinot ratsuväen voittamiseksi ja sen oma voima taistelussa sellaista vihollista vastaan, 
jolla on erilaisia ominaisuuksia”. Käytännössä koulutustavoitteisiin pyrittiin siten, että ratsuväki teki 
erilaisia hyökkäyksiä jalkaväkeä vastaan. 1888 leirin venäläisesssä tykistöosastossa oli kolme patteria, 
joissa jokaisessa neljä tykkiä. 

Huomiota leirillä herättivät myös polkupyörät, joita käytettiin jo runsaasti. Lehdistössä jopa tiedettiin 
erään upseerin ajaneen leirille polkupyörällä Krasnoje Selosta neljässä vuorokaudessa. 

Kaupungin lehdessä mainittiin venäläisten sotilaiden panoksen leiriharjoituksissa ja yleensäkin 
käytöksen olleen erittäin hyvää. Keisarinnan nimipäivänä 3.8.1888 oli linnoituksen venäläisten 
kasarmien edustalla suuri juhlatilaisuus. Suomalaisista pataljoonista oli kunniavieraana kahdeksan 
miestä jokaisesta pataljoonasta. Kasarmit koristeltiin juhlan kunniaksi lipuin ja köynnöksin. Kasar¬ 
meissa majaili leirien aikana tykistöjä siellä ollut jalkaväki oli sillä aikaa leirissä. Leirin aikana järjes- 
tetiin myös kutsuja tykistöupseerien klubilla linnoituksessa. 

Keisarinnan nimipäivän lisäksi toinen suuri juhlatilaisuus oli heinäkuun lopussa Venäjän kansan kris¬ 
tinuskoon kastamisen 900-vuotisjuhla. Siihen kuului muun muassa suuri paraati linnoituksessa ja 
kirkkokulkue. Juhlan päätteeksi ammuttiin linnoituksessa 101 tykinlaukausta 

Vuoden 1888 leirin yhteydessä kiinnitettiin huomiota sen houkuttelemiin kaupustelijoihin, joita 
ainakin lehdistössä nimitettiin tataarikauppiaiksi. He pukeutuivat kuvausten mukaan pitkään, ruskeaan 
takkiin ja kulkivat kauppatavaroita sisältävä pussi olallaan. Tällaiset kauppiaat lienevät olleet tuttuja 
muuallakin Venäjän armeijan kokouksissa, sillä Kaiku-lehteen Lappeenrannan leiriltä kirjoittanut 
nimimerkki “Eenokki” kertoi jopa tunteneensa erään näistä heistä. Hän oli tavannut tämän 10 vuotta 
aiemmin Krasnoje Selon leirillä. Kyseessä oli “Eenokin” mukaan “tuon liikkuvan kauppahuoneen 
omistaja ja muut ovat hänen yhtiönsä asiamiehiä.” 

Tataarikauppiaat myivät muun muassa nenäliinoja, rihmaa ja saippuaa. Venäjältä oli tullut appelsiinien 
ja makeisten myyjiä sekä jäätelön kauppiaita. Lisäksi kaupungista oli paikalla muun muassa siman 
myyjiä ja ympäröivän maaseudun emäntiä myymässä voita, maitoa, kananmunia ja kahvia. 

Leirikokoukset karkoittivat linnut leirin läheisyydestä metelillään. Vuonna 1888 vieraili leirillä kuiten¬ 
kin kesy korppi, joka kävi eri pataljoonissa. Kaiku-lehden kirjeenvaihtajan mukaan se tunsi “arvoero- 
tukset paremmin kuin joku nahkapoika”. Korpin omisti kapteeni Leidenius ja asevelvolliset ristivät 
sen Kalleksi. 

Vuoden 1888 leiri loppui 6.8.1888. Päätöspäivien ohjelmaan kuului 4.8. pidetty sotaharjoitus. Leirin 
herätti hälytys puoli neljältä aamulla. Tarkka-ampujapataljoonat ehtivät leirikentälle nopeasti ja odotti¬ 
vat siellä tuntia myöhemmin linnoituksen kasarmeista tulevaa tykistöä ja kahta tuntia myöhemmin 
Reijolanja Juvakan kylistä tulevaa ratsuväkeä. Näiden saavuttua alkoi harjoitus, jossa osajoukosta 
puolusti Lappeenrantaa ja osa hyökkäsi. Seuraavana päivänä oli pataljoonien juhlapäivä ohjelmassaan 
muun muassa jumalanpalvelus ja seremoniamarssi. Lisäksi keisaripaviljongissa oli runsas aamiainen, 
jolle kutsuttiin upseeristoja iso joukko yleisöä. Iltapäivällä ajettiin ylimääräisellä junalla Saimaan 
rantaan, josta noustiin Elias Lönnrotiin seuraamaan pataljoonien kilpasoutua. Höyrylaiva palasi 
satamaan kello kahdeksan, yhdeksältä kokoonnuttiin keisaripavilj onkiin ja kymmeneltä oli leirissä 
ilotulitus. Elokuun kuudentena, leirin päätöspäivänä, pidettiin vielä tavanomaiset harjoitukset, joiden 
jälkeen kenraalimajuri Ramsay kiitteli miehiä hyvästä menestymisestä ja käytöksestä. 


11.2 Loppukauden leirit 

Leirikokoukset jatkuivat edelleen 1890-luvulla. Vuoden 1891 leiriä korosti jälleen keisari Aleksanteri 
IIl:n vierailu. Keisaripari saapui kaupunkiin 5. elokuuta junalla. Asemalta ajettiin kukkia heittelevien 
kaupunkilaisten ohitse keisarintaloon, johon vieraat majoittuivat. Vierailun kunniaksi linnoituksen 
vallit valaistiin ja Kaupunginlahden rannassa oli ilotulitus. Leirikentällä pidettyyn keisariparaatiin 
komennettiin kaikki Suomessa olevan 24. jalkaväkidivisioonan rykmentit sekä kaksi pataljoonaa 
linnoitusjoukoista. 

Birger Äkerman kertoo muistelmissaan, että keisarille lauloi vierailun päätteeksi aamiaisella ennen 
junan lähtöä musiikkilehterillä - siis kaiketi rakuunarykmentin upseerikerholla - Kuopion pataljoonan 
kuoro. Keisari piti laulusta niin, että hovimarsalkka ruhtinas Obolensky joutui kaksi kertaa 
muistuttamaan junan odottavan lähtövalmiina. 

Suomalaisten joukkojen vakiintuneen kesäleirijärjestelmän mukaan komennettiin kaksi pataljoonaa 
niistä useaan otteeseen Krasnoje Seloon suuriin harjoituksiin. Ne kestivät elokuun puolivälistä alkaen 
kaksi viikkoa. Muut kuusi pataljoonaa olivat sillä aikaa pienemmissä leiriharjoituksissa Lappeen¬ 
rannassa Suomeen komennettujen venäläisten joukkojen kanssa. Lappeenrannan leirit kestivät 
yleensä heinäkuun seitsemännestä noin 20. elokuuta. Tästä ajasta varattiin kaksi viimeistä viikkoa 
yhteishaijoituksiin. 

Suomen kaartinpataljoona osallistui viimeisen kerran vuoden 1891 leirikokoukseen muiden suoma¬ 
laisten joukko-osastojen kanssa. Suomen rakuunarykmentti oli nyt mukana ensimmäistä kertaa. 
Vuosien 1885 ja 1891 “keisarikokousten” ohella suomalaiset joukot olivat yhteisellä Lappeenrannan 
leirillä vuosina 1888, 1894 ja suureen sotaharjoitukseen Viipurin ja Lappeenrannan välillä 
päättyneellä leirillä vuonna 1896. 

Venäläisten ja suomalaisten joukko-osastojen välit kiristyivät ensimmäisten leirien jälkeen. Jo 1890- 
luvulla esiintyi riitoja niiden kesken. Kazanzovin mukaan ensimmäinen huomattavampi riita Suomen 
rakuunarykmentin miesten ja suomenmaalaisten tarkka-ampujien välillä syntyi vuonna 1893, kun 
suomenmaalaiset tarkka-ampujat olivat ensimmäistä kertaa mukana Lappeenrannan leirillä. 

Kesäkuun lopussa tapahtuneen välikohtauksen aiheutti ilmeisesti osaltaan rakuunoiden juhannuksena 
ottama “hyvä humala”. Muutama rakuuna hyökkäsi näet selvittämättömästä syystä 1. suomen¬ 
maalaisen tarkka-ampujapataljoonan venelaiturin ja uimapaikan luona seisovan päivystäjän kimppuun 
haukkuen tätä ryssäksi. Päivystäjän avuksi tuli pyykkiä laiturilla peseviä sotilaita sekä pian myös 
4. suomenmaalaisen rykmentin ampumaharjoituksista palaava osasto. Samaan aikaan ohi ajanut 
prikaatin komentaja kenraalimajuri Popoff sai tappelun loppumaan. Sen päätteeksi vietiin 15 sidottua 
rakuunaa leirille talteen. Saman kesän heinäkuussa suomalaisten ja suomenmaalaisten tarkka- 
ampujien kesken syntyi vielä tappelu pyykkilaiturien käytöstä - suomenmaalaisilla rykmenteillä ei 
näet vielä ollut omia laitureita. 

Suomalaisia asevelvollisia joukkoja oli vielä vuoden 1899 leirillä. Lehdistö epäili jo keväällä, että 
katselmus jäisi uuden asevelvollisuuslain takia viimeiseksi. Rakuunarykmentti oli näiden harjoitus¬ 
ten aikana leirillä Krasnoje Selossa. Suomalaisten leirikokoukset loppuivatkin vuonna 1899 ja koko 
leirialue jäi venäläisten haltuun. Heidän leirinsä täällä jatkuivat aina ensimmäiseen maailmansotaan 
saakka. 


Kaupungin ja sotaväen kesken syntyi kitkaa kansallisten joukko-osastojen lakkauduttua. Nyt esi¬ 
merkiksi kaupunki ja venäläiset joukot kiistelivät leirialueen puuston hakkauttamisesta. Kaupunki 
kuitenkin edelleen hyötyi leireistä taloudellisesti. Täällä vieraili muun muassa kesäisin Pietarista pal¬ 
jon leirille saapuneiden upseerien perheitä. 

"Tapio " eli iltasoitto leirillä keisarivierailun aikana. Tavallisesti iltalmtulon aluksi yksi vahtia pitävä 
torvensoittaja aloitti valinistussoiton. johon muutkin pian yhtyivät. Sen alkaessa miehistä kokoontui 
komppanioitlain linjoille. Kelloyhdeksältä antoi päivystäjä merkin "lapion " eli iltasoiton puhaltami¬ 
sesta - joskus etenkin suuremmissa leireissä anneltiin merkki raketilla ja tykinlaukauksilla Kun 
leirillä oli korkeampia vieraita, oli iltasoitto juhlallisempi, soittokunnat esittivät esimerkiksi "tapto- 
ohjelman ". Iltahuudon jälkeen komppanian vääpeli luki päiväkäskytja ilmoitukset Iltahuutoon liittyi 
myös iltahartaus, jolloin kaikki paljastivat päänsä ja joku sotamiehisiä luki kovalla äänellä l.sämei- 
dän-rukouksen ja Herran siunauksen. Kuva lehdestä "Pulesestvie Ih Imperatorskth Velizest". 
Vsemimaja illustrazija 1X85. Heidän kuninkaallisten majcsleelliensa vierailu Suomessa 1885. 
(Museovirasto, historian kuva-arkisto). 

Venäläinen ratsuväki herätti suurta mielenkiintoa osallistuessaan 1880-luvulla Lappeenrannan 
leiriliarjoituksiin - vielä ei nimittäin Suomella ollut omaa ratsuväkeä. Kuvassa suomalaisia upseerei¬ 
ta ja venäläisiä rakuunaupseereita yleiskuvassa Lappeenrannan leirillä. Takana seisomassa: 
Nicolai Maexmontain, H. von Knorring ja VV. Hellman. Istumassa: 2. oik. E. Bremer. Edessä venä¬ 
läisen upseerin vieressä I. Gulin ja E. Ramsay. Rakuunaupseereilla univormuun kuului rinnan yli 
kulkeva valkoinen remmi. (Museovirasto, historian kuva-arkisto). 

12 SUOMEN RAKUUNARYKMENTT1 


12.1 Rykmentin perustaminen 

Aloitteen suomalaisen ratsuväkijoukko-osaston pemstamiseen teki Suomen senaatille sotaministeri 
ja keisari Aleksanteri III. Sitä pidettiin Venäjän sotilashallinnon kannalta yhtenä osana Suomen 
puolustusta. Ratsuväki kuului taktillisesti asiaan sotilasosastojen eturyhmittymänä. Venäläistä ratsuvä¬ 
keä taas pidettiin soveltumattomana yhteistyöhön suomalaisten joukkojen kanssa. 

Ratsuväen perustaminen herätti Suomen lehdistössä runsaasti keskustelua. Esimerkiksi Äbo 
Underrättelser piti sitä hyvänä asiana. Armeijaan todettiin kuitenkin vielä tarvittavan kansallinen tykis- 
töjoukko-osasto. 

Nya Pressenkin tunnusti ratsuväen tarpeen kunnon sotaväelle. Venäjältä saatiin lehden mukaan 
erinomainen esimerkki hyvin organisoidusta ratsuväestä. Suomalainen ratsuväki tulikin organisoida 
venäläisen kasakkarykmentin mukaisesti. Tosin Suomessa maasto vaatijoitakin muutoksia. Suomessa 
olivat hevoset pienempiä, mutta se ei estänyt suomalaisia olemasta hyviä “kavalleristeja”. Ruumiinra¬ 
kenteen ja henkisen puolen perusteella suomalaiset miehet olivat Nya Pressenin mukaan luotuja ratsas¬ 
tajiksi. 

Suomalaiset hevoset eivät lehden mukaan kelvanneet korkeampaan ratsastustaitoon, mutta tämä 
ei ollut välttämättä tarpeenkaan. Nya Pressen pohti myös hevosten hintoja. Suomalainen hevonen 
maksoi keskimäärin noin 500 markkaa. Tätä lehti piti suhteellisen kalliina. Venäläinen ratsuväki taas 
ratsasti vain pienin poikkeuksin kokonaan tanskalaisilla 125 ruplaa maksavilla hevosilla. Tanskalais¬ 
ten hevosten hyötyä lehti piti kyseenalaisena. 

Österbottniska Posten taas pohti, mihin rakuunapataljoona sijoitettaisiin. Lehti myös kritisoi uusia 
sotilasmenoja, joita se varmasti arveli tulevan. Aikaisemmin kerätyn sotilaskassan, jolla oli saatu 
kasarmien rakentaminen ja aseistuksen hankinta alkuun, arveltiin olevan nyt riittämätön. Lehti 
huomautti, että Euroopan rikkaammatkin maat pyrkivät jo vähentämään sotilasmenoja, mutta kylmän 
ja nälkäisen Suomen sotilasmenot kasvoivat. 

Senaatti perusti ratsuväkiasiaa käsittelemään komitean jäseninä Suomen kenraalikuvernöörin sotaväen 
esikunnan päällikkö eversti Palin, Suomen sotaväen päällikköhallituksen esikuntapäällikkö eversti 
Willebrand, Pihkovan henkirakuunarykmentin eversti Schauman, reservikomppanian päällikkö majuri 
Järnefelt, prokuraattorin apulainen Borenius, sotilastoimituskunnan sihteeri Christiensson ja sihteerinä 
sotaoikeuden virkamies Kajanus. Komitean laatima ehdotus jätettiin senaatille ja käsiteltiin vuoden 
1888 valtiopäivillä. 

Hufvudstadsbladet kommentoi komitean esitystä helmikuussa 1888. Sen mukaan komitea ehdotti 
ratsuväen kokoonpanoksi 2 rakuunarykmenttiä, jotka yhdistettäisiin prikaatiksi.Tätä johtaisi 
vain prikaatinkomentaja ja adjutantti apunaan kirjuri ja vahtimestari. Kummassakin rykmentissä 
olisi 288 miestä rauhan ja 384 sodan aikana. Reservijoukot perustuisivat ainoastaan ratsuväessä 
täysinpalvelleeseen miehistöön. Tämän vuoksi oli koulutettava paljon miehistöä - vain siten saatai¬ 
siin riittävä reservi. Liikekannallepanoa varten tuli olla myös 177 miehen vahvuinen varaeskadroona. 
Palkkauksessa komitea oli päättänyt rinnastaa ratsuväen kaartiin, joten palkka olisi parempi kuin 
tarkka-ampujapatalj Oonilla. 

Komitea ehdotti yhden rykmentin kasarmeihin varattavaksi rahaa 1 034 500 markkaa. Ne tuli kerätä 
jo finanssikaudella 1889-1891, jos ratsuväen perustaminen aiottaisiin aloittaa komitean ehdotusten 
mukaan 1.11.1890. Komitea halusi myös muuttaa asevelvollisuuslakia. Sen kohta, jossa määrättiin 
vapaaehtoisia otettavaksi erikoisjoukkoihin vain kerran vuodessa eli lokakuussa, olisi muutettava ja 
Suomen armeijan maksimivahvuus nostettava 5 000 miehestä 6 000:een. 

Viborgsbladetkin totesi helmikuun lopussa 1888 ratsuväkikomitean saaneen työnsä valmiiksi ja 
jättäneen lausuntonsa senaatille. Lehti arveli senaatin varmaankin hyväksyvän lausunnon. Senaatista 
lausunto lähtisi Pietariin esiteltäväksi keisarille. Tarkennusten ja muutosten jälkeen se jätettäisiin 
hallituksen esityksenä säädyille. Artikkelissa toivottiin, ettei muita ehdotuksia ehdittäisi tehdä sää¬ 
dyille - ajan voittaminen oli tässä vaiheessa tärkeintä. Koska ehdotusta ei ehditty tuoda säädyille 
ennen valtiopäivien vaihtumista, pelättiin, ettei huolellisesti valmisteltu ehdotus enää menisi läpi. 

Viborgsbladet kiteytti ratsuväkikomitean ehdotukset ja laskelmat pääpiirteissään seuraaviksi: 

1. ehdotus valtiolle suomalaisesta rakuunarykmentistä 

2. ehdotus valtiolle prikaatinjohdosta suomalaiselle rakuunaprikaatille 

3. ehdotus valtiolle varaeskadroonasta 

4. ehdotus tarpeelliseksi kuulutukseksi koskien hevosten varaamista suomalaiselle ratsuväelle 

5. piirustukset kasarmirakennuksista suomalaiselle rakuunarykmentille ja ylimalkaisia kustannusarviot 
niiden rakentamisesta 

6. yhteenveto perustamis- ja vuosittaisista ylläpitokustannuksista a) rakuunaprikaatista joka koostuisi 
kahdesta rykmentistä, joissa kummassakin olisi yhdeksän ruotua ja b) prikaatin johdosta 

7. yhteenveto perustamis- ja vuosittaisista ylläpitokustannuksista suomalaisesta rakuunaprikaatista 
joka koostuisi kahdesta kaaderirykmentistä, joissa olisi kuusi ruotua. 

8. laskelma kuluista suomalaisen rakuunarykmentin jälkikäteen tapahtuvasta perustamisesta, kunnes 
se olisi saavuttanut täysimääräisen vahvuutensa 

9. ehdotus tarpeellisista muutoksista vuoden 1878 Suomen asevelvollisuuslain 86, 93 ja 121 pykälään. 

Suomen sotaväen päällikkö Georg Ramsay määritti ratsuväen perustamisen toimenpidejärjestyksen. 
Joukot tuli hänen mukaansa saada toimintakuntoon kolmessa vuodessa. Aikataulu johtui kolmi¬ 
vuotisesta palvelusajasta - se vuoksi olisi järkevintä aina vuosittain täydentää rykmenttiä kolmasosal¬ 
taan. Maaliskuun alussa 1890 tuli ensimmäisten miesten eli opetuskomennuskunnan astua palveluk¬ 
seen. Seuraava erä eli ensimmäiset asevelvolliset saapuisivat marraskuun ensimmäisenä 1890. 

Hevosia otettaisiin rykmenttiin tietyssä järjestyksessä, ja toinen erä asevelvollisia tulisi rykmenttiin 
marraskuun ensimmäisenä 1891. Viimeinen erä astuisi palvelukseen marraskuussa 1892, jolloin 
rykmentin piti olla täydessä vahvuudessaan. 

Ramsay esitti eskadroonanpäälliköiksi everstiluutnantteja. Vaatetusta Ramsay esitti rakuunatyyp- 
piseksi, samoin aseistusta lukuun ottamatta aliupseereita ja tiedustelijoita, joille tulisi kiväärin sijasta 
revolveri. 

Ramsay pohdiskeli myös joukko-osaston nimeä. Hänen mukaansa esillä olleelle “ratsastavat tarkka- 
ampujat” (ridande skarpskyttar) ei ollut vastinetta ratsuväen historiassa. Sen sijaan parempia nimiä 
olisivat “hevosjääkärit” (hästjägare) tai yksinkertaisesti “ratsuväkirykmentti” (kavalleriregemente). 
Ylipäätään Ramsay piti nimitystä toissijaisena, kunhan siitä vain tulisi esiin, että uusi joukko-osasto 
kuului ratsuväkeen ja selvästi erosi jalkaväestä. Lopulta päädyttiin nimittämään joukko-osastoa 
rakuunarykmentiksi. 

Sotaministeri Vannovski käsitteli ratsuväkikomitean mietinnön useampaan otteeseen vuoden 1888 
aikana. Hän hyväksyi ehdotuksen rykmentin perustamisesta ja korosti lisäksi, että rykmentin 
komentaja tuli nimittää tarpeeksi ajoissa, jotta tämä ehtisi ottaa osaa valmistelutyöhön. Yhtenä poik¬ 
keuksena esitettyyn organisaatiomalliin Vannovski ei hyväksynyt eskadroonien komentajiksi evers¬ 
tiluutnantteja. 

Wasa Tidning pohti keväällä 1888 ratsuväestä yleensä tuottamaa hyötyä. Valtiolliselta kannalta 
pidettiin ratsuväen saamista hyödyllisenä. Lehti referoi laajahkosti Venäjän sotaministerin 
ratsuväkikomitean mietinnöstä jossain määrin poikkeavaa organisaatioehdotusta. Sotaministeri 
ensinnäkin piti ratsuväkeä Suomen sotajoukoissa tärkeänä, sillä se tuki sotaväen taktista koulutusta. 
Ratsuväki ei saanut olla vain tavallinen ratsujoukko-osasto, vaan sen tuli tuoda taktista tietoutta eten¬ 
kin etujoukkojen käytöstä. 

Sotaministeri ehdotti ratsuväen vahvuudeksi kahdeksan eskadroonaa, jotka jäsentyisivät kahdeksi 
rykmentiksi. Komitea ehdotti yhteen rykmenttiin aina 452 miestä, sotaministeri vain 356. Esitykset 
poikkesivat hiukan myös ratsuväen perustamiseen tarvittavassa rahasummassa. Sotaministeri arvioi 
kustannuksiksi yli 929 000 ja komitea lähes 915 000 markkaa. 

Nya Pressen kertoi 14.4. 1888 valtiopäiville jätetyn ehdotuksen tulevan samana päivänä 
valiokuntakäsittelyyn. Lehden mukaan ratsuväkihanke syntyi niin nopeasti, ettei kaikkia siihen 
liittyviä asioita ehditty harkita. Ratsuväkikomitea oli tehnyt siitä ehdotuksen, mutta Pietarissa katsot¬ 
tiin sen vaativan vielä valmistelua. Tämän vuoksi säädyt olivat nyt saaneet käsiteltäväksi tärkeän 
ehdotuksen, josta lehden mukaan puuttuivat organisaatioperusteet ja perustamismäärärahaksikin oli 
asetettu vain miljoonan suuruusluokka. Lehden mukaan etukäteen tiedettiin vain, että rauhanaikana 
miehistöä oli korkeintaan 900 ja sodanaikana 1000 miestä. Perustamiskustannukset olisivat siis miljoo¬ 
nan, kasarmien hinta kaksi miljoonaa sekä vuosittaiset ylläpitokustannukset noin miljoonan. 

Nya Pressen arveli ehdotuksen vielä muuttuvan. Joka tapauksessa lehti korosti valiokuntien vastuuta 

ehdotuksen käsittelyssä ja kehotti valikuntien jäseniä omistautumaan tälle työlle täydellisesti ja lisäksi 
kuulemaan asiantuntijoita. 

Nya Pressen palasi 26.4. 1888 samaan kysymykseen ja pohti ensin yleisen asevelvollisuuden olemus¬ 
ta. Aihe oli ratsuväkikysymyksen mukana tullut taas keskustelun alaiseksi. Asevelvollisuus piti 
soveltaa maan olojen mukaiseksi. Suurvaltain armeijaorganisaatiota ei kannattanut kopioida, vaan 
täällä piti löytää sopiva keskitie Sveitsin miliisijärjestelmän ja vakituisen armeijan välillä. Lehden 
mukaan ratsuväkikin oli aluksi aiottu organisoida miliisijoukkojen tavoin. Tästä oli kuitenkin 
luovuttuja ratsuväkikomitean esittämässä organisaatiossa joukkojen ja reserviläisten suhdetta muutet¬ 
tiin, reserviläisistä tuli vain täydentävä instituutio. 

Nya Pressen palasi seuraavassa numerossa vielä armeijan organisaatioon, ja kirjoittaja esitti jonkin¬ 
asteisiin miliilisjoukkoihin siirtymistä. Ratsuväestä hän totesi, että sitä tuskin perustettaisiin komitean 
ehdotuksen mukaisessa muodossa. Sen sijaan parempana mallina hän piti sotaministerin memoriaalia 
tai Finsk Militär -lehdessä vuonna 1885 esitettyä mallia. Lopuksi arveltiin ratkaisun tuskin syntyvän 
näillä maapäivillä. 

Nya Pressenin artikkeliin vastasi nimimerkki W.S., koska lehdessä oli haettu tukea W.S:n artikkelista 
Finsk Militär -lehdessä vuonna 1885. Flänen mukaansa miliisijärjestelmä armeijan organisaationa 
ei sellaisenaan riittänyt puolustuksen lujittamiseen. Ratsuväki piti hänen mielestään organisoida 
toisin kuin jalkaväki. Jalkaväen reserviläiset eivät näet 90 päivässä ehtineet saada riittävää koulu¬ 
tusta - miten tämä sitten onnistuisi ratsuväelle, jolla oli huomattavasti enemmän oppimista: koko 
jalkaväkikoulutus ja lisäksi vielä hevoset. 

W.S. tiesi ratsuväen palvelusajaksi harkittavan 10-12 kuukautta. Ratsuväki täyttäisi ilmeisesti osittain 
jalkaväen tehtävät ja osittain sillä olisi omat tehtävänsä. Tämä onnistuisi parhaiten kahden rykmentin 
organisaationa. Ratsuväkikomitean ehdotuksessa W.S. näki paljon hyvää, ja nykytilanteessa se oli 
lisäksi ainoa kelvollinen. 

Toukokuun lopussa senaatti päätyi yhteen rauhanaikaiseen rykmenttiin. Ratsuväen reservi päätettiin 
perustaa komitean ehdotuksen mukaan. Perustamiskustannukset tingittiin 895 190 markkaan. Rakuu- 
narykmentin tuli vuoden 1888 valtiopäivillä tehdyn ja myöhemmin vahvistetun päätöksen mukaan kä¬ 
sittää kuusi eskadroonaa. Sodan aikana joukkoihin lisättäisiin varaeskadroona. Nimeksi tuli Suomen 
rakuunarykmentti. 

Ratsuväen asettamisen ja kasarmien rakentamisen laskettiin vaativan noin kaksi miljoonaa ja 
vuosittaisen ylläpidon miljoona markkaa. Tämän vuoksi, vaikka ratsuväki perustettaisiin asteittain, 
varainhoitokaudelle 1889-1891 koituivat 1 900 000 markan kulut. Maan edun mukaisena pidettiin, 
että rahat otettaisiin jo ennestään sotalaitoksen käytössä olevista varoista. Koska näitä ei ollut budjetoi¬ 
tu rakuunarykmenttiä varten, niin keisari ehdotti varain hankintaa suuntaamalla sotilashuonekassaan 
ja sotilasvirkatalokassaan kertyvät maksut esimerkiksi ruotujakolaitoksen ja muitten vanhempien ase¬ 
tusten perusteella vuoden 1889 alusta yleiseen sotilaskassaan. Sen tulot lisääntyisivät siten 160 000 
markkaa vuodessa eli vuosina 1889-1891 yhteensä 480 000 markkaa. Lisäksi piti sotilasvirkatalokas¬ 
saan kertynyt pääoma siirtää yleiseen sotilaskassaan ja virkatalonhoidosta aiheutuneet menot siirtää 
yleisen sotilaskassan menoihin. Näin kertyisi ratsuväen kustannuksiin 870 000 markkaa. 

Kokonaissummasta puuttui vielä 550 000 markkaa. Viipurin Uutisten mukaan keisari pitit tätä 
summaa liian pieninä uusien verojen säätämiseksi eikä säätyjen budjetistakaan rahaa liiennyt. Summa 
katsottiin voitavan lainata valtion uloslainausrahastosta korottomana yleiseen sotilasrahastoon. 
Takaisinmaksu voitiin jakaa usealle vuodelle. 

Lappeenrannan Uutisten mukaan rykmentin ensimmäiset miehet astuisivat palvelukseen 1.11.1890. 
Silloin perustetaisiin kolme eskadroonaa kahdeksanruotuisin plutoonin(joukkuein). Toinen saapu¬ 
miserä tulisi marraskuun ensimmäisenä 1891 ja kolmas vuoden 1992 marraskuun ensimmäisenä. 
Tämän jälkeen rykmentti olisi täysilukuinen. Alipäällystön ensimmäistä kantajoukkoa varten Lap¬ 
peenrannan Uutiset tiesi ehdotetun opetuskomennuskuntaa, joka aloittaisi toimintansa 1.4.1890. 
Rykmentin miehistössä olisi rauhan aikana 37 upseeria ja 6 siviilivirkamiestä, joista 2 lääkäriä, sekä 
811 aliupseeria, sotilasta ja aseetonta. Hevosia piti olla 667. 

Lappeenrannan Uutisten mukaan rakuunoitten puku olisi Suomen tarkka-ampujapataljoonien 
kaltainen, mutta housut siniharmaat ja vaatteet leikattaisiin ratsuväkikuosiin. 

12.2 Rykmentin ensimmäiset vuodet 

Suomen rakuunarykmentti perustettiin asteittain kenraalikuvernöörin Suomen sotaväelle 20. 
kesäkuuta 1890 antaman päiväkäskyn mukaan. Komentajaksi määrättiin everstiluutnantti Oskar 
Theodor Schauman, joka oli valmistunut vuonna 1868 Suomen kadettikoulusta, palvellut sen jälkeen 
Pihkovan henkirakuunarykmentissä ja oli jäsenenä ratsuväkikomiteassa. 

Rakuunarykmentin päiväkäskykirjat alkavat elokuussa. Ensimmäinen päiväkäsky kertoi, että 27. elo¬ 
kuuta 1889 tuli rakuunarykmenttiin kuudennesta Mikkelin tarkka-ampujapataljoonasta komennukselle 
aliupseerien Skipparin ja Saarisen johtamia tarkka-ampujia. 

Pitkin syyskuuta saapui Lappeenrantaan tarkka-ampujapataljoonista komennettuja miehiä aina 
muutaman miehen ryhminä. Osa miehistä lähetettiin takaisin omiin pataljooniinsa. Tarkka-ampujat 
toimivat Lappeenrannassa yövahteina varushuoneella ja lähetteinä, aliupseerit päivystäjinä talleilla ja 
opetuskomennuskuntaeskadroonassa. Osa liittyi myöhemmin perustettuun opetuskomennuskuntaan. 

Rakuunarykmentti tarvitsi toimintaansa varten suuren määrän rehua ja ruokaa. Se hankki rehun usei¬ 
lta toimittajilta: Lappeenrannan ympäristön talollisilta ja muilta toimitussopimusten mukaan. Ruoka¬ 
tarvikkeiden hankkimiseksi rakuunarykmentille pidettiin syyskuun alussa 29. reservikomppanian 
kansliassa ensimmäinen huutokauppa. Lappeenrantaan sijoitetut sotilaat ruokailivat syyskuun 6. 
päivään asti reservikomppaniassa, mutta sitten järjestettiin oma mokailu. 

Pihkovan henkirakuunarykmentistä siirretty luutnantti Alfred Lucander saapui Lappeenrantaan 29. 
syyskuuta 1889. Schaumanin adjutantti Lucander johti rykmenttiä muun muassa kun Schauman 
matkusti sotaväen päällikön käskystä marraskuun lopussa 1889 vajaaksi viikoksi Helsinkiin. 

Ratsumestari Johannes Nyberg, aliratsumestari Axel Sandberg, luutnantti Johan Maexmontanja 
everstiluutnantti Carl Schulman määrättiin Lappeenrantaan helmikuun 28. päivänä 1890. Näistä 
ainakin Jekaterinoslavin rakuunarykmentissä palvellut Schulman tuli Lappeenrantaan maaliskuun 
puolivälissä. Maaliskuun 26. päivänä senaatti määräsi rykmentin lääkäriksi Maximilian Buchin ja 
eläinlääkäriksi Hannibal Graaen. 

Everstiluutnantti Schulman vastasi talousasioista, adjutantti, kassanhoitaja ja majoitusmestari oli 
luutnantti Lucander, opetuskomennuskunnan päällikkönä toimi ratsumestari Nyberg ja muina 
upseereina aliratsumestari Sandberg ja luutnantti Maexmontan. 

Maaliskuun alussa 1890 oli Lappeenrannassa rakuunoita seuraava määrä: 

Esikuntaupseereja 2 
Muita upseereja 4 
Aliupseereja 47 
Trumpetisteja 2 
Jefreittereita eli korpraaleja 2 
Vanhemman luokan aseettomia 5 
Nuoremman luokan aseettomia 3 
Tarkka-ampujia 29 
Siviilivirkamiehiä 2 

Upseerihevosia oli Lappeenrannassa 5 kappaletta, rintamahevosia 47 ja kuormastohevosia 2. 

Huhtikuun 1. päivänä perustettiin rakuunapataljoonaan komennetuista tarkka-ampujista 
opetuskomennuskunta. Siihen kuului yhteensä 18 vanhempaa ja 25 nuorempaa aliupseeria sekä 2 
jefreitteria. Opetuskomennuskunnan miehet olivat, 

Vanhempi kuormastoaliupseeri Kaarlo Nopanen 

Vanhemmat aliupseerit 

Kaarlo Flöjt 

Gustaf Wäätänen 

Karl Tuominen 

Johan Pellinen 

Johan Heinonen 

Johan Friman 

Viktor Tiili 

Anders Perälä 

Henrik (Heikki) Lusna 
Abraham Simpanen 
Isak Frilander 
Matts Koski 
Matts Wihelä 
David Ahlroos 
Henrik Holisto 
Karl Söderlund 
Johan Stenroos 
Nuoremmat aliupseerit 
Albert Allanen 
Anders Ripatti 
David Skippari 
Antti Nieminen 
Oskar Saarinen 
Tobias Penttilä 
Adam Pasanen 
Elias Hietamies 
Petter Pylkkänen 
Petter Pääkkönen 
Esaias Sutela 
Pekka Kuokkanen 
August Hagman 
Alexander Lätti 
Antti Staven 
Frans Evert Sulin 
Johan Jaukki 
Antti Hartikainen 
Karl Lehtonen 
Karl Henriksson 
Johan Forsman 
Matti Laasola 
Fredrik Sonninen 
Mauritz Nyman 
Emanuel Pukkila 
Jefreitterit 
Johan Kauppi 
Kaarlo Henriksson 

Samalla tavoin kuin Lappeenrannassa oli toimittu jo muodostettaessa asevelvollista armeijaa 
vuoden 1878 asevelvollisuuslain mukaan. Tällöin oli perustettu Helsinkiin vuonna 1879 Suomen 
opetustarkka-ampujakomppania kouluttamaann alipäällystöä tarkka-ampujapataljooniin; näin ali- 
päällystö oli valmiina, kun ensimmäiset asevelvolliset aloittivat marraskuun alussa 1881. Suomen 
rakuunarykmentissä rykmentin alipäällystöksi otettiin tarkka-ampujapataljoonissa palvelleita 
miehiä. He tulivat Lappeenrantaan 1. huhtikuuta 1890. Vapaaehtoisista ratsuväkeen tulijoista ei 
ollut puutetta. Vuoden 1888 leirillä ensimmäistä kertaa ollut venäläinen ratsuväki teki nimittäin 
harjoitusrynnäköillään suuren vaikutuksen suomalaisten tarkka-ampujapataljoonien miehiin. 

Monien tarjokkaiden ongelmaksi kuitenkin nousivat ratsuväen erityisvaatimukset - muun muassa 
minimipituus 162 cm ja maksimipituus 175 cm, jalan pituus taas piti olla puolet vartalon pituudesta. 
Opetuskomennuskunta toimi huhtikuun ensimmäisestä päivästä marraskuun ensimmäiseen 1890 asti. 
Sen kouluttaman runkohenkilöstön varaan perustettiin vuonna 1890 kolme eskadroonaa ja vuonna 
1891 loput kolme. 

Opetuskomennuskuntaan valittujen miesten tuloa Lappeenrantaan muisteli myöhemmin Oulun tarkka- 
ampujapataljOonasta tänne siirtynyt Johan Pellinen. Rakuunoihin halunneille vapaaehtoisille järjestet¬ 
tiin ensin kotipataljoonassaan lääkärintarkastus, jossa tutkittiin vapaaehtoisen ruumiinrakenteen 
sopivuus ratsuväkeen. Ouluun hyväksymisilmoitus saatiin maaliskuussa 1890. Samalla määrättiin 
hyväksytyt ilmoittautumaan huhtikuun 1. päivänä rakuunarykmentin komentajalle Lappeenrannassa. 

Varusmestarina Oulussa toimineen Pellisen mukaan ilo hyväksyttyjen joukossa oli kuvaamaton 
- tarkka-ampujat olivat leirillä ollessaan nähneet uljaana pidettyä ratsuväkeä. Lappeenrantaan 
saapumisesta Pellinen kertoo: 

“Tulipa vihdoin odotettu huhtikuun 1 päivä vuonna 1890, jolloin saavuimme Lappeenrantaan 
ilmoittautumaan uudelle komentajallemme. Mielikuvituksessamme olimme erehtyneet, olimme 
nimittäin kuvitelleet näkevämme ison ja uljaan näköisen sotaherran, mutta eteemme astuikin pieni, 
tulikatseinen everstiluutnantti, uljaan ja täydellisen sotilastyypin omaavan adjutanttinsa seuraamana. 
Komentajan toivottaessa tervetulleeksi uuteen palvelukseen sekä tehdessä joitakin kysymyksiä, 
saimme poistua kansliasta, missä ilmoittautuminen tapahtui. Tässä pienessä, tulikatseisessä komen- 
tajajassamme tulimme myöhemmin tuntemaan suurta tarmoa ja kykyä osoittavan miehen”. 

Opetuskomennuskunnan miehille jaettiin hevoset 2. huhtikuuta. Nämä olivat kaikki Venäjältä tuotuja 
vanhoja ratsuhevosia. Hevosten hoitoa, ruokintaa ja muita töitä opetti kaksi Venäjän ratsuväessä pal¬ 
vellutta aliupseeria. Opetusta haittasi se, etteivät venäläiset aliupseerit puhuneet Suomea. Haittaa 
kuitenkin helpottivat Suomessa syntyneet opetusupseerit - ratsumestari Nyberg, aliratsumestari 
Sandberg ja luutnantti Maexmontan. 

Opetuskomennuskuntaa perustettaessa otettiin palvelukseen muitakin henkilöitä. Ratsastuksen opet¬ 
tajiksi yhden vuoden ajaksi palkattiin Matvei Mogutnoff ja Platon Lasartschik. Lavartschik tosin 
erosi omasta pyynnöstään jo 11. syyskuuta 1890. Torvensoittaja-aliupseeriksi tuli Frans Lönnström, 
torvensoittajaksi ilman arvoa Otto Humalainen, nuoremmaksi kirjuriksi Axel Ettinger, hevosten 
kengittäjäksi Frans Sellberg, valmiiksi leikkaajaksi Juho Wilenius, välskäriksi Pavel Antonoff, 
eläinvälskäriksi Nikolai Heinoja asemestarin apulaiseksi Adam Nisonen. Opetuskomennuskunnasta 
muodostetun eskadroonan päällikkönä toimi väliaikaisesti luutnantti Lucander ja sittemmin 
ratsumestari Nyberg. Vahtimestariksi määrättiin Kaarlo Nopanen, plutoonien (joukkueiden) aliup¬ 
seereiksi Kaarlo Tuominen, Jouko Friman, Gustaf Wäätänen ja Juho Heinonen. 

Opetuskomennuskunnan koulutus tuotti upseeristolle runsaasti työtä. Pelkkä aliupseerikoulutus ei 
riittänyt, vaan opetuskomennuskunta piti opettaa ratsastamaan, sen jälkeen kouluttamaan hevosia ja 
opettamaan uusille alokkaille ratsastusta. Hevosten koulutus korostui erityisesti syksyllä 1890, jolloin 
rykmentti sai ensimmäiset nuoret suomalaishevoset, joista tuli kouluttaa hyviä rintamahevosia. 

Uusien miesten ja hevosten koulutuksen saaminen alkuun oli vaikeaa, sillä kasarmialueella ei 
ollut vielä yhtään rakennusta valmiina. Siksi hevoset sijoitettiin aluksi leirialueen tarkka-ampu- 
japataljoonien talleihin, jotka eivät sopineet etenkään talvioloihin. Huhtikuun alussa 1890 pääsivät 
hevoset jo uuteen talliin. Miehistö asui aluksi verstasrakennuksessa. 

Sotaväen päällikköhallituksen adjutantti kenraalimajuri Renvall tarkasti Lappeenrannassa jo 
12.4.1890 perustetun opetuskomennuskunnan. Tapahtuma koettiin tärkeäksi yksikön alkutaipaleella, 

Renvall kohotti opetuskomennuskunnan mielialaa muun muassa vertaamalla uutta joukko-osastoa 30- 
vuotisen sodan aikaisiin Stählhandsken rakuunoihin. 

Toukokuun lopussa opetuseskadroonan katsottiin kehittyneen kenttäratsastustaidossa sen verran, että 
voitiin jo harjoitella useammin matkaratsastusta. Esimerkiksi helluntailauantaina 1890 ratsastivat 
rakuunat Joutsenon kirkolle. Kyseessä oli merkittävä koeharjoitus, sillä sen jälkeen eversti Schauman 
piti puheen ja sotilaille jaettiin kannukset. Lappeenrannan Uutisten mukaan ne jaettiin näin varhain kii¬ 
tokseksi ja kehotukseksi tarkkaavaisesta uutteruudesta ja pikaisesta edistymisestä ratsastustaidoissa. 
Kannukset täydensivät opetuseskadroonan univormun. 

Heinäkuun 23. päivänä tarkasti Lappeenrantaan tullut Suomen sotaväen päällikkö, kenraalimajuri 
Georg Ramsay opetuskomennuskunnan edistymisen kuluneena 3 1/2 kuukauden aikana. Osasto 
todettiin hyväkuntoiseksi, ja seuraavana päivänä luovutettiin keisarin myöntämä standaari joukko- 
osastolle. Tämän tärkeän standaarin eli lipun myönsi Aleksanteri III jo kesäkuun neljäntenä 1890. 

Standaarin luovutus oli juhlallinen tilaisuus. Aamulla kello yhdeksältä kiinnitettiin standaari 
tankoonsa. Ensimmäisen naulan siihen löi sotaväen päällikkö paroni Ramsay, toisen kenraalikuver¬ 
nöörin sotaväen esikuntapäällikkö kenraalimajuri Schauman, kolmannen rakuunarykmentin 
komentaja eversti Schauman, neljännen sotaväen päällikköhallituksen adjutantti everstiluutnantti Lan- 
ghoff. Tämän jälkeen olivat vuorossa everstiluutnantti Schulman, ratsumestari Nyberg, aliratsumestari 
Sandberg, luutnantti Lucander ja luutnantti Maexmontan. Yhdeksännen naulan jälkeen aliupseerit ja 
miehistön edustajat Kavaloff, Friman, Tiili, Koski, Saarinen, Skippari, Kauppi ja Koukkari naulasivat 
vielä naulat lipun kiinnikkeeksi ja virkaa tekevä opetuseskadroonan vahtimestari kiinnitti loput naulat. 

Standaari luovutettiin leirikentällä, jonne se kannettiin lippujen liehuessa ja rykmentin seistessä 
rivistössä. Standaarin toivat leirikentälle rykmentin adjutantti ja rykmentin vahtimestari. Kentällä se 
luovutettiin ensin paroni Ramsaylle. Sitten pastori Nordström puhui standaarin merkityksestä. Hän 
päätti puheensa kehottamalla suomalaisia rakuunoita puolustamaan rykmenttiään, isänmaataan ja 
standaariaan “aina kuolemaan asti”. 

Tämän jälkeen luettiin standaarin myöntämistä koskeva keisarin kirje ja varoitettiin rangaistuksesta, 
joka kohtaisi joukko-osastoa, joka antaisi standaarinsa joutua häviyksiin. Tämän jälkeen paroni 
Ramsay ojensi standaarin rykmentin komentaja Schaumanille, ja tämä edelleen standaarin kantajalle. 
Tilaisuus päättyi keisarille ja Suomen rakuunarykmentille esitettyihin hurraa-huutoihin. Samana 
iltana rakuunarykmentti vastaanotti useita sähkösanomia, joissa muun muassa suuriruhtinas Nikolai ja 
sotaministeri Vannovski onnittelivat rykmenttiä standaarin saamisen johdosta. 

Näitä juhlallisuuksia kuvailtiin laajalti lehdistössä. Nya Pressen kuvaili tarkoin rykmentin lippua. 

Sen keskus oli valkoinen ja reunat kultaa. Keskikuviona oli Venäjän valtionsinetti, kahdessa reunassa 
Venäjän vaakuna ja kahdessa Suomen. Standaarin tanko oli sininen, kruununa valtionomena ja 
kultainen risti. Standaarin luovutuspäivästä kesäkuun 4. päivä määrättiin kenraalikuvernöörin joulu¬ 
kuussa 1890 antamassa päiväkäskyssä rykmentin vuosipäiväksi. 

Heinäkuun loppupuolella koulutusta kevensivät rykmentin ampumakilpailut. Palkintoja jaettiin 30.7. 
seuraavasti: upseeripalkinnon (240 markkaa) voitti luutnantti Maexmontan, alipäällystöstä palkittiin 
vanhemmat aliupseerit Gustaf Wäätänen (60 markkaa) ja David Ahlroos (30 markkaa). 

Opetuseskadroonan toiminta-aikana pidettiin oppilaille erilaisia tutkintoja. Niistä ensimmäisessä 
28.8.1890 kuulusteltiin koti(sisä-)palvelua, rikoslakia ja järjestyssääntöä. Toinen tutkinto 5-6.9. 
koski rintamapalvelusta ja kolmas hevostietoutta 10.9. Kenttäpalvelua sekä sodan että rauhan aikana 
kuulusteltiin 16.9., ja viimeinen eli viides tutkinto 26.9. käsitteli kiväärin, revolverin ja sapelin käyttä¬ 
mistä ja rakenteen tuntemista. 

Lappeenrannan Uutiset piti opetuskomennuskunnan ohjelmaa tiiviinä ja vertasi oppilaiden 
tutkinnoissa suorittamaa tietomäärää niihin käytännön valmiuksiin, joita he olivat joutuneet 
opettelemaan. Lehti piti oppilaiden edistymistä hämmästyttävän nopeana. Koulutuksen loppuvaihe 
keskittyi maastoharjoituksiin Lappeenrannan ympäristössä. Komennuskunnan koulutus päättyi 
everstiluutnantti Schaumanin maneesissa lauantaina 19.10. 1890 pitämään loppukokeeseen. Silloin 
julkiluetussa päiväkäskyssä rykmentti jaettiin 1.11. alkaen kolmeen eskadroonaan ja mainittiin niihin 
komennetut miehet. Saman päivän iltana pidettiin rykmentin ruokalassa iltamat, joissa oli tarjolla 
puheita, laulua, virvokkeita ja tanssia. 

Rakuunarykmentti sai standaarin heinäkuun lopussa 1890. Lippua oli luovuttamassa kenraali 
Ramsay Helsingistä. Rykmentti esiteltiin ensin Ramsay Ile. joka myöhemmin piti katselmuksen leiri- 
kentällä. Standaarin luovutus alkoi klo 16.00. Leirikenttä oli silloin koristeltu kunniaportein, kukka- 
seppelein ja lipuin. Aluksi luettiin keisarin kirje, jossa hän ilmoitti standaarin luovuttamisesta. Kirje 
luettiin venäjäksi, ruotsiksi ja suomeksi. Suomeksi korostettiin vielä rykmentin velvollisuutta suojella 
ja ylläpitää standaaria. Standaarin saamisen kunniaksi hurrattiin ja kohotettiin tietenkin myös 
maljoja alkaen keisarista ja päättyen rouva Schaumaniin ja rakuunarykmentin sotilaisiin. Yöllä 
rakuunat pitivät vielä kenraali Ramsaylle serenadin, jonka jälkeen hänet saatettiin junaan. Kuvissa 
Suomen rakuunarykmentin standaari. 


Opetuseskadroona siis toimi huhtikuun alusta lokakuun loppuun 1890, jonka jälkeen rykmentti sai 
ensimmäiset alokkaat. Miehistönä oli vuoden 1889 syksystä alkaen Lappeenrantaan lähinnä hevosia 
hoitamaan komennetut 23 tarkka-ampujaa. Opetuseskadroonan oppilaitten saavuttua tarkka-ampujat 
hoitivat pienempiä töitä - takaisin heidät oli määrä komentaa alokkaiden saavuttua 1.11. 

Ennen alokkaiden saapumista lisättiin rakuunarykmentin upseeristoa. Kornetit Georg Hellström ja 
Petter Moldakoff komennettiin rakuunarykmentti in Pietarin ratsuväkiopistosta sekä Adolf Lagerblad 
ja Arthur Norring Suomen kadettikoulusta. Samana syksynä komennettiin rakuunarykmentti in 
myös luutnantti Friedrich von Tobiesen, aliratsumestari Ernst Baeckman, luutnantit Adolf Aminoff, 
Carl Malm, Georg von Essen ja August Thesleff. Lokakuun 19. päivänä rykmentti sai myös papin, 
Tallinnan ruotsalais-suomalaisen seurakunnan kirkkoherran Johan Collanin, jolle Lappeenrannan 
seudut olivat tuttuja jo kirkkoherranapulaisen toimikaudelta 1885-1886. Samana päivänä nimitettiin 
myös rykmentin sotatuomari Robert Schogster ja asemestari Matti Tuovinen. 

Alokkaiden saapumista muisteli myöhemmin opetuskomennuskuntaan kuulunut Albert Allonen. 
“Marraskuun ensimmäisenä saapuivat tänne ympäri Suomen salomailta ensimmäiset asevelvolliset 
oppiakseen täyttämään sotilaan palvelusta. Heidän tullessaan oli huomioon otettava jotakin ilahutta- 
vaakin, sillä useampina vuosina huomasin nuorukaisten kasarmiin tuloa muissa pataljoonissapa olivat 
useimmat heistä päihtyneet. Vaan tänä syksynä en havainnut ketään, joka olisi ollut liikaa nauttinut 
väkijuomia. Arvelin itsekseni että siihen on varmaan vaikuttanut matkan pituus, että kotoiset eväät 
ovat loppuneet ennen aikaa ja täältä lienee ollut ahdas saanti sinä päivänä. Tämä oli meille oikein 
hauskaa, syystä kun meitä oli vähän hoitamaan ja ohjaamaan semmoista joukkoa, jos he olisivat olleet 
kovin raivoissaan. Seuraavana päivänä, kello 9 e. p. p. oli rykmentin maneesissa ylöshuuto, jossa 
katsottiin josko kaikki olivat saapuneet. Samassa pidettiin jumalanpalvelus, jossa alussa sekä lopussa 
veisattiin virsi: ‘Meidän linnamme on Jumala taivaass'. Tässä tilaisuudessa rykmentin soittokuntakin 
puhalsi ensimmäistä kertaapa kauniille kajahtelivat säveleet, varsinkin rykmentin kunniamarssia 
soitettaessa.” 

Alokkaiden saavuttua alkoi Suomen rakuunarykmentissä rutiininomaisempi kausi, jossa koulutusta 
katkoivat isommat sotaharjoitukset, korkeampien upseereiden vierailut ja erilaiset juhlat ja kilpailut. 
Ensimmäisiä vuosia rykmentissä tosin vielä leimasi kasarmialueen keskeneräisyys. 

Esimerkiksi sairaat sijoitettiin aluksi kansliarakennukseen, sillä varsinainen sairaala valmistui vasta 
myöhemmin. Ensimmäisen saapumiserän miehistä oli marraskuussa 1890 tuhatta miestä kohden 
keskimäärin 71 miestä sairaana, joulukuussa luku nousi 86:een ja tammikuussa 92:een. Helmikuussa 
sairaiden määrä väheni. Luvut olivat suurehkoja verrattuna tarkka-ampujapataljoonien sairaiden 

maaraan. 


Everstiluutnantti Schauman oli aluksi virkaa tekevä rykmentinkomentaja. 6. tammikuuta 1891 hänet 
ylennettiin everstiksi ja määrättiin vakituiseksi. Adjutantiksi luutnantti Alfred Lucanderin tilalle tuli 
helmikuussa 1891 luutnantti Georg von Essen. Rykmentin ensimmäisistä upseereista kuoli helmikuun 
20. päivänä vaikeaan sairauteen aliratsumestari Axel Sandberg. Hänet haudattiin Lappeenrannan 
vanhalle hautausmaalle. Sandbergin sijaan kolmannen eskadroonan päälliköksi tuli aliratsumestari 
Adolf Aminoff. Myös toisen eskadroonan päällikkö vaihtui, sillä vuoden 1891 tammikuussa 
komennettiin ratsumestari Johannes Nyberg Pietariin upseeriratsuväkikouluun ja hänen tilalleen ali¬ 
ratsumestari Ernst Baeckman. 

Maaliskuun lopussa 1891 oli nuorten hevosten koulutus edistynyt niin pitkälle, että niitä pystyttiin 
ratsastaessa ohjaamaan jo yhdellä kädellä. Samoin asevelvollisten ratsastustaidossa oli päästy 
opettelemaan ratsastusta vain yhdellä kädellä. 

Merkkitapaus oli myös upseerikerhon avaaminen. Rykmentinkomentaja Schauman määräsi sen avat¬ 
tavaksi huhtikuun 3. päivänä 1891. Kerhon sisustaminen vei oletettua kauemmin, mutta kalustukseen 
oltiin tyytyväisiä. Samana iltana upseeristo kokoontui ja iltaa juhlistettiin musiikilla. 

Maaliskuun 10. päivänä 1891 rakuunarykmenttiä kuohuttanut tapaus jäi vaivaamaan pitkäksi aikaa 
upseeriston ja miehistön mieltä. Tällöin ruokailusta poistuvaa ensimmäisen eskadroonan rakuuna 
Kaipaista pistettiin puukolla rinnan vasempaan puoleen. Kaipainen kulki piston jälkeen vielä 
muutamia askelia ruokasalin rappusia pitkin, ennen kuin lyyhistyi maahan. Rakuunarykmentin 
sairaalaan vietyä uhria ei voitu enää pelastaa. Puukottajaa ei välittömästi tavoitettu, vaikka aseen 
etsimiseksi tarkastettiin muun muassa kaikki kaapit ja vaatteet. Myös Kaipaisen kanssa samaan aikaan 
ruokailussa olleita kuulusteltiin. Teon tekijää ei kuitenkaan rakuunarykmentin omin voimin saatu 
selville. Vasta useiden sota-oikeuden istuntojen ja todistajien kuulustelujen jälkeen tekijäksi selvisi 
toisen eskadroonan rakuuna Lundgren, joka tuomittiin 10 vuoden kuritushuonerangaistukseen. 

Suomen sotaväen päällikkö Georg Ramsay tarkasti maaliskuun 13. päivänä rakuunarykmentin. 

Hän saapui Lappeenrantaan kolmelta ja aloitti klo 17.30 rakennusten ja tilikirjojen tarkastuksen. 
Seuraavana päivänä pidettiin rintamaharjoitus, hevostarkastus ja tutkittiin upseereiden, aliupseerei¬ 
den ja miehistön ratsastustaitoja. Harjoitusten jälkeen Ramsay kiitti rykmentin komentajaa, 
upseeristoa, aliupseereja ja miehistöä hyvästä harjoituksesta ja piti rykmentin edistymistä muutenkin 
hämmästyttävän nopeana vaikeisiin aloitusolosuhteisiin nähden. Ramsay arveli tulossa olevan 
keisarivierailun näin ollen varmaankin sujuvan hyvin. 

Rykmentin ensimmäisen vuosijuhlan kesäkuun neljäntenä 1891 aloitti kello 11.00 paraati ja juma¬ 
lanpalvelus. Juhlaan oli kutsuttu Lappeenrannan ja Lappeen pitäjän tärkeimmät edustajat ja eri 
sotilasosastojen edustajia. Komentajan tervehdyksen jälkeen pidettiin lyhyt rukoushetki. Tämän 
jälkeen huudettiin komentaja Schaumanin johdolla eläköötä muun muassa keisarille ja kenraalikuver¬ 
nöörille, paroni Ramsaylle ja kenraalimajuri Renvallille sekä upseeristolle. Komentaja Schaumanille 
taas huudettiin hurraata everstiluutnantti Schulmanin johdolla. 

Paraatin jälkeen oli upseerikerholla lounastilaisuus. Iltapäiväksi oli miehistölle erilaisia kilpailuja. 
Maneesissa koeteltiin ratsastustaitoa nuorilla suomenhevosilla, aliupseerit kävivät kilparatsastuksen 
3/4 virstan radalla, jossa oli kolme estettä. Esteratsastuskilpailu järjestettiin myös asevelvollisille. 
Kilpailtiin myös siitä, kuka parhaiten pystyi pistämään sapelillaan laukkaavan hevosen selästä 
ilmassa roikkuvaan renkaaseen. Rakuunarykmentin päiväkirjan mukaan kilpailut järjestettiin 
miehistön viihtyvyydeksi - kuitenkaan unohtamatta niiden koulutuksellista merkitystä. Päivän päätti 
esteratsastuskilpailu ja useat rykmentille vuosipäivän johdosta lähetetyt onnittelusähkeet. 

Kesäkuussa päiväpalveluksen aloitti yleensä lähtö kasarmeilta harjoituksiin kello kahdeksalta. 

Takaisin tultiin iltapäivällä neljän tai viiden aikaan. Rykmentinkomentaja Schauman piti kesäkuun 
19 päivänä kahdeksasta neljään kestäneen harjoituksen. Raskaan ja vaikean harjoituksen perusteella 
Schauman piti ratsuväen taitoja jo sangen hyvin hallittuina joitakin pienempiä puutteita lukuun otta¬ 
matta. 

Heinäkuussa 1891 Suomen rakuunarykmentti osallistui vuoden merkittävimpään tapahtumaan 
Lappeenrannassa - asevelvollisten kesäleiriin. Sen yhteydessä kaupunkiin saapuneet merkkihenkilöt 
tutustuivat myös uuteen joukko-osastoon ja sen kasarmialueeseen. Heinäkuun ensimmäisenä päivänä 
kaupunkiin saapui sotaväen päällikkö paroni Ramsay, seuraavana päivänä kenraalikuvernööri 

Opetuseskadroona aloitti täyden asepuvun - lukuun ottamalla kannuksia - käytön toukokuun puo¬ 
livälissä. Lappeenrannan Uutiset selosti 13.5. tarkkaan komeana pidettyä asua. Housut olivat siniset, 
asetakki musta ja siinä tamppi takana ja haavu liepeessä sekä kullanväriset kaartinkaluunat kauluk¬ 
sessa. vyö sininen. Arkilakki oli musta, ohut leveäperäinen ja liputon sinisillä terällä ja punavalkoi¬ 
sella kokardilla. Sapeli oli vasemmalla riippuen oikealta olalta. Kuvassa opetuskomennuskunta 
koulutuskurssin 1.4.-30.10. 1890 päätyttyä. Kuvassa on myös kolme upseeria. Upseerit (asetakissa 
kaksirivinen napitus) olivat vasemmalla lukien ratsumestari Johannes Nyberg, everstiluutnantti Otto 
Theodor Schauman ja luutnantti Alfred Lucander. (Museovirasto, historian kuva-arkisto). 


kreivi Heyden, joka seuraavana päivänä tarkasti leirikentän ja vieraili Lappeenrannan reservikomp- 
panian ohella myös rakuunarykmentin kasarmeilla. Samana päivänä luovutettiin sairaalarakennus 
rykmentille. 

Heinäkuun ensimmäisellä viikolla rakuunoiden koulutus oli edistynyt jo niin pitkälle, että vaativia 
rykmentin yhteisharjoituksia alettiin pitää kolmasti viikossa. Aiemmin niitä oli vain kahdesti viikos¬ 
sa. Leirin aikana rakuunapataljoona hioi taitojaan osallistumalla useaan paraatiin ja muun muassa 
yöharjoitukseen, jossa rakuunat toimivat kolmen eskadroonan vahvuisina etujoukkoina. 

Erään harjoituksen johti itse kenraalikuvernööri Heyden, ja siihen otti osaa myös kolme 
tykistöpatteria. Tämä eräänlainen ennakkoharjoitus tulevaa keisarivierailua varten sujui hyvin, ja 
kenraalikuvernööri toivoikin, että myöhemmin keisarin läsnä ollessa pidettävä harjoitus menisi yhtä 
hyvin. 

Elokuun viidentenä koitti vihdoin suuri päivä - keisaripari saapui Lappeenrannan leirille. Junan 
tullessa neljän aikaan olivat kaikki Lappeenrannan leirijoukot radan varressa junaa vastaanottamassa. 
Rakuunat olivat vasemmalla sivustalla ja siten ensimmäisinä keisarin junaa vastassa. 

Seuraavana päivänä keisari seurasi harjoitusta runsaan seurueen kera leirialueen vasemmalla 
sivustalla. Kun toinen ja kolmas eskadroona valmistautuivat harjoituksen mukaiseen hyökkäykseen, 
ratsasti keisari lähemmäksi rintamaa tarkastellakseen tarkemmin suomenhevosia. Samalla keisari 
kyseli rykmentinkomentajalta ja upseereilta suomenhevosten kelvollisuutta ratsuksi ja venäläisistä 
ratsuväkirykmenteistä poistetuista hevosista. Manööverit leirikentällä kestivät tunnin ja vartin ja 
päättyivät hyökkäysharjoitukseen. Sen jälkeen keisari ratsasti joukkojen edessä ja esitti kiitoksensa 
päivän harjoituksesta, johon hän oli sanojensa mukaan täysin tyytyväinen. Tämän jälkeen käytiin 
myöhäiselle aamiaiselle, johon osallistui keisariparin lisäksi lukuisia sotilashenkilöitä. 

Aamiaisen jälkeisessä paraatissa kaikki leirille osallistuvat joukot oli sijoitettu muodostelmaan 
leirikentälle. Keisari kulki seurueineen sotilasrivistöä pitkin ja tervehti joukkoja. Tämän jälkeen alkoi 
itse paraati. Jalkaväki marssi komppanioittain kärjessä, näiden jälkeen seurasi tykistöjä viimeisenä 
Suomen rakuunarykmentin kolme eskadroonaa. Rykmentin päiväkirjan mukaan paraati meni ahkeran 
harjoittelun ansiosta kohtuullisen hyvin. Aiemmin rykmentillä oli ollut vaikeuksia pysyä paraatimuo- 
dossa - ilmeisestikin kokemattomien miesten ja uusien hevosten vuoksi. 

Paraatin jälkeen keisaripari tutustui uuteen sairaalaan sekä kaupungin kansakoulussa paikallisia 
käsitöitä esittelevään näyttelyyn. Sen jälkeen siirryttiin rakuunarykmentin kasarmeille ja upsee¬ 
rikerholle, jossa viivähdettiin 5-10 minuuttia keskustellen rykmentin upseeriston kanssa. Keisariparin 
kulkiessa soitettiin keisarihymniä ja kansa hurrasi sivustalla. Upseerikerholta siirryttiin kaupungin 
keisaritaloon aterialle leirillä olleiden rykmentin-ja pataljoonakomentajien kera. Ruokailun jälkeen 
keisaripari siirtyi takaisin junalle. Tietä keisaritalolta asemalle reunustivat sotilasosastot - keisarin 
junan lähtiessä ammuttiin kolme kunnialaukausta. 

Keisarivierailun juhlahumun jälkeen kesäharjoituksia jatkoivat elokuun kahdeksantena päivänä 
kenraaliluutnantti Davydoffin johtamat ampumaharjoitukset, jotka rakuunarykmentin päiväkirjan 
mukaan menivät rakuunoilla poikkeuksellisen hyvin. Saman kuun 11. päivänä ratsuväki ja jalkaväki 
harjoittelivat ensimmäisen kerran yhdessä. Seuraavina päivinä oli vielä useita harjoituksia ja 
ampumakilpailuja - muun muassa erityinen kilpailu kenraalikuvernöörin palkinnosta. Elokuun 17. 
päivänä Suomen sotaväen päällikkö paroni Ramsay lähti Lappeenrannasta, 

Seuraavana päivänä saapuivat rakuunarykmenttiin kadettikoulusta määrätyt Matts Forsen, Sixtus 
Hjelmman, Karl Söderholm ja Zachris Helsingius. Leiriharjoitukset päättyivät elokuun 29. päivänä. 

Asevelvolliset pääsivät lomalle, ilmeisestikin ensimmäisen kerran, syyskuun ensimmäisenä päivänä, 
jolloin puolet miehistöstä laskettiin kolmen viikon lomalle. Toinen puoli päästettiin lomalle 23. 
päivänä. 

Vuoden 1891 lokakuussa täydennettiin rakuunarykmentin organisaatiota perustamalla lisää 
eskadroonia. Niistä ensimmäiseen määrättiin luutnantti Georg von Essen, toiseen everstiluutnantti 
Alexander Grigorkoff, kolmanteen luutnantti Alfred Lucander, neljänteen luutnantti Carl Malm, 
viidenteen aliratsumestari Adolf Aminoff ja kuudenteen Friedrich von Tobiesen. Rykmentin kassan¬ 
hoitajaksi Malmin tilalle komentaja Schauman määräsi kornetti Matts Forsenin ja adjutantiksi von 
Essenin tilalle kornetti Wolmar Oldenburgin. 

Lokakuun 22. päivänä 1891 siirrettiin perustettuihin eskadrooniin myös miehistö. Flevosetkin 
ryhmiteltiin eri yksiköihin hevosen mukaan. Ensimmäiseen ja toiseen eskadroonaan tulivat vaaleat 
ja punertavat hevoset, kolmanteen ja neljänteen lähinnä ruskeat, viidenteen ja kuudenteen mustat. 
Viidenteen määrättiin lisäksi joitakin valkeita hevosia. Suomenhevoset jaettiin tasan eskadroonien 
kesken 20 uutta nuorta hevosta kullekin. Lievoset voitiin jo sijoittaa valmistuneisiin kolmeen talliin. 

Marraskuun ensimmäisenä päivänä määrättiin aliupseerit eskadrooniin ja samana päivänä kotiutettiin 
ensimmäiset suomalaiset rakuunat, jotka olivat tulleet alunperin tarkka-ampujapataljoonista, yhteensä 
yksi aliupseeri, seitsemän jefreitteriä eli korpraalia ja seitsemän rakuunaa. 

2. marraskuuta 1891 astuivat palvelukseen uudet asevelvolliset. Uudenmaan läänistä tuli 30, Turun 
60, Vaasan 58, Oulun 19, Kuopion 19, Mikkelin 18, Flämeen 50 ja Viipurin läänistä 42 alokasta. 
Joulukuun kahdeksantena eli ratsuväen nimikkopyhimyksen Yrjön päivänä uudet alokkaat vannoivat 
valan. Valatilaisuus pidettiin maneesissa, johon tuotiin myös rykmentin standaari. 

Vuoden 1891 joulua juhlittiin rakuunarykmentissä koristelemalla aattona joulukuusi omenilla, 
‘■‘paperosseilla”, konvehdeilla ja leivonnaisilla. 

Seuraavan alkuvuoden merkittävimpiä tapahtumia oli 10. maaliskuuta tehty ratsastusmatka Viipuriin. 
Matkaan otti osaa everstiluutnantti Grigorkoffin johdossa viisi upseeria ja 90 rakuunaa. Matka vei 
aikaa noin kahdeksan tuntia. 

15. maaliskuuta saapui kenraaliluutnantti Renvall, Suomen sotaväen päällikön adjutantti. 
Lappeenrantaan tarkastamaan rykmenttiä. Tarkastus aloitettiin seuraavana päivänä puoli yhdeksältä 
ensimmäisessä eskadroonassa. Eskadroona kokoontui käytävälle, jossa Renvall muun muassa 
keskusteli usean miehistöön kuuluvan kanssa. Kivääriotteiden esittämisen jälkeen miehet palasivat 
tupiinsa, jossa asettuivat vuoteittensa eteen - niille oli asetettu miesten varusteet. Renvall alkoi kiertää 
kasarmia trumpetistien tiloista eli kasarmin kolmannesta kerroksesta. Plutoonanhuoneen jälkeen 
seurasi eskadroonan ja varusvaraston tarkastus. Sama toistui toisessa ja viidennessä eskadroonassa. 
Toisessa eskadroonassa esitettiin tarkastajalle myös voimistelua. 

Tarkastus kesti eskadroonaa kohti keskimäärin 2-2 1/2 tuntia. Iltapäivällä kello kuudelta tarkastettiin 
rykmentin kanslian tilit ja kassa sekä keittiön tilinpito. Se kesti puoli kymmeneen illalla. 17. 
maaliskuuta toimitettiin aamupäivällä aseistamattomien sekä loppujen eskadroonien tarkastus ja 
iltapäivällä jälleen tilien tarkastus. 18. päivänä tarkastettiin hevoset. Ensin ratsastettiin Renvallin 
ohi upseerihevoset, sitten trumpetistien ja eskadroonien hevoset. Tämän jälkeen tarkastettiin tallit, 
varusvarasto, sairaala, eläinlääkärin tilat, paja, leipomo, pesutupa, kaikki työhuoneet ja perheellisten 
aliupseerien majoitustilat. 

Illalla oli upseereille taktisia harjoituksia ja 19. maaliskuuta tutkittiin kolmen ensimmäisen 
eskadroonan nuorempien rakuunoiden ratsastustako vanhoilla hevosilla. Tämän jälkeen tarkastettiin 
neljännen, viidennen ja kuudennen eskadroonan vanhempien rakuunoiden ratsutaito nuorilla 
suomenhevosilla. Lopuksi katsastettiin vielä opetuskomennuskunnan ratsastustako, minkä jälkeen 
kenraaliluutnantti Renvall lopetti tarkashiksen. 

9. huhtikuuta 1892 saapui rakuunapataljoonaan yhdeksän upseeria Pietarin ratsuväkikoulusta. Nämä 
ratsastivat Pietarista Lappeenrantaan asti testatakseen hevosten kestävyyhä pitkällä matkalla, joka 
kesti kaksi päivää. Vieraat majoitettiin upseerikerholle. Seuraavana päivänä tarjottiin aamiaista 
komentajan luona. Päivällinen alkoi viideltä upseerikerholla ja kesti aina yhteen asti yöllä. Vieraiden 
kunniaksi soitti koko ajan orkesteri ja myöhemmin esiintyi aliupseerien kuorokin. Mieliala vierailun 
aikana oli rakuunarykmentin päiväkirjan mukaan “hyvin innostunut”. 

4. kesäkuuta vietettiin rykmentin toista vuosijuhlaa. Sen aloitti paraati ja jumalanpalvelus. 
Leirikentällä järjestettiin kilpailuja ja illalla oli upseerikerholla suuri juhla. 27. kesäkuuta 1892 oli 
rakuunarykmentille merkittävä, sillä tällöin rykmentin kouluttaminen oli edennyt niin pitkälle, että 
voitiin pitää ensimmäinen koko rykmentin harjoitus hevosten kera. 

13. heinäkuuta marssi koko rykmentti soittokuntineen tapaamaan Viipurin pataljoonaa. Joukot 
tapasivat noin 14 virstan päässä Viipurista. Tapaamispaikalla rykmentti soitti pataljoonan marssin ja 
pataljoona taas rykmentin marssin. Täällä levähdettiin noin tunnin ajan, miehistölle tarjottiin oluttaja 
upseerit nauttivat upseerikerholta tuodun aamiaisen. Tämän jälkeen palattiin Lappeenrantaan. 

Vuoden 1892 leirille 25. heinäkuuta saapunut Suomen sotaväen päällikkö kenraali Georg Ramsay 
seurasi useaan otteeseen rakuunarykmentin harjoituksia. Rykmentin päiväkirjan mukaan hän tällöin 
kiitti upseereita hyvin suoritetusta koulutuksesta. Leiriaikana alkoi 8. elokuuta useamman päivän kent¬ 
täharjoitus, jota perusteltiin rakuunarykmentin päiväkirjassa seuraavasti: 1) miehistöä harjoitettiin 
olemaan yöleirissä, 2) testattiin hevosten kykyä olla kaksi yötä ulkona, 3) harjoitettiin miehistöä 
maastossa ja tuntemattomassa ympäristössä sekä 4) tutustuttiin Suomen tämän osan luonnonkauniisiin 

paikkoihin. Ratsastuksen reitti käsitti muun muassa Savitaipaleen. Kuun loppupuolella samantyyppi¬ 
sessä harjoituksessa käytiin Imatralla. Edellisen vuoden tapaan leirin jälkeen myönnettiin miehistölle 
lomia. Kustakin eskadroonasta pääsi 30 miestä kolmen viikon lomalle. 


Marraskuun ensimmäisenä päivänä 1892 oli rakuunarykmentti vihdoin täydessä miehityksessään. 
Mainittuna päivänä oli “rulliin” merkitty seuraavat henkilöt. 


Esiupseerit 2 

Muut upseerit 29 

Vahtimestarit 9 

Vanhemmat aliupseerit 31 

Nuoremmat aliupseerit 27 

Trumpetistit 17 

Vapautetut 43 

Rakuunat 631 

Vapaaehtoiset aliupseerit 2 

Vapaaehtoiset rakuunat 2 

Lääkärit 3 

Pappi 1 

Sotatuomari 1 

Asemestari 1 

Aseistamattomat 49 


Lisäksi rakuunarykmenttiin kuului 646 rintama-ja 12 kuormastohevosta. 


12.3 Elämää rykmentissä 

Lappeenrannan Uutiset arveli rakuunarykmentin aloittaneen uuden jakson Suomen sotilaselämässä. 
Lehden mukaan asevelvollisuusarmeijassa alussa esiintynyt vanha jyrkkä, lähes vihamielinen ylivalta- 
ja säätyero näytti Lappeenrannassa kadonneen kokonaan. Esimiehet osoittivat oppilailleen ystä¬ 
vällisyyttä, joka vivahti melkeinpä veljelliseen kanssakäymiseen. Opetuseskadroonassa tämä herätti 
suurta suosiota ja kiitollisuutta - kirjoittaja piti tätä eräänä syynä oppilaiden nopeaan edistymiseen. 

Everstiluutnantti Schauman saavutti suuren suosion etenkin järjestämällä useita iltamia Saimaan 
rannalla. Osaa ottivat sekä päällikkö kunta että eskadroona. Iltamissa tarjottiin komentajan yksityi¬ 
sellä kustannuksella kaikille erotuksetta kahvia ja teetä leipineen ja virvoitusjuomia. Ohjelmaakin 
oli: puheita, eskadroonan kuoro lauloi, joskus tanssittiinkin - naistuttaviakin sai pyytää mukaan. 
Lappeenrannan Uutiset piti toimintaa sangen kauniina ylipäälliköltä miehistöään kohtaan; lehti 
kuitenkin arveli toiminnan tuottavan liiankin suurta kulunkia yhdelle miehelle. Schaumanin järjestä¬ 
mä iltamatoiminta rajoittuikin opetuskomennuskunnan kauteen. 

Järjestetyistä tilaisuuksista otettakoon esimerkiksi Lappeenrannan Uutisten 21. elokuuta 1890 
kertomus edellisenä sunnuntaina isolla leirikentällä pidetyistä iltahuveista. Huvit kustansi eversti 
Schauman. Niissä oli lehden mukaan “elähyttävää ja ystävällistä kanssakäymistä, virvokenautinnoita 
(kahvia, teetä ja vehnästä) sekä puheita, laulantaa ja tanssia saavat eskadroonan jäsenet, joilla on lupa 
tuoda perheensä ja kutsua vieraitakin iltamiin, nauttia tällaisissa huveissa”. Lehti piti Schaumanin 
toimintaa erinomaisen kiitettävänä, joskin myös kummastuttavana. 

Verraten harvinaisten paraatien ja suurten harjoitusten välillä rakuunarykmentti eli säännöllistä varus¬ 
kunta-elämää. Aikaisen herätyksen jälkeen rakuunoiden päivä kului jatkuvan hevosten hoidon lisäksi 
muun muassa oppitunneilla ja harjoituksissa. Arkipäivien ohjelmassa oli voimistelua, oppitunteja 
revolverin käytöstä, kivääriharjoituksia, topografian oppitunteja ja hevosoppitunteja. Sunnuntaina käy¬ 
tiin kirkossa ja muiden päivien tapaan puhdistettiin, syötettiin ja juotettiin hevoset. 

Suomen rakuunurykmenlin harjoituksiin kuului myös kauemmaksi suuntautuneita ratsastuksia. Esi¬ 
merkiksi vuoden 1892 talvella tehtiin Viipuriin asti ulottunut tiedustelijoiden talviharjoitus. Harjoi¬ 
tukseen otti osaa 72 tiedustelijaa. 5 upseeria ja aliupseereita. Matkalle lähdettiin 11. maaliskuuta. 
Osastoa vastassa oli neljä kilometriä ennen Viipuria ketjuun asetettu Viipurin pataljoona. Viipurin 
pataljoona ampumisesta huolimatta rakuunat ratsastivat kohti pataljoona iniävoimia, jossa ampumi¬ 
nen yhtäkkiä vaihtuikin lervetuliaistorvensoittoon. rakuunurykmenlin kunniamarssiin. Täällä rakuu- 
naosaslo siirtyi säännöllisessä rivistössä Viipurin läpi pataljoonan kasarmeille. Viipurin kaduilla oli 
runsaasti kansaa katsomassa rakuunoita, sillä vierailu oli ensimmäinen suomalaisten rakuunoiden 
vierailu kaupungissa. Seuraavana päivänä osasto lähti Viipurista. Vierailun muistoksi oiettiin myös 
valokuva, joka myöhemmin sijoitettiin kuudennen eskadroonan käytävän seinälle. Rakuunat tekivät 
myös usein pienempiä harjoitusmatkoja muun muassa Savitaipaleelle, Partakoskelle. Lemille. Har¬ 
joitukset ulotettiin myös Imatralle. Perkjärvelle. Lahnojars elle ja Haminaan. Näiden aikana harjoi¬ 
teltiin tiedustelua, yllätyshyökkäyksiä ja taisteluja kenttäolosuhteissa. Kuvassa rakuunat talviharjoi¬ 
tuksessa. Kuvaan merkitty everstiluutnantti Alexander Grigorkoffin ja ratsumestari Adolf Aminoffin 
ratsukot. (SA-kuva). 


Rakuunarykmentin päiväohjelmasta voidaan ottaa esimerkiksi maanantai 12.5.1890. 
kello 


5.30 

5.45- 6.45 

5.45- 8.00 
8.00-8.45 
9.00-11.00 

11.30- 12.00 
12.00-14.00 
14.00-14.30 

14.30- 15.30 

15.45- 16.45 
17.00-18.00 
18.00-17.30 
20.00 

20.30 


Herätys ja rukous 

Hevosten puhdistus, syöttäminen ja juottaminen 
Peseminen ja suurus 

Sapelitemput ja säännöt sapelin käyttämisestä 

Ratsastus 

Päivällinen 

Lepo 

Hevosten syöttäminen ja juottaminen 
Vikellys ja sapelitemput 
Ohjesääntö rintamapalveluksesta ratsuväessä 
Tietoja hevosista 

Hevosten puhdistus, syöttäminen ja juottaminen 

Illallinen 

Iltahuuto ja rukous 


Rykmentin rakuunoiden varustus oli päiväkäskyn n:o 25/1889 mukaan seuraava: Verkalakissa oli 
mustat lampaannahkaiset lämsät. Karvalakki oli tehty tummanvihreästä (mustasta) verasta vaa¬ 
leansinisin pohjaa kiertävin reunuksin. Karvalakkiin kiinnitettiin kokardi ja messinkinen valtakunnan 
vaakuna. Sen kuva-aiheena oli Suomen suuriruhtinaanmaan vaakuna keskikilvessä ja kruunu sen yllä. 

Upseerikarvalakkiin kiinnitettiin pienempi upseerinkokardi ja kotka kullatusta messingistä. Arkilakki 
oli tummanvihreästä verasta samanlaisin reunuksin kuin karvalakkikin. 

Asetakki oli alipäällystöllä ja miehistöllä tummansinistä verkaa, kaulus ilman lämsöjä 
tummanvihreästä verasta vaaleansinisin verkareunuksin. Takin tummanvihreät verkakäänteet 
olivat suipot. Olkalappujen alus oli tummanvihreää, päällinen vaaleansinistä verkaa. Olkalappuja 
kiinnittävät messinkinapit olivat sileät. Upseereilla asetakkiin kuuluivat lisäksi kultanauhakkeet 
kauluksessa ja hihankäänteissä. Epoletit ja olkalaput kiinnitettiin kullatuin napein. Olkalaput olivat 
kultanauhakkeiset ja vaaleasinisellä pohjalla alaosataankin. Epoletit olivat kultaiset, suomulliset ja 
vaaleansinisellä alustalla. Upseerin asetakin liepeissä oli valkoinen villakangasvuori. 

Vyö oli vaaleansininen. Vääpeleillä ja upseereilla se oli tehty kashmirista, aliupseereilla ja miehistöllä 
verasta. Alipäällystön ja miehistön housut olivat harmaansiniset. Upseerien housuissa oli lisäksi 
vaaleansininen reunus. 

Rakuunoiden päällystakki oli harmaata verkaa ja varustettu lämsöillä. Kaulus oli tummanvihreää 
verkaa vaaleansinisin reunuksin. Olkalaput olivat muuten samanlaiset kuin asetakissa, mutta 
harmaalla veralla alustetut. Upseereilla oli sekä päällystakki että viitta, lämsät tummanvihreästä ve¬ 
rasta vaaleansinisin reunuksin. 

Upseereilla asepukuun kuului lisäksi arkitakki, kullatulla vaakunalla varustettu patruunalaukku ja 
vyöhyt. Arkitakki kauluksineen oli tummanvihreää verkaa, reunukset vaaleansinistä verkaa. Olkalaput 
olivat samanlaiset kuin asepuvuissa. Rakuunoiden asuun ja varustukseen kuului sapelin olka-ja 
käsihihna, vyö, koteloja nyöri niillä joille se kuului, kiväärimiehillä olkahihnallinen patruunalaukku, 
lapion tuppi, ratsuväen karbiinin puolituppi. Aseistuksena oli pistimellinen kivääri, revolveri ja sapeli. 

Rakuunarykmentin talvipuvuksi tuli lyhyt lammasnahkainen turkki. Näitä tuotiin jo talvella 1890 
Venäjältä noin 30 kappaletta niille sotilaille, jotka olivat Lappeenrannassa rykmentin ensimmäisiä 
hevosia hoitamassa. Lokakuun lopussa sai rykmentti kuitenkin Kajaanista tehtailija Renforsilta tilatut 
250 uutta valkoista lammasnahkaturkkia. Lappeenrannan Uutisten mukaan likaiset venäläiset turkit oli¬ 
vat ilman päällistä - uudet vitivalkeat suomalaiset turkit saisivat kuitenkin likaantumisen estämiseksi 
harmaan päällisen. 

Heinäkuun 15 päivänä vuonna 1897 vahvistettiin päiväkäskyssä Suomen rakuunarykmentille uusi 
malli asetakkia ja arkilakkia varten. Se tuli ottaa käyttöön vähitellen, vanhan varaston loppuessa. Uusi 
malli ei liene ehtinyt käyttöön ennen rakuunarykmentin lakkauttamista. 

Rykmentin varastaminen edistyi kasarmialueen valmistumisen myötä. Vuoden 1894 alussa 
senaatti myönsi lähes 100 000 markan varasmäärärahan muun muassa vaatetuksen, aseistuksen ja 
hevosvarustuksen hankintaan sodanajan määrävahvuutta ja varaeskadroonaa varten. Kiväärejä ei 
kuitenkaan hankittu välittömästi, sillä vasta vuonna 1892 määrättiin sotaväelle uusi kiväärimalli, 
eikä uusia kiväärejä ollut vielä suoraan saatavissa - Kaartin pataljoona sai uudet vuoden 1891 mallin 
kiväärit vuonna 1893 ja Suomen tarkka-ampujapataljoonat sekä rakuunarykmentti saivat ne vuosina 
1896 ja 1897. Aiemmin käytössä olleet Berdan-kiväärit toimitettiin Pietariin piiritykkiväenhallituksen 
varastoon. Ratsastussatulat ja muut hevosten varusteet hankittiin Oulusta toiminimeltä “Veljekset 
Äström”. Satuloiden rungot tulivat kuitenkin Pietarin intendenttihallitukselta. 

Sotataidon kehitys näkyi myös varustuksessa. Jo vuonna 1891 rykmentti sai rautateiden ja lennä- 
tinjohtojen rikkomista varten tarvittavat koneet. Ne ja tarvittavat pyrokseliinipatruunat kuljetettiin 
joustavasti kuormasatulassa. 

Suomen rakuunarykmentin osuus suuriruhtinaskunnan sotilasmenoissa nousi alkuvuosien 1889-1892 
rykmentin varastamiseen kuluneiden ylimääräisten menojen lisäksi noin 900 000 markkaan, kun 
sotilasmenot yhteensä Suomessa olivat yleensä 6-8 miljoonaa markkaa vuodessa. Erityisiä kustan¬ 
nuksia rakuunarykmentille tuotti perushankintojen jälkeen vuosina 1894 ja 1895 sodanajan varaston 
hankkiminen (yht. 215 000 markkaa) ja vuoden 1891 mallin kivääriin siirtyminen 1890-luvun 
jälkipuolella. 

Vakituisten menojen jakautumisesta tulo-ja menoarvion mukaan Suomen rakuunarykmentissä 
voidaan ottaa esimerkiksi vuosi 1901. 

Suomen rakuunarykmentin kustannukset vuonna 1901. 

1. Palkkaus 
253 000 

2. Alipäällystön ja miehistön ruokinta 
130 000 

3. Vaatetus ja aseistus 
70 000 

4. Lämmitys ja valaistus 
25 000 

5. Ampumatarpeet 
11 000 

6. Hevosten ruokakustannukset 
300 000 

7. Lääkkeisiin 
800 

8. Määrärahoja 
23 548 

9. Hevosten ostoon 
52 000 

10. Asuntokorvausta 
10 000 

11. Matkakustannuksia 
15 000 

12. Sekalaisia menoja 
6 200 

yht. 896 548 

Lähteenä taulukossa Suomen Suuriruhtinaanmaan Asetuskokoelma 8/1901. Vakinainen tulo-ja 
menoarvio vuodeksi 1901. Kahdeksas pääluokka. Suomen rakuunarykmentti. (EKM L. Laaksosen 
kokoelma). Talousarvio ei vuonna 1901 kattanut rakuunarykmentin menoja, vaan etenkin ruokakus- 
tannusten osuus niin miesten kuin hevostenkin osalta nousi arviotua suuremmaksi, ja joulukuisessa 
lisätalousarviossa jouduttiin rakuunarykmentin menoihin määräämään hiukan yli 40 000 markkaa 
lisää. 

Rakuunarykmentti tuntui merkittävänä Lappeenrannan ja sen ympäristön taloudessa. Sen tilojen 
rakentaminen heijastui suurina hankintahuutokauppoina ja työväen ajoittain yli 400 hengen määränä 
kaupungissa. Rakennustyön jälkeenkin oli hankintahuutokauppoja. Rykmentti tarvitsi vuosittain muun 
muassa perunoita 390 000 litraa, herneitä 66 000 litraa, ohraryynejä 51 000 litraa, suolaa 62 000 kiloa, 
kauraa 1352 000 kiloa, heiniä 1502 000 kiloa ja olkia 450 000 kiloa. Lisäksi tarvittiin muun muassa 
halkoja, lihaa ja maitoa. Merja Mielon mukaan useimpien tuotteiden hankinnoista kohdistui Lappeen¬ 
rantaan noin 30-60 prosenttia. Lisäksi eskadroonat asioivat erikseen kaupungin kauppioiden kanssa. 
Mielo toteaakin kauppojen lukumäärän vuosina 1890-1895 selvästi nousseen (13:sta 24:ään), mikä 
ainakin osittain johtui rakuunarykmentistä. 

Rykmentti lisäsi myös kaupungin verotuloja. Vaikka miehistö ei maksanut veroja, niin upseerien, 
aliupseerien ja siviili virkamiesten osuus veroista nousi ensimmäisiä vuosia lukuun ottamatta yli 10 
prosenttiin kaupungin verotuloista. 

Rykmentin läsnäolo heijastui monin tavoin pienen kaupungin kulttuurielämään. Sen aiakna muun 
muassa alettiin raatihuoneella pitää konsertteja, joita johtivat rakuunarykmentin kapellimestarit, aluksi 
Suomen kaartin Turkin sodasta “kasvattipoikana” Suomeen tuoma Alexei Apostol ja myöhemmin 
Sikstus Lundelin. 

Soittokunta oli kaupungissa erittäin suosittu. Se esiintyi Mielon mukaan runsaasti erilaisissa 
tilaisuuksissa. Suosittuja olivat ns. kansantajuiset konsertit ja yhteiskonsertit rykmentin kuoron 
kanssa. Soittokunta soitti myös rykmentin raittiusseuran tanssi-iltamissa sekä kaupungin eri yhdis¬ 
tysten iltamissa. Maineikkaimpia oli Viipurin palossa kärsineiden hyväksi pidetty konsertti, jossa A. 
Apostolin johdolla soittivat tarkka-ampujapataljoonien ja rakuunarykmentin soittokunnat, yhteensä 
230 miestä. Soittokunta esiintyi myös kolmen kuukauden ajan Helsingissä Esplanadin kappelissa ja 

kävi soittomatkoilla Viipurissa. 


Rakuunarykmentin näytelmäseurue esiintyi torstaisin raatihuoneella esittäen Liisa Castrenin mukaan 
muun muassa pieniä Kiljanderin kappaleita ja vuodesta 1892 lähtien Minna Canthinkin näytelmiä. 
Rakuunarykmentin maneesissa järjestivät rakuunat omia näytelmäesityksiä, ja muun muassa vuosina 
1894 ja 1898 maneesissa vieraileva Suomalainen kansanteatteri esitti sekä kotimaisia että ulkomaisia 
näytelmiä; maneesissa vieraili joskus myös ruotsalaisia seurueita. 

Vapaa-aikoina rykmentissä harrastettiin runsaasti urheilua ja varsinkin hevosurheilua. Kiireinen 1890- 
luvun alku kului muissa toimissa, mutta jo vuonna 1896 perustettiin luutnantti August Lindemanin 
aloitteesta Sportklubben-niminen urheiluseura. Urheiluklubi keskittyi rykmentin luonteen mukaisesti 
ratsastusurheiluun ja olikin ensimmäinen tähän erikoistunut Suomalainen seura. Jo ennen sen perus¬ 
tamista pidettiin rykmentissä vuosittain ratsastuskilpailuja kahden virstan eli hiukan yli kahden 
kilometrin esteradalla. 

Rykmentin urheilukerho menestyi erinomaisesti. Se järjesti usein erilaisia ratsastuskilpailuja: 
metsästysratsastuksia, laukkakilpailuja, esteratsastuskilpailuja ja matkaratsastuksia. Myös 
kouluratsastusta kehitettiin etenkin eversti Ernst Bäckmanin johdolla. Kerhon jäsenet ottivat osaa 
myös Pietarissa Venäjän armeijan ratsastuskilpailuihin. Siellä aliratsumestari Hjalmar Tulander voitti 
vuonna 1901 esteratsastuksessa ensimmäisen palkinnon 250 kultaruplaa. Kornetti Aatos Söderman 
taas voitti samana vuonna ensimmäisen palkinnon Moskovan sotilaspiirin kilpailuissa. Rykmentin 
lakkauttamisen myötä loppui myös Sportklubbenin toiminta. 

Lappeenrannan yhdistystoimintaan osallistuivat esimerkiksi rouvat Anna Aminoff, Agnes Baeckman 
ja Anna Collan osallistuivat Lappeenrannan Rouvasväen yhdistyksen toimintaan. Aminoff toimi myös 
lastenkodin johtokunnassa. Vuonna 1901 perustetun Marttayhdistyksen asiamiehinä toimivat edelleen 
Baeckman ja Collan. 

Rykmentin upseerikerho kehittyi nopeasti erääksi kaupungin hienoimmista huvittelupaikoista, 
jossa juhlat saattoivat jatkua myöhäänkin yöhön. Esimerkiksi helmikuun alussa 1893 järjestettyihin 
tanssiaisiin kutsuttiin kaupungin “nobiliteetti", Viipurin tarkka-ampujapataljoonan upseerit vaimoi¬ 
neen sekä 12 nuorta neitoa Viipurista. Juhlat olivat kaikesta päättäen hauskat, sillä tanssijatkin aina 
viiteen asti yöllä. Vielä seuraavaksi päiväksi viipurilaisten kunniaksi järjestettiin kerholle aamiainen. 

Rykmentti osallistui jonkin verran myös kaupungin kunnalliselämään. Kaupunginvaltuustossa edusti 
rakuunoita vuodesta 1891 ratsumestari Adolf Aminoff. Hänen tilalleen tuli siirron vuoksi ratsumestari 
Alfred Lucander, kunnes Aminoff vuonna 1898 palasi everstiluutnanttina Lappeenrantaan ja toimi 
valtuustossa rykmentin lakkauttamiseen saakka. Rykmentti sai valtuustoon myös lääkärinsä Maximili- 
an Buchin. 

Lappeenrannan valtuusto oli tarjonnut jo asevelvollisuuslain astuessa voimaan vuonna 1880 tilaa 
suomalaiselle joukko-osastolle alueeltaan. Olikin ymmärrettävää, että kaupunkilaiset suhtautuivat 
aluksi Suomen rakuunarykmenttiin suopeasti. Pian kuitenkin valitettiin rakuunoiden muun muassa 
melunneen ja häirinneen kaupunkilaisia. Suomenkieliset kaupunkilaiset pelkäsivät myös rykmentin 
ruotsinkielisen upseeriston vahvistavan ruotsinkielen asemaa kaupungissa. 

Vuoden 1895 Nikolai IIrn kruunajaisjuhlien aikana välit eräiden upseerien ja kaupunkilaisten kesken 
kiristyivät niin, että monipäiväisten juhlien aikana ilmennyttä upseerien loukkaavaa käyttäytymistä 
jouduttiin myöhemmin puimaan sotaoikeudessa. Tämän jälkeen sortovuodet kuitenkin Liisa Castrenin 
mukaan sitoivat rykmentin tiivisti kaupunkiin. 

Kerho oli upseeristolle tärkeä vapaa-ajanvieton kohde. Kuvassa upseerikerhon edessä luutnantti 
Georg Tillander, rouva Mimmi Tillander ja luutnantti Daletli Daner. Eskadroonahevonen "Itsenäi¬ 
syyttä" pitelee rakuuna Lintunen. (EKM). 



Upseeriston vaimot osallistuivat kotien talouden pidon ohella muun muassa teatteriesitysten tekoon 
ja kaupungin yhdistystoimintaan. Kuvassa teepöydässä rouvat Ellen Lucander, Anna Gustavson, 
Marie von Tohiesen ia Sana von Essen. (EKM). 

12.4 Suomen rakuunarykmentin hevosten hankinta 

Suomen rakuunarykmenttiä perustettaessa nousi esille myös rykmentin tarvitseman suuren 
hevosmäärän hankinta. Ratsuväkikomitea ehdotti kaksi vaihtoehtoa ratsuväen hevosten hankintaan. 
Enemmistö piti tarpeellisena reservihevosten ottoa jo rauhan aikana; hevosten palvelusaika rajoitettai¬ 
siin seitsemään vuoteen ja sitten reservihevoset annettaisiin hoidettaviksi. Vähemmistön mielestä 
taas tämäntyyppinen hevosreservi osoittautuisi käyttökelvottomaksi ja ehdotti, että liikekannal¬ 
lepanon yhteydessä otettaisiin käyttöön kaikki tarpeelliset hevoset. Näin hevoset voisivat olla 
aktiivipalveluksessa kymmenen vuotta. Tämä malli säästäisi 20 000 markkaa vuodessa. Komitea 
ehdotti kotimaisten hevosten ostoa; se kohottaisi maan hevoskulttuuria. 

Hevosten saanti rakuunarykmentille askarrutti sanomalehdistöäkin. Hufvudstadsbladet pohti vuonna 
1889 kysymystä ja nimimerkki R. Eth. suositteli neuvon hakemista ulkomailta. Esimerkiksi Englan¬ 
nista saataisiin oiva esimerkki hevosten kasvatuksesta ratsuväen tarpeisiin. Kirjoittaja analysoi englan¬ 
tilaista tilannetta Itä-lntian ja Bengalin ratsuväen kokoonpanosta saatujen kokemusten valossa. 

Suomessakin oli hänen mukaansa yritetty viime vuosikymmeninä parantaa hevoskasvatusta, rahasta 
vain oli pulaa. Nyt tarvittaisiin uusia ideoita, jotta Suomenkin hevoskasvatusta voitaisiin tehostaa 
mahdollisimman halvalla. Kirjoittajan mielestä hevosten kasvatus oli saatava mahdollisimman 
kannattavaksi sen harjoittajille. 

Hevoset hankittiin rakuunarykmentille lopulta na 1889 julkaistun asetuksen mukaan. Rykmentin tuli 
alkuun ostaa aiemmin venäläisessä ratsuväessä olleita hevosia, mutta vähitellen hankkia suomalaisia 
hevosia, ja viimeistään seitsemän vuoden kuluttua tuli koko rykmentin hevoskannan koostua suomalai¬ 
sista hevosista. 

Vuoden 1889 asetus sääsi rykmentin vuosittaiseksi määrärahaksi hevosta kohden 500 markkaa. Se 
todettiin vuonna 1899 liian pieneksi ja korotettiin 700 markkaan. Hevoskantaa koetettiin parantaa 
antamalla rakuunarykmentille oikeus ostaa hevosia markkinoilta. Suunnitelmien mukaan piti rykmen¬ 
tille muodostaa hevosreservi jättämällä seitsemän vuoden palvelusajan jälkeen palvelukelpoiseksi 
havaittu hevonen vielä kolmeksi vuodeksi reserviin yksityiseen hoitoon. Reservijärjestelmää ei saatu 
toimimaan, ja se aiottiin korvata sodan uhatessa erityisen hevosottolain avulla. 

Rakuunarykmentin perustamissuunnitelmaan kuului siis tuoda aluksi ratsuhevosia muista 
keisarikunnan ratsurykmenteistä Lappeenrantaan. Ensimmäiset rakuunarykmentin hevoset lienevät 
kuitenkin olleet komentaja Schaumanin ratsut Grekja Dänja, jotka saapuivat Lappeenrantaan 1. 
syyskuuta 1889. 

Syksyllä 1889 Venäjältä tuotujen hevosten lukumäärä nousi jo 40:een. Kaikki olivat Venäjältä, 
vanhoja eivätkä kovin korkealaatuisia. Helmikuussa 1890 saatiin seitsemän hevosta aiemman 40:n 
lisäksi. Myöhemmin hevosia käytiin hakemassa itse muun muassa Pietarista. Venäjältä hankittujen 
ratsuväkihevosien vastaanotosta näyttävät huolehtineen lähinnä ratsumestari Baeckman ja luutnantti 
von Essen. Hevosia tuli Pietarin ohella armeijan ensimmäisestä, toisesta ja kolmannesta ratsuväkidivi¬ 
sioonasta. Ne olivat kuitenkin usein huonokuntoisia. 

Venäläisten, pehmeämpään ja tasaisempaan maastoon tottuneiden vanhojen ratsuhevosten oli kovin 
vaikeata kestää Lappeenrannan mäkisessä ja kivisessä ympäristössä pidettyjä pitkiä harjoituksia. 
Aluksi oli tarkoitus kengittää muun keisarikunnan rykmenttien tapaan vain niiden etujalat, mutta pian 
ilmeni, että kaikki jalat oli kengitettävä. 

Vuoden 1890 keväällä hankittiin 16 nuorta suomalaista hevosta. Niitä ostamaan perustettiin toimikun¬ 
ta jäseninä aliratsumestari Sandberg, rykmentin eläinlääkäri Graae sekä kolmantena jäsenenä läänin 
kuvernöörin asettama asiantuntija. Ostosmatkat tehtiin Mikkeliin, Hämeenlinnaan ja Lappeenrantaan. 
Näistä kaupungeista ei kuitenkaan saatu riittävää määrää hevosia. Rakuunarykmentin päiväkirja piti 
hankintavaikeuksien syynä suomenhevosten heikkoutta ratsuhevosena. Päiväkirjan mukaan niiden 
kaula oli liian paksu, pää liian raskas ja selkä usein liian pitkä ja heikko. Liikkumisessakin oli ongel¬ 
mia. Tämän vuoksi oli vaikea löytää vaatimukset täyttäviä suomenhevosia. 

Syyskuussa 1890 hevosten hankintatoimikunta, johon edelleen kuului rykmentin puolelta 
aliratsumestari Sandberg ja eläinlääkäri Graae, jatkoi työtään. Nyt hankittiin 75 uutta rintamahe- 
vosta. Ensimmäisen matkansa toimikunta teki tällä kertaa Kuopioon, josta ostettiin 18 hevosta. Niistä 
havaittiin kuitenkin 3 ä 4 ala-arvoisiksi, ja siksi toimikunta sai eversti Schaumanilta moitteet ja keho¬ 
tuksen olla hevosten valinnassa tiukempi. Toimikunta matkasi edelleen Längelmäelle, Toijalaan ja 
Hämeenlinnaan. Hämeenlinnassa Sandberg sairastui ja hänet korvasi rykmentistä luutnantti Friedrich 
von Tobiesen. Hämeenlinnasta eläinlääkäri Graae matkusti Mikkeliin, johon oli jo aiemmin tullut 
ratsumestari Nyberg, ostamaan kuutta hevosta. Tämän jälkeen tehtiin vuoden 1890 aikana hevosten 
ostosmatkoja vielä Ilmajoelle, Lapualle, Härmään, Saarijärvelle, Jyväskylään ja Keuruulle. Lappeen¬ 
rannastakin ostettiin hevosia. 

Rykmentin eläinlääkäri Graae raportoi vuoden 1890 kokemusten perusteella parhaitten 
ratsuväkihevosten löytyvän Ilmajoelta, Härmästä ja Kuopiosta. Sen sijaan Keski-Suomen hevoset 
olivat huonoimpia - Saarijärveltä oli ostettu vain kolme hevosta ja Jyväskylästä ei saatu ainoatakaan 
kelvollista ostettavaa. Graae totesi myös olevan tarpeellista ostaa hevosia talvimarkkinoiltakin. 

Syksyn 1890 kuluessa hevosten lukumäärä nousi 251:een marraskuun ensimmäiseen päivään 
mennessä. 

Hufvudstadsbladet pohti ratsuväen hevoskysymystä vuoden 1890 lopussa. Hevosia oli hankittu 
julkaisemalla ilmoituksia lehdissä ja kuuluttamalla kirkossa ostohankkeista. Hevosia ostettiin 
Kuopiosta, Längelmävedeltä, Ilmajoelta, Lapualta, Härmästä, Saarijärveltä, Jyväskylästä, Keuruulta ja 
Lappeenrannasta. Useista paikoista saatiin tarjolle paljonkin hevosia, mutta näistä monet olivat liian 
vanhoja tai nuoria, osa ei täyttänyt vähimmäiskokovaatimusta 146 cm. Suurin osa oli vaivaisiakin. 
Hevosia jouduttiin tämän vuoksi ostamaan muualtakin maasta. Varsinkin Saarijärven ja Jyväskylän 
hevoset olivat lehden mukaan huonosti hoidettuja. 

Lehden mukaan syynä jo 3-4-vuotiaiden hevosten ylirasittuneisuus tai sairaus aiheutui hevosten 
liikunnan puutteesta. Tämä koski etenkin nuoria oriita, joista omistajat toivoivat ravuria tai 
kruununoritta. Varsat saivat juosta vapaasti ja saivat siten itse liikuntaa, mutta jo toisena vuonna 
ne pantiin kuukausikaupaksi talliin. Kun ne sitten eivät kolmantena vuonna täyttäneet omistajan 
vaatimuksia, ne leikattiin. Leikkajat taas olivat usein kiertäviä puoskareita, ja toimenpiteen jälkeen 
hevoset usein sairastuivat tai loukkaantuivat. Kuopiossa oli kirjoittaja (nimimerkki H.V.G. eli 
ilmeisestikin rakuunarykmentin eläinlääkäri Hannibal Waldemar Graae) huomannut 15 näin 
sairastunutta hevosta. Oli vaikeaa löytää sataa virheetöntä hevosta. Kirjoittajan mielestä heräsikin 
kysymys siitä, kuinka Suomen ratsuväelle saataisiin etujoukkoon kotimaisia hevosia, jotka olivat 
hyvää raakamateriaalia. 

Talvella 1897 Suomen rakuu¬ 
narykmentin remonttikomissio 
eli hevosten ostolautakunta ehti 
Jyväskylässä tapahtuneen he¬ 
vosten tarkastelun ohella myös 
valokuvaan. Kuvassa ratsumes¬ 
tari Fritz von Tohiesen, kau¬ 
punginviskaali Nikolai Geilel, 
ratsumestari Emil Grönlund ja 
kaupunginviskaali Emil Tande¬ 
felt. IMuseoviraston historian 
kuva-arkisto). 




Tällä hetkellä keskityttiin helppoon ratsuväkihevoseen. Se oli rauhallinen, oppivainen, 
vahvarakenteinen, helppo huoltaa ja viihtyvä. Vähistä hyväksytyistä hevosista voitiin huomata, että 
oli välittömästi ryhdyttävä jalostamaan hevosia. Oli saatava lisääjä kunnollisia hevoskasvattajia sekä 
valvottava tiukasti kiertäviä leikkaajia. Opastajilla olisi työtä, sillä ihmisille pitäisi neuvoa kotieläin¬ 
ten hoitoa - samoin kuin tehtiin maidon käsittelyssä muutama vuosi sitten. Rakuunarykmentti oli 
tuonut mukanaan myös hevoshoitajakoulun, jonne otettiin 250 miestä vuosittain. Kirjoittaja toivoi, 
etteivät opit unohtuisi, vaan että niitä käytettäisiin hevoskasvatuksessa hyödyksi. 

Myös Suomi-lehti otti kantaa ongelmiin rakuunarykmentin kotimaisessa hevoshankinnassa. Lehden 
mukaan äskettäin Mikkelissä (keväällä 1890) pidetyssä hevosotossa oli otettu vain 3 hevosta, vaikka 
aiottiin ostaa 16. Hämeenlinnasta ei ostettu yhtään, Lappeenrannastakin vain 2. Jos näin jatkuisi, ei 
rykmentin hevosten tarvetta voisi täyttää oman maan hevosin, vaan ne olisi tuotava Venäjältä. Kir¬ 
joittaja ihmetteli, miksei oma hevonen kelpaa. “Ikävää olisi vallan, jos tätä tietä Suomen hevonen, 
joka niin monessa maailman oloja ratkaisevassa sodassa on ansainnut sekä nopeuden että kestävyyden 
maineen, ja joka viimein Turkin sodassa niin edullisesti kilpaili Venäjän hevosen kanssa, nyt tämän 
syrjäyttämällä ei enää voisi isänmaataan sotatantereella palvella.” Suomenhevosen hylkäämisen 
syyksi kirjoittaja epäili puuttuvaa korkeutta ja sään mataluutta. Siitä huolimatta voimaa pitäisi kyllä 
riittää. Koemielessä tulisikin alentaa vaatimuksia ja katsoa sitten, mitä pitempi käytäntö näyttää. 

Elokuun 31. päivänä 1891 tarkastettiin rakuunarykmentin hevoset. Ensimmäisen eskadroonan 
hevosten, niin vanhojen venäläisten kuin nuorien suomalaistenkin, todettiin olevan hyvässä kunnossa. 
Jotkut suomenhevoset olivat tosin liian lihavia ja joidenkin hoidossa ilmeni joitakin puutteita. Toisen 
eskadroonan hevoset olivat erittäin hyvässä kunnossa, ja tarkastuksen jälkeen ratsumestari Baeckman 
sai rykmentinkomentajalta erityisen kiitosmaininnan hevosten hoidosta. Kolmannessa eskadroonassa 
vanhojen hevosten kunto ei ollut erityisen hyvä, mutta nuoret olivat pääsääntöisesti hyväkuntoisia. 

Hevosten ostokomissio aloitti toimintansa taas syksyllä 1891. Sen jäseninä eläinlääkäri Graae ja 
luutnantti von Tobiesen lähtivät elokuun 8. päivänä ostamaan suomenhevosia aina Ouluun asti. 
Elokuun 14. päivänä rykmentti sai kolme Haminasta ja 17. päivänä 11 Pieksämäeltä ostettua hevosta. 
Syyskuun 20. päivänä tuli toisesta ratsuväkidivisioonasta 23 hevosta ja Kuopiosta 15 suomenhevosta. 

Syksyn aikana ostettiin suomenhevosia Humppilasta, Toijalasta, Hämeenlinnasta, Ikaalisista, 

Oulusta, Kokkolasta, Härmästä, Ilmajoelta, Vaasasta, Kyröstä, Salosta ja vielä lokakuun lopussa 
Lappeenrannastakin. Yhteensä ostettiin 120 suomenhevosta. Rakuunarykmentin päiväkirjassa 

ostosaalista pidettiin parempana kuin vuonna 1890. Parhaat hevoset löytyivät Hämeenlinnasta, 
Humppilasta ja Pohjanmaalta. Ostotoimikunta löysi Oulustakin hämmästyksekseen jopa 15 ratsu- 
palvelukseen kelpaavaa yksilöä, suurelta osalta tornionlaaksolaisia. Ne olivat rakenteeltaan ras¬ 
kaampia mutta juoksivat kevyesti. Jos pohjoisen hevoset olivat komissiolle myönteinen yllätys, niin 
samaa vaikutusta eivät tehneet karjalaiset hevoset - näiden laatu oli rakuunarykmentin päiväkirjan 
mukaan kaukana tyydyttävästä. Syksyllä 1891 ostettujen hevosten keskihinta oli 438 markkaa. 

Vuonna 1892 olivat tulokset suomenhevosten ostosta huonot. Rakuunarykmentin päiväkirjassa 
valitettiin markkinoilla olleen vähän hevosia. Upseerihevosia ostettiin Tarton markkinoilta. 23.9. lähti 
matkalle itse rykmentin komentaja ja eläinlääkäri. Tartto sijaitsi lähellä ja sieltä tiedettiin saatavan 
suhteellisen halpoja ja hyviä hevosia. Alueen rikkaat maanomistajat kasvattivat täysiverisiä englanti¬ 
laisia ja arabialaisia hevosia. 

Vuoden 1892 syksyllä jouduttiin suomalaisten hevosten lisäksi ostamaan kuusi hevosta Tartosta ja 
viisi muualta Baltian maista. Silti jäi hankintasuunnitelman hevosmäärästä 15 ostamatta. Näiden oston 
siirtämiseen seuraavalle vuodelle saatiin sotaväen päällikön lupa. 

Kun Suomen rakuunarykmentin hevoshankintaa helpotettiin sallimalla se muualtakin kuin 
Suomesta, koitui Baltian maista - Liivinmaasta ja Virosta sekä lisäksi Puolasta - rykmentin tärkeä 
ostoalue. Upseerit hankkivat usein omat hevosensa Puolasta ja Etelä-Venäjältä. Rakuunarykmen¬ 
tin hevoskanta käsitti siten 1890-luvun loppupuolella Suomesta ostettuja hevosia, joista suurin osa 
oli suomenhevosia, ja muulta ostettuja puoliverisiä hevosia. Suomenhevosia oli kaksi kolmasosaa. 
Venäläisistä ratsuväkirykmenteistä hankituista hevosista viimeiset poistuivat käytöstä vuonna 1897. 
Suomenhevoset eivät siten täysin täyttäneet ratsuväkirykmentin tarpeita. Esimerkiksi vuonna 1897 
mainittiin vuonna 1891 ostetuista hevosista joudutun poistamaan rykmentin rivistä jo neljäsosa. 
Vuoden 1897 Finsk Militär Tidskriftissä Ernst Baeckman luonnehti suomenhevosta muun muassa 
lymfaattiseksi, pitkäselkäiseksi, matalaksi, lyhytkaulaiseksi ja yksinkertaiseksi työhevoseksi. 

Toisaalta todettiiin suomalaisia hevosia voitavan kyllä kouluttaa rintamahevosiksi. Siitä ei kuitenkaan 
ollut varsinaiseksi ratsuhevostyypiksi. Suomenhevosten luonnetta pidettiin hyvänä ja säyseänä, mutta 
sen ulkomitat olivat huonot ajatellen käyttöä ratsuväkihevosena. 

12.5 Lakkauttaminen 


Suomalaisia joukkoja yritettiin sulattaa Venäjän sotaväkeen vuoden 1898 valtiopäivillä. Lakiehdotus 
sisälsi muun muassa palvelusajan pidentämisen kolmesta viiteen vuoteen ja reserviharjoitusten 
poistamisen. Venäläisten upseerien palvelus suomalaisissa joukoissa tuli sallia, ja suomalaisia 
joukkoja tuli voida komentaa myös muualle keisarikuntaan. 

Ehdotus jäi valtiopäivillä lepäämään, mutta palasi esille Venäjän duuman uudessa ehdotuksessa 
keväällä 1901. Heinäkuussa 1901 Nikolai II vahvisti uuden yleisvaltakunnallisen asevelvollisuus¬ 
lain. Sitä vastustettiin Suomessa muun muassa kutsuntalakoin. Asevelvollisuuslaki raukeni täällä 
Nikolain lakkauttaessa keisarillisella manifestilla Suomen sotaväen. Kesällä 1901 hajotettiin 
suomalaiset tarkka-ampujapataljoonat ja niiden reservikomppaniat. Tämä ei koskenut vielä Suomen 
rakuunarykmenttiä eikä kaartin pataljoonaa. 

Elokuussa 1901 määrättiin suomalaisten tarkka-ampujien toinen asevelvollinen ikäluokka 
kotiutettavaksi, ja marraskuussa 1901 kenraalikuvernööri Bobrikoff määräsi tarkka-ampujien 
alipäällystön ja miehistön siirtymään reserviin tai eroamaan. Upseerien oli erottava maaliskuun 1. 
päivään 1902 mennessä. Vuoden 1902 alusta lakkautettiin kenraalikuvernöörin Suomen sotaväen 
esikunta, päällikköhallitus ja sotaväen päällikön virka sekä määrättiin jäljelle jääneet suomalaiset 
joukko-osastot eli kaarti ja Suomen rakuunarykmentti Suomenmaalaisen sotilaspiirin komentajan 
alaisiksi. 

Suomen asevelvollisen sotaväen lakkauttamisen aiheutti Venäjän johdon halu alistaa Suomi tiukem¬ 
min alaisuuteensa. Suomen ei katsottu tarvitsevan Venäjän armeijasta erillään olevaa sotaväkeä. 

Lappeenrannassa oli vielä vuonna 1898 rakuunarykmentin vuosijuhlassa venäläisten joukkojen 
edustajia, ja kenraalikuvernööri Bobrikoffin saman vuoden lopussa tekemä tarkastusmatka rakuunaryk- 
menttiin sujui hyvin. 

Tarkka-ampujapataljoonien lakkauttamisen jälkeen ei rakuunarykmentilläkään ollut pitkää elinikää. 
Sen lopettamisen lopullisesti aiheutti selkkaus valan vannomisesta. Rykmentin alokkaat kieltäytyivät 
vannomasta uuden lain mukaista ja Suomen oikeuksia rikkovaa sotilasvalaa. 

Bobrikovin käytyä lokakuussa 1901 Lappeenrannassa siirrettiin eversti Schauman reserviin. Muut 
upseerit anoivat eroa 9. marraskuuta ja anomukset hyväksyttiin. Schaumanin jälkeen komentajaksi 
nimitettiin rykmentissä aiemmin palvellut eversti Alexander Grigorkoff, joka otti tehtävän vastaan 11. 
joulukuuta 1901. 

Senaatille tiedotettiin Suomen rakuunarykmentistä muodostetun Suomenmaalainen rakuunarykmentti 
joulukuun 10. päivänä 1901. Senaatti määräsi 20. joulukuuta rykmentin komentajan eversti 
Grikorkoffin luovuttamaan rakuunarykmentin kasarmit, hevoset ja muun kruunun omaisuuden 
sotakomissariaatille. Rykmentin rahavarat tuli siirtää Viipurin lääninrahastoon. Ne upseerit ja siviili- 
virkamiehet, jotka eivät hakeneet virkaeroa, asetettiin tarkka-ampujapataljoonien upseeriston tapaan 
lakkautuspalkalle. 

Eversti Grigorkoff tuli Lappeenrantaan ennen muuta uutta rykmenttiä, jolloin Suomen 
rakuunarykmentistä oli jäljellä vain hevoshoito-osasto. Päivää ennen ensimmäistä saapuvaa osastoa 
Grigorkoff sai Kazanzovin mukaan kirjeen, jossa kerrottiin jonkun aikovan polttaa rykmentin tallit. 
Grigorkoff otti kirjeen vakavasti ja vartioi yöllä revolveri sivutaskussa talleja. Yöllä hänet tapasi vielä 
Lappeenrannassa oleva rakuunarykmentin upseeri Gaston Ahrenberg, rakuunakasarmien suunnitte¬ 
luun osallistuneen arkkitehti ja kirjailija Jac. Ahrenbergin poika, ja tiedusteli Grigorkoffilta, miksi 
tämä ei ollut nukkumassa. Everstin kerrottua syyn Ahrenberg arveli, että uhkaus tuskin piti paik¬ 
kaansa. Yö kuluikin rauhallisesti. 

Lakkauttamisen jälkeen rakuunarykmentin kasarmit lopulta julistettiin edelleen Suomen valtion 
omaisuudeksi, mutta jäivät venäläisten käyttöön. Kaupungin ja senaatin kiisteltyä kauan valtio vuonna 
1905 pakkolunasti rakuunarykmentin alueen ja maksoi siitä myöhemmin rahallisen korvauksen kau¬ 
pungille. Sen myötä pakkolunastettiin nyt myös kasarmialueen rannassa sijainnut Reichardtin huvila- 
tontti. 

Rykmentin lakkauttaminen herätti kaupungissa suurta huomiota. Eversti Schauman sai 
kukkatervehdyksen ja 100 kaupunkilaista järjesti muuttavalle perheelle lähtiäisaterian. Asemalla 

12.12.1901 saatteli perhettä suuri joukko kaupungista ja ympäristöstä, puheita pidettiin, suomalaisen 
seuran kuoro lauloi ja Schauman esitti eläköönhuudon kaupungille ja rykmentille. Rykmentin soit¬ 
tokunta piti vielä yhden suosituista konserteista raatihuoneella. Tammikuuun lopussa 1902 saattoivat 
ratsumestari Gustafsson ja vahtimestari Tiili rykmentin lipun Pietariin. Lähtiessä soitettiin asemalla 
kunniasoitto. 


Jäähyväiset Suomen sotaväelle. Saman¬ 
aikainen muistotaulu. (Museovirasto, 
historian kuva-arkisto). 

13 LAPPEENRANTA - ITSENÄISYYDEN KAUDEN VARUSKUNTAKAUPUNKI 
13.1 Lappeenranta vuoden 1918 jälkeen 

Venäläiset joukot poistuivat Lappeenrannasta pääosin vuoden 1918 alkuun mennessä. Helmikuun 
lopussa alueen punaisten joukoissa taisteli kuitenkin vielä kolmekymmentä venäläistä sotilasta. 
Lokakuun lopussa vuonna 1917 oli suojeluskunnan perustamisen jälkeen Lappeenrannassa 
perustettu komppanian laajuinen työväen järjestyskaarti. 11.11. 1917 Lappeenrantaan kokoontui 
noin 500 lähiseutujen järjestyskaartien jäsentä rykmentin perustamista varten. Järjestyskaartista eli 
punakaartista majoittui tammikuun lopussa tapahtuneen Lappeenrannan haltuunoton jälkeen ainakin 
esikunta linnoitukseen. Suojeluskunta oli siirtynyt 26. tammikuuta 1918 Taavettiin ja Savitaipaleelle. 

Tammikuun lopussa punakaartiin liittyi 500 Vuoksenlaaksosta paennutta punaista, jolloin 
Lappeenrannassa oli aseissa 1 175 miestä. Lappeenranta toimi sodan aikana punaisten joukkojen 
kokoamispaikkana. Toivasta lainaten “Lappeenranta muodostui kolmeksi talvikuukaudeksi erääksi 
itäisen Suomen punaisista varuskuntakeskuksista ja linnoituksista”. Lappeenrannassa oli ajoittain 
kokoontuneina noin 1 500 punakaartilaista, jotka harjoittelivat linnoituksessa muun muassa aseiden 
käsittelyä. Punaiset joukot evakuoitiin Lappeenrannasta 25.4.1918 Viipuriin. 

Taistelujen vielä jatkuessa oli Lappeenrannan hallinto 19. kesäkuuta 1918 asti sotilasviranomaisten 
käsissä. Korkeimpana sotilashallintovirkamiehenä toimi vt. komendantti, yhteiskoulun rehtori 
Axel Theodor Sahlgren. Lappeenrantaan oli tällöin sijoitettu vartiojoukkoja. Lappeenrannan 
vartiopataljoona lakkautettiin lokakuussa 1918 ja vankien vartiointi siirtyi siviiliviranomaisille. 
Rakuunarykmentin kasarmit oli otettu pian vapun jälkeen vuonna 1918 vankileirin käyttöön. 
Kasarmien ohella oli vankeja sijoitettu myös linnoitukseen. 

Lappeenranta asema varuskuntakaupunkina säilyi myös itsenäisen Suomen kaudella. Alussa 
Lappeenrantaan sijoitettiin joukkoja yleisen järjestyksen ylläpitämiseksi ja punavankileirien vuoksi. 
Tärkeimmiksi muodostuivat pidemmällä aikavälillä kuitenkin sotilaspoliittiset syyt. Niitemaa on 
luonnehtinut Lappeenrannan asemaa itsenäisyyden alkupuolen strategisessa ajattelussa vertaamalla 
kaupunkia Viipuriin. Kun Viipuri toimi hänen mukaansa lukkona, joka esti vihollisen pääsyn Etelä- 
Suomeen, niin Lappeenranta puolestaan oli sarana, josta valvottiin pääsyä Laatokan pohjois- ja 
länsipuolelta Saimaan alueen läpi maan keskiosiin. Lisäksi oli helppoa sijoittaa joukkoja valmiiden 
kasarmirakennusten ja varuskuntaperinteiden kaupunkiin. 

Vartiopataljoonan kaudelle olivat Toivasen mukaan tyypillisiä lukuisat järjestyshäiriöt ja rikkomukset, 
jotka heijastivat ajan levottomuutta. Sekava tilanne heijastui myös ensimmäisinä varsinaisina joukko- 
osastoina Lappeenrantaan vuonna 1918 siirretyn Tykistökoulun ja lähinnä tykistökoulun opetuksesta 
huolehtimaan tulleiden saksalaisten opetuspattereiden toimintaan. Tykistökoulussa muun muassa 
laadittiin useitakin puolustussuunnitelmia hälytystilan varalle. Esimerkiksi kesäkuussa valmistuttiin 
levottomuuksiin antamalla määräyksiä, jotka astuisivat voimaan käskyllä “Huomio/aika/” ja elokuun 
alussa laadittiin suunnitelma sekä hälytystilan että myös varsinaisen hälytyksen varalle. Hälytystilan 
aikana tuli muun muassa varastaa kaksi patrullia, jotka partioisivat kaupungin pääkadulla eli 
Kauppakadulla sekä kaksi kaupunkia kiertävää hevospatrullia. Varsinaisen hälytyksen sattuessa tuli 
osastojen kokoontua “suurella tykkipihalla kasarmin keskellä”. 

29.10.1918 päivätyssä Lappeenrannan saksalaisten tykistöjoukkojen puolustussuunnitelmassa oli 
hälytyksen sattuessa määrätty aseistetut osastot siirtymään reservikomppanian rakennusten eli 
kaupungin syyskuussa aloittaneen komendantin Palmrothin majapaikan mukaan “Palmrothoehe” 
luokse, varsinaisen kasarmialueen kasarmien luokse, lyseon kohdalle, bastionin eli entisen 
Nikolain linnakkeen luokse, koilliseen Nikolainkadulle, saksalaisten talleille ja suomalaisen leirin 
ammusvarastolle. Lisäksi tuli varmistaa posti, rautatieasema ja puhelinlaitos. 

Edelleen marraskuun alussa 1918 varoitti Saksan pääesikunta omia joukkoja ongelmista saksalaisten 
itäjoukoissa ja bolshevikkien uhasta sekä määräsi pitämään tehostettua valmiutta joukkojen 
keskuudessa. Myös Suomen pääesikunta kiinnitti huomiota venäläisten joukkojen lisäykseen Karjalan 
kannaksella. 

Vielä kesäkuun alussa 1919 varuskunnan päällikkö eversti Stjerncreutz laati puolustussuunnitelman, 
jonka lähinnä strategisten laitosten miehittämistä koskevat määräykset olisivat astuneet voimaan 
käskyllä “levottomuuksia on syttynyt”. 

Saksalaisia tykislfijoukkoja Lappeenrannan kasarmialueella vuonna 1918. (Museovirasto, historian 
kuva-arkisto). 



Vuoden 1918 levotonta ja sekavaa tilannetta, jolloin kynnys väkivallan käyttöön ja koviinkin 
otteisiin oli matala, kuvaa esimerkkinä kersantti Toivo Södermanin kertomus 11.10. 1918 kadonneen 
tykistökoulun hevosen etsimisestä. 

Södermanin mukaan aamupäivällä 11.10. oli syötettäessä hevosia kasarmialueen takana olevalla 
niemellä huomattu yhden hevosen olevan kateissa. “Lähetin heti muutamia miehiä sitä etsimään, 
mutta he eivät sitä löytäneet päivällä. Kun iltasella noin kello 7 tienoissa lähetin hevosmies Perilän 
panemaan veräjänpuita kiinni, niin huomasi hän silloin että kolme saksalaista sotilasta kuletti 
hevosta, jonka hän luuli kadonneeksi hevoseksi ja pyysi katsoa josko se olisi sama joka aamupäivällä 
oli joutunut kadoksiin. Silloin nuo saksalaiset sotilaat löivät ensin puukolla Perilää olkapäähän 
että vaatteet menivät rikki mutta mitään haavaa ei tullut ja sitten nyrkkiraudalla käsivarsiin. 
Itsepuolustukseen otti Perilä puukon ja siten syntyneessä kahakassa löivät saksalaiset vielä häntä 
niskaan ja käsivarsiin niin että hän meni tainnoksiin. Toinnuttuaan ei Perilä huomannut ketään 
lähettyvillä. Puukkonsa oli veressä ja arvelunsa mukaan löi hän kahta saksalaista sotilasta...” 

Tilanne vankileirien ja levottomuuden leimaamassa varuskunnassa ja kaupungissa alkoi tasoittua 
vuoden loppua kohti. Vuoden 1918 jälkeen ehdittiin jo urheilemaankin. Keväällä 1919 järjestettiin 
murtomaajuoksukilpailut, jotka voitti Raskaan tykistörykmentin 3. patteri ja toiseksi tuli Karjalan 
ratsujääkärirykmentin 1. eskadroona. Kesäkuun alussa järjestettiin LLS:n eli Lappeenrannan 
luistinseuran ja sotaväen väliset urheilukilpailut, joiden lajeihin kuului muun muassa 10x500 metrin 
viestinjuoksu. Samana kesänä oli luistinseuran ja Raskaan tykistörykmentin välillä jalkapallo- 
otteluita ja elokuussa urheilukilpailuja, joihin sisältyi muun muassa sotilasviestejä. 

Syyskuussa 1919 oli yhtenä normaaliin elämänmenoon palaamisen merkkinä myös 
Kenttätykistörykmentti 3:n soittokunnan Savitaipaleella pitämä konsertti, jonka päättäjäisiksi pidettiin 
tanssiaiset. Tilaisuuteen oli järjestetty Lappeenrannasta kuljetus höyrylaiva Iniöllä. 

13.2 Kaupunkirakenne itsenäisyyden kaudella 
13.2.1 Kaavoitus 

Lappeenrannan kaavoitukselle oli 1900-luvun alussa tyypillistä monien toteutumattomien 
asemakaavasuunnitelmien laatiminen. Vuosisadan vaihteen jälkeen vuonna 1906 J. Jaakkola laati 
luonnokset Il:n ja III:n kaupunginosan ja myöhemmin koko kaupungin uudeksi asemakaavaksi. 
Vuonna 1908 annettiin uusien kaupunginosien Leirin ja Kimpisen kaavoittaminen Valter Thomelle ja 
Hugo Liliukselle. Kaavoja ei kuitenkaan vahvistettu, vaan vuonna 1916 kaupungininsinööri Jalmari 
Janhunen laati uuden asemakaavan, jonka kaupunginhallitus hyväksyi vuonna 1917. Janhusen 
kaavaa ei toteutettu, kuten ei myöskään vuonna 1927 Otto-Iivari Meurmanilta tilattua Kimpisen 
ja Taikinamäen asemakaavaa tai vuonna 1929 K.A. Jylhältä tilattua eteläisten kaupunginosien 
asemakaavaa. 

Vuoden 1932 suuren alueliitoksen jälkeen tilattiin Meurmanilta kaupungin yleisasemakaava. 

Tämän vuonna 1936 vahvistetun yleisasemakaavan mukaan rakennettiin Kimpisen ja Taikinamäen 
lisäksi uudet kaupunginosat V-XI. Toivanen on osuvasti kuvannut vuoden 1936 kaavan luoneen 
Lappeenrannalle vanhan keisarinkaavan ympärille uuden “vuosirenkaan”, joka sai rakennuskantansa 
1940-ja 1950-luvulla. Yleisasemakaavassa keskustan alue jäi entiselleen ja uudet kaupunginosat 
kaavoitettiin pientalovaltaisiksi. Lappeenranta oli edelleen - kuten Jormakka on todennut - 
pientalokaupunki melkein koko keskustaa myöten. 

Sotienjälkeisen ensimmäisen yleiskaavan suunnittelijaksi valittiin jälleen professori Otto-Iivari 
Meurman sekä arkkitehti Olli Kivinen 1950-luvun alussa. Kaavaluonnos hyväksyttiin valtuustossa 
vuonna 1953. Olli Kivisen Lauritsalaan laatima yleiskaava hyväksyttiin vuonna 1956. Yleiskaavoilla 
on katsottu olleen merkittävä vaikutus kaupunkirakenteen kehittymiseen. 

Lappeenrannan suunnittelualue kattoi kaupungin hallinnollisen alueen ja sen länsi-ja itäpuolella 
sijainneet Lappeen kunnan alueet, joille asutus oli jo levinnyt tai joille asutuksen voitiin katsoa 
leviävän lähitulevaisuudessa. Vuonna 1952 yleiskaavatyötä laajennettiin antamalla Kiviselle myös 
Lappeenrannan itäpuolella sijaitsevan Lauritsalan kaavatyö. 

Lappeenrantaa ja Lauritsalaa ei tällöin ollut vielä yhdistettyjä ne olivat siten hallinnollisesti kaksi eri 
kuntaa. Kunnat olivat kuitenkin jo aiemmin kasvaneet kokonaisuudeksi. Olli Kivisen kaavakuvauksen 
mukaan kunnat muodostivat esikaupunkialueineen Saimaan rantaan nauhamaisesti sijoittuneen 
kapean ja pitkän yhdyskunnan. Alueen pituus oli noin 15 kilometriä ja leveys vaihteli 1-7 kilometriin. 
Asutuksen suunta ja vaihtelevuus johtuivat Kivisen mukaan osittain Salpausselän harjusta, jonka 
etäisyys Saimaan rantaviivasta vaihteli ja osittain Saimaan rantaa seuraavan liikenteen pääsuunnasta. 

Kivisen mukaan Lappeenrannalle ja Lauritsalalle tyypillinen asutuksen ja teollisuuden nauhamainen 
muoto jatkui edelleen Saimaan rantaa seurattaessa Joutsenoon ja Imatralle. Rantavyöhykkeelle oli 
1950-luvun lopussa sijoittunut 3/4 Etelä-Saimaan alueen teollisuudesta ja puolet alueen väestöstä. 

Vuoden 1967 alussa Lappeenrantaan liitettiin Lauritsalan ja Lappeen kunnan alueet. Liitoksen 
jälkeen kaupunki oli pinta-alaltaan Suomen suurin. Vuonna 1967 Olli Kivinen laati vielä uuden 
yleiskaavaluonnoksen. Sitä ei kuitenkaan viety kaupunginhallituksen hyväksyttäväksi. 

Alueliitoksen jälkeen kaupungin keskustan tuli toimia laajan Suur-Lappeenrannan keskuksena. 
Keskustan asemakaavaa oli ratkottu kilpailun avulla jo aiemmin. Vuonna 1957 aatekilpailun voitti 
arkkitehti Erkki Pasanen ja vuonna 1963 varsinaisen suunnittelukilpailun arkkitehti Jere Juutilainen. 
Voittaneeseen ehdotukseen lisättiin myöhemmin muun muassa Viljo Revellin suunnittelema 
kaupungin hallintokeskus. Jormakan mukaan vielä vuoden 1956 yleiskaavassa keskustan 
rakentaminen oli haluttu keskittää muutamiin korkeisiin tornitaloihin. Juutilaisen ehdotuksessa 
siirryttiin matalampaan rakentamiseen ja eritasojärjestelyihin. Juutilaisen ehdotuksesta muokattu 
keskustan asemakaava on toiminut alueen rakentamisen pohjana aina 1980-luvulle saakka. 

13.2.2 Kaupunkirakenne 

Matti Räsänen jakaa 1920-luvun Lappeenrannan erilaisiin vyöhykkeisiin. Ensimmäisenä 
vyöhykkeenä toimi linnoitus, joka Räsäsen mukaan oli kaupungin vanha ydin, mutta 1800-luvulta 
alkaen taantuva kaupunginosa. Kaupunginosassa sijaitsi vankila, vankilan henkilökunta asui 
siellä ja siellä oli runsaasti asumattomia rakennuksia. Toinen vyöhyke oli ydinkeskus eli toinen 
ja kolmas kaupunginosa. Siellä sijaitsi suurin osa kaupungin elinkeinotoiminnasta ja asunnoista. 
Räsäsen mukaan tähän ydinkeskustaan liittyi myös rautatien siitä erottama Pallon alue eli neljäs 
kaupunginosa. Kolmas vyöhyke oli sotaväen kasarmi-ja harjoitusalue kaupungin länsipuolella. Tämä 
oli kaupunkilaisten kannalta suhteellisen suljettu alue, joskin jännittävä retkien kohde. Neljäs vyöhyke 
oli teollisuusvyöhyke - etelän Ihalaisten kalkkitehtaan alue ja idän puunjalostustehtaiden alue. Tähän 
vyöhykkeeseen liittyivät myös teollisuuslaitosten työläisten asuinkäyttöönsä rakentamat mökkikylät 
eli esikaupunkialueet, joiden asukasluku kohosi jo 1900-luvun ensimmäisinä vuosikymmeninä 
suuremmaksi kuin varsinaisen kaupungin. 

Itsenäisyyden kauden alussa kaupunkirakenne muuttui vain vähän. Ensimmäisen maailmansodan 
aikana Lappeenrannan rakennustoiminta oli lähes pysähdyksissä. Keskustassa ei vielä 1920- 
luvullakaan rakennettu kovin runsaasti. Linnoituksesta aiempaan Viipurin esikaupunkiin johtanut 
Kauppakatu oli edelleen kaupallinen keskus ja tärkein katu. Matti Räsäsen kuvauksen mukaan 
“Toinen kaupunginosa muodosti — Lappeenrannan ytimen ja Kauppakatu poikkikatuineen sen 
sykkivän valtaväylän”. 

Kun esikaupungit vuonna 1932 liitettiin kaupunkiin, 

tuli niiden vaatimaton ja pitkälti omin avuin rakennettu rakennuskanta ja miljöö virallisestikin osaksi 
Lappeenrannan kaupunkikuvaa. Rakennukset vaatimattomina yksikerroksisina puurakennuksina 
eivät sinänsä poikenneet varsinaisen kaupungin asuinrakennuksista. Esikaupungeissa ne olivat 
kuitenkin huomattavasti pienempiä kuin vanhan kaupunkialueen talot. Myös tontit olivat erittäin 
pieniä, ja esikaupunkien asemakaava ei muun kaupungin tapaan enää ollut ruutukaava. Esikaupunkien 
epäsäännöllinen katuverkko muodostui maaston, yksityisten rakentajien mieltymysten ja maan 
omistussuhteiden mukaan. Lisäksi kadut olivat kapeampia kuin vanhan ruutukaavakaupungin kadut ja 
esikaupungeissa ei sijainnut julkisia rakennuksia. 

Räsäsen mukaan Lappeenrannan kaupunkirakenne säilyi teollistumisvaiheessa vielä koskemattomana, 
sillä teollisuusyritykset rakennettiin jo rakennusjärjestyksen määräystenkin perusteella kaupungin 
laidoille tai ulkopuolelle. Vanhaa kaupunkikuvaa alkoivat Räsäsen mukaan kuitenkin vääjäämättä 
rikkoa liike-elämä ja sen vaatima liikenne sekä liikennevälineiden kehitys. Vielä 1930-luvulle 
Lappeenranta säilyi puukaupunkina, jonka ulkoinen hahmo Räsäsen kuvauksen mukaan “periytyi 
esiteollisen kaupungin rakenteesta ja muovautui matalista yksikerroksisista asuinrakennuksista sekä 
muutamasta harvasta julkisesta rakennuksesta, jotka nekin olivat puisia kuten kaupungin raatihuone 
ja Lappeen kirkko. Poikkeuksen muodostivat vain tavallaan kaupunkiin kuulumattomat varuskunta- 
alueet: Linnoitus ja kasarmit”. 

Katutilaa jäsensivät 1800-luvun tapaan myös aidat ja portit. Vuoden 1910 rakennusjärjestyksessä 
oli tontin rajoille määrätty tehtäväksi aita. Epäilemättä paloturvallisuussyistä oli talot tai tontit 
varustettava sellaisella portilla (leveys 2,4 metriä), että niiden lävitse voitiin ajaa ajoneuvolla. 
Tulipalovaaran vuoksi oli myös mahdollisuuksien mukaan tehtävä pienempi käyntiportti kadulle tai 
torille. 

Sotienjälkeisellä kaudella - edelleen Räsästä lainaten - “katutilan harmonia alkoi pirstoontua”. 

Vielä vuoden 1944 rakennusjärjestyksessä tontti määrättiin rajattavaksi aidalla, mutta maistraatti 
saattoi erityisissä tapauksissa sallia aitauksen jätettäväksi pois. Vuoden 1964 rakennusjärjestyksen 
mukaan taas tontin omistajalla oli enää oikeus tehdä aita tontin reunalle, jollei maistraatti tätä 
kieltänyt. Porttien koot määrättiin suuremmiksi ja maan kaltevuudet portin kohdalla loivemmiksi. 
Nämä määräykset kuten myös aitojen rakentamismääräykset johtuivat Räsäsen mukaan uudesta 
liikennevälineestä eli autosta: liikenteen tuli sujua ja aidat eivät saaneet vaarantaa näkyvyyttä. 

Itse rakennuksiin alettiin 1890-luvulta lähtien lähinnä kaupoissa avata suoraan kadulle johtavia ovia 
ja myöhemmin myös suurentaa ikkunoita näyteikkunoiksi. Puurakennukset säilyivät yksikerroksisina. 
Vuoden 1910 rakennusjärjestyksessä kiellettiin puurakennusten rakentaminen kuutta metriä 
korkeammiksi kivijalasta katonrajaan mitattuna. Rakennuksen tuli olla yksikerroksinen, eikä ullakolle 
saanut rakentaa tulisijalla varustettuja huoneita. Räsäsen mukaan väestöpaineen pakottamana 

Kaavio Lappeenrannan asemakaavakehityksestä \vosina 1900-1977. (Lappeenrannan kaupunki). 


vuonna 1923 tehtiin kuitenkin rakennusjärjestykseen lisäys, jonka mukaan ullakolle oli mahdollista 
rakentaa lämmitettäviä huoneita. Vuonna 1926 voimaan tulleen rakennusjärjestyksen lisäys salli 
kaksikerroksisten puurakennusten rakentaminen. 

Lappeenrannan kaupunkikuvan osatekijöiksi 1800-luvulla tulleet istutukset vähenivät sotien 
jälkeisenä kautena katujen varsilta. Tähän johti liikenteen lisääntyminen. Autoja varten tarvittiin 
lisää tilaa niin kaduilla kuin talojen pihoillakin. Esimerkiksi Kauppakadulta kaadettiin keväällä 1959 
lehmukset lähes koko kadun pituudelta. 

Kaupunkirakenteessa erottuivat 1900-luvun alkupuoliskolla edelleen jo edellisen vuosisadan aikana 
siihen ilmaantuneet uudet rakennustyypit. Näitä olivat kaksikerroksiset kivitalot: esimerkiksi 
Haikalan kivitalo. Hotelli Saimaan rakennus, koulurakennus, Kansallis-Osake-Pankin graniittitalo ja 
Pohjoismaiden Yhdyspankin rakennus. Vielä vuonna 1926 rakennettiin Savo-Karjalan Osake-Pankin 
samantyyppinen rakennus Kauppakadun ja Raastuvankadun kulmaan. Kaupungissa oli edelleen myös 
1890-luvulla kaupunkiin kotiutunut rakennustyyppi, jossa alakerta oli kivestä ja yläkerta puusta, sekä 
lähinnä liike-elämän käytössä olevia kaksikerroksisia rakennuksia, joiden alakerrassa oli liikkeitä ja 
yläkerrassa asuinhuoneita. 

Toivanen katsoo sotien aikaisten pommitusten ja sodan jälkeen luovutetuilta alueilta kaupunkiin 
suuntautuneen siirtolaisuuden rikkoneen Lappeenrannan tasaisen kehityksen luoman melko 
yhtenäisen kaupunkikuvan. Asemakaavamuutokset, joilla pientaloasutuksen keskelle sijoitettiin muun 
muassa teollisuusalueita ja kartoitettiin tulevien kerrostalojen paikat, alkoivat jo vuonna 1944. Saman 
vuosikymmenen aikana käynnistettiin myös yleiskaavan valmistelu. 

Kaupunkirakennetta muutti myös osin laivaliikenteen taantuminen, jonka seurauksena Lappeenrannan 
liiketoiminnan painopiste alkoi siirtyä satamasta Kauppakadun toiseen päähän, lähelle rautatieasemaa. 
Siirtoa joudutti myös linja-autoliikenteen alkaminen. Linja-autoasema sijoitettiin lähelle Lappeen 
kirkkoa. Kirkon tienoon keskusasemaa vahvisti vielä Valtakadun avaaminen länteen, jolloin aukeni 
suora poikittaisyhteys radan takaa lännestä itään Lauritsalaan. Rantatorin siirtämisestä etelämmäksi 
oli puhuttu jo 1930-luvulla, mutta vasta vuonna 1956 tori siirrettiin ns. Palokunnan aukiolle eli 
Oksasen-, Toikan-ja Snellmaninkadun välin aukiolle. 

Jo 1910-luvulla oli sallittu viisikerroksisten kivitalojen rakentaminen kaupunkiin. Ennen 1930- 
lukua ei rakennuttajilla kuitenkaan ollut tarvetta näin suureen rakennustehokkuuteen. 1930-luvulla 
rakennettiin sen sijaan vuonna 1930 nelikerroksinen Peltolan koulu ja vuonna 1938 Armilan 
koulu. Liikerakennuksista kohosi vuonna 1929 palaneen keisaritalon paikalle Rikkihappotehtaan 
kolmikerroksinen pääkonttori, ja osuusliike Yhtymä rakensi Kauppakadulle kolmikerroksisen talon 
vuonna 1936. Ensimmäinen asuinkerrostalo oli vuonna 1938 rakennettu kaupungin ensimmäinen 
viisikerroksinen rakennus Saimaanlinna Valtakadun ja Kirkkokadun kulmassa. Seuraavana vuonna 

rakennettiin myös viisikerroksinen meijerin talo lähelle rantatoria ja liike-ja asuinrakennus Valtakatu 
26. Sotien jälkeen rakentaminen vauhdittui ja kerrostaloja alettiin rakentaa myös viidennessä ja 
kuudennessa kaupunginosassa. Räsäsen mukaan näihin kaupunginosiin rakennettiin ensimmäiset 
vuoden 1949 ARAVA-lakien mukaiset 2-3-kerroksiset kerrostalot. Rakennusvauhti oli ajoittain 
todella vilkasta. Hoffmanin laskelmien mukaan vuosina 1950 ja 1951 kaupunkiin valmistui 
kumpanakin vuonna seitsemän kerrostaloa, vuonna 1952 yhdeksän kerrostaloa, 1953 ja 1954 
kumpanakin vuonna yksitoista ja asuntorakentamisen huippuvuonna 1955 neljätoista kerrostaloa. 

On kuitenkin huomattava, että varsinaiseen keskustaan ei sodan jälkeen rakennettu kuin kolme 
viisikerroksista taloa, ennen kuin vuonna 1956 keskustan rakennuskorkeutta rajoitettiin. Nämä olivat 
Viljelystalo, Lappeen seurakuntatalo, Lappeen kunnan asuintaloja Lappeen Osuuspankkitalo. 

Uusien kerrostalojen myötä tonteilla ei enää tarvittu entisiä varasto-, talli-ja käymälärakennuksia. 

Sen sijaan tarvittiin tilaa autoille, joille rakennettiin seisontapaikkoja ja autotalleja 1950-luvulta 
lähtien. Räsänen kuvaa Lappeenrannan sotienjälkeistä kaupunkirakenteen muutosta seuraavasti: 
‘■‘Kaupunkikuva muuttui täydellisesti. Yksikerroksisten talojen aikaisten katujen reunalla kohosivat 
nyt monikerroksiset kivitalot, joiden välissä siellä täällä säilyi vanhoja puutaloja. Keskusta oli koko 
ajan muovautumistilassa, puurakennuksia purettiin ja kerrostaloja rakennettiin, joten kaupunkikuva on 
keskustan osalta pysynyt rosoisena.” 


13.3 Varuskunnan alueet ja rakennukset itsenäisyyden kaudella 


13.3.1 Tilanne ennen sotia 

Vuonna 1918 luetteloitiin ja tarkastettiin kaikki itsenäisessä Suomessa käytettävissä olevat 
kasarmit. Laskelma siitä, miten paljon kuhunkin katsottiin voitavan majoittaa miehiä, antaa 
kuvan Lappeenrannan varuskunnan merkityksestä verrattuna muuhun Suomeen - ainakin 
majoituskapasiteetin suhteen. 

Venäläisiä joukkoja oli ajoittain ollut majoitettuna 50 000 miestä. Suomalaisia katsottiin voitavan 
majoittaa enintään 60 000 miestä. Nämä olisivat jakautuneet puolustusministeriön historiassa esitetyn 
vuoden 1918 laskelman mukaan seuraavasti: 


Helsinki 

5 620 

Koria 

650 

Suomenlinna 

11 000 

Kouvola 

2 000 

Tuusula 

1 000 

Kyminlinna 

650 

Tammisaari 

2 900 

Rankki 

500 

Turku 

3 050 

Hamina 

3 700 

Tampere 

1 200 

Lappeenranta 

1 850 

Hämeenlinna 

3 300 

Viipuri ja ympär. 

9 630 

Riihimäki 

2 250 

Lahti 

2 000 

Someri-Lavansaari 

1 500 Kuopio 


Uusikirkko 

500 

Vaasa 

930 

Oulu 

810 

Käkisalmi 

1 000 

Tornio 

130 

Muut 

250 


Reservikasarmeihin katsottiin lisäksi voitavan sijoittaa kesäaikaan yhteensä 8 000 miestä. 

Taulukon mukaan Helsinki Suomenlinnoineen sekä Viipuri ja sen ympäristö olivat kapasiteetiltään 
merkittävimmät sotilaiden majoituspaikat. Lappeenranta kuului 1 850 miehen tiloineen keskiiyhmään, 
etenkin jos majoituskapasiteettiin olisi laskettu mukaan vain kesäkäyttöön tarkoitetut Lappeenrannan 
reservikomppanian ja leirialueen rakennukset. 

Kokonaisuudessaan autonomian kauden kasarmien majoituskapasiteetti oli itsenäisen Suomen 
puolustusvoimille riittävä. Ongelmallista oli kuitenkin rappeutumaan päästettyjen ja muun muassa 
sotavankileireinä käytettyjen kasarmien kunto. Joukko-osastot tekivät itse kiireisimmät korjaustyöt 
vuosina 1918-1919. Keväällä 1919 perustettiin sotaministeriöön kasarmirakennustoimisto, ja 
vuodesta 1920 alkaen huolehti yleisten rakennusten ylihallitus puolustusvoimien rakennustöistä. Olot 
kasarmeissa olivat kuitenkin pitkään puutteelliset. 

Ensimmäiset uudet kasarmit rakennettiin Terijoelle, Kiviniemeen ja Valkjärvelle. Kuitenkin 
esimerkiksi Kiviniemen vuonna 1922 valmistuneisiin rakennuksiin oltiin armeijan piirissä 
tyytymättömiä. 1930-luvulla rakennettiin Kannakselle Sakkolan Kiviniemeen ja Jaakkiman 
Huuhanmäkeen sekä Viipuriin viestirykmentille uudet kivikasarmit sekä rakennus sotasairaalalle. 
Helsinkiin rakennettiin autokomppanian kasarmi Mechelininkadulle ja Tilkan sotilassairaala, 
Tuusulaan suojeluskuntain päällystökoulu, Korialle pioneeripataljoonan uudet kasarmit ja 
Lappeenrantaan uusi kasarmirakennus. 

Lappeenrannan vanha varuskunta-alue otettiin sodan jälkeen lähes välittömästi harjoitusalueineen 
käyttöön. Vuoden 1918 toukokuussa siirtyi Lappeenrannan varuskuntaan Tampereelta Tykistökoulu, 
jonka mukana tänne majoittui yli 700 sotilasta. Lisäksi Lappeenrantaan kerättiin valkoisen armeijan 
tykistöjoukkoja ja kalustoa. Kaupungissa oli kesällä myös Karjalan ratsujääkärirykmentti, ja 
varuskuntaan sijoitettiin saksalaisia tykistöjoukkoja. 

Tykistökomentaja Hans Butz esitti saksalaisten opetuspattereiden majapaikaksi kasarmialueen 
tykistökasarmia ja varasi lisäksi muutamia parakkeja venäläisleiristä ampumakentän komennuskuntia 
varten sekä suomalaisesta leirialueesta koillisen puolella sijainneen kolmanneksen. Kaupunkiin 
tuli suunnitelmien mukaan sijoitettavaksi 1 300 miestä ja 1 200 hevosta. Upseereille Butz toivoi 
varattavan 50 asuntoa. Lisäksi tarvittiin upseerikoulua varten koulu- tai joku muu tilava rakennus sekä 
majoitustilaa suomalaista opetuskomennuskuntaa varten. Koulun käyttöön otettiinkin myöhemmin 
työväentalo. 

Lappeenrannan kasarmialue oli venäläisten joukkojen, sodan ja sotavankileirin jäljiltä huonossa 
kunnossa. Kasarmeja ja ampumakenttää kunnostamaan asetettiin majuri Butzin ehdotuksesta 
erillinen ampumakenttäkomissioni. Ampuma-ja leirikenttää laajennettiin tykistöammuntaa varten 
kaatamalla sitä ympäröivää metsää. Butz piti tärkeänä, että järvirikkaassa Suomessa toimiva tykistö 
pystyi harjoittelemaan ammuntoja myös vesistöjen yli. Tämän vuoksi rakennettiin ampumamaaleja 
Heposaloon, Puutsaarelle, Taippoon ja Kuiraksinpellolle. Yhteensä kunnostettiin 40 tykistömaalia, 
joiden läheisyyteen rakennettiin maanalaisia suojia puhelinasemille ja ammunnan tarkkailijoille. 
Ampumakentän järjestelyihin liittyivät puhelinlinjojen vetämisen lisäksi tuliasemien lähelle 
rakennetut tähystystornit. Rakennustöitä johti saksalainen vääpeliluutnantti Oberlinner. Ne saatiin 
valmiiksi heinäkuun puoliväliin mennessä. 

Saksalaisten joukkojen ja myös suomalaisen Tykistökoulun siirryttyä pois asettui varuskunta- 
alueelle vuodesta 1921 alkaen autonomian kauden tapaan ratsuväkijoukkoja, nyt Uudenmaan 
rakuunarykmentin ja Hämeen ratsurykmentin muodostama ratsuväkiprikaati. Ratsuväen 
perinnekeruun yhteydessä prikaatissa palvellut Bruno Toivonen kuvasi itsenäisyyden kauden alun 
varuskunnan ympäristöä seuraavasti: “Varuskunnan keskus oli kasarmialue, jota ympäröi korkea 
piikkilanka-aita. Nykyisen Valtakadun puolella piikkilanka kulki päävartiokentän eteläpuolisen 
kasarmirakennuksen kulmauksesta pengerryksen reunaa pitkin Chymoksen tehtaan kulmaan. 
Varuskunnan portit olivat seuraavat: kaupunginportti, leiriportti, upseeriportti ja saunaportti. Kullakin 
portilla oli vartio. Kaupunginporttia käytti URRja osa HRR:ä. Leiriportista kulki osa HRR:ä ja 
suljetut osastot sekä vastaanotolle menevät yksityiset sotilaat. Upseeriportti oli nimensä mukaan 
tarkoitettu vain upseereille — Leiriportin oikealla puolella oli muuntaja, jossa oli sähkövuotoja. 
Hevoset tuntevat sähkön erittäin helposti, ja niitä oli joskus vaikea saada menemään muuntajan 
ohi. Kun ne pakotettiin menemään, ne hyppäsivät pitkän hypyn. Leiriportista vasemmalle oli 
rakennusryhmä, jossa asui Lebedeff-niminen, venäläistä syntyperää oleva perhe. Perhe viljeli 
maallaan kaalia ja juurikasviksia. Lehmä antoi perheelle maidon. Emäntä myi aidan raosta 
asevelvollisille munkkeja ja maitoa—” 

Edelleen varuskunta-alueen ympäristöstä saa kuvan Bruno Toivosen kuvaamasta, 1920-luvun 
puolivälissä asevelvollisten kotiuttamispäivänä järjestetystä maastoratsastuksesta. “Todella 
värikkäiksi muodostuivat nuo mieleenpainuvat ulaaniratsastukset silloin kun ‘ratsumiesten 
ratsumies’, ratsumestari C-G. Wahren, itse johti eskadroonansa ulaaniratsastuksia,— Täyttä laukkaa 
poliisilaitoksen kohdalla yli rautatiemontun, kiidossa nupulakivikatua, että kipinät kavioista iskivät, 
kohti kelttua, missä kapeita kujia edelleen ja täyttä vauhtia kohti “kuolemanlaaksoa’’. Hetkessä 
jäivät jyrkät pehmeät rinteet taakse kiivaasti huohottavien ratsujen rynnättyä harjanteelle ja jo oltiin 
tutulla esteradalla. Hevosetkin jo vauhdin hurmaannuttamina kiitivät yli esteiden, missä ennen olivat 
jopa kieltäytyneetkin, eteen aukeni laaja tuttu leirikenttä, vain pidetyn eskadroonan päällikön käden 
viittaus ja ikäluokka oli atakkivalmiina, ratsumestarin miekka vilahti tupesta ja samassa hetkessä 
“ulaanienkin”. Miekan ojennus ja raivoisa atakki alkoi kohti sairaalamäkeä, miekat välähtivät ja 
jokainen nautti vauhdin - ratsuväen suoman vauhdin hurmasta - viimeinen ratsastus “ulaanina” HRR: 

Sotilaskarttalaitoksen vuonna 1920 valmistunut topografi ka rt la Lappeenran¬ 
nasta. Rakuunoiden kasarmialueen kohdalla merkittiin niiden kuuluvan Tykis¬ 
tökoululle. Leirikenttä oli edelleen harjoituskäytössä. (Paulaharju I9S2). 


ssä —” 

Bruno Toivosen kuvauksien mukaan siis Lappeenrannassa itsenäisyyttä edeltävän varuskunnan alueita 
käytettiin vielä ratsuväkiprikaatin kaudella pääosin samaan tarkoitukseen kuin aiemminkin. Suomen 
rakuunarykmentille rakennettuja venäläisille joukoille täydennetty kasarmialue toimi edelleen 
varuskunnan kasarmialueena, nimityksellä vanha kasarmialue. 

Reservikomppanian alueella toimi prikaatin esikunta. Venäläisestä leirialueesta muodostetulla, 
myöhemmin uudeksi kasarmialueeksi kutsutulla alueella sijaitsivat reservin aliupseerikoulu, 
viestieskadroona ja erillinen panssarieskadroona. Sairaala-alue oli entisessä käytössään. Sen 
ja venäläisen leirialueen välinen maasto toimi ratsastusalueena, johon oli sijoitettu maneesi. 
Suomalainen leirialue oli edelleen leirialueena. Harjoitusalueet toimivat edelleen osin entisessä 
käytössä. Uusista harjoitusalueista voidaan mainita esimerkiksi Huhtiniemeen sijoitettu ampumarata 
ja lähinnä sotilaiden jalan tapahtuviin harjoituksiin lunastettu alue, “Ratsuväen harjoitusalue”. 

Vanhalla kasarmialueella sijaitsi maneesin edustalla keskuskenttä. Lisäksi molemmilla rykmenteillä 
oli omat kenttänsä, ja sairastallien ja keskuskentän välimaasto oli kuormauskenttänä. Alueella oli viisi 
nimettyä tietä: kaupungin puoleiselta portilta upseerikerholle johtava Päätie, Puistotie, Upseeritie, 
Huoltotie ja Sairaalakatu. Ulkopuoliset pääsivät piikkilangalla eristetylle kasarmialueelle vain kahden 
vartioidun portin, Kaupunginportin ja Leiriportin, kautta. 

Majoitustilat oli jaettu ratsuväkiprikaatin rykmenttien kesken siten, että Hämeen ratsurykmentti sai 
käyttöönsä kasarmialueen itäosan ja Uudenmaan rakuunarykmentti alueen länsiosan. Molemmilla 
rykmenteillä oli kaksi tallia, toinen alokkaiden ja toinen kauemmin palvelleiden hevosille. 
Konekiväärieskadroonien tallit sijaitsivat kuitenkin linnoituksessa. 

Ratsuväkiprikaatin komentaja majoittui kasarmialueella entiseen Suomen rakuunarykmentin 
komentajan asuntoon. Myös upseerikerho pysyi edelleen tehtävässään ja rannan upseerirakennukset 
asuntoina. Osa upseereista asui venäläisten joukkojen linnoituksen ylätasanteen itäreunalle 1910- 
luvulla rakentamissa tiilirakennuksissa. 

Hämeen ratsurykmentin osastoista kolme eskadroonaa majoitettiin päävartion vieressä sijainneeseen 
venäläisten joukkojen rakentamaan suureen tiilikasarmiin. Kolmikerroksisen rakennuksen kussakin 
kerroksessa oli yksi eskadroona, joista ensimmäinen ylimmässä. Uudenmaan rakuunarykmentin 
kolmen eskadroonan hallussa oli yleisten rakennusten ylihallituksen suunnittelemista kolmesta 
kasarmirakennuksesta läntisin. Molempien rykmenttien konekiväärieskadroonat majoitettiin 
keskuskentän viereen venäläisten rakentamaan rakennukseen: Uudenmaan rakuunarykmentti 
alakertaan, Hämeen ratsurykmentti yläkertaan. Rakennus sijaitsi myöhemmin sotilaskodiksi muutetun 
1890-luvun artellin itäpuolella. 

Niitemaan mukaan ratsuväkiprikaatin varusmiehet oli majoitettu eskadroonittain kasarmirakennusten 
suuriin tupiin. Tämä ei kuitenkaan pitäne paikkaansa ylihallituksen rakentamissa kasarmeissa, koska 
näiden tupiin ei varmaankaan olisi mahtunut koko eskadroonaa. Sen sijaan venäläisten rakentamissa 
kasarmeissa tuvat olivat suuremmat. 

Venäläisten joukkojen rakennuttaman kasarmin huonejärjestelystä ja sisustuksesta ennen sotia 
saa käsityksen Olle Harjapään kuvauksesta. “Kaikki eskadroonan asevelvolliset asuivat samassa 
tuvassa - isossa pylvässalissa - siten, että vanhin ikäluokka oli lähinnä ulko-ovea ja alokkaat tuvan 
perällä. Tuvissa oli kaksikerroksiset rautasängyt olkipatjoineen. Jokaisella miehellä oli pieni, puinen 
kaappi. Kaapit oli asetettu päällekkäin vuoteiden viereen. Päällysvaatteet säilytettiin vaatetelineessä 
ikäluokittain. Kiväärit ja miekat olivat myös ikäluokittain telineissään. Jokaisella oli jakkaransa 
vuoteen jalkopään kohdalla. Oppitunnit pidettiin tuvassa, jolloin istuimena käytettiin jakkaraa ja 
musta taulu kannettiin aulasta tupaan.” 

Erikoinen piirre ratsuväkiprikaatin kasarmien kalustuksessa olivat kasarmeihin sijoitetut puuhevoset. 
Näiden avulla esimerkiksi Hämeen ratsurykmentin vuonna 1923 annetun ohjeen mukaan opeteltiin 
oikeaa istumisasentoa, harjoiteltiin nousua ratsaille ilman jalustimia ja jalustimien kanssa, 
ohjausasentoa ja otteita. Puuhevoset tosin soveltuivat myös simputuksen harjoittamiseen. 

Asumistasoon ei vielä ennen sotia kiinnitetty paljonkaan huomiota. Tosin kuitenkin ylihallituksen 
rakennuttamissa kasarmeissa rakennettiin 1920-luvun lopussa käytävien päihin kuivaushuoneita. 
Ruoka taas valmistettiin venäläisten joukkojen Päätien varteen rakennuttamissa kahdessa ruokalassa 
vielä 1920-luvulla suurissa muuripadoissa, joita lämmitettiin metrisillä haloilla. Tarjolla oli siis 
yleensä vain keitto- tai liemiruokia. Vuosikymmenen vaihteessa asennettiin uudet kattilat ja uunit, 
jolloin voitiin tehdä myös uuniruokia. Käyttöön otettiin myös tiskaus- ja perunankuorintakone. 
Uutuutena voidaan pitää varuskunta-alueella sijainneita kahta kenttäkauppaa. Hämeen ratsurykmentin 
kauppa oli sen ensimmäisessä kasarmissa ja Uudenmaan rakuunarykmentin kauppa kaupunginportin 
vieressä sijainneen rakennuksen päädyssä. Kaupoissa oli myynnissä erilaista pientä tavaraa, 
esimerkiksi lukkoja, ompelutarvikkeita ja kirjoitustarvikkeita. Lisäksi myytiin limonaadia ja 
munkkeja tai piparkakkuja. Kauppojen tuotto käytettiin varusmiesten joulupakettiin. Kaupat 
lakkautettiin 1920-luvun loppupuolella. 

Ratsuväkiprikaati harjoitteli päivittäin kasarmialueella, “Ratsuväen harjoitusalueella” ja 
harjoituslohkoilla. Harjoituslohkot sijaitsivat kauempana aidatusta kasarmialueesta linjalla 
Lappeenranta, Kourulansuo, Hanhijärvi, Syvämaisemanjärvi ja Simola. Harjoitusalue jaettiin 
lohkoiksi sen vuoksi, että Uudenmaan rakuunarykmentti käytti kuukauden alkupuolella alueen 
länsilohkoa ja Hämeen ratsurykmentti taas itälohkoa. Kuun puolivälissä ne vaihdettiin. 

Eskadroonat harjoittelivat omalla, kilvellä merkityllä ratsastusalueellaan. Niillä oli oikeus rakentaa 
sinne kaviouria, esteitä ja muita ratoja. Eskadroonat eivät saaneet käyttää muiden osastojen 
ratsastusalueita. 

Vuonna 1937 katsottiin tarpeelliseksi rakentaa aita prikaatin ja kaupungin maiden väliin leirikentän 
suunnassa. Aita kulki länteen sairaalan kaakkoiskulmasta ja edelleen etelään ja lounaaseen kaupungin 
rajalle. Samaan aikaan aidan rakentamisen kanssa kiellettiin ratsastus kaupungin alueella. 

Maneesin ohella harjoitettiin ratsastusta prikaatin esteratsastusradalla sairaalan länsipuolella. Rata 
oli tarkoitettu ainoastaan kantahenkilökunnan koulutusta ja kilpailuja varten. Lisäksi prikaatilla oli 

Kasarmialue kuvailuna idästä. Kitulialla alipäällyslän asuinrakennusten katot. Niiden takana talleja 
ja keskusaukio. Vasemmalla Päätien varrella kaksikerroksinen venäläisten joukkojen rakentama 
tiililuisarmi. (EKMj. 




Lappee nrantum kasarmialue. Kuvattu pohjoisesta. Taustalla Valtakatu ja sairaalan alue. (Museosi 
rastan historian kuva-arkisto). 

Kasarmialueen kaupungin puoleinen portti vuonna 1924. Portista marssii parhaillaan Hämeen 
ratsurykmentti lippuineen. (EKM). 


1930-luvulla kaksi laukkarataa, joista uudempi oli tarkoitettu vain kantahenkilökunnalle, ja samoin 
henkilökunnalle tarkoitettu kouluratsastusrata. 

Ratsuväkiprikaatin hevoset käytiin uittamassa Saimaan rannassa. Varsinainen uittopaikka sijaitsi 
Huhtiniemen ampumaradan pohjoispuolella, ja toinen yksittäisten hevosten uittamiseen tarkoitettu 
paikka sijaitsi esikunnan itäpuolella. Veden saastumisen estämiseksi kiellettiin hevosten uittaminen 
kasarmialueen rannassa kokonaan vuonna 1935. 

Lappeenrannan varuskunnan harjoitusalueissa tapahtuivat suurimmat muutokset ampumaratojen 
osalta. Ratsuväkiprikaati käytti aluksi varuskunnan väliaikaista ampumarataa. Kesäkuussa 
1921 saatiin valmiiksi vakinainen ampumarata, jonka jälkeen vanhan radan käyttö kiellettiin. 
Ampumaratoja rakennettiin vähitellen lisää, ja vuonna 1934 oli Niitemaan mukaan 
saatu valmiiksi kuusi ampumarataa: pienoiskiväärien ampumarata maneesin itäpuolella, 
pienoiskivääritaisteluampuma-alue leirialueen lounaispäässä tien ja sähkölinjan välissä, 
pikakivääriampuma-alue Lavolan tienhaaran eteläpuolella, konekivääriampuma-alue Lavolan 
tienhaaran itäpuolella, Huhtiniemen ampumarata ja taisteluampumarata. Lisäksi oli käsikranaattien 
heittopaikka Lavolan tien länsipuolella, vanhan laukkaradan keskustassa. Vaikka alueita oli melko 
runsaasti, niin näillä alueilla ampumista säädeltiin kuitenkin monin, usein asutuksen läheisyydestä 
johtunein määräyksin. 

Kasarmialueen ja rakennusten kunnossapitoa vaikeutti koko sotia edeltävän kauden ajan rahan 
puute. Kasarmialueen teiden kiveämiseen tai edes tarvittavan soran ja hiekan ajamiseen ei tuntunut 
riittävän rahaa. Kasarmialueen mainitaankin olleen sateisena vuodenaikana paksun liejun peitossa. 
Miehistökasarmit olivat kylmiä. Käytetty halkomäärä, joka vielä oli halkovajojen puuttuessa 
kosteaa, ei riittänyt tupien kunnolliseen lämmittämiseen. Useinkaan ei päästy määrälämpötilaan 14 
asteeseen. Lämmitys oli lisäksi kielletty toukokuun alusta syyskuun alkuun. Myös ratsuväkiprikaatin 
25 upseeriasunnon ja 19 kapitulantti- eli aliupseeriasunnon valitettiin olevan kylmiä ja huonossa 
kunnossa. 

Vanhat puutallit olivat hoidon puutteessa rappeutuneet. Vuonna 1924 rakennettiin yhden vanhan 
puutallin tilalle tiilinen talli. Siihen jouduttiin kuitenkin jo kesällä 1924 tekemään korjauksia, sillä 
tallin muuraus talvella oli epäonnistunut. Ongelmaksi koettiin myös se, että varuskunnan varastoja ei 
voitu lämmittää ja näin niitä ei saatu pysymään kuivina. 

1920-luvun lopussa rakennettiin uusi talli, jonka sai käyttöönsä Hämeen ratsurykmentin ensimmäinen 

Reservikomppanianparakit toimivat itsenäisyyden kauden alussa esikunnan alueena. Kuvassa Alina 
Tuppurainen, Airon pariskunta ja Niilo Tuppurainen hiihtoretkellä esikunta-alueella 1920-luvulla. 
(EKM). 



eskadroona. 1930-luvun lopussa rakennettiin myös viestieskadroonalle ja aliupseerikoululle uusi 
talli. Uusissa talleissa käytävät oli tehty sementistä, johon oli sekoitettu karkeaa kivisepeliä. Myös 
syöttöruuhet olivat sementtiä ja potkupuomit rautaputkesta. 

Vuonna 1930 havaittiin vanhassa puumaneesissa erilaisia pullistumia ja vikoja, joiden katsottiin 
saattavan aiheuttaa katon sortumisen. Prikaatin komentaja kielsi rakennuksen käytön, ja alettiin 
suunnitella uutta maneesia. Rahapulan vuoksi sitä ei kuitenkaan saatu aikaan, ennen kuin, Niitemaan 
mukaan, prikaatin komentaja kävi itse vuonna 1934 Helsingissä ajamassa uuden maneesin 
rakentamista. Seuraava vuonna saatiin lopulta puolustusministeriön päätös sijoittaa Lappeenrannan 
kasarminhoitoalueelle rakennusmestari. Tämä merkitsi samalla uuden maneesin rakentamista. 

Se päätettiin nyt sijoittaa sairaalan ja kasarmialueen väliselle alueelle ja samalla korjata vanha 
sairaalarakennus. Korjaus ja uudisrakennus valmistuivat syksyllä 1935. 

Uusi maneesi oli tehty tiilestä, ja sen mainitaan, kuten 1800-luvun lopulla rakennetun vanhan 
puumaneesinkin, olleen aikanaan Pohjoismaiden suurin. Tiilimaneesi oli ulkoasultaan sangen 
vaatimaton, hallimainen rakennus. Suorakaiteenmuotoisen ja satulakattoisen rakennuksen ikkunat 
oli sijoitettu seinän yläosaan, aivan räystäslinjan alapuolelle. Ikkunalinja kiersi nauhana koko 
rakennuksen. Kun vanhassa maneesissa seinät olivat matalalinjaiset ja katto korkea, oli uudessa 
maneesissa päädytty matalaan kattorakenteeseen ja korkeisiin seiniin. Sisältä rakennus oli rapattu 
valkeaksi ja katon metalliset tukirakenteet oli jätetty näkyviin. Hieman seinälinjasta ulkonevia 
sisäparvekkeita tukivat rapatut pylväät. Kahden rykmentin käyttämä maneesi oli jaettu kahteen 
osastoon, länsi-ja itäpuoliskoon. Maneesissa oli kahden hallin ohella estevarastot päätyovien 
luona ja musiikkiparvekkeen alla. Musiikkiparvekkeen lisäksi oli rakennettu erilliset parvekkeet 
pohjoispuolelle upseereita ja heidän vieraitaan varten sekä eteläpuolelle kanta-aliupseereita ja heidän 
vieraitaan varten. Upseereille oli oma pukeutumishuone länsiosassa, kanta-aliupseereita varten 
itäpuolella. 

Puoliskoista länsi oli Uudenmaan rakuunarykmentin ja itä Hämeen ratsurykmentin käytössä kello 
9-18.00. Näiden ajoista oli lisäksi lohkaistu pienemmät ajat aliupseerikoululle, viestieskadroonalle 
ja prikaatin esikunnalle. Kuuden jälkeen maneesi oli puolitoista tuntia upseerien käytössä ja tunnin 
aliupseereiden. Viikonloppuisin oli lisäksi erikoisvuoroja. Maneesin käyttöä valvoi maneesimestari 
jolla oli käytössään kaksi apulaista. 

Ratsuväkiprikaati käytti vielä 1920-luvulla leirikentän vanhoja, lähinnä kesäkäyttöön rakennettuja 
puurakennuksia. 

Niitemaan kirjaaman tiedon mukaan leirialueen “vanhassa leirikasinossa” toimi 1920-luvulla 

Lappeenrantaa kuvaava postikortti sotien jälkeen. Äärimmäisenä vasemmalla linnoitus, keskellä 
Lappeen kirkko ja kellotorni. (Museoviraston historian kuva-arkisto >. 


sotilaskoti, sittemmin vuonna 1928 Hämeen ratsurykmentin kantaeskadroona majoitettiin vanhalle 
venäläiselle leirialueelle eli silloiselle uudelle kasarmialueelle. Myöhemmin alueelle sijoitettiin 
aliupseerikoulu. 

Uudelle kasarmialueelle rakennettiin ensimmäisessä vaiheessa majoitusrakennus ja talli. 

Rakennukset valmistuivat vuonna 1937. Nykyään varusvarastona toimiva tallirakennus oli 
satulakattoine ja suorakaiteen muotoinen rakennus. Puolustusministeriön arkkitehtien suunnitteleman 
kasarmirakennuksen pohjakaava koostui kymmenestä vierekkäin sijoitetusta 71 neliön tuvasta ja sen 
edustalla sijainneesta käytävävästä. Portaikot, pesutilat ja käymälät sijaitsivat rakennuksen päädyissä. 
Rakennus oli alun perin kolmikerroksinen. Vuonna 1981 rakennukseen lisättiin neljäs, kavennettu 
kerros. Ulkoapäin valkeaksi rapattu kasarmirakennus oli ajan rakennustyylin funktionalismin edustaja 
koristelemattoman, valkoisen ulko-asunsa ja muusta rakennusmassasta kohoavien porrastornien 
puolesta. Myös rakennuksen neliön muotoiset ikkunat muistuttivat aikakauden lappeenrantalaisten 
funktionalististen talojen ikkunamalleja, vaikkakaan kyseessä eivät ole nauhaikkunat. Tiukasta 
funktionalismista poikkeavaa oli rakennuksen satulakattoja räystään korostaminen. 

Vielä vuonna 1939 alueen lounaisreunaan valmistui korjaus-ja puutyöpaja, nykyinen korjaamo sekä 
sen viereen autohalli, nykyinen ajoneuvohuoltamo. Sotien jälkeen uuden kasarmialueen eli nykyisen 
Päällystöopiston alueella rakennettiin jälleen uusia rakennuksia. 

Varuskunta-alueen pommituksissa talvisodan aikana paloi yhdeksän tallia. Varuskunta-alueelle putosi 
pommeja myös maaliskuun alussa, Lappeenrannan viimeisen talvisodan pommituksen aikana, jolloin 
kaupunkiin pudotettiin yli tuhat pommia. 

13.3.2 Tilanne sotien jälkeen 

Kasarmirakennukset olivat toisen maailmansodan jälkeen heikossa kunnossa. “Karjalan tykistöä” 
-kirjan elävän kuvauksen mukaan: “Monien vuosikymmenien takaisista kerroksista karissut maali, 
pinttynyt tummuus ja lähtemätön vanhan haju, muhkuraiset, tervatut puulattiat, kolkot porraskäytävät 
ja suuret tuvat tekivät ainakin vastatulleisiin alokkaisiin masentavan vaikutuksen”. 

Lappeenrannan kasarmillanne vastasi muun maan tilannetta. Suomen alueelle oli jäänyt noin 2/3 sotia 
edeltäneen kauden kasarmeista. Itärajan läheisyyteen oli kuitenkin rakennettu parakkivaruskuntia, 
joissa oli huomattavasti tilaaja länsirannikon satamakaupungeissa oli saksalaisten joukkojen 
rakentamia parakkikyliä. Sotien aikana rakennettuja parakkeja oli Suomen puolella yli 13 600 
kappaletta. Pääosin autonomian kaudella rakennetut kasarmit olivat kuitenkin päässeet pahasti 

rappeutumaan niin Lappeenrannassa kuin muuallakin Suomessa. Leimallista oli myös koko maassa 
upseereja ja aliupseereja vaivannut vuokra-asuntojen puute. 

Vielä vuonna 1950 oli Suomessa 4 500 varusmiestä majoitettuna parakkeihin, ja suuri osa 
henkilökuntaa joutui majoittumaan väliaikaisiin asuntoihin. Tilanteen arvioitiin kuitenkin helpottuvan. 
Vuosina 1951-1955 peruskorjattiin vanhoja kasarmeja ja rakennettiin myös uusia koko maassa. 
Korjattuja kasarmitiloja valmistui 3 300 miehelle, josta Lappeenrannan osuuden laskettiin olevan 684 
miestä. Valtaosa korjatuista kasarmeista oli Etelä-Suomessa. Uusia kasarmeja rakennettiin noin 4 000 
miehelle, eniten Ouluun ja Joensuun tienoille Kontiorantaan ja Ylämyllylle. Henkilökunnan asuntojen 
rakentaminen pääsi vauhtiin lähempänä 1950-luvun puoliväliä. Huomattavimmat rakennuskohteet 
olivat Helsinki, Hämeenlinna, Mikkeli, Niinisaloja Oulu. Yhteensä rakennettiin lähes 1 000 asuntoa. 

Asuntopulaa esiintyi myös Lappeenrannan varuskunnassa, sinne sijoitettujen Uudenmaan 
rakuunarykmentin ja Kenttätykistörykmentti 3:n kantahenkilökunnan keskuudessa. 

Useita upseeri-ja aliupseeriperheitä jouduttiinkin sijoittamaan kauas varsinaisesta varuskunnasta, 
Kivijärven, Kantturaniemen, Taipalsaaren ja Konstun upseeri-ja aliupseerikyliin. Sinänsä 
hyväkuntoiset rakennukset oli rakennettu välirauhan aikana. Asuinalueilta lähti aamulla auto puoli 
seitsemältä Lappeenrantaan ja palasi taas illalla kuudelta. Asuntotilannetta parannettiin muuttamalla 
varuskunta-alueen rakennuksia asunnoiksi. Vuonna 1948 valmistui neljä asuinrakennusta, joissa 
oli yhteensä 19 asuntoa, ja vuonna 1949 sijoitettiin yhdeksän perhettä linnoitukseen. Tämän 
jälkeen voitiin kauimpana sijainnut asuinalue Kivijärvi jättää pois käytöstä. Ulkovaruskunnissa 
asuivat etenkin varuskunnan uuden tykistöjoukko-osaston henkilökuntaan kuuluvat - upseeri-ja 
aliupseerikylistä oli 80 % Kenttätykistörykmentti 3:n käytössä. Kylissä asui enimmillään noin 90 
perhettä. 

Kasarmirakennusten korjaus ja kantahenkilökunnan asuntojen rakentaminen vauhdittui edelleen 1950- 
luvulla. Valtakadun varteen valmistui vuonna 1953 kaksi kolmikerroksista taloa ja vuonna 1955 toiset 
kaksi taloa. Taloissa oli 12 asuntoa, joissa kussakin 3 huonetta, keittiö ja kylpyhuone. Varuskunnalle 
myös luovutettiin ns. vanhan leirin asuinaluetta vastaan yhdeksän puutaloa Leirikadun varrelta. 

Tämän jälkeen voitiin luopua kokonaan kauempana sijainneista asuinalueista. Viimeiset alueet Konstu 
ja Taipalsaari jäivät asuinalueina pois käytöstä vuonna 1956. Tosin senkin jälkeen alueiden asuntoja 
vuokrattiin kantahenkilökunnan kesänviettopaikoiksi. Kasarmien peruskorjaus alkoi vuonna 1955. 
Vuoden lopussa valmistui kasarmirakennus n:o 1, jossa suurten tupien tilalle rakennettiin kymmenen 
miehen majoitustupia. Rakennuksen ullakolle sijoitettiin luokkahuoneita. Kasarmien peruskorjaus 
jatkui aina vuoteen 1959 asti. 

Ratsuväen kapitulanttikoulun asevelvollisten kurssin miehistötupa vuonna 1926. Takana näkyvä ovi 
johti koulun toimistoon. (EKM). 


Rakennustyöt pani toimeen Emil Skog puolustusministerikaudellaan 1950-luvulla. Hän oli 
myös sosiaalidemokraattisen puolueen puheenjohtaja ja rakennutti kasarmeja työllistämistöinä. 
Kasarmien rakennustyömailla annettiin myös rakennusalan ammattikoulutusta. Ensimmäisen kerran 
työllisyysvaroja saatiin käyttöön merkittävästi vuonna 1953, ja vuonna 1955 alkoi laajamittainen 
uusien kasarmialueiden rakentaminen pohjoiseen. Suurimmat varuskuntien korjaus-ja rakennustyöt 
olivat valmiina 1970-luvun loppuun mennessä. 

Sotien jälkeen suurimmat rakennustyöt varuskunnassa tehtiin venäläisellä leirialueella eli 
nykyisen Päällystöopiston alueella. Oppilasmäärän noustua osoittautui vanha koulurakennus 
oheistoimintoineen liian pieneksi kanta-aliupseerikoululle. Uudisrakennussuunnitelmat kaatuivat 
aluksi kuitenkin määrärahojen puutteeseen. Myös tämä hanke käynnistyi vasta, kun työllisyyden 
turvaamiseksi jaettuja rahoja alettiin sijoittaa myös puolustusvoimien töihin. Aliupseerikoulun 
johtaja määritteli esityksessään 16.10.1957, että koululle tuli rakentaa ruokala kaikkine lisätiloineen, 
voimistelu-ja juhlasali, sauna ja liinavaatevarasto, esikuntatilat, 10 luokkahuonetta, asunnot 
talonmiehelle ja keittiöhenkilökunnalle, tilat oppilaskomppaniaa varten, tilat varusmieskomppaniaa 
varten ja elokuvaluokka. 

Aliupseerikoulun rakennushanke toteutui kolmessa vaiheessa. Ensimmäisen ja toisen vaiheen tilat 
sijoitettiin yhteen rakennukseen, jonka rakennustyöt alkoivat joulukuussa 1957 ja päättyivät vuonna 
1959. Ensimmäisessä vaiheessa rakennettiin keittiö ja ruokala 300 miehelle, voimistelusali, miehistön 
sauna, esikuntatilat, opetusluokkia, talonmiehen asuntoja lämpökeskus. Heti ensimmäisen vaiheen 
jälkeen toteutetussa toisessa vaiheessa rakennettiin koulutustiloja. Kanta-aliupseerikoulun käyttöön 
rakennus luovutettiin 8.6. 1959. Rakennuksen arkkitehtina toimi Osmo Lappo. Sen luonnehdittiin 
Aliupseeri-lehdessä muutama vuosi sen valmistumisen jälkeen olevan “yksilöllinen, suomalaista 
arkkitehtuuria kauniisti edustava luomus. Se sulautuu maastoon erinomaisesti ja on myöskin 
käytännöllisyydessään yksinkertainen ja luonteva”. 

Rakennuksen suunnittelija Osmo Lappo kuvasi maaston olevan “vankkaa puuta kasvava harju, 
jolta on komea näköala Saimaalle”. Rakennus oli arkkitehti Lapon kuvauksen mukaan suunniteltu 
kaksitasoiseksi. Huolto- ja ajoliikenne ohjattiin tien puolelta alempaan tasoon, kun taas ylemmän 
tason sisäänkäynnit palvelivat liikennettä majoitustiloista koulutustiloihin ja esikuntaan. Näin voitiin 
Lapon mukaan rauhoittaa rakennusten väliin jäävä harjualue yksinomaan jalankulkuliikenteelle. 
Rakennuksessa oli arkkitehdin mukaan pyritty kirjavasta tilaohjelmasta huolimatta “rakenteelliseen 
selkeyteen ja rakenteiden yksinkertaisuuteen”. Koulu rakennettiin teräsbetonisten pilareiden ja seinien 
varaan. Julkisivut olivat punatiiltä ja kateaineena sinkitty teräspelti. 

Venäläiselle leirialueelle noussut Ratsuväkiprikaatin aliupseerikoulun uusi. funktionalismin periaat¬ 
teiden mukaan suunniteltu kasarmirakennus. Valok. Pietinen. (Museovirasto, historian kuva-arkisto). 

Osmo Lapon suunnittelema, vuonna 1959 valmistunut kanta-aliupseerikoulun rakennus. (Suomen 
rakennustaiteen museo). 


Rakennuksen pohjakaava. (Arkkitehti 1961). 

Päällystöopiston alueen asemakaavassa rakennusten sijoittaminen maastoon ja jalankulkuliikenteen 
ja huolto-ja ajoliikenteen sijoittaminen erilleen olivat puolustusvoimien rakennushankkeissa tuttua 
uusien varuskuntien yhteydessä. Kasarmialue tuli uusissa varuskunnissa puolustusministeriön 
arkkitehdin Vilho Nokon laatimien suunnitelmien mukaan sijaitsemaan muutaman kilometrin 
laajuisella alueella. Periaatteena oli kasarmialueen eriyttäminen eri alueisiin käyttäjien mukaan. 
Varuskunta-alueen tiet järjestettiin suunnitelmassa siten, että eri ryhmät liikkuisivat mahdollisimman 
vähän toistensa alueella. 

Kanta-aliupseerikoulun rakennukselle oli tyypillistä matala seinälinja, jossa olivat korkeat, 
metsäiseen maastoon avautuvat ikkunat. Ikkunoiden ylä- ja alapuolella olivat kapeahkot seinälamellit. 
Seinäpinnasta ulkonivat julkisivun puolella kahdet portaat. Näiden päälle oli sijoitettu kaksiosainen 
lippa, joka oli tuettu tummaksi maalatulla tukirakenteella. 

Takajulkisivultaan rakennus oli kaksikerroksinen. Kerrosten välissä oli tiililamelli, yläkerroksen 
ikkunoiden yläpuolella valkoinen lamelli. Sisätiloille olivat tyypillisiä ylös sijoitetut sisäikkunat 
huonetilojen välissä sekä avara ja valoisa vaikutelma. Uutuus Lappeenrannan varuskunnan 
rakennuksiin verrattuna oli rakennuksen nauhaikkuna, jollei 1930-luvun uuden maneesin seinän 
yläosan ikkunanauhaa oteta lukuun. Funktionalismin suosiman nauhaikkunan on sinänsä todettu 
yleistyneen tai jopa olleen ensimmäinen laatuaan Lappeenrannassa vasta Päällystöopiston 
rakennuksen myötä. 

Lappeenrannan päällystöopiston tapaan myös muut puolustusvoimain 1950-luvun lopussa ja 1960- 
luvun alussa rakennuttamat sotilasrakennukset nojasivat ratkaisuiltaan moderniin arkkitehtuuriin. 
Yhteisiä piirteitä rakennuksille olivat esimerkiksi niiden tarkkaan harkittu sopeuttaminen 
ympäröivään luontoon, yksinkertaiset, “puhtaat” muodot ja usein punatiilen käyttö hieman 
Alvar Aallon tapaan. Alueiden ja rakennusten suunnittelijoina toimivat Lappeenrannan kanta- 
aliupseerikoulun lisärakennuksen suunnittelijan Osmo Lapon ohella muun muassa Timoja Tuomo 
Suomalainen, Pentti Viljanen, Reino Lammin-Soila, Pertti Autio, Jorma Pankakoski ja Pentti 
Pajarinen. Parhaimmillaan rakennukset ja varuskunta-alueet ovat erinomaisia esimerkkejä sotien 
jälkeisen kauden alkuvuosikymmenten tyylikkäästä modernistisesta rakennustaiteesta. 
Päällystöopiston rakennussuunnitelman kolmas vaihe ei ollut vielä 1960-luvun alussa päässyt 
alkamaan, mutta rakennusohjelma oli kuitenkin kokonaisuudessaan hyväksytty. Tässä vaiheessa tuli 
rakentaa komppanioiden majoitustilat, elokuvaluokka ja sotilaskoti. Rakennussuunnitelmat muuttuivat 
ja viivästyivät jonkin verran. Vuonna 1968 muutettiin aliupseerikoulun vanha talli varastoksi. 
Muutostyön piirustukset laati ruokala-ja koulutusrakennuksen tapaan arkkitehtuuritoimisto Osmo 
Lappo. Rakennuksen katselmus pidettiin 11.6.1968. 

Vuosien 1966 ja 1981 peruskorjausten jälkeen päällystöopiston vanhaan majoitusrakennukseen 
sijoitettiin myös luokkia, sotilaskoti, kuntosali ja varastotiloja. Vuonna 1978 rakennettiin toinen 
majoitusrakennus. Osmo Lapon suunnittelemaan, tasakattoiseen ja kolmikerroksiseen rakennukseen 
oli oppilashuoneiden ohella sijoitettu kahvila ja varastotiloja. Lapon toimiston piirustusten mukaan 
rakennettiin vielä vuonna 1991 valmistunut kuntotalo. 



Päällystöopiston rakennusten sijaintikartta. Aivan Helsingintien kupeessa 1930-luvun majoituska- 
sarmi (n:o 84). Muut kolmekymmenluvulla rakennetut rakennukset ovat n:o 85, aiemmin tallina 
toiminut varastorakennus. n:o 86 autotallija n:o 87korjaamo. N:o 90on toimisto-ja ruokalarakennus 
vuodelta 1959. n:o 89 majoitusrakennus vuodelta 1979ja n:o 106 kuntotalo vuodelta 1991.(PLM). 

Kaavin rakuunarykmentin kasarmialueesta 1980-luvulla. , 

13.4. Kaupunkirakenteen erityispiirteitä 

Lappeenrannan kaupunkirakenne muuttui lopullisesti vasta sotien jälkeen. Uusiksi kaupunkirakenteen 
erityispiirteiksi tulivat autoliikenteen merkitsemät kadut, kiviset kerrostalot ja julkiset rakennukset. 
Sen sijaan aiemmalle kaupunkirakenteelle tyypilliset matalat puiset kaupunkirakennukset katosivat 
lähes kokonaan uudisrakentamisen myötä. Kaupunkikuvalle oli tyypillistä jatkuva muutos ja 
tietynlainen keskeneräisyys, jatkuva rakentaminen. 

Vielä 1970- ja 1980-luvulla Lappeenrannan keskusta-alueen vanhojen puutalojen purku jatkui 
kiivaana. Purkamiset herättivät toisaalta vastustustakin, joskaan tämä ei ollut kovin tehokasta - toki 
joitakin rakennuksia kuitenkin saatiin säilytetyksi. Kooste tapahtumia valppaasti seuranneiden 
sanomalehtien otsikoista aikakaudelta valaisee kaupunkikuvan muutosta. Vuonna 1975: “Museo-ja 
kuvataidelautakunta: Rakennushistoriallisesti arvokkaat rakennukset säilytettävä”, 1976: “Vanha 
ja arvokas on säilytettävä”, 1979: “Kilta vaatii: Vanhat puutalot säilytettävä”, 1978: “Keskustan 
vanhoille puutaloille ei toivoa Lappeenrannassa”, 1979: “Kaupunkikuvaselvitys lähtee kierrokselle”, 
1981: “Kaksi arvokasta puutaloa puretaan Lappeenrannassa”, “Purkutuomio”, “Lappeenranta tuhoaa 
arvokkaan puukorttelin”, “Lappeenranta menettämässä identiteettiään”, 1983: “Kauppakadun 
pikkukauppoja pois uuden liiketalon tieltä”, 1984: “Kauppakadun puutalot katoavat kevään aikana”, 
1985: “Viimeinen puutalo” “Kilta puutalon puolesta”, 1987: “Museoväki pohtii rakennussuojelua”. 

Kun Lappeenrannan vanha puutaloihin perustuva kaupunkirakenne kirjaimellisesti hajosi sotien 
jälkeen, säilyivät varuskunta-alueet edelleen keskustan kaupunkirakenteen osatekijöinä. Kiinnostavaa 
on toisaalta myös Lappeenrannan suuren leirikentän esiintyminen edelleen kaupunkirakenteessa. 
Leirikenttä ei tosin kokonaan enää ollut sotilaiden käytössä - rakuunoiden jalkauttamisen jälkeen 
sillä ei enää olisi ollut varsinaista tehokasta käyttöä harjoitusalueena - vaan se toimii lentokenttänä. 

Jo 1950-luvun yleiskaavatyön yhteydessä todettiin, että Lappeenrannassa oli sijainniltaan ja 
kenttäpohjaltaan eräs Suomen parhaista lentokentistä, ja edelleen ainakin kentän sijainti on hyvä 
matkustajien kannalta, se kun on aivan kaupungin keskustan läheisyydessä. 

Myös linnoituksen alue säilyi muutoksitta kaupunkirakenteessa, vaikka alueen sotilaskäyttö 
vähenikin. Itsenäisyyden kauden alussa työskenteli valta-osa linnoituksen asukkaista vanginvartijoina. 
Kaupunginosassa asui vuonna 1920 - vankeja lukuun ottamatta - yhteensä 117 henkeä. Tällöin 
armeijan hallitsemat rakennukset olivat asumattomia. Samana vuonna linnoituksen länsireunan ja 
Pallon maisemaa muutti Rapasaaresta Pallonlahteen rakennetun pengerryksen päälle tehty rautatie, 
joka johti Tyysterniemelle vuonna 1922 rakennetulle Rikkihappotehtaalle. 

Vuonna 1940 linnoituksessa asui enää 87 henkilöä, 0,7 % kaupungin väkiluvusta. Asukkaat saivat 
elantonsa joko armeijasta tai vankilasta. He asuivat pääosin kahdessa asuinkasarmissa, joista toisessa 
asui vankilanjohtaja ja muuta vankilan henkilökuntaa, yhteensä 24 perhettä, ja toisessa asui 11 
ratsuväkiprikaatin henkilökuntaan kuuluvaa perhettä. Vielä asui linnoituksessa entiseen komendantin 
taloon sijoitetun Lappeen tuomiokunnan käräjätalon notaari ja Rapasaaressa rautatien kirjuri 
perheineen. 

Vuonna 1950 oli linnoituksen asukasmäärä noussut. Räsäsen mukaan syynä tähän oli asuntopula, 
jonka takia huonokuntoisiakin rakennuksia otettiin asuinkäyttöön. Linnoituksessa asui runsaasti 
upseereja ja kaupungin omistamissa rakennuksissa muun muassa poliiseja, virkailijoita, 
ammattimiehiä ja työmiehiä. Alueen väkiluku oli 326 henkilöä eli 2 % kaupungin väkiluvusta. 

Sitten asukkaitten määrä putosi hitaasti, ja vuonna 1960 linnoituksessa asui enää 1,4 % kaupungin 
väestöstä. Alueen rakennusten kunnossapitoon, etenkään puurakennusten, ei kiinnitetty huomiota. 
Poikkeuksellisesti laajennettiin vankilan siirryttyä pois sen puinen työhuonerakennus urheiluhalliksi, 
jonka puolustusvoimat vuokrasi Lappeenrannan Urheilutalo Oy:lle vuonna 1947. Rakennusta 
laajennettiin edelleen vuonna 1951. 

Linnoituksen historiallinen merkitys paikallisena ja valtakunnallisena muistomerkkinä alkoi selvitä 
vasta 1960-luvulta lähtien. Linnoituksen suojelupyrkimyksiä ajoi Lappeenrannassa erityisesti 
Lappeenrannan Kilta. Se suhtautui torjuvasti linnoituksen uudisrakentamiseen ja esitti alueen 
säilyttämistä ja entistämistä. Lopullisesti linnoituksen korjaustöihin päästiin vasta 1980-luvulle 
tultaessa. 

13.5 Kaupunkirakenteen vaikuttaneet tekijät itsenäisyyden kaudella 

Matti Räsänen on Lappeenrannan itsenäisyyden aikaa käsittelevässä historiateoksessa listannut 
kaupungin luonteen kuvailun yhteydessä Lappeenrannan kaupunkitilaa muokanneita tekijöitä. 
Ensimmäinen tekijä oli hänen mukaansa talouselämä: “Talouselämän voimakas rooli kaupunkitilan 
muokkaajana on ollut merkittävä ellei suorastaan ratkaiseva”. Toinen merkittävä kaupunkikuvaan 
vaikuttanut tekijä on Räsäsen mukaan liittynyt puolustuspolitiikkaan. Linnoitus on yksi kaupungin 
symboleista, sen käytössä on vain tapahtunut muutos sotilaallisesta kulttuuriseen. Tärkeitä olivat 
myös 1800-luvun lopulla rakennetut tiilikasarmit ja harjoitusalueet sekä Lappeenrantaa koko maan 
laajuisesti symboloivat ratsuväkiprikaatin itsenäisyyden kauden alun punahousut. Sotaväki on hänen 
mukaansa edelleen (vuonna 1989) säilynyt leimallisesti kaupunkikuvassa. 

Lappeenrannan itsenäisyyden kauden kaupunkirakenteeseen kuuluvat edelleen laajat sotilasalueet 
aivan keskustan välittömässä tuntumassa. Ne eivät ole sanottavammin pienentyneet aiemmasta, sillä 
niitä on näihin päiviin asti käytettyjä käytetään ilmeisesti vielä tulevaisuudessakin. 

Linnoituksen ja sotilasalueiden säilymistä on edistänyt myös kaupungin kasvun pysähtyminen. Vielä 
vuonna 1967 arvioitiin Lappeenrannan väkiluvun nousevan vuoteen 2 000 lähes 100 000 henkeen, 
sata prosenttia nykyistä ylemmäksi. Kasvuarviot havaittiin 1970-luvulla liioitelluksi, mikä vähensi 
kaupungin halua hankkia sotilasalueita tarkoituksiinsa ja siten turvasi esimerkiksi varuskunnan 
kasarmialueen käytön entiseen tapaan. 

Varuskunnan käyttämien alueiden ja rakennusten säilymistä ovat tukeneet myös muut syyt. 
Everstiluutnantti Jukka Suviniemi kosketteli Sotilasaikakauslehdessä vuonna 1972 varuskunta- 
alueeseen Lappeenrannan kaupungin taholta kohdistuvia maankäyttötarpeita. Hän piti tiesuunnitelmia, 
joissa ohitustie olisi kulkenut kasarmialueen läpi, mahdottomina toteuttaa. Tätä hän perusteli 
kasarmialueen rakennustaiteellisilla arvoilla, jotka tuli säilyttää jälkipolville. Ohitustien sisältävää 
kaavaa ei Suviniemen mukaan varmaankaan olisi asemakaavan vahvistaja voinut hyväksyä ja 
lisäksi “ myös muinaistieteellinen toimikunta tuntenee kiinnostusta tätä arvokasta, suhteellisen hyvin 
säilynyttä kokonaisuutta kohtaan.” 

Vaikka everstiluutnantti Suviniemi vastusti varmaankin läpikulkutietä muistakin syistä kuin 
rakennustaiteellisten arvojen vuoksi - läpikulkutie olisi epäilemättä haitannut toimintaa 
kasarmialueella - on Suviniemen kirjoituksessa kiinnostava ilmaus varuskuntakaupungin 
sotilasalueisiin kohdistuvasta uudesta vaikutustekijästä: varuskunnan historia ja alueen 
rakennushistoria otettiin huomioon päätettäessä alueen uudesta käytöstä. Tätä voitaisiin tämän vuoksi 
kutsua esimerkiksi antikvaariseksi vaikutustekijäksi. 

Tämän uuden tekijän juuria voidaan hakea jo 1800-luvun alusta, jolloin Lappeenrantaan 
kesäharjoituksiin tulleet upseerit pystyttivät linnoituksen edustalle muistomerkin Lappeenrannan 
taistelun muistoksi. Tekoon ei kuitenkaan liene liittynyt minkäänlaisia pyrkimyksiä jo merkityksensä 
menettäneen linnoituksen tai sen vallitusten säilyttämisestä rakennusmuistomerkkinä. 

Vanhimman varuskunta-alueen, linnoituksen, muutos lakkauttamisen jälkeen ensin venäläisen 
varuskunnan sijoituspaikaksi, sitten vankila-alueeksi ja laitakaupungiksi ja myöhemmin 
rakennusmuistomerkiksi oli keskeistä antikvaarisen vaikutustekijän kehittymisessä. Linnoituksen 
historiallinen merkitys paikallisena ja valtakunnallisena muistomerkkinä alkoi selvitä vasta 1960- 
luvulta lähtien. Linnoituksen suojelua ajoi Lappeenrannassa erityisesti Lappeenrannan Kilta, 
joka perustettiin vuonna 1949 kaupungin 300-vuotisjuhliin liittyen. Kilta varoitti linnoituksen 
uudisrakentamisesta ja esitti alueen säilyttämistä ja entistämistä. Keskustelua herätti erityisesti 
linnoituksen ensimmäinen uudisrakennus pitkiin aikoihin: Yleisradion vuonna 1972 - samana vuonna 
kuin Sotilasaikakauslehden kasarmialuetta käsittelevä artikkeli julkaistiin - valmistunut radiotalo. 
Lopullisesti linnoituksen korjaustöihin ja alueen kehittämiseen myös rakennusmuistomerkkinä 
päästiin vasta 1980-luvulle tultaessa. 

Linnoituksen suojelua vahvisti myös matkailuelinkeinon kehitys. 1980-luvun loppupuolella 
Lappeenrannan matkailupäällikkö katsoi linnoituksesta voitavan tehdä Lappeenrannan käyntikortti, 
“gamla stan”. Hänen mielestään historiasta voitaisiin aivan hyvin tehdä hyviä matkailutuotteita. 
Kaupungin virkamiehistä asetettiinkin linnoitusta kehittämään työryhmä, jonka arvovaltaa korosti se, 
että sitä johti kaupunginjohtaja. Työryhmän tavoitteena oli muodostaa linnoituksesta toimiva vanha 
kaupunki, jossa jokainen rakennus olisi kunnostettu. 

Puolustusvoimissa Lappeenrannan historia varuskuntakaupunkina ymmärrettiin jo varhain. 

Esimerkiksi aliupseeriliiton täällä pidetyn vuosikokouksen johdosta vuonna 1960 julkaistussa 
Lappeenranta-teemanumerossa tuotiin esiin kaupungin pitkät perinteet varuskuntakaupunkina. 

Samassa teemanumerosta ilmenee toisaalta, että historian asema kaupungissa miellettiin kuitenkin 
uuden, dynaamisen ajan rinnalla toissijaiseksi. Linnoituksen valleja selittävässä kuvatekstissä 
luonnehdittiin linnoituksen merkitystä seuraavasti: “Lappeenrannan vanhat vallit ovat muistona 
kaupungin sotaisesta historiasta. Ne antavat kuitenkin maisemaan viehättävän vaikutuksen ja samalla 
kesäjuhlille sekä kesäteatterille viihtyisän paikan. Maiseman keskellä näemme Lappeenrannan 
symbolin - vesitornin.” 

Puolustusvoimien taholla historian oivaltaminen, antikvaarinen vaikutustekijä, juontaa toisaalta 
juurensa joukko-osastoissa jo pitkään harrastetusta niiden perinteiden vaalinnasta. Tätä tekijää 
voidaan pitää osana sotilaskoulutusta ja maanpuolustustyötä, yhteishengen luomista. Perinteiden 
vaalinta korostui vuonna 1957, kun Suomen joukko-osastoille annettiin historialliset nimet 
- esimerkiksi Kenttätykistörykmentti 3:lle Karjalan tykistörykmentti ja jääkäreille Uudenmaan 
rakuunapataljoona. Lisäksi joukko-osastoissa aloitettiin kiltatoiminta. Esimerkiksi vuonna 1965 
perustettu Tykistörykmentin kilta sai muiden kilta-ja veteraaniyhteisöjen tapaan tärkeässä roolissa 
vuonna 1968 vietetyissä rykmentin 50-vuotisjuhlissa. Paraatin jälkeen veteraanit marssivat 
ryhmittyneinä niiden joukko-osastojen mukaan, joissa he olivat palvelleet. Juhlapuheessaan 
Kaakkois-Suomen sotilasläänin komentaja kenraalimajuri Matti Hannila piti sotaveteraanien ja 
tykistökiltalaisten läsnäoloa juhlassa osoituksena veteraanien kiintymyksestä joukko-osastoonsa. 

Kun joukko-osastoissa palvelleet reserviläiset ja kantahenkilökunta epäilemättä liittävät 
palveluaikansa muistoihin myös joukko-osaston fyysisen ympäristön, varuskunnan alueet ja 
rakennukset, voi hyvin ymmärtää, että Lappeenrannan varuskunta-alueiden säilyttämisellä on 
kaikupohjaa heidän keskuudessaan. 

Perinteiden vaalimaan pantiin myös sotienjälkeisen Lappeenrannan varuskunnan kolmas tärkeä 
sotilasyksikkö eli Päällystöopisto. Se sai vuonna 1956 vaalittavakseen Vöyrin koulun perinteet ja 
vuonna 1990 niihin liitettiin Uudenmaan rakuunoiden perinteet. 

Osana perinteiden vaalimista heräsi 1980-luvun puolivälissä myös ajatus Lappeenrannan varuskunnan 
historian kirjoittamisesta. Sitä valmisteleva toimikunta solmi syksyllä 1987 historian kirjoittamisesta 
sopimuksen. Hanketta perusteltiin varuskunnan suurella merkityksellä Lappeenrannan historiassa. 
Kaivattiin kaupungin historioita täydentävää, erilaista näkökulmaa edustavaa teosta, joka kattaisi koko 
kaupungin historian pituisen ajanjakson 1600-luvun lopusta nykypäiviin. 

Konkreettisesti varuskunta-alueen rakennusmuistomerkki- arvo otettiin huomioon nimenomaan 
tiesuunnitelmien yhteydessä. Vanhan kasarmialueen tulevaisuutta pohdittiin jo 1960-luvulla 
kaupungin tiesuunnitelmien yhteydessä. Puolustusministeriö vastusti lausunnoissaan vuosina 
1961 ja 1964 varuskunta-alueen kautta kulkevaa tieyhteyttä. Edelleen vuonna 1978 kaupunki esitti 
tien rakentamista vuosien 1978-1990 runkosuunnitelmassa. Puolustusministeriö antoi jälleen 
kielteisen lausunnon tiesuunnitelmasta - pohjoisesta sisääntulotiestä kaupunkiin - ja pyysi lisäksi 
museovirastolta lausunnon kasarmialueen kulttuurihistoriallisesta arvosta. 

Museoviraston rakennushistorian osaston lausunnossa torjuttiin ehdottomasti sisääntulotien 
rakentaminen kasarmialueen läpi. “Alueella olevat rakennukset, harjoitusalueet ja puusto sekä 
niiden tarkoituksenmukainen sijainti harjulla järven rannassa muodostavat rakennustaiteellisesti 
ja kulttuurihistoriallisesti merkittävän yhtenäisen kokonaisuuden, joka museoviraston käsityksen 
mukaan tulee ehdottomasti säilyttää koskemattomana.” Museovirasto antoi samaan aikaan myös 
Lappeenrannan kaupungille samansisältöisen lausunnon. 

Myöhemminkin, kun esimerkiksi aiottiin purkaa eräitä varastorakennuksia ja muun muassa laajentaa 
ruokalarakennusta, pyydettiin museovirastolta vuosina 1980 ja 1981 lausunnot suunnitelmista. 

Antikvaarinen vaikutustekijä on näkynyt myös kaupungin suhtautumisessa varuskunnan alueeseen. 
Uudenmaan rakuunapataljoonan siirron myötä oli jonkin aikaa esillä myös kasarmialueen siirto 
kaupungille. Sitä pidettiin kuitenkin ongelmallisena. Alue tosin sijaitsi kaupungin keskustassa, mutta 
kaupungilla ei sinänsä ollut varsinaista puutetta maista. Toisaalta eräs lappeenrantalainen valtuutettu 
totesi: “jos vanha varuskunta-alue jää kaupungin käsiin, se saattaa olla suurempi rasite kuin hyöty. 
Museovirasto valvoo tunnontarkasti ettei vanhojen kasarmien ulkonäköön puututa. Se rajoittaa 
ratkaisevasti järkevää toimintaa alueella.” 

Linnoituksen säilyttämistä ja sen kaupunkirakenteen “jähmettämistä” tuki kaupungissa herännyt 
yksityisten henkilöiden, järjestöjen ja museoviranomaisten historiatietoisuus eli antikvaarinen 
vaikutustekijä. Sama tekijä on lopulta ilmeisesti johtamassa myös Suomen rakuunarykmentin vanhan 
kasarmialueen ja reservikomppanian alueen säilyttämiseen. Tämä taas todennäköisesti merkitsee, 
että sotilasalueet - vaikka niiden käyttö saattaisikin siirtyä pois puolustusvoimilta - säilyvät 
osana Lappeenrannan kaupunkirakennetta, kaupunkikuvaa. Tämä koskee ainakin tällä hetkellä 
reservikomppanian aluetta, joka ei enää ole sotilaiden käytössä, vaan asuin-ja kulttuuritoimintojen 
käytössä. 

Sotilasalueet ovat passivoineet kaupunkirakennetta 1900-luvulla. Rakennuksia ja alueita hoidettiin 
ja käytettiin. Vaikka ne oli rakennettu, ostettu tai lahjoitettu jo edellisinä vuosisatoina, ne tuntuivat 
edelleen kaupunkirakenteessa, muun kaupungin kaavoituksessa ja rakentamisen ja alueellisen 
kehityksen suuntautumisessa. 

14 JOUKKO-OSASTOT ENNEN SOTIA 


Punakaarti varuskunnan jälkeen keväällä 1918 sijoitettiin Lappeenrantaan valkoisen armeijan sotilaita, 
joiden tehtävänä oli vartioida punavankeja ja partioida kaupungissa. Osaston nimi oli Lappeenrannan 
vartiopataljoona, ja se koostui kahdesta komppaniasta, joista toinen oli sijoitettuna Konnunsuolle. 
Lappeenrannan vartiopataljoona muodostettiin Kouvolaan sijoitetusta Etelä-Savon rykmentin yhdestä 
pataljoonasta. Komentajina toimivat aluksi virkaa tekevinä vänrikit Lähtijä Henriksson. Syyskuun 
puolivälissä komentajaksi määrättiin kapteeni Alli. Lappeenrannan vartiopataljoona lakkautettiin jo 
lokakuussa 1918, jolloin vankien vartiointi siirtyi siviiliviranomaisille. Pataljoonan miehet lähetettiin 
muihin joukko-osastoihin lokakuun puolivälissä. 

Lappeenrannassa oli kesällä 1918 hetken myös ilmavoimien joukko-osastoja. Saksasta valkoiselle 
puolelle hankitut seitsemän lentokonetta nimittäin siirrettiin toukokuun alussa Lappeenrantaan. 

Osasto oli valkoisen armeijan uudelleenorganisoinnin yhteydessä saanut nimen Länsiarmeijan lento- 
osasto. Toukokuussa siirrettiin Lappeenrantaan myös itäarmeijaan loikanneista venäläisistä lentäjistä 
ja koneista sekä Saksasta tuoduista koneista muodostettu kuuden koneen osasto eli Lento-osasto II. 
Lappeenrantaan kootut “ilmailuvoimat” hajotettiin vielä toukokuun aikana ja lentotoiminta siirrettiin 
Utin vasta valmistuneelle kentälle ja Turun vesilentokentälle. Ilmavoimien toimintaan liittyen vuonna 
1918 Lappeenrannassa aloitti toimintansa myös Suomen ensimmäinen ilmavoimien ohjaajakoulu. 
Koulu siirtyi sittemmin Kauhavalle. 


14.1 Tykistövaruskunta 

14.1.1 Tykistökoulu 

Valkoisen armeijan joukkoja alettiin kesällä 1918 kotiuttaa ja rauhan ajan puolustuslaitoksen 
rakentaminen tuli ajankohtaiseksi. Sota-asiain toimituskunta perustettiin kesäkuussa 1918 ja armeijan 
organisaatiota alettiin muokata saksalaisten asiantuntijoiden avulla. 

Lappeenrantaan tuli perustettavaksi koulu upseerikokelaiden valmistamista varten eli Suomen 
tykistökoulu. Tykistökoulu tuli toimimaan hallinnollisesti Lappeenrantaan sijoitetun saksalaisen 
opetusosaston osana. Koulu aloitti toimintansa Lappeenrannassa 12.7.1918 ja lakkasi 31.10.1918. 
Neljään osastoon jakautuneen koulun yhdessä osastossa annettiin koulutusta upseerioppilaille, ja 
muut osastot olivat vuoristotykistökoulutusta, kenttä tykistö koulutus ta ja hevoskoulutusta varten. 
Vuonna 1918 Lappeenrannassa toimi myös väliaikainen Tykistövarikko ja Korjauspaja. 

Valkoisten joukkojen 7.2.1918 perustama Tykistöopetuskoulu jota kutsuttiin lyhyemmin vain 
Tykistökouluksi, sijaitsi ennen Lappeenrantaan tuloaan Tampereella. Pietarsaaressa alkuvaiheessa 
sijainnut koulu siirrettiin Tampereelle pian kaupungin valtauksen 6.4.1918 jälkeen. Tykistökoulu oli 
Tampereella majoitettuna tehdasrakennuksiin, joita pian tarvittiin tuotantokäyttöön. Mahdollisesta 
koulun tulevasta sijoituspaikasta käytiin keskustelua muun muassa Viipurin ja Imatran välillä. 
Toukokuun alussa 1918 matkustivat tykistökoulun tiedustelijoina johtaja Labbart ja kapteeni Karl 
Nordberg tutustumaan eri vaihtoehtoihin. 

Retken tuloksena oli, että sijoituspaikaksi päädyttiin ehdottamaan Lappeenrantaa. Sen puolesta 
puhuivat siellä valmiina olevat kasarmirakennukset sekä harjoitusammuntojen tarpeet tyydyttävä 
ampumakenttä. Päämaja hyväksyi siirtoehdotuksen 13.5.1918. Seuraavana päivänä tykistökoulun 
komentaja, ruotsalainen kreivi, everstiluutnantti Adolf Hamilton matkusti komennuskunnan kanssa 
Tampereelta Lappeenrantaan valmistelemaan koulun siirtoa. Kokonaisuudessaan koulu siirtyi 
Lappeenrantaan toukokuun loppuun mennessä. Lappeenrantaan siirtyvän koulun kokonaisvahvuus oli 
686 miestä, 46 aliupseeria ja 8 upseeria. Tykistökoulun johtaja everstiluutnantti Hamilton nimitettiin 
koulun siirryttyä Lappeenrantaan toukokuun lopussa myös varuskunnan päälliköksi ja komendantiksi. 

Tykistökoulun lisäksi Lappeenrantaan siirrettiin myös eri tahoille sijoitettu tykistö. Tykistöosastojen 
miehistöt kotiutettiin ja kalusto varastoitiin Lappeenrantaan. Se saapui kaupunkiin heinäkuun 
loppuun mennessä. Lappeenrannassa tykistökoulun tuli koota kahden patterin patteristoja esikunta. 
Tämän tykistöosaston tuli vapauttaa itäarmeijan Kannaksella oleva jääkäritykistöprikaati. Muuten 
kenttätykistö tuli demobilisoida, kotiuttaa suurin osa miehistä ja sijoittaa jäljelle jääneet miehet 
tykistökoulun rulliin. Kotiuttamisen jälkeen aloitettiin itäarmeijalle varustettavan patteriston 
kokoaminen. 

Tykistökoulun ensimmäinen johtaja eversti¬ 
luutnantti ja kreivi Adolf Hamilton. (SA-kuva). 



Tykistökouluun jäi yli-ja alaikäisten valkoisten joukkojen kotiuttamisen jälkeen kesäkuun 
puolivälissä palvelukseen 513 miestä, 67 aliupseeria ja 6 upseeria. Kutsuntavaikeuksien vuoksi ei 
saatu uusia asevelvollisia. Miesten vähyys vaikeuttikin koulutusta sekä kaluston ja hevosten hoitoa. 
Tilanne parani vasta saksalaisten joukkojen saavuttua. Jääkäritykistöprikaati siirrettiin 8. heinäkuuta 
Lappeenrantaan ja liitettiin Tykistökouluun. Tämän jälkeen Tykistökoulun vahvuus nousi heinäkuun 
puolivälissä 1 326 mieheen, 92 aliupseeriin ja 38 upseeriin. Jääkäritykistöstä alettiin kuitenkin myös 
heti kotiuttaa yli-ja alaikäisiä sekä värvättyjä aliupseereita ja miehistöä. 

Heinäkuun loppuun mennessä oli Lappeenrantaan ja Perkjärvelle sijoitetussa Tykistökoulussa 
yhteensä enää vain 900 miestä, joista Lappeenrannassa vajaat 600. Tykistökouluun pyrittiin 
saamaan edelleen uusia asevelvollisia; heinäkuun aikana saatiin kuitenkin vain 238 miestä, joiden 
määrä ei korvannut kotiutettuja. Suunniteltujen uusien joukko-osastojen - kenttätykistörykmentin, 
vuoristopatteriston ja raskaan tykistöpatterin - perustamiseen olisi tarvittu yli 2 000 miestä. Joukko- 
osastojen perustaminen viivästyikin miehistöpulan vuoksi. Samaan suuntaan vaikutti myös hevospula. 

Tykistökoulua johtivat Lappeenrannan alkuaikoina pitkälti ruotsalaiset vapaaehtoiset. Toukokuussa 
1918 kenttätykistössä palveli Paulaharjun mukaan yhteensä 24 ruotsalaista upseeria ja 73 
aliupseeria. Toukokuun loppupuolella tykistökoulun henkilöstöä alkoi kuitenkin muuttaa vahvistuva 
saksalaissuuntaus. Mannerheimin eron jälkeen saksalaisten upseerien vaikutus kasvoi armeijan 
organisaatiossa. Tykistökoulun johtajalle everstiluutnantti Hamiltonille ilmoitettiin kesäkuun alussa, 
että ruotsalaisten vapaaehtoisten sopimuksia ei enää uudistettaisi heinäkuun lopun jälkeen ja siihen 
saakka he voisivat saada lomaa täysin palkkaeduin. Ruotsalaisille järjestettiin laivakuljetus jo 
13.6.1918, ja lähes kaikki upseerit, mukaan luettuna everstiluutnantti Hamilton, jättivät tykistökoulun. 
Lappeenrantaan jäi ruotsalaisista upseereista enää kapteeni G. Ek ja suomalainen jääkäriluutnantti 
Veikko Kyander. 

“Ruotsalainen kausi” Lappeenrannan tykistökoulussa ja varuskunnan johdossa jäi siten lyhyeksi. 
Hiukan pitempi - ja etenkin suomalaisen tykistön perustamishistorian kannalta myös merkittävämpi - 
oli “saksalainen kausi” Lappeenrannassa. Everstiluutnantti Hamiltonin ohella kenttätykistöä johtaneen 
tykistön tarkastajan, eversti V.P. Nenosen viran lakkauttamisen jälkeen saksalaiset upseerit alkoivat 
järjestää Suomen tykistön rauhanaikaista organisaatiota. Tykistöjoukkojen organisoimisen oli jo 
aiemmin saanut tehtäväkseen Itämeren divisioonan tykistökomentaja majuri Hans Butz. Ruotsalaisten 
upseerien poistuttua maasta Butz lähetti välittömästi sotaministerille kasarmivarauspyynnön 

saksalaisia opetuspattereita varten. Opetuspatterien tuli saapua Lappeenrantaan 20.6. ja 17.7.1918 
välisenä aikana. Majoitustilojen varmistamiseksi Butz edellytti, että Karjalan ratsujääkärirykmentti 
tuli siirtää Lappeenrannasta muualle 

Kesäkuussa Lappeenrannassa jatkettiin, nyt Butzin johdolla, jo aiemmin määrätyn itäarmeijan 
tykistön patteriston muodostamista. 12.7.1918 annettiin Suomen tykistökoulun nimen saaneen osaston 
ensimmäinen päiväkäskyjä nimitettiin koulun päälliköksi jääkäri everstiluutnantti Lauri Malmberg. 

Karjalan ratsujääkärirykmentin muutettua Kuopioon ja kasarmien kunnostustöiden valmistuttua 
kesä-ja heinäkuun vaihteessa saapuivat kaupunkiin saksalaiset patteristot. Joukkoihin kuuluivat 
Rauanheimon mukaan toisen baijerilaisen vuoristotykistöpatteriston 7. ja 12. patterit päällikköinään 
kapteeni Beschke ja yliluutnantti von Zwehl, kahdeksannen preussilaisen kenttätykistörykmentin 6. 
kenttähaupitsipatteri päällikkönään kapteeni Köhler ja neljännentoista reservin raskastykistörykmentin 
1. patteri päällikkönään luutnantti Hausbrandt. Reservin raskastykistörykmentin patteri vaihdettiin 
jo elokuussa 1918 yliluutnantti Moldenhauerin komentamaan toisen kaartin raskastykistörykmentin 
4. patteriin. Saksalaisten joukkojen kokonaisvahvuus Lappeenrannassa oli heinäkuun lopussa 45 
upseeria, joista neljä oli lääkäreitä, sekä 1111 aliupseeria ja miestä. 

Butz pyysi lisäksi lähettämään Saksasta vanhempia tykistöupseereita johtamaan perustettavien 
tykistöjoukkojen järjestelyjä ja koulutusta. Syyskuussa Suomeen ja Lappeenrantaan saapuivatkin 
majurit Laporte ja Schilling. Laporte otti Butzilta 16.9. vastaan koulutustoiminnan ylijohdon, 

Schilling toimi Laporten apulaisena ja nimitettiin myöhemmin suomalaisen vuoritykistön 
tarkastajiksi. Majurit Butz ja Wiilfert erosivat järjestelyn yhteydessä tykistökoulusta. Rauanheimon 
mukaan tarkoituksena oli, että siinä tapauksessa että kokeneita suomalaisia upseereita ei olisi ollut 
käytössä, pystyisivät saksalaiset tykistöupseerit tarvittaessa ottamaan komentoonsa perustettavat 
kenttätykistö rykmentit 2 ja 3. 

Rauanheimon mukaan tykistökoulun välitön johto muuttui suomalaiseksi everstiluutnantti 
Lauri Malmbergin tullessa koulunjohtajaksi 12.7. Samalla koulun nimi muuttui Suomen 
tykistökouluksi. Malmbergin ja Butzin välisiä käskyvaltasuhteita kuvattiin Rauanheimon mukaan 
saksalaisella taholla niin, että Malmberg oli koulun suomalainen esiupseeri ja ylin johto ja 
tarkastusoikeus oli edelleen majuri Butzilla. Tilanne olisi voinut luoda edellytykset ristiriitojen 
syntyyn suomalaisten ja saksalaisten upseerien välille; aiheita tähän oli muun muassa näkemysten 
erossa sotasaaliskaluston käyttömahdollisuudessa, kaluston hankinnassa, ampumamenetelmissä, 
organisaatiomuodostuksessa ja koulutuskysymyksissä. Rauanheimon mukaan minkäänlaisia 
ristiriitoja ei kuitenkaan syntynyt tykistön piirissä - tähän hän näkee olleen syynä sen, että sekä majuri 
Butzilla että jääkärieverstiluutnantti Malmbergillä oli samassa Saksan armeijassa palvelleena pitkälti 
samansuuntaiset näkemykset ajankohtaisista asioista. 

Ensin ruotsalaisten ja sitten saksalaisten upseereiden voimakas vaikutus tykistöjoukkojen 
perustamisvaiheessa johtui paljolti siitä, että Suomessa ei autonomian ajan sotaväessä ollut 
tykistöjoukkoja; maassa ei siten tunnettu mittavasti aselajin erikoisominaisuuksia. Venäjällä tykistössä 
palvelleita suomalaisia taas karsastettiin eikä, myöskään jääkäritykistössä ollut kuin noin 20 
tykistökoulutuksen saanutta upseeria. 

Tykistöupseerien huutavaa puutetta poistettiin Lappeenrannan upseerikokelaskursseilla. Yleisesikunta 
julkaisi 23.6.1918 sanomalehdissä ilmoituksen, jossa se ilmoitti Lappeenrantaan perustettavan 
tykistökoulun tykistöupseerikokelaiden valmistamista varten. Kouluun pyrkijöitä kehotettiin 
lähettämään hakemuksensa ennen heinäkuun 5:ttä; noin 8 viikon kurssi alkaisi 12.7. Kurssille 
hyväksyttiin 164 hakijaa, joista osa sijoitettiin Perkjärvelle. Lokakuun lopussa aloitettiin jo toinen 
kurssi. 

Upseerikokelaskurssi toimi aluksi yhtenäisenä osastona kapteeni Jarl Fr. Lundqvistin johdossa. 
Myöhemmin se jakaantui kolmeen osastoon, jotka toimivat Lundqvistin ohella kapteenien A. 
Snellmanin ja Väinö Valveen johdolla. Luentoja ja harjoituksia pitivät sekä suomalaiset että 
saksalaiset upseerit. Varsinaisessa tykistökoulutuksessa saksalaiset upseerit toimivat opettajina ja 
johtajina, usein tulkin välityksellä. 

Lappeenrannassa 15. heinäkuuta 1918 alkanutta tykistön upseerikokelaskurssia nimitettiin A- 
osastoksi, kun taas Perkjärvellä toiminut kurssi oli nimeltään B-osasto. Lappeenrannassa oli kurssilla 
135 miestä ja Perkjärvellä vain 24 kokelasta. C-ja D-osastot kouluttivat miehistöä. Edellisessä 
koulutettiin tykkimiehiä ja jälkimmäisessä opetettiin hevosten hoitoa ja ratsastusta. 

Upseerikurssit jatkuivat koulumaisessa muodossa lokakuun alkuun, jolloin kokelaat jo siirrettiin 
perustettuihin joukko-osastoihin. Toinen, 59 kokelaan kurssi alkoi 25. lokakuuta. Tämän kurssin 
kokelaita siirrettiin jo marraskuun alussa uuteen Kenttätykistörykmentti 2:een. 

5. maaliskuuta 1919 aloitettiin asevelvollisten ryhmänjohtajien koulutus. 21 oppilaan kurssin 
johtajana toimi vänrikki Mandelin. Hänen apunaan olivat upseerikokelaat, vahtimestari Mäki, 
jääkärivaravahtimestari Ottelin ja aliupseeri Schiitz. Kurssi kesti puolitoista kuukautta. 

Aliupseerien koulutus Lappeenrannassa alkoi 1.10.1918 Suomen tykistökoulun aliupseerikurssina. 
Myöhemmin kurssi siirrettiin Kenttätykistörykmentti 3:n täydennyspatteristoon, joka myöhemmin 
nimettiin Kenttätykistörykmentti 2:ksi. 

Saksalaiset siirtyivät Suomesta pois länsirintaman tappioiden myötä. Senaatin sota- 
asiaintoimituskunta taas määräsi Suomen tykistökoulun lopettavaksi ja sen tehtävät siirrettäväksi 
Kenttätykistörykmentti 3 :n esikunnalle. Ainakin osa saksalaisista joukoista siirtyi pois kaupungista 
20.10. Marraskuun loppupuolella vuonna 1918 majuri Laporte siirtyi esikuntineen Helsinkiin. 
Lappeenrantaan jäi kuitenkin tykistökoulun asioita hoitamaan majuri Schilling apunaan luutnantit Pilz 
ja Heselberg. Lappeenrantaan kootut kaikki Saksan Suomessa sijainneet tykistöosastot vapautettiin 
siellä uskollisuudenvalastaan. Saksaan tykistöjoukot palasivat vuoden lopussa muun divisioonan 
mukana. 


14.1.2 Elämää tykistövaruskunnassa 

Suomen tykistökoulun siirtäminen Lappeenrantaan aiheutti kaupungissa muutaman kuukauden 
ajan majoittuneena olleen Karjalan ratsujääkärirykmentin komennuksen Kuopioon ja sittemmin 
Hämeenlinnaan ja Viipuriin. 

Karjalan ratsujääkärirykmentti ei kuitenkaan jättänyt Lappeenrantaa kokonaan, sillä jo kesällä 1920 
se saapui leirille Lappeenrannan leirikentälle. Varuskunnassa itse asiassa suoritettiin vahdinvaihto: 
talvella kasarmeissa majaillut raskas tykistörykmentti siirtyi kesäksi leirille Perkjärvelle ja Karjalan 
ratsujääkärit majoittuivat kesäksi sen varuskuntaan. 

Lappeenrantaan siirtyi kesäksi myös muita joukko-osastoja. Toivasen mukaan esimerkiksi kesällä 
1920 Lappeenrannassa olivat Karjalan ratsujääkärirykmentin ohella Viipurin paikallispataljoona, 
miinanheittäjäkomppania n:o 2 sekä Uudenmaan rykmentti. Leirialueen rakennukset olivat vielä 

Karjulan kaariin rykmentin I pataljoonan upseeristo vuonna 1921 kesäleirillä Lappeenrannassa. 
(EKM) 


tällöin käytössä, ratsujääkärit majoitettiin venäläiseen ja Uudenmaan rykmentti suomalaiseen leiriin. 

Leirikenttä tarjosi hyvät mahdollisuudet harjoituksiin. Se oli tarpeeksi laaja, jotta koko rykmentti 
pystyi suorittamaan yhteisharjoituksia, esimerkiksi rynnäköitä. Rykmentti suorittikin sotasaaliina 
saaduilla venäläisillä ratsuilla ja puoliverisillä rajuja ratsuväen hyökkäysharjoituksia. 

Kesä 1920 päättyi nujakkaan - jota lehdistössä kutsuttiin jopa sotilaskapinaksi - ratsuväen ja 
tykistön välillä. Tykistö nimittäin palasi Perkjärven leiriltä vakituiseen varuskuntakaupunkiin 
ennen kuin ratsujääkärit vielä olivat palanneet Viipuriin. Tällöin syntyi Niitemaan kirjaaman tiedon 
mukaan eräänä sunnuntaipäivänä mahtava tappelu siitä, ketkä olivat oikeutettuja seurustelemaan 
lappeenrantalaisten tyttöjen kanssa. Kaupungin asukkaat suojautuivat taloihinsa lähinnä kaupungin 
rantapuistossa käydyltä taistelulta, ja vasta kahden aseistetun upseeripartion onnistui rauhoittaa 
tilanne. 

Tykistön tilannetta Lappeenrannassa helpotti se, että kasarmirakennukset ja muut tilat olivat jo 
venäläisten joukkojen jäljiltä valmiina. Myös aseistusta oli riittävästi. Muita ongelmia kuitenkin 
riitti sodan jälkeen. Ruokatilanne oli vaikea ja vaatetus sekä varusteet olivat kirjavat ja puutteelliset. 
Lisäksi tykistön tarvitsemat hevoset olivat lähinnä rehun puutteen vuoksi huonossa kunnossa. Hevosia 
kuolikin runsaasti, ja rehupulan vuoksi niitä jouduttiin laiduntamaan muun muassa Saimaan kanavan 
varsiniityillä. 

Ilmeisesti juuri rehun puutteen tai ehkä myös yleisen heikon elintarviketilanteen vuoksi Tykistökoulu 
lainasi kesällä 1918 hevosiaan kaupungin ympäristön maanviljelijöille käytettäviksi maatöihin. 

Tykistön koulutus sisälsi oppituntien ohella tykkiharjoituksia, aseiden käsittelyä, äksiisiharjoituksia 
ja suppeita ajoharjoituksia hevosten vetämillä tykeillä. Tykistö myös suoritti harjoitusammuntaa 
aivan kasarmialueen liepeillä. Turvallisuussyistä ammunnoista ilmoitettiin lehdistössä. Jo 11.7.1918 
ilmoitettiin paikallisessa lehdessä tykistön järeillä laukauksilla tehtävistä ampumaharjoituksista; 
ampuma-alue rajoittui idässä Vöisalmen saareen. Lappeenrannan kaupunkiin ja rautatielinjaan. 
Samassa kuussa ammuttiin myös kohti kaupungin lähellä sijaitsevia saaria, muun muassa 
Kuivaketveleen, Heposalon, Sikosalon ja Naurissaaren saaria kohti Saimaan etelärannalta. Saarten 
asukkaat velvoitettiin korjaamaan saarista irtain omaisuutensa ja karjansa pois. Ammunnan oli 
määrä jatkua elokuun loppuun saakka. Heinäkuun lopussa suoritettiin vielä ammuntoja leirikentän 
suuntaisesti. 24.9.1918 ammuttiin “Lappeenrannan ampumakentällä” kovapanosammunta ja 
marraskuussa ammuntoja suoritettiin useampia. Tuliasemista oli yksi kasarmialueella nykyisen 
tykistön muistomerkin kohdassa. Ammunta tapahtui leirikentälle päin. 

Suomalaisia tykistöjoukkoja harjoituksissa leirikatuni maastossa. (Museovirasto, historian kuva- 
arkisto). 


Tiiliascma I sijaitsi aivan leirikentiin ortodoksisen kirkon kupeessa. (Museovirasto, historian kuva- 
arkisto). 



Leirikentän suunnassa noin 4-5 kilometrin päässä sijaitsevassa Lavolan kylässä kovapanosammunnat 
herättivät levottomuutta, sillä tulen suuntaamisessa oli alkuaikoina jonkin verran vaikeuksia- 
ammuksia nimittäin lensi kylän laitamille ja pelloille asti. Varsinaisia henkilövahinkoja ei kuitenkaan 
sattunut, joskin kylän pojilla oli tiettävästi tapana vielä Tykistökoulun lähdettyä Lappeenrannasta 
räjäytellä taivaalle löytämiään räjähtämättömiä ammuksia. 

Tykistökoulun oppilaat majoitettiin ensimmäisen kurssin aikana aluksi kaikki hankalahkoihin 
olosuhteisiin Lappeenrannan työväentalolle. Sen elokuvateatteria käytettiin lisäksi luentosalina. 

Kun kurssi jakaantui kolmeen osaan, siirtyi vuoritykistöosasto kasarmirakennuksiin. Syksyllä 1918 
talossa asuivat vain raskastykistöosaston kokelaat. 14.10. talo paloi asuinkelvottomaksi. Toinen 
upseerikokelaskurssi majoitettiin upseerikerholle. Upseereiksi ylettyään kokelaat siirtyivät usein 
yksityismajoitukseen. 

Kurssilaiset käyttivät vielä kesällä 1918 osin siviilivaatteita. Tykistökoulun oppilaille saatiin kuitenkin 
hankittua ruskeat puuvillakankaiset kesäasusteet sekä saappaat ja kengät. Syksyllä jaettiin päällystakit 
ja otettiin käyttöön yhtenäinen arvomerkkijärjestelmä. Sitä ennen käytettiin saksalaisia olkaimia ja 
tähtiä. Lomilla kurssilaiset käyttivät omia vaatteitaan. 

Koulun kuri oli tiukka ja opetuksessa jouduttiin kokelaiden erilaisen peruskoulutuksen vuoksi 
lähtemään, etenkin kurssin lyhyeen aikaan nähden, melko yleiseltä tasolta. Alussa etenkin saksalaisten 
jääkärien ja aliupseerien pitämä ratsastuskoulutus otti voimille. Paulaharjun mukaan kurssin alussa oli 
esimerkiksi osaston B päiväpalveluohjelma kurssin alussa 19.7.1918 seuraavanlainen. 


5.30 

7.00 

7.00-11.00 

13.00 

14.00 

15.00-16.00 

19.00 


Herätys 

Järjestäytyminen 

Kasarmin kuntoonlaitto 

Oppitunti 

Äkseeraus 

Uinti ja voimistelu 

Päiväkäsky 


Saksalaiset upseerit kantoivat päävastuun tykistökoulutuksesta toisen kurssin alkupuolelle saakka. 
Tämän jälkeen opettajat jouduttiin saksalaisten poistumisen vuoksi kokoamaan suomalaisista 
upseereista. Paulahaijun mukaan alkuperäistä ohjelmaa pystyttiin lyhyen ylimenokauden jälkeen 
noudattamaan melko hyvin. 


Toivasen mukaan saksalaiset pyrkivät pitämään selvän eron saksalaisen ja suomalaisen sotaväen 
välillä. Tämä ilmeni muun muassa päiväkäskyssä ilmoitetussa sotilasarvojen vastaavuudessa. Niissä 
esimerkiksi saksalainen kapteeni vastasi suomalaista majuria. Lisäksi rajoitettiin eri kansallisuuksien 
tykkimiesten kanssakäymistä. 


Kurssien huoltaminen tuotti suuria vaikeuksia vaikean elintarviketilanteen vuoksi. Rauanheimon 
kuvauksen mukaan 

tyypillisiä ruokia olivat liemiruoat. Niistä mieleenpainuvimpia oli tanskalaisista kuivatuista 
juureksista tehty tummanruskea liemi, jossa joskus oli mukana naudanlihaa; useimmin kuitenkin 
liha oli savustettua hevosenlihaa, sillä hevosia piti lopettaa runsaasti niiden heikon kunnon vuoksi. 
Päivittäin tarjottiin yhtenä ateriana kaura- tai ruispuuro maitolasin kera. Leipä oli hätäleipää eli 
näkkileipää, johon oli Rauanheimon arvelun mukaan sekoitettu jäkälää tai selluloosaa - taittopinta oli 
nimittäin kirkkaan lasimainen. Juomana saatiin aamulla ja illalla teetä. 

14.1.3 Tykistökoulun kaudella perustetut joukko-osastot 

Itsenäisen Suomen tykistöjoukkojen pääosa perustettiin Lappeenrannassa. Kokonaisuudessaan 
perustettiin kolme kenttätykistörykmenttiä. Nämä olivat kaksipatteristoinen Kenttätykistörykmentti 1, 
kolmipatteristoinen Kenttätykistörykmentti 2 ja kolmipatteristoinen Kenttätykistörykmentti 3. Lisäksi 
perustettiin Vuoristotykistöpatteristo ja kaksipatteristoinen Raskas tykistörykmentti. Uuden tykistön 
sijoituspaikoiksi tulivat Tuusula, Viipuri, Hämeenlinna ja joksikin aikaa myös vielä Lappeenranta. 

Perustaminen hoidettiin pääasiassa Lappeenrannassa majailevan majuri Butzin ja hänen esikuntansa 
laatimien suunnitelmien mukaan. Ensimmäisenä perustettiin Kenttätykistörykmentti 1 :n esikunta 
heinäkuun lopussa 1918. Rykmentin komentajaksi määrättiin everstiluutnantti Lauri Malmberg, joskin 
Malmbergin tuli edelleen hoitaa tehtäviään myös Tykistökoulussa. Koska rykmentin varusmiehet 
suunniteltiin otettaviksi Hämeestä, annettiin rykmentille aluksi nimi Hämeen kenttätykistörykmentti. 
Rykmentin ensimmäisessä päiväkäskyssä 11.11.1918 se määrättiin kuuluvaksi Suomen armeijan 
saksalaisen tykistö komentajan alaisuuteen 1. divisioonaan liittämiseen saakka. Lappeenrantaan 
rykmentistä sijoitettiin aluksi esikunta ja kolmannelle divisioonalle alistettu II patteristo. Rykmentin 
ensimmäinen patteristo siirrettiin Tuusulaan 11.11. ja esikunta 21.11. mennessä. Toinen patteristo jäi 
Lappeenrantaan, jossa siitä muodostettiin vuoden 1919 alussa Kenttätykistörykmentti 3:n runko. 

II patteriston upseeristoon kuuluivat vuoden 1918 lopussa 

Komentaja jääkärimajuri Sievert, 4. patterin päällikkö jääkäriluutnantti V. Räsänen, ljaosjohtaja 
reservin vänrikki E. Heimolainen, 5. patterin päällikkö jääkärivänrikki O. Nordenswan ja 6. patterin 
päällikkö jääkäri vänrikki A. Möttönen 

Kenttätykistörykmentti 2:n perustaminen lähti käyntiin, kun kapteeni G. af Forselles siirrettiin 
elokuun lopussa Perkjärveltä Lappeenrantaan. Rykmentin komentajan toimeen suunniteltu af 
Forselles sai aluksi tehtäväkseen perustaa esikunnan. Lappeenr annassa af Forselles oli alistettuna 
saksalaiselle majuri Laportelle. Rykmentti muodostettiin lopulta Lappeenrannassa 31.10. lopetetun 
tykistökoulun D-osastosta eli opetuspatteristosta sekä tykistökoulun aliupseerikurssista. Lisää 
miehistöä rykmenttiin siirrettiin kenttätykistörykmentti l:stä, jossa supistettiin määrävahvuuksia. 

Kenttätykistörykmentti 2 :n ensimmäinen patteristo perustettiin 3.11.1918. Patteriston 
komentajaksi määrättiin luutnantti I. Preezman ja patterien päälliköiksi vänrikki A. Airo, 
vänrikki Palin, upseerikokelas P. Tarkka ja ruotsinkielistä miehistöä varten perustetun neljännen 
patterin väliaikaiseksi päälliköksi vänrikki V. Kinnunen. Rykmentin vahvuus oli 10 upseeria, 37 
upseerikokelasta, 33 aliupseeria ja 242 tykkimiestä. Esikuntaan kuului marraskuun loppupuolella 
majuri af Forsellesin lisäksi vänrikin arvoinen intendentti sekä upseerikokelaat, jotka toimivat 
adjutanttina, lähettiupseerina ja tiedustelu-upseerina. Nyt nimitettiin patteriston komentajaksi kapteeni 
B. Vegelius ja 2. ja 3. patterin päälliköksi vänrikit Savolainenja O. Nylund. 

Joulukuussa rykmenttiin siirrettiin edelleen lisää miehistöä ja hevosia. Siihen muodostettiin II 
patteristo, jonka päälliköksi tuli luutnantti Gäddnäs. Vuoden lopussa vahvuus nousi yli neljänsadan, 
ja lopullinen määrävahvuus saatiin kevätkutsuntojen jälkeen. Rykmentti siirrettiin Lappeenrannasta 
Viipuriin huhtikuussa. Viipurissa rykmentti majoittui autonomisen Suomen kaudelta peräisin oleviin 
entisiin Viipurin tarkka-ampujarykmentin kasarmeihin. Viipurissa palvelukseen astuivat vuosina 1897 
ja 1898 syntyneet ikäluokat. 

Kenttätykistörykmentti 3:n komentajaksi suunniteltiin saksalaista tykistökomentaja majuri Schillingiä. 
Hänen alaisuuteensa määrättiin jo everstiluutnantti Lauri Malmbergin kenttätykistörykmenttiä varten 
perustama esikuntakin. Schilling kuitenkin joutui toimimaan saksalaisena tykistökomentajana majuri 
Butzin siirryttyä esikuntineen Helsinkiin. Majuri Schillingin tilalle Kenttätykistörykmentti 3:n 
tilapäiseksi komentajaksi määrättiin sitten kapteeni K.E. Lundqvist. Saksalaisten poistuttua Suomesta 
joulukuussa 1918 sai Lappeenrannassa sijainnut esikunta tehtäväkseen järjestää Lappeenrannan 
jäljellejääneen tykkikaluston. 

Rykmentin muodostaminen vauhdittui vuoden 1919 alussa, jolloin Kenttätykistörykmentti l:stä 
irrotettiin sen toinen patteri uuden rykmentin ensimmäiseksi patteriksi. Patteriston komentajaksi 
saksalaisen majuri Siewertin jälkeen tullut luutnantti V. Räsänen toimi jonkin aikaa myös koko 
Kenttätykistörykmentti 3:n komentajana. Vakinaiseksi rykmentinkomentajaksi tuli 27.1.1919 eversti 
V. Stjerncreutz. Huhtikuussa rykmenttiin alettiin muodostaa toista ja kolmatta patteristoa. Rykmentti 
kärsi vielä pitkään etenkin upseeri-ja hevosvajauksesta. Syyskuussa rykmentin komentajaksi vaihtui 

everstiluutnantti L.M. Schwanck. Rykmentin varuskunta sijaitsi Lappeenrannassa, josta käsin 
rykmentin patteristoja oli ajoittain sijoitettuna rajalla. Rauanheimon mukaan kahdeksas patteri jopa 
kävi kesällä 1919 kahteen otteeseen rajataisteluja Salmin Manssilassa ja yhdeksäs patteri talvella 1920 
Porajärvellä. Kenttätykistörykmentti 3 siirtyi vuonna 1920 Lappeenrannasta Riihimäelle. Rykmentin 
kolmas, vielä Lappeenrantaan jäänyt patteristo siirrettiin vuonna 1922 Mikkeliin. 

Raskaan tykistörykmentin kokoaminen aloitettiin muodostamalla tykistökoulun A- ja C-osastoista 
raskaan patterin runko elokuussa 1918. Marraskuussa tätä laajennettiin patteristoksi. Patteristoa 
laajennettiin edelleen keväällä 1919, jolloin perustettiin esikunta ja toinen patteristo. Raskaan 
tykistörykmentin nimen saaneen joukko-osaston komentajaksi nimitettiin aiempi patteriston 
komentaja kapteeni V. Valve. Raskas tykistörykmentti siirtyi joulukuussa 1920 Viipuriin. 

Koulutus tykistökoulussa oli alussa muun muassa kaluston puutteen vuoksi hankalaa. B-osasto eli 
vuoristotykistöosasto ei voinut antaa vuoristotykkien ja hevosien puutteessa kuin jalkaväkikoulutusta. 
Elokuun puolivälissä 1918 osasto kuitenkin jaettiin kahteen patteriin, joita täydennettiin toisaalta 
koulusta. Patteristoa johti kapteeni A. Snellman. Aselajikoulutus saatiin käyntiin sen jälkeen, 
kun Baijerin vuoristotykistöjoukoilta lainattiin 75 Lk/14-kanuunoita. Vuoristotykistön katsotaan 
toimineen myöhemmän, rauhan aikaisen jääkäritykistörykmentin kantajoukkona. Patterit siirrettiin 
Lappeenrannasta Hämeenlinnaan syksyllä 1918 ja Vuoritykistöpatteriston nimi muutettiin 
maaliskuussa 1919 Jääkäritykistöpatteristoksi. 

Tykistön joukko-osastojärjestelyjen alkaessa valmistua oli Lappeenrannassa kesäkuussa 1919 
sijoitettuna Kenttätykistörykmentti 3 ja Raskas tykistörykmentti. Huhtikuussa 1919 toimitetun 
kutsunnan jälkeen perustetusta Viipurin vartiopataljoonasta oli lisäksi yksi komppania sijoitettu 
Lappeenrantaan. Seuraavan vuoden alussa Lappeenrannan joukko-osastoja olivat edelleen 
Kenttätykistörykmentti 3 ja Raskas tykistörykmentti, komppania Viipurin vartiopataljoonasta ja 
Lappeenrannan sotilassairaala. 

Vuoden 1921 tammikuussa Lappeenrantaan saapuivat ratsuväkijoukot. Tykistön joukoista 
kaupungissa viipyi pisimpään eli vuoteen 1922 Kenttätykistörykmentti 3:n kolmas patteristo. 

Vuodesta 1934 alkaen taas Ratsastava patteri, jonka vakituinen varuskunta oli Mikkelissä, vieraili 
sotaharjoitusten yhteydessä kaupungissa. 

Tykistökoulun kausi Lappeenrannassa oli ajallisesti lyhyt. Ajanjakso oli kuitenkin merkittävä 
itsenäisen Suomen tykistön historiassa uusien joukko-osastojen perustamisen vuoksi. Lisäksi 
siellä koulutettiin upseerioppilaiden lisäksi koko kenttätykistön aliupseerit ja miehistö. Voidaan 
myös huomata monien Tykistökoulun henkilökunnasta ja oppilaista kohonneen myöhemmin aina 
kenraaliluutnantin arvoon asti; näitä olivat L. Malmberg, V. Valve, J.R Lundqvist, A.R Airo, T. 

Ekman, E. Järvinen, U. Poppius ja K.O. Vaala. Kenraalimajureiksi ylenivät H.E. Hannuksela ja A. 
Snellman. 

14.2 Ratsuväkiprikaati 

14.2.1 Prikaatin perustaminen Lappeenrantaan 

Tykistövaruskunnasta siirryttiin Lappeenrannassa jälleen varuskuntakaupunkia jo ennen 
itsenäistymistä leimanneen ratsuväen kauteen. Suomen ratsuväkirykmentit oli itsenäistymisen jälkeen 
jaettu tasan divisioonien kesken; siis kullakin kolmella divisioonalla oli oma ratsuväkirykmenttinsä. 
Jako ei kuitenkaan ollut toimiva ratsuhevosten vähyyden, yhteistoiminnan hankaluuden ja 
koulutusongelmien vuoksi. 

Ratsuväen uudelleenjärjestelyssä entisestä autonomian kauden Suomen rakuunarykmentin ja 
suomenmaalaisen rakuunarykmentin sijoituspaikasta Lappeenrannasta tuli aiempien Helsinkiin, 
Hämeenlinnaan ja Viipuriin sijoitettujen ratsuväkijoukko-osastojen uusi sijoituspaikka. 
Lappeenrannassa näistä divisioonien rykmentteinä toimineista osastoista muodostettiin 
ratsuväkiprikaati. Se taas koostui vanhat nimensä säilyttäneistä Uudenmaan rakuunarykmentistä ja 
Hämeen ratsurykmentistä, joita oli lisäksi vahvistettu Karjalan ratsujääkäreillä. 

Ratsuväkirykmentit rinnastettiin Niitemaan mukaan uudessa organisaatiossa jalkaväkipataljooniin 
ja eskadroonat jalkaväkikomppanioihin. Ratsuväkiprikaatia johti esikunta, johon kuului 
kenraalimajurin arvoinen prikaatin komentaja ja esikuntapäällikkö. Esikunta oli jaettu kolmeen 
toimistoon. Toimistoissa työskenteli 9 upseeria sekä 51 aliupseeria ja miestä. Prikaatin 
kahdella ratsuväkirykmentillä oli lisäksi omat 38 henkilön esikuntansa everstin arvoisien 
rykmentinkomentajien apuna. Ratsuväkiprikaatin rykmenteissä oli kummassakin neljä ratsastavaa 
eskadroonaa, konekiväärieskadroona ja kantaeskadroona. Määrävahvuus oli 1 635 henkilöä. Hevosia 
taas oli 1 551 kappaletta, joista 1 478 ratsu-ja 73 ajohevosta. 

Lappeenrantaan perustettiin myös ratsuväen aliupseerikoulu. Sen johtajana tuli olla majuri, muina 
koulun upseereina taloudenhoitaja ja koulutusupseeri. Aliupseereita oli seitsemän: ratsuvääpeli, 
rehumestari, varusmestari ja neljä koulutusaliupseeria. Muuta henkilökuntaa oli kuusi henkeä. Ennen 
Lappeenrannan kautta ei ratsuväellä ollut omaa kiinteää ja määrävahvuista aliupseerikoulua. 

Kun Viipurissa varuskuntaansa pitänyt Karjalan ratsujääkärirykmentti lakkautettiin eikä se siis enää 
toiminut joukko-osastona, rykmentin viimeiselle vakinaiselle komentajalle kävi kuitenkin paremmin. 
Ratsuväkiprikaatin perustamiseksi jo syksystä 1920 työskennellyt ja ahkerasti matkoja Helsinkiin ja 
Lappeenrantaan tehnyt eversti (vuodesta 1922 kenraalimajuri) Georg Londen nimittäin nimitettiin 
uuden ratsuväkiprikaatin komentajaksi. Virkaa hoidettiin jo marraskuusta lähtien. 

Londenin prikaatin esikuntapäälliköksi nimitettiin majuri Evert Lagerspetz. Esikunta 
aloitti toimintansa Lappeenrannassa tammikuun alussa 1921. Esikuntatehtäviä hoitamaan 
määrättiin alkuvaiheessa Uudenmaan rakuunarykmentistä luutnantti Gustaf Ehrnrooth ja 
Hämeen ratsurykmentistä ratsumestari Ilmari Relander. Esikuntaan kuului myös Karjalan 
ratsujääkärirykmentin vt. komentaja majuri (vuodesta 1924 everstiluutnantti) Otto Appelgren, joka 
hoiti lakkautetun rykmentin asioita. 

Lappeenrantaan itsenäistymisen kauden alussa sijoitettujen tykistön joukko-osastojen leirialueena 
toimi Perkjärvi. Oleskelu Perkjärvellä katsottiin niin säännölliseksi, että Lappeenranta ja Perkjärvi 
oli yhdistetty yhdeksi varuskunnaksi. Tämän päällikkönä toimi toisen divisioonan komentaja ja 
komendanttina everstiluutnantti Otto Palmroth. Järjestely oli kuitenkin voimassa vain niin kauan kuin 
Lappeenranta toimi lähinnä tykistövaruskuntana. 

Ratsuväkiprikaatin sijoittamisen myötä Lappeenrannan ja Perkjärven hallinnollinen yhteys katkaistiin. 
Varuskunnan päällikkönä tuli toimimaan aina ratsuväkiprikaatin komentaja oman toimensa ohella. 
15.6.1921 molempien alueiden yhteinen komendantin virasto muutettiin Lappeenrannan komendantin 
virastoksi. Komendantiksi nimitettiin aluksi ratsumestari Ilmari Relander ja vuodesta 1925 lähtien 
prikaatin yleisesikuntaupseeri B. Stackelberg. 

Kasarmialueelle ratsuväen joukoista ensimmäisinä, vuoden 1921 alussa, saapuivat Karjalan 
ratsujääkärirykmentin Hämeen ratsurykmenttiin liitettävät osastot ratsumestari Wikbergin 
johdolla. Joukot asettuivat niille määrättyihin tiloihin ja ottivat vastaan kenttätykistörykmentti 3:lta 
kasarmirakennukset, erilaiset varastot ja kaluston. Pian Lappeenrantaan saapui myös Uudenmaan 
rakuunarykmentti, joka asettui sille määrättyihin rakennuksiin. Hämeen ratsurykmentin saapuessa 
muita joukkoja myöhemmin kaupunkiin syntyi rykmentille kuuluvista rakennuksista jonkin verran 


309 



erimielisyyttä. Rakennusten jaosta päästiin sopimukseen vasta Hämeen ratsurykmentin komentajan 
ponnekkaiden valitusten jälkeen. 

Uudenmaan rakuunarykmentin siirtoa Helsingistä oli valmisteltu tutustumismatkoilla Lappeenrantaan 
jo vuoden 1920 puolella ja rykmentin komentaja eversti Oskar Vilkama kävi itse Lappeenrannassa 
3.1.1921. Tammikuun kahdeksantena rykmentti oli lopulta valmis siirtoon. Helsingin Kampissa 
rykmentti järjestäytyi aamulla maneesiin lähtötarkastukseen. Pääkatselmus pidettiin Lappeenrannan 
maneesissa saman kuun 20. päivänä. Uudenmaan rakuunarykmentin vahvuus oli helmikuun alussa 
777 miestä, 530 ratsuhevosta ja 50 kuormahevosta. Ensimmäiset asevelvolliset kotiutettiin ja alokkaat 
otettiin tilalle Lappeenrannassa huhtikuussa 1921. 

Hämeen ratsurykmentti siirtyi Hämeenlinnasta Lappeenrantaan 28.8. - 31.8.1921. Muutto tapahtui 
rykmentin komentajan everstiluutnantti V.G.B. von Hohenthalin johdolla. Lappeenrannassa 
rykmenttiin liitettiin kaupungissa jo pitkään sijoitettuna olleet lakkautetusta Karjalan 
ratsujääkärirykmentistä muodostetut Hämeen ratsurykmentin kolmas ja neljäs eskadroona. 

Tilanteesta ratsuväkiprikaatin varuskunta-alueella kauden alussa saa käsityksen sotaväen päällikön 
Karl Wilkaman syksyllä 1921 suorittaman tarkastuksen jälkeen julkaisemasta päiväkäskystä. 
Pohjanpään lainaamassa päiväkäskyssä mainittiin eskadroonien pienuudesta, joka johtui hevosten 
vähyydestä. Eskadroonaa kohti oli vain 50-60 ratsastajaa. Hevoset olivat ylipäätään liian laihoja 
ja rasittuneita, joskin tarkastuksessa hyvin puhdistettuja. Kasarmit ja tallit olivat kenraalimajuri 
Wilkaman mielestä hyvässä järjestyksessä. 

Helmikuussa 1921 vahvistettujen uusien määrävahvuusmääräysten mukaan Lappeenrantaan 
sijoitettuihin ratsuväkirykmentteihin tuli muodostaa ns. kantaeskadroona. Niitemaan mukaan 
tämä oli uutuus verrattuna rykmenttien aikaisempaan ryhmitykseen. Kantaeskadroonien 
tarkoituksena oli huolehtia ratsujen kouluttamisesta. Kantaeskadroonien perustaminen käynnistyi 
Lappeenrannassa syksyllä 1921. Ensin perustettiin syyskuun lopussa Hämeen ratsurykmenttiin 
majuri Robert Gustavsonin komentama kantaeskadroona. Lokakuun puolella nimitettiin Uudenmaan 
rakuunarykmentin kantaeskadroonan päälliköksi lakkautetun Karjalan ratsujääkärin asioita hoitanut ja 
sittemmin esikunnassa intendenttinä toiminut majuri Otto Appelgren. Kantaeskadroonien lopullinen 
muodostaminen kesti kuitenkin vielä pitkään, aina vuoteen 1923 saakka. 

Ratsuväen aliupseerikoulun perustaminen käynnistyi tammikuussa 1921. Ensin koululle määrättiin 
taloudenhoitaja, ja helmikuun puolivälissä ratsuväkiprikaatin komentaja määräsi koulunjohtajaksi 
ratsumestari Ilmari Relanderin. Koulutusupseeriksi nimitettiin 17.2. luutnantti Zachris Helsingius 
Uudenmaan rakuunarykmentistä ja 13.10. luutnantti Emil Lönnroth. Niitemaa arvelee varojen 
puutteen viivästyttäneen koulun käynnistymistä; koulu siirrettiin vasta toukokuussa huollollisesti 
Uudenmaan rakuunarykmentin yhteyteen, ja ensimmäiset miehet ilmoittautuivat kouluun vasta 1.6. 
1921. Koulun opetus jakaantui kahteen kurssiin. Kesäkuun alussa alkanut kurssi oli ns. B-kurssi. 

Se kesti neljä kuukautta ja oli tarkoitettu asevelvollisille. Toista, 11 kuukauden kurssia, kutsuttiin 
A-kurssiksi. Se oli tarkoitettu kapitulanteiksi aikoville. Sille otettiin jo kesäkuussa koeoppilaita, 
jotka määrättiin heinäkuussa vakinaisiksi oppilaiksi. 10.3. 1929 alkaen ratsuväen kanta-aliupseerien 
peruskoulutus tapahtui Taistelukoulun kanta-aliupseeriosastolla, 4. joukkueessa. Sen kurssin kävivät 
myös polkupyöräpatalj oonien aliupseerit. 

Ratsuväkiprikaatin perustamisen yhteydessä vuonna 1921 muodostettiin aiempien kolmen 
ratsuväkirykmentin soittokunnista yksi yhteinen, prikaatin esikuntaan liitetty soittokunta. 

Soittokunnan johdossa toimi musiikkiupseeri ja siihen kuului 20 aliupseeria, 12 miestä ja 9 soitto- 
oppilasta. Musiikki upseerina eli kapellimestarina toimi vuoteen 1937 saakka aiempi Hämeen 
ratsurykmentin kapellimestari, musiikkiluutnantti August Huttunen. Hänen jälkeensä kapellimestariksi 
tuli musiikkikapteeni Juho Leskinen. 

Ratsuväkirykmenttien organisaatio muuttui jonkin verran kun vuonna 1926 muodostettiin erillinen 
alokaseskadroona. Tämä tehtiin niin, että prikaatin komentaja määräsi kummankin rykmentin 
neljännen eskadroonan asevelvolliset siirtymään muihin eskadrooniin ja 8.6. palvelukseen astuneet 
alokkaat siirrettiin neljänteen eskadroonaan. Muutos johtui siitä, että vuoden 1922 asevelvollisuuslain 
voimaantulon jälkeen alokkaita otettiin vuodesta 1923 lähtien vain neljä kertaa vuodessa. Aiemmin 
alokkaita oli viisi erää vuodessa. 

Toinen, suurempi muutos tapahtui, kun vuonna 1929 lakkautettiin hevoskoulutuksesta huolehtivat 
kantaeskadroonat. Niiden tilalle perustettiin remonttikoulu. Sen perustamistöitä johtamaan 

Ratsuväen kapitulanttikoulun asevelvollisten kouluttajat vuonna 1926. (EKM). 


nimitettiin Uudenmaan rakuunarykmentin kantaeskadroonan päällikkö ratsumestari E.V. Lönnroth 
ja koulun koulutusosaston päälliköksi Hämeen ratsurykmentin kantaeskadroonan päällikkö C.H. 
Cleveland. Lisäksi remonttikouluun tuli kaksi luutnanttia ja 26 aliupseeria. Koulu tuli toimimaan 
ratsuväkiprikaatin esikunnan alaisena ja sen sijoituspaikka oli vielä aluksi Lappeenranta. 
Kasarmialueella koululla oli käytössään yhden kasarmirakennuksen yläkerta ja kaksi tallia. Koulun 
laidunmaat olivat aluksi kantaeskadroonan tavoin Suurmerijoella. Vuosien 1930 ja 1931 kesiksi 
vuokrattiin Lappeenrannan kaupungilta Korkea-ahon kylästä laitumia. Ilmeisestikin laidunmaiden 
puutteen vuoksi remonttikoulu siirrettiin syksyllä 1933 Ypäjälle. Siellä koulu toimi Porin rykmentin 
yhteydessä, mutta kuitenkin ratsuväkiprikaatin yksikkönä. 

Ratsuväkiprikaatin henkilöstön määrää supistettiin 1920-luvulla siten, että rykmenttien 
kantahenkilökuntien määrävahvuudet putosivat reilusti alle 100 henkilön. 1930-luvulla taas koulutusta 
pyrittiin tehostamaan ja samalla kantahenkilökunnan määrä nousi jälleen. 

Vuoden 1930 organisaatiouudistusten jälkeen ratsuväkiprikaati toimi Viipurin armeijakunnan 
komentajan H. Öhquistin alaisuudessa. Prikaatiin kuului esikunnan. Uudenmaan rakuunapataljoonan 
ja Hämeen ratsurykmentin lisäksi Viestieskadroona ja Ratsuväen aliupseerikoulu. Näiden 
Lappeenrannassa toimivien yksiköiden lisäksi prikaatiin kuului vielä Ypäjän ratsukoulu. Vuonna 1933 
prikaatiin liitettiin edelleen Mikkelissä toimiva Kenttätykistörykmentti 3:n patteri, josta muodostettiin 
Ratsastava patteri. Kapteenin komentaman patterin vahvuus oli kolme nuorempaa upseeria, 12 
aliupseeria ja 165 varusmiestä. Puolustusvoimien uudelleenjärjestelyjen yhteydessä lakkautettiin 
Viipurissa ollut Raskas kenttätykistörykmentti. Sen kantahenkilökunnasta siirrettiin joitakin henkilöitä 
myös Ratsuväkiprikaatiin. 

Toivasen mukaan puolustusvoimien siirtyminen uuteen aluejärjestelmään merkitsi suurta muutosta 
ratsuväkiprikaatin asevelvollisten suhteen. Uudessa järjestelmässä miehet tulivat pääosin harvaan 
asutuilta ja köyhiltä seuduilta, ja tulokkaiden koulutus oli heikompi kuin aiempien alokkaiden. 

Vuonna 1936 ratsuväkiprikaatille alistettiin edelleen Terijoen Polkupyöräpataljoona 1 ja 
Erillinen pioneerikomppania. Polkupyöräpataljoona, jonka nimi muutettiin vielä vuonna 1936 
Jääkäripataljoona Uksi, jäi varuskuntaansa Terijoelle. Samoin jäi Hämeenlinnaan prikaatiin 
vuonna 1937 liitetty Erillinen panssarikomppania. Lappeenrantaan taas perustettiin samana vuonna 
alkuvuodesta Panssariosasto, joka toimi aliupseerikoulun yhteydessä, sekä ratsuväkiprikaatin 
komentajan alaisuudessa ja Uudenmaan rakuunarykmentin huoltojärjestelmässä toiminut Erillinen 
panssarieskadroona. 

Palveluaika ratsuväkiprikaatissa oli aluksi 15 kuukautta miehistöllä ja 18 kuukautta upseereiksi ja 
aliupseereiksi koulutettavilla miehillä. Palveluaika oli kolme kuukautta pitempi kuin jalkaväessä, 
sillä ratsuväki laskettiin kuuluvaksi erikoisaselajien joukkoon. Vuoden 1932 asevelvollisuuslaissa 
lyhennettiin miehistön palvelusaika 350 vuorokauteen ja päällystön 440 vuorokauteen. 

Ratsuväkiprikaatin komentajina toimivat 

Kenraalimajuri Georg Londen 1920-1927 
Eversti Georg Palmroth 1927-1941 
Eversti L.G. Melander 1942-1944 


14.2.2 Ratsuväkiprikaatin rykmentit 

Ratsuväkiprikaatin toisen rykmentin. Uudenmaan rakuunarykmentin perustaminen itsenäiseen 
Suomeen käynnistyi vuonna 1917, kun senaatin määräyksestä perustettiin 200 ratsumiehen kokoinen 
poliisiosasto. Yleistä epäjärjestystä poistamaan perustetun osaston johtoon kutsuttiin Suomen 
rakuunarykmentissä palvellut aliratsumestari Carl Gaston Ahrenberg. 

Helsingin lähelle Saksanniemen kartanoon sijoitettu osasto sai nimen järjestyslipusto. Lipusto saavutti 

täyden vahvuutensa lokakuussa. Vuoden lopussa osasto joutui punaisten joukkojen kanssa käydyn 
kahakan jälkeen hajautumaan ja siirtymään Pohjanmaan Lappajärvelle. Helmikuussa 1918 jo neljän 
eskadroonan laajuisen osaston nimi muutettiin Uudenmaan rakuunarykmentiksi. Vuoden 1918 
taistelujen jälkeen rykmentti majoitettiin Helsingin Kämppiin Turun kasarmeille. 

Hämeen ratsurykmentin kantajoukko eli Karjalan ratsujääkärirykmentti perustettiin 
jääkäriratsumestari Sven Weckströmin johdolla vuoden 1918 alussa Joensuussa. 

Vuoden 1918 sodan päätyttyä alistettiin Uudenmaan rakuunarykmentti ja Karjalan 
ratsujääkärirykmentti 1. ja 3. divisioonalle. Karjalan ratsujääkärirykmentti koottiin sodan jälkeen 
Lappeenrantaan, josta se siirrettiin elokuun alussa 1918 Kuopioon. Rehun puutteen ja hevostautien 
vaivaamista ratsujoukoista muodostettiin vielä kolmas ratsuväkirykmentti jakamalla Uudenmaan 
rakuunarykmentti kahtia. Uusi, toiselle divisioonalle alistettu osasto sai nimekseen Viipurin 
rakuunarykmentti n:o 2. Pian nimi kuitenkin muutettiin Suomen rakuunarykmentiksi. 

Ratsujoukkojen nimiä muutettiin edelleen: 13.12.1918 Karjalan ratsujääkärirykmentistä tuli 
Karjalan ratsurykmentti ja 11.3.1919 Hämeenlinnaan sijoitettu Hämeen ratsurykmentti. Toiseen 
divisioonan kuuluvan, Viipuriin sijoitetun Suomen rakuunarykmentin nimi muutettiin nyt Karjalan 
ratsujääkärirykmentiksi. 

Uudenmaan rakuunarykmentin komentajat 1940-luvulle saakka olivat 

Ratsumestari Carl Gaston Ahrenberg 1918 
Eversti Oskar Vilkama 1918-1928 
Eversti Harry Alfthan 1928-1941 
Everstiluutnantti Gösta Blomqvist 1940-1941 (vs) 

Eversti Hans Olof von Essen 1941-1944 
Eversti Carl Gustaf Palmgren 1944 (vs) 

Eversti Adolf Ehrnrooth 1944-1947 

Hämeen ratsurykmentin komentajat olivat 
Ratsumestari Sven Erik Weckström 1918 
Everstiluutnantti V.G.R von Hohenthal 1918-1922 
Everstiluutnantti Evert Christian Lagerspetz 1923-1925 
Majuri Ragnar Mellin 1925-1926 
Everstiluutnantti Georg Palmroth 1926-1927 
Everstiluutnantti Woldemar Oinonen 1927-1931 
Eversti Ilmari Relander 1931-1932 
Eversti Matti Tiiainen 1932-1940 
Eversti Reinhold Stackelberg 1940-1941 
Eversti Gustaf Ehrnrooth 1941-1944 
Everstiluutnantti Carl-Gustaf Wahren 1944-1946 


14.2.3 Elämää ratsuväkivaruskunnassa 

Niitemaan esittämän esimerkin mukaan päiväjärjestys ratsuväkiprikaatissa noudatti seuraavanlaista 
runkoa: 


5.00 

herätys 

5.20-6.20 

tallipalvelus 

6.30 

peseytyminen 

7.00-7.20 

aamiainen 

7.30-7.45 

satuloiminen j a j ärjestyminen 

7.45-10.00 

ratsastus 

10.00-11.00 

tallipalvelus 

11.15-11.45 

päivällinen 

13.00-13.45 

alkeisopetus, valistusluennot ja 

14.00-16.45 

taistelukoulutus 

17.00-18.00 

tallipalvelus 

18.15-18.45 

illallinen 

19.00-20.30 

aseitten puhdistus, vaatteiden paikkaus 


tähtäy sharj oitukset 


ja urheilu 

Uudenmaan rakuunoita tiilitallin edustalla. Vasemmalla soittokunta ja lippu. Uudenmaan rakuuna- 
rykmentin lippu valmistui vuoden 1119 keväällä. Lipun mallin oli laatinut professori Carolus 
Lindberg. Valtionhoitaja Mannerheim luovutti lipun senaatintorilla 16.5.1919 pidetyn paraatin 
yhteydessä. Lippu nojasi malliltaan historiallisiin lippuihin. Sen väri oli valkoinen, toisella puolella 
oli palmunoksascppeleen ympäröimä Uudenmaan vaakuna ja toisella puolella pyhä Yrjänä ja 
lohikäärme. (EKM). 


Hämeen ratsurykmentin upseeristoa vuonna 1930järjestäytyneenä valantekotilaisuuteen päävartion 
kentälle. Oikealla rykmentin komentaja Woldemar Oinonen, hänestä vasemmalle sotatuomari Toivo 
Tapaninen. Lippu-upseereina kuvassa oikealla kornetti Pauli Nysten. vasemmalla luutnantti Pauli 
Penttilä. Lippualiupseeri ratsuvääpeli Juho Väyrynen. Taustalla vasemmalla ratsumestarit A. Ma- 
jewski. C-G. Wahren ja E. Makkonen. (EKM). 

Uudenmaan rakuunarykmentin kymmenvuotisjuhlan edellä nimitti presidentti ratsuväenkenraali ja 
vapaaherra Mannerheimin rykmentin kunniapäälliköksi. Tapahtumaa juhlittiin kaksipäiväisin juhlin 
Lappeenrannassa. Mannerheim vieraili myöhemminkin joitakin kertoja Uudenmaan rakuunaryk- 
mentissä ja lahjoitti esineistöä upseerikerholle. (EKM). 


21.00 iltahuuto 

Ratsuväkiprikaatin sotilaan päivä alkoi päivystäjän suorittamasta herätyksestä. Se oli talvisin 
kuudelta, kesällä jo puoli tuntia aikaisemmin. Aliupseerikoulussa herätys oli jo viideltä. Herättyään 
varusmies peseytyi, sijasi vuoteensa, ja jos oli vuorossa, laittoi myös varusmiesaliupseerin tai 
korpraalin vuoteen kuntoon. Tämän jälkeen oli vuorossa aamuvoimistelu. Voimistelun jälkeen seurasi 
hevosten puhdistus ja vasta sen jälkeen aamutee: teetä, sokeria ja näkkileipää. Sunnuntaisin saatiin 
aamuteellä vehnäpulla, jota ainakin 1920-luvulla nimitettiin jynssyksi. 

Aamiaisen jälkeen ryhmänjohtajat ilmoittivat ryhmänsä eskadroonan vääpelille. Useimpien osalta 
alkoi tällöin normaali päiväpalvelus oppitunteineen ja harjoituksineen. Jotkut taas saattoivat saada 
työkomennuksen, esimerkiksi keittiölle kuorimaan perunoita. Palveluksen lomassa käytiin syömässä, 
kumpikin prikaatin rykmenteistä omassa ruokalassaan. Päiväpalvelukseen kuului myös sääpalvelusta. 
Siihen kuuluivat muun muassa aseiden ja varusteiden huoltotyöt. Varusteiden kunnosta oltiin tarkkoja, 
ja jos esimerkiksi katsottiin että vaatteita oli tahallisesti liattu, saattoi likaaja joutua puhdistamaan 
tai korvaamaan vaatteen. Niitemaan mukaan puhdistuspalvelusten yhteydessä oli havaittavissa myös 
simputusta. 

Palvelus päättyi illalla iltahuutoon tai rukoukseen. Tämä oli yleensä yhdeksän tienoilla ja pidettiin 
kesäaikaan usein keskuskentällä ja talvella kasarmien käytävillä. Keskuskentällä pitivät rykmenttien 
papit vuorotellen hartauden. Kasarmeissa rukouksen luki päivystäjä, sen jälkeen veisattiin virsi, joka 
saattoi olla esimerkiksi “Joutukaa sielut...”, ja pidettiin käskynjako. Tämän jälkeen kasarmilla oli 
hiljaisuus ja asevelvollisten tuli siirtyä vuoteisiinsa. 

Suunnilleen puolet ratsuväkiprikaatin miesten päiväpalveluksesta kului toimintaan hevosen 
kanssa. Prikaatin hevoskanta oli 1920-luvun alussa huonokuntoista. Tähän vaikuttivat rehun puute 
ja sekalainen hevoskanta. 1920-luvun loppupuolella hevosten terveydentila jo parani. Hevosten 
lukumäärä vaihteli eri vuosina, enimmillään hevosia saattoi olla lähes 2 000 kappaletta. Eläinten 
hyvinvoinnista vastasivat varusmiesten ohella eläinlääkintä-aliupseerit, kengitysseppäaliupseerit ja 
rehumestarit. Suurin auktoriteetti hevosten hoidon suhteen oli kuitenkin eläinlääkäri. 

Hevoset oli sijoitettu talleihin, joissa jokaisella eskadroonaan kuuluvasta kolmesta joukkueesta oli 
oma osastonsa. Tallin neljännessä osastossa olivat kantahenkilökunnan, lähettien ja kuormaston 
hevoset. Osalla upseerien hevosista oli omat karsinansa, joissa ne saivat olla vapaina. Hevoset 

nimettiin ratsuväkiprikaatissa aakkosellisessa järjestyksessä. Tämä tarkoitti sitä, että kaikkien 
samana vuonna syntyneiden hevosten nimi alkoi samalla kirjaimella. Nuoremmat taas nimettiin 
aakkosjärjestyksen seuraavien suomalaisten kirjainten mukaan. Kun aakkoset loppuivat, aloitettiin 
uudelleen A-kirjaimesta. Hevoset numeroitiin rykmentittäni ja numero poltettiin oikeaan etukavioon. 
Eri eskadroonien hevosilla oli omat värinsä. Esimerkiksi 1920-luvulla oli Hämeen ratsurykmentin 
ensimmäisellä eskadroonalla vaaleat hevoset, toisella ruskeat raudikot, kolmannella tummat hevoset. 
Neljännellä eli alokaseskadroonalla oli kaikenlaisia hevosia. Konekiväärieskadroonaan sijoitettiin 
mustat hevoset. 

Hevoset osti ympäri Suomea kiertänyt hevosostolautakunta, jota johti puolustusvoimien 
ylieläinlääkäri. Ostopaikkoina olivat muun muassa Seinäjoki, Kuopio, Lähtijä Lappeenranta. 
Ratsuhevoset olivat oston jälkeen aluksi remonttikoulussa - 1930-luvun puolivälin jälkeen nimeltään 
ratsukoulu - koulutettavana. Runsaan vuoden koulutuksen jälkeen hevoset tuotiin Lappeenrantaan 
ja jaettiin varuskunnan keskuskentällä. Ensin jaettiin upseerien ja aliupseerien hevoset ja sen jälkeen 
tapahtui jako eskadrooniin värin perusteella. 

Ratsuväkiprikaatin asevelvollisten koulutukseen kuului monia eri harjoituksia. Hevosia 
puhdistettaessa harjaannutti torvensoittaja miehiä signaalien eri merkityksissä, harjoituskentälle 
päästäessä pidettiin muun muassa sulkeisharjoituksia, marssiharjoituksia ja ratsastusharjoituksia. 
Ainakin 1920-luvulla pidettiin tärkeänä ratsastuskoulutuksessa suljettuja harjoituksia. Harjoitukset 
siis tehtiin ryhmän puitteissa ja pyrittiin siihen, että osastot komennon kuullessaan pystyisivät 
nopeasti siirtymään muodostelmasta toiseen. Leirikenttä olikin kesäisin jo aamusta alkaen täynnä 
suljettua harjoitusta pölypilvessä harjoittavia osastoja. Sisäpalveluksessa harjoiteltiin muun muassa 
sotilasarvojen tuntemista, sotilaallista käyttäytymistä, henkilökohtaisten varusteiden hoitoa ja aseen 
käsittelyä. 

Sulkeiskoulutus aloitettiin heti kun alokas oli sijoitettu yksikköönsä. Niitemaa kertoo tähän kuuluneen 
harjoituksia sekä ratsain että jalan. Harjoiteltiin muun muassa ratsautumista ja jalkautumista, käyntiä, 
ravia, laukkaa ja kiitoa. Vielä oli kunniantekoharjoituksia, aseharjoituksia, järjestäytymisharjoituksia 
ja vikellystä eli voimisteluliikkeiden suorittamista liikkuvan hevosen selässä. Ratsastusharjoitukset 
aloitettiin, kun alokkaiden saapumisesta oli kulunut viikko. Ampumaharjoitukset kuuluivat 
alokasajasta lähtien säännölliseen koulutusohjelmaan. 

Ratsuväen käytössä oli useampia asemalleja. Niitemaan mukaan aluksi oli käytössä vuonna 1919 
ranskalaisten sotasaalisvarastoista ostettuja saksalaisia mauserkarabiineja. 1920-luvun puolivälissä 
tilalle tulivat venäläinen rakuunakiväärimalli 91. Sitä parannettiin vuonna 1927 ns. pystykorvan 

Ratsuväkiprikaatin talleista osa oli Suomen rakuunarykmentin vanhoja puutalleja ja osa venäläisten 
joukkojen rakentamia tiililalleja. Pilttuiden välinen käytävä oli puutallcissa hiekoitettu. Hiekka 
pidettiin pölyämisen estämiseksi hiukan kosteana. Hiekassa ci määräysten mukaan myöskään saanut 
näkyä jälkiä, vaan ne lakaistiin välittömästi pois tai poistettiin eräänlaisella lakaisukoneella: 
tallivartiomiesten vetämällä ja käytävän levyisellä, laudoistaja luudista kyhätyllä laitteella. Helppoa 
ei ollut tiilitallienkaan keskikäytävän kunnossapito, sillä ladotut tiilet rikkoutuivat helposti kavioiden 
alla ja tiiliä jouduttiin korjaamaan iltaisin. Pilttuiden takaosan eli käytävän vieren kattoon asti 
ulottuvat puupylväät oli suojattu olkipunoksisilla potkusuojilla, pilttuissa oli myös potkupuomit. 
Puupylväidcn satula naulakoissa roikkuivat satulajäsen päälle taitettu satulahuopa sekä ratsupäitset. 
Pilltuuseen oli lisäksi kiinnitetty hevosen nimitaulu. 1920-luvulla talleja koristeltiin rakentamalla 
pilttuiden yläpuolelle kannattimel, joihin kiinnitettiin erilaisia koristeita. Kuvassa ratsuväen kapitu- 
lantl ikoni un asevelvollisten kurssin talli vuonna 1926. (E KM). 


lyhyemmällä ratsuväkimallilla; tämä tuli kuitenkin käyttöön vasta vuonna 1935. Pikakiväärinä olivat 
aluksi tanskalainen Madsen, sitten Lahti-Saloranta vuodelta 1926 ja lopuksi Suomi-konepistooli. 
Upseerien käytössä oli useimmiten vuoden 1923 mallia oleva Parabellum. Konekiväärinä käytettiin 
Maximia ja 1930-luvulla käyttöön tulivat myös kranaatinheittimet. 

Ratsuväkiprikaatin aseistukseen kuuluivat myös miekat. Upseereilla ja aliupseereilla miekat erosivat 
muiden joukko-osastojen käyttämistä kaarevan terän ja niklatun tupen osalta. Miehistön miekat 
ostettiin kiväärien tapaan Ranskasta vuonna 1919. Näitä vuoden 1822 mallia olevia sapeleita korjattiin 
muun muassa lyhentämällä niitä vuosina 1923-1925. 

Ratsuväkiprikaati osallistui säännöllisesti sotaharjoituksiin. Manööverejä, joihin osallistui yleensä 
useampia joukko-osastoja, pidettiin joskus Lappeenrannassa, mutta usein ne suuntautuivat Parolan 
ja Utin leireille, Kymijoen muodostamalle linjalle ja Kannakselle. Kannaksella pidettiin esimerkiksi 
vuoden 1928 elokuussa siihen asti suurimmat sotaharjoitukset. Harjoituksia oli seuraamassa 
ulkomaisiakin tarkkailijoita. Harjoituksen erikoisuuksiin kuului muun muassa kenttäpostin 
kokeilu. Niitemaan mukaan harjoitukseen osallistuvat saivat kehotuksen pyytää tuttaviaan ja 
omaisiaan lähettämään mahdollisimman paljon vapaakiijeinä kulkevaa postia, itse harjoituksessa 
ratsuväkiprikaatin toiminta tuli esiin muun muassa yllätyksellisellä hyökkäyksellä puolustavan 
osapuolen päämajaan. Manöövereitä pidettiin vuosittain sotaan saakka. 

Varusmiehet pääsivät ennen sotia sangen harvoin lomalle, joskin suojeluskunnassa hyvän 
alkukoulutuksen saaneet alokkaat saattoivat saada pitkiäkin kuntoisuulomia. Iltalomien lisäksi 
oli palvelusajan loppupuolella myös kotiloma. Kasarmialueelta saattoi päästä pois myös ns. 
prikkalomalle. Siinä eskadroonan toimistosta lunastettavaa metallista kiekkoa vastaan voitiin 
kulkea kasarmialueen portista ulos henkilökohtaisten asioiden hoitoa varten tai esimerkiksi jonkin 
kantahenkilökunnan määräämän tehtävän suorittamista varten. Iltalomille oli mahdollista päästä 
anomuksen jälkeen lauantaina ja sunnuntaina. Iltaloma kesti yhteentoista. Asevelvolliset eivät saaneet 
ostaa ja nauttia väkijuomia. Näin iltalomakohteiden joukosta jäivät pois esimerkiksi upseerien 
suosimat ravintolat Kasinoja Patria. Tanssia sen sijaan sai: tätä harrastettiin Lappeenrannassa 
kahdessa paikassa, työväentalolla ja palokunnantalolla. Iltalomalla saatettiin lisäksi käydä Valtakadun 

ja Kauppakadun kulmassa sijaitsevassa elokuvateatterissa ja satamatorin laidassa sijainneessa 
Vellamo-kahvilassa. 

Ruoka oli ratsuväkiprikaatin aikana sangen vaatimatonta, eikä sitä aina riittänyt tarpeeksi ainakaan 
alokkaille. Ruokailuun mentäessä - kummallakin ratsuväkirykmentillä oli oma ruokala - jaettiin 
miehille leipä jota kutsuttiin faneeriksi. Tämä kovaksi kuivattu leipä oli usein niin kovaa, että 
huonohampaisimmat saattoivat katkaista siihen hampaansa. 1930-luvulla heikkohampaisimmat 
velvoitettiinkin kastamaan leipänsä ensin vedessä. Varsinainen ruoka oli useimmiten keittoa tai 
perunaa ja kastiketta. Tyypillistä oli lihan niukkuus keitoissa ja kastikkeissa. Parhaimpana ruokana 
1920-luvun puolivälin Hämeen rakuunarykmentissä muisteltiin myöhemmin olleen veteen keitetyn 
riisivellin. 

Urheilu oli erityisen suosittu harrastus Lappeenrannan varuskunnan piirissä ennen sotia. Jo 
pian Lappeenrantaan siirtymisen jälkeen aloitettiin ratsuväkiprikaatissa puuhata voimistelu-ja 
urheiluklubin perustamista. Rykmentteihin valittiin myös erityiset urheilu-upseerit. Varuskunnassa 
harrastettujen urheilulajien piiriin kuuluivat ratsastuskilpailujen lisäksi muun muassa yleisurheilu, 
pesäpallo, jalkapallo, jääpallo, uinti, suunnistus, eri hiihtolajit murtomaahiihdosta hiihtoratsastukseen 
ja tietenkin ampumakilpailut. Upseerit harrastivat erityisesti “gentlemannilajina” pidettyä 
nykyaikaista viisiottelua. Urheilukilpailuja käytiin prikaatin eri yksiköiden välillä ja armeijan eri 
yhtymien välillä. Käytiin myös varuskunnan ulkopuolella siviilikilpailuissa. Ratsuväkiprikaati järjesti 
itsekin kilpailuja. Kilpailuissa kunnostautuneille annettiin erilaisia palkintoja. Hyvin menestyneelle 
saatettiin antaa myös ylimääräistä lomaa. Niitemaan mukaan ratsuväkiprikaatin menestynein 
urheilija lienee ollut Hämeen ratsurykmentin kornetti Eino Penttilä, joka heitti keihäässä vuonna 
1927 maailmanennätyksen 70,64 ja sai muun muassa Los Angelesin olympialaisissa keihäänheiton 
pronssimitalin. 

Ratsuväkiprikaatin vahvin laji oli kuitenkin ratsastus. Prikaatin rykmentit olivat harrastaneet sitä 
jo aikaisemmillakin sijoituspaikoillaan, Niitemaan mukaan etenkin Uudenmaan rakuunarykmentin 
ja Suomen Kenttäratsastusseuran yhteistyö Helsingissä oli antoisaa lajin kehityksen kannalta. 
Lappeenrantaan sijoitettujen ratsuväkiupseerien keskuudessa ratsastusurheilulla oli vahva asema. 
Innokkaita olivat etenkin jo ennen itsenäisyyttä Suomen rakuunarykmentissä palvelleet upseerit. Jo 
kesällä 1921 järjestettiin Lappeenrannassa Suomen rakuunarykmentin 20-vuotisjuhlien yhteydessä 
ratsastuskilpailut, joissa oli mukana joukko vanhan rakuunarykmentin upseereita ja aliupseereita. 
Lappeenrantaan muuton jälkeen perustettiin vuonna 1923 Hubertusklubi. Upseerikerholla 
kokoontuvaan klubiin liittyivät kaikki upseerit. Ratsastusurheilua kehitti myös joidenkin upseerien 
Euroopan eri ratsuväkiopistoissa suorittamat tutkinnot. 



Ratsuväkiprikaatin koulutuksen ja harjoitusten täyttämää arkipäivääjäsensivät erilaiset tarkastukset. 
Tavanomaisten varustus- ja tupatarkastusten ohella pidettiin koulutusta rkastus, jossa punnittiin, 
miten koulutus oli onnistunut. Koulutustarkastuksen ohella prikaatia tarkastettiin paraatikatselmuk- 
sessa ja ohimarssissa. Vielä pidettiin - kuten jo 1600-luvun Lappeenrannassa - pääkalselmuksia. 
joissa tarkastettiin läsnäolevan ja poissaolevan henkilöstön määrä ja laatu. Tärkeä oli myös hevos¬ 
ta rkastus. Kuvan vuoden 1926 tarkastuksen suorittajana eläinlääkintäeversti Sulo Saarenmaa. 
(EKM). 

Vikellysharjoitus kasarmialueen heinälatojen suojassa. (EKM). 


Ratsuväkiprikaatin hevosten päivä ollun aamulla kello neljän ja viiden välissä, jolloin tallivartiojuotti 
hevoset. Juoton jälkeen hevosille annettiin pienestä päivittäisestä rehuannoksesla heiniä I kg hevosta 
kohden ja puoli seitsemältä jaeltiin 1.5 kg kauraa. Tämän jälkeen hevoset puhdistettiin. Puhdistus 
tapahtui tallin ulkopuolella sijaitsevan rautapuomin luona. Seuraavaksi oli vuorossa aamupäivän 
ratsastus, jonka aikana tallivartio siivosi tallin ja asetti hevosten pilttuisiin 0,5 kg kauranpahnoja ja 
I kg heiniä. Hevoset juoteltiin talleilla ja puolenpäivän aikaan eskadroonasta saapui komennuskunla 
jakamaan hevosta kohden kilon kauroja. Iltapäivällä kahden aikaan hevoset saivat jälleen heinäkään- 
sa. Neljästä viiteen hevoset puhdistettiin ja jaettiin kilo heiniä, puhdistuksen jälkeen hevoset juotettiin. 
Illalla tuli talleille jälleen kaurakomennuskunta jakamaan kilon kauroja ja vielä puoli yhdeksältä oli 
ohjelmassa 1.5 kg kaurapahnojen jako hevosta kohden. Kuvassa harjoilteliut tiilitallin edustalla - 
puuhevosten selässä. (EKM). 



Ratsastuslajeihin ottivat upseerien ohella osaa aliupseerit, ja varusmiehillekin oli omat sarjat. Erilaisia 
kilpailuja järjestettiin lähes kaikissa mahdollisissa lajeissa lähtien koulu-ja esteratsastuksesta 
useisiin eri laukkakilpailuihin ja muun muassa upseerivikellykseen ja sapelinlyöntikilpailuihin. 
Talvisin kilpailtiin vielä hiihtoratsastuksessa ja kestävyysratsastustakin harrastettiin. Kilpailu 
liitettiin usein juhlatilaisuuksiin. Tärkeimmät kilpailut olivat vuodesta 1919 alkaen järjestetyt ja 
vuodesta 1921 alkaen säännöllisesti Lappeenrannassa jäljestetyt kilpailut kenraali Mannerheimin 
palkinnosta eli “Championat de cheval d’armes. Tässä kilpailussa kilpailivat A-sarjassa ratsuväen 
upseerit, B-sarjassa tykistön upseerit, C-sarjassa muut upseerit ja D-sarjassa aliupseerit. Myöhemmin 
kilpailut jakaantuivat vain upseeri-ja aliupseerisarjaan. Vaikka kilpailu ei siis rajoittunutkaan vain 
ratsuväkiprikaatin henkilökuntaan, voittivat sen jäsenet useimmiten kilpailun. 

Ratsuväkiprikaatin upseerit osallistuivat useisiin kilpailuihin pohjoismaissa, Puolassa ja Saksassa. 


319 





Sotaharjoituksiin valinistauthittiiu pakkaamalla salulapakkaukset, joiden etuosaan sijoitettiin puh¬ 
taat alusvaatteet, jalkarätit, pyyheliina, saippuarasia, ruokailuvälineet ja aseen puhdistusvälineet. 
Takakaaren päälle kiinnitettiin kaksiosainen kaurapussi. Mukaan oteltiin myös satulaan kiinnitetty 
huopa tai päällystakki, lieku naru, syöttö-ja juottopussi, loimivyö, puhdistusvälineetja kaksi varaken¬ 
kää. Prikaatilla ei ollut vielä 1920-luvulla telttoja käytössään. Yöt nukuttiin kesällä kuivaan aikaan 
ulkona tai heinäladoissa. Talvella oltiin seuraintaloissa tai maalaistaloissa. Kuvassa talviolosuhteita 
varten turkislakkiin ja ratsuturkkiin pukeutunut ratsumies vuonna 1930. (EKM). 


Osallistujina olivat Niitemaan mukaan useimmiten Y. Biitzow, K.E. Bäckman, G. Ehrnrooth, A.E. 
Ehrnrooth, C. Gripenberg, K.H. Lauri, L. Rönnquist, R.B.M. Stackelberg, W. Wallden, L.J. Wrede 
ja N.E.J. Äkerman. Prikaatin upseerit ottivat osaa myös olympialaisiin vuodesta 1920 lähtien. 
Antwerpenin olympialaisissa oli mukan eversti O. Vilkama Uudenmaan rakuunarykmentistä ja 
Pariisin kisoihin otti osaa luutnantti L. Ehrnrooth. Paras menestys Lappeenrannan varuskunnan 
kilpailijoilla oli kuitenkin Amsterdamin olympialaisissa, joissa Uudenmaan rakuunarykmentin 
luutnantti H. Avellan tuli viidenneksi nykyaikaisessa viisiottelussa, ja voitti kilpailun ratsastuslajin. 
Samoissa vuoden 1928 olympialaisissa ratsumestari H.O. von Essen sijoittui kenttäratsastuksessa 
viidenneksi. Vielä Berliinin olympialaisiin vuonna 1936 osallistuivat Hämeen ratsurykmentistä 
luutnantti W. Walden ja kornetti A.K. Kiviperä. 

Autonomian kauden Suomen rakuunarykmentti oli vielä upseeristonsa kielen perusteella täysin 
ruotsinkielinen. Suomenmielinen paikkakunnan lehti laski vuonna 1925 ratsuväkiprikaatin upseereista 
vain 21 prosentin olleen suomenkielisiä. Toivanen onkin todennut ratsuväen ennen sotia houkutelleen 
riveihinsä ruotsinkielisiä upseereja. Vuonna 1921 annetun kielilain mukaan ratsuväkiprikaati oli 
kaksikielistä Uudenmaan rakuunarykmenttiä lukuun ottamatta kuitenkin suomenkielinen. Vuonna 
1928 määrättiin rakuunarykmentin ohella myös prikaatin esikunta kaksikieliseksi. Vuonna 1930 taas 
muutettiin prikaati kokonaan suomenkieliseksi. 

Niitemaa katsoo muutoksen johtuneen Suomessa vallinneista kielipoliittisista kysymyksistä, ei 
niinkään prikaatin sisäisistä kieliriidoista. Vuonna 1937, kielikysymyksen laannuttua, palattiin 
prikaatissa vuoden 1922 asetukseen eli Uudenmaan rakuunarykmentistä tuli taas kaksikielinen. 
Prikaatin sisällä kielikysymys tuli esiin lähinnä molempien rykmenttien yhteisessä aliupseerikoulussa 
käytettävästä kielestä. Niitemaan mukaan kielikysymys rykmentissä “oli molempien rykmenttien 
välisen keskinäisen kilpailuhengen yhtenä tekijänä”. 

Rakuunarykmentin miehiä nimitettiin juuri kielen vuoksi hurreiksi. Rakuunoiden tunnuksen, 
ristikkäin asetettujen F-kirjainten, sanottiin kuvaavan kaviokoukkuja. F-kirjaimet tulivat Ruotsin 
kuninkaasta Fredrik Estä - Haminallekin nimensä antaneelle - , jonka aikana aiempi Uudenmaan 
rakuunarykmentti perustettiin. Hämeen ratsurykmentin olkamerkki, pyhän Hubertuksen eli 
metsästyksen ja ratsastuksen suojeluspyhimyksen symboli hirvenpää, kuvasi rakuunoiden mukaan 
taas lentävää sammakkoa. 

Muistoksi asepalveluksen suorittamisesta oteltiin rat¬ 
suväkiprikaatissa yleensä valokuva. Tyypillisiä kuvia 
ratsuväessä olivat hoplauskuval. Niissä hevonen seisoi 
takajalkojensa varassa etujalat korkealla ilmaa ha¬ 
roen ja kuvattava istui vauhdikkaasti - usein miekka 
paljastettuna - satulassa, kasvot kameraan kohdistet¬ 
tuna ja pukeutuneena luurankotakkiin ja punaisiin hou¬ 
suihin. Muut kuvatyypit olivat lähempänä ajan tavan¬ 
omaista muotokuvausta. Yksi oli kokovartalokuva ku¬ 
vaamon kulissin edessä ja loinen halvempi puolivarta¬ 
lokuva. joka usein otettiin kuvaamosta lainattavaan 
ratsuturkkiin pukeutuneena. Kuviin kuului oleellisena 
osana ratsuväen erikoisuus: miekka, f EKM). 

Adolf Erik Ehrnrooth 1920-luvun alun kuvassa. 
(EKM). 



Lappeenrantalaista tapakulttuuria tutkineen Riitta Räsäsen mukaan upseeristo oli lappeenrantalaisessa 
yhteisössä oma huomattava “sisäryhmänsä”. Upseerit ratsupalvelijoineen erottuivat vielä ennen 
sotia muusta väestöstä pukunsa, käytöksensä ja tapakulttuurinsa puolesta. Upseereilla perheineen 
oli muuhun väestöön verrattuna aristokraattinen vivahde - “kuin hienoja rotuhevosia, ne ihmiset”. 
Tavallinen lappeenrantalainen ei useinkaan ollut henkilökohtaisesti tekemisissä upseeriston 
perheineen muodostaman ryhmän kanssa. Toki upseeristoa näki kaupoissa, lainanhakijoina pankeissa 
ja muuten liikkumassa kaupungissa. Räsäsen mukaan kuitenkin vain harvat muut kaupunkilaiset 
tutustuivat ryhmään kutsuttuina johonkin juhlaan tai yhteisissä maanpuolustukseen liittyvissä 
asioissa. Upseeriston tapakulttuurin Räsänen näkee pysyneen omana, ryhmän sisäisenä “muilta 
kaupunkilaisilta suljettuine kerhoineen, kuukausittain toistuvine iltajuhlineen, karnevaaleineen ja 
talvisine rekiretkineen”. 

Kuvaa vahvistaa Sinerma, joka on Adolf Ehrnroothin elämänkerrassa luonnehtinut Lappeenrannan 
varuskunnan upseeriston elämää ennen sotia sisäänlämpiäväksi, eräänlaiseksi “perhe-elämäksi”. 
Upseeristo kyllä seurusteli kaupunkilaisten kanssa ja kaupunkilaisia muun muassa kutsuttiin 
suurempiin juhliin upseerikerholle, mutta muuten pitäydyttiin omassa piirissä. 

Ratsuväkiprikaatin tai ainakin Uudenmaan rakuunarykmentin upseerikunnan luonnetta ruotsinkielisen 
yläluokan osana luonnehtii Sinerman kertomus Adolf Ehrnroothin sijoittumisesta joukko-osastoon. 
17-vuotiaan Ehrnroothin astuessa rykmentin palvelukseen alokkaana 1920-luvulla olivat Uudenmaan 
rakuunarykmentissä upseereina jo Adolfin kaksi veljeä ja muutkin upseerit tunsivat Adolfin. 
Alokasajan ja kadettikoulun jälkeen kornetti Ehrnrooth valitsi ilman epäröintiä vanhempien veljiensä 
tapaan joukko-osastokseen Uudenmaan rakuunarykmentin. 

Ratsuväkiupseerien taloudellinen asema ei usein kuitenkaan ollut muun, korkeankin, 
yhteiskunnallisen arvostuksen veroinen. Upseerit esimerkiksi menivät lähinnä taloudellisista 
syistä melko myöhään naimisiin. Nuoret upseerit asuivat joko varuskunnan omissa asunnoissa tai 
vuokrasivat yhteisen asunnon kaupungilta. Esimerkiksi liittyessään Uudenmaan rakuunarykmentin 
upseerikuntaan kornetti Adolf Ehrnrooth muutti aluksi luutnantti Leo Franckin asuinkumppaniksi 
upseerikerhon yläkerrassa olevaan toiseen huoneeseen. Toisessa yläkerran huoneessa asuivat Adolfin 
vanhemmat veljet. Kun varuskunnan päällikkö päätti muuttaa upseerikerhon huoneet vierashuoneiksi 
tilapäisesti varuskunnassa yöpyville upseereille, muutti Ehrnrooth kaupungilla sijaitsevaan kornettien 
Bäckmanin ja Palmgrenin asuntoon. Yhteisessä asunnossa majaili kolmen metsästystä harrastavan 
kornetin ohella viisi koiraa. 

Kornetin palkka oli 1920-luvulla noin 1 600 markkaa kuukaudessa ja osa siitä luovutettiin 
upseerikerholle ruokalaskujen maksamiseen. Alkoholikulut maksettiin vielä erikseen. Etenkin 
palveluksen alkuvaiheessa oli lisäksi suuria kuluja. Jokaisen upseerin tuli kustantaa upseerikerholle 
kaksi hopeahaarukkaa, kaksi veistäjä kolme lusikkaa sekä hankkia virkapuvut ja ratsastusvälineet. 

Nuoret upseerit oleskelivat yleensä upseerikerholla. Kerholla oli gramofoni ja levyjä sekä laaja 
kirjasto. Vaikka elettiin kieltolain aikaa, oli kerhon yläkerrassa klubihuone, josta voitiin ostaa 

kotitekoisen viinin ja liköörin ohella apteekin reseptikonjakkia. Suosittu juoma oli myös vahva sprii, 
josta tehtiin teegrogeja. Upseerikerhon lisäksi pidettiin juhlia ja esimerkiksi ratsastuskilpailujen 
päättäjäisiä Lappeenrannan kasinolla. 

Vaikka varuskunta tietyllä tavalla toimikin erillään kaupungista, nähtiin jo 1920-luvulta lähtien - 
ainakin paikallisessa lehdistössä - ratsuväen olevan oleellinen tekijä Lappeenrannan kaupunkikuvassa 
ja Lappeenrannan olevan nimenomaan ratsuväkikaupunki. 



Uudenmaan rakuunarykmenlin sotilaat tunnisti olkalaatan F-kirjaimesta eli Frcdrikin monogram- 
mista. jota Hämeen ratsurykmentin miehet kutsuivat kavionkoukuiksi ja hevoscnmunkiksi. Uuden¬ 
maan rakuunarykmenlin miehet taas kutsuivat Hämeen ratsurykmentin tunnusta lentäväksi samma¬ 
koksi. 


Tigerstedtin karikatyyripiirros: 
"Kuva ei ole Siperiasta, vaan 
Lappeenrannan idyllisestä pikku¬ 
kaupungista. Georg Ramsay ja 
hänen nuori rouvansa, os. Iläh- 
ren. kävelyllä varuskunlakaupun- 
gin kaduilla ". (FKM). 

14.3 Varuskuntakaupungin sotavuodet 

6.10.1939 määrättiin armeijakunnan alaiset joukot suojajoukkokokoonpanoon siirrettäviksi 
yleisesikunnan määräämille paikoille. Seuraavana päivänä lähtivät Ratsuväkiprikaatin joukot ratsain 
Lappeenrannasta keskusalueelleen Karjalan Kannakselle. Ratsuväkiprikaati vahvennuksineen 
muodosti Uudenkirkon ryhmän (U-ryhmä). Muut maavoimien kaaderijoukkojen perustamat 
ryhmät olivat Muolaan ryhmä, Lipolan ryhmä ja Raudan ryhmä. Uudenmaan rakuunarykmentin 
keskitysalue oli Kanneljärven pitäjän Kuuterselkä ja Sahakylä. Hämeen ratsurykmentti sijoitettiin sen 
lounaispuolelle. U-ryhmän esikunta oli Uudenkirkon kirkonkylässä. 

Lappeenrannan varuskunta ei suinkaan jäänyt tyhjilleen ratsuväkiprikaatin lähdettyä. Talvisodan 
aikana Saimaan etelärannasta alkava alue Lappeenranta mukaan lukien toimi Kannaksen armeijan 
ensimmäisenä huoltoalueena. Lappeenrannan varuskunta sijaitsi toisen armeijakunnan noin 50-60 
kilometrin syvyisen toimintavyöhykkeen takana. Kasarmeja oli siten mahdollista käyttää huoltoon tai 
majoittaa sinne sairaita tai lepoa tarvitsevia joukkoja. Huoltokeskus Lappeenrannassa oli ammus-ja 
ruokavarikkojen lisäksi muun muassa korjaamoja, kenttäpostikonttori ja sotasairaala. Sairaala tosin 
siirrettiin myöhemmin Sippolaan. 

Varuskuntaan sijoitettiin myös kenttäarmeijan tarvitsemia täydennysjoukkoja. Ratsuväen 
täydennysrykmentti aloitti toimintansa Lappeenrannassa jo lokakuun puolivälissä 1939. Sen 
komentajana toimi majuri C-G. Wahren. Rykmenttiin kuului esikunnan ja esikuntaeskadroonan 
ohella viestiosasto, 4 kiväärieskadroonaa sekä konekiväärieskadroona. Tammikuun alussa 
muodostettiin uudet yksiköt. Kokonaisvahvuudeksi tuli kaksi pataljoonaa, joissa kummassakin oli 
kolme eskadroonaa. Yksiköistä muodostettiin Sissipataljoona 3 ja Ratsuväen koulutuskeskus 2. 
Sissipataljoona siirrettiin Laatokan koillispuolelle. 

Lappeenranta oli myös liikenteen solmukohta esimerkiksi evakuoinnissa keskemmälle Suomeen. 
Mikkelistä koottiin liikennepiirin autoja Lappeenrantaan, josta ne lähetettiin edelleen. Lappeenranta 
oli myös hinaajilla ja proomuilla suoritettujen vesikuljetusten solmukohta. Evakuoituja eläimiä 
kuljetettiin Lappeenrannasta eteenpäin pääosin jalkaisin, mistä merkkinä oli Lappeenrannan ja 
Mikkelin väliset tienviemstat syöty kokonaan puhtaaksi ruohosta. 

Huolto- ja korjaustoimintaa hoitamaan keskitettiin Lappeenrannan varuskuntaan sodan ajaksi useita 
osastoja. Näitä osastoja olivat Toivasen mukaan muun muassa Turussa, Lahdessa ja Helsingissä 
perustetut ja Lappeenrantaan keskitetyt 8. ja 10. polttoaineosasto, 19. ja 20. autokomppania, 

9. ja 10. sairasautokomppania ja 8. autokorjaamo. Lappeenrannassa perustettiin lisäksi 8. 
radanrakennuskomppania ja 8. erillinen autokorjaamo. 

Lappeenrannan varuskunta toimi ylimääräisen kertausharjoituksen aikana muiden varuskuntien 
tapaan keskuksena, jossa perustettiin lukuisia myöhemmin sotaan osallistuneita joukko-osastoja. 
Lappeenrannassa lokakuun puolivälistä lähtien perustetut reservijoukot kuuluivat pääosin 11. 
divisioonaan (vuoden 1940 alusta nimeltään 2. divisioona). Divisioonan komentajana toimi eversti 
Eino R. Koskimies koko talvisodan ajan. 

Monet Lappeenrannan ja sen lähikuntien reserviläisistä kuuluivat everstiluutnantti Lasse Leanderin 
komentamaan Jalkaväkirykmentti 31:een, joka aloitti sodan 11. divisioonan pääpuolustuslinjalla. 
Lappeenrannassa myös perustettiin tai ainakin varuskuntaan koottiin perustamispaikoistaan 
Jalkaväkirykmentti 13, lokakuun puolivälissä 1939 Kenttätykistörykmentti 11 :n ensimmäinen 
patteristo, 11. linjanrakennuskomppania (vuoden 1940 alusta nimeltään 2. linjanrakennuskomppania 
ja myöhemmin osa Viestipataljoona 19:ää) ja 17.10. Viipuriin keskitetty 12. tienkorjauskomppania. 

Eero Muinosen kokoamien tietojen mukaan edellä mainittujen osastojen ohella perustettiin 
Lappeenrannassa 14. kenttäsairaala, 11. sillanrakennuskomppania, Eskadroona/Kevyt osasto 11, 
osia 11. viestikomppaniasta, Kuljetusesikunnat 8-11 (Lappeenrannan ympäristö), 8. erillinen 
autokorjaamoja 8. radankorjauskomppania. Helmikuuhun 1940 oli Lappeenrantaan sijoitettuna myös 
Topografikunnan alainen Karttavarasto 2, 23. raskas ilmatorjuntakiväärijoukkue ja Sotasairaala 3. 

Joukko-osastojen kiireistä perustamista varuskunnassa ja siirtoa rintamalle kuvaa esimerkiksi Hämeen 
ratsurykmentin reserviläisen ratsumiehen Arvo Karhun kertomus Kevyt osasto 2:n alkuvaiheista. 
Rauhan ajan ratsuväkivaruskunnan reserviläisistä muodostettuja eskadroonan vahvuisia kevyitä 
osastoja käytettiin divisioonien yhteydessä tiedusteluun, sivustojen suojaamiseen ja reservitehtäviin. 
Osastoja komensi yleensä vakinaisessa väessä palveleva upseeri, hevoset olivat pakko-otettuja 
maalaishevosia. 

Talvisodan pommituksia Lappeenrannassa. (EKM). 


Lappeenrannassa perustettuun yksikköön reservistä kutsutun Arvo Karhun mukaan osasto koottiin 
13. lokakuuta 1939 varuskuntaan Hämeen ratsurykmentin kolmanteen eskadroonaan jossa miehille 
jaettiin punaiset housut, kannukset ja ratsuturkit. “Haimme Huhtiniemestä pimeästä metsästä hevoset, 
joita isännät viluissaan oikein tarjosivat meille. Veimme hevoset kasarmialueen talleihin, koska 
vakinainen ratsuväki oli jo lähtenyt Karjalan kannakselle. Hevoset satuloitiin pimeässä yössä. Kyllä 
siviilihevoset pelkäsivät sitä hulinaa. Ratsastimme rautatieasemalle ja lastasimme hevoset junaan lutin 
perkeleiden säestämänä. Määränpäänä oli Äyräpään sotalaituri”. 

Varsinaisen varuskunnan ulkopuolella toimi kaupungissa talvisodan aikana - Lönnrotin kansakoululla 
- myös kaksi alokaskurssia. Kurssille osallistui lyseolaisia ja kansakoulun päättäneitä poikia. Kurssi 
toimi Lappeenrannan sotilaspiirin piiripäällikön majuri E. Karvisen valvonnassa, kurssin vääpelinä 
toimi Johannes Wolkoff ja sivutoimisina johtajina eri reservin upseereita. 

Joulukuun puolivälissä 1939 alkaneen ensimmäisen kurssin pojista siirtyi valtaosa tammikuun 
Kouvolan järjestelykeskukseen ja sieltä rintamalle. Lappeenrannassa kurssilaiset ottivat osaa muun 
muassa vartiopalvelukseen, partiointiin ja tulipalojen sammutuksiin. Helmikuun alussa alkoi toinen 
alokaskurssi, jonka toiminta jatkui huhtikuun alkupuolelle. Kakkoskurssi jouduttiin pommitusten 
vuoksi siirtämään helmikuun 20. päivänä Lappeelle. 

Kurssille osallistuneen Niilo Karhun erääseen lehtiartikkeliin kirjaamista kurssin aikaisista 
muistelmista saa välähdyksen myös talvisodan aikaisesta, rintaman takana sijaitsevasta 
varuskuntakaupungista, Lappeenrannasta. “Lönnrotin koululta painelimme tietenkin hälytyksen 
alkaessa ilmasuojaan kirkonvallien suojahautaan kuusten alle. Siellä meni joskus pitkäkin aika. 
Harjoituksissa kävimme Huhtiniemessä. Sitten muistaakseni muutimme Palokunnantalolle, mistä 
mentiin hälytyksen alkaessa Etelä-Savon pommisuojaan. Siellä olimme silloinkin, kun Yhtymän 
pommisuoja sai täysosuman. Koneet olivat vielä näkösällä, kun juoksimme pahoin pommitettua 
Kauppakatua alas Yhtymän suojaa raivaamaan. — Muistissa ovat säilyneet myös ne hyytävän kylmät 
tähtikirkkaat yöt, joina alhaalla satamassa pyöritimme lotjan ruumasta 50 kilon rotulitynnyreitä jäisiä 
lankkuja pitkin laiturille ja lastasimme niitä kuorma-autoihin, samoin kuin ne yöt, joina lastasimme 
vanhalla asemalla hyökkäysvaunuja rintamalle.” 

Talvisodan pommitukset aiheuttivat tuhoja myös varuskunnassa. Kaupungissa oli satanut lunta 
sunnuntaihin 25.2.1940. Tämä oli estänyt lentotoiminnan, mutta sunnuntaina havaittiin kaupungin 
yllä yksinäinen pommikone; ilmeisestikin varuskunta-aluetta tiedustellut kone myös pommitti 
Lappeenrannan viidettä kaupunginosaa. Ratsuväki oli juuri tuonut varuskunta-alueen talleihin 
hevosensa ja siirtynyt hiihtojoukkoina Laatokan Kaijalaan mottitaisteluihin. 

Liikehdintä oli ilmeisesti havaittu, sillä maanantaina 26.2. kohdistui Lappeenrannan varuskuntaan 
ja rautatieaseman tienooseen rajuja pommituksia. Ensimmäinen 56 koneen aalto ilmestyi 
kaupungin yläpuolelle kello 11.50 ja toinen 45 koneen aalto kello 12.25. Varuskunnassa muutama 
kasarmirakennus vaurioitui pommituksissa ja yhdeksän tallia tuhoutui kokonaan. 

Äke Nordstöm kertoon Lappeenrannan pommituksia käsittelevässä kirjassaan sirpale- ja palopommien 
tehneen erittäin suurta tuhoa osuessaan hevosia täynnä oleviin hevostalleihin: “Suuret naftaa sisältävät 
palopommit sytyttivät varsinkin hirsirakenteiset tallit välittömästi täydellisesti tuleen niihin osuttuaan. 
Niiden sammutustyö oli tuomittu epäonnistumaan jo alkuunsa. Talleihin osuneet sirpalepommit 
lennättivät sirpaleensa hevosten joukkoon tappaen ja haavoittaen niitä. Sammutusmiehistä oli sydäntä 
raastavaa kuulla haavoittuneiden ja tallissa pilttuihinsa palavien hevosten karmivaa hätähuutoa ja 


325 








tuntea voimattomuutensa näiden auttamisesta. Monen sammutustyössä mukana olleen palomiehen 
mieleen on tästä jäänyt häviämätön ikävä muisto.” Joidenkin sotilaiden kuoleman ohella talleihin 
tuoduista hevosista kuoli noin 70. 

Talvisodan suurpommituksissa havaittiin puutteita Lappeenrannan väestönsuojeluorganisaatiossa 

- Toivasen mukaan osa väestönsuojahenkilöistä siirtyi maaseudulle pommituksia pakoon. 

Tämän vuoksi helmikuussa 1940 perustettiin väestönsuojakomppania. Sitä johdettiin 
aikaisemmasta vapaaehtoisorganisaatiosta poiketen sotilaallisesti ja se asui kasarmimajoituksessa. 
Väestönsuojakomppania huolehti väestönsuojelutehtävien ohella desanttien torjunnasta ja erilaisista 
vartiointi- ja evakuointitehtävistä. 

Rauhan tultua talvisodan jälkeen vetäytyi toinen armeijakunta luovutetuilta alueilta ainoaa kunnollista 
autotietä eli Viipurista Lappeenrantaan johtavaa tietä pitkin. Osajoukoista majoittui Lappeenrantaan. 

Lappeenrantaan sijoitettiin välirauhan solmimisen jälkeen eri ryhmittymien esikuntia - muun muassa 
Rajavartiosto 2:n esikunta kesällä 1940 edelleen vuoteen 1941 saakka. Varuskuntaan sijoitettiin myös 
huoltojoukkoja ja koulutusyksikköjä. Lappeenrannan kautta siirtyi myös luovutetun alueen väestö 
evakkoon. 2. divisioonan joukkoja ei kotiutettu, vaan talvisotaan asevelvollisina lähteneiden miesten 
palvelusaikaa pidennettiin kahteen vuoteen. 

Moskovan rauhan jälkeen I armeijakuntaan alistetun 2. divisioonan joukot olivat vetäytyneet 
maaliskuun puolivälin jälkeen Lappeenrannan seudulle ja ryhmittyneet Lappeenrannan ja Vuoksen 
välille. Toivasen luonnehdinnan mukaan välirauhan kaudella Lappeenranta, Lauritsala ja Lappeen 
pitäjän osat muodostivat “eräänlaisen suuren sotaleirin”. Sotilaitten määrän vuoksi jouduttiin muun 
muassa päävartion arestihuoneiden täytyttyä käyttämään arestikoppeina myös linnoituksen vankilan 
sellejä. Prikaatijärjestelmään siirtymisen jälkeen oli 1. prikaati majoitettuna Lemin seudulla ja 2. 
prikaati Taipalsaaren seudulla. Joukkojen määrää nostivat laajamittaiset linnoitustyöt. 

Rauhan tultua myös ratsuväkiprikaati palasi Lappeenrantaan. Varuskuntaan tuli uutena joukko- 
osastona kasarminsa Terijoella menettänyt, jo vuonna 1936 prikaatille alistettu Jääkäripataljoona 
1. Ratsuväkiprikaatin rykmenteille välirauhan aika merkitsijöitäkin sotakokemuksiin 
perustuvia organisaatiomuutoksia. Koulutuksessa kiinnitettiin erityistä huomiota muun muassa 
panssarintorjuntaan, maastoliikuntaan ja toimimiseen hiihtoratsain. Esitettiin myös ajatuksia 
siirtymisestä motorisoiduiksi joukoiksi. Joukot osallistuivat myös Salpalinjan rakennustöihin. 

Vanhaan vamskuntakaupunkiinsa palanneen prikaatin mukana seurasi myös aiemmin muualle 
sijoitettu Ratsastava patteri. Se majoitettiin aluksi vanhalle kasarmialueelle. Myöhemmin patteri 
siirrettiin nykyisen Päällystöopiston alueelle 1930-luvulla rakennettuun kasarmirakennukseen, jossa 
oli aiemmin ollut majoitettuna Ratsuväkiprikaatin aliupseerikoulu. Ratsastavan patterin päällikkönä 
toimi kapteeni Uolevi Vesenterä. Lappeenrannassa patteri rakensi ns. Lappeenrannan sillanpääasemaa, 
muun muassa tuliasemia, korsuja ja erilaisia esteitä. Jääkäripataljoona 1 majoitettiin linnoitukseen. 
Vuonna 1940 linnoituksessa oli myös 18. talouskomppania, joka hoiti elintarvikekenttämakasiinia. 

Kesäkuun alussa 1941 tuli kenraalimajuri Georg Palmrothin tilalle ratsuväkiprikaatin komentajaksi 
Uudenmaan rakuunarykmentin komentaja Harry Alfthan. Samalla hänet korotettiin kenraalimajuriksi. 
Uudenmaan rakuunarykmentin komentajaksi määrättiin everstiluutnantti Hans von Essen. 

Jatkosodan edellä 14.6.1941 Lappeenrannan varuskuntaan välirauhan aikana sijoitetut joukko-osastot 

- ratsuväkiprikaati ja Jääkäripataljoona 1 - siirrettiin junalla Uimaharjuun. Siellä ne muodostivat 
Ryhmä 0:n yhdessä 2. jalkaväkiprikaatin kanssa. 

Ratsuväkiprikaatin siirryttyä kesäkuun puolivälissä 1941 Uimaharjuun sijoitettiin varuskuntaan 
syyskuun alusta 1941 Jalkaväen koulutuskeskus 18. Osin Lahdessa sijainneella koulutuskeskuksella 
oli Lappeenrannassa toimintaa marraskuun loppupuolelle asti. Syyskuussa 1941 Lappeenrantaan 
perustettiin myös kotiseutuhevossairaala sekä vielä verentutkimusasema. Syksyllä 1941 kaupungissa 
oli lisäksi Lappeenrannan jakelutoimisto, Linnoitustöiden keskuskassa sekä työpiirejä ja työryhmiä. 
Vuosina 1942-1944 taas varuskuntaan oli sijoitettu Jalkaväen koulutuskeskus 3, vuosina 1941-1944 
myös Ratsuväen koulutuskeskus ja vuosina 1941-1942 Järjestelykeskus 1. Lisäksi Lappeenrantaan oli 
sijoitettu huoltojoukkoja, 65. sotasairaala ja Ilmatorjunta-asekorjaamo. Lappeenrannan rooli neljännen 
armeijakunnan huoltokeskuksena korostui edelleen kesällä 1944. Kesällä 1944 oli Lappeenrannassa 
myös Henkilötäydennyskeskus 1. 

Varuskuntaan sijoitettiin myös hevosia. Uudenmaan rakuunarykmentti luopui hevosistaan 24.1.1943 

Äänislinnaan suorittamansa marssin jälkeen ja taisteli sen jälkeen loppusodan jalan. Hevoset 
lähetettiin Äänislinnasta Lappeenrantaan. Lappeenrannassa ratsuväen koulutuskeskus otti hoitaakseen 
myös Hämeen ratsurykmentin hevoset. Sodan päättyessä oli Lappeenrannassa hevosia yhteensä noin 
1 300. 

Lappeenrannan leirikenttää käytettiin sotien aikana ilmavoimien tukikohtana, välirauhan aikana 
kenttä taas oli paalutettu mahdollisten maahanlaskujoukkojen varalta. Ilmavoimien osastoista 
toimi Lappeenrannassa Suur-Merijoella perustettu Lentolaivue 10 alkaen 11.10.1939. Laivue 
suoritti muun muassa tiedustelulentoja Kannakselle. Loppuajan talvisodasta laivue oli hajautettuna 
Taipalsaarella ja Puumalassa. Myös Lentolaivue 24 toimi osin Lappeenrannassa, llmailukenttävarikko 
1 oli Lappeenrannassa 14.10.1939 alkaen, ilmatorjuntajoukoista oli kaupungissa 23. raskas 
ilmatorjuntakonekiväärijoukkue. Lappeenrannassa toimi myös llmavalvontapaikalliskeskus. 

16.6.1944 siirrettiin Lappeenrantaan Immolasta Hävittäjälaivue 24. Messerschmitt-laivue ampui 

19.6.1944 kaupunkia pommittaneista venäläisistä koneista alas 11 kappaletta. Myöhemmin taas 
venäläiset koneet hyökkäsivät lentokentälle. Hävittäjälaivue 24 hajoitettiin juhannuksena siten, että 
osa koneista siirrettiin Taipalsaarelle. 

Venäläisten joukkojen suurhyökkäyksessä kesäkuussa 1944 Kannaksella hajosivat monet suomalaiset 
joukko-osastot täysin. Näiden joukko-osastojen sotilaista hakeutui yli 10 000 Lappeenrannan 
varuskuntaan tullakseen taas siellä palautettavaksi joukko-osastoihinsa. Osa sotilaista ei 
ilmoittautunut viranomaisille ja heidät katsottiin paenneiksi. Tällaisia sotilaita vangittiin ja heitä 
säilytettiin sotilaspiirin esikunnan rakennuksissa. Toivasen mukaan Lappeenrannassa toiminut 
kenttäoikeus tuomitsi kesäkuun loppupuolella useita kymmeniä karkureita teloitettaviksi. Ammutut 
haudattiin joukkohautoihin esikunta-alueelle. 

Varuskunnan vakinaisista joukko-osastoista Hämeen ratsurykmentti jalkautettiin sodan jälkeen 
Kouvolassa 10.11.1944. Ratsurykmentti ei enää palannut Lappeenrantaan, sillä vaikka rykmentti 
perustettiin myöhemmin uudelleen, tuli sen sijoituspaikaksi Lahti. Uudenmaan rakuunarykmentti sen 
sijaan palasi vanhaan varuskuntaansa. Rykmentti kuljetettiin sodan päätteeksi junalla Kouvolaan, ja 
sieltä se marssi 2.11.1944 Lappeenrantaan. Hämeen ratsurykmentin siirtyessä Lahteen lakkautettiin 
Ratsastava patteri. Jääkäripataljoona 1 sijoitettiin Vaasaan. 

15 TYKISTÖN JA RAKUUNOIDEN VARUSMIESVARUSKUNNASTA PAALLYSTOOPISTON 
KAUTEEN 


15.1 Joukko-osastot sotienjälkeisellä kaudella 

Sodanjälkeisen tilanteen varuskunnassa on katsottu olleen monella tapaa vaikean. Ensinnäkin 
armeijaan ja sen henkilöstöön saatettiin suhtautua joillakin tahoilla varuskuntaa ympäröivässä 
yhteisössä väheksyvästi ja vihamielisesti. Lisäksi varsinkin alipäällystö vaihtui nopeasti. Tämä 
johtui pitkälti siitä, että monet sodassa aliupseereiksi ylenneet eivät loppujen lopuksi sopeutuneet 
rauhanaikaiseen palvelukseen. 

Hankalan asuntotilanteen lisäksi kantahenkilökunnan palkkaus oli jäänyt jälkeen yleisestä tasosta; 
1950-luvulla ja 1960-luvulla puolustuslaitoksessa työskentelevien reaalipalkat pienenivät rahan arvon 
huononemisen vuoksi. Tämän vuoksi puolustusvoimia uhkasi upseerivajaus. Tilannetta kuitenkin 
paransi vuonna 1961 aikaansaatu palkkaratkaisu. 

Aivan 1950-luvun alussa saatiin varuskunnassa aikaan useita uudistuksia. Erityisen aktiivisesti uusien 
hankkeiden parissa toimi silloinen Kenttätykistörykmentti 3:n komentaja Bror Kraemer. Varuskuntaan 
perustettiin Mannerheimliiton osasto ja rakennettiin lastentarha. Lastentarhan taloutta tukemaan taas 
perustettiin leipomo ja myymälä. Upseeri- ja aliupseerikerhojen kunnostukseen taas hankittiin varoja 
tanssilavatoimikunnan ja juhannusjuhlien avulla. 

Jatkosodan jälkeen Lappeenrantaan sijoitettiin varuskunnan vanhan joukko-osaston - Uudenmaan 
rakuunarykmentin - ohella jälleen myös tykistön joukko-osasto. Kenttätykistörykmentti 3:n 
kokoaminen Lappeenrantaan katsottiin koulutuksellisesti edulliseksi. Lappeenrannassa oli nimittäin 
mahdollisuus harjoitella jalkautetun Uudenmaan rakuunarykmentin kanssa tykistön ja jalkaväen 
yhteistoimintaa. 

Varuskuntaan kuuluivat asevelvollisten kouluttamiseen keskittyneiden joukko-osastojen lisäksi myös 
Lappeenrannan kasarmin hoitoalue vuoteen 1946 saakka ja vuosina 1946-1964 Puolustusministeriön 
rakennuskonttori. Vuonna 1965 rakennuskonttori muuttui nimeltään rakennustoimistoksi. 

Vuosina 1959-1961 varuskunnassa toimi myös Puolustusministeriön rakennustyö-niminen laitos. 
Varuskunnassa oli myös Korjauskeskus, jota nimitettiin myöhemmin Korjauskeskus 7:ksi. Muita 
laitoksia olivat vuonna 1956 Moottoriajoneuvotoimisto ja vuonna 1960 aloittanut Lappeenrannan 
vaatetuskorjaamo. Runsaasti työpaikkoja tarjonnut Vaatetuskorjaamo siirtyi vuonna 1975 
Mikkeliin. Edelleen varuskuntaan kuului varuskuntasairaala. Eri joukko-osastojen ja laitosten ohella 
varuskunnassa toimi vanhaan tapaan myös sotilaspappi. 

Varuskunnan ja kaupungin elämää rikastutti ratsuväkiprikaatin kauden jälkeenkin soittokunta. 
Soittokunnan nimi muuttui vuonna 1945 Ratsuväkiprikaatin soittokunnasta Uudenmaan 
rakuunarykmentin soittokunnaksi, vuosina 1952-1989 nimi oli Lappeenrannan Varuskuntasoittokunta 
ja vuodesta 1990 nimeksi tuli Rakuunasoittokunta. Kapellimestarina jatkoi aluksi jo ratsuväkiprikaatin 
kaudella vuonna 1938 aloittanut musiikkikapteeni Juho Leskinen vuoteen 1950. Hänen jälkeensä 
kapellimestarina toimivat musiikkikapteeni Uuno Kajova 1950-1956, musiikkikapteeni Erik 
Nurminen 1956-1967, musiikkikapteeni Samuli Konttori 1967-1972, musiikkiyliluutnantti Toivo 
Liesirova 1972-1980, luutnantti Rauno Vante (sijaisena) 1981 ja musiikkimajuri Matti Miikkulainen 
vuodesta 1981. 

Sodan jälkeen Lappeenrannasta tuli oman sotilaspiirin keskus. 1920-luvulla Lappeenranta oli 
kuulunut suojeluskuntapiirin päällikön johtamaan Viipurin kutsuntapiiriin. Kutsuntapiirin tehtäviin 
kuului kutsuntojen suoritus. Vuoden 1934 uuden liikekannallepanojärjestelmän eli aluejärjestelmän 
mukana Suomi jaettiin yhdeksään sotilaslääniin ja 30 sotilaspiiriin. Lappeenranta kuului tässäkin 
järjestelmässä Viipurin sotilaspiiriin ja Kymenlaakson sotilaslääniin. Aluejaon muutoksen yhteydessä 
perustettiin Lappeenrantaan oma sotilaspiiri 12.3.1937. Aluksi sotilaspiirin esikunta toimi vielä 
Viipurissa, kunnes 1.7.1937 siirtyi Lappeenrantaan, Valtakadulla sijainneen Lappeen kunnantalon 
tiloihin. Sotilaspiirin päällikkönä toimi tuolloin majuri Eino Karvinen. Alueeseen kuuluivat 
Lappeenrannan ohella Lappee, Lauritsala, Joutseno, Lemi, Nuijamaa, Ruokolahti, Savitaipale, Ylämaa 
ja Jääski. 

Vuonna 1941 Lappeenrannan sotilaspiiri kuitenkin lakkautettiin ja sen alueet liitettiin Saimaan, 
Suur-Saimaan ja Pohjois-Kymenlaakson suojeluskuntapiireihin - uudistus liittyi suojeluskuntien ja 
sotilaspiirien yhdistämiseen. Kun suojeluskunnat sotien jälkeen lakkautettiin ja palattiin vuoden 1939 

sotilaspiirijakoon, ei Lappeenrantaan kuitenkaan perustettu omaa sotilaspiiriä, vaan sen alue kuului 
osana Kouvolan, Mikkelin ja Savonlinnan sotilaspiireihin. 

Lappeenranta Saijalleen oman sotilaspiirinsä 1.6.1951 puolustusvoimien uudelleenjärjestelyjen 
yhteydessä. Sotilaspiirin esikunta toimi vuodesta 1951 vuoteen 1980 asti Huhtiniemessä vanhoissa 
reservikomppanian rakennuksissa. Myöhemmin toiminnot siirtyivät kasarmialueelle entiseen Karjalan 
tykistörykmentin esikuntarakennukseen. 

Sotilaspiirin päällikköinä ovat toimineet 
eversti Torsti Kotilainen 1951-1956 
eversti Valdemar Mandelin 1956-1958 
eversti Alpi Uusisaari 1958-1960 
everstiluutnantti Erkki Kaukolahti 1960-1961 
everstiluutnantti Jouko Muttonen 1961-1969 
everstiluutnantti Eskil Varanka 1969-1970 
everstiluutnantti Ensio Koivisto 1970-1971 
everstiluutnantti Lauri Hendunen 1971-1972 
everstiluutnantti Ilkka Seppälä 1972-1973 
everstiluutnantti Veikko Hendunen 1973-1981 
everstiluutnantti Antti Lehtola 1981-1987 
everstiluutnantti Tauno Nieminen 1987-1988 
everstiluutnantti Martti Tuusvuori 1989— 

Rakuunoitten ohella varuskuntaan siis sijoitettiin sotien jälkeen jälleen itsenäisyyden alkuvuosien 
tapaan tykistöä. Uusi joukko-osasto, Kenttätykistörykmentti 3, muodostettiin rauhanaikaisesta 
Kenttätykistörykmentti 2:sta. Rykmentin nimi oli talvisodan joukkojen ryhmityksessä II/KTR; 
jatkosodassa joukko-osaston nimeksi tuli I/KTR 9. Osallistuttuaan sodan loppuvaiheessa 
Viipurinlahden suurtaisteluihin rykmentti siirtyi rauhan tultua varustustöihin Miehikkälään. 
Miehikkälästä rykmentti siirtyi edelleen syksyn kuluessa Ylä-Pihlajaan ja sieltä lokakuun lopussa 
Uskin kylään. Marraskuun alussa rykmentin viimeisen sodanaikaisen komentajan everstiluutnantti 
R. Hankipohjan tilalle nimitettiin kapteeni J. Manner. Patteriston reserviläiset kotiutettiin Haminan 
kansakoululla 24.11.1944. Koska rykmentin entiseen sijoituspaikkaan Viipuriin ei enää ollut 
palaamista, pääosa rykmentin kantahenkilöstöstä siirrettiin Lappeenrantaan, johon sijoitettiin osa 
uudesta joukko-osastosta, Kenttätykistörykmentti 3:sta. 

Kenttätykistörykmentti 3:n esikunta muodostettiin majuri V. Nokon johdolla myöhäissyksyllä 
1944. Esikunnan runkona toimi sodanaikaisen kenttätykistörykmentti 8:n esikunta. Rykmentin 
komentajaksi määrättiin 2.12.1944 eversti Bror Kraemer. Esikunta ja eversti Bernhard Heimolaisen 
komentama ensimmäinen patteristo sijoitettiin Lappeenrantaan. Toinen patteristo, jonka johdossa oli 
everstiluutnantti Erkki Hallakorpi, sijoitettiin kesäkuussa 1945 Savonlinnan lähelle Tervaslahdelle ja 

kolmas patteristo johdossaan eversti Erik Hiilphers aluksi Kouvolaan ja sittemmin Mikkeliin. 

Lappeenrantaan sijoitetun ensimmäisen patteriston komentajaksi tuli vuoden 1947 alussa 
everstiluutnantti Aarne Korpinen. Korpisen tapaturmaisen kuoleman jälkeen ensimmäisen patteriston 
komentajaksi nimitettiin everstiluutnantti Reino Hirva. Toinen patteristo siirtyi maaliskuussa 
1947 Lappeenrantaan, ja seuraavana vuonna siirrettiin myös kolmas patteristo kaupunkiin. 
Lappeenrannassa patteristot toimivat siten, että vain toinen ja kolmas patteristo olivat varsinaisia 
toimivia patteristoja, kun taas ensimmäisessä patteristossa oli vain kantahenkilökuntaa. Kolmannen 
patteriston komentajaksi oli kesällä 1946 nimitetty everstiluutnantti Atte llva ja toisen patteriston 
komentajaksi vuoden 1948 lopussa majuri, myöhemmin everstiluutnantti Tauno Rantala. 

Aliupseerikoulu aloitti toimintansa samaan aikaan kenttätykistörykmentti 3:n perustamisen kanssa. 
Koulun ensimmäiset johtajat olivat majurit Runar Mether ja Urho Karhula ja vuodesta 1953 lähtien 
majuri Paavo Hirsso. 

Lappeenrannassa ensimmäinen patteristo majoittui kasarmialueelle. Kasarmit eivät sodan jälkeen 
olleet kovin hyvässä kunnossa, mutta useiden teiden halkomaa ja matalaa metsikköä kasvavaa 
harjoitusmaastoa leirikentän ympäristössä pidettiin hyvinä. Pian kuitenkin kasvava lentoliikenne 
alkoi supistaa harjoitusaluetta. Ensimmäisenä talvena harjoitusmaastoja ei kuitenkaan erityisemmin 
vielä tarvittu, sillä rykmentin miehet joutuivat valtakunnallisen polttoainepulan vuoksi tekemään 
polttopuita, päivätavoitteenaan puolitoista kuutiota. Tehtävä tuotti vaikeuksia, sillä kahta lumiseen 
metsään lähetettyä miestä kohden jaettiin aluksi työkaluiksi vain kirves ja saha. 

Kenttätykistön koulutukseen kuuluivat säännölliset leiriammunnat. Aluksi käytiin leirillä 
Niinisalossa. Täältä kuitenkin siirryttiin paikan ahtauden vuoksi Rovaniemen ja Kemijärven 
tien varressa sijainneelle Rovajärven alueelle, jossa ensimmäiset ammunnat olivat vuonna 1949. 
Niinisalossa pidettiin kuitenkin talvileirejä vuoteen 1957 saakka. Vuonna 1969 otettiin käyttöön 
ampumaleiripaikka myös lähempää varuskuntaa, Valkealan Pahkajärveltä. 

Karjalan tykistörykmentin normaaliksi vuosiohjelmaksi vakiintui 1970-luvulla varusmieskoulutuksen 
ja kertausharjoitusten järjestämisen lisäksi kolme tykistöampumaleiriä vuosittain. Rovajärvellä 
pidettiin talvi-ja kesäleiri, upseerikokelaiden ampumaleiri Pahkajärvellä ja kertausharjoitusten 
päätökseksi järjestettiin kovapanosammunta Pahkajärvellä. 

Vuonna 1968 Karjalan tykistörykmentti määrättiin kokonaan moottorivetoiseksi. Viimeisen kerran 
patterin jaoksen eteen valjastetut tykkihevoset olivat käytössä 2.1.1968, jolloin koko tykistörykmentti 
oli koottu tekemään kunniaa poistuville hevosille. Hevosten tilalle tulivat MAN-vetoautot 
(myöhemmin Sisut) ja raskaat ATS-telavetäjät. 

1960-lukua on pidetty Karjalan tykistörykmentin kehityksessä voimakkaan muutoksen 

vuosikymmenenä. Muutoksia tapahtui erityisesti koulutuksen ja kaluston osalta sekä perinteiden 
vaalimisen ja kiltatoiminnan aloittamisen osalta. 1960-luvulla tapahtui myös kantahenkilökunnan 
sukupolvenvaihdos, sillä suurin osa sodat käyneistä upseereista ja aliupseereista siirtyi tällöin 
eläkkeelle. 


Karjalan tykistörykmentin siirto pois Lappeenrannasta alkoi rykmentin reservialiupseerikoulun 
siirtyessä Vekaranjärvelle vuonna 1973. Ensimmäinen Vekaranjärvellä aloitettu kurssi oli vuoden 
1973 kolmas kurssi. Reservialiupseerikoulu tuli lopulta olemaan erillään muusta rykmentistä yli 
kuusi vuotta. Rykmentti määrättiin vuonna 1979 siirtymään Vekaranjärvelle ja rykmentin viimeinen 
patteri jätti Lappeenrannan helmikuussa 1980. Karjalan tykistörykmentti ehti kouluttaa sodan jälkeen 
Lappeenrannassa yli 100 varusmiesten saapumiserää - yhteensä yli 30 000 miestä. 


Kenttätykistörykmentti 3:n ja Karjalan tykistörykmentin (vuodesta 1957) komentajat 
Lappeenrannassa olivat 


Bror Kraemer 

1944-1951 

Kaarlo Rauramo 

1951-1956 

Tauno Rantala 

1956-1962 

Paavo Halttu 

1962 

Tapani Klöf 

1962-1966 

Erkki Sävy 

1966-1970 

Tauno Tuominen 

1970-1972 

Risto Harju 

1972-1973 

Ilkka Seppälä 

1973-1977 

Pekka Aitero 

1977-1980 


Tykistörykmentin viimeinen Lappeenrannan komentaja eversti Pekka Aitero totesi muuton yhteydessä 
osin nostalgisesti puunjalostusteollisuuslaitosten ja makeistehtaan kaupungissa sijaitsevasta vanhasta 
varuskunnastaan: “Kasarmialue, jossa itätuulella haisee raha ja lounaistuulella karamellit, jää nyt 
kokonaan Uudenmaan Rakuunapataljoonan käyttöön. Rakennusten pemskorjausten jälkeen siirtyy 
myös sotilaspiiri Huhtiniemestä kasarmin tiloihin.” 

Uudenmaan rakuunapataljoonan toimintaa varuskunnassa olivat sodan jälkeen vaikeuttaneet 
monet tekijät. Lappeenrannassa oli 1 300 hevosta eli kahden rykmentin hevoset. Niitä ei taas ollut 
hoitamassa kuin Uudenmaan rakuunarykmentti, ja senkin miehistövahvuus oli vain 500 miestä. 
Lisäksi kaudelle olivat tyypillisiä tilapäiskomennukset, jotka lähinnä koostuivat mottitöistä. Miehiä 
voitiin Uudenmaan rakuunarykmentissä pitää koulutuksessa vain neljä kuukautta ja sen jälkeen siirtää 
komennuspaikkoihin. 

Ankeista ajoista huolimatta kiinnitettiin edelleen huomiota ratsastuskoulutukseen ja jopa 
kilpailutoimintaankin. Ensimmäisissä sodanjälkeisissä suurissa ratsastuskilpailuissa toukokuussa 1945 
Helsingissä oli Uudenmaan rakuunarykmentistä 12 upseeria. Helsingissä ratsastajat kävivät myös 
kunniakäynnillä marsalkka Mannerheimin kotona. Edelleen seuraavana vuonna Kööpenhaminassa 
pidettyihin kilpailuihin osallistui menestyksekkäästi Uudenmaan rakuunarykmentistä ratsumestari 
Arvo Haanpää. 

Sodan jälkeen Uudenmaan rakuunarykmenttiin kutsuttiin varusmiehiä pääosin Etelä-Pohjanmaalta ja 
Pohjois-Karjalasta. Miehet jaettiin eskadrooniin kotimaakuntansa mukaan. 

Uudenmaan rakuunarykmentti muuttui vuonna 1951 Jääkäripataljoona 6:ksi, mutta vanha 
perinnenimi kuitenkin säilytettiin vuoteen 1957 asti. Tällöin nimi muutettiin puolustusvoimien 
muiden järjestelyjen yhteydessä Uudenmaan rakuunapataljoonaksi. Rakuunapataljoonassa käytettiin 
edelleen Uudenmaan rakuunarykmentin vanhaa lippua ja perusyksiköt olivat edelleen eskadroonia, 
nimiltään lippu-, kuoleman- ja iskueskadroona sekä mustat husaarit. Tupien niminä olivat vanhojen 
taistelupaikkojen nimet. Varusmiehiä nimitettiin edelleen rakuunoiksi. 

7.9.1989 juhlivat rakuunat viimeistä kertaa pataljoonansa vuosipäivää Lappeenrannassapa 
Uudenmaan rakuunapataljoonan toiminta itsenäisenä joukko-osastona lakkasi saman vuoden 
lopussa. Rakuunaperinteitä vaalimaan jätettiin kuitenkin Lappeenrantaan kaksi eskadroonaa ja 
Rakuunasoittokunta. Rakuunasoittokunta muodostettiin Lappeenrannan varuskuntasoittokunnasta 
ja liitettiin Päällystöopistoon. Soittokunnan tuli hoitaa Lappeenrannan, Immolan, Kouvolan, 

Korian, Utin, Haminan ja Kotkan varuskuntien palvelussoitot ja esiintyä myös puolustusvoimien 
ulkopuolisissa tilaisuuksissa. Eskadroonista toinen oli nimeltään 2. Uudenmaan rakuunaeskadroona, 

rakuunapataljoonan Kuolemaneskadroonan seuraaja. Eskadroonan tehtävänä tuli toimia 
kertausharjoituseskadroonana, siinä siis oli määrä palvella reserviläisiä vain kertausharjoitusten 
aikana. 

1. Uudenmaan rakuunaeskadroonasta eli Lippueskadroonasta muodostettiin Lappeenrannan 
varuskunnan ainoa varusmiesyksikkö. Siinä palvelevien, pääosin Lappeenrannasta ja sen 
lähikunnista kotoisin olevien rakuunoiden tuli käydä peruskoulutus Savon ja Karjalan prikaateissa 
ja tulla sieltä komennukselle Lappeenrantaan. Lappeenrannassa varusmiesten tehtäviin kuuluivat 
kuljetus-, panssarivaunu-ja huoltotyöt. Lisäksi sotilaspoliisikoulutuksen saaneiden varusmiesten 
tuli huolehtia varuskunnan vartioinnista. Päällystöopiston alaisuudessa toimivien rakuunoiden 
perinnekomentajaksi nimitettiin Päällystöopiston apulaisjohtaja, vuonna 1990 everstiluutnantti Raimo 
Manninen. Hänen jälkeensä perinnekomentajaksi tuli everstiluutnantti Pekka Teljamo ja 1.10.1991 
alkaen everstiluutnantti Antti Marjanen. Rakuunoita uudessa järjestelmässä tuli olemaan noin 30 
kantahenkilökuntaan kuuluvan ohella noin 100 henkilöä. 

Uudenmaan rakuunarykmentin ja Uudenmaan rakuunapataljoonan komentajina vuodesta 1944 

lakkauttamiseen 31.12.1989 toimivat 

eversti Adolf Ehrnrooth 1944-1947 

everstiluutnantti Alfons Sundblad 1947-1955 

everstiluutnantti Kalle Virtanen 1955-1956 

everstiluutnantti Väinö Hahtela 1956-1958 

everstiluutnantti Yrjö Keinonen 1958-1960 

everstiluutnantti Oiva Luomala 1960-1965 

everstiluutnantti Lars Heinrichs 1965-1966 

everstiluutnantti Leo Saressalo 1966-1968 

everstiluutnantti Martti Suhonen 1968-1969 

everstiluutnantti Juhani Ruutu 1969-1971 

everstiluutnantti Jukka Suviniemi 1971-1974 

everstiluutnantti Ilkka Halonen 1974-1977 

everstiluutnantti Antero Karvinen 1977-1980 

everstiluutnantti Matti Kopra 1980-1984 

everstiluutnantti Seppo Ahtikoski 1984-1986 

everstiluutnantti Heikki Kausto 1986-1989 

Uudenmaan rakuunoitten ja Karjalan tykistörykmentin ohella on Päällystöopisto merkittävä osa 
sotienjälkeistä varuskuntaa. Kanta-aliupseerien koulutuksen katsotaan alkaneen jo tammikuussa 
1918 Vöyrin maatalouspitäjässä Pohjanmaalla, jossa järjestettiin kursseja valkoisen armeijan 
alipäällystötehtäviin koulutettaville suojeluskuntalaisille. Vöyrin jälkeen koulutettiin itsenäisen 
Suomen alipäällystöä eri joukko-osastojen aliupseerikouluissa. Tämä ei osoittautunut koulutustason 
kannalta järkeväksi ratkaisuksi, joten vuonna 1921 päätettiin perustaa Lappeenrantaan ratsuväen 
aliupseerikoulu, Helsinkiin tykistön aliupseerikouluja Viipuriin jalkaväen aliupseerikoulu. 

Jalkaväen aliupseerikoulu jouduttiin talvisodan jälkeen siirtämään Viipurin Markovillasta eli 
vanhasta kansakoulujen opettajaseminaarin rakennuksesta Kuopioon, jossa pidettiin kaksi kurssia. 
Tämän jälkeen koulu siirtyi Hämeenlinnaan linnankasarmille, jossa koulutus toimi katkonaisesti 
sotavuosien ajan. Lappeenrannassa koulu aloitti 15.6.1945. Jatkosodan jälkeen koulu lopulta siirrettiin 
Lappeenrantaan, jossa se sijoitettiin ratsuväkiprikaatin aliupseerikoulun tiloihin. 

Sotien jälkeen koulun sijoitusvaihtoehtoina olivat Lappeenrannan ohella esillä Hamina tai 
Immola. Lappeenranta valittiin lopulta koulutuspaikaksi lähinnä sen vuoksi, että siellä oli käytössä 
entisen ratsuväkiprikaatin aliupseerikoulun ja viestieskadroonan yhteinen koulurakennus. Lisäksi 
harjoitusmaasto oli vieressä ja huollossa voitiin turvautua varuskunnan laitoksiin. 

Lappeenranta ei sinänsä ollut jalkaväen aliupseerikoululle outo sijoituspaikka, sillä koulu oli 
esimerkiksi jo vuonna 1921 siirtynyt Markovillasta Lappeenrantaan kolmen viikon kesäleirille. 

Jalkaväen aliupseerikoulun ensimmäinen kurssi aloitti opiskelunsa sotien jälkeen Lappeenrannassa 
15.6.1945. Ensimmäiset seitsemän kurssia olivat jalkaväkikursseja, mutta vuonna 1948 koulua 
laajennettiin siten, että kahdeksannelle kurssille otettiin oppilaita jo muistakin aselajeista. Koulusta 
muodostui tämän jälkeen aselajien yhteinen aliupseerikoulu. 

Myös tykistön aliupseerikoulutus siirtyi muutamaksi vuodeksi Lappeenrantaan. Sodanaikainen 

tykistön aliupseerikoulu oli liitetty vuoden 1944 lopussa Tykistökouluun. Aliupseerilinja siirrettiin 
kuitenkin jo 10.2.1945 Lappeenrantaan, jossa ensimmäinen kurssi alkoi huhtikuun alussa samana 
vuonna. Kurssien lomassa pidettiin myös vuonna 1947 kaksi ase-ja ampumatarvikealiupseerikurssia 
sekä kaksi vamsmiesaliupseerikurssia ennen reservin aliupseerikoulujen käynnistymistä. Linjan 
johtajana toimivat aluksi everstiluutnantti S. Gyllenbögel ja majuri L.P. Toivanen. Toivasen kuoltua 
johtajaksi tuli vuoden 1946 alussa majuri R. Hirva ja vuodesta 1948 majuri M. Temmes. Tykistön 
aliupseerilinja siirtyi 24.11.1948 Hyrylään. 

Aliupseerikoulun ensimmäiset kurssit sodan jälkeen olivat melko lyhyitä, kurssiajat 3^1 kuukauden 
pituisia. Kursseille oli vähän hakijoita ja opetusohjelma haki vielä muotoaan. Ensimmäisten 
vuosien kautta onkin luonnehdittu koulun ylimenokaudeksi. Vuonna 1949 koulutusohjelma uusittiin 
puolustusrevision mietinnön perusteella. Uudessa ohjelmassa kurssin pituudeksi tuli yksi vuosi. 
Koulutus tuli jakaantumaan kahteen jaksoon. Ensimmäinen oli kaikille yhteinen yleisjakso, joka 
pidettiin kanta-aliupseerikoulussa Lappeenrannassa. Toinen jakso oli aselajijakso, joka tapahtui 
oppilaan aselajista riippuen joko Lappeenrannassa tai aselajikouluissa muualla maassa. Ensimmäinen 
uuden mallin mukaan järjestetty kurssi oli peruskurssi 9. Ensimmäisten kurssien oppilasmäärä oli 
noin 50-80 oppilasta. 1950-luvusta lähtien kurssit suurenivat useamman sadan oppilaan suuruisiksi. 

Kanta-aliupseerikoulun koulutusohjelmaan kuului kurssiuudistuksen jälkeen suuri määrä 
yleissivistäviä aineita. Opetettiin muun muassa siveysoppia, luonnonhistoriaa, konekirjoitusta 
ja venäjää. Aluksi yleissivistävien aineiden määrä oli itse asiassa suurempi kuin varsinaisten 
sotilasaineiden. Myöhemmin yleissivistävien aineiden osuutta vähennettiin ja eri aineita yhdisteltiin 
pääaineiden osiksi. 1960-luvun alussa koulussa annettiin opetusta yleissivistävistä aineista suomen 
kielessä, Suomen historiassa, matematiikassa, valtio-ja yhteiskuntaopissa ja maantiedossa. 
Sotilasaineita olivat johtamistaito, kouluttamistako, taistelukoulutus, ase-ja ampumakoulutus, 
liikuntakoulutus, pioneerioppi, viestioppi, huolto-oppija sotilaslait ja ohjesäännöt. 

Vuonna 1966 jaettiin koulun peruskurssi kolmeen jaksoon. Näistä ensimmäinen oli neljän kuukauden 
mittainen jakso niille, jotka eivät olleet käyneet keskikoulua, toinen jakso oli puolivuotinen 
yleissotilaallisen koulutuksen jakso ja kolmas jakso oli erikoiskoulutusta. Viimeisen jakson pituus 
vaihteli eri aselajien mukaan 5-8 kuukauteen. Vuonna 1966 alkoivat koululla myös jalkaväen 
mestarikurssit, joiden suorittamisen jälkeen oli mahdollista saada sotilasmestarin arvo. Kurssien 
opetusohjelmaan kuului kasvatus-ja kouluttamistaitoa, taktista koulutusta, hallintoasioita, 
kansalaiskoulutusta ja liikuntakoulutusta. 

Aliupseerien toimet muutettiin vuonna 1974 toimiupseerien toimiksi ja samalla toimiupseerien 
koulutus muutettiin opistoasteiseksi sekä kaksivuotiseksi. Yhtenäispäällystöjärjestelmään siirtymisen 
jälkeen Aliupseerikoulun nimi muuttui toimiupseerikouluksi. 

Jalkaväen aliupseerikoulun eli joulukuun 1952 jälkeen Kanta-aliupseerikoulun, helmikuun 1966 
jälkeen Aliupseerikoulun ja maaliskuun 1973 jälkeen Päällystöopiston johtajina ovat toimineet: 

eversti Aarne Kiira 1945-1948 
everstiluutnantti Kalervo Loimu 1948-1953 
everstiluutnantti Veikko Väänänen 1953-1957 
everstiluutnantti Lauri Paavola 1957-1961 
everstiluutnantti Jouko Suninen 1961 

everstiluutnantti Reino Yli-Ketelä (aiempi Ketonen) 1961-1966 

eversti Eero Eräsaari 1966-1971 

eversti Jukka Pajula 1971-1973 

eversti Raimo Viita 1973-1976 

eversti Veikko Rusanen 1976-1980 

eversti Aimo Airola 1981-1985 

eversti Matti Kopra 1985-1988 

eversti Antero Pärssinen 1988-1991 

eversti Pertti Pyötsiä 1991- 

Lappeenrannassa koulutettiin vuosina 1945-1991 noin 14 000 ali-ja toimiupseeria. Päällystöopisto 
jatkaa edelleen toimintaansa Lappeenrannassa ja kouluttaa opistoupseereita. 

Taiteilija Ole Heinosen suunnitteleman Päällystöopiston lipun tuinmanvilireälle pohjalle on koulun 
tunnukseksi sijoitettu harmaan patruunavyöja kuusenhavuseppele sekä kruunupäinen leijona. Lipun 
yläkulmassa on Vöyrin kaanin merkki. Heinosen lippu voitti lipunsuuitnittelukilpailun vuodelta 1958 
ja lippu luovutettiin Kanta-aliupseerikoululle puolustusvoimien 40-vuotisparaatissa Helsingissä 
4.6.1958. (Päällystöopisto). 


15.2 Maanpuolustukseen liittyvä järjestötoiminta 1918-1992 

Varuskunnan kontaktipintana ympäröivään seutuun ja kaupunkiin ovat koko itsenäisyyden kauden 
toimineet erilaiset, lähinnä vapaaehtoistyöhön perustuvat järjestöt ja yhteisöt. Näitä ovat olleet 
muun muassa suojeluskuntajärjestö, lottajärjestö, sotilaskotijärjestö, kantahenkilökunnan upseeri-ja 
aliupseerikerhojen ohella reserviläisten kerhot sekä joukko-osastojen killat. 

Suojeluskunnista muodostui vuoden 1918 jälkeen vakinaisen armeijan rinnalle sotilaalliselle 
perustalle järjestetty organisaatio, hiukan samaan tapaan kuin oli Lappeenrannassa jo 1600-luvulla 
toiminut kaupungin porvariskaarti. Suojeluskuntien maanlaajuiseen organisaatioon kuului ylipäällikkö 
eli vuodesta 1921 lähtien aiemmin Lappeenrannassa Tykistökoulua johtanut jääkäri Lauri Malmberg 
ja hänen alaisuudessaan toimivat 13 suojeluskuntapiiriä. 

Lappeenranta kuului tässä järjestelmässä Viipurin piiriin. Piirin päällikkönä toimi ensin vuoteen 
1925 paremmin kirjailijana tunnettu, Parikkalassa syntynyt ja Lappeenrannassa koulunsa käynyt 
Aarno Karimo. Karimon jälkeen oli vuoteen 1938 päällikkönä jääkärieversti Urho Sihvonen ja hänen 
jälkeensä samaten jääkärieversti Jussi Sihvo. 

Lappeenrannan suojeluskunnan paikallispäällikkönä toimi vuoteen 1930 asti aikoinaan autonomian 
kaudella kaksikymmentä vuotta Viipurin tarkka-ampujapataljoonassa ja Suomen rakuunarykmentissä 
palvellut Matti Vihelä. Vihelän jälkeen johtoon tuli Arvi Utrianen. 1933 päälliköksi tuli Väinö 
Vanninen. Pauli Uro oli paikallispäällikkönä vuosina 1934-1943 ja viimeisenä toimessa oli Oiva 
Kähö vuosina 1943-1944. Paikallispäälliköiden sijaisina toimivat tarvittaessa Rafael Ekholm ja Uuno 
Huttunen. 

Sodan jälkeen Lappeenrannan suojeluskunnan toiminta käynnistettiin 10.9.1918. Suojeluskuntaan 
kuului vuoden 1918 lopussa 120 jäsentä, ja myöhemmin jäsenmäärä vakiintui yli 200 
suojeluskuntalaiseen. Suojeluskunta jakaantui hallinnollisesti kanslia-, talous-ja koulutusjaostoon. 
Suojeluskunnan toimintaan kuului sotilaallisia harjoituksia, marsseja ja ampumakilpailuja. 
Harjoituksia pidettiin myös ympäristön suojeluskuntien kanssa. Pidettiin myös yleisluentoja ja 
oppitunteja. Urheilu oli suojeluskunnan toiminnassa tärkeällä tilalla - pelkän sotilaskoulutuksen ei 
pitemmän päälle katsottu motivoivan jäseniä toimimaan järjestössä. Suosittuja lajeja olivat pesäpallon 
ja muiden pallopelien lisäksi murtomaajuoksu ja hiihto. 

Suojeluskunnan ulkoharjoitukset pidettiin leirikentällä. 

Kokoontumistiloina olivat lokakuusta 1918 kaupungin yhteiskoululta antamat tilat. Myöhemmin 
kaupunki luovutti suojeluskunnalle kasarmialueen kupeesta vanhan Seurahuoneen, josta suojeluskunta 
taasen luovutti huoneiston sotilaskodin tiloiksi. Sotilaskotiyhdistykseltä tilat vapautuivat sotilaskodin 

siirryttyä varsinaiselle varuskunta-alueelle. Tämä johtui siitä, että vuoden 1920 iltalomakiellon jälkeen 
varusmiehet eivät saaneet enää iltaisin poistua kasarmialueelta. Seurahuoneen taloryhmään sijoitettiin 
myöhemmin myös poliisilaitos. Vuonna 1940 suojeluskunta muutti omaan rakennukseen entisen 
keisarintalon tontille Kirkko-ja Raastuvankadun kulmaan. Valtion rikki-ja superfosfaattitehdas OY:n 
entiseen pääkonttoriin, joka oli ostettu suojeluskunnalle. 

Suojeluskuntien merkitystä nosti liikekannallepanon organisaation uudistaminen kaaderijärjestelmästä 
aluejärjestelmään. Uudistuksen jälkeen sotilas-ja suojeluskuntapiirit huolehtivat alueillaan 
sodanaikaisen kenttäarmeijan perustamisesta. Vuonna 1930 tapahtuneen uuteen järjestelmään 
siirtymisen jälkeen ratsuväkiprikaati vapautui toimimaan suojajoukkona, kun se aiemmin olisi 
joutunut huolehtimaan kenttäarmeijan perustamisesta. 

Kuin muistumana 1700-luvun lopun varuskuntakaupungin Saimaan laivastosta oli suojeluskunnassa 
vuosina 1923-1936 moottorilaivasto-osasto eli Etelä-Savon laivue, jonka nimi myöhemmin 
muutettiin Lappeenrannan merisuojeluosastoksi. Laivue tutki Saimaan vesireittejä ja suoritti etappi-ja 
vartiopalvelusta. 

Lappeenrantalaista yhdistystoimintaa tutkineen Timo Herrasen mukaan suojeluskunnan näkyvin 
toiminta Lappeenrannassa olivat paraatit ja juhlatilaisuudet, jotka kannattajat kokivat innoittavina ja 
vastustajat varoittavina muistutuksina. Vuosittaisista tilaisuuksista voidaan mainita suojeluskunnan 
vuosijuhla huhtikuun loppupuolella, lippujuhlapäivä 16.5., maanpuolustusviikko lokakuun lopussa 
sekä sankarihaudoilla käynnit itsenäisyyspäivänä ja jouluna. 

Lappeenrannassa toimi vuosina 1921-1944 myös Lotta Svärd -järjestö. Järjestön perustaminen 
liittyi läheisesti suojeluskuntien vuoden 1919 järjestämistyöhön. Myös naisilla katsottiin olevan 
suojeluskuntavelvollisuutensa, joka voitaisiin parhaiten hoitaa perustamalla suojeluskuntien yhteyteen 
Lotta Svärd -yhdistyksiä. Yhdistysten roolina tuli olla rauhan aikana lähinnä suojeluskuntien huolto- 
organisaationa. 

Lappeenrannan Lotta Svärd kuului paikallisosastona Viipurin vuonna 1919 perustettuun lottaosastoon. 
Myöhemmin muodostettiin Suur-Saimaan piiri, johon kuuluivat Lappeenrannan lisäksi Anttola, 
Hirvensalmi, Joutseno, Kaukaa-Lauritsala, Lappee, Lemi, Mikkeli, Mikkelin pitäjä, Mäntyhaiju, 
Nuijamaa, Ristiina, Savitaipale, Suomenniemi ja Taipalsaari. Lappeenrannassa oli yhdistyksen 
alkuvaiheissa erityisen aktiivinen Emmy Melart, joka perusti Lappeenrannan lisäksi Lappeen, Lemin, 
Joutsenon ja Nuijamaan paikallisosastot. Melart kuului Viipurin piirin johtokuntaan vuosina 1921— 
1925. 

Lotta Svärd -yhdistyksen perustamisen aikaan syksyllä 1919 oli järjestössä Lappeenrannassa 40 
jäsentä. Sotiin mennessä lottien lukumäärä oli kasvanut noin 250:een. Yhdistyksen puheenjohtajana 
toimi alkukauden Emmy Melart ja vuodesta 1926 Hilda Pärnänen. Lotat pitivät vuodesta 1926 
lähtien ravintolaa. Suojeluskunnan naisosastona huolehdittiin muonituksen ohella lääkintähuollosta, 
varusteista, erilaisista keräyksistä ja kanslia-asioista. Suojeluskunnan poikaosaston tapaan Lotta 
Svärdiinkin perustettiin vuonna 1935 tyttöosasto. 

Varuskunnan liepeille perustettuihin järjestöihin kuului myös Lappeenrannan reserviupseerikerho. 
Tämä Etelä-Karjalan vanhin reserviupseerikerho sai alkunsa syyskuussa 1927. Kerho perustettiin, 
jotta itsenäisyyden alkuvuosina usein sekalaisen koulutuksen saaneiden reservin upseerien 
koulutusta saataisiin yhtenäistettyä. Samalla haluttiin saada koulutuksen piiriin myös suojeluskuntiin 
kuulumattomat henkilöt. Varuskunnan upseerit ja aluepäällikkö kävivätkin säännöllisesti kerhossa 
pitämässä luentoja ja harjoituksia. Kerhoon kuului perustamisvaiheessa noin 20 jäsentä, myöhemmin 
jäsenmäärä nousi useaan sataan reserviupseeriin. Vuonna 1953 perustettiin reserviupseerikerhon 
naisjaosto. Reservialiupseeriyhdistys perustettiin vuonna 1955. 

Varuskunnan upseerikerho perustettiin vuonna 1951. Sitä ennen Uudenmaan rakuunarykmentin, 
Karjalan tykistö rykmentin ja Jalkaväen aliupseerikoulun upseerikerhot jo toimivat erillisinä. 
Kantahenkilökunnan aliupseerikerho eli nykyinen Päällystökerho perustettiin vuonna vuonna 
1960. Upseerikerhon tapaan uutta kerhoa edelsivät joukko-osastojen ja aliupseerikoulun erilliset 
aliupseerikerhot. Vuonna 1961 Päällystökerhon toimitilaksi saneerattiin 1910-luvulla rakennettu 
tiilirakennus, joka korjauksen yhteydessä rapattiin valkeaksi. Upseerikerhon rakennuksena on Suomen 
rakuunarykmentin aikainen upseerikerho. 

Timo Herranen laskee sotia edeltäneen kauden sotilaallisten järjestöjen joukkoon suojeluskunnan, 
Lotta Svärd -järjestön ja reserviupseerikerhon ohella myös kaasupuolustusyhdistyksen, johon 
kului ennen sotia yli 300 henkilöä, sekä Lappeenrannan ilmapuolustusyhdistyksen ja sen 

purjelentoyhdistyksen. Ilmapuolustusyhdistys perastettiin vuonna 1932 Suomen ilmapuolustusliiton 
Etelä-Saimaan alueen järjestöksi. Yhdistyksen purjelentokerhon toiminta oli erityisen aktiivista. 

Kerho muun muassa järjesti ratsuväkiprikaatin upseereille ja aliupseereille purjelentokurssit 
vuonna 1938. Kesällä 1939 järjestettiin Lappeenrannassa myös moottorilentokurssit. Sotien jälkeen 
ilmapuolustuksen kehittämisen ajatus jäi pois purjelentokerhon toiminnasta. 

Lähinnä joukko-osastojen perinteitä vaalimaan perustetuista killoista Rakuunakilta perustettiin 
7.9.1960, Ratsumieskilta 7.9.1960 ja Karjalan tykistörykmentin kilta 11.4.1965. 

Yksi tiiveimmin varuskunnan yhteydessä toimineista ja edelleen toimivista yhdistyksistä on 
sotilaskotiyhdistys. 

Sotilaskotitoiminta lähti Lappeenrannassa käyntiin, kun 

16.11.1918 pyydettiin paikallisessa lehdessä sotilaskodin perustamisesta kiinnostuneita 
kokoontumaan maanantaiksi 18.11. raatihuoneelle. Hankkeen oli pannut alulle Edith Sahlgren, 
joka selosti raatihuoneen kokoukselle sotilaskotityön tarpeellisuutta, kaupunkiin oli nimittäin juuri 
sijoitettu tykistön rykmenttejä. Alustuksen jälkeen käydyn keskustelun jälkeen päätettiin perustaa 
Lappeenrannan Sotilaskotiyhdistys. 

Kokouksessa valittiin toimikunta keräämään varoja sotilaskotityölle sekä hankkimaan yhdistykselle 
huoneisto. Rahaa saatiin aluksi kerätyksi yli 7 000 markkaa ja huoneistoksi saatiin entisen 
Seurahuoneen tiloissa majailevalta suojeluskunnalta neljä huonetta ja keittiö. Sotilaskoti avattiin 
jouluaattona 1918. 

Sotilaskoti toimi aluksi vapaaehtoisella työvoimalla. Pian kuitenkin jouduttiin palkkaaman hoitaja, 
Matilda Kaartinen. Sotilaskoti sai jo ensimmäisenä toimintavuotenaan kirjaston, jota kartutettiin 
lahjoituksilla ja keräyksillä. Sotilaskodin ongelmaksi nousi pian sen sijainti varuskunta-alueen 
ulkopuolella. Ongelma korostui etenkin kun syksyllä 1920 tuli voimaan ns. iltalomakielto, jonka 
jälkeen varusmiehet eivät enää saaneet liikkua kaupungilla. Uudenmaan rakuunarykmentin ja 
Hämeen ratsurykmentin siirryttyä Lappeenrantaan vuonna 1921 hankittiin sotilaskodille varuskunta- 
alueelta pääportin vieressä sijainnut rakennus. Tilat olivat kuitenkin ahtaat, ja vuonna 1922 
sotilaskoti saatiin siirretyksi Suomen rakuunarykmentin entiseen ruokala-ja kirkkorakennukseen. 
1920-luvulla sotilaskotiyhdistyksen toiminta laajeni siten, että se alkoi huolehtia myös Uudenmaan 
rakuunarykmentin ja Hämeen ratsurykmentin kenttäkaupoista. Yhdistyksellä oli kasarmialueella 
lisäksi kesäisin ravintola, ns. kesäpaviljonki. 

Kun Viestieskadroona ja Rakuunarykmentin aliupseerikoulu siirtyivät vuonna 1937 uuteen 
kasarmirakennukseen kasarmialueen läheisyyteen, perustettiin sinne myös toinen sotilaskoti. Kolmas 
sotilaskoti perastettiin vuoden 1939 ylimääräisten kertausharjoitusten aikana linnoitukseen. 

Varuskunta-alueella sijainnut suuri sotilaskoti vaurioitui talvisodan pommituksissa niin pahasti, 
ettei siinä enää voitu jatkaa toimintaa, llmavaaran vuoksi jouduttiin sulkemaan myös linnoituksen 
kahvitupa. Välirauhan aikana sotilaskoti toimi Lappeenrannan lyseon kellarikerroksessa ja aulassa 
ja myöhemmin Lappeen seurakuntakodissa. Pian kuitenkin keskussotilaskoti korjattiin ja avattiin 
31.8.1940. Keskussotilaskodin käyttö oli erittäin vilkasta koko sotien kauden. Myös linnoituksen 
kahvitupaa käytettiin niin runsaasti, että se jouduttiin siirtämään vuoden 1940 lopussa suurempaan 
huoneistoon, joka kunnostettiin vankilan myymälätiloihin. Viestieskadroonan ja rakuunarykmentin 
aliupseerikoulun alueella oleva kahvituvan tilalle rakennettiin käytön lisääntyessä parakkisotilaskoti. 
Se avattiin jouluna 1943. Rintaman lähestyessä Lappeenrantaa kesällä 1944 siirtyi sotilaskoti 
Mäntyharjulle. Sodan päätyttyä varuskunnan sotilaskodit avattiin jälleen; linnoituksen sotilaskoti 
kuitenkin lakkautettiin jo vuoden 1944 aikana. Keskussotilaskotia remontoitiin vuonna 1960, jolloin 
rakennuksen kellaritiloihin sijoitettiin muun muassa kirjasto. Vuonna 1967 keskussotilaskotiin 
valmistui munkkileipomo. 

1980-luvun alussa sotilaskotiyhdistyksellä oli jo 18 palkattua työntekijää, vapaaehtoisten 
työntekijöiden tunteja tehtiin silti 4 000 tuntia. Vanhan kasarmialueen sotilaskodin ohella toimintaa on 
Päällystöopiston sotilaskodissa, ja kolmas sotilaskoti sijaitsee Taipalsaaren harjoitusalueella. 

Lappeenrannan Sotilaskotiyhdistyksen puheenjohtajana toimi vuoteen 1937 asti Edith Sahlgren, 
vuonna 1930 oli kuitenkin Siviä Ruotzi vuoden puheenjohtajana. Sahlgrenin jälkeen puheenjohtajaksi 
valittiin Kerttu Suuronen, joka oli tehtävässään vuoteen 1940 saakka. Toukokuussa 1940 
tuli puheenjohtajaksi Aino Snellman ja vuonna 1951 Meri Kärmeniemi. Vuosina 1966-1976 
puheenjohtajana toimi Anita Valjakka, vuosina 1976-1977 Rauni Karvinen, vuosina 1977-1981 Irma 
Ryynänen, vuosina 1981-1990 Leena Risku ja vuodesta 1990 Seija Kesälä. 

15.3 Vanhojen joukko-osastojen siirtoja lakkauttaminen 

1700-luvun linnoituskaupunki ja 1800-luvun leiri-ja kasarmikaupunki Lappeenranta toimii vielä 
1900-luvullakin varuskuntakaupunkina. Varuskunnan merkitys teollistuvalle ja väkiluvultaan 
kasvavalle kaupungille ei enää kuitenkaan ole ollut niin suuri kuin aikaisempina vuosisatoina. 
Itsenäisyyden kaudellakin toki varuskunnalla on ollut kaupungille suuri taloudellinen merkitys. 
Varuskunnan runsaslukuinen kantahenkilökunta saa palkkansa valtiolta ja kartuttaa kaupungin 
verotuloja. Myös varusmiehet kuluttavat kaupungissa rahaa. Kaupunkiin ja ympäröivälle maaseudulle 
suuntautuu myös varuskunnan hankintoja. Vielä ennen sotia suurin prosenttiosuus Lappeenrannassa 
palveluelinkeinoissa toimineesta väestöstä työskenteli varuskunnassa. Jyrki Antikaisen mukaan 
esimerkiksi vuonna 1940 puolustusvoimain henkilöstö oli 23,7 % ammatissa toimivasta väestöstä. 

Vielä 1970-luvun lopussa varuskunnan piirissä työskenteli lähes 500 palkattua henkilöä. Lisäksi 
alueella oli noin 1 200 varusmiestä ja 300 toimiupseerioppilasta. Varuskunnan palkkojen ja 
päivärahojen summa oli vuosittain noin 20 miljoonaa markkaa. Varuskunnan Lappeenrannan 
talousalueelta suorittamien hankintojen arvo oli yli 7 miljoonaa markkaa. Varuskuntaan oli myös 
sijoitettu vuosittain keskimäärin 4 miljoonan markan edestä rakennusrahoja. 

Kulttuuripuolellakin varuskunta on edelleen merkittävä tekijä Lappeenrannassa, erityisesti 
musiikin suhteen. Toivasen mukaan jo vuoden 1918 sodan jälkeen Raskaan tykistö rykmentin ja 
Kenttätykistörykmentti 3 :n soittokunnat esiintyivät viikoittain. Tykistön soittokunnat esiintyivät aina 
vuoteen 1923 saakka. Vuonna 1920 esiintyi kaupunkilaisille jo myös Uudenmaan rakuunarykmentin 
soittokunta ja vuodesta 1923 lähtien Ratsuväkiprikaatin soittokunta. Ratsuväkiprikaatin soittokunta 
koostui vuodesta 1926 lähtien 20 miehestä. Se esiintyi myös Helsingissä soittaen kesällä 
1927 Esplanadin soittolavalla kuukauden päivät. Varuskunnassa oli soittokuntien lisäksi myös 
kuorotoimintaa, ja asevelvollisten keskuudesta oli esimerkiksi kesällä 1930 koottu oma jazz- 
orkesteri. Varuskunnan musiikkitoiminta on jatkunut myös sotien jälkeen. Nykyisin soittokunta eli 
Rakuunasoittokunta toimii liitettynä Päällystöopistoon. 

Varuskunnan merkitys Lappeenrannan urheilutoiminnalle oli voimakas. Lappeenrannan urheilun 
järjestötoimintaa tutkinut Timo Herranen liittää yleisemminkin sotienväliseen suomalaiseen urheiluun 
maanpuolustuksen. Urheilun kansalliseksi tehtäväksi katsottiin hänen mukaansa - propaganda-arvon 
ohella - kansan sotilaskunnon kohottaminen. 

Lappeenrannassa tämä ilmeni muun muassa paikallisten seurojen ja varuskunnan tiiviinä 
yhteistyönä. Jo vuonna 1919 Raskas kenttätykistörykmentti avusti Lappeenrannan luistinseuran 
kentän kunnossapidossa. Kenttä oli vuosina 1919-1920 varuskunnan hallinnassa olevalla alueella, 
leirikentällä upseerikasinon edessä. Vuonna 1922 urheilukentälle saatiin paikka leirikentän 
pohjoispäästä, palaneen ortodoksikirkon ja rautatieaseman vierestä. Varuskunta auttoi kentän 
rakentamisessa ja varuskunnan joukot osallistuivat kentällä moniin kilpailuihin sekä joukko-osastoina 
että yksittäisinä kilpailijoina. Leirikentän maastoa käytettiin usein ennen sotia hiihtokilpailujen 
järjestämiseen. Ratsuväkiprikaati rakensi kaupunkiin vuonna 1922 myös hyppyrimäen. 

Urheilutoiminnassa yhteistyöstä hyötyivät sekä varuskunta että kaupunki. Esimerkiksi sotien jälkeen 
Hämeen ratsurykmentin siirto Lahteen ja Uudenmaan rakuunarykmentin jalkauttaminen heikensivät 
varuskunnassa toiminutta Hubertus-seuraa. Seura salli vuoden 1946 jälkeen myös siviilien liittyä 
seuraan ja jatkoi edelleen toimintaansa. Seura käytti toimintaansa Kenttätykistörykmentti 3:n hevosia. 

Taloudellisten tekijöiden ja erilaisten kulttuuritoimintojen ohella varuskunnan läsnäolo vaikutti 
muutenkin kaupungin elämään. Riitta Räsäsen mukaan Lappeenrantaan sijoitettu sotaväki jo 1800- 
luvulta alkaen muun muassa vakiinnutti kaupungissa virallisten juhlatilaisuuksien muodoiksi marssit, 
paraatit, sotilassoiton, kenttäjumalanpalvelukset, juhlalliset katselmukset ja kansanjuhlat. 

Toivanen listaa varuskunnan itsenäisyyden kaudella Lappeenrannassa pitämistä juhlista 
näyttävimmiksi muun muassa vuonna 1921 pidetyt Suomen vanhan sotaväen 40-vuotisriemujuhlat ja 
ratsuväkirykmenttien 10-ja 20-vuotisjuhlat vuosina 1928 ja 1938. Tärkeitä tapahtumia olivat myös 
Mannerheimin vierailu Uudenmaan rakuunarykmentissä kesäkuussa 1934 ja Ruotsin kruunuprinssi 
Gustaf Adolfin vierailu Lappeenrannassa samana kesänä, jolloin Uudenmaan rakuunarykmentti 
järjesti vierailun yhteydessä vastaanoton ja sotaharjoitukset. 

Lappeenrannan historiateosta varten tehdyssä kyselyssä eräs vastaajan muistelma 1920-ja 1930- 
luvun Lappeenrannassa kertoo ratsuväkiprikaatin läsnäolosta myös kaupungin äänien ja hajujen 
joukossa. Räsäsen lainaaman muistelman mukaan “Minua kiinnostivat Lappeenrannassa erityisesti 
ratsuväki ja sen harjoitukset leirikentällä, joka oli lähellä ensimmäistä asuntoamme. Kuulen vielä 
selvästi hevosten kavioiden kopseen mukulakivikaduilla, samoin vossikoiden kavioiden kopseen... 
Urheilukentällä kuuluivat hurraahuudot, samoin kun eskadroonat vetivät köyttä kilpaillen kuka on 
vahvin...Rakuunoitten hevosten haju jäi mieleen, kun katselimme eskadroonan ratsastusta kadulla. 
Sulfiittiselluloosan haju tuli joskus Kaukaalta...” 

Varuskunnan ja kaupungin yhteiselo ei tietenkään aina ollut ristiriidatonta. Erityisesti itsenäisyyden 
kauden alkuvuosina oli varuskunnan ja kaupunkilaisten välillä myös ongelmia. Tämä näkyi 
lähinnä iltalomien yhteydessä juopotteluina ja tappeluina. Levottomuuksiin eivät aina auttaneet 
edes vuonna 1921 perustetut katupartiot eli “katujyrät”. Toivanen pitää kaupungin Etelä-Saimaa - 
lehden sotilashuliganismiksi kutsumaan käytökseen syynä vuoden 1918 sodan aiheuttamaa tapojen 
raaistumista sotaan osallistuneilla ja armeijan palvelukseen jääneillä. 

Vielä vuonna 1927 “Garnisoonipäällikkö”, eversti G. Palmroth kielsi varusmiehiä oleskelemassa 
tietyissä paikoissa kaupungilla “siellä vietettävän huonon elämän vuoksi”. Paikkoihin kuuluivat 
matkustajakoti Lepo, Kauppakadun varrella sijainnut ravintola Suomi ja kahvilat Vellamo, Kaleva 
ja Sampo. Myös rautatieasemalla vetelehtiminen kiellettiin, mutta rantakasinolla oleskelu sallittiin 

- ainakin toistaiseksi. 

Varuskunnan merkityksen Lappeenrannalle voidaan katsoa alkaneen vähentyä jo ennen sotia. 
Henkinen käännekohta ja symboli - jos sellainen halutaan etsiä - varuskunnan merkityksen 
vähentymisessä voidaan kuitenkin ajoittaa vuoteen 1947. Tällöin päättyi Lappeenrannan elämää 
pitkään leimannut ratsastavan ratsuväen toiminta. Heikki Pohjanpään kuvauksen mukaan juhlallinen 
jalkauttaminen tapahtui seuraavasti: 

“Maaliskuun 1. pnä 1947 Uudenmaan Rakuunarykmentti järjestyi viimeisen kerran ratsain tutulle 
keskuskentälleen. Majuri Leo Häivän ilmoitettua rykmentin eversti Adolf Ehrnroothille tämä komensi 
kunnianosoituksen ja Uudenmaan rakuunoiden kaunis valkea standaari saapui laukassa ratsuvääpeli 
Tauno Melasniemen kantamana ja ratsumestari Veikko Vartiaisen ja luutnantti Toivo Pärssisen 
vartioimana kiertäen eskadroonan editse rykmentin kärkeen. Sen jälkeen komentaja laskeutui 
ratsailta ja laski majuri Carl-Birger Petanderin kanssa sinikeltaisilla nauhoilla koristetun seppeleen 
kaatuneiden muistokivelle. Komentajan noustua ratsaille hän komensi rykmentin marssirivistössä 
seuraamaan, ja URR ratsasti ulos pääportista kiertäen kaupungin pääkadut. Katujen vierillä seisoi 
hiljaista siviiliyleisöä ja eräässä kohdassa tuntematon vanha pariskunta heitti suuren kukkavihkon 
ratsastavan rykmentin tielle. Palattuaan kaupunkikierrokseltaan URR järjestyi jälleen keskuskentälle 
ja eversti Adolf Ehrnrooth piti rykmentilleen puheen, jossa hän mainitsi varusmiehille näiden olevan 
viimeisen ikäluokan, joka on saanut ratsuväkikoulutuksen Suomen armeijassa. Komentaja päätti 
puheensa sanoihin: ‘Olen saanut esimiehiltäni käskyn jalkauttaa rykmenttini ja teen sen nyt. Valmiiksi 

— ratsailta.’ 

Suomen viimeinen ratsuväkirykmentti oli astunut ratsailta.” 

Lappeenrannan varuskunnan tulevaisuus kytkeytyi läheisesti konekauteen siirtyneiden 
joukko-osastojen harjoitusmaakysymykseen. Sotien jälkeen harjoitusmaakysymys oli noussut 
puolustusvoimien ongelmaksi. Vanhat kasarmialueet - Lappeenrannankin - sijaitsivat kaupunkien 
yhteydessä. Kun kaupungit olivat kasvaneet ja asutus oli laajentunut laajemmalle alueelle, oli 
hankaluuksia löytää kohtuullisella etäisyydellä kasarmeista harjoitusalueita ja ampumaratoja. 
Suurempia harjoituksia ja ampumaleirejä varten jouduttiinkin joukot siirtämään telttamajoitukseen 
valtion omistamille maille. 

Kuten Tervasmäki on todennut, vielä autonomian kaudella varuskunnat voitiin sijoittaa kaupunkeihin, 
sillä aseiden kantama oli pieni ja ammunnat voitiin suorittaa normaaleilla ampumaradoilla 
aiheuttamatta ympäristölle vaaraa. Ennen sotia syntyi kuitenkin jo eri puolille maata leirialueita, 
joissa tykistöjä muut raskaita aseita käyttävät joukot pystyivät suorittamaan ammuntoja. Joukot olivat 
kuitenkin edelleen pääosin sijoitettuina kaupunki varuskuntiin. Kuitenkin jo ennen sotia rakennettiin 
kertausharjoituskeskuksia ja joidenkin joukko-osastojen kasarmeja muun muassa Valkjärvelle, 
Kiviniemeen, Terijoelle, Lahdenpohjaan ja Niinisaloon. Toisen maailmansodan jälkeen jalkaväen 
raskas aseistus, panssarintoijunta-aseet ja kranaatinheittimet olivat kehittyneet niin tehokkaiksi, 
että ammuntoja varten tarvittiin kymmenien kilometrien suoja-alue. Siten kaupunkivaruskuntien 
läheisyydessä ei enää voitu suorittaa raskaammilla aseilla kovapanosammuntoja. 

Karjalan tykistörykmcntin leiliiöparaaii 1 979 . (Elelei-Saimaa). 


Sotien jälkeen puolustusministeriössä tutkittiin, voitaisiinko kasarmialueet rakentaa kevyesti ja 
vähäisin perustamiskustannuksin, jolloin olisi ollut helppo organisaatiouudistusten myötä muuttaa 
varuskuntia. Ilmastollisista syistä kevyt rakentaminen kuitenkin katsottiin mahdottomaksi ja ajan 
mittaan kannattamattomaksi. Tutkittiin myös mahdollisuutta laajentaa kaupunkien kasarmialueita. 
Tämä kariutui lähinnä kaupunkimaan kalliiseen hintaan. 

Vielä 1950-luvulle saakka ongelma ratkaistiin samoin kuin ennen sotia. Valtio osti ja lunasti 
harjoitusalueita ammuntoja varten ja joukko-osastot puolestaan olivat edelleen majoittuneina 
vanhoihin kaupunkivaruskuntiin. Tervasmäen mukaan ratkaisua pidettiin joukko-osastojen 
komentajien keskuudessa hyvänä ja katsottiin, että ylipäätään uusien, maaseudulle sijoitettujen 
varuskuntien rakentamiseen ei olisi edes varoja. 1950-luvun puolivälissä päädyttiin kuitenkin siihen, 
että varuskunnat tulisi sijoittaa maaseudulle harjoitusalueen keskelle. Tällä menettelyllä katsottiin 
voitettavan joukkojen siirtoihin kuluva aika, joka taas voitaisiin käyttää koulutuksen tehostamiseen. 
Siirtymisen taloudellista puolta helpotti se, että monet laajenevat kaupungit olivat innokkaita 
hankkimaan kasarmialueita tonttimaiksi. 

Lappeenrannassa leirikenttä oli vielä ennen sotia hyvä harjoituspaikka ratsuväelle. Hämeen 
ratsurykmentissä palvellut everstiluutnantti Otto Lilius muun muassa luonnehti lähes kolme 
kilometriä pitkää ja 1/2-3 kilometriä leveää, avointa ja melko tasaista kenttää lähes ihanteelliseksi 
harj oituspaikaksi. 

Ampumaharjoitusten osalta ilmeni kuitenkin vaikeuksia jo itsenäisyyden kauden alussa. 
Tykistökoulun kovapanosammunnoissa ammukset kantautuivat leirikentän suunnassa 4-5 kilometrin 
päähän Lavolan kylän liepeille. Myös käsiasein suoritetuissa ammunnoissa oli vaikeuksia. Ennen 
Huhtiniemen ampumaradan valmistumista 1930-luvun alussa suoritettiin ammunnat leirikentän 
ampumaradalla. Ammuntojen aikana oli Korkea-Ahon tiellä ratsuvartio estämässä liikkumista 
kaupungin suuntaan. Aseiden teho oli kuitenkin jo niin suuri, että Korkea-Ahon pelloilla 
työskentelevät joutuivat ajoittain suojautumaan vinkuvilta kimmokkeilta. 

Sodan jälkeen muutospaineet alkoivat näkyä varuskunnan sisällä. Jo 1960-luvulla oli Karjalan 
tykistörykmentin piirissä huhuttu rykmentin sijoituspaikan vaihtuvan. 1970-luvulla rykmentin 
muutosta alkoi tihkua entistä enemmän tietoa, ja 1970-luvun alussa tiedot odotettavissa olevasta 
joukko-osaston siirrosta Valkealan pohjoisosaan Vekaranjärvelle vaikuttivat kantahenkilökunnan 
keskuudessa muun muassa henkilöstön hakeutumisena muihin joukko-osastoihin. 

Vekaranjärven rakennustyöt olivat alkaneet työllisyystöinä jo vuoden 1963 lopussa, ja Karjalan 

Rakuunapataljoonan siirto herätti kaupungissa kansanliikkeen. Elelä-Saimaa 9.9.I9HH ja 
K9.I9H9. 


prikaati oli pääosin siirtynyt varuskuntaan 1970-luvun loppuun mennessä. Tykistörykmentin 
tuli nyt myös siirtyä varuskuntaan. Rykmentin henkilökunta ei ollut lainkaan innostunut 
siirtymään Vekaranjärven korpivaruskuntaan - siirtohalukkuudesta suoritetun kyselyn perusteella 
Vekaranj ärvelle halusi siirtyä vain kymmenesosa henkilökunnasta. Lappeenrannassa haluttiin 
pysyä, sillä monet olivat juurtuneet kaupunkiin ja kokivat sen viihtyisäksi asuinpaikaksi. Lisäksi 60 
prosentilla siirtymään haluttomista oli oma asunto kaupungissa ja 80 prosentilla vaimolla oli pysyvä 
työpaikka Lappeenrannassa. Vuosina 1972 ja 1973 siirtyikin tykistörykmentistä 18 upseeria tai 
aliupseeria reserviin tai muihin joukko-osastoihin. 

Ennen siirtymistä vaihtui rykmentin komentaja viimeisen kerran Lappeenrannassa, kun reserviin 
siirtyvän komentajan, eversti Ilkka Seppälän tilalle määrättiin komentajaksi eversti Pekka Aitero. 
Komentajan tehtävien vaihto tapahtui vuonna 1977. Seuraavana vuonna rykmentti vietti vielä 60- 
vuotisjuhliaan Lappeenrannassa. Vuosina 1978 ja 1979 rykmentistä erosi, siirtyi eläkkeelle tai siirtyi 
kaupungin muihin joukko-osastoihin Vekaranj ärvelle muuton vuoksi 47 sotilas-ja siviilihenkilöä. 
Rykmentin työntekijöistä siis vaihtui lähes puolet kahdessa vuodessa. Rykmentin viimeinen patteri 
jätti Lappeenrannan helmikuussa 1980. 

Tykistörykmentin siirtyessä kaupunki menetti noin 250 veronmaksajaa, joista osa oli 
kantahenkilökunnan perheenjäseniä. Menetysten joukkoon kuului myös tykistörykmentin 10 
miljoonan markan “liikevaihdon” katoaminen kaupungista. 

Lappeenrannassa ei katsottu välttämättömäksi lopettaa koko varuskuntaa. Keväällä 1972 katsoi 
everstiluutnantti Jukka Suviniemi artikkelissaan Sotilasaikakauslehdessä, että kun Taipalsaarelle 
- noin 30 kilometrin päähän varuskunnasta - oltiin saamassa puolustuslaitokselle noin 2 200 hehtaaria 
käsittävä harjoitus-ja ampuma-alue, niin Lappeenrannan varuskunnan kehittäminen nykyaikaiseksi 
kaupunkivaruskunnaksi oli mahdollista. 

Jo aiemmin oli tehty päätös kehittää varuskunta-alue kanta-aliupseerikoulun, sotilaspiirin esikunnan 
ja Uudenmaan rakuunapataljoonan varuskunnaksi. Kehittämistoiminta oli Suviniemen mukaan ollut 
pysähdyksissä 10 vuoden ajan eli lähes koko 1960-luvun. Tämä oli johtunut Suviniemen mukaan siitä, 
että Karjalan tykistörykmentin uusi sijoituspaikka oli jäänyt avoimeksi. Tilanne laukesi vuonna 1966, 
jolloin tehtiin päätös uusien tilojen rakentamisesta tykistörykmentille Valkealan varuskuntaan. 

Vielä vuonna 1985 katsottiin, että varuskunta - ja Uudenmaan rakuunapataljoona - tulisi pysymään 
Lappeenrannassa. Puolustusministeriön katsottiin sijoittaneen niin paljon varoja varuskuntaan, 
ettei sitä olisi järkevää siirtää pois kaupungista. Uudenmaan rakuunapataljoonan komentaja piti 


342 




varuskunnan sijaintia kaupungin keskustassa etuna. Kun varuskunta sijaitsi vilkkaan kaupungin 
keskustassa, oli “tästä se hyöty, että varuskuntaan ei tarvitse rakentaa ja järjestää paljoa vapaa-ajan 
palveluja, kuten korpivaruskuntiin. Lappeenrannassa on hyvin monipuolinen palveluvarustus ja 
kulttuuritarjonta. Tämä on meille eduksi”. 

Pian rakuunapataljoona jouduttiin kuitenkin pääosin lopettamaan. Puolustusministeriö päätti keväällä 
1989, että Lappeenrannan rakuunapataljoona siirrettäisiin Mikkeliin eli käytännössä lopetettaisiin 
tammikuussa 1990. Kaakkois-Suomen sotilasläänin komentaja Gustav Hägglundin mukaan 
rakuunoiden hanketta ei voinut estää. Varusmiesten määrän koko ajan vähetessä olivat Kaakkois- 
Suomen kehitettävät varuskunnat Mikkelin Karkialampi ja Valkealan Vekaranjärvi - Lappeenrannan 
varuskunnan sijainti kaupungin keskustassa esti Hägglundin mukaan varuskunnan kehittämisen, 
hankalaa oli esimerkiksi ammuntojen järjestäminen kilometrien päässä Taipalsaarella. 

Hanke herätti suurta vastustusta. Muun muassa Rakuunakilta vetosi puolustusministeriin ja 
puolustusvoimain komentajaan Uudenmaan rakuunapataljoonan säilyttämiseksi itsenäisenä joukko- 
osastona Lappeenrannassa. Asiasta tehtiin jopa eduskuntakysely. Kyselyn jätti lappeenrantalainen 
kansanedustaja Heikki Järvenpää ja sen oli allekirjoittanut 101 kansanedustajaa. 

Lähes kansanliikkeen tasolle noussut vastustus huipentui Rakuunakillan ja Ratsumieskillan 
keräämiin rakuunapatataljoonan lopettamista vastustavien nimilistoihin. Listoihin kertyi 66 360 
nimeä. Puolustusministerille luovutettu adressi ja muu vastustus ei onnistunut kuitenkaan perumaan 
rykmentin lopettamista, joskin suunnitelma puolustuvoimien komentajan Jaakko Valtasen toimesta 
otettiin vielä tutkittavaksi. Siirtoa ei kuitenkaan peruttu. Kuitenkin Lappeenrantaan jätettiin pieni 
osasto pataljoonasta ja soittokunta. 

Siirtoa vastusti muun muassa kaupungin päälehti Etelä-Saimaa. Otsikolla “Rakuunoiden siirtopuuha 
hölmöläisten hommaa” katsottiin lehden pääkirjoituksessa muun muassa rakuunoiden siirtoa voitavan 
vastustaa perustellusti perinteisiin, työpaikkoihin ja moniin muihin seikkoihin vedoten. Tärkeimmäksi 
periaatteelliseksi näkökulmaksi lehti kuitenkin katsoi maanpuolustushengen - siirron katsottiin 
romuttavan Kaakkois-Suomen hyvän maanpuolustushengen. 

Kaupungissa pidettiin mahdottomana hyväksyä pataljoonan siirtoa, kun jo Karjalan tykistörykmentistä 
oli jouduttu luopumaan. Lappeenrannan edusmiehet katsoivat rakuunoiden poislähtiessä menetettävän 
noin 100 - 200 työpaikkaa, mitä pidettiin raskaana iskuna muuttotappiosta kärsivässä kaupungissa. 
Rakuunapataljoonan lopettamisen katsottiin myös murentavan vaalitun rakuunaperinteen. 
Lappeenrannan kaupunginjohtajan Jarmo Kolhin mukaan: “Olemme markkinoineet paikkakuntaa 
rakuunakaupunkina, hankkineet sotilassoittokunnalle perinteiset rakuunapuvut ja järjestäneet 
Linnoituksessa kaikenlaista perinteeseen liittyviä tilaisuuksia, joihin ihmiset ovat olleet tyytyväisiä. 
Nyt ollaan tältä kaikelta lyömässä pohja pois”. 

Kaupunginjohtaja yritti vielä toukokuun lopussa 1988 vierailullaan puolustusministerin luona 
saada hanketta perutuksi. Tässä ei kuitenkaan enää onnistuttu, joskin ilmeni, että Lappeenrantaan 
voisi jäädä kooltaan hiukan suurempi eskadroona ja varuskuntasoittokunta - soittokunnan oli 
keskustelussa todettu olevan tärkeä Lappeenrannalle maanpuolustushengen vaalijana sekä matkailun 
ja musiikkielämän kannalta. 

Uudenmaan rakuunapataljoonan lopettamista ei siis onnistuttu perumaan. Siirron vastustus 
nimilistojen keruineen merkitsi kuitenkin piristysruisketta ratsuväkiperinteiden vaalintaan 
Lappeenrannassa. Siirtohankkeiden myötä perustettiin Ratsuväen Tuki ry -niminen yhdistys. 
Yhdistyksen perustajina toimivat Ratsumieskilta ja Rakuunakilta eli ratsumiehissä ja rakuunoissa 
palvelleiden kiltajärjestöt. Yhdistyksen valtuuskunnan puheenjohtajaksi kutsuttiin kenraaliluutnantti 
R.W. Stewen, puheenjohtajaksi tuli toimitusjohtaja Eero Räihä Lappeenrannasta ja pääsihteeriksi 
Uudenmaan rakuunapataljoonan perinneupseeri kapteeni Ari Koponen. Ratsuväen tuen tarkoituksena 
oli huolehtia suomalaisen ratsuväen perinnöstä ja sen elävöittämisestä. Toimintana oli muun muassa 
vuoden 1922 ratsuväkiunivormuihin puettujen ratsastajien kiertely Lappeenrannassa kesäkaudella 
sekä varuskuntasoittokunnan ohella ratsuväen reservin soittokunnan esiintyminen puistokonserteissa. 
Yhdistys myös järjesti kansalaisjuhlan Suomen rakuunarykmentin perustamisen 100-vuotisjuhlan 
kunniaksi 17.4.1989. 

Yhdistyksen toimesta avattiin myös kesäisin toimiva Ratsuväen perinnekioski sataman tuntumaan, 
linnoitukseen johtavan tien laidassa sijaitsevaan Pusupuistoon eli vanhalle linnoitusesplanadille. 
Rakuunoiden siirtohankkeen aikana lahjoitti vielä Suomen yhdyspankki kaupungille kuvanveistäjä 

Pentti Papinahon tekemän rakuunapatsaan, joka sijoitettiin linnoitukseen johtavan tien varteen. 

Lappeenrannan matkailupäällikkö katsoi joka tapauksessa, että vaikka rakuunapataljoona siirtyisikin 
Mikkeliin, kaupungissa säilytetään kesäisin ratsastavat vuoden 1922 asetakkeja käyttävät ratsastajat. 
Matkailupäällikkö arveli näiden itse asiassa tulevaisuudessa herättävän entistä enemmän nostalgiaa. 
Myös sotilassoitto tulisi jatkumaan. 

Rakuunapataljoonan lopettamisen jälkeen esiin nousi kysymys Lappeenrannan laajojen varuskunta- 
alueiden käytöstä tulevaisuudessa. Vielä vuoden 1988 aikana tulkittiin armeijan luopuvan myös 
Lappeenrannan varuskunnan alueesta. Puolustusvoimat katsoi kuitenkin tarvitsevansa edelleen 
varuskunnan rakennuksia, useat rakennukset muun muassa olivat varastokäytössä. Siten esimerkiksi 
esitykset alueen ottamisesta kaupungin asuinkäyttöön tyrmättiin kaupungille annetussa lausunnossa. 

Vuoden 1988 puolivälissä perustettiin työryhmä pohtimaan varuskunta-alueen tulevaa käyttöä 
ja pataljoonan lopettamisen seurauksia Lappeenrannalle. 16.5.1989 puolustusministeri Ole 
Norrbackille luovutetussa muistiossa ehdotettiin varuskunta-alueen saneeraus-ja rakennustöihin 
käytettäväksi vuoteen 1994 mennessä yhteensä 35 miljoonaa markkaa. Keskeiseksi tekijäksi nähtiin 
Päällystöopiston kehittäminen. Opiston arveltiin tulevaisuudessa laajenevan ja oppilasmäärän 
kasvavan. Päällystöopistolle ehdotettiin rakennettavaksi muun muassa uudet oppilasmajoitustilat, 
kuntotalo, esikunta-ja kouluttajatilat, ajoneuvokatokset ja auditorio. Päällystöopiston kehittymiseen 
uskoi myös muistion vastaanottanut ministeri. 

Toisen Lappeenrannan varuskunta-alueen käyttöä pohtineen työryhmän selvitys valmistui vuoden 
1990 alkupuolella. Työryhmä päätyi esityksessään kolmeen vaihtoehtoon. Tuleva toiminta oli 
ensimmäisen vaihtoehdon mukaan mahdollista keskittää Päällystöopiston alueelle, jonne tuli 
mahdollisesti myös rakentaa lisää tiloja. Toisen vaihtoehdon mukaan toiminnat sijoitettaisiin 
rakuunamäelle eli vanhalle varuskunta-alueelle, ja päällystöopiston alueelle ei rakennettaisi kuin 
se, mitä rakuunoiden alueelle ei voitaisi sijoittaa. Kolmannen mallin mukaan koko rakuunamäki 
säilytettäisiin puolustushallinnon alueena ja päällystöopiston toiminta mukautettaisiin sen mukaan. 

Käytön kannalta vaihtoehdot katsottiin tasaväkisiksi. Pääesikunnassa todettiin tulevien päätösten 
olevan pitkälti kiinni siitä, millaista toimintaa alueelle tulisi ja olisiko joku valmis maksamaan 
rakennuksista. Kaupanteon esteenä katsottiin toisaalta olevan museoviraston kanta siitä, että 
kasarmialueen rakennukset olivat säilytettäviä. Sinänsä myös pääesikunta oli rakennusten 
säilyttämisen kannalla ja katsoi, että uusien rakennusten rakentaminen tuli sijoittua päällystöopiston 
alueelle. 

Rakuunoiden jättämien tilojen katsottiin sinänsä sopivan kehittyvän Päällystöopiston tarpeisiin. 
Kaakkois-Suomen sotilasläänin uusi komentaja, kenraalimajuri Heikki Koskelo katsoi helmikuussa 
1990 julkaistussa haastattelussa armeijan tarvitsevan tilaa, joissa voidaan järjestää kertausharjoituksia, 
henkilökunnan koulutustilaisuuksia ja varusmiesten erikoiskursseja. Lappeenrannassa oli Koskelon 
mukaan kaikki tähän toimintaan tarvittava valmiina: ruokala, kasarmit ja päällystöopistossa opettajat. 
Vanhat kasarmit oli hiljattain peruskorjattu, yksi niistä jopa opetustarkoituksiin. 

Lappeenrannan varuskunta näyttää siten jäävän paikalleen vielä varusmiesjoukko-osastojen 
siirtämisen jälkeenkin. Päällystöopiston johtajan Antero Pärssisen mukaan “On luonnollista, että 
Rakuunoiden siirtopäätös on koettu täällä kipeänä. Lappeenrannan varuskunta ei kuitenkaan tyhjene 
vaan sinne jää edelleen noin 500 sotilasta, joista valtaosa tulee ympäri Suomea opiskelemaan 
vaativaan sotilaskouluttajan, -johtajan ja -kasvattajan tehtävään”. 

LÄHTEET 

ARKISTOLÄHTEET 


Etelä-Karjalan museo (EKM) 

Lasse Laaksosen kokoelma 
Eero Muinosen kokoelma 

